
REFERINŢE BIOGRAFICE 


Anatol Ciobanu se naşte la 14 mai 1934 în s. Ruseni (azi în r. Ocniţa, Repu- 
blica Moldova). Îşi face studiile primare şi medii necomplete în satele Donduşeni 
şi Târnova, apoi între anii 1949-1951 învaţă la Şcoala Pedagogică (Normală) 
„Boris Glavan” din or. Bălţi, pe care o absolveşte cu Diploma magna cum laude. 
Din toamna anului 1951 devine student la Facultatea de Istorie şi Filologie a 
Universităţii de Stat din Moldova, specialitatea Lingvistică. În 1956 obţine Diplo- 
ma magna cum laude a U.S.M. şi, la propunerea catedrei, rămâne să-şi continue 
studiile la aspirantură (doctorantură), avându-l ca îndrumător ştiinţific pe prof. 
N. Corlăteanu. Cercetează cu pasiune controversata problemă a conjunctivului 
românesc ( şi balcanic), îşi scrie teza de candidat (doctor) în ştiinţe filologice 
pe tema „Conjunctivul şi întrebuinţarea lui în sintagmele predicative”, pe care o 
susține cu succes. 

Din toamna anului 1959 A. Ciobanu este angajat la catedră, urcând, cu 
scurgerea anilor, toate treptele cadrului universitar: asistent, lector, lector superior, 
conferenţiar (docent), profesor, şef de catedră, precum şi prodecan al Facultăţii 
de Filologie (1963-1966). 

Pasionat de munca de cercetare, conferenţiarul A. Ciobanu este transferat 
în funcţia de cercetător ştiinţific superior (1969-1972) la Universitatea de Stat 
„M. V. Lomonosov” din Moscova, la Catedra de Lingvistică Romanică, pe care o 
conducea pe atunci remarcabilul savant lingvist de talie europeană, membrul co- 
respondent al Academiei de Ştiinţe din fosta Uniune Sovietică, Ruben Budagov, 
pentru a-şi scrie teza de doctor habilitat. Avându-l în calitate de coordonator ştiin- 
tific pe marele prieten al limbii române prof. R. Budagov, A. Ciobanu îşi finisează 
teza „Sintaxa verbelor semicopulative (analiza semantico-distributivă)”, pe care 
o susţine în vara anului 1973. 

Reîntors la Chişinău, îşi continuă munca la U.S.M., obţinând, prin concurs, 
titlul de profesor universitar (1976) şi postul de şef al Catedrei de Lingvistică 
Generală şi Romanică. 

În decembrie 1992, în baza alegerilor prin concurs şi prin Hotărârea Adu- 
nării Generale a Academiei de Ştiinţe a Moldovei, profesorului A. Ciobanu i s-a 
conferit titlul de membru corespondent al Academiei de Ştiinţe a Republicii Mol- 
dova. 

La propunerea profesorului A. Ciobanu, în 1994 a fost reorganizată struc- 
tura catedrelor cu profil lingvistic de la Facultatea de Litere a U.S.M. Astfel, pe 
baza Catedrelor Limba Română şi Lingvistică Generală şi Romanică au fost cre- 
ate Catedra de Limbă Română Aplicată, Catedra de Filologie Clasică şi Catedra 
de Lingvistică Română, Generală şi Romanică. În consecinţă, la Facultatea de 
Litere au fost instituite specializările limba română — limba latină, limba romă- 
nă — limba franceză, limba română — limba engleză, limba română — limba rusă, 
limba română — ivrit (idiş). Prof. A. Ciobanu a fost ales prin concurs (în februarie 
1994) şef al Catedrei de Lingvistică Română, Generală şi Romanică, în ale cărei 
obligaţiuni intra asigurarea predării cursurilor teoretice din ciclul lingvistic atât 
la Facultatea de Litere, cât şi la cea de Limbi şi Literaturi Străine. În anul 2000, 
la propunerea rectoratului, Catedra de Limba Română Aplicată a fost comasată 
cu cea de Lingvistică Română, Generală şi Romanică, formându-se o nouă Cate- 
dră — Limba Română, Lingvistică Generală şi Romanică. 

Ca profesor universitar, A. Ciobanu ţine cursuri de primă importanţă 
în vederea pregătirii viitorilor profesori de limba şi literatura română: Sinta- 
xa limbii române, Introducere în filologia romanică, Metodologie şi metodă 
în lingvistică, Probleme de Sociolinevistică, Probleme dificile de gramatică, 
Sintaxa şi Semantica, Probleme de punctuație; Limba de stat: privire retro- şi 
prospectivă. 

Munca de cercetare a lingvistului A. Ciobanu este orientată în mai multe 
direcţii, cuprinzând o gamă largă de interese ştiinţifice: sintaxa funcțională, cul- 
tivarea limbii vorbite şi scrise, sintaxa contrastivă, punctuaţia, sociolingvistica, 
lingvistica generală, sintaxa transformaţională, limbile clasice (latina) ş.a. 

Conceptul lingvistic al prof. A. Ciobanu a fost expus parțial la diferite con- 
ferinţe, simpozioane, colocvii, congrese de lingvistică ce au avut loc în oraşele 
Chişinău, laşi, Cernăuţi, Suceava, Bucureşti, Timişoara, Lvov, Kiev, Ujgorod, 
Mensk, Paris, Sankt Petersburg, Moscova, Tbilisi, Samarkand, Aix-en-Provence 
(Franţa), Bârlad, Cluj-Napoca ş.a. 

În activitatea de cercetare, prof. A. Ciobanu sistematizează principiile me- 
todologice ale ştiinţei lingvistice, accentuând caracterul social al limbii, strânsa 
legătură între limbă şi societate, limbă şi gândire (şi viceversa), interacţiunea fac- 
torilor interni şi externi, a planului sincronic şi diacronic în dezvoltarea limbii. 
Pe parcursul anilor, sub îndrumarea prof. A. Ciobanu, şi-au făcut doctorantura şi 
şi-au susținut tezele de candidat (doctor) în filologie 30 de persoane, iar de doctor 
habilitat — 4 (Vasile Pojoga — profesor la U.S.M.; Gh. Colţun — conf. la U.S.M., 
Irina Condrea — conf. la U.S.M.; Gh. Moldovanu — conf. la A.S.E.M.). 

Dr. hab. A. Ciobanu a luat parte, şi în calitate de referent oficial, la susţi- 
nerea a 5 teze de doctor habilitat şi a 35 de teze de doctor în filologie, având ca 
teme de cercetare probleme de lingvistică generală şi romanică şi fiind susţinute 
public la Chişinău, Kiev, Mensk, Sankt Petersburg, Moscova, Aix-en-Provence 
(Franţa) etc. 

Prof. A. Ciobanu şi-a exprimat opiniile despre viaţa şi activitatea prodigioasă 
a savanților cu renume, scriind despre academicienii N. Corlăteanu, E. Coşeriu, 
R. Budagov, B. Cazacu, S. Berejan, I. Borşevici, P. Soltan, B. Melnic, sau despre 
profesorii universitari V. Rusu (Franţa), D. Irimia, V. Marin, I. Eţcu, V. Melnic, 
M. Purice, A. Eremia, T. Cotelnic, S. Cemârtan, L. Novac, VI. Zagaevschi, 
Gr. Cincilei, V. Banaru, I. Melniciuc ş.a. 

Este bine cunoscută poziția civică a prof. A. Ciobanu, care în anii de Re- 
naştere Naţională 1987-1990 a militat cu bărbăţie şi intransigenţă pentru adevărul 
ştiinţific şi istoric privind limba de stat, grafia latină şi unitatea lingvistică moldo- 
română, publicând o serie de articole, luând cuvântul la radioul şi televiziunea 
naţionale. În ultimii ani continuă să fie preocupat de problema traducerii în viaţă a 
actelor legislative despre limba de stat, despre funcţiile sociale ale limbii române 
în Republica Moldova etc. 

Într-o serie de studii publicate, în luările de cuvânt la radio şi televiziune, 
în cadrul multor simpozioane, conferinţe lingvistice naţionale şi internaţionale, 
A. Ciobanu, cu argumente peremptorii, a demonstrat inconsistenţa „teoriei” des- 
pre două limbi est-romanice: moldovenească şi română, a arătat că există o singu- 
ră limbă literară — româna, la constituirea căreia au participat de-a lungul secolelor 
scriitorii şi oamenii de cultură moldoveni, munteni, bucovineni, ardeleni, olteni 
etc., lăsându-ne ca moştenire o limbă „ca un fagure de miere” (M. Eminescu). 

În afara muncii didactice şi de cercetare, căreia 1 se dedică, A. Ciobanu 
activează şi în calitate de membru al Senatului U.S.M.; Preşedinte al Consiliului 

Ştiinţific Specializat pentru conferirea gradelor ştiinţifice de doctor habilitat şi 
doctor în ştiinţe filologice la specialităţile: Lingvistica generală, sociolingvisti- 
ca, psiholingvistica şi Lingvistica comparativ-istorică, tipologică şi contrastivă; 
membru al prezidiului pentru decernarea Premiilor Naţionale în domeniul Ştiinţei 
şi Tehnicii; membru al Colegiului de redacţie al revistei „Limba Română” (Chi- 
şinău); membru al Comisiei de Expertiză a Consiliului Suprem pentru Ştiinţă şi 
Dezvoltare Tehnologică; membru al Consiliului profesoral al Facultăţii de Litere 
de la Universitatea de Stat din Moldova, membru al Senatului U.S.M., membru al 
Colegiului de redacţie al „Revistei de lingvistică şi ştiinţă literară”. 

Profesorul A. Ciobanu este doctor honoris causa al Universităţii de Stat 
„Al. Russo” din or. Bălţi (1998), cavaler al Ordinului Republicii (1996). 


VOCEA UNEI CONȘTIINȚE 


Resurecţia spiritului naţional, românesc, în spaţiul dintre Prut şi Nistru e, 
în fond, un miracol. Este greu de explicat de unde îşi trage seva rezistenţa etno- 
lingvistică a basarabenilor. Or, încorporată la 1812 în imperiul țarist, Basarabia 
a fost transformată într-o gubernie rusească privată de elementare libertăţi, cu 
o nobilime aservită regimului şi refractară la problemele populaţiei autohtone. 
Şcoala, biserica, instituţiile sociale şi culturale, din care a fost izgonită limba 
română şi spiritul naţional, devin instrumente de anihilare treptată a conştiinţei 
şi demnităţii naţionale. Tendinţa manifestă de a stârpi definitiv şi cu orice preţ 
originile — esenţă evidentă a politicii ţariste şi apoi a celei bolşevice — a lăsat urme 
adânci în destinul nostru. 

Spre deosebire de Transilvania, de exemplu, unde austro-ungarii nu au 
interzis predarea în şcoală a limbii şi literaturii române (în Ardeal în secolul al 
XIX-lea imperiul habsburgic admitea tipărirea pentru gimnazii şi licee de ma- 
nuale privind identitatea şi unitatea limbii şi a neamului din toate zonele locuite 
de români, fără excepţie, inclusiv din stânga Prutului), în Basarabia ruşii au 
sancționat aspru, pe parcursul a circa două secole, cu intermitenţele cunoscute, 
încercarea de a reconstitui legătura de sânge. Au fost suspendate definitiv rela- 
tiile laice şi bisericeşti ale românilor de pe cele două maluri ale Prutului, a fost 
sistată circulaţia cărţilor româneşti şi tabuizată utilizarea glotonimului „limba 
română” şi a etnonimului „popor român”. Din acest motiv ziarele, revistele, 
cărțile etc. editate între Prut şi Nistru, inclusiv cele care au anticipat Unirea de 
la 1918, „fixează”, cu rare excepţii, glotonimul şi etnonimul acceptate oficial. 
Ulterior, în special după 1944, ideologii „moldovenismului primitiv”, având în 
arsenalul lor şi aceste „argumente”, au declanşat o ofensivă nesăbuită de inocu- 
lare a falsului istoric şi de deformare a mentalităţii colective. Despre fenome- 
nul respectiv profesorul Anatol Ciobanu menţionează: „...în cei aproape 50 de 
ani de regim totalitar s-a ajuns la o erodare completă a conştiinţei naţionale a 
generaţiilor postbelice. Sute şi zeci de mii de tineri au fost instruiți în cu totul 
alt spirit decât cel naţional, în cu totul altă limbă decât cea română. Și, la drept 
vorbind, nici nu avea cine să cultive conştiinţa naţională, s-o alimenteze, să ţină 
mereu aprins focul în vatră, pentru că mii de pedagogi de toate gradele, de frica 
represaliilor, au fost nevoiţi în 1944 să se refugieze peste Prut, părăsind şcolile, 
liceele, gimnaziile etc.” (Revista „Limba Română ” şi unele aspecte ale instru- 
irii filologice, „Limba Română”, nr. 4-8, 2001, p. 29). 

Istoria însă îşi are legile ei. Seminţa aruncată în sol basarabean în cei 22 
de ani de libertate şi dezrobire a dat roade surprinzătoare peste decenii. Pentru că 
Adevărul, se ştie, mai devreme sau mai târziu, iese la vedere. Şi Anatol Ciobanu 
este unul dintre vlăstarele acestei epoci de regenerare naţională care, ulterior, în 
calitate de profesor şi de om de ştiinţă, avea să pună umărul la restabilirea cum- 
penei dreptăţii româneşti în această zonă pustiită de teroarea istoriei, devenind 
vocea sonoră şi clară a conştiinţei românilor basarabeni. 

Înzestrat cu reale calităţi pedagogice, având o ţinută de dascăl autentic — 
delicat, atent, exigent, îngăduitor sau uşor ironic cu discipolii săi, Anatol Ciobanu 
s-a impus din tinereţe ca unul dintre cei mai competenţi şi mai consecvenţi uni- 
versitari de la Chişinău. Graţie harului său pedagogic reuşea să transforme bana- 
lele ore de program în prilej de a gândi, de a-ţi manifesta agerimea, sprinteneala 
cugetului, capacitatea de a căuta şi de a găsi discret răspunsul la cele mai delicate 
şi surprinzătoare chestiuni. Îmbrăcat la patru ace, având o pieptănătură rigidă şi 
imperturbabil aceeaşi, cu o voce catifelată şi timbru uşor nazal, dar limpede şi ex- 
presiv, profesorul era aşteptat în auditoriu pentru că lecţiile sale, regizate şi deru- 
late după un anume scenariu, aveau proprietatea de a menţine trează curiozitatea 
chiar şi a celor mai refractari studenţi la problemele de gramatică. Tânărul Anatol 
Ciobanu era uşor de remarcat şi pentru că în anii '70, la Facultatea de Litere a 
Universităţii, disciplinele de bază erau predate de profesori în vârstă, cu un bagaj 
de cunoştinţe expirat, excepţie făcând Nicolae Corlăteanu, lon Osadcenco şi încă 
alte două, trei cadre didactice. Anatol Ciobanu, de altfel, discipol al regretatului 
academician Nicolae Corlăteanu, strălucea în toate sensurile, emanând tinereţe, 
vigoare, încredere şi speranţă că lucrurile se vor schimba în bine şi în sfera filo- 
logiei, dar mai ales făcând dovada abilității profesionale fără de care procesul de 
studii era compromis. 

Despre anii de pedagogie sovietică (la Litere, a fost impusă teoria celor două 
limbi distincte, „moldovenească” şi română), Anatol Ciobanu afirmă în studiul inti- 
tulat Academicianul Nicolae Corlăteanu, personalitate ilustră a literaturii române: 
„Anume pe timpul regimului totalitar (1924-1989), [...] se făceau tentative disperate 
de a „fonda” teoretic existenţa unei limbi moldoveneşti. După cum se ştie, ele s-au 
terminat cu un total eşec. La acest joc pueril de-a ştiinţa au renunţat până la urmă 
lingviştii de prestigiu. Academicienii români Al. Graur şi Ion Coteanu, membrul 
corespondent al A.Ş. din Rusia Ruben Budagov, profesorul universitar moscovit 
Samuel Bernstein, profesorul universitar din Sankt Petersburg Rajmund Piotrowski 
ş.a. — toţi induşi în eroare pe timpuri de politica oficială promovată de cercurile 
ideologizante şi antinaţionale din fosta Uniune Sovietică” (volumul Omagiu acade- 
mcianului N. Corlăteanu, Editura Virginia, 1995, p. 62). 

Noua lucrare purtând semnătura distinsului profesor universitar Anatol 
Ciobanu Reflecţii lingvistice oferă prilejul de a judeca retrospectiv calitatea şi 

oportunitatea preocupărilor pedagogice, ştiinţifice şi sociale ale lingvistului, 
care, împreună cu temerara pleiadă de filologi de la sfârşitul ultimului deceniu 
al secolului trecut, s-a implicat afectiv, dar şi cu notabilă dexteritate în pro- 
cesul de reconstituire şi reconstrucţie a patrimoniului nostru identitar pe bază 
de principii obiective şi de respectare a adevărului. Solicitat de circumstanţe, 
Anatol Ciobanu răspunde, invariabil, cu promptitudine şi discernământ deon- 
tologic la îndemnul de a vărsa lumină asupra unor chestiuni controversate sau 
de a reacţiona la cele mai diverse provocări lansate de către cei care, în virtutea 
unei reprobabile şi condamnabile inerţii, cred că domeniul „glotic şi etnic” în 
Republica Moldova ţine de „autoritatea fabricanţilor de sistem”, după expresia 
plastică a lui Alecu Russo. 

Discursul său, de regulă laborios şi savant sau incisiv şi polemic, este 
captivant şi, lucru extrem de important, impregnat de argumente incontes- 
tabile, expuse metodic şi cu acribie exemplară. Pentru a elimina supoziţiile 
şi a risipi definitiv îndoiala cititorului, pentru a pune capăt unor eventuale 
interpretări eronate ale fenomenelor, magistrul apelează la surse, unicele în 
măsură să confere credibilitate opţiunilor asumate, izvoare la care acum două 
decenii nu a avut acces „legal” nici reputatul dascăl. Iată de ce, după abolirea 
interdicţiilor şi a cenzurii bolşevice, parcă răzbunându-se pe un trecut dupli- 
citar vitreg, având deja libertatea de a se informa şi documenta, adică de a-şi 
recunoaşte şi mărturisi deschis obârşia, Anatol Ciobanu „navighează” dezin- 
volt, cu abilitate şi consacrare profesională de invidiat universul lingvistic, 
literar, cultural, naţional, iar dacă situaţia o reclamă, şi cel universal. Autorul 
cunoaşte în profunzime opera scriitorilor clasici Eminescu, Alecsandri, Has- 
deu, Stamati, Asachi, T. Maiorescu, I. Heliade Rădulescu şi a altor reprezen- 
tanţi notorii ai secolului al XIX-lea, supranumit al deşteptării şi emancipării 
noastre ca neam, aceştia, fireşte, precedaţi de înţelepţii cronicari din cele trei 
Principate — dimpreună înaintemergători şi întemeietori ai conceptului naţio- 
nal românesc —, aflat la index vreme îndelungată între Prut şi Nistru, urmaţi 
apoi de cărturarii basarabeni, între care Ion Dumeniuk, Eugeniu Coşeriu, Sil- 
viu Berejan, Valeriu Rusu, Grigore Cincilei, Grigore Vieru şi, desigur, patri- 
arhul filologilor din Republica Moldova, acad. Nicolae Corlăteanu — ca să 
numim doar pe câţiva dintre iluştrii contemporani plecaţi la Domnul — toți 
laolaltă simbolizând pentru profesorul Anatol Ciobanu, după cum denotă pa- 
ginile acestui volum, necesarul punct de reper în redactarea pledoariilor sale 
ştiinţifice şi didactice. 

Reflecţiile lingvistice examinează în mod expres sau tangenţial contribuţia 
marilor personalităţi din istoria noastră la elucidarea şi fundamentarea identităţii 
şi unităţii românilor, cititorul având şansa de a afla cele mai substanţiale şi mai 
relevante dovezi ale originii noastre comune. 

Autorul cărţii apelează frecvent la Eminescu, profund cunoscător al istoriei 
românilor (se spune că poetul ştia pe din afară lucrările scrise în Principate cu 
privire la geneza limbii şi a poporului român), care consideră că „O unitate atât 
de pronunţată a limbii dovedeşte însă o unitate a originii”. 

„Eminescu, — subliniază Anatol Ciobanu, — a ştiut ca nimeni altul să sin- 
tetizeze opiniile expuse anterior cu privire la unitatea glotică etnică şi psihică 
(dacă vreţi) a românilor de pretutindeni prin fraza înaripată: Suntem Români şi 
punctum! 

Prin această sentință poetul reuşeşte să pună punct discuțiilor sterile, care 
se mai purtau în jurul glotogenezei şi etnogenezei poporului român. 

Dar nu numai atât. Prin această reflecţie generalizatoare, Suntem Români şi 
punctum!, autorul Luceafărului (se pare fără să-şi dea seama) a formulat norma 
gândirii etnice a fiecărui compatriot! În această vorbă a poetului istoricului şi filo- 
zofului M. Eminescu este concentrată toată istoria zbuciumată a neamului nostru, 
începând cu dacii din Burebista şi Decebal şi ajungând până în zilele noastre”. 

Precizăm că citatul de mai sus este din articolul Eminescu: unitatea limbii 
şi a poporului român, unul dintre numeroasele texte ale lui Anatol Ciobanu cu 
reală valoare cognitivă şi educativă pentru noile generaţii de basarabeni. Probe de 
autentică şi obiectivă contribuţie la explorarea şi repunerea în circuit a gândirii 
înaintaşilor, o disociere pertinentă a premiselor ce au condus la degradarea limbii 
române din Basarabia, dar şi la diluarea elementului naţional originar, trebuie 
apreciate studiile incluse în capitolul Adevăr şi competenţă lingvistică, între care 
se impun în mod distinct: Limba latină şi romanitatea noastră, Vasile Alecsandri 
şi limba maternă, Eroziunea conştiinţei naţionale a românilor moldoveni etc. 

Capitolul al II-lea, Limba — atribut esențial al statului, este, de fapt, un 
exercițiu intelectual prestat în condiţii specifice, mai curând, cronica unui sincer 
şi părtinitor martor şi participant nemijlocit la lupta (pare-se fără sfârşit!) pentru 
repunerea limbii române în drepturile sale fireşti, de atribut esenţial al statului 
Republicii Moldova. Parcurgând articolele aflate sub acest generic cititorul va 
lua cunoştinţă de subterfugiile politicii lingvistice duplicitare din fosta R.S.S.M., 
folosită în bună parte ca stratagemă şi azi de către guvernanţii „suverani şi inde- 
pendenţi”. Or, situaţia glotopolitică din Republica Moldova, după cum constată 
în repetate rânduri Anatol Ciobanu, întrucât e soluţionată doar parţial, continuă 
a fi una complicată, imprevizibilă. Peste noi, cei din Basarabia, — afirmă lingvis- 
tul, — stă gata să se rostogolească giganticul tăvălug al celei de-a doua limbă de 
stat, fapt ce va genera consecinţe dezastruoase pentru climatul etnolingvistic de 
la noi. 

Cele patru studii din capitolul Cuvântul şi norma literară scot în relief ca- 
lităile de fin şi avizat cercetător ale lingvistului Anatol Ciobanu, antrenat, de-a 
lungul întregii sale cariere, în mai multe domenii de studiere teoretică şi practică 

a limbii române, între care se impun sociolingvistica, de altfel obiectivul principal 
al volumului de faţă, gramatica, lingvistica generală, punctuaţia, didactica, dar şi 
cultivarea limbii, în sensul cel mai larg al noţiunii, autorul având publicate multe, 
actuale încă, eseuri, tablete, note etc. cu această tematică. 

Într-un şir de texte incluse în volum, Anatol Ciobanu face portretul de cre- 
aţie al celor mai importanţi şi reprezentativi lingvişti preocupaţi de studierea lim- 
bii române. Activitatea lor ştiinţifică şi didactică este examinată din perspectiva 
înaltelor exigenţe impuse de ştiinţa modernă. Astfel, Anatol Ciobanu în capitolul 
Promotori ai unităţii de limbă şi de neam invocă principiile de cercetare şi de ac- 
tivitate ce au ca impact utilitatea practică a investigaţiilor ştiinţifice. Acest criteriu 
este aplicat cu referinţă la savanții de renume mondial şi naţional: Eugeniu 
Coşeriu, Ruben Budagov, Boris Cazacu, Ion Dumeniuk, Nicolae Corlăteanu, 
Silviu Berejan, Valeriu Rusu, Grigore Cincilei ş.a. 

„„Arc voltaic peste vremi nestatornice, punte de legătură între generaţii, 
fapta onestă a omului de ştiinţă, pusă în slujba adevărului, a dreptăţii şi a libertăţii, 
este cea mai rezistentă şi mai prețioasă avere ce poate fi lăsată ca moştenire urma- 
şilor. Pentru că „Anume noile generaţii de tineri şi tinere, crede cu întreaga ființă 
profesorul Anatol Ciobanu, care nu sunt complexaţi şi nu sunt afectaţi de virusul 
politicii antinaţionale de tristă faimă, care vor să cunoască tot adevărul şi «să spu- 
nă lucrurile aşa cum sunt» (E. Coşeriu), vor fi acei care vor apăra cu îndârjire glia 
strămoşească, limba noastră cea română şi valorile naţionale”. 

Or, biografia profesorului Anatol Ciobanu este o înlănţuire de fapte ce îl 
situează printre iluștrii cărturari români care au avut curajul să-şi asume şi, mai 
ales, să respecte cu sfinţenie o nobilă şi împovărătoare profesiune de credinţă — să 
se afle întreaga viaţă în serviciul limbii şi al poporului român. 


Alexandru BANTOȘ 


CAPITOLULI 


ADEVĂR. 
ŞI COMPETENŢĂ LINGVISTICĂ. 


§ 1 LIMBA LATINĂ ŞI ROMANITATEA NOASTRĂ 


Cunoscutul critic literar, estetician şi om politic Titu Maiorescu (1840-1917) 
scria: „Noi suntem viță latină — iată punctul de plecare al civilizaţiei noastre, iată 
adevărul ce este menit să devină cel mai important în ziua în care pe toate sferele 
dezvoltării noastre vom şti să-i tragem urmările practice”. 

Lingua latina est fundamentum linguae nostrae (Limba latină este funda- 
mentul limbii noastre). Şi limba, şi poporul român s-au format după romanizarea 
Daciei cucerite de împăratul roman Marcus Ulpius Traianus (98-117), în urma 
războiului din anii 101-102 şi 105-106. Cronicarii noştri au consemnat în repetate 
rânduri originea (etnogeneza) poporului şi a limbii române. 

Astfel, Grigore Ureche (1590-1647) scria: „Rumânii câţi se află lăcuitori în 
Țara Ungurească şi la Ardeal, şi la Maramorăşu de la un loc sântu cu moldovenii 
şi toţi de la Râm să trag...”. 

Acelaşi gând îl promova şi Miron Costin (1633-1691), notând: „Ca şi noi, 
şi muntenii se numesc români. |...] Rumân este un nume schimbat în curgerea 
anilor de la roman”. 

În acord cu cronicarii se află şi savantul de talie europeană, domnitorul Mol- 
dovei Dimitrie Cantemir (1673-1723). În cunoscuta sa operă Descriptio Molda- 
viae, scrisă la propunerea Academiei din Berlin, cărturarul umanist menţiona li- 
teralmente: „Înainte de toate, chiar dacă acest neam a fost împărțit în trei ţinuturi 
de căpetenie..., totuşi toţi se cheamă cu acelaşi nume de ROMÂNI, dispreţuind 
adică şi dând de-o parte numele de VALAHI, care le-a fost dat de către popoarele 
barbare. Căci românii care trăiesc şi astăzi în Transilvania, deasupra fluviului Olt, 
în ţinutul numit Maramureş, nu-şi dau numele de VALAHI, ci de ROMÂNI (mar- 
tori îmi sunt toţi locuitorii tuturor naţiilor din Transilvania). Cei din Valahia (pe 
care grecii din vremuri apropiate îi numesc UGROVLAHI, iar noi, moldovenii, îi 
numim MUNTENI — căci au luat în stăpânire mai multe locuri muntoase) îşi dau 
şi ei numele de ROMÂNI, iar tarii lor — ŢARA ROMÂNEASCĂ, adică în latineşte 
TERRA ROMANA. Noi, moldovenii, la fel ne spunem ROMÂNI, iar limbii noastre 
nu dacică, nici moldovenească (dat fiind că numele Moldovei şi al moldovenilor 
este acordat foarte de curând, cum vom spune mai apoi), ci ROMÂNEASCĂ, astfel 
că dacă vrem să-l întrebăm pe un străin de ştie limba noastră, nu-l întrebam: „Scis 
moldavice?” („Ştii moldoveneşte?”), ci „Ştii româneşte?”, adică în latineşte: „Scis 
romanice?”. lar dacă aceste neamuri n-ar fi la obârşia lor romani, cum, mă rog, ar 


fi putut să-şi ia, prin minciună, şi numele, şi limba romanilor?...?. 

Polemizând cu unii cărturari polonezi care au lansat, în mod premedi- 
tat, ideea falsă că limba moldovenilor şi a muntenilor ar fi de origine slavă, 
D. Cantemir, în monumentala sa lucrare Hronicul vechimei a romano-moldo- 
vlahilor, susţine: „Neamul moldovenilor, al muntenilor, al ardelenilor care 
cu toţii cu un nume de obşte ROMÂNI se cheamă... Noi moldovenii la fel ne 
spunem ROMÂNI, iar limbii noastre nu dacică, nici moldovenească... ci RO- 
MÂNEASCĂ”. În acest plan, menţionăm că limba română (numită de străini 
valahă) a fost recunoscută ca limbă romanică de sine stătătoare cu câteva 
secole în urmă. Profesorul şi lingvistul Eugeniu Coşeriu, ocupându-se de pro- 
blema în cauză, întocmeşte o listă a savanților care au introdus româna ca lim- 
bă romanică aparte, de sine stătătoare, în grupul limbilor romanice, dând tot- 
odată şi anul publicării de către aceştia a lucrărilor respective. lată-i: Gilbert 
Genebrard, 1580; Andres de Poza, 1587; Claude Duret, 1613; M. Opitz, 
1623; St. Skinner, 1671; G. Stiernhielm, 1671; K. Kirechmajer, 1686; Lorenzo 
Hervás, 1784; şi J. S. Vater, 1817. 

Savantul de la Tübingen presupune că umaniştii din Occident, de care a fost 
vorba mai sus, ar fi putut primi informații despre latinitatea limbii române de la 
Nicolaus Olahus (1493-1568), cărturar de origine română, supranumit „prinţul 
umaniştilor din secolul al XVI-lea”. 

Ideile învăţaţilor de peste hotare şi ale celor de pe meleagurile noastre re- 
feritor la proveniența limbii şi a poporului român au fost preluate şi dezvoltate de 
scriitorii şi oamenii de cultură din secolul al XIX-lea, a căror deviză a fost lupta 
pentru integritatea naţională şi spirituală prin unirea românilor de pretutindeni. 

Acceptând procesul logic şi justificat de substituire a caracterelor chirilice 
prin cele latine, Titu Maiorescu scria: „...alfabetul slavon, care învălea mai mult 
decât revela limba română şi pe care îl primisem numai dintr-o oarbă întâmplare 
externă, fu alungat din scrierea noastră cea nouă şi fu înlocuit prin alfabetul latin. 
Această înnoire este o urmare aşa de naturală a latinităţii poporului nostru, încât 
nu noi trebuie să dovedim pentru ce acum scriem cu litere latine, ci adversarii ar 
trebui să dovedească pentru ce să împrumutăm de la străini literele lor, după ce 
ştim că avem pe ale noastre?%. 

Paternitatea grafiei latine pentru limba română este descrisă în culori sim- 
bolice de poetul Gr. Vieru: „Sunt un om al nemâniei, / Lumii astea nestrăin, / Vin 
din munţii Latiniei, / Deci şi scrisul mi-i latin”. 

Un alt poet contemporan de mare valoare, militant neînfricat şi constant 
pentru integritatea morală şi spirituală a neamului, a culturii, istoriei şi limbii lui, 
Gheorghe Vodă, în poezia Cinci ani de glas ai naţiunii, glorifică lupta de la 1989 
încoace pentru limba noastră cea română cu veşmântul ei latin: „Pe un pământ 
curmat de sârmă / Româna limbă slavoneşte / Avea să-şi poarte în pufoaică / Cu- 
vântul ce-i grăia orbeşte. // Dar nişte fii şi nişte fiice / Strigară-n litera latină / Şi 


Reflecţii lingvistice 21 


sfânta haină străluciră / Din nou în limba ei română. // Cinci ani de-atunci în naţi- 
une / În portul său răsună glasul, / Cum îl purtară Eminescu / Şi-l sună azi în ţară 
ceasul. // Cinci ani de glas pe româneşte / În limba naţiei răsună. / O, neamule, 
iubeşte-ţi glasul / Şi poartă haina lui străbună” („Glasul Națiunii”, nr. 10, martie 
1994). 

Scriitorul Gheorghe Vodă a dedicat această poezie celei de-a cincea aniver- 
sări a înfiinţării hebdomadarului „Glasul Națiunii” — prima publicaţie apărută cu 
grafie latină în Basarabia în perioada restructurării (primele numere au fost culese 
cu caractere latine, în mod clandestin, în Ţările Baltice). 

Dar să revenim la etnonimul român. Interesant şi curios este de constatat 
că dintre toate popoarele neoromanice (italieni, francezi, spanioli, portughezi, 
retoromani etc.) apărute pe ruinele Imperiului Roman (căzut în a. 476 d. Hr.), nu- 
mai noi, cei din partea lui estică, am păstrat numele de romani, devenit români. 
Faptul acesta este cu atât mai surprinzător, cu cât poziția noastră geopolitică a 
fost şi continuă a rămâne totalmente nefavorabilă pentru păstrarea romanită- 
ţii primare. E bine ştiut că am fost şi rămânem înconjurați din toate cele patru 
puncte cardinale de popoare învecinate neromanice, unele dintre care „dorit-au 
să nu fim” (vorba poetului). Mai mult decât atât, pe parcursul secolelor am fost 
dezbinaţi, mutilaţi, învrăjbiţi, asimilați, expulzați etc. de către patru mari imperii: 
otoman, austro-ungar, țarist şi sovietic. Cotropitorii şi ocupanţii de tot soiul ne-au 
adus colonişti, plasându-i „de la Nistru pân-la Tisa”, iar aceştia, după cum a arătat 
timpul, nu întotdeauna ne-au fost recunoscători pentru găzduire. 

Şi totuşi, în ciuda forţelor centrifuge ce ne-au însoţit pe tot parcursul zbu- 
ciumatei noastre istorii, conştiinţa unităţii şi a identităţii limbii şi a poporului s-a 
incrustat adânc în sufietul neamului, în fiinţa lui. La cimentarea românismului în 
inimile noastre rolul decisiv îi revine limbii unice române despre care „Columbul 
poeziei noastre populare” (B.-P. Hasdeu), bardul de la Mircești, scria în 1876 că 
„este semnul caracteristic prin care membrii aceleiaşi familii se recunosc în marea 
diversitate a popoarelor din lume, lanţul trainic ce-i leagă împreună şi-i face a se 
numi fraţi; altarul în jurul căruia toţi se adună cu inimi iubitoare şi cu simţirea de 
devotament unii către alții” (vezi Arghir în „Convorbiri literare”, 1876, p. 137). 
Oare acest adevăr axiomatic mai poate fi refulat fără riscul de a te face ridicol, de 
a comite un sacrilegiu la adresa existenţei unui popor, cum o face, bunăoară, un 
Petre P. Moldovan în opusculul său Moldovenii în istorie (Chişinău, Poligraf-ser- 
vice, 1993) sau un I. D. Ceban în broşurile sale editate în ruseşte la Tiraspol? 

Recent, savanta Ileana Oancea, ocupându-se de romanitatea noastră, nota: 
„Este de reţinut că numele de romani din întreg Imperiul roman l-au păstrat până 
astăzi doar românii. Cu numele etnic romanus s-a conservat în cel mai periclitat 
spațiu al României, cel oriental, înconjurat de populaţii aloglote şi despărțit de 
romanitatea occidentală şi prin bariere religioase. Nu este oare acest fapt o do- 

vadă că, în zonele cele mai expuse, conştiinţa apartenenţei la lumea latină este de- 
osebit de vie?”. Şi mai departe cercetătoarea subliniază: „Manifestându-se prin 
perpetuarea unei referiri la o glorioasă apartenenţă, românii îşi afirmă individua- 
litatea romanică într-un climat istoric dificil, profund neprielnic. Locul special al 
limbii române între limbile romanice, problemă importantă a romanisticii, începe 
prin conservarea acestui termen ca emblemă a descendenţei latine, pururi amin- 
titor că noi, românii, „de la Râm ne tragem” şi „cum am fost, aşa rămânem”. 

Deşi rupţi de Romania de Vest, ne-am păstrat înţelegerea că ne „tragem” de 
la romani şi că avem o limbă unică românească, dulce „ca un fagure de miere” şi 
înţeleasă de românii de pretutindeni. 

Suntem mândri de faptul că aparținem grupului de popoare şi limbi roma- 
nice, fapt intuit perfect de Vasile Alecsandri, considerat de Mihail Sadoveanu 
ca „primul din elita românismului luptător, interpret şi cântăreț”. Vom cita din 
splendida lui poezie Cântecul gintei latine doar prima şi ultima (a patra) strofă: 
„Latina gintă e regină / Între-ale lumii ginte mari / Ea poartă-n frunte-o stea di- 
vină / Lucind prin timpii seculari. / Menirea ei tot înainte, / Măreţ îndreaptă paşii 
săi; / Ea merge-n capul altor ginte / Vărsând lumină-n urma ei. / ... / În ziua cea 
de judecată / Cu celelalte-a ei surori, / Când faţă-n cer cu Domnul Sfânt / Latina 
gintă-a fi-ntrebată: /«Ce ai făcut pe-acest pământ?» / Ea va răspunde sus şi tare: / 
«O, Doamne, -n lume cât am stat, / În ochii săi plini de-admirare / Pe tine te-am 
reprezentat!»”. 

E cazul să amintim aici că pentru poezia Cântecul gintei latine Vasile 
Alecsandri, considerat în Franţa un „Victor Hugo al românilor”, a fost premiat 
la Montpellier în cadrul „Marilor jocuri florale” (A se vedea revista „Magazin 
istoric”, nr. 8, 1977; nr. 3, 1994, p. 47). 

Concluzionând cele spuse până acum, am putea sublinia, împreună cu Emil 
Cioran, că noi toți, cei ce vorbim româneşte, „nu locuim într-o țară, locuim într-o 
limbă. Asta şi nimic altceva înseamnă patrie”. 

E firesc, natural şi logic ca în decurs de aproape două milenii fosta populaţie 
daco-romană (dacii romanizați) să se fi schimbat, să fi evoluat sub influenţa altor 
popoare, cu care volens-nolens intrase în contact, fie în urma năvălirii barbarilor, 
fie în urma poziţiei spaţial-geografice „extraromanice” (priviţi harta Europei şi vă 
veţi convinge de acest fapt), fie în urma unor războaie de cuceriri purtate de către 
groaznicii vecini chiar pe teritoriile noastre naţionale, fie în urma anexării forțate 
a unor pământuri strămoşeşti când osmoza etnică şi lingvistică a fost inevitabilă, 
ceea ce a condus, în ultimă instanţă, la crearea în spaţiul nord-dunărean a unei 
limbi romanice de est — româna — având o mulţime de particularităţi specifice în 
comparaţie cu limbile romanice din Europa de Vest. 

Faptul acesta l-a sesizat bine şi cronicarul, scriind cu emoție: „Aşijderea 
şi limba noastră din multe limbi este adunată şi ne este amestecat graiul nostru 

cu al vecinilor de prinprejur, măcar că de la Râm ne tragem şi cu ale lor cuvinte 
ni-s amestecate”. Cu toate acestea, pe primul loc cronicarul plasează elementele 
latine, scriind: „de la râmleni, cele ce zicem latină, pfine — ei zic panis, carne — ei 
zic caro, găină — ei zic gallina, muiere — ei zic mulier, femeie — ei zic femina, pă- 
rinte — ei zic pater (de fapt, e vorba de cuvântul parens, parentis — A.C.), al nos- 
tru — noster şi altele multe din limba latinească, că de ne-am socoti pre amăruntul, 
toate cuvintele le-am înţelege”. Bun cunoscător al limbii latine, eruditul nostru 
cronicar a utilizat în scrierile sale chiar şi o serie de elemente sintactice latine, 
ceea ce i-a permis lui Nicolae Iorga să vorbească despre prezenţa sintaxei latine 
în cronica lui Grigore Ureche. Ocupându-se de această problemă în mod special, 
profesorul ieşean Traian Diaconescu, reputat specialist în filologia clasică, scrie: 
„Grigore Ureche a contribuit incontestabil la plantarea unor elemente latine culte, 
nespecifice limbii române, şi, de asemenea, la întărirea elementelor sintactice ro- 
mâneşti prin modelul latin cult”!. 

Vorbind de caracterul latin al limbii române, trebuie să subliniem că acesta 
e transparent, în primul rând, la nivelul lexicului. 

După opinia unor savanţi, numărul elementelor lexicale moştenite direct 
din limba latină constituie în vocabularul român ceva mai mult de 2.000 de uni- 
tăți. Academicianul Iorgu Iordan, discutând în contradictoriu această cifră, men- 
ționează că şi „celelalte limbi romanice, în frunte cu italiana, mai apropiată, fără 
îndoială, de latină, nu depăşesc cu mult numărul de 2.000 (unele din ele, cu si- 
guranţă, nici măcar nu-l ajung). Aşadar, din punctul de vedere al cuvintelor lati- 
neşti moştenite, între română şi celelalte idiomuri romanice nu există deosebiri 
cantitative vrednice de a fi luate în consideraţie”!?. În această ordine de idei, tre- 
buie subliniat că lexemele de origine latină şi romanică (neoromanică) în limba 
română actuală întrec cifra de 60 la sută din tot vocabularul limbii noastre, iar 
în unele stiluri, în care abundă elementele livreşti, procentul de cuvinte latine şi 
neoromanice este şi mai avansat!?. 

Situaţia nu trebuie să ne mire, pentru că lexicul limbii noastre se dezvoltă, 
prin excelenţă, pe baza surselor interne, înălțându-şi „edificii verbale” noi pe un 
fundament vechi latino-roman sau prin împrumut din limbile romanice surori. 

Dacă la cele spuse mai adăugăm şi faptul că structura gramaticală a limbii 
române este tot latină, putem afirma sus şi tare că şi purtătorii unei asemenea 
limbi au o conştiinţă latină, care, după opinia profesorului de la Universitatea 
„AL. I. Cuza” din laşi Traian Diaconescu, „este un nisus formativus al civilizaţiei 
şi un izvor al gândirii patriotice”. În continuare savantul notează: „Spiritul latin 
transfigurat ia dimensiuni epopeice, este chemat să desăvârşească un destin isto- 
ric, un stat creator de civilizaţie şi cultură, operă începută de Traian în Dacia”. 

Reiese că din latină (care ne este lingua mater) şi din limbile romanice (care 
ne sunt surori) noi, vorbitorii de limba română, nu împrumutăm, ci luăm cu drep- 

tul de moştenitori „partea ce ni se cuvine” (I. Heliade Rădulescu), După opinia 
lui Heliade, deseori cuvintele moştenite de origine romanică sunt mai adecvate, 
comportând unele conotaţii suplimentare ce lipsesc echivalentelor lor de alte ori- 
gini: oricine pronunţă vorba /ibertate simte că se deşteaptă în inima lui nişte sim- 
țăminte regeneratoare pe care n-a putut niciodată să le producă vorba s/obozenie. 
Încheindu-şi reflecţiile asupra problemei „împrumuturilor”, savantul lansează o 
foarte sănătoasă şi actuală idee: „Trebuie să luăm numai aceea ce ne trebuie şi de 
acolo de unde trebuie şi cum trebuie”!5. Dacă s-ar fi procedat astfel în R.A.S.S.M. 
şi în Republica Moldova în perioada postbelică, nu ne-am fi poluat limba vorbită, 
transformând-o într-o mixtură lingvistică de tipul „M-am prostudit şi căşleiesc”. 
Un surogat de care ne debarasăm cu mare greu. 

§ 2 VASILE ALECSANDRI ȘI LIMBA MATERNĂ 
(preocupările lingvistice ale scriitorului) 


|. V. ALECSANDRI CA TRĂITOR ÎN EPOCA DE TRANZIȚIE LINGVISTICĂ 


Din mila lui Dumnezeu şi spre fericirea neamului nostru, Vasile Alecsandri 
a avut parte de o viaţă relativ lungă, deosebit de fertilă şi prodigioasă. Deşi a trăit 
într-o perioadă de tranziţie din istoria limbii literare, după justa opinie a pro- 
fesorului Ştefan Munteanu, poetul „inaugurează etapa estetică a limbii române, 
lăsându-i deschise porţile spre desăvârşirea ei ulterioară, care avea să-şi găseas- 
că împlinire prin Eminescu” (Şt. Munteanu, Limba română artistică, Bucureşti, 
1981, p. 60). 

A vorbi despre concepţia lingvistică a lui Alecsandri înseamnă a lua în dis- 
cuţie, măcar fugitiv, unele probleme cardinale privind limba noastră între anii 
1840-1890, adică în răstimp de jumătate de secol, când a avut loc procesul treptat, 
deseori zigzagat şi chiar dramatic, de plămădire, frământare, cristalizare şi stabi- 
lire a normelor literare la toate nivelurile limbii. Nu întâmplător perioada de care 
vorbim a fost denumită de cunoscutul critic şi istoric literar Garabet Ibrăileanu 
(1871-1936) „epoca de chin al renaşterii” (vezi: Petre V. Haneş, Dezvoltarea lim- 
bii literare române în prima jumătate a sec. XIX, Bucureşti, 1904, ediţia a 2-a, 
1927). 

Scriitorii timpului resimţeau o puternică influenţă din partea unor idiomuri 
europene mai dezvoltate, pentru că limba română era încă „necanonisită”, după 
spusele lui Alexandru Beldiman. Astfel, în opera lui Matei Millo se observă o 
puternică amprentă grecească, în a lui Costache Conachi — franceză, în a lui 
Gheorghe Asachi — grecească, franceză, italiană, rusă, în a lui Constantin Sta- 
mati — grecească şi rusă ş.a.m.d. 

Pe drept cuvânt, acelaşi Garabet Ibrăileanu nota că un cuvânt francez ca 
publier a dat reflexe diferite pe teritoriul românesc. Scriitorii ardeleni preferau 
forma publicaluesc, cei influenţaţi de limba greacă scriau publicarisesc, iar cei 
influenţaţi direct de limba franceză preferau forma publiez (vezi: G. Ibrăileanu, 
Istoria literaturii române moderne, laşi, 1926, p. 21). 

Fluctuaţiile în limbă, inconsecvenţele ortografice, ortoepice, gramaticale 
etc. l-au făcut pe Vasile Alecsandri să mărturisească, în 1872, în vestita lui Pre- 
faţă la operele lui Constantin Negruzzi, următoarele: „A sosi pe lume într-o ţară 
liberă şi civilizată este o mare favoare a soartei, a găsi în acea ţară o limbă cultă 

şi avută, pentru a-şi exprima ideile şi simţurile, este un avantagiu imens pentru 
cei chemaţi a culege lauri pe câmpul înflorit al literaturii”. Autorul n-a prea avut 
„avantajul” despre care vorbeşte şi a trebuit el însuşi, alături de alţi scriitori şi 
oameni de cultură, să depună o muncă titanică în scopul reglementării, potrivirii, 
punerii în ordine a normelor literare valabile pentru vorbitorii de pretutindeni ai 
limbii române unice. 

Dintre problemele lingvistice primordiale pe care le ridica timpul semna- 
lăm: a) crearea unui alfabet nou în legătură cu trecerea, începând din anii '30-'40 
ai sec. al XIX-lea, de la chiriliţă la latiniţă; b) elaborarea unei ortografii şi a unei 
ortoepii noi; c) alcătuirea dicţionarelor explicative şi a gramaticilor limbii româ- 
ne; d) lupta cu unii purificatori extremişti ai limbii materne ş.a. 

Activitatea lingvistică a lui V. Alecsandri s-a manifestat pe parcursul întregii 
sale vieţi într-o serie de articole speciale publicate în presa timpului (în „România 
literară”, „Convorbiri literare” ş.a.), în mai multe scrisori, în Gramatica limbii ro- 
mâne (scrisă în franţuzeşte şi publicată la Paris în 1863), în Dicţionarul grotesc 
(1869). Indirect poetul îşi expune concepția lingvistică prin verva satirică a pieselor 
de teatru ca Rusaliile în satul Cremene (1840), Iorgu de la Sadagura (1844), Chiriţa 
în laşi sau Două fete ş-o neneacă (1850), Istoria unui galben ş.a. 

E cazul să relevăm că toată activitatea marelui nostru înaintaş s-a desfă- 
şurat sub înrâurirea nemuritoarelor idei revoluţionare care au zguduit Europa în 
anii '40 ai secolului al XIX-lea. Mânaţi de cauza sfântă de slujire Patriei, tinerele 
talente V. Alecsandri, Al. Russo, M. Kogălniceanu ş.a. au pornit pe anevoiosul 
drum al valorificării comorilor naţionale. În 1845 M. Kogălniceanu publică (în 
chiriliță, apoi în 1872 în latiniţă) letopiseţele lui Grigore Ureche şi Simeon Dască- 
lul, Miron şi Nicolae Costin, Ion Neculce. V. Alecsandri culege şi tipăreşte poezia 
populară. Alecu Russo participă şi el activ la acest proces, făcând reflecţii majore 
asupra limbii, poeziei populare. Ceva mau înainte se afirmase C. Negruzzi, publi- 
când proză, poezii, iar în 1837 poemul istoric Aprodul Purice. Vasile Alecsandri 
îl aprecia pe Negruzzi ca pe un prieten mai în vârstă şi ca ne un credincios tovarăş 
de condei. 

Într-un asemenea anturaj istoric, naţional, psihologic îşi desfăşoară fecunda 
sa activitate de scriitor, dar şi cea de filolog-lingvist V. Alecsandri. 


II. V. ALECSANDRI CA AUTOR DE GRAMATICĂ 


Un moment interesant şi plin de semnificaţie din viaţa lui Alecsandri a fost 
dorinţa lui de a compune o gramatică a limbii române pentru cititorii de peste ho- 
tare. Trebuie să recunoaştem din capul locului că a scrie gramatici, în general, este 
un lucru foarte anevoios. Încă în secolele medii în Europa circula dictonul Duae 

res omnia difiicillimae sunt — lexicon scribere et grammaticam („Două lucruri 
sunt foarte dificile: a scrie dicţionar şi gramatică”). V. Alecsandri a hotărât să-şi 
întocmească gramatica în limba franceză, limbă ce o cunoştea foarte bine şi care 
în secolul trecut era considerată prestigioasă în lume. În acest sens, de asemenea, 
circula o maximă: Savoir le francais — c'est tout savoir („A şti franceza, înseamnă 
a şti totul”). 

Şi iată că după o îndelungată perioadă de meditații, ezitări şi reflecții poetul 
se aşterne pe muncă şi în anul 1863 la Paris publică o lucrare cu titlul Grammaire 
de la langue roumaine (XXIV + 179 p.) (o ediţie nouă, necunoscută în România, 
s-a scos la tipar în 1885). Grammatica a apărut cu pseudonimul V. Mircesco. 

Scopul principal al lucrării a fost, pe de o parte, de a familiariza publicul 
francez cu limba română-soră, vorbită atunci de opt milioane de oameni. Pe de 
altă parte însă, bardul de la Mircești a căutat să-şi expună şi opinia proprie refe- 
ritor la principiile ortografiei româneşti, pe bază de grafie latină, la exagerările 
diletante ale unor reprezentanţi ai şcolii latiniste din Ardeal. 

Despre aceste intenţii putem să ne dăm seama atât din Grammaire..., cât şi 
dintr-o scrisoare din 14 martie 1863 trimisă lui Alexandru Hurmuzachi (publicată 
în „Convorbiri literare”, XL, 1906). Cităm un fragment din această scrisoare: „Nu 
am avut niciodată pretenţia de a fi un gramatic desăvârşit şi dacă m-am apucat 
de o asemenea lucrare grea, am făcut-o pentru a înlesni străinilor studiul limbii 
noastre. Am adoptat deci sistemul de ortografie cel mai simplu, pentru că m-am 
gândit şi la poporul nostru, carele, nefiind poliglot, nu ar putea ajunge niciodată 
a-şi scrie limba curat, după ortografiile încâlcite şi prea învăţate din Ardeal. De 
vreme ce voim a răspândi luminile în popor, trebuie să-i înlesnim învăţătura, iar 
nu să-l speriem în sistemuri de etimologie, mai cu seamă că etimologomania este 
una din boalele care ameţesc mai rău mintea omului”. 

Dar să vedem ce a propus poetul-gramatic şi ce a rezistat timpului. Pe la 
mijlocul secolului trecut norma limbii literare încă nu se închegase definitiv 
la niciun nivel. Cele mai mari inconsecvenţe se atestau în domeniul ortografiei, 
unde existau o mulțime de sisteme, ajungându-se, după spusele poetului, la „tur- 
nul Vavilonului”. Deoarece se trecea de la alfabetul chirilic la cel latin, oamenii 
de cultură propuneau fel de fel de variante pentru redarea cât mai adecvată în scris 
a sunetelor limbii noastre. 

În Grammaire... V. Alecsandri adopta semnul circumflexului pentru scrie- 
rea lui A şi Î (å, í) şi semnul scurtimii pentru semivocalele i, îi (în diftongi se nota 
ia, ŭe, io, iu). 

E de observat că î, â s-au păstrat şi până astăzi, iar notarea semivocalelor č, 
i a fost cu timpul abandonată. 

V. Alecsandri a propus sedilă pentru ş, ¢, fapt care s-a consolidat în practica 
scrisului nostru. Concomitent, el face distincţie între scrierea lui ș iniţial ori a ce- 

lui din terminația -eşti (de pildă: şarpe, şarg, citeşte, munceşte) şi acela din poziţia 
intervocalică notat prin dublu -ss (assa-aşa). 

Distincția celor doi de s s-a dovedit a fi superfluă şi de aceea nu s-a menţi- 
nut la noi. Tratând pronumele, poetul admite fonetisme de grai: atăt, căt, alături 
de atât, cât, ist, ista, alături de acest, acesta. 

V. Alecsandri delimita trei conjugări la verbe: I — în -a; a I-a — în -ea şi -e; 
a I-a — în -i şi -î. 

Se fac unele menţiuni asupra genului neutru, asupra cazurilor gramaticale, 
vorbindu-se de un fel de ablativ (cu prepoziţiile de, de la), dar nu se aminteşte 
nimic despre vocativ, ceea ce şochează. 

Pe larg se propune un vocabular bilingv de cele mai uzuale nume (cuvinte) 
din diferite domenii, în schimb se constată o totală absenţă a sintaxei. Probabil că 
dialogurile bilingve abundente, vreo 50 de pagini (117-161), au rolul de a umple 
într-un fel acest gol. 

În paginile Grammaire... V. Alecsandri — primul din elita românismului 
luptător, interpret şi cântăreţ (după cum îl numeşte Mihail Sadoveanu) — nu scapă 
momentul de a-l informa pe cititorul francez că „românii sunt neamuri cu naţiile 
de viţă latină” (p. 152), deci cu spaniolii, italienii, francezii, portughezii şi alţii, că 
limba română „e aceea a poporului roman din vechime” (p. 6) — lucru pe care nu 
l-a spus nici chiar Timotei Cipariu (1805-1887), unul dintre marii reprezentanţi ai 
curentului latinist, din a cărui operă mereu se inspira Alecsandri. Mai mult decât 
atât, în Grammaire... se afirma că suntem descendenţi ai romanilor nu numai din 
punctul de vedere al limbii, ci chiar din cele social şi etic. 

În dialogurile din lucrarea analizată putem citi: 

„— Am un bucătar ţigan care lucrează bine. 

— Unul din foştii sclavi ai dumitale? 

— Da, ca romanii, strămoşii noştri, aveam mai înainte obiceiul de a ne sluji 
cu robi, însă acest obicei se pierde” (Efectul civilizaţiei, p. 128). 

În alt dialog remarcăm: 

„— Aştepţi pe cineva? 

— Ba nu, dar poate să vie vreun oaspe. 

— Fără invitaţie? 

— Negreşit” (Încă un obicei roman, p. 129). 

După cum vedem, în ambele dialoguri se insistă asupra faptului că obiceiu- 
rile ne sunt aceleaşi ca şi ale vechilor romani. 

Vorbind in globo despre Grammaire..., trebuie să spunem că autorul ei a 
făcut o încercare de a sistematiza şi de a explica în linii mari trei niveluri ale 
limbii noastre — fonetic, lexical şi morfologic. Alta e problema cum a reuşit să so- 
luţioneze sarcinile trasate. Lingviştii care au scris despre gramatica lui Alecsandri 
(vezi, în special, I. Şiadbei, Alecsandri gramatic, în Limbă şi literatură, II, Bucu- 

reşti, 1956, p. 313-318) au expus şi o serie de observaţii critice asupra concepţiei 
lingvistice generale a autorului şi asupra unor momente concrete de interpretare 
a materiei de limbă. 

Una dintre obiecțiile majore aduse poetului rezidă în utilizarea de către el 
(în dialoguri şi în materialul exemplificativ al gramaticii) a mostrelor de limbă 
dialectală cu iz rural. lată unele exemple: of lua (pentru: voi lua, am să iau), ce 
ţi-a plăcea mie tot una (pentru: ce-ţi va plăcea mi-e tot una); ie o lopată (pentru 
ia o lopată) ş.a. 

Aflându-se sub o puternică presiune a limbii vorbite, scriitorul şi lingvistul 
Alecsandri utilizează numeroase fonetisme dialectale de tipul: ga/bină (pentru 
galbenă), sanatate (pentru sănătate), țeară (pentru ţară), sacară (pentru secară), 
a giuca (pentru a juca) ş.a. 

Profesorul I. Şiadbei, în articolul amintit, nota: „Cu toate intenţiile nobile 
pe care le-a avut autorul când a lucrat şi a publicat Grammaire..., aceasta a rămas 
fără urmări şi nu a dat nici rezultatele aşteptate” (p. 318). 

Ce se poate spune în apărarea autorului? În primul rând, el nu a fost un 
savant-lingvist şi nici nu a intenţionat să lanseze legi în gramatica română. De altfel, 
o recunoaşte el însuşi în scrisoarea către Al. Hurmuzachi (14 martie 1863), 
pe care am citat-o deja: „Nu am avut niciodată pretenţia de a fi un gramatic 
desăvârşit şi dacă m-am apucat de o asemenea lucrare grea, am făcut-o pentru 
a înlesni străinilor studiul limbii noastre...”. În rândul al doilea, gramatica lui 
Alecsandri nu a fost teoretică, ci practică şi, prin urmare, nu a putut să exercite 
o influență mare asupra contemporanilor (după cum o pretinde prof. Şiadbei), 
adică asupra specialiştilor care scriau atunci lucrări similare. Şi cu toate acestea, 
unii filologi ai timpului au acceptat câteva dintre ideile şi propunerile lui Alec- 
sandri. Astfel, Alexandru Lambrior (1848-1883), în Carte de citire, laşi, 1890; 
Heimann Tiktin (1850-1936), în Studien ziir rumän. Philologie. Leipzig, 1884; 
Alexandru Philippide (1859-1933), în Principii de istoria limbii, laşi, 1894 ş.a. 
au reluat semnul grafic î, â. 

E de menţionat, de asemenea, că gramatica lui Alecsandri s-a învrednicit 
şi de cercetări speciale din partea unor lingvişti de prestigiu ca Iorgu Iordan, Ro- 
mulus lonaşcu ş.a. 

În încheiere, mai notăm încă un moment în favoarea lucrării bardului. Se 
ştie că şi alţi scriitori clasici români (de pildă, Eminescu, Coşbuc ş.a.) au încercat 
să elaboreze gramatici ale limbii materne, dar nu au reuşit să ducă munca la bun 
sfârşit. Meritul incontestabil al lui Alecsandri este că el a scris şi a publicat într-o 
limbă de circulație universală o gramatică a limbii române, fie ea în mare mă- 
sură incompletă şi chiar vulnerabilă. Grammaire... a rămas în istoria lingvisticii 
române şi romane ca un simbol al muncii tenace şi eroice a „biruitorului de la 
Montpellier” (M. Sadoveanu). 

III. V. ALECSANDRI CA LUPTĂTOR CONTRA PURIŞTILOR LATINIZANȚI 


Este bine cunoscut faptul că scriitorul de la Mirceşti declarase război des- 
chis Şcolii filologice ardelene, numite de el „pedantismul ungaro-latin de peste 
Carpaţi”, „etimologomanie”. Una din greşelile fundamentale ale acestei şcoli a 
constat în încercarea disperată de a substitui cuvintele de origine nelatină din lim- 
ba română prin echivalentele latineşti sau neoromanice. Sinteza doctrinei latiniste 
şi punctul ei culminant şi-au găsit expresia vie în două lucrări monumentale sem- 
nate de A. T. Laurian şi I. C. Massim: Dicţionarul limbii române (în 2 volume, 
70.000 de cuvinte) şi Glosar care cuprinde vorbele din limba română străine prin 
originea şi forma lor, cum şi cele de origine îndoioasă, apărute între anii 1871- 
1876. Învăţaţii propuneau să fie introduse în mod arbitrar cuvinte latinești în locul 
celor româneşti de origine nelatină (slavă, turcească şi altele). De exemplu: mor- 
bus pentru bolnav; amare pentru a iubi; bell pentru război; dracone pentru zmeu; 
cespete pentru brazdă; papinariu pentru cârciumar; maior pentru ciocan; calău 
pentru surugiu; cardine pentru ţâţână de la uşă; sorbition cum soriblete pentru 
supă cu tocmagi etc. Asemenea „inovaţii” au fost înregistrate în mumăr de circa 
2.000 (vezi D. Macrea, Studii de lingvistică română, Bucureşti, 1970, p. 90). 

Vasile Alecsandri nu putea fi de acord nici cu aşa-numita „şcoală fonetică 
bucovineană”, cu ciudăţeniile ei, care propunea a scrie şi a pronunţa: plântă nu 
plantă, germână nu germană, cărăpter nu caracter, obiept nu obiect, defept nu 
defect, leptură nu lectură ş.a. 

Mai mult, prin analogie cu lexemele moştenite din latină de tipul jurământ 
(<lat. juramentum) se recurgea la formaţii caraghioase ca: limbământ pentru gra- 
matică, fâmplământ pentru istorie, numărământ pentru matematică, sciemânt 
pentru filozofie, suflemânt pentru psihologie, cugemânt pentru logică etc. 

Profund cunoscător al limbii materne, mare patriot şi veşnic îndrăgostit 
de graiul viu al poporului, V. Alecsandri nu putea permite asemenea falsităţi şi 
denaturări, criticându-le într-o serie de lucrări, cum ar fi Dicţionarul grotesc, Ru- 
saliile din satul lui Cremene. În multe scrisori particulare poetul îi pune la stâlpul 
infamiei pe latiniştii transilvăneni şi pe pumniştii bucovineni pentru pedantismul 
lingvistic, pentru tendinţa lor de a schimonosi limba „sub pretext de o absolută 
latinizare” (Arghir). 

În 1863, în acelaşi timp cu Grammaire..., V. Alecsandri scrie şi Rusaliile în 
satul lui Cremene. Şi tot atunci îi expediază lui Al. Hurmuzachi o scrisoare (de 
care am mai amintit), comunicându-i următoarele: „În curând ţi-oi trimite acea 
grozăvie fatală a reputaţiunei mele şi vei vedea în cuprinsul ei cum au ajuns de 
stropşită biata limbă românească în gura unor pedanţi ce se cred mai români când 
îşi adaugă un -us în coadă numelui lor. Personajul cel mai comic este un profesor 

de sat, anume Ion Găluşcă, dar care a găsit de cuviinţă a se numi lonus Galuscus, 
subt cuvânt că s-ar trage dintr-un general roman, ce a făcut război cu Galia pe 
timpul lui Caezar. Am aflat că toți ardelenii aflători în Bucureşti au rămas furioși 
asupra mea, lucru de care puţin îmi pasă, căci mai am încă destule săgeți în tolba 
mea”. 

Într-adevăr, poetul avea multe săgeți în tolba sa, trăgând drept în ţintă! Ast- 
fel, la 10 aprilie 1883, el (într-o scrisoare) se revoltă de faptul că redactorul „Foa- 
iei societăţii” din Bucovina, publicându-i începutul voiajului în Maroc, îi atribuie 
cuvintele impresiune, confuziune, variaciune, onoare, în loc de onor etc. Poetul 
afirmă că redactorul susnumit „mă face cu de-a sila adeptul ţiunilor şi a ciunilor”. 
Şi mai departe notează cu sarcasm: „Această bunăvoință din partea redacțiunei 
bucovinene m-a făcut a lua deciziunea de a mă feri în viitor de inserțiunea elucu- 
brăciunilor mele în columnele „Foaiei societăţii”. Pentru mine, o foaie menită a 
răspândi gustul literaturii şi care comite cacofonii în soiul Fundăciunei pumnuli- 
ane este o foaie condamnată” (vezi Gh. Bulgăr, Scriitori români despre limbă şi 
stil, Bucureşti, 1957, p. 119.) 

Trebuie să menţionăm că formele în -țiune şi -ciune citate supra într-adevăr 
n-au prins în limbă, pe când substantivul onoare se foloseşte. (Despre acest sub- 
stantiv vom vorbi infra în mod special.) 

„Pionierul culturii noastre” (M. Sadoveanu) s-a războit perpetuu cu sub- 
stantivele în -fiune şi -ciune infiltrate în diferite publicaţii ale timpului prin stră- 
duinţa unor purişti care nu sesizau pulsul limbii. Despre -țiune în Dicţionarul 
grotesc citim: „Această terminare s-a furişat pe nesimţite în convorbirea română 
şi a năvălit mai cu seamă în ziaristică şi în elocvenţa parlamentară. Ea dă graiului 
o intonaţie ţiuitoare, care produce în urechi o gâdilire nesuferită, prin urmare îi 
este cu neputinţă a găsi calea inimei. În zadar un june ţiunist ar căuta să înduio- 
şeze pe îngerul adorării sale, zicându-i cu glas tremurător: «Ah! Doamnă, apariţi- 
unea Dumneavoastră mă duce într-o emoţiune..., mă pătrunde de o senzaţiune..., 
mă pune într-o confuziune..., cât nu pot să vă fac o declaraţiune demnă de... etc., 
etc.», îngerul şi-ar freca urechile cu mâinile sale trandafirii şi ar cădea numaidecât 
în spasmuri” (Opere complete, III, Proză, 1876, p. 532-533). 

Despre -ciune aflăm din Rusaliile... Memorabilul Galuscus, vrednic de milă 
prin modul său de exprimare, zice: 

„— Domnule, am ascultat toate oberăciunile câte le-ai debitat fraţilor români 
şi fac aici declărăciune că eşti un perturbator. Dumneata urmezi instrucciunilor 
guvernului.... urmezi inspirăciunei unor utopişti” (Opere complete, II, Teatru, 
1875, p. 718). 

V. Alecsandri a criticat cu vehemenţă şi sistemul lingvistic al lui Ion Heliade 
Rădulescu (1802-1872) din perioadă de după 1840. Aceasta o face strecurând în 
Istoria unui galben următorul dialog: 

„Galbenul (după un zâmbet): Tânărul ce mă câştigase în cărți era una 
din acele fiinţe al căror nume se sfârşeşte în -escu, când se află la Moldova, şi în 
-eanu, când merg la Valahia... 

Şi trebuie să mărturisesc că el ajunsese la o ghibăcie atât de măiastră în 
măsluirea cărților, încât ar fi meritat cu toată dreptatea o odă escamatofilă în soiul 
acelei adresate d-lui Rodolio de d-l Eliad, marele amiratore della presiidigitazi- 
one. 

Paraoa (boldind ochii): Ce cuvinte sunt acestea? 

Galbenul: Aceste sunt cuvinte dintr-o nouă limbă românească ce se 
descoperă acum la Bucureşti. 

Paraoa: Dar escamotofil ce bazaconie este? 

Galbenul: Escamatofil e văr primar cu braţalba, cu lungumbra şi frate 
de cruce cu broascăoaetaurie şi cu impercaicofagi a d-lui Aristia. 

Paraoa: Nu le înţeleg. 

Galbenul: Te cred, dar ian întreabă pe croitorii lor dacă înţeleg cuvin- 
tele teșmecherii şi haram şi să vezi că ţi-ar răspunde: nu te capisc sau nu te cum- 
prind. 

Paraoa (clătinând capul): Mari sunt minunăţiile tale, Doamne!” (vezi 
V. Alecsandri, Opere alese, Chişinău, 1954, p. 399). 

În cazul dat, ca în multe altele, Alecsandri s-a arătat a fi un critic zdrobitor 
şi ucigător al latiniştilor extremiști. Vorbind despre contribuţia poetului în lupta 
cu puriştii, profesorul ieşean Gavriil Istrati notează: „Scriitorul nostru se dove- 
deşte nu numai un precursor al satirei necruțătoare a lui Caragiale, ci şi a pamfle- 
tului nimicitor al lui Arghezi” (G. Istrati, Limba română literară, Bucureşti, 1970, 
p. 137). Dar niciunul din scriitori, susţine savantul, „n-a contribuit la înlăturarea 
răului în măsura în care a făcut-o Alecsandri. După ce cumpăna a fost înclinată, 
nu i-a mai venit greu lui Garagiale să dea lovitura de moarte monstrului rămas 
numai cu două capete din şapte câte avusese iniţial...” (G. Istrati, op. cit., p. 137). 
În aceeaşi ordine de idei ar fi de adăugat şi opinia lui M. Sadoveanu: .....lup- 
tând împotriva sistemelor lingvistice, Alecsandri a colaborat ca nimeni altul, ca 
şi prin opera-i de creaţie, la formarea limbii literare” (M. Sadoveanu, Mărturisiri, 
Bucureşti, 1960, p. 157). 

Cu mulţi ani mai târziu, prin 1877, Alecsandri îşi exprima frica de a nu 
fi pus „pe aceeaşi linie cu Pumnul, Laurian, Eliad şi cu alți cioplitori cu barda 
în formele frumoase ale limbii noastre” (Gh. Bulgăr, op. cit., p. 120). În Arghir 
(„Convorbiri literare”, 1876) citim: „Când... vedem unele scrieri de peste munți 
ieşite la lumină în zilele noastre, ne mirăm de forma limbii lor lipsită de adevăra- 
tul sigil românesc şi ne întrebăm dacă totdeauna au dominat în spiritul autorilor 
ardeleni şi chiar bucovineni acea manie de schimonosire lingvistică sub pretext 
de o absolută latinizare?” (Gh. Bulgăr, op. cit., p. 122). 

Scriitorul se mândreşte că n-a scris niciodată „după regiile statornicite de 
sapienţi, de gramatici, de academicieni”, ci a scris după cum l-a călăuzit „inspira- 
ţia şi urechea...” (Gh. Bulgăr, ibidem, p. 120). 

Şi în acest sens avem de subliniat că principiul enunțat de Alecsandri (,,in- 
spiraţia şi urechea”) de cele mai multe ori nu l-a dat de sminteală. lată ce afirma 
poetul: „Nu mă împac cu -ciune, -țiune, -fione şi alte bazaconii eiusdem farinae 
(din aceeaşi făină); dar când urechea mea nu ţiuie, când aude vreun cuvânt nou, 
îl admit fără greutăţi; chiar pe ţiune nu-l resping în cuvintele noţiune, moţiune, 
rațiune, fiindcă moţie, raţie îmi par ridicole” (Gh. Bulgăr, ibidem, p. 119). 

Şi avea V. Alecsandri o ureche foarte fină, „auzind” cuvintele pe care le 
scria şi le rostea, respectând legea armoniei în torentul comunicativ scris sau oral, 
lege pe care, după opinia academicianului Perpessicius, „a urmat-o cu sfinţenie..., 
de la care nu se va abate niciodată şi care va duce la rezultate din cele mai pozitive 
în toate sectoarele creaţiei sale literare...” (vezi: Perpessicius, Alecsandri şi limba 
literară, în: De la Varlaam şi Sadoveanu, Bucureşti, 1958, p. 228). Anume per- 
fecțiunea şi armonia limbii lui Alecsandri l-a făcut pe un contemporan al lui să-l 
supranumească „fonograful României”. E vorba de Vasile Alexandrescu Urechia 
(1834-1901) — scriitor, istoric, om politic, academician. 


IV. V. ALECSANDRI CA NORMATOR AL LIMBII LITERARE 
(Reuşite şi eşecuri) 


Când vorbim de protestul lui V. Alecsandri contra latiniştilor şi pumniştilor, 
nu trebuie să rămânem cu impresia că poetul avea întotdeauna dreptate şi că el 
respingea tot ce propuneau aceste curente. 

Este de reţinut că şi reprezentanţii Şcolii Ardelene, Samuil Micu-Clain 
(1745-1606), Gheorghe Şincai (1754-1816), Petru Maior (1760-1821), şi cei 
de la şcoala bucovineană în frunte cu Aron Pumnul (1818-1866), şi părtaşii 
italienismului, curent fondat de Ion Heliade Rădulescu (1802-1872) — toţi 
erau, în principiu, bine intenţionaţi, militând din răsputeri pentru adevărul 
istoric privitor la modul de formare a limbii şi a poporului român, la continu- 
itatea neîntreruptă a existenţei nord-dunărene a strămoşilor noştri, la unitatea 
de limbă a românilor de pretutindeni, la dezvoltarea, cu predilecție, pe baza 
fondului lexical şi a structurii gramaticale latine a limbii materne, la înrudi- 
rea ei cu alte idiomuri romanice (după Heliade Răduleseu, în special, cu cel 
italian) ş.a. 

Fireşte, în procesul acestei lupte nobile şi sfinte pentru dreptate şi adevăr, 
pentru iluminarea istorică şi națională a poporului, exagerările erau inerente. E 
vorba, în primul rând, de purismul lingvistic, care s-a manifestat prin substituirea 

elementelor nelatine din limbă, cu vechime de secole (mai ales a lexemelor de 
origine veche slavă) şi, în rândul al doilea, de practicarea unei ortografii etimo- 
logiste şi cu totul inadecvate limbii române. Totuşi nu trebuie să se creadă că 
numitele curente lingvistice, din xenofobie, se pronunţau pentru înlăturarea din 
lexic a cuvintelor nelatine. Condiţiile social-politice, istorice, geografice şi altele 
au fost de aşa natură, încât purtătorii limbii române s-au văzut rupţi de 
limba-mamă, latina (mai ales prin religie), şi izolaţi de celelalte limbi roma- 
nice-surori (prin poziţia geografică). Pe atunci româna era ticsită cu slavonisme, 
ungurisme, turcisme, neogrecisme etc. Dacă mai adăugam că şi haina limbii scri- 
se era de împrumut — alfabetul chirilic — atunci ne putem lesne imagina de ce se 
mai găseau „teoreticieni” care încercau să conteste chiar şi apartenenţa românei 
la grupul limbilor romanice. 

Înaintaşii noştri îşi dădeau bine seama că numai prin trezirea conştiinţei 
naţionale a populaţiei băştinaşe, prin lupta deschisă cu obscurantismul, prin expli- 
carea şi demonstrarea latinităţii limbii române s-ar fi putut ajunge la prosperarea 
culturii naționale. V. Alecsandri înţelegea, desigur, şi aspectul pozitiv în activita- 
tea şcolilor lingvistice amintite mai sus. E uşor de presupus că scriitorul a salutat 
şi alte opinii ale învăţaților „limbişti”, cu toate că avea o repulsie pronunţată faţă 
de exagerările lor. Din nedorinţa şi chiar din frica de a nu cădea sub influenţa 
latiniştilor, ciuniştilor ş.a., maestrul comitea deseori el însuşi multe inexactități 
de limbă. Astfel, pentru a „scăpa” de sufixele substantivale latinești de origine re- 
centă, el a recurs la infinitivele lungi, scriind: promitere pentru promisiune, obser- 
vare pentru observaţie, amărâre pentru amărăciune, navigare pentru navigaţie, 
terminare pentru terminaţie ş.a. 

Nu este greu de observat că semantica ce se conţine în derivatele infinitiva- 
le şi cea din substantivele respective nu este identică. Oare să nu fi sesizat acest 
lucru şi regele poeziei româneşti? 

Un alt exemplu. Autorul Buchetierei de la Florenţa condamnă, fără drept 
de apel, o serie de substantive de origine latină şi neo-romanică din limba română 
cum ar fi: onoare, preşedinte, şedinţă, chestiune, interpelaţiune etc., înlocuindu-le 
prin onor, president, seanţă etc. 

Şi totuşi „inamicul nr. 1” al poetului a fost cuvântul onoare. Despre acest 
lexem, V. Alecsandri a scris în repetate rânduri şi în mod oficial, şi în scrisori parti- 
culare către Iacob Negruzzi (vezi Scrisoarea din 27 aprilie 1868 ş.a.). Să cităm un 
pasaj din meditaţiile scriitorului privind substantivul onoare: „La toate popoarele 
de sânge sau de rudire latină, acest sentiment are un caracter de bărbăţie şi este 
exprimat prin cuvinte de soi masculin. Era deci foarte logic şi foarte natural ca şi 
românul să zică onor; însă nu, căci pedanţii au găsit de cuviinţă... gramaticală a 
schimba sexul acestui sentiment de demnitate energică, a-i da o natură muieratică, 
a-l înfăţişa în poale lungi şi a-l boteza onoare. Urmând astfeliu, voit-au oare să facă 

un act de graciositate către sexul frumos? Nicidecum, pentru ca nu sunt apreciatorii 
frumuseţei şi armoniei; ei nu au altă credinţă, alt dumnezeu pe lume decât sistemul 
gramatico-filologico-etimologico-ablativico-burlesc etc., la care se închină orbeşte 
ca bonzii din India în numele lui Vişnu” (apud. Perpessicius, Alecsandri şi limba 
literară, în: De la Varlaam la Sadoveanu, Bucureşti, 1958, p. 225). 

După cum vedem, detestarea şi ostracizarea substantivului onoare a fost un 
fel de credo al lui Alecsandri, care până la urmă a eşuat, deoarece în limba literară 
română şi-au găsit loc ambele forme: onoare şi onor. Dicţionarele explicative le 
fixează. Astfel, onoare înseamnă „integritate morală, probitate, corectitudine; re- 
nume, faimă, bună reputaţie (a face onoare cuiva — a onora); mândrie, demnitate; 
cinste, favoare; castitate, pudoare (la femei)” (vezi F. Marcu, C. Maneca, Dic- 
ționar de neologisme, Bucureşti, 1978, p. 754). Substantivul onor (pl. onoruri) 
înseamnă „manifestare a stimei pentru cineva; semne exterioare de cinstire, de 
respect, de preţuire deosebită pentru cineva; prin extindere: ranguri, demnități; 
militar: a da onorul — a prezenta arma în semn de salut la primirea unui şef, la 
parade etc.; a face onorurile (casei) = a-şi îndeplini îndatoririle de gazdă (la o 
recepţie)” (vezi F. Marcu, C. Maneca, op. cit., p. 755). Unele exemple contex- 
tuale: „Când gornistul a sunat onorul la general..., trupa a încremenit în poziţii 
de drepţi” (Camil Petrescu). În poezia Sergentul de V. Alecsandri citim: „Atunce 
colonelul, dând mâna cu sergentul, / Se-ntoarce, dă un ordin... Pe loc tot regimen- 
tul / Se-nşiră, poartă arma, salută cu onor / Românul care pleacă trăgând al său 
picior”. 

E de reţinut că în Dicţionarul limbii române literare contemporane (în cinci 
volume) cuvântul onor este înregistrat şi cu sensul de onoare, dar cu menţiunea 
învechit. lată şi exemplele: „Un om ce are cel mai mic sentiment de onor nu poate 
face altfel” (C. Negruzzi) şi „Loveşte în cruda tiranie şi luptă pentru al său onor” 
(V. Alecsandri). 

Aşadar, ne dăm seama că usus est magister optimus („uzul este marele în- 
văţător”). Anume el — uzul — a decis, şi nu un scriitor (fie chiar atât de mare ca 
Alecsandri), ca să rămână în limbă atât forma onor, cât şi forma onoare, ultima 
condamnată şi proscrisă cu atâta furie de către poet. 

Premiantul de la Monpellier s-a pronunţat în repetate rânduri contra formei 
raţie considerând-o „ridicolă”. Domnia Sa admitea numai forma rațiune propusă, 
de altfel, de către latinişti. E de relatat că şi în cazul de faţă opinia scriitorului nu 
a avut sorți de izbândă, căci în limba noastră şi-au găsit locul ambele substantive: 
ŞI rație, şi rațiune, fiecare cu semantica proprie. Astfel, cuvântul rație indică: 
1. Cantitatea de hrană, de apă etc. fixată pe un timp determinat potrivit anumi- 
tor norme; porţie; 2. (mat.) diferenţa, respectiv câtul constant dintre doi termeni 
consecutivi ai unei progresii aritmetice sau geometrice” (F. Marcu, C. Maneca, 
Dicţionar de neologisme, p. 904). 

Substantivul rațiune se foloseşte cu următoarele nuanţe de sens: „1. Facul- 
tate a omului de a cunoaşte, de a înţelege şi de a judeca; judecată, gândire; inteli- 
genţă; 2. temei, justificare, motiv; raţiunea de a fi (a unui lucru) = ceea ce justifică 
existenţa (unui lucru)” (op. cit., p. 904). 

N-au rezistat timpului şi multe alte forme ale substantivelor privitor la gen, 
ale verbelor privitor la paradigma conjugării, pe care cu insistență le promova 
scriitorul. Am putea delimita câteva grupe de abateri în raport cu norma actuală a 
limbii noastre literare. 

I. Schimbări de gen la unele substantive: diplom (m. s.). — azi diplomă 
(f. s.), dram (m. s.) — azi dramă (f. s.), problem (m. s.) — azi problemă (f. s.), afişă 
(f. s.) — azi afiş (m. s.), marşrută (f. s) — azi marşrut (m. s.), pasuri (f. pl.) — azi 
paşi (m. pl.). 

Câteva atestări în opera scriitorului: 

„Stăpânul meu se trudea demult ca să desluşească un problem foarte greu” 
(storia unui galben); „...am obicei a călători fără marşrută hotărâtă de înainte...” 
(Călătorie în Africa); „Arabii se mulţumesc a cultiva numai puţin popuşoi, ovăs 
şi bob, după metodul cel mai primitiv” (ibidem); „Nu se auzea alta decât pasurile 
calului” (ibidem). 

II. Deformarea unor substantive la forma lor iniţială: capitalia — azi capi- 
tală, otel — azi hotel, vacanţie — azi vacanţă, apăduc — azi apeduct, mariner — azi 
marinar, armia — azi armată, pasport — azi paşaport, secul — azi secol ş.a. 

Câteva atestări: „laşii... capitalia Moldovei” (aşii în 1644); „...Mă por- 
nii spre otelul Ledii B.” (Călătorie în Africa), „...După îndeplinirea formalităţii 
pasporturilor...” (ibidem); „...eram veseli ca nişte şcolari în vacanție...” (ibidem); 
„Trecem de-a lungul unui apăduc ruinat...” (ibidem); „Moldova era ocupată de 
armia rusească...” (ibidem); „.... Toate aceste poezii sunt ascunse de seculi întregi 
în sânul poporului” (Poezia poporală); ...priveam ore întregi lucrul marinerilor” 
(Călătorie în Africa). 

III. Utilizarea (la numărul plural al substantivelor ambigene) terminaţiei 
-uri acolo unde în limba contemporană se preferă -e: dilemuri — azi dileme, echi- 
pajuri — azi echipaje, monumenturi — azi monumente, spectacoluri — azi specta- 
cole, costiumuri — azi costume ş.a. 

Câteva exemple: „Am înţeles că şi metalurile au suflet” (storia unui gal- 
ben); „Văzui o mulţime de echipajuri” (Buchetiera de la Florenţa); „Mare popor 
a fost acela care a lăsat în urmă-i asemenea mari şi glorioase monumenturi!” 
(Călătorie în Africa); „Amfiteatrul rotund servea pentru spectacoluri publice” 
(ibidem); „Pe cheiurile portului întâlneşti costiumuri din toate ţările” (ibidem); 
„Toate aceste incidenturi dobândesc o mare importanţă” (ibidem); „Mai toate 
jurnalurile călătorilor pe mare cuprind aceleaşi însemnări” (ibidem); „Două con- 
tinenturi Evropa civilizată şi Africa sălbatică...” (ibidem) ş.a. 

IV. Utilizarea superfluă a terminaţiilor -ez, -ează la unele verbe de conju- 
garea I de provenienţă neoromanică în locul terminaţiilor -ă, -e, specifice pentru 
verbele în discuţie. De exemplu: meritează — azi merită, asistez — azi asist, exe- 
cutează — azi execută, să mă prezentez — azi să mă prezint, să exerciteze — azi să 
exercite, respectează — azi respectă etc. 

Unele exemple atestate: ,....ea meritează slăvirea Dumneavoastră” (Istoria 
unui galben); „Nu ştiam cum trebuie să mă prezentez stăpânei casei...” (Călătorie 
în Africa); „...poate nu aş fi ajuns căpitan al vaporului ce comandez” (ibidem); 
„Am crezut că asistez la carnavalul mizeriei...” (ibidem); „Pune-te aici şi execu- 
tează ce ştii mai bine” (Mărgărita); „Porojan... se duse să executeze în ţinuturi 
meseria lui de pitar” (Vasile Porojan); „Am multă sperare într-acest popor... care 
respectează bătrâneţile” (Românii şi poezia lor) şi altele. 

Lista formelor gramaticale ce nu au prins în limbă, nu au devenit normative 
ar putea fi continuată. Principalul e că în materie de normă literară e foarte riscant 
a face pronosticuri. Limba evoluează încet, aproape invizibil, dar perpetuu, fiind 
„O discontinuitate continuă sau o continuitate discontinuă” (V. Costomarov, Jizni 
iazăca, Moscova, 1984, p. 20). A prezice derularea acestei evoluţii în amănunte 
(de pildă, care element neologic va rămâne şi care nu va rămâne, cu ce formă gra- 
maticală se va încetăţeni cutare sau cutare lexem) deseori nu sunt în stare s-o facă 
nici chiar cei mai mari maeştri ai cuvântului, dotați cu o fascinantă imaginaţie şi 
cu un deosebit rafinament în materie de limbă. 

În istoria culturii sunt bine cunoscute unele cazuri când oamenii de condei 
încercau chiar să expulzeze din limbă unele cuvinte neologice. Cu toate acestea, 
ele şi-au găsit un loc sub soare. De exemplu, scriitorul clasic rus Ivan Gonciarov 
se pronunţa împotriva cuvintelor intellighențiia, concurenția, ienorirovati;, Ivan 
Turgheniev — contra substantivului prințip; Nicolai Cernâşevski ridiculiza sub- 
stantivul inițiativa etc. Ei şi? Timpul — acest mare şi incoruptibil judecător — a 
demonstrat cu prisosinţă inconsistenţa opiniilor ce se bazau numai pe gusturi per- 
sonale în alegerea şi recomandarea sau nerecomandarea unuia sau a altui lexem 
cu forma lui gramaticală respectivă. 

Dar să ne întoarcem în laboratorul de creație al lui Alecsandri. Maestrul îşi 
dădea bine seama că un adevărat scriitor e obligat a folosi limba timpului său, că 
el nu este în drept a opera cu un limbaj rupt de epocă. În acest sens e caracteristic 
următorul pasagiu devenit de crestomaţie din splendida Prefaţă a lui Alecsandri 
la operele lui Constantin Negruzzi: „Pentru a judeca şi a preţui meritul unui autor, 
trebuie a cunoaşte bine timpul în care el a scris, gradul de cultură a limbii în care 
el a fost îndemnat a scrie şi dificultăţile de tot soiul prin care geniul său şi-a făcut 
drum, pentru ca să iasă la lumină”. 

Nu este cazul să comentăm aceste întemeiate gânduri ale autorului, am vrea 
numai să subliniem că Alecsandri manifesta uneori şi un spirit autocritic fată de 

materia de limbă folosită în vasta-i operă. În acest sens acad. Perpessicius notează 
că Alecsandri, deşi era „prea fantezist uneori şi prea conservator în himerele sale 
lexicale”, totuşi, când era cazul, putea „să se lase condus şi de analogie sau alte 
călăuze ale bunului simţ şi instinctului lingvistic” (vezi: Perpessicius, Alecsandri 
şi limba literară, în: De la Varlaam la Sadoveanu, p. 227). 

Anume bunul simţ şi instinctul lingvistic îl făceau pe „marele şi subţirele 
nostru artist” (după cum îl aprecia M. Sadoveanu) să revină la unele forme utili- 
zate şi să le condamne în mod public, dacă vedea că ele sunt respinse de purtătorii 
limbii române. Un exemplu elocvent ni-l oferă chiar poetul însuşi într-o scrisoare 
către [Iacob Negruzzi. Aici citim următoarele: „...profesorul satului... într-o zi a 
venit înadins să mă întrebe dacă trebuie să înveţe pe copii a zice Carpaturi, Al- 
puri, precum am zis eu Balcanuri?... Şi i-am răspuns că am comis o greşeală mare 
şi voluminoasă cât acei munţi până am alunecat a le da o terminaţie nepotrivită 
lor” (Scrisori I. 99; apud Perpessicius, op. cit., p. 227). 


*** 


Am spus ceva mai înainte că Vasile Alecsandri nu condamna totul ce 
propuneau curentele lingvistice ale timpului. El a înțeles necesitatea îmbogă- 
țirii vocabularului românesc cu elemente neoromanice (franțuzești, italieneşti 
etc.), care aduceau şi noțiuni noi, nuanţe noi de sens, față de eventualele lor 
sinonime de origine autohtonă şi, în ultimă instanță, contribuiau la moderni- 
zarea graiului matern est-romanic, apropiindu-l de idiomurile vest-romanice. 
Neologismele de provenienţă neoromanică apăreau din abundență în publicis- 
tica, proza şi chiar în poezia autorului Rodicăi, ceea ce îi irita pe unii „teoreti- 
cieni” ruginiţi de tipul lui Aron Densuşianu. Acesta a întocmit şi a denunţat o 
listă întreagă de neologisme „nepoetice” din opera lui Alecsandri. Cunoscutul 
filolog român loan Nădejde (1854-1928), în lucrarea sa Istoria limbii şi litera- 
turii române (laşi, 1886), a reprodus lista cu pricina: straniu, caduc, clemenţă, 
postură, fast, complet, specimen, ofrandă, decret, antiteză, regret, completez, 
product, cortegiu, fluviu, providenţială, solitar, angelic, prezentez, concertez, 
aprețuiesc, confiat, capitulez, predispune, precedat, transfigurare, berbanţie, 
prostern, presagiu, obiect, complace, achita, aparțin, conform, teas, cornifer, 
complice, flagela, secund, resplend, suavissim, raport, just etc. (p. 243). 

E lesne de observat că toate vocabulele citate (cu excepţii absolut neim- 
portante) au intrat în limba literară şi circulă cu mare succes. Acad. Perpessicius, 
referindu-se la această listă, notează că ea „confirmă nu numai marile intuiţii le- 
xicale ale lui Alecsandri, dar şi serviciile pe care le-a adus (scriitorul) în procesul 
de îmbogăţire a limbii literare, urmat cu perseverenţă de la Cantemir şi lordache 
Golescu până în zilele noastre” (Perpessicius, op. cit., p. 229). 

Mai e de relatat că în poezie Alecsandri a ştiut să dozeze rațional elementul 
neologic, îmbinându-l cu cel neaoş şi obţinând imagini şi efecte sporite. Să exem- 
plificăm doar prin câteva versuri din Dan, căpitan de plai. Caracterizând viaţa de 
sihastru a lui Dan, poetul notează: „Vechi pustnic, rămas singur din timpul său 
afară. / Ca pe un gol de munte o stâncă solitară, / Dincolo de morminte el trist 
acum priveşte / O tainică fantasmă ce-n zare s-adânceşte”. 

Calificativul solitară rimează cu afară, iar determinativul tainică dezvăluie 
excelent sensul, conţinutul substantivului fantasmă. 

Sintetizând, subliniem, în acord cu opinia lui Ștefan Munteanu, că neologis- 
mul, în poezia lui Alecsandri, „apare, în general, integrat în ambianța lexicală a versu- 
lui, fapt ce învederează nu numai intuiție în materie de limbă, dar şi un anumit simţ al 
nuanţelor, caracteristic unui poet care cultivă formula versului clasic” (Şt. Munteanu, 
Limba română artistică, Bucureşti, 1981, p. 53). Mai adăugăm că, introducând în 
poezie cuvinte neologice, bardul de la Mircești le-a extins aria de circulaţie şi prin 
aceasta a favorizat şi a înlesnit asimilarea lor de către cititorul de masă. 

Vasile Alecsandri, „unul din creatorii României moderne” (M. Sadoveanu), 
îşi dădea seama că trebuie să scrie aşa ca să fie înţeles de românii de pretutindeni. 
Şi aici observăm o interesantă evoluţie a maestrului. La începutul creaţiei sale 
Alecsandri utilizează multe fonetisme specifice dialectului moldovenesc: cântic, 
gios, grieri, ista ş.a. Cu timpul însă se debarasează de unele dintre ele, contribuind 
astfel la răspândirea unei norme unice. Funcţia estetică a mijloacelor de expresie 
depăşeşte aşadar canoanele dialectale ale limbajului. În creaţia poetului de după 
1865 se observă „abolirea deosebirilor între norma literară regională şi norma su- 
pradialectală, naţională, adică «vărsarea» primei în cea de a doua” (Şt. Munteanu, 
op. cit., p. 49). 

Să confruntăm în acest sens doar câteva exemple din ediţia scrierilor lui din 
1863 şi din 1875 — anul apariţiei operelor complete în şapte volume. 

I. Deosebiri fonetice 


1863 1875 

De-aş ave o puiculiţă... De-aş avea o puiculiţă... 
Cu fugariul sprintenel... Cu fugarul sprintenel... 
Mă giur p-astă cruciuliţă... Mă jur p-astă cruciuliţă... 


II. Deosebiri morfologice 


Colo-n vale, la fântână, Colo-n vale, la fântână, 
Două fete spala lână, Două fete spălau lână, 
Spala lână şi râdea, Spălau lână şi râdeau, 
lar din gură aşa grăia. lar din gură aşa grăiau. 
Să mă iea de lângă tine... Să mă iea de lângă tine... 


Vină de mă iea. Vină de mă iea. 

Dorinţa de a se conforma normei unice, de a fi înţeles pe tot teritoriul tă- 
rii de către toţi vorbitorii limbii române îl face să folosească frecvent perfectul 
simplu — formă de timp trecut al indicativului fără circulaţie reală pe teritoriul 
lingvistic al Moldovei: „Fără vină din născare / Mă văzui eu pedepsită. / Şi de-a 
lumii dizmerdare / Mă simţii în veci lipsită” (Sora şi hoţul); „Nu-ntâlnişi pe Sbu- 
rătorul?” (Sburătorul). 

Aşadar, putem conchide că Alecsandri a manifestat multă ingeniozitate în 
planul de îmbogăţire şi de unificare a limbii literare, ridicându-se deasupra parti- 
cularităților dialectale, conferindu-i operei o valoare incontestabilă. 


V. V. ALECSANDRI CA EMIȚĂTOR DE OPINII DESPRE LIMBĂ 


Marele nostru înaintaş a expus o serie de opinii despre limbă ca principal 
mijloc de comunicare între oameni, actuale şi în zilele noastre. Poetul a înţeles, 
a intuit şi a propagat unele adevăruri la care noi ajungem, cu greu, abia acum, în 
toiul restructurării. Ne vom opri la un singur exemplu. 

În Arghir („Convorbiri literare”, 1876, p. 137), Alecsandri scria: „Limba 
este cartea de nobleţe, testimoniul de naţionalitate al unui neam, semnul carac- 
teristic prin care membrii aceleeaşi familii se recunosc în marea diversitate a 
popoarelor din lume, lanţul tainic ce-i leagă împreună şi-i face a se numi fraţi; 
altarul în jurul căruia toţi se adună cu inimi iubitoare şi cu simţirea de devota- 
ment unii către alţii”. Aşadar, limba este semnul caracteristic prin care membrii 
aceleeaşi familii se recunosc, este, în sfârşit, „lanţul tainic ce-i leagă împreună 
şi-i face a se numi fraţi”. Cât de veritabile şi actuale sunt ultimele cuvinte. Pe 
tot spaţiul nistrean-carpatin-dunărean locuiesc membri ai aceleeaşi familii şi 
care se înţeleg perfect în aceeaşi limbă — română — „cea mai scumpă moştenire 
a strămoşilor care au lucrat, generaţie de generaţie, la elaborarea acestui suprem 
produs sufletesc” (N. Iorga, Lupta pentru limba românească, Bucureşti, 1906, 
p. 17). 

Dar ce s-a întâmplat la noi acasă? În urma unei politici antinaţionale, anti- 
populare şi antimoldoveneşti promovată cu insistenţă şi în mod planificat decenii 
de-a rândul, limba maternă, pe meleagurile noastre a ajuns la o totală degradare. 
Funcţiile ei sociale s-au îngustat până la refuz, decalajul între aspectul scris şi cel 
vorbit s-a adâncit până la o evidentă ruptură, deromanizarea lexicului şi a sintaxei 
creştea tot mai mult. 

Una dintre cauzele principale ce au dus la starea dezastruoasă a graiului 
matern a fost inventarea, cu totul nejustificată, a aşa-zisei „limbi moldoveneşti 
literare contemporane” diferite de limba română. Cu argumente absolut puerile ca 
valoare ştiinţifică, dar bazate pe intimidarea şi ameninţarea oamenilor de cultură 


Reflecţii lingvistice 41 


şi de bună credință, unii „savanți” încercau din răsputeri a dovedi că există două 
limbi romanice orientale nord-dunărene: româna şi „moldoveneasca”, fiecare cu 
normele literare proprii! 

Acum putem s-o spunem direct: aceasta a fost una dintre cele mai mari 
mistificări în ştiinţa lingvistică sovietică, în istoria şi cultura românilor. Minciuna 
secolului a fost lansată premeditat şi intenționat pentru a justifica evenimentele 
de la 1812 şi 1940 ce au avut urmări dezastruoase atât pentru moldoveni, cât şi 
pentru mulţi reprezentanţi ai altor popoare din Basarabia. Paguba provocată de 
teoria celor două limbi este incomensurabilă, căci în joc a fost pusă chiar soarta 
limbii înseşi. Izolarea intenţionată a popoarelor de pe ambele maluri ale Prutului, 
stoparea schimbului de valori culturale, inclusiv lingvistice, a avut drept conse- 
cință lâncezirea, ofilirea şi deteriorarea limbii a celor aproximativ 2.800.000 de 
români basarabeni. 

Absurditatea sciziunii în două idiomuri a unei limbi comune, unice, e cu 
atât mai evidentă şi mai absurdă, cu cât scriitorii clasici din Moldova, inclusiv 
Alecsandri, nu puteau admite că ei ar scrie sau ar vorbi în altă limbă decât fraţii 
lor de peste Prut sau de peste Milcov, deoarece în conştiinţa lor era adânc înrădă- 
cinată unitatea de limbă, de neam, de istorie, de obiceiuri... 

Podul de flori de la Prut a dărâmat din temelie edificiul în putrefacție al „te- 
oriei” despre două limbi est-romanice. El a arătat lumii întregi că fraţii de sânge 
şi de limbă nu au nevoie de interpreţi şi tălmaci. În drum spre acest pod am fost 
călăuziţi şi de „Columbul poeziei noastre populare” (B.-P. Hasdeu), „primul din 
elita românismului luptător, interpret şi cântăreț” (M. Sadoveanu), marele artist al 
cuvântului Vasile Alecsandri. 


„Basarabia”, nr. 12, 1990, p. 140-150 


$ 3 EMINESCU. UNITATEA LIMBII 
ȘI A POPORULUI ROMAN 


Între 14 şi 17 ianuarie 2000, la invitaţia municipiului, s-a aflat la Chişinău 
prof. Valeriu Rusu de la Universitatea Aix-Marseille-l1 (Franţa), care a participat 
foarte activ la manifestările organizate în legătură cu împlinirea a 150 de ani de 
la naşterea lui Eminescu. 

În una din multiplele sale luări de cuvânt, compatriotul nostru a spus: „Car- 
paţii, Dunărea şi Eminescu sunt trei piloni pe care se ţine viaţa materială şi cultu- 
rală a neamului românesc”. 

Să lăsăm la o parte aspectul material (Carpaţii şi Dunărea) şi să ne apropi- 
em măcar în fugă de Eminescu — personalitate de geniu, o apariție meteorică în 
cultura noastră, deschizând, prin bogăţia de idei expuse în operele sale literare, 
„orizontul fără margini al gândirii omeneşti”, după cum afirma T. Maiorescu în 
1889 în studiul Eminescu şi poeziile lui [1]. 

În încheierea lucrării citate, T. Maiorescu nota profetic: „Literatura poetică 
română va începe secolul al XX-lea sub auspiciile geniului lui [Eminescu], şi 
forma limbii naţionale, care şi-a găsit în poetul Eminescu cea mai frumoasă în- 
făptuire până astăzi, va fi punctul de plecare pentru toată dezvoltarea viitoare a 
vestmântului cugetării româneşti” [2]. 

Profesorul ieşean Iulian Popescu, într-un foarte captivant articol „Emi- 
nescu: conştiinţa limbii şi a poeziei”, scrie literalmente următoarele: „Ca şi Bau- 
delaire (...) în Franţa... Eminescu face parte din acele personalități geniale care, 
prin arta lor, închid o epocă pentru a deschide, în acelaşi timp, alta. El retopeşte 
tradiția, sintetizându-i trăsăturile profunde şi reluându-le în forme pure, aproape 
insolite pentru contemporani. 

Poezia sa reprezintă în fapt un salt, o izbucnire strălucitoare, aproape inex- 
plicabilă pentru mulţi dintre oamenii epocii...” [3]. 

În această ordine de idei ar trebui amintit că Garabet Ibrăileanu (...), încă în 1909, 
vorbea despre poetul sărbătorit ca despre un deschizător de drumuri noi în literatura 
română. În studiul Postumele lui Eminescu acesta relata că „poetul este aşa de mare 
faţă de predecesorii săi, încât nu mai poate fi vorba de o „evoluţie” a literaturii, ci de 
o săritură. De la Alecsandri, Bolintineanu şi chiar Alexandrescu, în chip normal, nu se 
putea ajunge la Eminescu, căci predecesorii săi sunt aşa de puţin artişti, şi Eminescu e 
un aşa de mare artist. El a moştenit atât de puţin şi a creat enorm de mult” [4]. 

Mihai Eminescu a fost un profund cunoscător al istoriei românilor. Mai 
mult decât atât, poetul reuşea să interpreteze fenomenele istorice după principiul 

lui Tacitus sine ira et studio — „fără mânie şi părtinire”. După afirmaţia lui G. Că- 
linescu, poetul era un strângător harnic de texte vechi, tipărite şi manuscrise, din 
care scotea spre a turna în formă nouă „limba veche şi-nţeleaptă ” [5]. 

Mihai Eminescu ştia pe din afară lucrările ce s-au scris în Principate cu pri- 
vire la geneza limbii şi a poporului român, referitoare la vatra neamului nostru. 

Autorul Scrisorilor spicuia datele necesare de la autori ca Nicolaus Olahus, 
Coresi, Ureche, M. Costin, Cantemir, Const. Cantacuzino, de la Şcoala Ardeleană 
etc., convingându-se personal de unitatea limbii şi a poporului român, de conti- 
nuitatea elementului autohton traco-dac, în timpul cuceririi romane, şi a elemen- 
tului daco-roman, în timpul migraţiilor barbare [6]. 

Este cunoscut faptul că, pentru a contracara revendicările românilor din 
Transilvania (exprimate în Supplex Libellus Valachorum), istoriografia de curte 
austro-ungară din sec. al XVIII-lea a încercat să demonstreze că Patria primitivă 
a românilor a fost numai sudul Dunării şi că nu există o continuitate în spaţiul 
istoric românesc!. Această ipoteză, susținută de Engel, Sulzer, Roesler şi preluată 
apoi de alți neprieteni ai neamului nostru, se bazează pe aserțiuni nedemonstrate 
convingător, pe mitul vidului demografic în istoria poporului român şi constituie 
un scenariu politic, şi nu un adevăr ştiinţific [8]. 

Mihai Eminescu nu putea rămâne indiferent faţă de problemele ce se 
discutau privind geneza limbii şi a poporului român. Într-un articol publicat 
în „Curierul de laşi” (IX, 1876, nr. 125 din 17 noiembrie), poetul scria că „noi, 
Românii, câţi ne aflăm pe pământ, vorbim o singură limbă, „una singură” ca 
ne-alte popoare, şi aceasta în oceane de popoare străine ce ne încongiură...” 
[9]. Și într-adevăr, în tot spaţiul românesc, deşi există multe graiuri şi subdi- 
alecte, oamenii se înţeleg la vorbă, îşi dau seama că utilizează aceeaşi limbă, 
care s-a statornicit din timpurile străvechi. Eminescu scria la 1 mai 1882 în 
articolul Caracterul naţional („Timpul”, VII, nr. 95): „Limba strămoşească e 
o muzică; şi ea ne atmosferizează cu alte timpuri mai vrednice (şi mai mari 
decât ticăloşia de azi), cu timpuri în care unul s-au făcut poporul şi una lim- 
ba” (subl.n. — A.C.) [10]. 

Providența a dorit ca sub aspectul limbii să avem o situaţie sui-generis, 
ca la „ne-alte popoare”, după cum s-a exprimat Eminescu. Să exemplificăm 
cazul: cetăţenii din Italia sunt siguri că-s italieni, dar la vorbă reprezentanţii din 
diferite regiuni ale ţării nu se pot înţelege, dacă n-au învăţat bine la şcoală lim- 
ba literară unică italiană. O situaţie similară se constată în Germania, Armenia, 
China ş.a. 

În spaţiul românesc a fost evitat un asemenea decalaj, deoarece cronicarii 
şi rapsozii, clerul, traducătorii scrierilor sfinte şi laice, scriitorii, toți mânuitorii 
de condei s-au străduit să trieze, să selecteze, să pună în circulaţie lexeme, forme 
morfologice şi structuri sintactice dintre cele mai potrivite. 

M. Eminescu sublinia: „Suta a şaptesprezecea e purtată de ţinta de-a da 
unitate limbii şi poporului...” [11]. 

În alt număr al ziarului „Timpul” poetul preciza: „...unitatea actuală a limbii 
vorbite, deşi e în parte un merit special al epocii lui Matei Basarab (...), dovedeşte 
totuşi că şi în această privire erau elemente cu totul omogene, preexistente limbii 
bisericeşti, care înclinau a căpăta o singură formă scrisă. Organografic vorbind, 
limba era aceeaşi; [...] O unitate atât de pronunţată a limbii dovedeşte însă o uni- 
tate de origini” [12]. 

Luceafărul poeziei noastre vedea şi în toponimie un argument peremptoriu 
privind unitatea poporului român încă până la organizarea lui statală. În ziarul 
„Timpul” (1881, nr. 201 din 17 septembrie, p. 1) citim: „Există multe indicii atât 
în numirile localităţilor şi râurilor, precum şi în alte împrejurări, care denotă o 
unitate a neamului românesc (subl.n. — A.C.). În adevăr, pe când găsim în Țara 
Românească Argeșul, găsim tocmai în nordul Daciei un pârâu numit Argestrul, 
care se varsă din stânga în Bistriţa, râu ce izvorăşte din Maramureş. Pe când în 
Țara Românească aflăm Câmpu-lungul ca ţinut şi descălecătoare, aflăm în Buco- 
vina în creierul munţilor un Câmpu-lung tot ca ţinut şi descălecătoare” [13]. 

Dar nu numai toponimele şi hidronimele sunt invocate de autorul Sărmanului 
Dionis pentru a demonstra vechimea milenară şi continuitatea noastră pe pămân- 
turile strămoşeşti. Într-un articol publicat în ziarul „Timpul” (VI, 1881, nr. 2 din 1 
aprilie) menţiona: „...la năvălirea avarilor în Tracia (579) oastea condusă de Marin 
şi Comenţiol e compusă din oameni ce vorbesc româneşte. Tot acest neam apare 
mai târziu în Dacia, iar asupra originei lui se ceartă până azi învățații” [14]. 

Aşadar, Eminescu îşi dădea foarte bine seama că există o relaţie indestruc- 
tibilă între procesul de glotogeneză şi cel de etnogeneză, şi invers. 

Zicem şi invers pentru că sunt cunoscute destule cazuri când dispariţia unei 
limbi a însemnat şi dispariția poporului care o vorbea. De pildă, decesul ultimului 
vorbitor al limbii dalmate Antonio Udina de Burbur, la 1898, a însemnat şi dispa- 
riția poporului dalmat, asimilat completamente de către sârbo-croaţi. E vorba de 
insula Krk (Veglia) la Anbrovnik (Ragusa) [15]. 

Se pot aduce exemple şi din Peninsula Italică din perioada Regatului, Re- 
publicii şi Imperiului Roman. Unde sunt etruscii, umbrii, sabinii, bruţii şi, respec- 
tiv, limbile lor? 

Eminescu a ştiut ca nimeni altul să sintetizeze opiniile expuse anterior cu 
privire la unitatea glotică, etnică şi psihică (dacă vreţi) a românilor de pretutin- 
deni prin fraza-înaripată: Suntem Români şi punctum! 

Prin această sentință poetul reuşeşte să pună punct discuţiilor sterile, care 
se mai purtau în jurul glotogenezei şi etnogenezei poporului român. 

Dar nu numai atât. Prin această reflecţie generalizatoare, Suntem Români şi 
punctum!, autorul Luceafărului (se pare fără să-şi dea seama) a formulat norma 

gândirii etnice a fiecărui compatriot! În această vorbă a poetului, istoricului şi 
filozofului M. Eminescu este concentrată toată istoria zbuciumată a neamului 
nostru, începând cu dacii lui Burebista şi Decebal şi ajungând până în zilele 
noastre. 

Norma gândirii etnice trebuie cultivată la elevi, după opinia marelui nos- 
tru înaintaș, din primii ani de şcoală. În ziarul „Timpul” (1881, nr. 201 din 12 
septembrie) citim: „Copilul nu învaţă numai a vorbi corect, el învaţă a gândi şi a 
simţi româneşte”. 

Memento. Între paranteze fie spus, sintagma Suntem Români... se atestă şi 
la Coresi în Faptele apostolilor (1563): „Şi spunu năravulile ce nu se cade noao 
a le primi şi a le face, Români suntemu” [16]. Fireşte, la Eminescu sintagma în 
cauză are o conotaţie mult mai bogată. 

Pentru a demonstra unitatea limbii române, poetul a aşternut pe hârtie încă 
o frază aforistică: „Nu noi suntem stăpânii limbii, ci limba este stăpâna noastră”, 
datoria fiecărui purtător al ei fiind să-i respecte normele în mod neabătut. 

Gândul acesta a fost exprimat în antichitate de către filologul Pomponius 
Marcellus (sec. I î.Hr.) sub formă de replică la adresa împăratului Claudius (41- 
54), când acela a comis o greşeală de limbă. Pomponius a considerat necesar să-i 
spună împăratului că e obligat a respecta gramatica: Caesar non est supra gram- 
maticos (Împăratul nu se află mai presus de gramaticieni). 

Replica a fost reluată (şi repetată) într-un caz similar de către arhiepiscopul 
Placentius la adresa lui Sigismund de Luxemburg (1387-1437), rege şi împărat 
german, care îşi justifica un /apsus linguae zicând: Ego sum rex Romanus et supra 
grammaticos! La care arhiepiscopul Placentius a îndrăznit să-i amintească vorba 
lui Pomponius: Caesar non est supra grammaticos! 

Unitatea glotică şi etnică a românilor M. Eminescu o vedea şi-n grafia latină. 
Se ştie prin câte peripeții a trecut scrisul la români până a ajunge la forma lui norma- 
lă şi adecvată, similară cu alfabetele limbilor romanice-surori. Perioadele principale 
ar fi: pre-slavă, slavă, postslavă, latină (după 1860 — Unirea Principatelor). 

Din cauza hainei străine (de împrumut) în care era îmbrăcată limba noastră 
mai multe secole de-a rândul, unii filologi europeni o credeau slavă şi o clasificau 
în grupa limbilor slave. 

E semnificativ în acest sens faptul că un cunoscut filolog german Johann 
Cristoph Adelung (1732-1806) aşază valaha în Catalogul său al limbilor de pe 
glob Mithridates, sau lingvistică germană (1806-1817) printre „limbile mixte”, 
considerând-o „romano-slavică”5. 

Această eroare a fost reparată de către J. S. Vater, care, după moartea lui 
Adelung, adăugă în partea a IV-a a lucrării Mithridates (Berlin, 1817) şi româna 
printre „fiicele latine” (italiana, spaniola — inclusiv catalana şi galiciana — portu- 
gheza, franceza, romancha sau retica şi româna) [17]. 

Ei bine, M. Eminescu îşi dădea seama de importanţa alfabetului limbii ro- 
mâne, de meritul predecesorilor săi, care au reuşit să abandoneze grafia slavă 
veche (bisericească) şi să alcătuiască un alfabet adecvat, bazat pe grafia latină. În 
acest sens poetul scria în „Curierul de Iaşi” (1876, DC, nr. 125 din 17 noiembrie): 
„Da, de la Roma venim, scumpi şi iubiţi compatrioți, din Dacia Traiană! Se cam 
ştersese diploma noastră de nobleţe: limba însă am transcris-o din buchiile voas- 
tre gheboşite de bătrâneţe în literele de aur ale limbilor surori” [19]. 

Ideea despre necesitatea trecerii de la „buchiile gheboşite” slavone la „literele 
de aur ale limbilor surori” o găsim expusă în 1866 de către Titu Maiorescu, mentor 
spiritual al „Junimii” şi promotor activ al lui M. Eminescu, în studiul Despre scri- 
erea limbii române, din care desprindem: „Căci pentru români limba este cea mai 
scumpă rămăşiţă de la strămoşii latini [...] şi care totdeauna le-a fost o busolă unică, 
dar sigură, spre a le păstra direcţia dreaptă şi a-i feri de rătăcirea şi pierderea în mij- 
locul valurilor de popoare imigrante ce bântuiră Dacia lui Traian” [20]. 

Şi mai departe marele estetician şi critic literar notează: „După limbă însă 
se îndreptează şi scrierea. În momentul în care românii s-au pătruns de adevărul 
că limba lor este o limbă romană, în acel moment şi forma exterioară sub care 
avea să se prezinte aceasta, adecă scrierea sau [...] literile trebuiau să fie luate tot 
de la romani. Şi, astfel, alfabetul slavon, care învălea mai mult decât revela limba 
română şi pe care îl primisem numai dintr-o oarbă întâmplare externă, fu alungat 
din scrierea noastră cea nouă şi fu înlocuit prin alfabetul latin. Această înnoire 
este o urmare aşa de naturală a latinităţii poporului nostru, încât nu noi trebuie să 
dovedim pentru ce acum scriem cu litere latine, ci adversarii ar trebui să dove- 
dească pentru ce să împrumutăm de la străini literele lor după ce ştim că le avem 
pe ale noastre?” [21]. 

Spre marele nostru regret, în Basarabia s-a mai scris cu grafie străină mai 
mult de un secol şi jumătate (de la 1812, cu mici întreruperi, până în 1990). 

Scrierea, normele ortografice, caracterele grafice utilizate se află într-o 
strânsă legătură cu pronunția, cu normele ortoepice, cu muzicalitatea limbii. 

Prin acceptarea „crinilor albi”, românii au obţinut posibilitatea să se deba- 
raseze treptat de „pronunția rea” (vorba lui Eminescu) şi să introducă prin şcoli, 
în casă şi în viaţa publică „o pronunție generală”, adică literară [22]. 


*** 


În încheiere, aş vrea să spun câteva cuvinte despre campania de defăimare 
a lui M. Eminescu. 

Fenomenul nu este nou. Încă Alexandru Vlăhuţă (1858-1919) în art. Cu- 
rentul Eminescu se revolta că şi pe atunci se găseau destui detractori ai operei 
eminesciene şi ai personalităţii poetului. 

În 1891 la Blaj a fost publicată cartea Mihai Eminescu. Studiu critic, în care 
se afirma că poetul este „o nulitate literară”, „un maculator de versuri”, chiar o 
primejdie naţională, pentru că aduce stricăciuni „în mijlocul tinerimei”, „e venin 
pentru tinerime”, iar, pe de altă parte, „nici în viaţa lui nu este nimic demn de 
imitat pentru tinerime”. Şi mai departe se susține că poetul „nicicând n-a făcut un 
studiu serios şi sistematic...” [23]. 

Şi multe alte cuvinte de ocară şi batjocură se spuneau atunci la adresa lui 
Eminescu. 

Şi în prezent calomniile continuă, numai că acum criticii afirmă că Emi- 
nescu (opera lui) ne împiedică să intrăm în Europa. Ar fi cazul să spunem con- 
trariul — că anume aceşti defăimători ai marelui nostru poet împiedică Europa să 
ne înţeleagă mai profund valorile naţionale! Nu este lipsit de interes să arătăm că 
autorul G/ossei, în viaţă fiind, a prevăzut că va fi hulit după moarte chiar în ţara 
lui: „Nu lumina ce-ai văzut-o, / Ci păcatele şi vina, / Toate micile mizerii unui 
suflet chinuit / Mult mai mult îi voi atrage / Decât tot ce ai gândit!”. 

„Oameni ca Eminescu răsar la depărtări de veacuri în existenţa unui po- 
por” — scria Al. Vlăhuţă, iar detractorii lor, — adăugăm noi, — se vor spulbera ca 
nisipul mării. „Eminescu va trăi, pentru că a ştiut a găsi frumosul fără a imita 
pe nimeni” (B.-P. Hasdeu), pentru că „e cel mai ales poet al acestui neam” 
(M. Sadoveanu) şi, în sfârşit, pentru că „versul lui va răsuna ca o trompetă de 
luptă”, iar „cuvântul lui profetic... ne va arăta... lumina uimitoare a unui ideal 
măreț — un splendid, un grandios răsărit de soare peste o lume ş-o viaţă nouă!” 
(Al. Vlăhuţă). 


NOTE 

! Primul care a combătut teoria migraţionistă a fost B.-P. Hasdeu în lucrarea Perit-au 
dacii? (1860), urmat apoi de A.D. Xenopol, D. Onciul, N. Iorga, S. Puşcariu, C. Daicoviciu, 
G. Brăileanu, D.Prodan, I. Moga, Al. Procopovici, Al. Sacerdoţeanu, I.I. Rusu, C.C. Giures- 
cu, S. Dragomir, D. Protase, V. Iliescu, I. Nestor, D. Tudor, D. Belciu, R. Vulpe, Şt. Pascu, 
G. Ivănescu, I. Coteanu, V. Arvinte ş.a. Dintre savanții străini-germani, englezi, italieni, fran- 
cezi, cehi.ş.a. apărători ai teoriei continuității (sau autohtoniste) pot fi numiţi W. Tomaschek, 
Th. Mommsen, T. Tom, Gino Luppi, C. Patsch, I. L. Pič, Fr. Altheim, E. Gamillscheg, K. Jaberg, 
M. Ruffno, C. Tagliavini, A. Dopsch, H. Koch, Seaton-Watson, W. Wartburg, H. Theil etc. [7]. 

2În această ordine de idei, e de menționat că în Africa anual dispar cam 12 limbi ale 
minorităților. În Federația Rusă pe cale de dispariție se află limbile: koreakă din fam. Ciukot- 
Kamciatka (vreo 5000 de vorbitori), aleută (vreo 600 de vorbitori) — din fam. Eskimo-aleută, 
nencţ (vreo 5000 de vorbitori) — din fam. uralică, udige (rus. yndreicruiă) — din familia altaică 
(800-1400 de vorbitori) etc. 

3 Prof. E. Coşeriu a stabilit că glotonimul „limba română” poate fi întâlnit şi la alţi filo- 
logi occidentali, începând chiar din secolele XVI-XVII. E vorba de Genebrard (1580), Poza 
(1587), Duret (1623), Opitz (1628), Skinner (1671), Stiernhielm (1671), Kirchmajer (1688), 
Hervás (1784) ş.a. Lorenzo Hervás în Catalogo delle Lingue [= Idea dell'Universo], vol. 
XVII (Cesena, 1784, p. 179-180) consideră ca romanice limbile: franceza, spaniola, portughe- 

za, italiana şi româna. După opinia prof. E. Coşeriu, „Hervás este, pe lângă aceasta, şi primul 
lingvist vest-european care stabileşte în mod categoric că valaha şi moldoveneasca constituie 
una şi aceeaşi limbă” [17]. 


p. 95. 

$ 4 LIMBA MATERNĂ - „MIŞCĂTOR AL ÎNVĂȚĂTURII 
ŞI AL ÎNAINTĂRII” (A. MATEEVICI) 


Marele Eminescu (1850-1889) sublinia deseori că limba este „măsurariul 
civilizaţiei unui popor...”, „un criteriu al culturii lui”. Dezvoltând parcă aceste re- 
flecţii ale Luceafărului poeziei noastre, B.-P. Hasdeu (1838-1907) scria că limba 
„este mijlocul universal al circulaţiei ideilor şi impresiilor”. 

Facultatea de a vorbi l-a delimitat pe om de celelalte vieţuitoare de pe Terra 
care nu posedă graiul. Limba a creat omul, căci în principiu noţiunea de homo 
include şi pe cea de homo loquens. Nu poate exista homo sapiens fără a fi homo 
loquens. Cu ajutorul limbii omul îşi exteriorizează gândurile şi sentimentele ce-l 
inundă, dar, în acelaşi timp, el gândeşte tot în baza limbii. Deci există o legătură 
indestructibilă între limbă şi gândire şi viceversa. Nomen-Ratio-Actio — această 
intimă triadă reflectă, în modul cel mai adecvat, procesul de generare şi derulare 
a actului comunicativ. Între componentele triadei numite există relaţii de inter- 
dependenţă, căci un element îl generează şi îl stimulează pe celălalt. Constatări 
similare a făcut şi Prosper Mérimée (1803-1870), notând că „La langue e été don- 
née à Phomme pour exprimer sa pansee”. Dar la rândul său, şi pansee nu se dez- 
voltă fără langue (nomen). Gândirea nu poate să apară pe loc gol, ea se înfiripează 
pe baza cunoaşterii lumii ambiante, care nu e altceva decât denominarea obiec- 
telor şi fenomenelor ce o constituie. Faimoasa exclamare a lui René Descartes 
(1596-1650) „Cogito, ergo sum” — „gândesc, deci exist”, are un profund înţeles, 
căci, numai judecând, există homo. Pe bună dreptate, Alecu Russo (1819-1859), 
pământeanul nostru, conchidea că „limba îl ajută pe om a-şi tălmăci gândul”. 

Limba, la rândul său, este un depozit unde se păstrează de milenii tot tezaurul 
culturii şi filozofiei unui popor. Aproape fiecare lexem constituie o adevărată istorie, 
un factor de cultură din viaţa purtătorilor cutărei sau cutărei limbi. Încă la sfârşitul 
secolului trecut cunoscutul lingvist francez Gaston Paris (1839-1903) scria: „Ar tre- 
bui ca fiecare cuvânt să-şi aibă o monografie pur descriptivă, alcătuită pe baza unor 
izvoare directe şi a unei observări tot atât de riguroase ca şi aceea ce se cere în ştiinţele 
naturale” (apud: Iorgu Iordan, Lingvistica romanică, Bucureşti, 1962, p. 153). 

Înţeles anume în acest fel, vocabularul limbii române a fost supus cercetării 
de către eminentul filolog al neamului nostru B.-P. Hasdeu în celebra operă Etymo- 
logicum magnum Romaniae, având şi un subtitlu, „Dicţionarul limbii istorice şi po- 
porane a Românilor”. În prefața acestei lucrări savantul scrie: „Orice mare dicţionar 
al limbii ar trebui să fie cartea de lectură cea mai răspândită, cea mai atrăgătoare...” 

(vezi: B.-P. Hasdeu, Etymologicum magnum Romaniae, vol. I, Bucureşti, 1970, 
p. 37). Cuvintele introduse în acest dicţionar sunt explicate foarte pe larg. Astfel 
lexemul A afla cuprinde 14 pagini; Apa — 38; A bate — 50; Basarabă — 62 de pagini 
etc. Fireşte, conceput atât de vast, dicționarul nu a putut fi dus la bun sfârşit de către 
un singur om. B.-P. Hasdeu a reuşit să includă aici numai cuvinte care începeau cu 
literele A şi B până la lexemul bărbat, umplând peste 900 de pagini. 

Limba i-a servit lui homo faber — „om îndemânatic” — şi lui homo sapiens „om 
înțelept, cunoscător” să escaladeze natura, să se poată încleşta la luptă cu giganticele şi 
vitregele ei forțe, să-i smulgă, pas cu pas, tainele, să interpreteze just şi să se obişnuiască 
a pronostica viitorul. Limba 1-a ajutat pe om să se dezvolte pe linie spiraliformă. 

Contemplând in vitro drumul parcurs, pe la opriri şi popasuri, homo, în 
baza limbii, a început a face filozofie de tête, dublată de cea de cæur, să facă tot 
felul de generalizări prin inducţii şi deducţii, creând, astfel, cu timpul şi un adec- 
vat modus exprimandi — „modul de a se exprima”. 

În altă ordine de idei cercetătorul Al. Babeş notează: „Constrâns de latura 
existențială a condiţiei sale, în procesul practicii de transformare, de adaptare a 
lumii înconjurătoare la cerinţele proprii, omul trece, prin senzorialitatea şi raționa- 
litatea sa, întregul Univers (natura, societatea, omul), ce capătă astfel, în integrita- 
tea sa, o nouă imagine, umanizată, organizată creativ. În această imagine inedită a 
Universului, reflectată în mod activ de către conştiinţa socială, exprimată adică în 
fapte de cultură (şi civilizaţie), în sedimente valorice transmisibile, se tezaurizează 
experiența comună, se pune în lumină, se conştientizează o serie de relaţii natură — 
societate — om, care disting şi pe această cale în chip absolut fiinţa umană de cele- 
lalte făpturi” (Al. Babeş. Geneza zeilor, Bucureşti, 1970, p. 35-36). 

Omul, de-a lungul timpului, şi-a însuşit vorbirea articulată, acest fapt însem- 
nând, în primul rând, că a început a utiliza cuvinte. În Sfânta Scriptură e menţionat 
că la început era cuvântul... Anume el îl însoţeşte permanent şi pretutindeni pe om. 
Scriitorul Anatol France (1844-1924) considera, pe bună dreptate, că „nu există ni- 
mic pe lume mai tare decât cuvântul [...], el îi doboară pe cei mai puternici şi dărâmă 
cetăţile; fără cuvânt lumea ar fi supusă unei forţe oarbe”. Dar câte cuvinte ar trebui 
să ştie omul? Răspunsul e simplu de tot: cu cât mai multe, cu atât mai bine! De la un 
minimum minimorum de câteva sute până la mii şi zeci de mii de cuvinte. S-au făcut 
şi câteva calcule în acest plan. Ne vom referi la unele din ele. 

Cunoscutul romancier belgian de limbă franceză Georges Simenon, creator 
al ingeniosului personaj comisar Maigret, a utilizat în fiecare dintre numeroasele 
sale romane, după cum recunoștea el însuşi, aproximativ câte 2.000 de cuvinte. 
Scriitorul, intenţionat, întrebuința un număr redus de cuvinte, pentru că dorea să 
fie uşor tradus în alte limbi. (Mai detaliat vezi: A. Ciobanu, Sintaxa şi semantica, 
Chişinău, 1987, p. 32.) Omul politic şi ilustrul orator atenian Demostene (384- 
322 î.e.n.), în Cuvântări, a folosit 5.000 de lexeme, Dante Alighieri (1265-1321) 

a întrebuințat în poemul alegoric Divina comedie (alcătuit din 3 părţi: Infernul, 
Purgatoriul şi Paradisul) 5.860 de cuvinte, Biblia (prima parte: „Testamentul 
vechi până la naşterea lui Hristos”) cuprinde 5.642 de cuvinte, poetul epic grec 
Homer (între sec. XII şi VIII î.e.n.), în capodoperele /liada şi Odiseea, a recurs la 
9.000 de vocabule; 5.000 de cuvinte se atestează în poezia lui Mihai Eminescu; în 
proza lui Nicolai Gogol (1809-1852), scriitor rus de orientare critico-realistă, se 
înregistrează 10.000 de cuvinte; acelaşi număr de lexeme (10.000) întâlnim şi la 
poetul, pictorul şi militantul democrat-revoluţionar ucrainean Taras Gr. Șevcenko 
(1814-1861); poetul şi dramaturgul englez cu renume mondial William Shakes- 
peare (1564-1616) a utilizat 15.000 de cuvinte. Celebrul Cervantes Saavedra Mi- 
guel (1547-1616) ne-a lăsat un glosar de 17.000 de cuvinte; în poezia talentatului 
poet rus Serghei Esenin (1895-1925) se atestă 19.000 de lexeme, iar în opera 
lui Alexandr Puşkin bagajul de cuvinte atinge cifra de 21.290 de cuvinte (vezi 
A.Ciobanu, Limba maternă şi cultivarea ei, Chişinău, 1988, p. 189). 

E de la sine înţeles că valoarea unei opere artistice constă nu numai în numă- 
rul de cuvinte folosite, ci, în primul rând, depinde de măiestria scriitorului de a le 
îmbina (adică ars combinatoria) şi de a crea imagini inedite. Vorbind însă la general, 
trebuie să subliniem faptul că homo, în procesul dezvoltării sale, îşi acumulează un 
bogat, activ şi operabil vocabular ce demonstrează forța de pătrundere a minţii lui 
în lumea ambiantă. Cuvintele „sunt abstracții ale obiectelor şi fenomenelor, genera- 
lizări ale însuşirilor realităţii şi ale emoţiilor provocate de ele” (C. Bârliba, Logica, 
Chişinău, 1979, p. 12), reflectând obiectele, materializând noţiunile. Asimilându-şi 
un suficient bagaj de cuvinte, homo significans face un pas considerabil înainte în 
ceea ce priveşte dezvoltarea lui generală. Cele afirmate sunt pe deplin justificate, 
deoarece „avansarea spirituală e posibilă... numai datorită limbii” (Wilhelm von 
Humboldt, /36pannvre mpyobi no a3v1Ko3nanuro, Moscova, 1984, p. 63). 

Pentru a ajunge exponentul unei culturi înaintate, omul e obligat să înveţe, să 
se îmbogăţească spiritual în mod continuu, iar acest lucru îl poate efectua tot prin in- 
termediul limbii. Miguel de Cervantes sublinia că în „ştiinţă nu poţi pătrunde decât pe 
uşa limbii”, iar ceva mai târziu filozoful francez Etienne Bonnot de Condillac (1715- 
1780) îi sfătuia pe tinerii studioşi: „Vrei să-ţi însuşeşti ştiinţele cu uşurinţă? — începe 
prin a-ţi învăţa limba”. Nu în zadar poetul nostru Alexie Mateevici (1888-1917) scria 
că limba este „cel mai de căpetenie mişcător al învăţăturii şi înaintării”. 

În orice ţară civilizată oamenii depun eforturi maxime pentru a-şi perfec- 
ționa limba, mijlocul cel mai comod şi mai eficient de comunicare între semeni, 
de progres şi dezvoltare. Toată lumea bună e de acord cu opinia prestigiosului 
lingvist elveţian Albert Sechehaye (1870-1946) că „bien parler et bien penser 
est une même chause” („a vorbi bine şi a gândi bine este unul şi acelaşi lucru”). 
Individul care posedă în bună măsură limba maternă îşi va expune gândurile şi 
sentimentele într-un mod inteligibil, expresiv şi accesibil. 

O limbă bogată, expresivă, nuanţată şi adecvată situației comunicative e 
limbă care circulă nestingherit în toate sferele publice, este dovada prosperității 
statului şi a culturii lui naţionale. Şi, dimpotrivă, o limbă schilodită, inexpresivă, 
mancurtizată, ofilită, extenuată, respinsă de uzul oficial, e dovada stării precare a 
culturii naţionale, a purtătorilor ei şi a naţiunii în întregime. 

Cât priveşte Republica Moldova, ştie acum toată lumea că în urma politicii 
staliniste de deznaționalizare, asimilare şi rusificare, promovată cu insistenţă şi 
constant, mai ales în perioada postbelică, limba română şi-a îngustat până la refuz 
funcțiile sociale, fiind expulzată aproape totalmente din viaţa publică: din învăţă- 
mântul profesional-tehnic, din instituţiile de învăţământ superior, administraţia de 
stat, organele de partid, organizaţiile obşteşti, din lucrările de secretariat la toate 
nivelurile etc. Paradoxal, dar în republica noastră nici până în prezent încă nu 
există în limba română un stil gnoseologic în sensul plenar al cuvântului, pentru 
că ştiinţa mare continuă a se face în limba rusă. 

Aşa-zisul bilingvism naţional-rus a condus, practic, la monolingvismul rus, 
căci „Limba lui Ilici” a fost ridicată la rang de limbă oficială. În republică s-a 
produs fenomenul diglosiei, adică o fisură adâncă între aspectul scris şi aspectul 
vorbit al limbii naţionale. Dacă textele scrise erau redactate într-o limbă română 
mai mult sau mai puţin tolerabilă, limbajul vorbit (vox viva) devenise o veritabilă 
mixtură lingvistică, un surogat ridicol şi insuportabil. 

În urma perioadei bilingvismului naţional-rus, limba noastră, romanică 
de origine, a început să-şi piardă propria fizionomie, transformându-se, încetul 
cu încetul, într-o limbă amestecată (germ. gemischte Sprache). Deromânizarea 
se producea atât de intens, încât original rămânea numai sistemul gramatical, 
în timp ce lexicul, mecanismul combinatoric al lui se rusificau tot mai mult. 
Existenţa însăşi a limbii noastre era în pericol, pentru că se deforma specificul 
ei romanic. 

Mişcarea de eliberare naţională din anii 1987-1989 i-a făcut pe mulţi com- 
patrioți să-şi dea seama de marele dezastru spiritual în care am ajuns, de necesi- 
tatea de a ne întoarce urgent la matcă, la rădăcini. După multe dezbateri, dispute 
şi discuţii cu participarea savanţilor-lingvişti şi istorici din prestigioase centre 
universitare ale fostei Uniuni, am ajuns, în sfârşit, să dezlegăm nodul gordian, el 
constând din cunoscuta triadă: limba de stat, revenirea la grafia latină şi identi- 
tatea lingvistică moldo-română. Au fost adoptate în august 1989 o serie de acte 
legislative privind funcţionarea limbilor vorbite pe teritoriul republicii. În zeci 
de cărţi şi sute de articole, cu un caracter istoric şi lingvistic, scriitorii, savanții, 
cadrele didactice, ziariştii, oamenii de bună credinţă au spus, în sfârşit, adevărul 
sacru: avem o limbă şi o istorie comună, o cultură unică, obicee şi tradiţii identi- 
ce cu frații de peste Prut. Suntem români la origine, dar supranumiți moldoveni 
(după toponimul „Moldova”, ca şi bucovinenii după toponimul „Bucovina”, tran- 

silvănenii după toponimul „Transilvania” ş.a.m.d.), trăim pentru moment în două 
state, dar româneşti: Republica Moldova şi România. 

După adevărurile axiomatice expuse mai sus, ne pare cu totul nejustificat 
faptul că în Constituția Republicii Moldova (art. 13) se afirmă: „Limba de stat a 
Republicii Moldova este limba moldovenească”, dându-se dovadă de tendențio- 
zitate, de ambiție puerilă, de ignoranță, de spirit de grup ori de dorința de a distru- 
ge până la capăt cultura națională cu exponentul ei primordial — limba. 

Faimoşii noştri înaintaşi, marii cărturari din secolele trecute: înalte fețe bi- 
sericeşti (mitr. Varlaam, Dosoftei etc.), domnitori (V. Lupu), spătari, cronicari 
(Gr. Ureche, M. Costin, N. Milescu-Spătaru etc.), învățați-enciclopedişti (D. Can- 
temir), scriitorii clasici din sec. XIX, inclusiv basarabenii B.-P. Hasdeu, C. Sta- 
mati-Ciurea, A. Mateevici etc., vrednicii şi curajoşii unioniști de la 1917-1918 
s-au pronunţat pentru glotonimul limba română şi etnonimul popor român. 

În aprilie 1913, Alexie Mateevici, pe atunci student la Academia Teologică 
din Kiev, îi expedia acad. loan Bianu din România o scrisoare din care fac parte şi 
următoarele rânduri: „Sunt român din Basarabia... m-a atras totdeauna cu o putere 
deosebita folclorul românilor noştri... am şi scris câte ceva prin ediţii ruseşti şi 
româneşti din Basarabia... Teza propusă (e vorba de lucrarea de licenţă a poetului 
Elemente religioase ale folclorului moldovenesc — A.C.) va fi tipărită de mine în 
ruseşte la Kiev şi în româneşte în Basarabia”. 

Astfel, putem conchide că pe basarabeni nu 1-a părăsit niciodată conştiinţa 
unităţii naţionale (de limbă şi de neam) cu românii de pretutindeni. Anume acest 
sentiment sacru i-a îndemnat să lupte pentru integrarea cu Țara, pentru Marea Unire 
de la 1918. E de observat că şi atunci oamenii de bună credinţă, adevăraţi patrioți 
şi iluminişti, s-au văzut obligaţi a explica maselor, ţinute sub vălul întunericului 
țarist, cine suntem, de unde venim, ce limbă vorbim şi încotro ne îndreptăm. Vom 
cita în acest sens un singur fragment din articolul Ce neam suntem? apărut în 1918: 
„Românii din diferite locuri poartă diferite numiri. Aşa, de pildă, românii dintre 
Nistru, Bucovina, munţii Carpaţi, râul Milcov şi Marea Neagră se numesc moldo- 
veni; românii dintre Milcov, Dunăre, Olt şi munţii Carpaţi se numesc munteni; cei 
dintre Carpaţii de Jos şi Dunăre — olteni; cei de pe malul drept al Dunării, dintre 
Marea Neagră, Bulgaria şi Dunăre — dobrogeni, iar cei de peste Carpaţi — ardeleni 
sau transilvăneni; cei de pe vârful Prutului şi Carpaţii de Sus — bucovineni. 

Numirile acestea românii le-au primit de la bucăţile sau părţile de pământ 
pe care le locuiesc... 

Dar toţi aceştia din toate pământurile Ţării Româneşti, sunt de un sânge, de 
o lege şi vorbesc o singură limbă — cea românească...” (Porfirie Fală, vezi revista 
„Limba Română”, nr. 2, Chişinău, 1992, p. 76). 

Pare jenant şi banal să revenim în 1995 la argumentele ce i-au convins pe 
basarabeni acum 77 de ani. Suntem totuşi nevoiţi s-o facem, pentru că, deşi e straniu 

şi chiar paradoxal, unii parlamentari încearcă să ne împingă înapoi spre 1940, când, 
peste noapte, ne-am trezit cu aşa-zisa „limbă moldovenească” adusă pe flamurile 
tiraspolene. De atunci şi până în prezent savanții romanişti, de talie europeană şi 
mondială, nu au recunoscut falsa teorie despre existenţa „limbii moldoveneşti”. 

Savantul lingvist cu renume mondial Eugeniu Coşeriu de la Universitatea 
Tübingen (Germania), la Congresul V al filologilor români, sublinia: „A promova 
sub orice formă o limbă moldovenească deosebită de limba română este din punct 
de vedere istoric şi practic o absurditate şi o utopie; şi din punct de vedere politic 
e o anulare a identităţii etnice şi culturale a unui popor şi deci un act de genocid 
etnico-cultural” („Limba Română”, nr. 2, 1994, p. 3-4). 

Cu mai bine de 30 de ani în urmă, doi lingvişti moscoviți, R. A. Budagov, mem- 
bru corespondent al Academiei de Ştiinţe din Rusia, doctor, profesor, şef al Catedrei 
de Lingvistică Romanică a Universităţii de Stat „M. V. Lomonosov” din Moscova, 
şi Samuil B. Bernştein, doctor, profesor de la aceeaşi universitate, se adresau C.C. al 
P.C.M. cu o scrisoare în care demonstrau că „moldoveneasca şi româna nu sunt două 
limbi diferite, ci sunt o singură limbă” şi că „existenţa unei limbi unice pe cea mai 
mare parte a teritoriului României şi Moldovei nu poate leza nicidecum sentimentele 
naționale ale poporului, după cum limba germană literară unică, răspândită atât în 
Germania, cât şi în Austria nu lezează sentimentele naţionale ale poporului austriac şi 
după cum spaniola unică şi portugheza unică, limbi naţionale ale Americii Latine, nu 
prejudiciază sentimentele naţionale ale popoarelor respective”. 

Începând cu 1988, când a văzut lumina tiparului istoricul articol Veşmântul 
ființei noastre semnat de Valentin Mândâcanu, şi până în prezent s-au publicat zeci 
şi sute de materiale semnate de Nicolae Mătcaș, Silviu Berejan, Constantin Tănase, 
Vasile Bahnaru, Ion Eţcu, Vlad Pohilă, Anatol Eremia, Ion Melniciuc, Gheorghe 
Rusnac, Gheorghe Colţun, Vladimir Zagaevschi, Arcadie Evdoşenco, Vasile Mel- 
nic etc., în care s-a demonstrat cu lux de amănunte că limba noastră nu poate fi 
decât cea română. Spaţiul tipografic nu ne poate permite să cităm argumentele adu- 
se de lingviştii nominalizați mai sus în sprijinul glotonimului limba română. Vom 
recurge doar la câteva spicuiri dintr-un interviu recent al acad. Nicolae Corlăteanu 
acordat revistei „Limba Română” (nr. 1, 1995): „„...limba noastră de stat urmează 
să fie numită limbă română, fapt motivat istoriceşte şi susținut în corespundere cu 
adevărul obiectiv demonstrat de specialiştii noştri şi de cei din afara frontierelor 
republicii noastre...” (p. 47). „Cred că atribuirea denumirii de limba română pentru 
noţiunea de limbă literară în Republica Moldova nu ştirbeşte cu nimic autoritatea 
şi nici demnitatea nimănui” (p. 49). Şi mai departe: „Trebuie să înţelegem cu toţii, 
odată şi pentru totdeauna: încercările întreprinse în perioada sovietică de a crea o 
nouă limbă romanică, diferită de cea română, n-au dat nici un fel de rezultate scon- 
tate” (p. 50). Şi în calitate de acord final al acestui raționament, acad. Corlăteanu 
conchide: „M-aş încumeta să afirm că Parlamentul nostru a abuzat de drepturile sale 

când şi-a asumat răspunderea de a fixa denumirea limbii literare, care nu trebuie 
confundată nicidecum cu vorbirea obişnuită, a conversației în familie, pe stradă, în 
alte situații similare, vorbirea care, în știința limbii, se numeşte dialect, subdialect, 
grai, subgrai etc.” (p. 48). Comentariile ne par superflue. 

Despre necesitatea de a reveni la adevărul istoric şi ştiinţific şi de a fixa în 
Constituţia Republicii Moldova etnonimul „popor român” şi glotonimul „limba ro- 
mână” s-a vorbit şi s-a decis de către specialiştii-filologi din republica noastră şi din 
România la Congresul al IV-lea al filologilor români, ce a avut loc la 4-6 iulie 1991 în 
oraşul Timişoara şi la care au participat lingviştii-romanişti din multe ţări europene, 
inclusiv din Republica Moldova; s-a scris în „apelul savanților lingvişti din România 
către Parlamentul Republicii Moldova” (vezi ziarul „Sfatul Țării” din 26 iulie 1991), 
s-a introdus un punct special în Rezoluţiile conferinţelor naționale de filologie „Lim- 
ba română azi” (ediţia I, Iaşi — Chişinău, august, 1991; ediţia a Il-a, laşi — Chişinău, 
august, 1992), în rezoluţiile conferințelor ştiințifico-practice internaţionale cu tema 
„Probleme de limba şi literatura română în şcoala naţională” (ediţia I, Cernăuţi, mai, 
1991, ediţia a II-a, Cernăuţi, mai, 1992), în scrisoarea deschisă adresată dlui Mircea 
Snegur, Preşedinte al Republicii Moldova, de către specialişti, parlamentari, miniştri, 
oameni de cultură din Republica Moldova (în care s-a cerut următorul fapt: „Consti- 
tuția Republicii Moldova în curs de definitivare să consfinţească etnonimul român şi 
glotonimul limba română)”; în Rezoluţia Congresului I al Societăţii „Limba noastră 
cea română” (30 ianuarie 1993); în Apelul Colocviului Internaţional „Româna: tipo- 
logie, clasificare, caracteristici” (30 martie 1993, Münhen); în Adresarea Congresu- 
lui XVIII al Academiei Româno-Americane de Ştiinţe şi Arte „Moldova: deschideri 
ştiinţifice şi culturale spre Vest” (13-16 iulie 1993, Chişinău); în Rezoluţia Congre- 
sului al V-lea al filologilor români (6-9 iunie 1994, Iaşi — Chişinău); în Apelul către 
Parlamentul Republicii Moldova (idem); în Răspunsul la solicitarea Parlamentului 
Republicii Moldova, privind istoria şi folosirea glotonimului „limba moldovenească” 
(opinia specialiştilor-filologi ai Academiei, acceptată la şedinţa lărgită a Prezidiului 
A.Ş.M. — septembrie, 1994, Chişinău); în Declaraţia de protest a Academiei Ame- 
ricano-Române privitor la introducerea în Noua Constituţie a Republicii Moldova 
a denumirii de „limba moldovenească” pentru realitatea lingvistică a vorbitorilor de 
limba română la est de Prut (6 august 1994, Davis., California); în Declaraţia Consi- 
liului Uniunii Scriitorilor din Moldova (10 octombrie 1994, Chişinău); în Declaraţia 
adoptată la Adunarea reprezentanţilor instituţiilor de învăţământ mediu şi superior, de 
ştiinţă şi de cultură din Republica Moldova în ziua de 20 ianuarie 1995, Chişinău. 

Sperăm că parlamentarii vor ţine cont de adevărul ştiinţific şi, acceptând 
glotonimul „limba română”, vor contribui la reinstaurarea liniştii şi consensului 
între toate păturile sociale din Republica Moldova. 


Culegerea Materna în şcoală, Chişinău, 1995, p. 5-22 


§ 5 EROZIUNEA CONŞTIINŢEI NAȚIONALE 
A ROMÂNILOR MOLDOVENI 


Deseori în presă se afirmă că limba noastră nu diferă de cea română, dar 
totuşi trebuie denumită „moldovenească”. Argumentele în sprijinul acestei denu- 
miri sunt exclusiv de ordin extralingvistic (politic de cele mai multe ori). Se face 
trimitere la aşa-zisa conştiinţă naţională a moldovenilor. Cică la Recensământul 
din 1 ianuarie 1989 aproximativ 2.700.000 de persoane din fosta R.S.S.M. au 
confirmat că limba lor maternă e moldoveneasca. 

Ce s-ar putea răspunde la această teză? 

Conştiinţa naţională nu este un fenomen ereditar, ea se formează în procesul 
dezvoltării fiecărui individ în ambianţe sociale concrete, în contact direct cu lumea, 
cu cei care îl înconjoară, cu conaţionalii săi, cu tradiţia, cultura poporului său etc. 

În situaţii anormale, cum au fost cele create la noi în anii totalitarismului, 
conştiinţa naţională a copiilor, a tineretului studios putea să difere de cea a pă- 
rinţilor acestora şi viceversa. Caz paradoxal, dar prezent în viaţa republicii noas- 
tre. Aşadar, conştiinţa naţională este reflectarea cognitivă a convingerilor pe care 
omul şi le-a format în urma unei educaţii concrete într-un mediu concret. 

Conştiinţa, în general, este forma superioară a reflectării realităţii de către 
sistemul psihic uman; ea apare pe baza activităţii sociale şi culturale, şi, în ultimă 
instanţă, se educă la om. Cu atât mai mult conştiinţa naţională e, ca să zicem aşa, 
direct proporțională cu mediul ambiant în care se dezvoltă individul, cu ideile, 
care i se implementează din anii de şcoală, cu modul de a i se explica originea, 
trecutul istoric al neamului său, natura şi importanţa limbii materne pe care o 
vorbeşte şi o studiază. Or, toate aceste componente indispensabile ale conştiinţei 
naţionale ne-au fost deformate (ca să nu spun batjocorite) de la 1812 încoace (cu 
mici întreruperi: 1918-1940 şi 1941-1944). Limba şi neamul au fost în tot acest 
timp amenințate cu moartea de către două imperii: rus şi sovietic. 

Odioasa politică imperială s-a extins, în primul rând, asupra şcolilor de toate 
gradele, deoarece principala ţintă a colonizatorilor ţarişti era deznaționalizarea învăţă- 
mântului, anihilarea spirituală a tinerelor generaţii de autohtoni, modelarea sufletelor, 
a conştiinţei lor naționale în direcția supunerii oarbe modus-ului cogitandi al opre- 
sorilor. Această criminală strategie putea fi uşor pusă în aplicare prin excluderea din 
instruire şi din viaţa publică a limbii române, acţiune la care a şi recurs țarismul cât 
a stăpânit Basarabia (până în 1917). Sunt foarte semnificative în acest plan cuvintele 
scriitorului basarabean Constantin Stamati-Ciurea (1828-1889), fiul lui Constantin 

Stamati (1786-1869): „Limba română rustică, precum o vorbeşte poporul nostru din 
Basarabia, a fost singurul izvor din care m-am adăpat; n-am în patria mea nici un in- 
stitut național, nici o şcoală poporală măcar: am fost şi sunt o insulă solitară în imensul 
ocean al slavismului. Mai mult nu zic” (vezi Opere alese, Chişinău, 1957, p. 4-5). 

Şi, într-adevăr, scriitorul nu avea ce spune, pentru că în anii °30-°40 ai seco- 
lului al XIX-lea în Basarabia nu mai existau școli naționale, limba română predân- 
du-se ruseşte doar ca disciplină opțională (facultativă) în unele licee, cam până în 
anul 1872, când obiectul a fost exclus din programele de studiu. Această constatare 
o face academicianul rus V. F. Şişmariov (în studiul său Limbile romanice din sud- 
estul Europei şi limba naţională a R.S.S. Moldoveneşti, Chişinău, 1960, p. 61-62, 
trad. din limba rusă), notând că ultimul manual de limba română în Basarabia a fost 
Cursul primitiv (începător) de limba română (1865) de loan Doncev. 

Dacă în primii ani după anexarea Basarabiei în 1812 Prutul încă nu constitu- 
ia o frontieră lingvistică şi chiar politico-statală, „în anul 1878 acest râu, după cum 
remarca savantul, a fost închis ca mijloc de comunicare, iar regimul tarist a creat o 
astfel de situaţie, încât cei care puteau să menţină, să continue în Basarabia tradiția 
moldovenească şi să cultive limba literară au început să plece peste hotare. Păstrătorul 
izvoarelor şi tradiţiilor naţionale a rămas poporul” (p. 63). Aşadar, ne convingem o 
dată în plus de adevărul celor spuse de către Constantin Stamati-Ciurea (vezi supra). 

Un cunoscut cercetător al istoriei învăţământului în Republica Moldova, 
savantul pedagog Tudor Cibotaru, scrie: „Nici un imperiu, după prăbuşirea sa, 
n-a lăsat în urmă atâta întuneric şi ruină ca cel rus. Nu exista nici o şcoală mol- 
dovenească ce să fi funcţionat în limba maternă. Deci nu puteau exista nici cadre 
naţionale didactice pentru predarea limbii şi literaturii române, istoriei neamului, 
geografiei Patriei ş.a. Verbul matern nu putea fi auzit nici măcar în biserică... peste 
90 la sută din populaţia autohtonă era analfabetă” (T. Cibotaru, Primele asociaţii 
ale învăţătorilor basarabeni // „Făclia”, 3 septembrie 1993, p. 8). 

Mă întreb cu groază: cum putea tineretul în asemenea întuneric intelectual 
să-şi dezvolte o veritabilă conştiinţă naţională? Fără istoria neamului, fără litera- 
tură, fără contact cu fraţii de peste Prut! 

Problema educării conştiinţei naţionale s-a schimbat radical după Unirea 
din 1918. În Basarabia majoritatea şcolilor (de toate gradele) au funcţionat timp 
de 22 de ani (până în vara anului 1940) în limba română. Procesul de predare era 
asigurat atât de cadrele didactice invitate din Regat, cât şi de către cele din Basa- 
rabia, care după câţiva ani de studii în diferite instituţii de învăţământ reuşeau a 
se întoarce cu diplomele respective de învăţători de şcoli primare şi profesori de 
liceu, completând în mod normal corpul didactic din şcolile noastre. 

Dispunem de unele date incomplete privind învăţământul din Basarabia 
în anul 1940 (până la intrarea în acţiune a odiosului Pact Molotov-Ribbentrop): 
pe acest „picior de plai” funcționau 2.700 de şcoli primare româneşti cu un con- 

tingent de 17.400 de elevi; 25 de şcoli de meserii şi gimnazii industriale; două 
facultăți universitare (de teologie şi agricultură). Numărul total al profesorilor din 
aceste instituţii de învățământ depăşea cifra de 8.000 de persoane. 

Acum, la distanţa de şapte decenii, se poate afirma, cu toată certitudinea, 
că anume cei vreo 22 de ani de şcoală românească în Basarabia au contribuit la 
trezirea moldovenilor din somnul cel de moarte în care îi adânciseră „barbarii de 
tirani”, la educarea lor în spiritul național al unităţii de neam, de limbă, de istorie 
şi de obiceiuri strămoşeşti, le-au insuflat basarabenilor demnitatea şi mândria na- 
țională, le-au dezvoltat adevărata conştiinţă naţională. 

Dar vine primăvara anului 1944... Aproape toţi intelectualii, în primul rând 
corpul profesoral-didactic, de frica deportărilor în Siberia, au luat toiagul pri- 
begiei, refugiindu-se peste Prut. În această ordine de idei, cunoscutul savant şi 
critic literar Efim Levit, martor al evenimentelor despre care vorbim, notase: „În 
1940-1941 şi în anii imediat de după război, regimul bolşevic efectuase o acţiune 
perseverentă de decimare a intelectualilor basarabeni autohtoni, arestaţi, deportaţi 
sau siliți să emigreze” (E. Levit, Scriitorii evrei şi literatura basarabeană con- 
temporană, „Moldova literară” din 19 iulie 1995, p. 2). 

Nu dispunem de date exhaustive referitoare la numărul de refugiaţi (inte- 
lectuali). Dar sunt cunoscute următoarele cifre: în 1944, în judeţul Bălţi, din 2.180 
de profesori de toate gradele au rămas 129; în judeţul Cahul, din 1.286 au rămas 
10; în judeţul Soroca, din 980 au rămas 18; în oraşul Bălţi, din 240 au rămas 13; 
în oraşul Chişinău, din vreo 500 au rămas 70 (vezi ziarul „Sovetskaia Moldavia” 
din 23 februarie 1991). 

Nu este greu să ne imaginăm că acest vacuum de cadre pedagogice (şi nu 
numai pedagogice!) s-a resimţit decenii de-a rândul în viaţa publică a republicii, 
în cultură, economie, industrie ş.a.m.d. Dar repercusiunile cele mai adânci şi cele 
mai grave ale fenomenului menţionat mai sus le-a suportat procesul de formare a 
conştiinţei naționale a generaţiilor tinere. 

La catedrele universitare şi în şcolile medii de cultură generală au venit 
mulţi oameni educați în spirit antinaţional, antiromânesc, care aveau misiunea de 
partid să infiltreze în minţile a zeci de serii de absolvenţi ai diferitor aşezăminte 
de învăţământ ideea că moldovenii din Basarabia nu sunt români, că limba lor e 
moldovenească, şi nu română, că ei formează o naţiune aparte, diferită de cea de 
peste Prut, că alfabetul rusesc (chirilic) este cel mai adecvat pentru limba „„moldo- 
venească”, pentru că este „al nostru, strămoşesc”, iar cel latin ne-a fost impus de 
către „ocupanţii români ai Basarabiei” în 1918. Pe baza acestor şi a altor inepţii 
şi enormităţi s-a format conştiinţa naţională a câtorva generaţii de basarabeni în 
perioada de după război, care au ajuns astăzi la vârsta maximă de 45-55 de ani 
şi care, poate chiar fără voia lor, neglijează, resping, uneori chiar urăsc ceea ce e 
românesc (limba, istoria, cultura). 

În toţi anii de putere sovietică deformarea conştiinţei naţionale a continuat, 
de data aceasta la un nivel „calitativ” nou. Pe de o parte, limba maternă nu a mai fost 
oprită (ca pe vremea ţarismului), dar, pe de altă parte, s-a interzis a i se zice română, 
inventându-se o „teorie” deşucheată despre aşa-zisa „limbă moldovenească”, dife- 
rită de cea română. Pe de o parte, se vorbea de înflorirea limbii naţionale, iar pe de 
altă parte, se promova pe toate căile aşa-zisul bilingvism moldo-rus, în urma căruia 
moldovenii trebuiau să cunoască în mod obligatoriu şi limba rusă, iar nemoldovenii 
continuau a comunica la orice nivel, în public, numai în ruseşte. Pe de o parte, se 
propaga învățământul național, iar pe de altă parte, se sugera ideea că elevii din şco- 
lile cu predare în limba „„moldovenească” nu au nici o perspectivă, deoarece în toate 
instituţiile de învățământ superior din „Marea Uniune Sovietică” se predă numai în 
„limba lui Ilici”. Deci dacă vrei să ajungi acolo, trebuie să absolvi şcoala rusă. 

Fariseismul politicii oficiale în domeniul ideologiei era cât se poate de 
transparent. În timp ce se vorbea de „creşterea cadrelor naţionale, de dezvoltarea 
culturii autohtone”, tacit se promova ideea că „limba moldovenească” e săracă, 
fără tradiţii, că nu dispune de fonduri terminologice, că nu se poate face ştiinţă 
într-o asemenea limbă şi că, în ultimă instanţă, ar fi mai bine şi cu un mai mare 
folos să ne instruim copiii în „graiul lui Puşkin”. 

În asemenea condiţii părinţilor moldoveni nu le rămânea altceva de făcut 
decât să-şi trimită copiii la grădinițele şi şcolile ruse sau la cele moldo-ruse, în 
care, de facto, tot limba rusă era cea dominantă. 

Mankurtizarea elevilor, pervertirea conştiinţei lor naționale porneau anume din in- 
stituțiile mixte moldo-ruse, inventate ad-hoc de vechiul regim. Visul de aur al regimului 
totalitar era bine cunoscut: a-l face pe românul basarabean să-şi uite cât mai repede limba 
maternă — româna, istoria proprie — istoria românilor, tradițiile, credinţa în Dumnezeu şi să 
se transforme în homo sovieticus — individ cu creierii spălați, îndoctrinat până la refuz cu 
tot felul de teorii „internaționaliste”, total indiferent față de soarta neamului său. 

Rezultatele nu s-au lăsat mult aşteptate. În grădiniţe şi în şcoli ruse fiecare al 
treilea (uneori chiar al doilea) copil era moldovean, aproape toate şcolile tehnice pro- 
fesionale şi instituţiile de învățământ superior au trecut la predarea în limba rusă, fon- 
durile bibliotecilor ştiinţifice şi publice se completau, în principiu, cu lucrări ruseşti 
(80-90 la sută). Nu este greu să ne imaginăm că absolvenţii unor asemenea instituţii, 
împotriva dorinţei lor, deveneau un fel de „ieniceri intelectuali”, uitând cultura lor 
naţională şi, în primul rând, limba română. Până la urmă aşa-zisele cadre naţionale de 
orice nivel s-au rusificat sub toate aspectele (începând, desigur, cu cel lingual), ajun- 
gând a nu mai fi în stare să comunice, la nivel profesional, în limba română. 

Ne întrebăm ce conştiinţă naţională aveau ei? Se poate afirma că limba a 
constituit un obstacol foarte serios pentru cei ce doreau să urmeze studii superi- 
oare. În acest sens nu este deloc întâmplător faptul că în Republica Moldova, la 
o mie de locuitori, numărul moldovenilor cu studii superioare era cel mai scă- 

zut — 61 de persoane (faţă de 112 ucraineni, 170 de ruşi, 286 de evrei, trăitori în 
republică). 

Tragicul proces de alterare a conştiinţei naţionale a moldovenilor s-a manifestat 
şi prin dezicerea oficială a unora de limba maternă (numită atunci „moldovenească”) 
în favoarea limbii ruse. Aceasta s-a văzut foarte clar la Recensământul populaţiei din 
1989 — la care 130.000 de moldoveni au afirmat că limba lor maternă este rusa! 

Mai poate fi vorba în cazul dat de conştiinţă naţională? Limba maternă este 
factorul primordial al naţiunii, şi dacă individul se dezice de ea (n-o cunoaşte şi 
nici nu vrea s-o cunoască), mai poate avea el o conştiinţă naţională sănătoasă? 

Mai e ceva dramatic în problema de care ne ocupăm. E vorba că în toate 
oraşele republicii moldovenii au devenit minoritari. Nu vom discuta cauzele acestui 
fenomen ieşit din comun (ele sunt bine cunoscute), ci vom constata doar faptele: 


Chişinău moldoveni 42-43 la sută (faţă de 77,5 în 1940) 
Bălți -//- 37-38 la sută (față de 70,1 în 1940) 
Tighina -//- 25 la sută (față de 53,1 în 1940) 
Cahul -//- 49 la sută (față de 51,2 în 1940) 
Dubăsari -//- 33 la sută 

Râbnița -//- 24 la sută 

Tiraspol -//- 18 la sută 


Oricât ar fi de straniu, dar moldovenii orăşeni ar trebui să fie ocrotiți de stat 
ca minoritate naţională, chiar la ei acasă. Probabil că e unicul caz în Europa! 

Deci cum rămâne cu ceea ce numim conştiinţa naţională la moldovenii oră- 
şeni? Unde mai pui că în unele oraşe (de pildă, Bălţi), după sondajele sociologice, 
peste 35 la sută din numărul de familii de moldoveni sunt mixte! Conform opiniei 
lui V. I. Morev, „printre cele mai tinere familii cifra se ridică la 70 la sută” (vezi 
„Sovetskaia Moldavia” din 2 octombrie 1990, p. 2). Nu este greu de presupus ce 
fel de conştiinţă naţională vor avea copiii proveniţi din asemenea familii. Nu sun- 
tem împotriva familiilor mixte, dar credem că acest proces trebuie conştientizat şi 
orientat spre interesele Republicii Moldova. 

În această ordine de idei, ar fi cazul să menţionăm încă un fapt extrem de 
alarmant: scade văzând cu ochii genofondul nostru, românii moldoveni se cam 
topesc ca etnie în Basarabia. 

În anul 1812 ei constituiau 95 la sută din toată populaţia Basarabiei istorice; 
în anul 1918 — deja 77 la sută; în 1979 — 64,5 la sută, iar în 1989 — 63,5 la sută. 
Mergem deci pe linie descendentă, în timp ce numărul reprezentanţilor altor etnii 
conlocuitoare creşte. Astfel, numai în Republica Moldova (mult mai mică decât 
Basarabia istorică), ruşii în 1940 erau în număr de 188.000 de persoane, iar în 
1989 au ajuns la 560.000. Ucrainenii în 1940 numărau cam 200.000 de oameni, 
iar în 1989 au atins cifra de 600.000. Comentariile sunt de prisos! E o creştere me- 
canică înspăimântătoare, şi nu naturală. În anul 1959 populaţia republicii era de 
2.884.500 de persoane, în anul 1979 numărul locuitorilor se ridică la 3.947.000, 
iar în anul 19809 a atins cifra de 4.341.000 de persoane! 

Conform Recensământului de la 1 ianuarie 1989, densitatea populației în 
republică ajunge la 137 de oameni pe km?. Este foarte mult pentru noi! Nefavora- 
bil e şi coraportul orăşeni — săteni. La 1 ianuarie 1989 acest coraport a fost 47:53, 
adică 2.037.000 de orăşeni şi 2.304.000 de săteni. 

Şi aceasta în cazul în care sunt o mulțime de state care au ştiut să-şi păstreze 
peste veacuri genofondul, demonstrând astfel omogenitatea şi puterea naţiunii. Să 
dăm numai câteva exemple concludente: suedezii din Suedia constituie 95 la sută; 
ungurii din Ungaria — 96 la sută; chinezii din China — 97 la sută; germanii din 
Germania — 97 la sută; italienii din Italia — 98 la sută; polonezii din Polonia — 98 
la sută; portughezii din Portugalia — 99 la sută; japonezii din Japonia — 99 la sută 
(vezi „Moldova Suverană” din 1 decembrie 1992). 

Dar să observăm acum creşterea populaţiei orăşeneşti din R.S.S.M. între 
anii 1979 şi 1989. Conform datelor aceluiaşi Recensământ, în unele oraşe ale 
noastre tabloul e următorul: 


Ungheni  — 147%: 25.800 — 38.000 de persoane 
Râbnița — 147%: 41.800 — 61.000 de persoane 
Soroca — 140%: 30.400  — 42.500 de persoane 
Chişinău  — 132%: 503.000 — 665.000 de persoane 
Tiraspol — 131%: 139.000 — 192.000 de persoane 
Cahul — 130%: 33.100 — 43.000 de persoane 
Tighina — 128%: 101.000 — 130.000 de persoane 
Bălţi — 127%: 125.000 — 159.000 de persoane 
Dubăsari  — 126%; 30.900 — 35.300 de persoane 


E o creştere mecanică a populaţiei urbane, şi nu una naturală! 

Adevărata conştiinţă naţională a românilor basarabeni a fost îngropată oda- 
tă cu cei vreo 300.000 de morţi pe timpul foametei organizate de regimul bolşevic 
(1946-1947), a rămas sub zăpezile Siberiei odată cu cei vreo 50.000 de deportaţi 
(1940, 1949,1951) şi ostracizaţi, a fost spulberată prin Kazahstan, Caucaz, prin 
regiunile nordice ale Rusiei odată cu vreo 300.000 de români moldoveni angajaţi 
„benevol” (aşa-zisa verbovkă), în anii imediat postbelici, la diferite munci etc. 

Din cele afirmate mai sus se deduc uşor următoarele: scăderea continuă a 
genofondului aborigen conduce nu la fortificarea, ci la pierderea treptată a con- 
ştiinţei naţionale a românilor moldoveni, la crearea unei atitudini oarecum in- 
diferente faţă de ea, cum se întâmplă astăzi, de pildă, în fostele noastre teritorii 
istorice Ismail, Cetatea Albă, Hotin, Cernăuţi ş.a. 

Un exemplu şi mai elocvent ni-l oferă raioanele de est ale Republicii Moldo- 
va. În anul 1924, când, în scopuri politice, s-a format R.A.S.S. Moldovenească în 
componenţa R.S.S. Ucrainene, moldovenii locuiau mai mult sau mai puţin compact 
în fiecare din cele 13 raioane ale republicii autonome. Dintre ele, în 1940 şapte au 
fost reîncadrate în Ucraina. Şi acum ne întrebăm: ce s-a întâmplat cu moldovenii 

din aceste raioane? Îşi mai păstrează ei conştiinţa naţională ca mai înainte? Au ei 
condiţii favorabile pentru aceasta? Nu e greu să înţelegem că mulți dintre ei au fost 
asimilați deja, iar ceilalţi sunt pe cale de a fi absorbiți şi glotic, şi etnic. 

Situaţii similare privind destinul neamului întâlnim şi în alte ţări. Astfel aro- 
mânii din Grecia în 1926 atingeau cifra de 150.000, în 1953 numărul lor a scăzut la 
37.000, iar „în prezent statul elen nu recunoaşte că ar mai exista minorităţi naționa- 
le” (V. Slusaru, Istoria românilor, „Glasul Națiunii”, nr. 32, august 1993, p. 7). În 
anul 1914 istroromânii din Croaţia erau în număr de 100.000, în 1956 au rămas doar 
1.500, iar „în prezent nici nu se mai vorbeşte despre ei” (idem, ibidem). 

lată cum se pierde conştiinţa naţională! 

Concluzia: numai prin propagarea permanentă şi asiduă a adevărului isto- 
ric vom reuşi a-i face pe băştinaşii din Republica Moldova (de la vlădică până 
la opincă şi de la portar până la parlamentar) să înţeleagă că au aceeaşi origine 
etnică cu fraţii de peste Prut, aceeaşi limbă — româna, aceeaşi istorie, aceleaşi tra- 
diţii etc., fapt despre care scria Luceafărul poeziei noastre încă la 3 aprilie 1882: 
„Azi limba este una de la Satmar pân-în Cetatea Albă de lângă Nistru, de la Hotin 
pân” în Granița militară, azi datina e una, rasa e una şi, etnologic, e unul şi acelaşi 
popor, care nu mai doarme somnul pământului şi a veacurilor” (Eminescu, Publi- 
cistică, Chişinău, 1990, p. 441). 

În încheiere, aş vrea să reamintesc următoarele versuri ale lui George Coş- 
buc din poezia Graiul neamului: „Câţi duşmani aveam pe lume / Graiul ni-l ce- 
reau anume / Să-l lăsăm!”. 

Eu n-am crezut şi nu pot să cred că parlamentarii care pledează pentru for- 
mularea actuală din articolul 13 al Constituţiei Republicii Moldova sunt neprie- 
teni ai neamului nostru (sau chiar duşmanii lui). După opinia mea, aici e vorba de 
o lipsă de documentare istorico-filologică, de o optică inadecvată (chiar greşită) 
asupra noţiunilor de limbă şi dialect, de limbă şi grai, de limbă oficială (literară) 
şi limbă vorbită (populară), de limbă şi stat, de națiune şi popor. 

Sper că, în această privinţă, lucrurile se vor limpezi, şi actualii adversari ai 
glotonimului „limba română” vor deveni în curând prietenii lui cei mai fideli şi 
vor revota articolul 13 din Constituţia Republicii Moldova în următoarea formu- 
lare propusă demult de către savanții oneşti şi recent de către Preşedintele Repu- 
blicii Moldova dl Mircea Snegur în Mesajul adresat Parlamentului la 27 aprilie 
1995: „Limba de Stat (oficială) a Republicii Moldova este limba română”. 

Aceasta e unica şi singura cale pentru ca neamul nostru românesc să supra- 
vieţuiască pe această palmă de pământ străbun numit astăzi Republica Moldova. 


„Limba Română”, nr. 4 (22), 1995, p. 67-72 


Textul comunicării prezentate la Conferinţa ştiinţifică 
„Limba română este numele corect al limbii noastre”, 
Chişinău, 20-21 iulie 1995 


$ 6 COMPETENȚA LINGVISTICĂ A PROFESORULUI- 
FILOLOG DIN INVAŢȚAMANTUL PREUNIVERSITAR 


Profesorul de limba şi literatura română trebuie să fie un om deosebit, cu o 
largă deschidere a gândirii, excelent profesionist şi, în acelaşi timp, mare patriot, 
iubitor de neam şi de ţară, pentru că promovează zestrea cea mai scumpă pe care 
o moştenesc copiii de la părinţi, ceea ce numim noi coloana vertebrală a națiunii, 
sufletul ei — limba maternă. 

Profesorul-filolog are de predat nu numai gramatica şi unele texte literare 
(după cum poate să pară celor neiniţiaţi), ci întreg universul unei culturi naţionale. 
lată de ce cunoscutul lingvist şi psiholog de origine ucraineană A. A. Potebnea 
(1855-1891) scria: „Nu se poate spune de ce gen de cunoştinţe nu ar avea nevoie 
un filolog” [1], iar un contemporan al lui, academicianul A. Şahmatov (1864- 
1920) sublinia că filologii „reprezintă un nesecat izvor de dezvoltare intelectual- 
morală a individului” [2]. 

Un foarte bun şi fidel prieten şi apărător al limbii române, profesorul mos- 
covit R. Budagov, scria acum un deceniu: „Filologia este o ştiinţă istorică şi ideo- 
logică. Chiar atunci când filologii se ocupă de aspectul contemporan al limbii sau 
de starea actuală a unei literaturi, ei sunt obligaţi să fie şi istorici, sunt obligaţi să 
înţeleagă dezvoltarea istorică a obiectului cercetat” [3]. 

În cele ce urmează am vrea să ne oprim doar la două aspecte metodolo- 
gico-aplicative de care ar trebui să ţină seama profesorul-filolog în procesul de 
predare. 


|. Aspectul istorico-lingvistic 


Deşi elevii cunosc disciplina „Istoria românilor” şi sunt întrucâtva familia- 
rizaţi cu trecutul neamului nostru, etnogeneza poporului, formarea limbii lui etc., 
totuşi profesorul-filolog trebuie să sublinieze constant faptul că „noi suntem viţă 
latină” (T. Maiorescu), că „neamul moldovenilor, al muntenilor, al ardelenilor... 
cu toţii cu un nume de obşte Români se cheamă”, „...că noi moldovenii la fel ne 
spunem Români, iar limbii noastre nu dacică, nici moldovenească, ci româneas- 
că” (D. Cantemir, Hronicul vechimii a Româno-Moldo-Vlahilor). La baza limbii 
române stă lingua mater — latina: Lingua latina est fundamentum linguae nostrae, 
adică „Limba latină este fundamentul limbii noastre”. Conştiinţa latinităţii şi ro- 
manităţii nu trebuie să ne părăsească nici pentru o clipă, căci anume în ea e forţa 

noastră, puterea de rezistenţă la toate calamităţile care se abat asupra poporului şi 
(ale) limbii lui. 

Trebuie amintit elevilor faptul că numai poporul nostru şi-a păstrat denu- 
mirea de romanus „român”, deşi a fost „aruncat” la periferia Imperiului roman 
şi mai târziu, în perioada feudalismului timpuriu, nu avea relaţii prea strânse cu 
celelalte popoare din ginta latină. Ba mai mult chiar, conştiinţa şi spiritul latin 
palpită în întreaga ființă a românului, ceea ce se reflectă în nominalizarea deno- 
tatelor din lumea înconjurătoare şi din viaţa cotidiană. Sus pe cer (lat. caelum) 
vedem (lat. videre) soarele (lat. solem), luna (at. luna) şi stelele (lat. stella), jos 
e pământul (lat. pavimentum) cu câmpiile (lat. campus), pădurile (lat. paludem), 
viile (lat. vinea), râurile şi fluviile (lat. rivus et fluvius), văile (lat. vallem) şi mun- 
ţii (lat. montem) etc. 

Ca să ne putem duce existenţa, consumăm zilnic pâine (lat. panem), carne 
(lat. carnem), lapte (lat. lactem), ouă (lat. ovum), apă (lat. aquam) etc., cultivăm 
diferite cereale (lat. cerealia) ca: grâne (lat. granum), secară (lat. secalem), porumb 
(lat. polumbum), orz (lat. hordeum), linte (lat. lentem) etc., creştem tot felul de Ze- 
gume şi fructe (lat. fructus) ca: ceapă (lat. cepa), usturoi (lat. verb usturare), mere 
(lat. malum), prune (lat. prunum), cireşe (lat. ceresum), nuci (lat. nucem) etc. 

Nimeni nu-şi poate închipui traiul fără animale domestice: oaia (lat. ovem), 
calul (lat. caballus), vaca (lat. vacca), berbecul (lat. vervecem), boul (lat. bovem), 
vițelul (lat. vitellus), porcul (lat. porcus), capra (lat. capram), câinele (lat. canem), 
cotoiul (lat. catum), etc., dar şi sălbatice: lupul (lat. lupus), vulpea (lat. vulpes), 
iepurele (lat. leporem), cerbul (lat. cervus) etc., fără păsări şi insecte: găina (lat. 
gallina), acvila (lat. aquila), cucul (lat. cuculus), porumbelul (lat. polumbulus), 
musca (lat. muscam), furnica (lat. formicam) etc. 

Știm cu toţii că anul calendaristic se împarte în cele patru anotimpuri, fie- 
care din acestea venind cu ale lui: cu ger (lat. gelum), cu vânt (lat. ventum), cu 
nea (lat. nivem), cu ploaie (lat. pluviam), cu frig (lat. frigurem), cu căldură (lat. 
calidum) etc. Omul, luptând cu valurile vieţii, numără zilele săptămânii: luni (lat. 
Lunae dies), marţi (lat. Martis dies), miercuri (lat. Mercurii dies), joi (lat. Jovis 
dies), vineri (lat. Veneris dies), sâmbătă (lat. sabbata), duminică (lat. Domini + 
dies). 

Aşadar, limba română şi-a păstrat romanitatea pe parcursul secolelor şi 
anume în aceasta constă forţa ei vitală, nota specifică ce o leagă cu mii de fire 
invizibile, la prima vedere, cu celelalte limbi romanice surori. În acest sens 
Eminescu avea tot temeiul să scrie în anul 1878 în ziarul „Timpul” din 16 mai: 
„Optsprezece veacuri sunt de când viaţa latină a fost sădită pe acest pământ 
unde suntem noi; în ciuda zguduirilor care au trecut, această viaţă înaintează 
mereu, sporind şi întărindu-se...” [4]. În sensul dat ar fi de reţinut concluzia aca- 
demicianului Iorgu Iordan conform căreia în textele care figurează, de obicei, în 

volumele curente ale lui Eminescu „38 de strofe de câte 4 versuri sunt alcătuite 
exclusiv din cuvinte latineşti moştenite” [5]. lată 2 strofe luate la întâmplare: 
„Somnoroase păsărele / Pe la cuiburi se adună, / Se ascund în rămurele — / 
Noapte bună” sau „Mai am un singur dor: / În liniştea serii / Să mă lăsaţi să 
mor / La marginea mării...”. 

Ar fi cazul să relatăm că în poeziile antume ale lui Eminescu, conform sta- 
tisticii lexicale efectuate de prof. D. Macrea [6], cuvintele de origine latină ajung 
la 83 la sută din numărul total de lexeme folosite de poet. Utilizarea preferențială 
a lexemelor de origine latină vorbeşte despre intenţia scriitorului de a reda cât mai 
adecvat specificul limbii române, sufletul ei, izvorul generator al cuvintelor din 
fondul de bază al limbii noastre. 

Fireşte, cele demonstrate până acum nu vor să anuleze nici existenţa ele- 
mentului lexical eterogen în limba română. Graţie poziţiei sale geografice „ne- 
romanice” şi religiei creştine ortodoxe, avem în vocabularul limbii noastre şi 
slavonisme (cuvinte vechi slave): gâscă, nevastă, copită, spovedanie etc., bulga- 
risme: gârlă, desagă, greblă, căpiţă, pogon etc.; turcisme (vreo 620): tava, bas- 
ma, mahala, halva, boia, haraba, geam, geamgiu, chiulangiu;, ungurisme (circa 
130): aldămaş, guler, belşug, feredeu, imaş, oraş etc.; grecisme: dascăl, arvună, 
colțun, garafă, Lefter etc.; polonisme: clapon, şleahtă, zlot, pistol; ucrainisme 
(circa 250): buhai, cușmă, hulub, lozie, chişleag etc.; rusisme: deseatină, arşin, 
bragă, cvas, pud, ceainic, samovar, solniţă etc. Caracterul eterogen al lexicului 
românesc i-a permis cronicarului Gr. Ureche să conchidă nepărtinitor: „Aşijderea 
şi limba noastră din multe limbi este adunată şi ne este amestecat graiul nostru cu 
al vecinilor de prinprejur, măcar că de la Râm ne tragem şi cu ale lor cuvinte ni-s 
amestecate” [7]. În acord cu bătrânul cronicar, Al. Russo scria: „Cuvântul fie slav, 
fie turc, fie latin, ce se va români, are drept de împământire şi numai obşteasca 
frământare şi nevoia poate să-i dea indigenalul, iar nu autoritatea fabricanţilor de 
sistem” (Cugetări, partea a II-a). Scriitorul, savantul, gânditorul Ion Heliade Ră- 
dulescu (1802-1872) nota în celebra-i Prefaţă la Gramatica Românească (1828): 
„Trebuie să luăm numai aceea ce ne trebuie şi de acolo de unde trebuie şi cum 
trebuie” [8] şi mai departe: „Noi nu ne împrumutăm, ci luăm cu îndrăzneală de 
la maica noastră moştenire şi de la surorile noastre partea ce ni se cuvine” [9]. 
Dacă în Republica Moldova s-ar fi predat astfel în perioada postbelică, nu ne-am 
fi poluat limba cu barbarisme de tipul: creslă (pentru fotoliu), sklad (pentru de- 
pozit), holodilnik (pentru frigider), vertoliot (pentru helicopter), spravkă (pentru 
adeverinţă) şi multe altele de acest gen. Regimul antimoldovenesc şi antinaţional 
din fosta R.S.S. Moldovenească ne-a făcut să uităm că „nouă, românilor, limba 
latină ne-a dat, ne-a arătat drumul. A nu şti aceasta, a uita ori a nesocoti aceasta, 
se poate plăti cu fiinţa ta ca popor dacă fiinţezi mai departe ca o populaţie pe harta 
globului” (C. Noica) [10]. 

II. Aspectul sociolingvistic 


Profesorul-filolog e obligat să cunoască şi unele aspecte de ordin socio- 
lingvistic şi demografic, deoarece o limbă maternă nu se poate preda într-un con- 
text rupt de realitățile în care trăiesc purtătorii ei. Limba are un caracter social, ea 
se dezvoltă numai în societate şi pentru societate, fiind instrumentul indispensabil 
de comunicare între membrii unei comunităţi etno-lingvistice. 

În Republica Moldova, în hotarele ei din 1989 (cu tot cu Transnistria şi 
Găgăuzia) locuiau, conform Recensământului de la 1 ianuarie 1989, 4.341.000 de 
locuitori pe o suprafaţă de 33,7 mii km?. Din numărul total de locuitori s-au de- 
clarat moldoveni 2.794.749, dar mai mult de 130.000 dintre aceştia au precizat că 
limba lor maternă e rusa. Deci purtători mai mult sau mai puţin veritabili ai limbii 
române sunt 2.666.643, ceea ce constituie aproximativ 63,5% . E o proporție foar- 
te mică, dacă o comparăm cu cea din alte perioade din istoria Basarabiei. Astfel 
în 1812, când Rusia ţaristă îşi anexează Basarabia, moldovenii-români alcătuiau 
95 la sută din toată populaţia ținutului. În cei 106 ani de ocupaţie ţaristă, numărul 
aborigenilor moldoveni-români scade cu 20 la sută, ajungând în 1918 doar la 
75%. În anul 1940 moldovenii români mai constituiau 70 la sută din populaţia Ba- 
sarabiei. Dar mai departe numărul lor scade treptat: în 1959 ei alcătuiau 65,4%, în 
1979 — 63,9 şi în 1989 — aproximativ 63,5. Ceea ce alarmează şi nedumereşte mai 
mult este faptul că, în timp ce etnosul român merge pe linie descendentă, minori- 
tăţile naţionale, dimpotrivă, se plasează pe liniile ascendente. Astfel, ruşii din Ba- 
sarabia în 1940 numărau 188.300 de persoane; în 1959 — 293.000 de persoane; în 
1969 — 414.000 de persoane; în 1979 — 506.000 de persoane şi în 1989 — 560.000 
de persoane. Tot în ascendență se află şi numărul ucrainenilor trăitori în Moldo- 
va. În anul 1959 ucrainenii moldoveni atingeau cifra de 421.200 de persoane; în 
1969 — 507.000: în 1979 — 561.000 şi în 1989 — 600.000 de persoane. 

Trebuie să înţelegem că această creştere vertiginoasă a populaţiei aloge- 
ne nu este naturală, ci artificială, mecanică. În urma politicii antimoldoveneşti 
şi antinaţionale în fosta R.S.S.M. în anii 1950-1980 au imigrat (au venit) în 
republica noastră aproximativ 1.000.000. de rusofoni, iar din republică au 
emigrat (forţat şi benevol) mai mult de jumătate de milion de moldoveni ro- 
mâni. Aceştia sunt deportaţi în Siberia, condamnaţi în gulaguri şi închisori, 
angajaţi la muncă pe termen îndelungat în punctele cele mai îndepărtate ale 
Rusiei etc. 

E de la sine înţeles că popularea oraşelor, a centrelor raionale şi chiar a 
unor sate cu alogeni a avut ca repercusiune poluarea lingvistică. Cei veniţi nu au 
binevoit să înveţe limba aborigenilor. Aceştia din urmă s-au văzut constrânşi să 
înveţe limba rusă, uitând-o pe a lor sau neglijând-o. Limba „fratelui mai mare” 

devenise limbă oficială, de stat, utilizându-se în toate sferele vieţii sociale. Sub 
ochii mai multor generaţii s-au produs del/atinizarea şi deromanizarea în primul 
rând a limbii vorbite, în care deveniseră obişnuite enormităţi de tipul: „vkliuceş- 
te svetu; zavodeşte motorul; zbăvleşte skorostea; l-o sudit pe drugu meu; m-am 
uvolnit, padiezd, umâvalnik, sâr” etc. 

Oraşele mai mari din republică s-au deznaţionalizat, moldovenii rămânând 
în minoritate. Câteva date pentru confruntare: 

1. În Chişinău au rămas moldoveni-români 42-43% (faţă de 77,5 în 1940); 
. În Bălţi — 37-38% (faţă de 70,1 în 1940); 

. În Tighina — 24-25% (faţă de 53,1 în 1940); 
. În Cahul — 49%; 

. În Dubăsari — 33%; 

. În Râbnița — 24%; 

. În Tiraspol — 18% români. 

În asemenea circumstanţe nu este de mirare că şi numărul de mancurţi (îi 
avem în vedere pe moldovenii ce s-au dezis de limba lor maternă în favoarea lim- 
bii ruse) creşte. Recensământul din 1959 a înregistrat 50.000 de asemenea mol- 
doveni; cel din 1979 — 70.000 de persoane şi cel din 1989 — 130.000 de persoane 
ce s-au înstrăinat benevol de limba lor, preferând-o pe cea rusă. 

Aceste şi alte date de ordin demografic şi statistic urmează a fi conştien- 
tizate de către profesorul-filolog, pentru că ele influenţează în mod direct limba 
băştinaşilor, poluând-o şi denaturând-o. Abia după 1989, odată cu adoptarea Le- 
gislației (Legea despre statutul limbii de stat; Legea despre revenirea la grafia lati- 
nă şi Legea despre funcționarea limbilor vorbite pe teritoriul republicii), situaţia a 
început să se amelioreze întrucâtva în sensul că limba română şi-a lărgit sferele de 
utilizare, cuprinzând tot mai multe domenii ale vieţii noastre sociale şi culturale. 

Din păcate, profesorul-filolog (şi nu numai filolog!) nu poate să folosească 
din plin moştenirea noastră istorică, lingvistică şi culturală în sensul cel mai larg 
al cuvântului din cauza legiferării prin Constituţie a neadevărului ştiinţific şi isto- 
ric cum că limba noastră literară nu-i română, ci „moldovenească”. Se confundă, 
din ignoranță (sau din alte motive!), graiul cu limba literară. Locuitorii dintre 
Nistru (şi dincolo de Nistru) şi Siret vorbesc moldoveneşte, dar limba lor literară 
e unică pe tot masivul danubo-carpato-nistrean şi se numeşte cu un termen neutru 
(din punct de vedere dialectal) limba română, ale cărei norme au fost create de 
cărturari şi rapsozi, de cronicari şi scriitori, de oameni luminaţi din Moldova şi 
Transilvania, din Bucovina şi Muntenia, din Banat şi Oltenia, Maramureş şi Cri- 
şana etc., ajungându-se la o limbă „ca un fagure de miere”, cunoscută, înţeleasă 
şi savurată de toţi vorbitorii acestui masiv. Deşi Preşedintele Republicii, Mircea 
Snegur, susținut de majoritatea intelectualilor, specialiştilor, savanților, pedago- 
gilor etc., s-a adresat Parlamentului Republicii Moldova cu inițiativa legislativă 

de a se revedea articolele 13 şi 118 din Constituţie privind denumirea limbii, 
deputaţii din parlament, cu 25 de voturi pro şi 58 contra, au respins, la 9 februarie 
1996, inițiativa şefului statului. Acest gest negativ al parlamentarilor i-a afectat 
pe toţi oamenii de bună credinţă, tot neamul nostru, generaţiile viitoare cărora li 
se inoculează neadevărul şi rutina, umilinţa şi supunerea, înstrăinarea de neam 
şi separatismul. În alocuţiunea sa la Adunarea anuală a A.Ş.M. din 28 februarie 
1996 dl Mircea Snegur s-a referit din nou la problema limbii subliniind: „Am 
spus atunci şi o repet şi acum: era şi este vorba de un adevăr ştiinţific, şi anume 
acel că limba maternă a moldovenilor se numeşte «limba română», adevăr care 
trebuie consfințit în Legea Supremă a ţării. Atât. Actuala majoritate parlamentară, 
însă, s-a dovedit inaptă a susţine un examen pe cât de simplu, pe atât de necesar 
la capitolul «maturitate civilă şi responsabilitate politică», ambițiile ideologice 
situându-se din nou, pentru a câta oară în decursul ultimelor decenii ale istoriei 
noastre, de asupra” [11]. Şi mai departe: „Majoritatea parlamentară n-a dorit nici 
măcar să dea citire avizului Academiei de Ştiinţă a Moldovei cu privire la de- 
numirea corectă a limbii de stat. Mă întreb şi vă întreb pe dumneavoastră: ce ar 
însemna acest gest, dacă nu o vădită lipsă de respect faţă de ştiinţă?... partizanii 
«moldovenismului» lingvistic le atribuie savanților diverse învinuiri închipuite: 
că vor să scoată din uz, să interzică la noi în ţară denumirea de «moldovean», 
«moldovenesc», că le transformă în cuvinte de ocară, că înjosesc propriul popor 
ş.a.m.d. ...Ei vor să defăimeze pe oamenii cinstiţi şi să intimideze lumea. Dar am 
convingerea că aşteptările lor vor fi în van... eu rămân pe aceeaşi poziţie — pe po- 
ziţia adevărului, potrivit căruia... parlamentele vin şi se duc, iar ştiinţa rămâne. Va 
veni un alt Parlament, cu o altă majoritate decât cea actuală, şi va repara greşeala 
predecesorului. Sunt convins: adevărul ştiinţific, mai devreme sau mai târziu, va 
triumfa” (tot acolo). 

În continuare Preşedintele Republicii Moldova se adresează oamenilor de 
ştiinţă, îndemnându-i să nu „rămână observatori pasivi, indiferenți faţă de tot ceea 
ce se întâmplă în societate”... „Dacă vrem, — menţionează M. Snegur, — ca toţi 
moldovenii să conştientizeze adevărul că limba lor se numeşte limba română, tre- 
buie să cultivăm receptivitatea lor faţă de această denumire corectă din punct de 
vedere ştiinţific. Misiunea care îi revine în legătură cu aceasta intelectualităţii nu 
este în opinia mea o misiune politică, ci una de culturalizare (subl. n. — 4.C.). 
Cu cât mai insistent fiecare intelectual, fiecare om de ştiinţă îşi va pune umărul la 
nobila lucrare de ducere a adevărului în popor, cu atât mai degrabă vom fi martorii 
triumfului” (tot acolo). 

Fireşte, cele relatate mai sus sunt cuvinte pline de adevăr şi înţelepciune: 
noi, pedagogii, trebuie să explicăm elevilor, studenţilor şi tuturor vorbitorilor lim- 
bii de stat că numind-o română nu lezăm demnitatea şi mândria naţională a băşti- 
naşilor, ci o ridicăm cu câteva trepte mai sus, circumscriindu-ne pe orbita culturii 

strămoşeşti, a neamului nostru, care atinge astăzi cifra de peste 30 de milioane de 
oameni stabiliți cu traiul în Republica Moldova, România, Ungaria, Iugoslavia, 
Canada, Austria şi prin alte țări. Prin limba română căpătăm acces liber la comoa- 
ra noastră nesecată a culturii neamului, la culturile statelor europene şi, în primul 
rând, la acele din ţările gintei latine. 

Acceptând însă aşa-zisa limba moldovenească: 

1. Ne compromitem în faţa ştiinţei romanistice mondiale, care a demonstrat 
cu lux de amănunte că în Europa de Est există o singură limbă romanică literară — 
limba română, formată pe baza subdialectelor: muntenesc, moldovenesc, mara- 
mureşean, crişean, bănăţean; 

2. Ne sărăcim pe noi înşine, moral şi spiritual, căci graiul nostru moldo- 
venesc nu cuprinde lexicul terminologic din toate sferele vieţii (ştiinţă, tehni- 
că, medicină, politică, filozofie etc.), situaţia obligându-ne să împrumutăm şi să 
„moldovenizăm”, prin schimonosire, vocabulele necesare din limba rusă; 

3. Ne umilim în faţa străinilor aşezaţi cu traiul în Republica Moldova, căci 
aceştia nu doresc să înveţe o limbă săracă, rusificată şi, în fond, efemeră, iar mol- 
dovenii ei înşişi se leapădă de ea, ca de altfel şi găgăuzii care se dezic de limba lor 
deformată totalmente de rusisme şi practic asimilată de limba „fratelui mai mare 
rus” chiar la ea acasă, în Găgăuzia din Republica Moldova [12]; 

4. Dăm apă la moara separatiştilor transnistreni care demult au abrogat Legis- 
laţia lingvistică din Republica Moldova, au revenit la alfabetul rusesc şi la „teoria” 
despre două limbi est-romanice: moldovenească şi română. Ideologi tiraspoleni, 
fără nicio jenă, afirmă că în Republica Moldova se deformează, se schimonoseşte 
veritabila limbă moldovenească şi că „adevăraţii” patrioţi trebuie să lupte cu româ- 
nizatorii limbii moldoveneşti, care vor s-o ducă la „pieire” [13]. 

5. Vom cheltui timp şi bani grei pentru a alcătui manuale, dicţionare, alte 
materiale didactice în loc de a le lua din România. În loc să mergem spre integra- 
rea sistemului de instruire şi educare a tinerilor generaţii, în loc să tindem spre 
un standard românesc unic (şi prin aceasta să ajungem la cel european), noi, prin 
aşa-zisa „limbă moldovenească”, ne vom izola, rămânând în afara progresului 
intelectual. 

6. Ne punem într-o situaţie absurdă în faţa celor 10.000 de elevi, studenţi, 
doctoranzi basarabeni trimişi la studii în România, care, fireşte, nu-şi mai pot 
imagina că, la întoarcere acasă, vor trebui să profeseze în altă limbă decât aceea 
în care îşi fac studiile şi cu care au şi venit la studii. Cine ar putea să-i convingă 
acum că la Bălţi, Chişinău sau Cahul ei vor vorbi moldoveneşte şi nu româneşte 
ca la Iaşi, Braşov sau Timişoara? 

Încheiem reflecţiile asupra problemei discutate cu un fragment din alocuţi- 
unea marelui poet şi patriot Alexie Mateevici, ţinută la Congresul gubernial al în- 
văţătorilor moldoveni din 25-28 mai 1917: „Nu avem două limbi şi două literaturi, 

ci numai una, aceeaşi cu cea de peste Prut. Aceasta să se ştie din capul locului, ca 
să nu mai vorbim degeaba... Noi trebuie să ajungem de la limba noastră proastă de 
azi numaidecât la limba literară românească” [14]. Spre marele nostru regret, acest 
adevăr mai este pus la îndoială de către unii politicieni interesaţi în a dezbina nea- 
mul, a-l umili, a-i ţine în neştiinţă pe cei peste 2,5 milioane de moldoveni români, 
amintindu-le mereu că ei locuiesc într-un stat multinațional şi nu reprezintă decât o 
etnie alături de celelalte venite aici de aiurea şi obținând toate drepturile constitu- 
tionale fără a cunoaşte limba pământului. Aceasta este, de fapt, causa causarum a 
tragediei noastre naţionale. 

CAPITOLUL HII 


LIMBA - ATRIBUT ESENȚIAL 
AL STATULUI 


§ 1 BILINGVISMUL NAȚIONAL-RUS 
CA FACTOR DISTRUCTIV AL UNITAȚII DE NEAM 
ȘI DE LIMBA A ROMANILOR MOLDOVENI 


În cele ce urmează va fi vorba numai de bilingvismul naţional-rus şi în spe- 
cial de cel român-rus din fosta R.S.S. Moldovenească. 

Este bine cunoscut faptul că în ex-Uniunea Sovietică bilingvismul na- 
ţional-rus a fost ridicat la rang de politică de stat. În toate documentele fostului 
PC.U.S. şi ale fostului Stat Sovietic, privind politica naţională, se sublinia că 
locuitorii republicilor naţionale trebuie să cunoască două limbi: cea maternă şi a 
doua (tot „maternă”) — cea rusă, deci să fie bilingvi. 

Kremlinul înţelegea acest bilingvism într-un mod curios: naționalii erau 
obligaţi să înveţe limba lui Ilici, s-o vorbească peste tot în mod oficial, pe când 
ruşii (~ 65 de mln. în cele 14 foste republici numite, per absurdum, suverane) nu 
erau datori să ştie limba băştinaşilor!!! 

Se sublinia, în mod expres, că studierea limbii băştinaşilor de către ruşi şi 
de către reprezentanţi ai altor naţionalităţi conlocuitoare este o chestiune absolut 
benevolă. 

Fireşte că nimeni sau aproape nimeni din rusofoni nu şi-a manifestat dorin- 
ţa de a însuşi limba aborigenilor, considerând-o inferioară şi inutilă. 

Conform Recensământului populaţiei din ex-Uniunea Sovietică, efectuat la 
1 ianuarie 1989, numărul de ruşi care posedau, de bine, de rău, limba republicii 
unde locuiau era infim. lată unele date: 

1. Kazahstan — 0,7% (în total ruşii constituie acolo 64 la sută din populație); 

2. Kârgâzstan — 1,1%; 

3. Turkmenistan — 2,1%; 

4. Tadjikistan — 2,7%; 

5. Uzbekistan — 5%. 

Decenii de-a rândul în fosta U.R.S.S. se tolera şi se încuraja o nedreptate 
socială şi națională strigătoare la cer în privinţa politicii lingvistice. Drept conse- 
cință, republicile se divizau în două: pe de o parte, era populaţia băştinaşă, care 
în mod obligatoriu trebuia să fie bilingvă, iar pe de altă parte, se afla populația 
nebăştinaşă (rusă şi rusofonă), care continua să rămână monolingvă (vorbitoare 
numai de limba rusă). 

În felul acesta s-a dezvoltat un bilingvism subordonat (asimetric, discor- 
dant, extensiv), limba rusă preluând în mod abuziv toate funcţiile sociale în stat, 

strâmtorând şi eliminând din uz limbile naţionale. Acest bilingvism a condus în 
mod fatal la glottofagie (glotta „limba” + phagos „a devora”), la devorarea limbi- 
lor naţionale de către limba rusă. 

lată unele totaluri făcute în acest sens în anii restructurării. La un control 
mai rigid al situaţiei pe teren s-a constatat că din cele 130 de limbi („egale în drep- 
turi” — 130 paBnonpaBnerx) aveau scrisul propriu numai 66, iar predarea în şcolile 
primare se efectua doar în 39 de limbi. Logică ar fi întrebarea: ce s-a întâmplat cu 
celelalte 91 de limbi? Ele pur şi simplu au fost date uitarii, au fost scoase din uz 
şi, de regulă, asimilate. 

Cu mulți ani în urmă, profesoara din Sankt Petersburg, Agnia Desniţki, 
atrăgea atenţia asupra faptului că în Uniunea Sovietică „este pericolul unei even- 
tuale asimilări a limbilor naţionale de către limba rusă” (a se vedea revista „Iz- 
vestia Academii Nauk S.S.S.R.”, OLEA, Tom 47, nr. 3, Moscova, 1988, p. 259). 
Savanta a avut perfectă dreptate. Procesul de asimilare a limbilor naţionale a în- 
ceput, mai întâi, în aşa-numitele republici autonome (vreo 20), pentru ca mai apoi 
să treacă şi în cele unionale. 

lată câteva exemple. În Republica Autonomă Bureată, din cei 250.000 de 
aborigeni, a treia parte a recunoscut ca maternă limba rusa. Deci bilingvismul 
bureat-rus s-a transformat în monolingvism rus. 

Situaţii similare s-au constatat şi în alte foste regiuni sovietice, de exemplu: 
Ciukotka, Republica Autonomă Mordvină etc. 

Rusificarea popoarelor naţionale era în toi. 

În acest sens aş vrea să menţionez câţiva factori de ordin extralingvistic, 
care au înlesnit procesul de rusificare a aborigenilor din U.R.S.S.: 

1. Colonizarea cu ruşi (şi rusofoni) a oraşelor mari şi mici din republicile 
naţionale sub pretextul „ajutorului intelectual” pentru dezvoltarea industriei. În 
oraşele din republicile asiatice ruşii constituiau 40-80 la sută din numărul total al 
locuitorilor. În fosta Republică Sovietică Socialistă Moldovenească ruşii şi ucrai- 
nenii ajungeau la 1.200.000 de persoane. 

2. Utilizarea oficială a limbii ruse în toate sferele vieţii publice. Chiar şi la 
adunările de orice nivel se vorbea numai rusește. Actualul preşedinte al Kazahstanu- 
lui, dl Nazarbaev, îşi aminteşte, cu regret, că până la restructurare el (fiind lucrător 
de partid) nu a auzit niciodată să se fi vorbit în limba cazahă la vreo întrunire 
partinică! Era de ajuns ca la o asemenea reuniune să fi asistat măcar un rus ca 
toți participanţii să-şi ţină cuvântările în limba rusă (pocită, desigur!). Situaţia era 
similară şi în celelalte republici, regiuni, ţinuturi. 

3. Propagarea insistentă şi permanentă a limbii ruse. Conducătorii de par- 
tid şi de stat (de orice rang) nu ratau niciodată ocazia să reamintească băştinaşi- 
lor cuvintele cunoscutului akân (poet popular din Kazahstan) Giambul Giabaev 
(1846-1945): 


Reflecţii lingvistice 15 


Ecnu mbi XOUEWb CMamb 4enO6eKoM, 8blyuu pyCCKuUU A3bIK! 

„Dacă vrei să devii om, însuşeşte limba rusă!”. 

Aluzia era transparentă. Reieşea că cei care nu cunosc limba rusă n-ar putea 
pretinde a fi oameni. O insultă fără perdea la adresa a sute şi zeci de mii şi mili- 
oane de cetăţeni din fosta Uniune Sovietică! 

În anul 1962, aflându-se într-o vizită de lucru la Minsk (Bielorusia), Nichita 
Hruşciov (Secretar General al P.C.U.S. şi Preşedinte al Consiliului de Miniştri în 
fosta U.R.S.S.) a rostit o alocuţiune în care a „strecurat” următorul gând: „Cu cât 
mai degrabă poporul bielorus va însuşi limba rusă, cu atât mai uşor şi mai repede 
va edifica comunismul”. 

Conducătorii Bielorusiei au înţeles aceste cuvinte drept o indicație preţi- 
oasă, o directivă şi în câteva luni de zile au închis, au desfiinţat toate şcolile din 
capitală cu predare în limba bielorusă! 

La fel s-a procedat şi în multe alte oraşe „de scaun”. La Kiev, de pildă, era 
răspândită o vorbă de duh cum că în capitala Ucrainei limba lui Taras Şevcenko 
o vorbesc doar scriitorii şi măturătorii, iar copiii acestora nu mai doresc s-o în- 
veţe, motivând că e neprestigioasă (vezi: C. EpMounsHeHko, //po6remobi Onu3kKo- 
poðcmeennoeo Oeyasbiuua // HayuonanbHno-a3vikoâvie omnomenua e C.C.C.P.: 
Cocmoanue u nepcnekmusgvi, MockBa, 1989, c. 182). 

În această ordine de idei mai e de menționat că prin 1983-1984 a fost emisă 
o Hotărâre a C.C. al P.C.U.S. şi a Consiliului de Miniştri al U.R.S.S., care preve- 
dea majorarea substanțială a salariilor pentru profesorii de limbă şi literatură rusă 
în şcolile naționale din republicile unionale! S-a recurs, aşadar, la o discriminare 
directă a limbilor naţionale şi a profesorilor (de toate gradele) care le predau. 

Rusificarea şi mancurtizarea băştinaşilor din republicile fostei U.R.S.S. du- 
cea inevitabil la poluarea limbii vorbite, la crearea unui jargon, a unei mixturi 
lingvistice: se emiteau propoziţii formulate din 2-3 cuvinte din limba naţională 
şi 4-5 din limba rusă. Acest surogat lingvistic (nu pur şi simplu limbă de lemn) 
afecta toate păturile sociale, pentru că mulţi oameni începeau să gândească în altă 
limbă decât cea maternă. 

În Ucraina se vorbea aşa-numitul surjik (un amestec din material lingvistic 
ucrainesc şi rus), iar în Bielorusia limba vorbită s-a transformat în fraseankă (adi- 
că fân, amestecat cu paie). 

Limbile naționale degradau în modul cel mai direct al cuvântului, lingviştii 
sovietici din şcoala lui lunus Deşeriev (Muhamed Isaev, Vida Mihalcenko, Ale- 
xandr Baskakov etc.) ascundeau adevărul, scriind că e vorba de o evoluţie firească 
a limbilor naționale în familia frăţească a popoarelor din U.S., evoluţie generată 
de influenţa binefăcătoare a limbii rase. 

Să vedem acum care a fost situaţia lingvistică în fosta R.S.S. Moldoveneas- 
că. Nu este greu de intuit că politica lingvistică antinațională a ex-P.C.U.S. s-a 

extins, poate chiar şi mai aprig, asupra românilor-moldoveni. Dar în Republica 
Moldova s-a mai adăugat o mare calamitate (şi năpastă) — teoria despre două 
limbi romanice de est: moldovenească şi română. Ea apare după 1924 (odată cu 
formarea R.A.S.S.M.) la comanda lui Stalin, care urmărea un scop bine determi- 
nat: prin dezintegrare glotică să se ajungă la dezintegrarea naţională a românilor 
de pe ambele maluri ale Prutului şi, în ultimă instanţă, să se reanexeze teritoriile 
româneşti dintre Nistru şi Prut. 

Kremlinul şi-a atins idealul la 28 iunie 1940 şi încă o dată în primăvară lui 
1944. 

În perioada imediat postbelică a fost ridicată o cortină de fier între R.S.S.M. 
şi România, Prutul devenind nu numai frontieră politico-administrativă, ci şi 
lingvistică. A fost interzis alfabetul latin, oprită difuzarea cărţii româneşti pe teri- 
toriul Basarabiei, declarat neeficient schimbul de specialişti etc. 

Pe lângă alte mari nenorociri, Moldova a mai avut de suferit şi o catastrofă 
lingvistică, legată de raptul Basarabiei în 1940 de către Armata Roşie stalinistă. 
Anume atunci de peste Nistru, din R.A.S.S.M., din Tiraşpolea, a venit peste ca- 
pul românilor basarabeni limbă făcută de ideologii sovietici. Pentru ca cititorul 
actual de limba română să-şi poată imagina gravitatea situației de atunci, vom 
cita câteva mostre dintr-o carte de critică literară, editată în cetatea de scaun, 
oraşul Tiraşpolea: „zădașea noastri; stolița roşi; poslaniku rus; guvernu de caroli 
a României; starea internorodnici, slăbăşiunea militari; compensarea șkoalei şei 
mari; lupta treşi în „podpolii ”; jemi clasu lucrătoresc; numa o parti di moldoveni 
slobod îş disfășuri trăemântu; autorul nu şi interesueşti cu'ntrebărili literari; nişi 
B. P. Hâjdău, nişi Stamati, ca şi alţ scriitori băsărăbeni n-o lăsat nicî prețuos pintru 
literatura moldoveneascî” (I. Vainberg, S. Lehtţâr, Întrebări literari (1928-1930), 
Tiraşpolea, 1930 passim). 

Exemplele ar putea continua ad infinitum, dar şi cele aduse aici sunt 
mult prea suficiente pentru a ne da seama de schilodirea nemiloasă a limbii 
române în raioanele estice ale Moldovei. Răsfoind ziarele, manualele, textele 
literare editate în fosta R.A.S.S.M. şi apoi în fosta R.S.S. Moldovenească 
(anii 1940-1941), rămâi, pur şi simplu, zguduit de limba barbară cu care ne 
torturau mintea şi sufletul autorii timpului: „Întâia dati în «Plugariu Roş» s-o 
ivit on colțuşor di poezâi, — aiasta era cântişi norodnişi strânşi di pin Mol- 
dova Sfatnici” (|. Vainberg, S. Lehtţâr, op. cit., p. 16); „Tehnicumu pedagogic 
(din or. Balta — n.n.) esti daci nu şerăria, apui on horn, undi si călesc învă- 
țătorii, cari or şi povățuitorii la râdicarea culturii, sfatnişi a proletariatului” 
(idem, ibidem, p. 158). 

În această ordine de idei subliniem că şi scriitorii din fosta R.A.S.S.M. 
aveau „comanda socială” de a scrie că Basarabia este ocupată de români, că mol- 
dovenii de acolo o duc greu, fiind slugi „la burjui”, că limba le e stricată, adică 

românizată şi că, desigur, va veni timpul când vor fi eliberaţi de falnica Armată 
Roşie şi abia atunci toţi moldovenii s-ar uni şi „ghini ar trăi”. 

Cât e de neverosimil, dar şi „savanţii” lingviști, politicienii din Transnistria 
au încercat (şi nu fără succes) să impună şi în Basarabia postbelică (după 1945) 
primitivismul proletcultist în domeniul limbii literare. Fireşte, scriitorii basara- 
beni şi oamenii de cultură nu puteau accepta exhibiţiile glotice în schilodirea 
nemiloasă a limbii pe care au învăţat-o ei până la „eliberare” şi de aceea, în mod 
tacit, opuneau rezistenţă, fapt ce nu convenea oficialităților ruseşti sau rusificate 
până la refuz. 

Astfel a pornit campania de românofobie, de urmărire şi persecutare a in- 
telectualilor care nu acceptau denaturările strigătoare la cer în domeniul limbii, 
istoriei şi culturii naţionale. Opoziția nu avea, fireşte, sorţi de izbândă. Sute şi mii 
de intelectuali opozanți au umplut închisorile, gulagurile sovietice, opera de re- 
presalii încununându-se cu groaznica deportare în Siberia din vara anului 1949! 

Revenind la problemele de limbă, capul lingvisticii de pe atunci în „Limba 
moldovenească az” (rev. „Octombrie” nr. 2, august, 1945), Ivan Dimitrievici Ce- 
ban, îi pune la stâlpul infamiei pe toţi cei care, după opinia lui, denaturează limba 
moldovenească, românizând-o şi impurificând-o: „Unele elemente critică limba 
literară moldovenească de az... de pe poziţiile străine, româno-boiereşti, întărind 
că la unii autori moldoveni stilul le este înrâurit de limba rusă, de sintaxa rusă, 
socotind aceasta o ivire negativă. De fapt, această înrâurire... are loc şi asupra 
limbii norodnice moldoveneşti ca sămn de prietenie de veacuri între aceste două 
noroade. Ne pare rău că unii intelectuali locali susțin brujiturile istor elemente. 
Noi sântem încredinţaţi că tradiţiile de sute de ani ale culturii moldoveneşti în- 
râurite de cultura înaintată rusească vor predomina, după cum doreşte şi tinde 
în întreaga istoria lui norodul moldovenesc. Intelectualii de frunte, constructorii 
culturii socialiste or mai ave încă multă vreme lupte înverşunate cu rămăşiţile 
tăinuite otrăvitoare ale naționaliștilor în sânul organizaţiilor culturale. Nu trebuie 
să slăbim vegherea noastră bolişevică pe frontul culturii. Duşmanul a fost zdrobit 
piept la piept, dar ideologia lăsată în unele pături neînsemnate... ale locuitorimii 
noastre, a fi cu mult mai greu s-o stârpim din rădăcină” (p. 101). 

Aceasta a fost deci metodologia şi strategia care au stat la baza politicii 
lingvistice din R.S.S.M. în anii imediat postbelici. Scopul suprem al ei consta 
în a legaliza teoria născocită, luată de după ureche, despre existenţa unei limbi 
moldoveneşti separate, teorie antiştiinţifică, antinaţională, inventată la comanda 
Partidului Comunist spre a dezbina poporul român, spre a justifica anexarea Ba- 
sarabiei de către ţarul rus în 1812, reocuparea ei de către Stalin la 28 iunie 1940 
şi în primăvara lui 1944. 

Cine ar fi putut să se opună maşinii staliniste de propagandă antinaţională 
şi antipopulară, dacă aproape toţi intelectualii basarabeni, inclusiv învățătorii — 

aceşti păstrători fideli ai spiritualității româneşti — au părăsit meleagurile natale în 
primăvara anului 1944 (de frica eliberatorilor roşii), refugiindu-se în Țară. 

Amintim că, şi în asemenea condiții vitrege, unii scriitori basarabeni (res- 
ponsabili pentru destinul limbii), unii savanţi şi oameni de artă au militat pentru 
unitatea de limbă, istorie, cultură, de obiceiuri şi de neam cu fraţii de sânge din 
dreapta Prutului. 

Regimul totalitarist s-a văzut nevoit să facă unele concesii: a fost aproba- 
tă o nouă ortografie (1957), mult mai rezonabilă decât cele precedente; în 1961 
ortografia a fost completată cu grafemul 2: (pentru redarea africatei ge, gi); s-a 
început revalorificarea moştenirii noastre clasice, comune cu cea a românilor de 
pretutindeni etc. 

Şi totuşi bătălia cea mare pentru triumful adevărului istoric, pentru iden- 
titatea lingvistică şi naţională s-a desfăşurat abia în anii de renaştere naţională 
(1988-1990), când pe ordinea de zi a fost pusă triada: limba de stat, revenirea la 
grafia latină, unitatea glotică moldo-română. 

Obţinerea acestor deziderate a constituit o victorie atât a forţelor demo- 
cratice, cât şi a întregului nostru popor în lupta lui de eliberare spirituală (şi nu 
numai). 

În mesajul său, cu prilejul Anului Nou 1993, Preşedintele republicii a sub- 
liniat că „în Republica Moldova pas cu pas se realizează strategia decolonizării 
care până mai ieri era sortită să fie doar un „strugure pe harta Uniunii” („Moldova 
Suverană”, 1 ianuarie 1993). 

După decenii de restricţii lingvistice, de barare a accesului la manuale, la 
opere artistice şi alte lucrări de valoare editate în România, tineretul studios, spe- 
cialiştii în diverse domenii, oamenii muncii au căpătat posibilitatea de a accede în 
voie la izvoarele culturii strămoşeşti, la operele respective scrise într-o limbă ca 
„un fagure de miere”, vorba poetului. 

E important să menţionăm că cele 3 legi lingvistice adoptate la 31 august 
1989 („Cu privire la statutul limbii de stat”, „Cu privire la funcţionarea limbilor 
vorbite pe teritoriul republicii”, „Cu privire la revenirea la grafia latină”) au fost 
întocmite în aşa fel, încât ele nu lezează, ci, dimpotrivă, favorizează dezvoltarea 
şi prosperarea limbilor şi culturilor aparţinând etniilor conlocuitoare (avem în 
vedere limbile găgăuză, bulgară, ucraineană, evreiască, nemaivorbind de limba 
rusă). 

Cu toate acestea, Legislaţia lingvistică din Republica Moldova nu le-a fost 
pe placul separatiştilor transnistreni şi găgăuzi, care s-au grăbit s-o abroge în 
pretinsele lor republici. Pentru utilizarea grafiei latine, a manualelor editate la 
Chişinău (şi în România), învățătorii, elevii sunt penalizaţi, fapt care trezeşte in- 
dignare şi revoltă din partea părinților şi a tuturor oamenilor de bună credinţă. 
Această politică nesăbuită a autorităţilor din Transnistria urmăreşte scopul de a-i 

menţine în întuneric pe românii moldoveni de acolo (40 la sută), de a le ascunde 
în continuare adevărul istoric privind unitatea de neam cu noi, cei din Republica 
Moldova, şi cu fraţii din dreapta Prutului. Mai mult chiar, la Tiraspol din nou se 
vehiculează deşănţata teorie despre existenţa unei limbi moldoveneşti, diferită de 
limba română. 

Astăzi, constatăm cu mare regret că propaganda comunistă antinațională şi 
antiromânească, în mare măsură, şi-a atins scopul: generaţii de români basarabeni 
(care îşi zic moldoveni) nu mai cunosc adevărul istoric despre ţară, popor, limbă, 
continuând să creadă că reprezintă o națiune aparte, că vorbesc o limbă diferită 
de cea română etc. 

Crește românofobia. Acest foarte periculos fenomen, cu urmări imprevizi- 
bile pentru noi, e alimentat de: 

primo: atitudinea ostilă a grupurilor etnice faţă de revendicările naţionale 
(inclusiv linguale) ale românilor moldoveni; 

secundo: trifurcarea politico-teritorială a Republicii Moldova; 

terzo: publicarea Proiectului Constituţiei Republicii Moldova, în care de- 
putaţii din clubul „Viaţa satului” promovează ideea că limba de stat în Republica 
Moldova este /imba moldovenească; 

quarto: intrarea Republicii Moldova în C.S.I., fapt care, pe neobservate, va 
ridica din nou limba rusă la rang de limbă oficială în republica noastră, întărindu-i 
poziţiile în detrimentul limbii române. 

Despre ce unitate lingvistică şi națională în Republica Moldova se poate 
vorbi, dacă până mai ieri în oraşele Republicii Moldova majoritatea grădiniţelor, 
şcolilor medii de cultură generală, şcolilor tehnico-profesionale, instituţiilor de 
învățământ superior funcționau în limba rusă. Chiar şi la ora actuală (anul 1993) 
în oraşele Moldovei prevalează numărul de şcoli ruseşti, în care se instruiesc şi 
copii din familii româneşti: 


Oraşul Şc. româneşti Şc. ruseşti 
1. Bălți 4 14 
2. Tighina 1 14 
3. Tiraspol l 24 
4. Râbnița 1 11 
5. Dubăsari 2 5 


In defavoare numerică se aflau, în 1993, școlile cu predare în limba română 
şi în unele raioane ale Republicii Moldova: 


Raionul Şc. româneşti Şc. ruseşti 
1. Taraclia 3 17 
2. Comrat 5 18 
3. Slobozia 5 24 
4. Râbnița 6 17 


80 Anatol CIOBANU 


Deşi în articolul 19 al Legislaţiei lingvistice este scris că „instituţiile preşco- 
lare şi şcolile de cultură generală se creează după principiul monolingvismului”, 
în Republica Moldova mai funcţionează 128 de şcoli mixte ruso-moldoveneşti. 
Consecințele sunt evidente: la ora actuală avem foarte puţini români-basarabeni 
cu studii superioare. Să vedem situaţia la 1.000 de locuitori: 

rom.-moldoveni ucraineni ruşi 

61 de persoane 112 de persoane 260 de persoane 

Dar, pentru comparaţie, să examinăm care este situaţia din agricultură, câți 
moldoveni, ucraineni şi ruşi (la 1.000 de locuitori) muncesc pe câmp cu sapa în 
mâna: 

rom.-moldoveni ucraineni ruşi 

700 de persoane 200 de persoane 6 persoane 

Frapante cifre! Tot talpa ţării îi ţine şi-i hrăneşte pe veneticii care s-au cui- 
bărit în mult prea pătimita Basarabie şi urzesc întruna planuri secesioniste, antiro- 
mâneşti şi antinaţionale! (vezi „Literatura şi Arta”, 10 iunie 1993, p. 8). 

Rusificarea instruirii, de toate gradele, a vieţii publice, în general, a declan- 
şat şi un alt fenomen regretabil şi extrem de periculos: mulţi tineri au început a se 
dezice de limba lor maternă (română), trecând la limba rusă. 

În procesul Recensământului populaţiei din fosta Uniune Sovietică 
(l ianuarie 1989), la întrebarea „Care vă este limba maternă?” 130.000 de 
români-moldoveni din R.S.S.M. au răspuns: „Sunt moldovean, dar limba 
mea maternă este rusa”. Spre comparare, amintim că la Recensământul din 
1969 răspunsuri analoage au dat doar 40.000 de moldoveni, iar în 1979 nu- 
mărul acestora a crescut până la 82.000 de persoane. Deci „progresul” este 
evident! 

Cele demonstrate mai sus nu pot trezi decât indignare şi repulsie! O mai 
mare ruşine şi o mai mare tragedie pentru un popor nici că se poate! 

Dar ce să mai vorbim de anul 1989, dacă şi astăzi, în 1993: 

a) în grădinițele ruse din oraşul Bălți găsim 1.800 de copii; 

b) în şcolile medii de cultură generală ruseşti, fiecare al treilea, uneori şi al 
doilea elev este român-moldovean (iar în oraşul Orhei, în Şcoala rusă nr. 5, 60 la 
sută din contingentul de elevi sunt români-moldoveni); 

c) în 1992 în instituţiile de învăţământ superior din Republica Moldova 
s-au înscris în grupele cu predarea în limba rusă 800 de români-moldoveni, absol- 
venţi ai şcolilor cu predare în limba română; 

d) limba rusă şi până azi mai stă în capul mesei în foarte multe instituţii din 
sferele vieţii sociale, economice, politice, culturale etc. 

Acestea sunt urmările nefaste ale bilingvismului naţional-rus şi moldo-rus, 
promovat de regimul totalitarist în Basarabia postbelică. 

XXX 


Lupta pentru renaşterea naţională, pentru unitatea lingvistică şi de neam 
continuă. În acest sens, cerem ajutor din partea lingviştilor din Ţară şi a romaniş- 
tilor de peste hotare. 

Sper că şi tema principală a Congresului al V-lea al Filologilor Români, 
care urmează să aibă loc la Chişinău în luna aprilie (1994), va fi cea legată de 
unitate lingvistică a românilor pe pretutindeni, de combatere a falsei teorii despre 
aşa-zisa „limbă moldovenească”. Numai cu eforturi comune vom putea restabili 
adevărul ştiinţific şi istoric, vom putea salva spiritul românilor-moldoveni din 
Republica Moldova, îi vom putea reîntoarce pe cei rătăciţi cu faţa spre Ţară. 

În încheiere aş vrea să-mi exprim o doleanță. 

Noi, cei din Basarabia, suntem conştienţi de faptul că vorbim prost româ- 
neşte. Cauzele sunt ştiute. 

Ne-am pus pe carte (vorba lui lon Creangă) şi sperăm că, încetul cu încetul, 
ne vom debarasa de rusisme, de sintaxa calchiată ş.a.m.d. 

Vă rugăm să ne ajutaţi în acest sens, fără a ne lua în derâdere, fără a ne arăta 
cu degetul. Nu-i amintiţi mereu orbului că e orb şi cocoşatului că e cocoşat, pentru 
că efectul nu va fi cel scontat. 

Noi, cei din Republica Moldova, suntem o părticică ruptă cu forţa de la 
matcă. Şi acum revenim cu greu acasă. Avea perfectă dreptate Andrei Pleşu când 
spunea într-un interviu publicat în săptămânalul „Literatura şi Arta” (1 ianuarie 
1992): „...cu basarabenii nu suntem în raport de rudenie, ci suntem în raport de 
identitate: noi suntem ei şi ei sunt noi. În caz contrar ar ieşi că suntem fraţi cu noi 
înşine”. 

Cred că dacă vom privi situaţia creată anume astfel, ne va fi mai uşor să 
rezolvăm multe probleme dificile cu care ne confruntăm. 


laşi, 28.X.93 
Ziarul „Luceafărul”, Chişinău, 19 martie 1996, p. 4 


§ 2 IARĂŞI DESPRE LIMBA DE STAT 
DIN REPUBLICA MOLDOVA 


Respingerea de către Parlamentul Republicii Moldova a iniţiativei legis- 
lative a Preşedintelui Mircea Snegur privind denumirea corectă a limbii noas- 
tre — limba română — vorbeşte despre amploarea pe care o ia astăzi românofobia 
în păturile conducătoare ale statului nostru. Scopul este transparent: dorinţa de a 
dezintegra românii moldoveni de pe ambele maluri ale Prutului, de a-i învrăjbi, 
de a-i face pe basarabeni să-şi uite rădăcinile, să-şi piardă demnitatea ce vine din 
gândul apartenenţei la o naţiune de peste 30 de milioane de suflete, să se transfor- 
me în „populaţie” umilă şi docilă, uşor asimilabilă de către „minorităţile” conlo- 
cuitoare, în special de către „fratele mai mare”... 

Contra românofobiei şi a românofobilor se poate lupta cu succes numai 
cu faptele, cu manualele (mereu deschise) de istorie a românilor, de gramatică, 
de istorie a literaturii române, cu operele distinşilor oameni de cultură (scriitori, 
savanţi etc.) din secolele trecute şi din prezent, în care găsim mărturii indubita- 
bile cu privire la unitatea lingvistică, etnică, istorică, culturală şi naţională, a ro- 
mânilor de pretutindeni şi dintotdeauna. Anume argumentul ştiinţific referitor la 
existența noastră bimilenară pe aceste meleaguri, la unitatea de limbă ne permite 
să ripostăm românofobilor de orice calibru. 

Să ne oprim la unele momente concrete. 

Unii teoreticieni ai moldovenismului exagerat, sub presiunea faptelor, au 
ajuns să mai „cedeze” puţin, afirmând că limba pe care o vorbim în Republica 
Moldova este identică, în fond, cu cea din România, dar până la Prut ea se nu- 
mește „moldovenească”, iar dincolo de Prut — „română”. Întru susținerea aces- 
tei inepţii se face trimitere la Nicolae Iorga care, vizitând meleagurile noastre, a 
scris în 1905 că „cei mai mulți dintre locuitorii de la ţară din acest mare şi bogat 
ținut (Basarabia — A.C.) se ziceau şi se zic şi azi moldoveni şi ei vorbesc limba 
noastră pe care o numesc moldovenească”. De aici se trage concluzia: „Reieşind 
din aceasta, putem afirma că şi românii vorbesc limba noastră, pe care o numesc 
limba română” („Moldova Suverană”, 4 iulie 1995, art. deputatului A. Popuşoi 
Cum va decide poporul, aşa va fi). 

E de observat că cele citate din Nicolae Iorga nu justifică teoria aşa-zisei 
limbi moldoveneşti; acestea confirmă adevărul că „locuitorii de la ţară” vorbesc 
graiul lor moldovenesc, tot aşa precum şi cei din Muntenia îşi vorbesc graiul 
muntenesc, cei din Banat — graiul bănăţean ş.a.m.d. 

Pe tot teritoriul danubio-carpato-niştrean (şi chiar mai departe) nu există 
deosebiri radicale la nivel fonetic, lexical, morfologic şi sintactic, care l-ar împie- 
dica, să zicem, pe un bucovinean să-l înţeleagă în vorbă pe un ardelean sau pe un 
moldovean, pe un oltean etc. 

Sub aspect comunicativ, nu constituie nicio problemă faptul că lexemului 
fier i se zice în Moldova şer, hier, în Transnistria sier, în Maramureş sier, sau că 
forma literară sânge sună în Banat sânze, în Moldova sânje; sau că substantivul 
omnicunoscut poartă în Crişana îmbracă forma portă (ca şi sore, dore); sau că, 
în sfîrşit, toți românii zic bărbat, mătură, iar bănăţenii preferă a pronunţa ber- 
bat, metură etc. Deosebirile de grai nu-i împiedică pe românii de pe tot teritoriul 
naţional să se înţeleagă perfect la vorbă, ceea ce nu se poate afirma şi despre 
alte limbi romanice şi neromanice. Cunoscutul profesor lingvist Sextil Puşcariu 
(1877-1948), comparând situaţia din limba română cu cea din alte idiomuri, nota 
că în Italia, de exemplu, un napolitan nu-l înţelege la vorbă pe un venețian, în 
Germania un bavarez nu-l înţelege pe un hamburghez, pe când în România un ba- 
sarabean îl înţelege perfect pe un bănăţean etc. (vezi S. Puşcariu, Limba română, 
Bucureşti, 1977, p. 216-217). 

Anume această apropiere (deseori identitate) a subdialectelor de pe teritoriul 
locuit de români le-a înlesnit cronicarilor şi rapsozilor, oamenilor de cultură în sens 
larg, scriitorilor (din sec. XVIII-XIX) să selecteze, să trieze, să aleagă cele mai 
sonore, mai clare, mai specifice, mai sudabile forme ale cuvintelor, modele de struc- 
turi morfologice şi sintactice şi să creeze o limbă literară unică, „dulce ca un fagure 
de miere” (M. Eminescu), clară şi înţeleasă de toți. Şi au numit această limbă, după 
cum s-a exprimat recent decanul de vârstă al prozatorilor noştri, Ion Constantin 
Ciobanu, „cu un cuvânt neutru: limba română”. Şi mai departe I.C.Ciobanu adaugă: 
„Doamne fereşte, dacă această limbă s-ar fi născut din uzurpare şi s-ar fi numit după 
vreo regiune oarecare: muntenească, oltenească, ardelenească, bănăţeană, bucovi- 
neană, moldovenească etc.! Atunci s-ar fi văzut cum joacă dracul într-un picior! 
Sintagma „limba română” însă e unificatoare. Ea nu înalţă, nu coboară, nu laudă, nu 
subapreciază pe nimeni; ea creează condiţii egale! Și taie odată pentru totdeauna 
apa de la moara rătăciţilor!” (Interviu, „Moldova literară”, 18 iunie 1995 p. 2). Şi 
ca să fie mai explicit, scriitorul poporului Ion C. Ciobanu afirmă: „Se ştie încă din 
filele vechi ale istoriei că cei mai îndârjiţi şi mai buclucaşi erau răzeşii moldoveni 
din ţinutul Lăpuşnei. Ei se burzuluiau şi se răsculau chiar şi împotriva lui Vodă. De 
unde le-a rămas şi vorba: «Vodă da, iar Hâncu — ba!». Asemenea ţinuturi de răzeşi, 
cu câte un Mihalcea Hâncu în frunte, au mai existat şi prin alte părţi. Dar când a fost 
vorba despre unitatea limbii, ei au uitat cu toţii despre zurbăceală şi certuri. Limba 
a fost tulpina sfântă care i-a unit. Limba română!” (ibidem). 

Câtă înţelepciune şi adevăr este în acest raționament! El ne conduce nu spre 
ambiţii regionale, nu spre patriotism local (de colibă), care ne limitează şi ne sărăceşte 

sub toate aspectele, ci spre adevărul istoric care ne deschide larg uşile spre colaborare, 
spre asimilarea valorilor perene, spre integrare spirituală, culturală, economică. 

Formarea unei singure limbi literare pe baza dialectelor, subdialectelor, gra- 
iurilor nu este un caz izolat la noi, ci ordinar, atestat în toate statele naţionale. La 
baza limbii franceze unice este dialectul de centru (Île-de-France), dar şi celelalte 
dialecte (bretan, oxitan, normandez, picardin, burgund etc.) au contribuit la elabo- 
rarea normelor literare. Abia în anul 1539, printr-o ordonanță a lui Francisc I, după 
unirea tuturor ducatelor de pe teritoriul Franţei, a fost promovată limba franceză 
unică, literară, obligatorie în şcoli, biserică, administraţie, jurisprudenţă etc. 

În Italia situaţia e şi mai complicată, deoarece dialectele (florentin, lombar- 
dian, venețian, liguric, piemontez etc.) diferă deseori în mod tranşat. La baza lim- 
bii literare unice italiene stă dialectul toscan cu cei trei mari scriitori din secolul 
al XIV-lea, Dante, Boccaccio şi Petrarca. 

Şi limba rusă cuprinde o mulţime de dialecte, grupuri de dialecte şi graiuri 
răzlețite. Despre o limbă rusă literară normată se poate vorbi abia spre sfârşitul se- 
colului al XVIII-lea, marele poet Puşkin considerându-se unul dintre fondatorii ei. 

Menţionăm că tineretul studios, toţi cei care s-au maturizat în anii „peres- 
troicii” (mai ales după 1989) sunt adepți ai adevărului istoric, de care au fost lipsiți 
părinţii lor, sunt deschişi spre tot ce e frumos şi util ca limbă, cultură, ştiinţă; sunt 
predispuşi să contacteze cu semenii lor din alte ţări (în primul rând din România) 
întru edificarea unei vieți mai bune, mai pline de spirit european. Dar pentru aceasta 
urmează să-ți cunoşti limba maternă, „acest măsurariu al civilizaţiei” (Eminescu), 
„mişcător al învăţăturii şi al înaintării” (A. Mateevici), căci în lumea mare, în ştiinţă 
se intră numai „pe uşa limbii” (Cervantes). „Mesajul” dlui ex-Preşedinte al Republi- 
cii Moldova către Parlament, din 27 aprilie 1995 este, de asemenea, relevant în acest 
sens: „Oare această tendinţă firească a oricărui neam şi popor de a vorbi şi a scrie o 
limbă cultă poate fi străină voinţei neamului şi poporului nostru, cum încearcă unii să 
prezinte lucrurile? Oare părinte să fie acela care-şi doreşte ca fiul lui să nu cunoască 
mai multe ca el? Oare făcând atâtea, din puţinul pe care îl permit condiţiile de astăzi, 
pentru dezvoltarea şi funcționarea altor limbi vorbite pe teritoriul ţării, avem dreptul 
să ferecăm în formule greşite, să sărăcim propriul grai, propria limbă?” 

Patetismul, absolut justificat, al acestor întrebări retorice exprimă incontesta- 
bilul adevăr că limba noastră cea română trebuie repusă, în sfârşit, în capul mesei, 
căci numai cu şi prin ea ne vom recăpăta demnitatea noastră națională, ne vom pu- 
tea plasa pe orbita valorilor europene, alături de alte limbi şi popoare civilizate. 

În această ordine de idei, am vrea să subliniem cât de fariseic se procedează 
atunci când se afirmă că poporul decide g/otonimul, şi nu ştiinţa. Când pe omul 
simplu (neinstruit în mod suficient sau trecut prin maşinăria ideologiei sovietice în 
perioada postbelică), de la ţară şi de la oraş, îl obligăm să ne răspundă în ce limbă 
vorbeşte el — moldovenească sau română. Fireşte, acest om va da răspunsul aşteptat 

de către anchetator, pentru că el într-adevăr vorbeşte graiul moldovenesc (cu şia- 
un, jin, şeapă, ghini, si şibi, jiti etc.). Omul simplu nu face distincţie între limba 
literară şi limba vorbită, între limbă şi dialect (grai), între limbă şi stat, limbă şi su- 
prastructură etc., iar anchetatorul substituie intenţionat noţiunile „limbă literară” — 
„limbă vorbită”, „limbă” — „grai” („„dialect”), făcându-l pe respondent să afirme că 
limba lui maternă e moldovenească. De aici se ajunge la falsa concluzie că şi limba 
de stat (oficială) în Republica Moldova trebuie să fie tot moldovenească, „deoarece 
poporul e în drept să hotărască (într-un referendum) cum să-şi denumească limba” 
(vezi „Moldova Suverană”, 4 iulie 1995, art. deputatului A. Popuşoi). 

Este până la urmă un joc necinstit, cu evidentă trişare: omul simplu are în 
vedere graiul său, iar cei care-l chestionează — limba oficială, literară, pe care el 
nu o cunoaşte decât aproximativ! 

În forurile noastre parlamentare se strecoară şi ideea că limba de stat în 
Republica Moldova ar putea să aibă două denumiri: moldovenească şi, între pa- 
ranteze, română. Se afirmă că situaţii analoage pot fi întâlnite şi în alte ţări. De 
exemplu, în Constituţia Tagikistanului citim că limba de stat e tagikă, iar între 
paranteze se notează farsi. 

În primul rând, trebuie să observăm că orice comparaţie admite şi diferen- 
te. (Comparaison n’est pas raison, zic francezii). Tagicii se mândresc cu faptul 
că limba lor contemporană derivă din persana medievală (farsi) şi de aceea au 
pus-o între paranteze. Cazul nu este deloc asemănător cu al nostru. Limba noastră 
standard e una şi la formarea ei au contribuit în egală măsură şi moldovenii, şi 
muntenii, şi ardelenii etc. 

Avem o istorie comună, aceeaşi literatură clasică, tradiţii comune, cultură 
unică, în sfârşit, aceeaşi origine etnică. 

Partizanii „limbii moldoveneşti” mai fac trimiteri uneori la Ştefan cel Mare, 
afirmând că marele domnitor nu şi-ar fi închipuit că vorbeşte româneşte. Să fie 
oare aşa? Să fi crezut oare domnitorii Moldovei că vorbesc o altă limbă decât 
a fraților lor din Muntenia sau Transilvania? Mitropolitul Dosoftei (1624-1693) 
scria în poezia „Domnii Ţării Moldovei”: 

Descălecat-au ţara domnul Dragoş Vodă, 

Fericită, buiacă, cu tot feli de rodă, 

Când au adus într-însa româneasca limbă 

De bun neam şi ferită de la calea strâmbă. 

(Dosoftei, Versuri alese, laşi, 1994 p. 35) 

Deci Dragoş Vodă ne-a adus în Moldova româneasca limbă şi nu moldo- 
veneasca! 

Domnitorul Moldovei Vasile Lupu (1634-1653) a vorbit despre seminția ro- 
mânească şi limba românească atât în Pravilele... sale, cât şi în Cazania lui Varlaam, 
mai precis Carte românească de învăţătură... În prefaţă la Cazanie citim: „Cuvânt 

împreună cătră toată seminţia românească...” „Dintre cât s-au îndurat Dumnezeu 
dintru mila sa de ne-au dăruit, dăruim şi noi acest dar limbii româneşti carte pre 
limba românească...” (vezi Cazania lui Varlaam, 1643; Bucureşti, 1943, p. 3). 

În zbuciumata istorie a Principatelor Româneşti, deseori se întâmpla că una şi 
aceeaşi persoană putea să domnească alternativ ba într-un principat, ba în celălalt. Apa- 
re întrebarea: oare aceşti domnitori îşi numeau limba în două feluri: moldovenească şi 
muntenească? lată câţiva dintre domnitorii comuni pentru Muntenia şi Moldova: 


Muntenia Moldova 
Nr. | Domnitorul | De câte ori a ȘI De câte ori a M 
5 Anii A Anii 
domnit domnit 
1.  |Gheorghe 1 1659-1660 1 1658-1659 
Ghica 
2.  |Mihai Racoviţă |2 1730-1731 3 1703-1705 
1741-1744 1707-1709 
1715-1729 
3. Grigore II 2 1733-1735 4 1726-1733 
Ghica 1748-1752 1735-1739 
1739-1741 
1747-1748 
. |Matei Ghica 1 1752-1753 1 1753-1756 
5.  |Scarlat Ghica |2 1758-1761 1 1757-1758 
1765-1766 
6.  |Grigore IN 1 1768-1769 2 1764-1767 
Ghica 1774-1777 
7. |Constantin 6 1730 4 1733-1735 
Mavrocordat 1731-1733 1741-1743 
1735-1741 1748-1749 
1744-1748 1763 
1756-1758 
1761-1763 


Dar poate că aceşti domnitori erau bilingvi moldo-români? 

Mutatis mutandis, cele spuse se referă şi la cronicari, şi la scriitorii noştri, 
care vorbeau româneşte, indiferent de regiunea din care proveneau. 

Să vedem acum ce pierdem noi, insistând să rămână în Constituţie glotoni- 
mul „limba moldovenească”. 

1. Ne compromitem ca savanţi, ca oameni de stat şi de cultură în faţa ştiinţei ro- 
manistice europene. Nimeni din specialiştii serioşi nu-şi poate da seama cum o limbă 
(în cazul nostru româna, atestată în literatura ştiinţifică încă din sec. XVI) s-a divizat, 
la comandă, în două limbi sau, la dorinţa cuiva, a început a se numi altfel. 

Când s-a apucat prin anii cincizeci să descurce această „enigmă”, celebrul 
savant romanist Carlo Tagliavini (italian) a ajuns uşor la concluzia că pretinsa limbă 
moldovenească din R.S.S.M. e una şi aceeaşi limbă română, scrisă doar cu alfa- 
bet rusesc. La aceeaşi concluzie au ajuns profesorii universitari Ruben Budagov, 
S. Bernştein (Moscova), Rajmund Piotrowski (Sankt Petersburg), Stanislav Sem- 

cinski (Kiev) şi mulți alţii. Savantul de talie mondială, basarabeanul Eugeniu Co- 
şeriu subliniază că „din punct de vedere politic a insista pentru o denumire diferită 
(„limba moldovenească”) a aceleiaşi materii ar fi o crimă ce trebuie oprită”. Şi cu 
adevărat e o crimă, pentru că urmăreşte scopul de a ne dezmembra pe noi înşine, 
căci ei (românii moldoveni din dreapta Prutului) sunt tot noi (românii moldoveni 
din stânga Prutului şi din stânga Nistrului) sau noi suntem tot ei. Constituim un sin- 
gur neam, o singură naţiune, cu una şi aceeaşi limbă şi cultură, cu o istorie comună, 
cu aceleaşi obiceiuri vechi şi noi, cu aceleaşi aspirații (vezi săptămânalul „Făclia” 
din 6 august 1993, Întâlnire cu lingvistul basarabean Eugeniu Coșeriu). 

2. Destrămăm păturile sociale din Republica Moldova, separând ţăranii de 
intelectuali, tineretul studios de părinţi şi bunici, zâzania fiind extrem de păgubi- 
toare, cu repercusiuni morale imprevizibile. 

3. Pierdem tot ce am obţinut cu atâta greu în procesul luptei pentru renaşte- 
rea națională începând cu anul 1988. După atâta întuneric şi jaf spiritual, prin care 
au trecut basarabenii în perioada de la 1812 încoace (cu mici întreruperi), scăzuţi 
numeric de la 95 la 64 la sută, am ajuns, în sfârşit, să ne întoarcem la matcă, să 
fim recunoscuţi ca neam şi ca limbă, să ne adăpăm liber la izvoarele nesecate ale 
culturii noastre strămoşeşti, la care n-am avut acces decenii şi secole. Copiilor şi 
nepoților noştri li s-au deschis larg uşile către toate ştiinţele şi profesiile moderne 
care se însuşesc la noi, dar mai ales peste Prut, în limba română. 

4. Prin legiferarea glotonimului „limba moldovenească” noi îi dezorientăm 
pe alolingvi (în primul rând pe rusofoni), care în ultimii cinci ani au arătat un vădit 
interes anume pentru limba română. Ei îşi dau seama că învaţă o limbă europeană 
pe care o vorbesc vreo 30.000.000 de persoane. Contactele economice, culturale, 
politice cu România îi stimulează pe rusofoni să însuşească cât mai repede limba 
țării vecine şi limba Republicii Moldova. 

Faţă de aşa-zisa „limba moldovenească” însă rusofonii au manifestat o de- 
clarată apatie, considerând-o săracă, fără terminologii şi limbaje funcţionale, lim- 
bă în care nu se pot face ştiinţe fundamentale (fizică, biologie, chimie, medicină, 
inginerie etc.), ba nici chiar diplomaţie, politică ş.a.m.d. 

5. Cu glotonimul „limba moldovenească” intrăm într-un cerc vicios, ne postăm 
într-o situaţie cu totul stupidă față de mii şi mii de tineri (elevi, studenţi, doctoranzi) 
trimişi la studii în diferite centre universitare din România. Cum am putea explica 
faptul că în Republica Moldova tinerii îşi încep studiile în „limba moldovenească”, 
apoi peste Prut le continuă în limba română şi, reîntorcându-se acasă, profesează spe- 
cialitatea obţinută iarăşi în „limba moldovenească”. Este un nonsens. 

6. Legiferarea glotonimului „limba moldovenească” dă apă la moara sepa- 
ratiştilor şi răuvoitorilor tiraspoleni, care demult au abrogat Legislaţia lingvistică 
din Republica Moldova, adoptată în august 1989. Ei s-au reîntors la aşa-zisa teorie 
despre două limbi romanice de est deosebite: moldovenească şi română. Mai mult 

decât atât, consideră, la modul cel mai serios, că în Republica Moldova are loc 
procesul de românizare a limbii moldoveneşti, care duce la degradarea ei. Despre 
aceasta putem citi în cele două broşuri, editate la Tiraspol (de către Universitatea 
corporativă „T. Şevcenco”) Cnogo o cyovâe asoika (1992) şi PoOnoii 43b1K 6 Moeui 
cyovbe (1993), avându-l ca autor pe Ion D. Ciobanu. 

În aceste lucrări sunt vizati „stricătorii” limbii moldoveneşti, se face apel la patrioți 
adevăraţi, care nu trebuie să permită „degradarea de mai departe a limbii materne”, care 
sunt datori a ocroti limba moldovenească de influenţa primejdioasă a limbii române. 

Dar în ce constă „degradarea” limbii moldoveneşti din Republica Moldo- 
va? În faptul că folosim cuvinte „străine”, în locul celor pur „moldoveneşti”, ale 
noastre: libertate — în loc de svobodă, pericol — în loc de primejdie, sacru — în loc 
de sfânt, speranţă — în loc de nădejde, serviciu — în loc de slujbă, ficat — în loc de 
maiură, şenilă — în loc de omidă, creşă — în loc de esle? 

Dar se zice, de exemplu, în speranță că şi om de nădejde (nu de speranţă); 
sau spunem: Dumnezeul nostru cel sfânt (şi nu sacru) sau Ştefan cel Mare şi Sfânt 
(şi nu sacru), dar: pictură sacră, templu sacru, foc sacru (fig.). Eminescu se între- 
ba: „Ce e cugetarea sacrăY”. 

Aceeaşi situaţie e şi cu serviciu — slujbă. Se zice: a fi de serviciu (nu de ...sluj- 
bă); a face un prost serviciu (cuiva)..., dar: slujba bisericească, a fi în slujba cuiva... 

S-ar putea cita zeci de perechi de cuvinte ( cu sens apropiat), mai noi şi mai 
vechi, care se folosesc paralel: cuvântul potrivit la locul potrivit: popor — norod, 
timp — vreme, secol — veac, oră — ceas. 

„Teoreticienii” tiraspoleni urmăresc o idee concretă: expulzarea din limbă a 
stratului lexical neoromanic şi substituirea lui cu lexeme de alte origini (slave sau 
ruseşti). Mai bine zis, ei sunt cei care deformează, sărăcesc limba noastră, căci 
româna face parte din ginta latină. 

Surprinzător e şi faptul că aberaţiile promovate astăzi ne-au fost aduse tot din 
Tiraspol, acum 50 de ani, şi ridicate atunci în R.S.S.M. la rang de politică lingvis- 
tică de stat. Vom cita un singur alineat extras din articolul Limba moldovenească 
literară azi şi publicat în revista „Octombrie” (Almanah literar) nr. 2, 1945, Chişi- 
nău: „Naţionaliştii moldavo-români s-au stăruit să ne îngunoească limba cu cuvinte 
străine de sufletul limbii moldovenești. Urmele mârşave ale acestor omănași încă 
mai sunt, iar pe unele locuri ei îşi bagă nasul lor pe ascuns. Dumneavoastră puteți 
să vedeţi rămăşiţi de cuvinte şi întorsături de sintaxă cam prin multe locuri. lacă în 
firmele scrise în aşa-zisa limbă moldovenească în republica noastră îi întâlni cuvin- 
te: stradă, sucursală, mărfuri coloniale (în loc de băcălie), banca comercianților 
(în loc de Banca de târguială)...” (p. 101). Cert este că această viziune ne conduce 
în labirinturile întunericului, obscurantismului şi nihilismului. 


Ziarul „Luceafărul”, Chişinău, 19 martie 1996, p. 4 


$ 3 UN STAT SUVERAN - O SINGURĂ LIMBĂ DE STAT 


S-au împlinit 10 ani de la adoptarea Declaraţiei despre independență şi 12 
ani de la votarea în Parlament a Legislaţiei lingvistice. În acest răstimp situaţia 
glotopolitică în Republica Moldova s-a schimbat mult în comparaţie cu cea din 
timpurile regimului totalitar: 

— s-a recunoscut identitatea lingvistică moldo-română; 

— s-a revenit la grafia latină; 

— s-a legiferat limba de stat (oficială), care a început să funcţioneze: 

a) în organele puterii de stat, în administraţia de stat, în organizaţiile ob- 
şteşti, la întreprinderi şi instituții; 

b) în lucrările de secretariat, în acţiunile penale, civile, administrative, no- 
tariale, în organele de înregistrare a actelor de stare civilă etc.; 

c) în sfera învățământului public, a ştiinţei, economiei şi culturii; 

d) în denumiri şi informaţii etc. 

Cu alte cuvinte, s-au lărgit funcţiile sociale ale limbii române în Republica 
Moldova, ceea ce este îmbucurător. 

În republică există şi unele organe de stat create ad-hoc pentru a suprave- 
ghea implementarea Legislaţiei lingvistice. E vorba de: 

1. Centrul Naţional de Terminologie; 

2. Departamentul Relaţii Naţionale şi Funcționarea Limbilor (transformat 
recent în Departamentul Relaţii Interetnice); 

3. Comisia Republicană pentru Controlul asupra Realizării Legislaţiei lingvis- 
tice privind funcționarea limbilor (condusă de viceprim-ministru). 

La 26 februarie 2001, Guvernul Republicii Moldova a emis o hotărâre 
(nr. 167) cu privire la un amplu Program Naţional de îmbunătăţire a studierii lim- 
bii de stat de către adulţi. lată unele puncte din acest Program: 

1. Organizarea şi asigurarea funcţionării Centrului Lingvistic Naţional şi a 
centrelor lingvistice judeţene / municipale. 

2. Elaborarea programelor şi standardelor de învăţare a limbii oficiale de 
către adulți. 

3. Elaborarea unei concepţii unitare de studiere a limbii române de către 
alolingvii adulți. 

4. Elaborarea concepţiei de implementare a terminologiilor şi limbajelor spe- 
cializate ş.a.m.d. 

Sarcini concrete sunt prevăzute în Program şi pentru Centrul Naţional de 
Terminologie, Compania de Stat „Teleradio Moldova” (emisiuni de cultivare a 
limbii: ghidul radiofonic „În lumea cuvintelor”, dialoguri cu genericul „Cum vor- 
bim, cum scriem” etc.), pentru mijloacele de informare scrise. 

Programul despre care vorbim este minunat, dar realizarea lui plenară în- 
târzie din lipsă de fonduri (I. Ciocanu, Permanentizarea eforturilor, „Moldova 
Suverană”, 25 iulie 2001, p. 3). 

În august 2001, Cabinetul de Miniştri a adoptat Hotărârea „Despre aproba- 
rea Regulamentului privind modul de utilizare a mijloacelor din Fondul de pro- 
movare a limbii de stat”. În fiecare judeţ să fie constituit un fond de susţinere a 
limbii oficiale, în acest mod autorităţile publice locale vor fi obligate să contribuie 
la organizarea cursurilor de studiere a limbii române, la editarea broşurilor, mul- 
tiplicarea casetelor etc. 

Valoarea Fondului de promovare a limbii de stat va fi stabilită de Legea 
bugetului pentru anul 2001 („[ara”, 21 august 2001). 

Pentru propagarea identităţii noastre de neam, limbă, istorie, cultură, tradi- 
ție etc. se munceşte mult la Casa Limbii Române, la Societatea „Limba Noastră 
cea Română”, care au filiale în teren. Revista „Limba Română” a devenit o ade- 
vărată regină a spiritului național în Republica Moldova. 

Conform Legislaţiei lingvistice (1989) „limba de stat este folosită în viaţa 
publică, economică, socială şi culturală şi funcţionează pe baza grafiei latine” 
(p. 3); de asemenea, se subliniază că limba de stat „îndeplineşte funcțiile limbii 
de comunicare interetnică pe teritoriul republicii” (p. 6). 

Menţionăm că Legislaţia lingvistică a republicii noastre este una dintre cele 
mai loiale, mai tolerante față de limbile grupurilor etnice conlocuitoare. 

Organismele internaţionale: UE, Consiliul Europei, UNESCO abia acum 
au elaborat şi au lansat „Carta europeană a limbilor regionale sau minoritare” şi 
alte documente în vederea susţinerii limbilor minoritare din Europa. 

Noi aici, în Moldova, am anticipat cu mult „Carta europeană...”, manifes- 
tând o deosebită grijă față de toate limbile ce se vorbesc pe teritoriul republicii. 

Legislaţia lingvistică din 1989 stipulează că „Statul garantează folosirea 
limbilor ucraineană, rusă, găgăuză, idiş, ivrit, țigănească, a limbilor altor grupuri 
etnice pe teritoriul republicii pentru satisfacerea necesităţilor lor naţional-cultu- 
rale” (art. 4). 

În Republica Moldova se respectă un adevăr sacramental: fiecare om e li- 
ber să creadă că limba lui maternă e cea mai frumoasă, cea mai scumpă, cea mai 
dragă. 

Poetul Victor Teleucă scria într-o poezie: „Mai dulce şi mai bună decât 
toate / e pentru mine — limba mea şi pentru tine — limba ta, / şi pentru dân- 

sul — limba lui; / O altă limbă mai frumoasă nu-i / Din care Omul cântecul îşi 
scoate”. 

Politica lingvistică a statului nostru urmează anume această cale: grupurile 
etnice din Republica Moldova au toate posibilităţile de afirmare socială, culturală, 
glotică etc. 

În multe localităţi din republică funcţionează şcoli cu predare în limbile 
rusă, găgăuză, ucraineană, bulgară, ivrit sau clase cu predare în aceste limbi; 
avem şi şcoli unde limbile respective se predau deocamdată doar ca disciplină. 

S-ar părea că problema limbii de stat şi a politicii lingvistice, în general, 
este rezolvată. Dar asta este numai de jure; de facto situaţia glotopolitică din 
Republica Moldova este foarte tensionată. Şi principala cauză a acestei stări de 
lucruri este nerespectarea Legislaţiei lingvistice. 

Ar trebui să specificăm motivele funcționării ineficiente a limbii române în 
Republica Moldova. 

I. Pe parcursul anilor de independenţă, clasa conducătoare din Republica 
Moldova n-a manifestat o voinţă politică fermă, nu s-a decis să spună deschis, sus 
şi tare, pe înţelesul tuturor, cine suntem, de unde venim, ce limbă vorbim. 

Ne-am obişnuit mai mult să filozofăm despre patrie, popor, neam, etc. decât 
să simţim aceste noţiuni. Mihai Eminescu spunea: „Naţionalitatea trebuie să fie 
simțită cu inima şi nu vorbită numai cu gura”. Neprietenii limbii române continuă 
să neglijeze şi să deformeze adevărul despre etnogeneza şi glotogeneza neamului 
nostru. Se mai vehiculează „teoria” celor două limbi romanice de est („„moldove- 
neasca” şi româna), a celor două culturi naţionale („moldovenească” şi română), 
a celor două literaturi etc. 

Oare mai e nevoie de comentarii când este vorba de glotogeneza şi etno- 
geneza noastră? Numai cei îndoctrinaţi până la refuz cu ideologii şi teorii false 
mai pot astăzi, la început de mileniu III, „să sufle din răsputeri” în trâmbiţele 
moldovenismului primitiv, hrănind lumea cu aceeaşi veche minciună bolşevică a 
„limbii noastre moldoveneşti, cea de toate zilele” şi a strâmbului etnonim „popor 
moldovenesc” (Gr. Vieru, Văcuţă cu cinci ţăţe, „Flux”, 28 iunie 2000). 

E cazul să fac o paranteză şi să spun că cei netrecuţi prin şcoli vorbesc gra- 
iul (subdialectul) moldovenesc, care are unele particularităţi: şeapă, favă, jin, ji- 
țăl, hițăl; ghiţăl, şeaun; fierbe devine şerbe, herbe, şerbi etc. Dar avem şi o limbă 
literară unică, supradialectală, suprateritorială. La cristalizarea normelor acestei 
limbi au contribuit cronicari şi rapsozi, scriitori, savanţi, oameni de cultură din 
Moldova istorică, Muntenia, Transilvania. 

Situaţia este similară în toate ţările, căci dialectele şi subdialectele sunt 
viabile şi fireşti. 

De pildă, în Rusia: 

1) În regiunile Smolensk, Breansk se zice: 

a) cacmpa, NONAHCY, MAcmog nem; 

b) eanaea > xana6a; xapamo (fenomen, numit „akanue”); 

c) v > f: 6podb, xapod. 

2) În regiunile Murmansk, Kostroma, Arhanghelsk (Nord) se zice: 

a) 2on06a, xopowo (,,okanne”) 

b) u7o60, 4ecmb („„nokanue”) 

Deosebiri dialectale găsim şi în Franţa cu dialectele ei normand, picand, 
volan, loren ş.a. 

În Italia sunt dialecte ca: lombard, ligur, piemontez, padovan, toscan ş.a. 

II. O totală derută în opinia publică a produs afirmaţia (lansată în presă) că 
se vrea declararea limbii ruse ca a doua limbă de stat în Republica Moldova. 

Nu este greu de presupus ce va urma: limba română (care abia-abia a prins 
aripi) va fi foarte repede marginalizată şi scoasă din uzul public! 

Practica internaţională arată că în ţările democraţiilor occidentale, repre- 
zentanţii grupurilor etnice se integrează lingvistic şi social în statele-gazde şi nu 
complotează cerând ca limbile lor să fie recunoscute drept oficiale. 

lată ce postulează în acest sens Carta europeană a limbilor regionale sau 
minoritare: „Încurajarea limbilor regionale sau minoritare nu trebuie să se facă 
în detrimentul limbilor oficiale şi al necesităţii de a le însuşi” (Preambul); şi mai 
departe: „Prevederile Cartei nu pot fi interpretate ca implicând dreptul cuiva de 
a organiza acțiuni ce contravin scopurilor ,„ Cartei Naţiunilor Unite” sau altor 
obligaţii de drept internaţional, inclusiv principiului suveranităţii şi integrităţii 
teritoriale a statelor” (art. 5, p. 3). 

Dar să trecem la exemple concrete. Să analizăm situația etnolingvistică din 
mai multe ţări europene, care au grupuri etnice (vezi tabelul nr. 1). 

Lista poate fi continuată, pentru că în mai toate ţările europene găsim gru- 
puri etnice, diaspore, care se integrează în viaţa statelor respective. 

Astfel, în Ungaria ponderea românilor, germanilor, slovacilor, romilor con- 
stituie 6%; în Slovacia ponderea cehilor, maghiarilor, polonezilor, ucrainenilor e 
de 12%; în Danemarca ponderea suedezilor şi germanilor e de 10%; în Macedo- 
nia (Iugoslavia) ponderea albanezilor şi turcilor e de 27%. 

Menţionăm că în niciuna dintre ţările nominalizate nu a fost declarată o altă 
limbă de stat decât cea a populaţiei autohtone! 


XXX 


Să urmărim şi care este situaţia cu a doua limbă de stat (rusa) în ex-republi- 
cile sovietice. Relatăm chiar de la început că ponderea grupului etnic rus în unele 

dintre aceste ţări, actualmente suverane şi independente, e mult mai mare decât 
în Republica Moldova. Cu toate acestea, limba rusă nu e recunoscută ca a doua 
limbă de stat (vezi tabelul nr. 2). 


Tabelul nr. 1. Situaţia etnolingvistică a unor ţări europene 


ate X Limba 
Nr. Tara Grupuri etnice | Numărul lor oficială 
l Turcia! Curzi 5.000.000 Turcă 
Turci — 90% Arabi 600.000 
Turemeni 100.000 
2 Germania? Turci 1.400.000 Germană 
germani — 91% [Italieni 600.000 
Greci 270.000 
Portughezi 100.000 
3 Franţa Occitani 4.000.000 Franceză 
francezi — 93% |Algerieni 
Italieni 
Spanioli 
Marocani 
Tunisieni 
Turci 
4 Austria Români 1.000.000 Germană 
austrieci — 98% |Croați 
Sloveni 
5 Bulgaria Turci 700.000 Bulgară 
bulgari — 85,5% 
6 Spania Catalani 8.000.000 Spaniolă 
spanioli — 73% |Galsieni 3.000.000 (Castiliană) 
7 Cehia Moravi Cehă 
cehi — 81% Slovaci 
Polonezi 
Germani 
Unguri 
8 România Maghiari 1.500.000 Română 
români — 89,5% |Germani 110.000 
Ucraineni 60.000 
Țigani 
Tatari 
Evrei 


După cum am văzut până acum, din practica sociolingvistică internațională 
mai veche şi din cea mai recentă a ţărilor independente din fosta U.R.S.S., limba 
unui grup etnic nu poate pretinde a fi pusă alături de limba oficială a statului. Car- 
ta europeană a limbilor regionale sau minoritare prevede protejarea, stimularea, 
păstrarea, dezvoltarea limbilor tuturor grupurilor etnice, dar nu în detrimentul 
celor oficiale sau în scopuri separatiste. 

Tabelul nr. 2. Limba de stat a fostelor republici sovietice? 


Nr. Statul Pa sr ului Limba de stat 
1 Kazahstan 38% Kazahă 

2 Letonia (Riga) 32,8% Letonă 

3 Estonia 29% Estonă 

4 Ucraina 21% Ucraineană 
5 Kirghizstan 21% Kirghiză 

6 Moldova 12% Română 

7 Turkmenistan 9% Turcmenă 
8 Uzbekistan 10% Uzbecă 

9 Lituania 8,4% Lituaniană 
10 Azerbaidjan 6% Azeră 


Notă: Două state-membre ale C.S.I., Armenia şi Georgia, nici nu plasează 
grupul etnic rus într-o poziție aparte, considerându-l nesemnificativ din punct de 
vedere numeric. Dintre republicile fostei U.R.S.S. numai Belarus consideră limba 
rusă ca a doua limbă de stat. Aici belaruşii alcătuiesc 78%, iar restul 22% sunt 
ruşi, ucraineni, polonezi, evrei. 

Se ştie că în afara granițelor României locuiesc, ca grupuri etnice, circa 
10.000.000 de români, ceea ce l-a făcut pe N. Iorga să afirme că România este 
„acel stat al lumii care-i înconjurat de români”. 


Ei bine, dacă e vorba de echitate națională, paritate, atunci se poate pretinde 
ca şi româna să fie recunoscută drept a doua limbă de stat în țările unde numărul 
românilor ajunge la sute de mii (vezi tabelul nr. 3). 


Tabelul nr. 3. Ponderea românilor din afara graniţelor“ 


Nr. | Statul de reşedinţă ie dată Ponderea în % 
1 ex-lugoslavia 1.100.000 11,2 

2 Ucraina 880.000 8,9 

3 Grecia 850.000 8,6 

4 Federația Rusă 400.000 3,0 

5 Albania 300.000 3,0 

6 Bulgaria 250.000 2,5 

7 Austria 1.000.000 0,5 

8 Ungaria 25.000 0,3 


Remarcăm că, dintre ţările enumerate mai sus, mai există şcoli cu predare 
în limba română doar în ex-lugoslavia (reg. Voivodina în or. Novi-Sad, Serbia; 
Valea Timocului — la granița dintre Iugoslavia şi Bulgaria) şi în Ucraina (Nordul 
Bucovinei, Vestul Ucrainei, Regiunea Odessa, Ismail, Cetatea Albă, Reni; aici 

funcționează 124 de şcoli cu predare integrală sau parțială în limba română şi 7 
şcoli mixte româno-ucrainene). 
În celelalte tări (Bulgaria, Albania, Rusia, Grecia etc.) românii sunt pe cale de a 
fi asimilați total. Pot ei oare pretinde la limbă de stat în tările-gazdă? Desigur că nu! 


XXX 


La ora actuală Federaţia Rusă include 20 de republici autonome, 49 de regi- 
uni, o regiune autonomă, 10 districte autonome, 6 ţinuturi, 2 oraşe de rang federal 
(Moscova şi Sankt Petersburg). 
În fiecare dintre cele 20 de republici autonome din Federaţia Rusă există, de 
regulă, o limbă de stat ce reprezintă populaţia titulară (vezi tabelul nr. 4). 


Tabelul nr. 4. Limba oficială a republicilor autonome din Federaţia 


Rusă5 


Regiunile autonome ; : g i NE Ale vortari ; 
Nr. din Federaţia Rusă Capitala Limba oficială în limba populaţiei 
titulare 
l Karelia Petrozavodsk Karelă (de fapt, 470.000 
finlandeza) 

2 Komi Sâktâvkar Komi 431.000 

3 Ciuvaşia Ceboksari Ciuvaşă 400.000 

4 Mordovia Saransk Mordvină 400.000 

5 Tătaria Kazan Tătară 400.000 

6 Mari-El Ioşkar-Ola Mari (şi rusă“) 150.000 

7 Udmurtia Ijevsk Udmurtă (şi rusă) 200.000 

8 Başkiria Ufa Başchiră 820.000 

(oficială secundară) 

9 Kabardino-Balkaria |Nalcik Kabardină 150.000 

10 Osetia-de-Nord Vladikavkaz Osetă 300.000 

11 Daghestan Mahacikala 

12 Cecenia Groznâi Cecenă 420.000 

13 |Inguşetia Nazran Inguşă 150.000 

14 Kalmâkia Elista Kalmâkă 130.000 

15 Bureatia Ulan-Ude Bureată 220.000 

16 Iakutia Iakutsk Iakută 326.000 

17 Tuva Kâzâl Tuvină 37.000 

18 Karaceaevo-Cerkesia | Cerkassk Karaceai 80.000 

19 Hacasia Abakan Hacasă 56.000 

20 |Altai Gorno-Altaisk  |Altaică 49.000 


Apare întrebarea: De ce în Constituţia Federaţiei Ruse nu se fixează niciu- 
na dintre cele 20 de limbi ale republicilor autonome ca limbă oficială, alături de 

limba rusă? Răspunsul e simplu: pe de o parte, normele internaţionale nu prevăd 
acest lucru şi, pe de altă parte, Moscova nu ar putea suporta cheltuielile care s-ar 
cere în vederea realizării unui program glotic extrem de costisitor şi cu totul in- 
util. 

Se pare că doar Chişinăul propune nişte idei fanteziste privind două limbi 
de stat (româna şi rusa) şi, de ce nu? chiar patru limbi oficiale (româna, rusa, gă- 
găuza şi bulgara). 


XXX 


III. Spre marele nostru regret, limba de stat nu a devenit nici peste 12 ani 
limbă de comunicare interetnică în Republica Moldova. În Legislaţia lingvistică 
din 1989 citim: „Ca limbă de stat, limba moldovenească se foloseşte în toate sferele 
vieţii politice, economice, sociale şi culturale şi îndeplineşte, în legătură cu aceasta, 
funcțiile limbii de comunicare interetnică pe teritoriul republicii” (art. 1, p. 6). 

În viaţa de zi cu zi, acest articol aproape că nu se realizează, pentru că mulţi 
alogeni, mai ales cei stabiliți în Republica Moldova după 1944, continuă să utili- 
zeze în comunicarea oficială nu limba română, şi nici măcar limba lor maternă, ci 
limba rusă. Etnicii ruşi, ce constituie abia 12% din populaţia Republicii Moldova, 
au reuşit, grație politicii regimului totalitar sovietic, să impună „limba lui Ilici” 
celorlalte grupuri etnice (ucraineni — 13%, găgăuzi — 3,5%, bulgari — 3% etc.) [Re- 
censământul din 1989]. 

Repercusiunile acestei glotopolitici sunt resimţite şi astăzi, după 12 ani de 
existenţă a limbii române ca limbă de stat. 

Funcţionarii alolingvi continuă să utilizeze în interese de serviciu limba 
rusă. E vorba de mulţi angajaţi ai Ministerului Transporturilor şi Comunicaţiilor 
(mai ales la C.F.M.), de funcționari din sistemul bancar etc. 

În lunile aprilie-mai 2000 inspectorii de la Departamentul Relaţii Naţionale 
şi Funcționarea Limbilor au efectuat o serie de controale la instituţiile subordona- 
te MAI şi au constatat că „mulți angajaţi nu cunosc limba de stat, iar o mare parte 
dintre lucrările de secretariat sunt efectuate în limba rusă, utilizându-se formula- 
re vechi, perfectate (în cele mai multe cazuri) în limba rusă” („„[ara”, 4 august, 
2000, p. 2). 

Un alt exemplu şi mai pregnant: la S.A. (Societatea pe Acţiuni) „Lapte” din 
Chişinău s-au descoperit lucruri neverosimile în ceea ce priveşte nerespectarea 
Legislaţiei lingvistice, şi anume: 

— lucrările de secretariat se efectuează în limba rusă; 

— mapele „Ordine” şi „Corespondenţe” conţin texte în limba rusă în pro- 
porţie de 99%; 

— toate formularele, tabelele, borderourile sunt executate tipografic şi com- 
pletate în limba rusă; 

— contabilitatea funcţionează în rusește; 

— numele angajaţilor sunt ortografiate după modelul rusesc: Lupu Mihail 
Afanasievici, Leu Natalia Petrovna etc.; 

— din cei de 378 angajaţi, 62 de persoane cu funcţii de răspundere, inclusiv 
toţi şefii, nu posedă limba română; 

— limba de utilizare în toate subdiviziunile de producţie ale întreprinderii 
este limba rusă; 

— chiar şi Contractul S.A. „Lapte? cu Ministerul Agriculturii şi Industriei 
Prelucrătoare este perfectat în limba rusă; 

— juriştii întreprinderii respective nu cunosc deloc limba de stat. 

Şi la alte întreprinderi din Chişinău — „Alimecom”, „Viorica Cosmetic” 
ş.a. — nimeni dintre angajaţii alolingvi „nu frecventează cursurile de studiere a 
limbii române, cursuri ce sunt neglijate şi de administraţie”. 

Mai mult decât atât, până în ziua de astăzi „nici un şef de întreprindere nu a 
fost tras la răspundere administrativă, care prevede aplicarea amenzilor sau desti- 
tuirea din funcţie” („Flux”, 11 octombrie 2000, p. 3). 


IV. Se ştie că limba se învaţă cel mai uşor şi mai temeinic în şcoală. Dar ce 
se constată la noi? Alolingvii nu-şi prea dau copiii la şcolile româneşti, iar limba 
română în şcolile ruse nu este considerată o disciplină prea importantă (deşi nota 
generală figurează în atestat). 

Pe de altă parte, mai sunt părinţi moldoveni care-şi trimit copiii la şcolile 
cu predare în limba rusă. E semnificativ să remarcăm în acest sens că fiecare al 
treilea elev din Republica Moldova învaţă în şcoală rusească. Cele 1.085 de şcoli 
româneşti şi 255 de şcoli ruse au un contingent de 460.000 de elevi — cu limba 
română de studiu şi 147.647 — cu limba rusă de studiu (,„Flux”, 20 octombrie 
1999). 

E de la sine înţeles că absolvenţii şcolilor ruseşti (dacă nu posedă bine 
limba de stat) se vor încadra mai greu în câmpul muncii în Republica Mol- 
dova. În Transnistria şi Găgăuzia există mari probleme în ceea ce priveşte 
limba de predare în şcoli şi licee. Recent premierul Vasile Tarlev s-a întâlnit 
cu directorii celor şapte şcoli moldoveneşti din stânga Nistrului: în aceste 
şcoli învaţă 5.355 de elevi, ceea ce constituie 39,3% din numărul total de 
elevi moldoveni din partea stângă a Nistrului şi din oraşul Tighina. Aşadar, 
60,7% din copii îşi fac studiile preuniversitare în şcolile ruseşti. Este mai mult 
ca sigur că aceşti copii, când vor ajunge la majorat, vor completa rândurile 
moldovenilor ce consideră că limba lor maternă e rusa („Moldova suverană”, 
22 august 2001, p. 1). 

Notă: Toate şcolile moldoveneşti din Transnistria scriu cu grafie rusă. Ex- 
cepţie fac trei şcoli: nr. 20 din Tiraspol, nr. 19 din Tighina şi nr. 12 din Râbnița. 
În Unitatea Teritorial-Administrativă „Gagauz-Yery” (unde populaţia găgăuză 
constituie 47%) funcţionează 55 de şcoli şi anume: 50 — ruse, 4 — mixte (ruso- 
găgăuze); | — română. 

Despre ce fel de cunoaştere a limbii de stat poate fi vorba în acest caz? 

Notă: Foarte mulţi copii nu frecventează şcoala din lipsă de mijloace materi- 
ale. Astfel „în anul de studii 2000-2001 în judeţul Edineţ au rămas neşcolarizaţi 222 
de copii, iar alţi 223 au abandonat învăţătura pe parcursul anului” („Moldova Suve- 
rană”, 25 august 2001, p. 2). O situaţie similară se constată şi în celelalte județe. 

V. Situaţia e tristă şi în învăţământul universitar. La ora actuală în Republi- 
ca Moldova există circa 60 de universităţi, zeci de colegii, şcoli de meserii cu pre- 
dare în limbile română şi rusă (deseori grupele ruseşti prevalează). Dacă până la 
1990 erau doar şapte instituţii de învăţământ superior, şi toate erau de stat, astfel 
încât problema limbii putea fi rezolvată „de sus” (prin ministerul de resort, prin 
legi elaborate de stat), în prezent majoritatea covârşitoare a acestor instituţii sunt 
private, ele subordonându-se doar formal Ministerului de Învăţământ. Rectoratele 
se supun, în primul rând, Legii învățământului, şi nu Legislaţiei lingvistice. Plus 
la aceasta, e de notat că în Republica Moldova există universităţi şi colegii care 
funcționează aproape exclusiv în limba rusă. E cazul Universităţii de la Comrat, 
al Universităţii Slavone din Chişinău ş.a. 

Problema limbii de predare e mult mai serioasă decât poate să pară la prima 
vedere. lată de ce mii de absolvenţi ai universităţilor, gimnaziilor, colegiilor, licee- 
lor cu predare în limba rusă, în loc să se integreze în cultura, în economia națională, 
respectând tradiţiile românilor basarabeni, devin, de facto, adversarii (ca să nu spun 
duşmanii) cei mai aprigi ai românismului, ceea ce conduce, în ultimă instanţă şi 
în mod iminent, la separatism etnic, la disensiuni de ordin naţional, la dorinţa de a 
expulza din uzul oficial limba română sau, cel puţin, de a oficializa, prin constituţie, 
două limbi de stat: rusa şi româna (numită de ei „moldovenească”). 

VI. Un obstacol evident în calea unei normale şi benefice dezvoltări şi utili- 
zări a limbii de stat este şi fărâmițarea teritorială a strămoşescului nostru pământ. 

Toleranţa exagerată a băştinaşilor, a politicienilor chişinăuieni faţă de pre- 
tenţiile nejustificate ale grupurilor etnice, aduse de valurile ţarismului (1812- 
1917) şi de cele ale sovietelor (1940-1941, 1944-1989), a condus la fărâmițarea 
teritorială şi la crearea ad-hoc, după principiul etnic, a trei unităţi administra- 
tiv-teritoriale, unele dintre ele chiar cu veleităţi de state independente. E vorba 
de Transnistria, Găgăuzia şi Taraclia. În toate aceste trei autonomii limba oficială 
preferată e cea rusă, adică nu limba de stat a Republicii Moldova. Un asemenea 
exemplu e greu de găsit în toată Europa. 

VII. În defavoarea etnosului naţional, a culturii, a economiei, a limbii ro- 
mâne este exodul de braţe de muncă din Republica Moldova în ţările europene. 
Muncitori, medici, pedagogi, agronomi etc. părăsesc cu sutele şi miile locurile de 
baştină, îndreptându-se spre ţările din Occident, unde sunt gata să presteze orice 
fel de muncă. Până în prezent au plecat din ţară mai mult de 800.000 de persoane, 
în fond români-moldoveni ajunşi la sapă de lemn. N. Dabija scrie că satul Ra- 
covăţ din judeţul Soroca s-a mutat aproape în întregime în Grecia. Din cei peste 
4.000 de locuitori n-au mai rămas decât bătrânii şi copiii (N. Dabija, Ai noştri pe 
glob, „Literatura şi Arta”, 14 septembrie 2000, p. 1). Ne întrebăm: pe mâna cui îşi 
lasă basarabenii emigranţi baştina? Răspunsul stă la suprafaţă: pe mâna a tot felul 
de aventurieri venetici, care nu întârzie a se infiltra, mai ales, în oraşele republicii. 
Devenind prosperi peste noapte, nu-i mai interesează limba română, cultura şi 
istoria neamului nostru, ci numai... dolarul! 

Conform datelor Departamentului de Analize Statistice şi Sociologice, la 
începutul anului 1999 au plecat în străinătate peste 15 la sută din populaţia aptă 
de muncă din Republica Moldova (,, Țara”, 12 octombrie 1999, p. 3). Nu este greu 
de presupus că la ora actuală procentul celor plecaţi a crescut. 

VIII. Limba fiind un fenomen social („un fait social”, după cum spunea 
marele lingvist elveţian de limba franceză Ferdinand de Saussure), moare odată 
cu purtătorii ei, cu respectiva comunitate de vorbitori. 

Ei bine, în Republica Moldova, actualmente, suntem martorii unei situaţii 
cu totul ieşite din comun, când mortalitatea întrece cu mult natalitatea. Un singur 
exemplu: în judeţul Edineţ de la începutul anului şi până în august 2000 s-au 
înregistrat circa 8.000 decese şi numai 426 de naşteri („„[ara”, 4 august 2000, 
p. 1). „Este de reținut că în majoritatea judeţelor sporul natural al populației este 
negativ, aşadar ne aflăm în pragul unei crize demografice” („[ara”, 12 octombrie 
1999, p. 3). 

Creşterea mortalității băştinaşilor se explică prin sărăcia nemaipomenit 
de mare: astăzi fiecare al patrulea sau al cincilea cetățean al republicii pur şi 
simplu duce foame, nu dispune de minimum minimorum pentru trai, nu are 
posibilitatea să se interneze la spital, să-şi procure medicamentele necesare 
etc. În prezent Republica Moldova este una dintre cele mai sărace ţări din Eu- 
ropa; mai mult de jumătate din populaţie (conform datelor Departamentului 
de Analize Statistice, la 1 ianuarie 1999 populaţia Republicii Moldova con- 
stituia 4,3 milioane de oameni) nu-şi poate permite cheltuieli de cel mult 1$ 
S.U.A. pe zi; creşte tot mai mult numărul persoanelor ce suferă de subnutriţie; 
au sporit cazurile de anemie în rândul copiilor şi femeilor, au căpătat o largă 
răspândire afecțiunile cerebrale la nou-născuţi. Medicii din Moldova folosesc 
acum sintagma „statistică de război”, deoarece rata mortalităţii în rândul băr- 

baţilor depăşeşte de 2-3 ori numărul deceselor printre femei (1. Preaşcă, În 
Republica Moldova s-a ajuns la „statistica de război”, „Ţara”, 12 octombrie 
1999, p. 3). 

În această ordine de idei, este alarmant faptul că Republica Moldova se 
află pe ultimul loc în C.S.I. în ceea ce priveşte creşterea produsului intern brut 
(PIB), acesta constituind în primul semestru al anului 2001 doar 3,1% (vezi 
infra, tabelul nr. 5). 

IX. Se ştie că şcoala este focarul principal de cultură, de răspândire a nor- 
mei literare, a limbii române, cultivate printre elevi. Spre totala noastră nedume- 
rire, în Republica Moldova mii de copii nu frecventează şcoala. 

Potrivit datelor Ministerului de Învăţământ, în anul şcolar 1999-2000 au 
rămas neşcolarizaţi peste 5.000 de copii între 7-16 ani. La 1 septembrie 2000 nu 
s-au prezentat la şcoală 9.654 de copii între 7-16 ani din numărul total de circa 
523.000, care urmau să fie şcolarizaţi în mod obligatoriu. 

Ministerul de resort afirmă că 3.424 de elevi nu au păşit pragul şcolii din 
cauza situaţiei materiale a părinţilor, care nu sunt în stare să le procure rechizite 
şcolare, îmbrăcăminte şi încălțăminte; 1.271 de copii au fost absenţi la 1 septem- 
brie 2000 pe motiv de boală („[ara”, 12 septembrie 2000, p. 1). 

Situaţia e critică. Sub ochii noştri poate să crească o generaţie de tineri 
necărturari, inculţi, indiferenți faţă de limba pe care o vorbesc, faţă de istoria 
neamului. 

În şcolile din Republica Moldova lipsesc nu numai elevii, ci şi pro- 
fesorii. Astăzi în şcolile, liceele şi gimnaziile din republică se înregistrează 
sute de locuri vacante de profesori de fizică, chimie, biologie, limbi străine, 
istorie, limbă şi literatură română etc. Fiecare judeţ din Republica Moldova 
aştepta la 1 septembrie 2000 sosirea unui detaşament de 100-120 de tineri 
pedagogi, însă au venit doar câteva persoane („Glasul Națiunii”, 4 octombrie 
2000, p. 13). 


Tabelul nr. 5. Dinamica produsului intern brut în semestrul I, 2001 
într-o serie de state din fosta Uniune Sovietică” 


Nr. Tara Dinamica produsului intern 
brut în semestrul I, 2001 
1 Azerbaidjan 8,5 7,7 
2 Kirghizstan 7,4 7,4 
3 Tadjikistan 6,5 10,7 
4 Belarus 4 3 
5 Uzbekistan 3,8 4,2 
6 Georgia 2,8 5; 
7 Moldova 3,1 

Moldpres preciza nu demult că, potrivit datelor oficiale, instituţiile şcolare 
din judeţul Lăpuşna duc lipsă de 100 de dascăli, cei mai mulţi fiind de franceză, 
engleză, română, dar şi de clasele primare. Din cei peste 200 de absolvenţi ai 
diferitor facultăţi, solicitaţi de Direcţia Judeţeană de Învăţământ, în judeţ au sosit 
numai 24 („„[ara”, 19 septembrie 2001, p. 1). 

În judeţul Edineţ, din cei 84 de absolvenţi s-au prezentat la serviciu 9 per- 
soane („Flux”, 28 septembrie 2000, p. 2). 

X. În ultimul timp, Republica Moldova este învăluită într-o imensă mantie 
alofonă: în transportul auto — muzică rusească, în magazinele cele mai luxoase — 
vorbă rusească, în piaţă — obiectele destinate vânzării de cele mai multe ori nu 
sunt nominalizate în limba de stat. 

Vreo 12 posturi ruseşti de radio şi TV invadează eterul nostru, având licen- 
tele respective (obţinute de la Consiliul Coordonator al Audiovizualului). 

E vorba de: Europa plus, Serebreanâi dojdi, Hit FM, Naşe Radio, Polidisc, 
Radio d'or, Radio Rossii etc. 

Unele posturi menţionate mai sus, în orele de maximă audienţă (7.00- 
18.00), ne spală creierii într-un mod nestingherit, poluând spaţiul informaţional 
din Republica Moldova („Flux”, 13 septembrie 2000, p. 3). 

După cum spune poetul Gh. Vodă, românii basarabeni „se văd obligaţi zi şi 
noapte să rabde înfipte în creştetul lor antenele Moscovei” („„Țara”, 13 octombrie 
2000, p. 3). 

Este cunoscut faptul că un grup de tineri ziarişti, care şi-au făcut studiile 
în afara Republicii Moldova, au acţionat în judecată Consiliul Coordonator al 
Audiovizualului, pentru că a acordat licenţe posturilor de radio şi TV care nu 
respectă articolul 13 din Legea Audiovizualului. Curtea de Apel a dat câştig de 
cauză CAIRO şi a lansat decizia de a retrage licenţa de emisie a opt posturi de ra- 
dio şi TV. Dar intervine Parlamentul, propunând o reinterpretare a articolul 13 din 
Legea Audiovizualului. În lumina acestei noi interpretări, instituţiile locale ale 
audiovizualului care retransmit posturile de radio ruseşti sunt obligate să emită 65 
la sută din program în limba de stat („Flux”, 25 octombrie 2000, p. 3). 

Aşadar, mass-media electronică alofonă continuă să funcţioneze nestinghe- 
rită, găsindu-şi susţinători chiar printre intelectualii din Republica Moldova. S-a 
întocmit ad-hoc o adunare deschisă a oamenilor de cultură ai Moldovei (,,Mol- 
dova Suverană”, 28 septembrie 2000, p. 3), s-au realizat interviuri cu ziarişti, 
deputaţi etc., în care se căutau „argumente” pentru a justifica emisiunile în limba 
rusă, pentru a-i condamna pe tinerii din grupul CAIRO. Se aduceau „argumente” 
de tipul: 

— în Republica Moldova „se ridică din nou un val de încordare naţională”; 

— se încalcă drepturile omului; 

— nu se respectă dreptul „de a vinde acea marfă care este solicitată de cum- 
părător” (de parcă limba s-ar scoate la mezat); 

— i se interzice omului „de a obţine informaţii în limba care-i place”; 

— se încearcă o întoarcere la sistemul totalitar; 

— în sfârşit, „criteriul principal al soluționării problemelor sociale trebuie 
să fie nu atât limba, cât folosul general adus ţării” (Din Adresarea... semnată de: 
Mihail Dolgan, Lidia Botezatu, Ion Suruceanu, Valentin Goga, Olga Ciolacu, Li- 
viu Ştirbu, Constantin Moscovici, Marian Stârcea, Margareta Ivănuş, Formaţia 
„Fresh”, Formaţia „O-zone”, Formaţia „Zdob şi Zdub”, „Moldova suverană”, 28 
septembrie 2000, p. 3). 

În acelaşi spirit s-au exprimat şi câţiva redactori sau responsabili de săp- 
tămânale şi cotidiene din Chişinău: unii au lăudat calitatea înaltă a cântecelor 
(melodiilor) unor cântăreți ruşi („Săptămâna”), alţii scriau că nimeni nu-l poate 
priva (pe om) de dreptul „de a avea acces la marea cultură rusă” („Dialog”); alții 
subliniau că „cererea dictează oferta; că produsul rus se vinde şi aduce profit, dar 
produsul românesc similar se vinde mai rău şi generează pierderi” („Novoe vre- 
mea”, „Flux”, 29 septembrie 2000, p. 5). 

Aşadar, audiovizualul a rămas cum a fost. 


XXX 


Pentru a ameliora situaţia lingvistică, pentru a salva limba română la ea 
acasă, aici, în Republica Moldova, se cer luate măsuri de urgenţă: 

1. A revedea articolul 13 din Constituţia Republicii Moldova, reformulân- 
du-l în conformitate cu adevărul ştiinţific şi istoric. 

2. A reface şi a reedita Legislaţia lingvistică din 1989, deoarece aceasta s-a 
învechit moral şi factologic. 

3. A se face Recensământul populaţiei. S-a promis acest lucru încă la 1 
ianuarie 1999, dar nu s-a realizat. Nu cunoaştem starea demografică actuală din 
Republica Moldova, dinamica ei. 

4. A elabora o politică lingvistică a statului, în care s-ar indica în mod ex- 
plicit funcţiile sociale ale limbii române, obligativitatea cunoaşterii ei de către toţi 
alolingvii; în acelaşi timp a stipula şi funcţiile unor limbi ale grupurilor etnice. 

5. A revedea Legea învățământului, indicând ca la toate universităţile şi co- 
legiile predarea disciplinelor de profil (în grupele alolingve) să se facă (începând 
cu anul II-III) în limba de stat. 

6. A efectua atestarea la limba română a cadrelor de conducere, a tuturor 
angajaţilor, a funcționarilor etc., care, în virtutea obligaţiilor de serviciu, vin în 
contact cu cetăţenii (art. 7 din Legislaţia lingvistică). 

E cazul să amintim că această atestare a fost prevăzută pentru 1 ianuarie 
1995, dar prin Decizia Parlamentului (nr. 36-XVIII) din 1 aprilie 1994 atestarea 
cadrelor la cunoaşterea limbii de stat a fost sistată. Mai târziu, într-o Hotărâre a 
Guvernului Republicii Moldova se menţiona că, începând cu 1997, toţi funcţio- 
narii publici, în momentul angajării la serviciu, trebuie să cunoască limba de stat 
sau, dacă se află deja în funcţie, să fie atestaţi („Flux”, 26 septembrie 2000, p. 2). 
Această Hotărâre nu a fost abrogată, dar nici nu se respectă. 

În sfârşit, Societatea civilă a Republicii Moldova ar trebui să ceară de la 
guvernanţi să fie mai insistenţi, mai sinceri, mai decişi în promovarea adevărului 
ştiinţific privind limba şi istoria neamului nostru! În acest sens aş vrea să-l citez 
pe cunoscutul poet Ion Hadârcă. Într-un interviu dat ziarului „Flux”, poetul a 
răspuns în felul următor la întrebarea „Ce puteţi spune despre patriotismul mol- 
dovenilor?”: „Patriotismul românesc este esenţa noastră, este ceea ce ne caracteri- 
zează. Noi vom exista în istorie atâta timp, cât vom recunoaşte că suntem români 
şi că vorbim aceeaşi limbă ca fraţii noştri de peste Prut” („Flux”, 6 octombrie 
2000, p. 6). 

Să sperăm că acest adevăr axiomatic îl vor recunoaşte şi îl vor promova 
atât conducătorii Republicii Moldova, cât şi toți trăitorii acestui picior de plai, 
indiferent de naţiune. Aşa să ne ajute Dumnezeu! 


NOTE 

! „Moldova suverană”, 13 aprilie 1993. 

> „Moldova suverană”, 27 august 1993. 

$ Statele lumii, Chişinău, Editura Cartier, 2000. 

* Curierul „Ginta latină”, nr. 2, 2000, p. 8 şi „„Țara”, 10-VIII-2000, p. 3. 

5 Vezi M. Sala, Ioana Vintilă-Rădulescu, Limbile lumii. Mica enciclopedie, Chişinău, 
1993, 

“În republicile Mari-EI, Udmurtia şi Başkiria etnicii ruşi (şi rusofonii) prevalează nume- 
ric, în mod zdrobitor, asupra autohtonilor, de aceea şi limba rusă e considerată limbă de stat. 

7 Tara”, 12 octombrie 2001, p. 3. 


Revista „Limba Română”, Chişinău, 2001, nr. 9-12, p. 11-21 


$ 4 LIMBA ROMÂNĂ ŞI POLITICA LINGVISTICĂ 
ÎN REPUBLICA MOLDOVA 


Ca să vorbim despre limba română în Republica Moldova, e necesar, mai 
întâi, să facem o scurtă retrospectivă asupra situației glotopolitice stabilite imedi- 
at după Mişcarea de Eliberare Naţională din anii 1988-1989. 

Graţie perestroicăi lui M. Gorbaciov şi liberalizărilor în viaţa social-poli- 
tică din ex-Uniunea Sovietică, românii moldoveni din ex-R.S.S.M. au putut să-şi 
ceară în mod hotărât drepturile inalienabile privind limba şi alfabetul latin. La 
sfârşitul lunii august 1989, vreo 700.000 de oameni adunaţi în Piaţa Marii Adu- 
nări Naţionale din centrul Chişinăului, stând în genunchi cu mâinile ridicate spre 
ceruri, scandau neîncetat: limbă — alfabet, limbă — alfabet! 

Regimul totalitar a fost nevoit să cedeze, elaborând trei legi: a) Legea cu 
privire la statutul limbii de stat a R.S.S. Moldoveneşti, b) Legea cu privire la 
funcționarea limbilor vorbite pe teritoriul R.S.S. Moldoveneşti şi c) Legea cu 
privire la revenirea limbii moldoveneşti la grafia latină. 

Trebuie să marcăm faptul că, sub presiunea scriitorilor, savanţilor-lingvişti, 
persoanele cu rol de conducere în Partidul Comunist au acceptat să se introducă, 
în preambulul la legea cu privire la funcționarea limbilor vorbite, o propoziţie în 
care se vorbeşte „de identitatea lingvistică moldo-română realmente existentă”. 
Dar această sintagmă nu a fost în măsură a schimba esenţa lucrurilor, deoarece 
Constituţia de atunci s-a completat imediat cu art. 70!. Aşadar, am rămas tot în 
braţele falsei teorii despre două limbi est-romanice: româna şi moldoveneasca. 

Dar să vedem cum s-au derulat evenimentele după 1989. 

În august 1991 s-a prăbuşit „Imperiul răului” şi Moldova, la 27 august, îşi 
declară independenţa şi iese din componenţa Uniunii Sovietice. În „Declaraţia 
de Independenţă a Republicii Moldova” (27 august 1991) se vorbeşte clar despre 
„declararea limbii române ca limbă de stat”, despre două state suverane (România 
şi Republica Moldova), dar cu aceeaşi limbă — româna. 

NI s-a părut că, în sfârşit, a triumfat adevărul. Dar nu a fost aşa. La alegerile 
parlamentare victoria au obținut-o agrarienii, socialiștii şi interfrontiştii, formând 
majoritatea. 

Primul lucru pe care îl întreprind agrarienii a fost finisarea şi adoptarea, în 
iulie 1994, a Noii Constituţii a Republicii Moldova. 

Referitor la limbă, s-a neglijat în totalitate opinia expusă în Declaraţia de 
Independenţă din 27 august 1991. Articolul al 13-lea, de tristă faimă, din această 

Constituţie, sună în felul următor: „Limba de stat (oficială) a Republicii Moldova 
este limba moldovenească”. Şi punctum. 

Fireşte, intelectualitatea, scriitorii, savanții, pedagogii, ziariştii, artiştii — toţi 
oamenii de bună credinţă — nu au fost (şi nu sunt) de acord cu art. 13 din Legea 
Fundamentală a Republicii Moldova. 

Sub presiunea opiniei publice, fostul Preşedinte al Parlamentului, dl Petru 
Lucinschi, s-a adresat, în septembrie 1994, cu o scrisoare Academiei de Ştiinţe a 
Republicii Moldova, solicitând opinia savanților filologi (şi nu numai) referitor 
la istoria şi folosirea glotonimului „limba moldovenească”. În curând a urmat 
„Răspunsul...” savanților din care cităm: „Convingerea noastră este [...] că art. 13 
din Constituţie trebuie revăzut în conformitate cu adevărul ştiinţific, urmând a 
fi formulat în felul următor: Limba de Stat (oficială) a Republicii Moldova este 
Limba Română'?. 

După cum era şi de aşteptat, Parlamentul nu a ţinut seama în niciun fel de 
părerea Academiei de Ştiinţe. În schimb, studenţimea, liceenii, scriitorii, savanții, 
intelectualii în sensul cel mai larg al cuvântului au ieşit în Piaţa Marii Adunări 
Naţionale din Chişinău, declarând o grevă non-stop pe parcursul lunilor februa- 
rie-martie 1995. 

Ca urmare a acestor proteste, Preşedintele de atunci al Republicii Moldova, 
dl Mircea Snegur, se adresează Parlamentului cu mesajul „Limba Română este 
numele corect al limbii noastre”. Domnia Sa cere să se revadă art. 13 din Con- 
stituţie, pentru că — citim în mesaj — „Ştiinţa lingvistică dovedeşte că vorbirea 
noastră, graiul nostru moldovenesc constituie doar una din varietățile întregului 
glotic ce are un singur nume generic — «limba română». Limba română este nu- 
mele corect al limbii noastre istorice, literare, de cultură. Acestea sunt noțiuni 
bine cunoscute în întreaga lume şi ar fi o mare eroare dacă nu ar fi la noi însuşite 
în şcoli, licee, instituţii, universităţi, academii”. 

Abia la 9 februarie 1996, Parlamentul republicii examinează şi supune la 
vot iniţiativa legislativă a dlui Snegur, dându-i, desigur, un vot de blam: pro 25 şi 
contra 58 de voturi. 

În acest moment dramatic, Academia de Ştiinţe a Republicii Moldova şi-a 
mai spus o dată cuvântul. La 28 februarie 1996, Adunarea Generală a Academiei a 
adoptat o scurtă, dar foarte semnificativă Declaraţie. O cităm in integrum: „Adu- 
narea Generală Anuală a Academiei de Ştiinţe a Republicii Moldova confirmă 
opinia ştiinţifică argumentată a specialiştilor filologi din Republică şi de peste 
hotare (aprobată prin Hotărârea Prezidiului Academiei de Ştiinţe a Republicii 
Moldova din 9 septembrie 1994), potrivit căreia denumirea corectă a limbii de 
stat (oficială) a Republicii Moldova este Limba Română”. 

Aşadar, savanții şi-au spus cuvântul, dar Puterea nu l-a luat în considera- 
te. 

Ceea ce s-a obţinut cu multă trudă a fost moratoriul până în anul 2000 
asupra articolului 13 din Constituţie. Practic, aceasta însemna că în anii 1997- 
2000 toţi cetăţenii, în primul rând intelectualii (şcolile, universităţile, mass- 
media, teatrul, TV, radioul etc.) erau liberi să utilizeze glotonimul „limbă 
română”, etnonimul „popor român”, termenii „literatura română”, „liceu ro- 
mân” etc. 

Părea că toată lucrurile revin pe un făgaş normal şi că Puterea nu acceptă 
valorile noastre spirituale strămoşeşti, respectă adevărul ştiinţific privind limba şi 
istoria neamului românesc. 

Situaţia s-a schimbat însă începând cu 25 februarie 2001, când, în urma 
alegerilor parlamentare anticipate, Partidul Comuniştilor din Republica Moldova 
a obţinut 70 de mandate din 101 posibile. Şi nu este vorba de rezultatele alegerilor 
ca atare, ci de politica acestui partid faţă de limba şi istoria naţională. 

Rezumând-o, am putea schiţa următoarele puncte: 

a) recunoaşterea şi oficializarea glotonimului „limba moldovenească” şi elimi- 
narea din uz a glotonimului „limba română”, ca aparținând altui popor, altei ţări; 

b) legiferarea în Republica Moldova a două limbi de stat (oficiale): limba 
moldovenească şi limba rusă; 

c) introducerea în programele şcolilor naţionale, în mod obligatoriu, a 
obiectului de studiu „limba rusă”, începând cu clasa a II-a primară; 

d) eliminarea din programele de studii preuniversitare şi universitare a dis- 
ciplinei „istoria românilor” (ca aparţinând altui stat), înlocuind-o cu „istoria Mol- 
dovei”; 

e) scoaterea din circulaţie a cuvintelelor: Basarabia, basarabeni, etnonimul 
român substituindu-l cu etnonimul moldovean. 

Fireşte, conducerea de vârf a Republicii Moldova, presa guvernamen- 
tală şi de orientare comunistă a căutat şi caută să „justifice” aceste acţi- 
uni „revoluţionare”, pornite împotriva identităţii naţionale, istorice, etnice, 
lingvistice a poporului nostru. Argumentul forte ar fi rezultatele alegerilor 
parlamentare. Logica e următoarea: dacă majoritatea electoratului a votat 
„secera şi ciocanul”, înseamnă că împărtăşeşte programul comuniştilor, în 
care sunt înscrise punctele menţionate mai sus. Şi aici părea că cercul se 
închide. 

Însă, începând cu 9 ianuarie şi până la 25 aprilie 2002, la Chişinău au avut 
loc mitinguri de protest ale studenţilor, liceenilor, profesorilor, scriitorilor, oame- 
nilor de cultură etc., organizate în Piaţa Marii Adunări Naţionale de către Parti- 
dul Popular Creştin Democrat. A apărut şi un orăşel de corturi (numărul acestora 
ajunsese la 100), care funcţiona în regim non-stop. 

Dintre revendicările manifestanţilor menţionăm: abrogarea Ordinului Mi- 
nisterului de Învăţământ privind introducerea obligatorie a obiectului „limba 

rusă”, începând cu clasa a II-a în şcolile primare româneşti; neadmiterea legi- 
ferării în Republica Moldova a limbii ruse ca a doua limbă de stat; respingerea 
ideii de a substitui, în instituţiile preuniversitare şi universitare, disciplina „istoria 
românilor” prin disciplina „istoria Moldove”. 

Protestatarilor din piaţă li s-au alăturat 380 de lucrători de la Compania de 
Stat „Teleradio-Moldova”. Ei au declarat grevă şi s-au adresat cu un Mesaj către 
Curtea Europeană a Drepturilor Omului, arătând că în Republica Moldova se 
încalcă în mod flagrant art. 10 al Convenţiei pentru Drepturile Omului, şi anume: 
dreptul la libertatea de a comunica informaţii fără amestecul autorităţilor publice. 
Se arată, în continuare, că la Radio şi Televiziune „a fost instaurat un regim odios 
de cenzură [...], e interzisă utilizarea cuvintelor român, limba română, Basarabia, 
istoria românilor, regim totalitar |...], e oprită referirea la anumite perioade istori- 
ce, cum ar fi cea interbelică, foametea organizată (1946-1947), regimul stalinist, 
perioada deportărilor în GULAG-uri, perioada renașterii naţionale din 1989. E 
interzisă, de asemenea, abordarea temei protestelor din Piaţa Marii Adunări Na- 
tionale din Chişinău'”. 

Situaţia social-politică din Republica Moldova a ajuns să fie cunoscută în 
toată Europa şi, astfel, la 24 aprilie Moldova a fost audiată la Sesiunea Adunării 
Parlamentare a Consiliului Europei (APCE). 

În afară de raportul prezentat de experţii Comunităţii Europene, Josette 
Durieu şi Lauri Vahtre, au rostit alocuţiuni şi preşedinţii celor trei partide parla- 
mentare: V. Stepaniuc (Partidul Comunist din Republica Moldova), D. Braghiş 
(Alianţa Braghiş) şi Iurie Roşca (Partidul Popular Creştin Democrat), aceştia adu- 
cându-şi acuzări reciproce. 

APCE a adoptat „Rezoluţia cu privire la funcţionarea instituţiilor democra- 
tice în Republica Moldova”. Vom menţiona doar unele măsuri din această detali- 
ată Rezoluţie: 

— încetarea manifestaţiilor stradale şi trecerea la un dialog sincer şi constant 
între Putere şi Opoziţie; 

— înregistrarea imediată a Mitropoliei Basarabiei; 

— prelungirea moratoriului existent asupra reformelor privind studierea şi 
statutul limbii ruse şi asupra modificărilor programelor de studiere a istoriei; 

— revizuirea Legii audiovizualului şi transformarea, până la 31 iulie a.c., a 
Companiei „Leleradio-Moldova” într-o instituţie publică independentă; 

— asistenţa Consiliului Europei în cazul investigaţiilor privind dispariţia de- 
putatului Vlad Cubreacov; 

— procedarea la un dialog sincer şi constant, real şi constructiv între Putere 
şi Opoziţie, între forţele politice din Republica Moldova. 

Sunt în total 16 puncte (punctul 10 mai conţine 8 subpuncte), toate fiind 
formulate în direcţia democratizării regimului din Republica Moldova. 


108 Anatol CIOBANU 


S-a conformat numai Opoziția, sistând mitingurile de protest. Rămâne de 
văzut cum va proceda Puterea, în ce măsură se va purcede la examinarea şi tradu- 
cerea în viaţă a Rezoluţiei APCE cu privire la funcţionarea instituţiilor democra- 
tice în Republica Moldova. 

Pentru basarabeni, pericolul cel mai mare este eventuala declarare a limbii 
ruse ca a doua limbă oficială în Republica Moldova. Acesta este dezideratul su- 
prem atât al Partidului Comunist, cât şi al Kremlinului. 

Insistenţa cu care se lucrează în direcţia promovării limbii ruse la rang de 
limbă de stat în Moldova se explică nu prin frica pierderii acesteia (asimilării 
rusofonilor), ci prin eterna dorinţă de a rusifica şi, în ultimă instanţă, a elimina în 
totalitate limba română din Basarabia. 

Se ştie că limba naturală se aseamănă cu o plantă vie, care se dezvoltă liber 
sub soare. Dacă această plantă este umbrită de o altă plantă, mai viguroasă, mai 
puternică, ea se ofileşte şi, treptat, piere’. 

Cele spuse au fost deja demonstrate cu lux de amănunte în Basarabia în pe- 
rioada ţaristă (1812-1918), în perioada regimului sovietic (1944-1989), în Trans- 
nistria actuală, unde, de jure, sunt recunoscute trei limbi de stat: moldoveneasca, 
ucraineana şi rusa, dar, de facto, se utilizează oficial numai ultima. 

Declarând rusa drept limbă de stat, puterea din Chişinău urmăreşte şi o 
idee cu bătaie lungă: să arăte lumii întregi că Basarabia este pământ rusesc şi că 
autohtonii români basarabeni nu au decât să se resemneze. 

Tendinţa de re-rusificare a populaţiei şi a limbii băştinaşilor din Republica 
Moldova vine în contradicţie cu suflul vremii, cu tot ce are loc acum chiar în ţările 
ce ţin de Comunitatea Statelor Independente (CSI). Limbile acestor ţări suverane 
se străduiesc să iasă din strânsorile limbii ruse şi ale „fratelui mai mare”, să revină 
la matcă şi să se dezvolte în conformitate cu spiritul lor naţional. 

De exemplu, fostele republici unionale turcice din Asia Mijlocie şi din 
Caucaz, precum şi Tatarstanul şi tătarii din Crimeea au abandonat alfabetul ru- 
sesc, impus de către sovietici prin anii '30 ai secolului trecut şi au revendicat (sau 
trecut) la alfabetul latin. Ca etalon le-a servit limba turcă şi alfabetul ei. 

Mai mult decât atât, după cum scrie profesorul rus A. N. Baskakov, „în toa- 
te republicile turcice se fortifică purismul lingvistic, direcționat spre substituirea 
lexicului rusesc şi internaţional prin echivalente turcice şi arabo-persane arhai- 
zante. De asemenea, se observă înlocuirea celor mai multe noţiuni, redate anterior 
în limbile turcice prin lexic internaţional şi rusesc, prin lexic autohton sau, mai 
des, prin arhaisme arabo-persane””. 

Venind vorba de fostele republici sovietice unionale, constatăm că din 14 
numai două au acceptat rusa ca limbă de stat: e vorba de Belarus şi Kârgâstan. 
Ponderea etniei ruse în unele din aceste republici e mult mai mare decât în Moldo- 
va, unde ea constituie 12% (conform recensământului de la 1 ianuarie 1989). lată 

unele exemple: Kazahstan — 38%; Letonia — 32,8%; Estonia — 29%; Ucraina — 
21%; Kârgâstan —21 %; Uzbekistan — 10%; Turkmenistan — 0%; Lituania — 8,4%; 
Azerbaidjan — 6%. 

În privinţa politicii lingvistice în Federaţia Rusă, se ştie că acest stat se con- 
stituie din 20 de republici autonome, fiecare având limba sa oficială: Karelia- ka- 
rela (de fapt finlandeza); Komi — komi; Ciuvaşia — ciuvaşă; Mordovia — mordvină; 
Tătaria — tătară; Mari-EI — mari (alături de rusă); Udmurtia — udmurtă (alături de 
rusă); Başchiria — başchiră (oficială secundară); Kabardino-Balkaria — kabardină; 
Osetia-de-Nord — osetă; Daghestan — avara; Cecenia — cecenă; Inguşetia — ingaşă; 
Kalmâkia — kalmâkă; Bureatia — bureată; lakutia — iakută; Tuva — tuvină; Kara- 
ceaevo-Cerkesia — karaceni; Hacasia — hacasă; Altai — altaică. 

Din aceste 20 de republici numai în trei limba rusă e considerată de stat, 
alături de limba autohtonă. Explicaţia rezidă în existenţa a doi factori: a) de or- 
din istoric: au fost cucerite de țarii ruşi încă din sec. al XVI-lea şi b) de ordin 
demografic: coloniştii ruşi prevalează în mod evident în aceste regiuni. E vorba 
de următoarele republici autonome: Mari-El (capitala loşkar-Ola) — nimerită în 
componenţa Rusiei în anul 1552, acum are o populaţie de 150.000 de mari şi 
250 000 de ruşi; Udmurtia (capitala Ijevsk) — cucerită tot în 1552, componenţa 
populaţiei este de 200.000 de udmurţi şi 1.000.000 de ruşi, şi, în sfârşit, Başkiria, 
aflată în componenţa Rusiei din anul 1557, populaţia numără 820.000 de başkiri 
şi 3.000.000 de ruşi! 

Deşi lucrurile sunt clare, apare întrebarea: de ce până în prezent Duma de 
Stat a Federaţiei Ruse n-a votat legea despre limba rusă ca limbă oficială în Fe- 
deraţia Rusă”. 

Observăm, aşadar, că Moscova nu se grăbeşte a-şi impune limba rusă su- 
biecţilor federaţiei, dar, în acelaşi timp, îndeamnă parlamentele şi guvernele fos- 
telor ei republicii unionale (astăzi țări independente) să declare rusa ca a doua 
limbă de stat. E o politică duplicitară! 

Limba rusă nu poate fi recunoscută însă ca a doua limbă de stat în Repu- 
blica Moldova, cel puţin pentru că ea este limba unei etnii minoritare. Conform 
ultimului recensământ al populaţiei de la 1 ianuarie 1989, ponderea etnicilor ruşi 
acoperea 12% din numărul total al locuitorilor Republicii Moldova (dar pe atunci 
de Republica Moldova ţineau şi Transnistria, şi Găgăuzia). 

Practica internaţională arată că în ţările democraţiilor occidentale, repre- 
zentanţii etniilor naţionale se integrează lingvistic şi social în statele-gazdă şi nu 
complotează ca limbile lor să fie recunoscute drept limbi oficiale. 

În Republica Moldova, limbile minorităţilor naţionale nu sunt strâmtorate 
în niciun fel. După cum am spus la începutul acestei comunicări, în Moldova 
există şi se respectă Legea cu privire la funcționarea limbilor vorbite pe te- 
ritoriul republicii. Articolul 4 din această lege stipulează: „Statul garantează 

folosirea limbilor ucraineană, rusă, găgăuză, idiş, ivrit, țigănească, a limbilor 
altor grupuri etnice pe teritoriul republicii pentru satisfacerea necesităţilor na- 
țional-culturale”. 

În Republica Moldova au fost deschise şcoli cu predarea integrală sau parți- 
ală în limbile rusă, ucraineană, belarusă, bulgară, găgăuză, ivrit-idiş; apar ziare şi 
reviste în limbile minoritarilor, se organizează emisiuni, în aceste limbi, la radio 
şi televiziune. Limba rusă se utilizează în cele mai luxoase magazine, publicitatea 
(orală şi scrisă) este aproximativ 80% în ruseşte; la Academia de Ştiinţe a Repu- 
blicii Moldova există un sector ştiinţific aparte care se ocupă de limba, literatura, 
istoria, etnografia, cultura etc. minoritarilor din Republica Moldova, iar Parla- 
mentul a creat un Departament de Relaţii Interetnice. 

În toate Universitățile republicii (cca 47) instruirea se face în două limbi: 
română şi rusă (se formează grupe academice cu predarea în limba română şi gru- 
pe cu predarea în limba rusă). S-au deschis două Universităţi slavone (aşa ceva nu 
există nici la Kiev, nici la Minsk!), s-au înființat 13 organizaţii neguvernamentale 
ale minorităţilor naţionale: 1) Comunitatea rusă; 2) Fundaţia scrisului şi culturii 
slavone; 3) Mişcarea obştească „Russkoe duhovnoe edinstvo” (adică „Unitatea 
spirituală rusă”); 4) Asociaţia femeilor „Rossianka”; 5) Comunitatea bulgară; 
6) Comunitatea belarusă; 1) Asociaţia organizaţiilor şi comunităţilor evreieşti; 
8) Comunitatea azeră „Araz”; 9) Comunitatea uzbecă; 10) Comunitatea germa- 
nă; 11) Societatea social-culturală a ţiganilor „Sinti”; 12) Comunitatea tătarilor 
„Idel”; 13) Organizaţia obştească de tineret „IUMA”*. 

Aşadar, noi, în Republica Moldova, am manifestat o deschidere față de 
limbile minoritare, o deschidere largă, avant la lettre, chiar înainte ca organismele 
internaţionale să pună problema protejării şi ocrotirii acestor idiomuri. 

Dar sunt oare recunoscători minoritarii pentru ospitalitatea şi generozitatea 
românilor-basarabeni? Mişcarea noastră pentru renaşterea naţională, începută în 
1988 (şi care durează până în prezent), a fost susţinută de foarte puţini reprezen- 
tanţi ai etniilor conlocuitoare. 

Dimpotrivă, ni s-au pus şi ni se pun piedici, mai ales, din partea multor 
etnici ruşi. Ei complotează şi-i instigă pe ceilalți minoritari împotriva limbii ro- 
mâne, a istoriei românilor, a identităţii lingvistice, culturale, religioase etc. 

O dovadă elocventă în acest sens este şi Apelul celor 13 organizaţii non- 
guvernamentale ale minoritarilor (de care am amintit mai sus), adresat Comu- 
nităţii Internaţionale, şi anume către: Secretarul General al ONU, Parlamentul 
European, Secretarul General al Consiliului Europei, Înaltul Comisar al Con- 
siliului Europei pentru Drepturile Omului, Congresul SUA, Khessetul Statului 
Israel, Senatul României, Preşedintele SUA, Preşedintele Franţei, Preşedintele 
României, Preşedintele Ucrainei, Preşedintele Israelului, Cancelarul Federal al 
Germaniei, Prim-Ministrul Franţei, Prim-Ministrul Ungariei, Prim-Ministrul 

Statului Israel, Secretarul General al NATO, Înaltul Comisar al OSCE pentru 
Minoritățile Naţionale. În Apel situaţia socio-politică din Republica Moldova 
este prezentata în culori negre. În opinia semnatarilor Apelului, în republică 
prosperă antisemitismul, vrajba naţională, xenofobia, genocidul ş.a.m.d. Iată 
cum se încheie acest Apel: „Chemăm organizaţiile internaţionale, pe toţi acei ce 
nu pot rămâne indiferenți faţă de cel mai detestabil fenomen din istoria omeni- 
rii — xenofobia, şovinismul, antisemitismul — să sesizeze situaţia din Moldova 
în toată diversitatea ei şi să nu facă deducţii pripite de dragul unor interese po- 
litice, indiferent ale cui sunt ele”. 

Nu e greu de înţeles că Apelul urmăreşte scopul de a-i discredita pe românii 
basarabeni, de a-i prezenta în faţa lumii ca pe nişte teroriști politici, nişte şovini, 
nazişti, ceea ce nu corespunde adevărului. 

Republica Moldova a fost vizitată şi controlată, sub aspectul politicii naţi- 
onale, de mulţi reprezentanţi ai diferitor organisme internaţionale. Şi trebuie să 
spunem că nimeni dintre aceşti inspectori nu a plecat din Chişinău cu impresia că 
aici înfloreşte vrajba naţională, antisemitismul sau şovinismul. 

Aceste vicii trebuie căutate în altă parte, iar semnatarii Apelului ştiu foarte 
bine unde! 

Dacă e vorba de scrierea petiţiilor cu plângeri, aceasta ar fi în drept s-o facă 
națiunea titulară a Republicii Moldova, căci ei îi sunt lezate drepturile la limbă, 
istorie, identitate naţională. 

Ce ar trebui făcut pentru a detensiona situaţia glotopolitică din Republica 
Moldova? 

Credem că ar trebui întocmit un program ce ar conţine următoarele măsuri: 

1. Să se ceară de la clasa conducătoare a Republicii Moldova să împărtă- 
şească principiile ştiinţifice privind etnogeneza şi glotogeneza poporului nostru, 
să spună deschis, sus şi tare, pe înţelesul tuturor, cine suntem, ce limbă vorbim, 
de unde venim şi încotro ne îndreptăm; 

2. Să terminăm o dată pentru totdeauna cu pseudoteoriile despre două 
limbi, două literaturi, două popoare, două culturi şi chiar două biserici. În acest 
sens, să scriem peste tot (în manuale, ziare, reviste etc.) următoarele cuvinte 
ale lui Alexie Mateevici: „Da, suntem moldoveni, fii ai vechii Moldove, însă 
facem parte din marele trup al românismului, aşezat prin România, Bucovina şi 
Transilvania. Fraţii noştri nu se numesc după locul unde trăiesc, ci îşi zic români. 
Aşa trebuie să facem şi noi! 

N-avem două limbi şi două literaturi, ci numai una, aceeaşi cu cea de peste 
Prut. Aceasta să se ştie din capul locului, ca să nu mai vorbim degeaba”!9; 

3. Preşedintele republicii să se adreseze Parlamentului cu o iniţiativă legis- 
lativă în privinţa revederii şi reformulării articolului 13 din Constituţie în felul 
următor: „Limba de Stat (oficială) a Republicii Moldova este limba română”; 

4. Să se revadă în mod fundamental şi să se reediteze Legislaţia lingvistică 
din anul 1989, căci ea s-a învechit sub toate aspectele (factologic, moral, politic, 
social etc.); 

5. Să se facă un nou recensământ al populaţiei (ultimul a fost la 1 ianuarie 
1989). Ex-Prim-Ministrul Ion Ciubuc a promis că recensământul va avea loc la 1 
ianuarie 1999. Spre marele nostru regret, această promisiune, ca şi multe altele, a 
rămas doar pe hârtie; 

6. Legea Învăţământului să fie completată cu un articol în care să se indice 
că la toate colegiile şi universităţile predarea obiectelor de profil se va face (înce- 
pând cu anul II) în limba de stat (română); 

7. Să se efectueze, în sfârşit, atestarea la limba română a cadrelor de con- 
ducere, a funcţionarilor de tot felul, care, în virtutea obligaţiilor de serviciu, vin 
în contact cu cetăţenii!!. 

Situaţia glotopolitică din Republica Moldova este foarte complicată. Peste 
noi, cei din Basarabia, stă gata să se rostogolească giganticul tăvălug al celei de-a 
doua limbi de stat. 

Ca să ne opunem, trebuie să fim mai uniţi „în spirit şi în simţiri”. 

$ 5 REPERE ALE DEMNITĂȚII NAȚIONALE: 
LIMBA ŞI STATUL 


Bogăția unei limbi, varietățile de expresie, abundența vocabularului, prezenţa 
tuturor stilurilor funcționale şi a terminologiei din toate domeniile vieţii social-po- 
litice, economice, culturale, ştiinţifice etc., denotă o înaltă dezvoltare la nivel cultu- 
ral, social, moral, intelectual a societăţii respective. Limba română dispune de toate 
aceste proprietăţi şi facultăţi, în limba română se pot traduce orice opere, din orice 
limbă străină, dat fiind faptul că ea (româna) are un fond lexical extrem de bogat şi 
o structură gramaticală complexă. Astăzi româna stă, cu demnitate şi onoare, alături 
de alte limbi romanice şi neromanice, ea vorbindu-se în România şi în alte ţări. 

În Republica Moldova, în ultimii 13 ani, băştinaşii şi alogenii au avut foarte 
mult de câştigat în planul culturii lingvistice, după oficializarea limbii române şi 
revenirea ei la grafia latină. Elevii, studenţii, ziariştii, savanții, artiştii, oamenii 
politici, funcţionarii de stat, dar şi mulţi alolingvi s-au adăpat la izvorul nesecat al 
limbii române, s-au familiarizat, în limba maternă, cu patrimoniul naţional comun 
în toate domeniile vieţii materiale şi spirituale, devenind mai bogaţi sufletește, 
mai culţi, mai patrioți. 

Şi tocmai în actuala perioadă de renaştere naţională, de anihilare a balastu- 
lui lingual acumulat în perioada postbelică de totalitarism în Republica Moldova, 
se găsesc forţe care încearcă să ne întoarcă la situaţia de tristă amintire de până la 
1989. Dar s-o luăm pe rând, referindu-ne concret la Concepţia politicii naţionale 
de stat a Republicii Moldova (Proiect publicat în ziarul guvernamental, „Moldova 
suverană” din 25 iulie 2003). 

I. În Concepţie... se revine la falsul glotonim „limba moldovenească”, 
confundându-se, în felul acesta, noţiunea de limbă cu cea de grai (subdialect). 
Este unanim recunoscut în lumea specialiştilor filologi că limba română are 
cinci graiuri, numite şi subdialecte, şi anume: moldovenesc, muntenesc, crişan, 
maramureşean şi bănăţean, fiecare dintre ele caracterizându-se prin anumite 
trăsături specifice, mai ales la nivel fonetic şi lexical. Cu toate acestea, toţi lo- 
cuitorii din spaţiul românesc se înţeleg fără dificultăţi, căci diferenţele de limbă 
sunt nesemnificative la nivelul comunicării. Mai mult decât atât, cronicarii şi 
rapsozii, traducătorii, feţele bisericeşti, toţi oamenii cărţii şi culturii, începând, 
poate, cu diaconul Coresi, plămădind limba literară, au formulat primele norme 
fonetice, lexicale, morfologice, sintactice, ortoepice, au triat, au selectat, au ales 
cele mai frumoase, mai înţelese mostre din toate subdialectele (dar mai cu sea- 


114 Anatol CIOBANU 


mă din graiul muntenesc şi cel moldovenesc) şi au creat o limbă „ca un fagure 
de miere” (M. Eminescu). 

Despre fenomenul în cauză sunt „vagoane” de literatură. Filologii-romanişti 
din Republica Moldova, din România şi din alte ţări recunosc, în corpore, că în 
Europa de Est (Europa răsăriteană şi Balcani) există o singură limbă romanică — 
cea română — având următoarele dialecte: aromân, istroromân, meglenoromân, 
şi subdialectele: muntenesc, moldovenesc, crişan, maramureşean şi bănățean, în 
principiu, e vorba de un truism pe care nimeni dintre savanții serioşi nu-l mai 
pune la îndoială. Excepţie mai fac doar unii aşa-zişi patrioţi din Republica Mol- 
dova, care avansează falsul ştiinţific şi istoric până la rang de lege organică. 

În această ordine de idei, vom menţiona că oamenii luminaţi (filologi şi 
filozofi) din diferite ţări şi-au dat seama că în partea de Est a Europei există o 
limbă romanică aparte — valaha (româna) — pe care o introduceau în clasificările 
respective de limbi. Prof. E. Coşeriu scria: „Avem deci de la Genebrard până la 
Vater — dacă facem abstracţie de autorii care includ şi limbi neromanice — urmă- 
toarele enumerări de limbi romanice de sine stătătoare, în care apare şi româna: 


Nr. Anul Lingvistul Limbile romanice 

1. 1580 Genebrard It., sp., fr., rom. 

2. 1587 Poza It., sp., fr., rom. 

3. 1613 Duret It., sp., fr., rom. 

4. 1623 Opitz It., sp., fr., rom. 

5. 1671 Skinner It., sp., fr., rom. 

6. 1671 Stiernhielm It., sp., fr., rom., ret., sard. (cat.) 
7. 1686 Kirchmajer It., sp., fr., rom., ret., sard. 

8. 1784 Hervás It., sp., fr., rom., port. 

9. 1817 Vater It., sp., fr., rom., ret., port. 


Acest tabel, continuă regretatul profesor Papena Coşeriu, deşi nu are, evi- 
dent, pretenţia de a fi exhaustiv, arată, fără echivoc, cât de important este locul pe 
care îl ocupă contribuţiile lui Genebrard şi Poza în istoria cunoaşterii românei în 
Europa Occidentală” (E. Coşeriu, Limba română în fața Occidentului, Cluj-Na- 
poca, 1994, p. 16-17). 

Fiindcă analizăm secolele trecute, am putea să amintim şi autorii noştri care 
au denumit corect limba pe care o vorbim. Astfel, mitropolitul Moldovei Var- 
laam (1590-1657), animatorul tiparului în Moldova, al traducerilor ecleziastice 
din slavoneşte şi grecește, unul dintre cei „trei stâlpi” ai renaşterii moldoveneşti 
(P. Movilă, V. Lupu şi Varlaam); şi-a intitulat una dintre scrierile sale extrem de 
importante pentru creştinii ortodocşi din tot spaţiul românesc în felul următor: 
Carte românească de învăţătură... (1643). În Cuvânt către cetitoriu mitropolitul 
scria: „...cu mult mai vârtos limba noastră românească ce n-are carte pre limba 
sa, cu anevoie iaste a înţelege cartea alţii limbi” (subl.n. — 4.C.). 

Traducând din greceşte şi slavoneşte şi prelucrând în limba noastră „Psalti- 
rea pre versuri tocmită” (1673), un alt mare cărturar, mitropolitul Moldovei Do- 
softei (1624-1693), scria pe foaia de titlu: „Psaltirea sfântului proroc David. Pre 
limba rumânească...”. În Predoslovie la lucrarea Stihuri Dosoftei nota: „Letopi- 
seţul din grecie / Ce s-au scos pre românie...”. 

Prin traducerile sale, Dosoftei a contribuit mult „la introducerea limbii ro- 
mâne în cărţile bisericeşti, în locul limbii slavone”. Mai mult, mitropolitul ştia să 
scrie în aşa fel ca să fie înţeles de „toată seminţia românească” (vezi Dicţionar de 
literatură română. Coordonator: Dim. Păcurariu, Bucureşti, 1979, p. 145). 

Mitropolitul Dosoftei este considerat „Cel dintâi poet al românilor” (vezi 
N. A. Ursu, „Viața şi petrecerea” mitropolitului Dosoftei al Moldovei, în cartea: 
Dosoftei, Versuri alese, Editura Virginia, laşi, 1994, p. 18). În poemul Domnii Ță- 
rii Moldovei citim: „Descălecat-au ţara domnul Dragoş-Vodă, / Fericită, buiacă, 
cu tot feli de roadă, / Când au adus într-însă româneasca limbă, / De bun neam şi 
ferită de calea cea strâmbă” (Dosoftei, op. cit., p. 35). 

Stabilindu-se în Rusia, unde, fiind poliglot, a devenit şef al Corpului de tăl- 
maci de pe lângă Consiliul Diplomatic din Moscova, cărturarul umanist Nicolae 
Milescu-Spătaru (1636-1708), care a peregrinat prin multe ţări străine (Franţa, 
Germania, Suedia, China), era ferm convins că vorbeşte românește. Astfel, una 
dintre multiplele lui traduceri sună aşa: „Carte de multe întrebări foarte de folos 
pentru multe trebi ale credinţei noastre, tălmăcită de Nicolae Spătariu de pe limba 
grecească pre limba noastră proastă rumânească” (subl.n. — A.C.). 

Reflecţii preţioase privind denumirea idiomului nostru şi a etnonimului a fă- 
cut şi D. Cantemir (1693-1723), domnitor al Moldovei, om de ştiinţă, mare umanist, 
membru al Academiei din Berlin. În Hronicul vechimei a romano-moldo-vlahilor, 
stă înscris: ,....neamul moldovenilor, al muntenilor, al ardelenilor, care cu toţii cu un 
nume de obşte români se cheamă... Noi, moldovenii, la fel ne spunem români, iar 
limbii noastre nu dacică, nici moldovenească... ci românească” (subl.n. — A.C.). 

Pentru unitatea şi identitatea de neam şi de limbă au militat toţi scriitorii din 
Moldova istorică şi din Basarabia: Gh. Asachi, Al. Russo, C. Negruzzi, V. Alec- 
sandri, M. Eminescu, B.-P. Hasdeu, C. Stamati, C. Stamati-Ciurea, A. Mateevici 
ş.a. lată câteva exemple: în anul 1829, Gh. Asachi începe a edita la laşi gazeta 
„Albina românească” (şi nu „moldovenească”), şi în acelaşi timp la Bucureşti 
Ion Heliade Rădulescu (1802-1872), tot în 1829, inaugurează prima gazetă din 
Principate — „Curierul românesc”. 

Costache Negruzzi (1808-1868) publică în 1837 strălucitul eseu „Cum am 
învăţat româneşte”, începându-l în felul următor: „Pe când uitasem că suntem 
români Şi că avem şi noi o limbă...”, iar în 1853 (până la Unirea Principatelor din 
1859) compune poezia-cântec Fu sunt român cu duioasele versuri-refren: „Fu 
sunt român şi-mi place ţara mea”. 

Vasile Alecsandri a scris şi a editat la Paris în 1863 cartea Grammaire de la 
langue roumaine (Gramatica limbii române). Scopul principal al „bardului de la 
Mirceşti” a fost să familiarizeze publicul francez cu limba română-soră, vorbită 
atunci de aproximativ opt milioane de oameni. 

În toată opera publicistică şi politică a lui Mihai Eminescu găsim doar 
glotonimul „limba română”, „limba românească” şi etnonimul „român”. „Lu- 
ceafărul poeziei noastre” nu-şi imagina că cei din Basarabia ar vorbi o altă 
limbă decât cea românească. lată de ce pe Al. Donici (născut în satul Bezeni, 
jud. Orhei) îl numea „cuib de înţelepciune” şi-l aşeza alături de scriitorii din 
Moldova istorică şi din Muntenia, scriind: „Alecsandri, Negruzzi, Bolintinea- 
nu, Donici, Bălcescu şi alţii... ştiu o limbă frumoasă, vrednică şi înţeleasă, de 
opincă şi de Vodă” (vezi: Gh. Bulgăr, Scriitorii români despre limbă şi stil, 
Bucureşti, 1957, p. 146). 

Flacăra spiritului naţional, a identităţii de limbă, de neam şi de istorie nu 
s-a stins niciodată chiar în Basarabia, anexată de ţarismul feroce, cu politica lui 
de deznaționalizare şi de eliminare a limbii române. Vom aminti aici numai opinia 
celor doi Stamati (tatăl şi fiul). Astfel scriitorul basarabean Constantin Stamati 
(1786-1860) scria: „în Basarabia lipsesc cu totul şcoli româneşti; în grabă nici nu 
va mai fi limba românească (subl.n. — A.C.) în Basarabia, pentru că ea are să se 
mistuie cu cea rusească” (C. Stamati, Opere alese, Chişinău, 1958, p. 591). 

Constantin Stamati-Ciurea (1828-1898, Caracuşeni, jud. Edineţ) resimțea 
aceeaşi oprimare glotică şi naţională ca şi tatăl sau, ceea ce l-a făcut să scrie: „Ce 
se atinge de scrierile mele în limba română (subl.n. — A.C.), îmi era imposibil a 
le scoate la lumină, în toată Rusia nu există nici o tipografie română... Limba ro- 
mână rustică, precum o vorbeşte poporul nostru din Basarabia (subl.n. — A.C.), a 
fost singurul izvor din care m-am adăpat. Nici o şcoală populară măcar! Am fost 
şi sunt o insulă solitară în imensul ocean al slavonismului. Mai mult nu zic” (vezi 
C. Stamati-Ciurea, Opere alese, Chişinău, 1957, p. 424). 

Basarabeanul B.-P. Hasdeu (1838-1907, Cristineşti, jud. Hotin), savant-en- 
ciclopedist, scriitor, lingvist, ne-a lăsat versurile: „Românimea cât trăieşte, / Gra- 
iul nu şi-l va uita. / Să vorbim dar româneşte, / Orice neam în limba sa!” (poezia 
Să vorbim româneşte). 

Ca să încheiem măcar aproximativ şirul scriitorilor basarabeni din secolul al 
XIX-lea, care s-au pronunţat ferm pentru aspectul ştiinţific şi istoric privind glotoni- 
mul „limba română” şi etnonimul „popor român”, să apelăm şi la Alexie Mateevici 
(1888-1917, Căinări, Zaim, jud. Tighina). Pe 25-28 mai 1917, la Chişinău, aflat în 
curs de eliberare de ţarism, a avut loc Congresul Gubernial al Învăţătorilor Moldo- 
veni din Basarabia. Să cităm fragmentar din ilustra alocuţiune a lui Al. Mateevici la 
acest congres: „Lucrul drept poate înflori numai dacă se întemeiază pe idei drepte. 
Cu mâhnire am văzut astăzi că între dumnevoastră nu toţi sunt uniţi asupra unor 

idei drepte. Unii se socotesc moldoveni, alții — cei mai puţini — români. Ei, bine, 
dacă aţi luat asupra dumnevoastră sarcina de a lumina poporul, apoi trebuie să daţi 
poporului idei adevărate, căci altfel întreg învăţământul e fără rost... 

Da, suntem moldoveni, fii ai vechii Moldove, însă facem parte din marele 
trup al românismului, aşezat prin România, Bucovina şi Transilvania (aplauze). 
Fraţii noştri din Bucovina, Transilvania şi Macedonia nu se numesc după locurile 
unde trăiesc, ci îşi zic români. Aşa trebuie să facem şi noi! (aplauze)... 

Trebuie să ştim de unde ne tragem, căci altfel suntem nişte nenorociţi ră- 
tăciţi. Trebuie să ştim ca suntem români, strănepoţi de-ai romanilor, şi fraţi cu 
italienii, francezii, spaniolii şi portughezii. Aceasta trebuie s-o spunem şi copiilor, 
şi tuturor celor neluminaţi, să-i luminăm pe toţi cu lumina dreaptă... 

N-avem două limbi şi două literaturi, ci numai una, aceeaşi cu cea de peste 
Prut. Aceasta să se ştie din capul locului, ca să nu mai vorbim degeaba. Noi tre- 
buie să ajungem de la limba noastră proastă de astăzi numaidecât la limba litera- 
ră românească (subl.n. — A.C.)” (A. Mateevici, Opere, vol. 1, 1993, p. 463-464). 

Alexie Mateevici, autorul celebrei poezii Limba noastră, devenită astăzi 
Imnul Republicii Moldova, nu a fost nici politician, nici savant, ci preot, chemat 
să lumineze poporul, ca un păstor al inimilor, om de bună-credinţă, propovăduitor 
al adevărului! 

Menţionăm că nu numai scriitorii basarabeni, ci, în general, oamenii in- 
struiți, profesorii de licee, slujbaşii autohtoni şi neautohtoni, clerul etc. îşi dădeau 
prea bine seama că glotonimul adecvat este „limba română”, şi nu „limba mol- 
doveneasca”. Astfel, profesorul Iacob Hinculov publică în anul 1840 la Sankt 
Petersburg cartea Nacertanie pravil valaho-moldavskoi grammatiki, notând în 
Prefaţă: „Aceasta este limba română şi denumirea român nu este întâmplătoare 
(subl.n. — A.C.): până la întemeierea voievodatului moldovenesc, locuitorii ambe- 
lor principate erau cunoscuţi cu numele comun român. Limba română poate servi 
drept numitor comun al dialectelor valah şi moldovenesc (subl.n. — A.C.)”. O mai 
rezonabilă judecată nici că se poate! 

În 1865 profesorul de liceu Ioan Doncev scrie şi editează (pe cont propriu) 
la Chişinău Cursulu primitivu de limba română, compusu pentru sholele elemen- 
tare şi IV clase gimnaziale şi Abeceda română. Ambele lucrări au apărut în grafia 
latină, fapt ce denotă un deosebit curaj din partea autorului. 

Interesant este de menţionat, în acest plan, că în Basarabia, pe vremea taris- 
mului, se găseau şi intelectuali ruşi care înțelegeau că aici locuiesc români-basara- 
beni şi că vorbesc limba română. Astfel, într-o scrisoare din 11 februarie 1863 către 
Ministerul Instrucțiunii Publice din Rusia, eforul Circumscripţiei de Învăţământ 
Odesa, A. Artimovici, scria: „Sunt de părerea că va fi greu să împiedicăm populația 
românească a Basarabiei (subl.n. — A.C.) să folosească limba Principatelor vecine, 
unde populaţia românească compactă o va dezvolta pe baza elementelor latinești, 

neprielnice limbii slave; restricțiile guvernamentale, ce urmăresc în cazul dat sco- 
pul de a înrădăcina în Basarabia un dialect apropiat limbii slave, nu vor fi, se vede, 
de nici un folos: nu-i putem constrânge pe învăţători să predea o limbă care în cu- 
rând va deveni moartă în Moldova şi Valahia, adică printre masele principalelor ei 
purtători si nici părinţii nu vor dori ca ai lor copii să înveţe o limbă diferită de cea 
pe care o vorbesc ei în viaţa de toate zilele (subl.n. — A.C.) (Arhiva Centrală Istorică 
de Stat din Sankt Petersburg. Fond 733, registru 78, dos. 1043, fila 7-8. Citat după 
Ion Iova. Joan Doncev şi istoria apariţiei manualelor lui, „Revistă de Lingvistică 
şi Ştiinţă Literară”, A.Ș.M., 1993, nr. 1, p. 98. Vezi şi Lidia Colesnic, Funcționarea 
limbii române în instituţiile de învăţământ din Basarabia (1812-1918), Autorefe- 
ratul tezei de doctor în filologie, U.S.M., Chişinău, 2001, p. 14. De aceeaşi autoare 
Limba română în Basarabia (1812-1918), Chişinău, Editura Museum, 2003, pas- 
sim). Comentariile ne par de prisos! 

Deoarece am pornit vorba despre savanții şi oamenii de cultură de peste 
hotare care s-au pronunţat împotriva aşa-numitei „limbi moldoveneşti”, arătând 
că în Europa de Est există o singură limbă romanică, şi anume limba română, ne 
vom referi şi la renumitul savant-romanist italian de rezonanţă europeană, Carlo 
Tagliavini. Încă în anul 1956, la Congresul Internaţional de Romanistică, ţinut la 
Florenţa (Italia), C. Tagliavini, în comunicarea sa cu un titlu foarte semnificativ, 
se intreba plin de nedumerire: „Una nuova lingua litteraria romanza? II Molda- 
vo?”, subliniind, în prezenţa romaniştilor din toată lumea, că „pretinsa «limbă 
moldovenească» nu este decât româna neliterară, scrisă cu un alfabet rusesc uşor 
modificat...” (vezi Carlo Tagliavini, Originile limbilor romanice, trad. din ital., 
Bucureşti, 1977, p. 289). 

Falsul glotonim „limba moldovenească” şi antiştiinţifica teorie despre două 
limbi romanice de est (româna şi moldoveneasca) sunt / au fost respinse şi de 
către mulți specialişti ruşi din perioada sovietică şi din prezent! 

Astfel, profesorii R. Budagov şi S. Bernştein subliniau: „Ne-am străduit 
cât ne-am străduit, dar n-am reuşit să arătăm şi să demonstrăm — pe bază de fapte 
concrete şi edificatoare — deosebirile dintre limbile română şi moldovenească. 

Unitatea de limbă română-moldovenească s-a cristalizat de foarte multă 
vreme, încă din perioada de formare a limbilor romanice. 

La ora actuală, această teză este recunoscută de toţi specialiştii care tratează 
problema în cauză (teoria despre două limbi) ...a adus mari prejudicii lingvisticii 
sovietice. S-au irosit multe forțe şi mult timp pentru a demonstra teza eronata cum 
că moldovenii şi românii vorbesc limbi romanice înrudite, dar diferite. Dovezi în 
favoarea acestei teze nu au existat şi nici nu pot exista” (vezi culegerea Povară 
sau tezaur sfânt?, Chişinău, 1989, p. 355-356, sau revista „Nistru”, 1988, nr. 11, 
redactor-şef — D. Matcovschi). Mai e nevoie de comentarii? Sau de pretinse dic- 
ționare moldoveneşti-românești? 

Un foarte cunoscut lingvist rus, academician, doctor habilitat, profesor uni- 
versitar din Sankt Petersburg, Rajmund G. Piotrowski, în Ocrotirea limbii şi cul- 
turii naţionale („Literatura şi Arta”, 28 august 2003, p. 3), scrie: „Noi, romaniştii 
din Rusia, Ucraina, de nenumărate ori am spus sus şi tare că limba băştinaşilor 
din Basarabia este cea română, în acest context menţionez studiile vestiţilor filo- 
logi S. Bernştein, R. Budagov, V. Lisiţki, S. Semcinschi sau ale lingviştilor din 
alte ţări, ca regretatul Eugeniu Coşeriu — lingvistul sec. XX — Valeriu Rusu, Ana 
Tătaru etc.”. Autorul subliniază în încheiere: „A susţine opinia că există o limbă 
«moldovenească» este o «aberaţie politică» (E. Coşeriu), este o greşeală gravă şi 
o incultură lingvistică”. 

Vorbind despre glotonim, Proiectul acelei Concepții a politicii naţiona- 
le de stat a Republicii Moldova ar fi trebuit să pornească nu de la Legislaţia 
lingvistică din perioada sovietică (1989), ci de la Declaraţia de independenţă a 
Republicii Moldova (adoptată la 27 august 1991), în care se utilizează gloto- 
nimul ştiinţific „limba română” (citez: „Decretarea limbii române ca limbă de 
stat şi reintroducerea alfabetului latin”). De asemenea, a fost necesar să se ia în 
considerare un foarte important document istoric — Răspuns la solicitarea Par- 
lamentului Republicii Moldova privind istoria şi folosirea glotonimului „limba 
moldovenească” (opinia specialiştilor filologi ai Academiei, acceptată la şedin- 
ţa lărgită a Prezidiului Academiei de Ştiinţe a Republicii Moldova în 1994). 

II. Deşi în Concepţie... nu se afirmă în mod categoric că în Republica Mol- 
dova urmează a fi legiferate două limbi de stat: „moldoveneasca” şi rusa, Proiec- 
tul este împestriţat cu teze ca: „Limba rusă... se aplică şi ea în toate sferele vieţii 
statului şi societăţii”. 

Mai mult decât atât, limbii ruse i se atribuise încă două funcţii importante: 

1. „are statutul de limbă de comunicare interetnică”; 

2. are statut de limbă oficială, deoarece se cere „asigurarea de condiţii pen- 
tru păstrarea şi dezvoltarea în continuare a funcţiilor oficiale ale limbii ruse”. 

Aşadar, „limba moldovenească” rămâne pur şi simplu limbă de stat, dar nu 
şi oficială, dar nu şi „de comunicare interetnică”! 

Apare nolens-volens necesitatea să delimităm noţiunile; limbă de stat şi 
limbă oficială. 

În viziunea noastră, e corect să considerăm că de stat sunt toate limbile care 
există în stat — adică şi limbile minorităţilor etnice, pentru că statul le ocroteşte! 
Ca, de altfel, şi oamenii: toţi cetăţenii unui stat sunt ai statului respectiv şi acesta 
îi protejează. 

Limbile minoritare sunt considerate locale, statul având grijă de dezvolta- 
rea lor. O limbă minoritară îşi are drepturile ei fixate recent în Carta europeană a 
limbilor regionale sau minoritare (elaborată de Uniunea Europeană, UNESCO, 
Consiliul Europei) şi nu poate pretinde a fi limba oficială sau a elimina limba na- 

țiunii titulare, cum e cazul în Republica Moldova. Aici etnicii ruşi, diaspora rusă, 
are o pondere de 12% din numărul total al populaţiei, dar se fac tentative de a 
decreta limba lui Puşkin ca limbă oficială. Este o situaţie conflictuală, care trebuie 
aplanată în conformitate cu normele şi legile internaționale în acest sens. 

În Carta europeană a limbilor regionale sau minoritare se fac următoarele 
stipulări foarte importante pentru a înţelege rolul şi locul limbilor minoritare într-un 
stat independent: 

l. „Încurajarea limbilor regionale sau minoritare nu trebuie să se facă în 
detrimentul limbilor oficiale şi al necesității lor de a le însuşi” (Preambul). 

2. „Limbile regionale sau minoritare pot fi folosite în învățământ (în zonele 
respective), fără a aduce atingere limbii oficiale a statului” (art. 8, p. 5-6). 

3. „Prevederile din Carta europeană... nu pot fi interpretate ca implicând 
dreptul cuiva de a organiza acțiuni ce contravin scopurilor Cartei națiunilor unite 
sau altor obligații de drept internațional, inclusiv principiului suveranității terito- 
riale a statelor” (art. 5, p. 3). 

Postulatele enumerate mai sus urmează a fi respectate în toate țările, inclu- 
siv în ex-republicile fostei Uniuni Sovietice. 

Fireşte, pe Terra se mai întâlnesc cazuri regretabile când limba unei diaspo- 
re (sau minorități etnice) ajunge la rang de limbă oficială într-un stat. Exemple 
concludente ne oferă, mai ales, reminiscenţele regimului colonial, în multe ţări 
din Africa, Asia, America Centrală. Aici unele limbi europene s-au instalat îm- 
preună cu ocupanţii sosiți în secolele trecute, autodeclarându-se limbi oficiale. 
Este notabil că limbile colonizatorilor se menţin până în prezent, deşi regimul 
colonial s-a prăbuşit demult şi ponderea elementului etnic european acolo este 
derizoriu de mică. Spre exemplu, limba engleză continuă a fi limbă oficială în ţări 
ca Zimbabwe (aici băştinaşii constituie 96%), Nigeria, Zambia, Trinidad-Tobago 
(populaţia băştinaşă — 97%), Sierra Leone (pop. băştinaşă, negri — 98%), Namibia 
(negri bantu — 89%), Liberia, Jamaica, Gambia etc. Şi limba franceză domină 
„piaţa glotică”, fără concurenţă, ca unica limbă oficială, în fostele sale colonii, 
devenite în prezent state independente: Republica Togo, Republica Niger, Repu- 
blica Mali, Republica Populară Congo, Republica Benin ş.a. 

Şi totuşi, odată cu obţinerea independenţei, în fostele colonii au loc ade- 
vărate revoluţii culturale, inclusiv lingvistice. Multe foste ţări coloniale încearcă 
a-şi promova şi limbile naţionale (autohtone) la rang de idiomuri oficiale. 

Memento: Problema abandonării limbii colonizatorilor nu este una uşoară 
din două motive: 

1) multe ţări (foste colonii) sunt exoglossice, adică polilingve, cu nenumă- 
rate graiuri tribale care se „ceartă” pentru întâietate. De exemplu, în Benin sunt 
40 de limbi tribale, în Camerun — 135, în Nigeria — 200, în Zair — 856 ş.a.m.d. 
„Bătăliile” glotice se ţin lanţ în asemenea ţări; 

2) în limbile autohtone nu există limbaje, terminologii, stiluri funcționale, 
deoarece, de regulă, ele nu au scrisul lor. 

Din cele relatate, pare explicabil de ce în prezent, în unele foste colonii, 
sunt legiferate 1-2-3 limbi ale aborigenilor, alături de o limbă europeană (adică a 
ocupantului). lată câteva „tandemuri linguale”: 

Uganda — engleza şi swahili; 

Senegal — franceza şi wolof; 

Ciad — franceza şi araba; 

Madagascar — franceza şi malgaşa; 

Kenya — engleza şi swahili (negrii ajung la 95%); 

Haiti — franceza şi creola haitiană; 

Burundi — franceza şi nindi-kirundi etc. 

Acestea fiind spuse, mă întreb: oare şi noi, basarabenii, cu vechi tradiţii 
culturale, cu o limbă română dispunând de toate limbajele, de toate terminolo- 
giile referitoare la ştiinţă, economie, istorie, cultură, în sens larg etc., trebuie să 
ne mulțumim cu a secunda în ţara proprie o limbă a diasporei care ni se impune 
ca limbă oficială şi de comunicare interetnică? Doar suntem în Europa şi nu în 
Burundi (din Africa Centrală)! 

III. Concepţia politicii naționale de stat a Republicii Moldova propagă in- 
tens răsuflata idee a bilingvismului armonios. Cităm: 

„Pentru Moldova este caracteristic bilingvismul moldo-rus şi rus-moldove- 
nesc, statornicit istoriceşte, care în actualele condiţii este necesar să fie dezvoltat 
şi perfecţionat”. 

Dacă limba română s-a eliminat complet din şcolile ţinutale prin Ukazul 
țarist din 3 februarie 1871 pe motiv că „graiuri locale în Imperiu nu se predau”, 
dacă în perioada sovietică (1945-1990) limba noastră şi-a restrâns până la refuz 
funcțiile sociale, iar limba rusă domină peste tot — aceasta înseamnă bilingvism 
„armonios” moldo-rus şi rus-moldovenesc stabilit istoriceşte? 

În Basarabia bilingvismul naţional-rus niciodată n-a fost simetric, ci nu- 
mai subordonat, ceea ce a condus la impurificarea limbii române cu barbarisme 
lexicale, cu calcuri lingvistice, cu deformări de topică etc. Multe dintre ele (tip: 
a crăsui „a vopsi”, a bălui „a petrece”, bulcă „franzelă”, zadvişcă „zăvor” etc.) 
sunt fixate în desuetul Dicţionar moldovenesc-românesc ca alcătuind „specificul” 
limbii moldovenești. 

A fi bilingv nu este un cusur, ci un avantaj şi tinerii se străduiesc să în- 
veţe 2-3 limbi străine, care, desigur, nu le poluează limba maternă, însă în ceea 
ce priveşte bilingvismul moldo-rus în republica noastră, el s-a manifestat până 
acum în mod inechitabil: băştinaşii învățau limba rusă — rusofonii neglijau limba 
băştinaşilor. Nu văd cum, după implementarea Concepţiei... discutate, s-ar putea 
schimba situația spre mai bine. 

E de reținut că, în general, bilingvismul asimetric conduce la denatu- 
rarea limbii subordonate şi, în ultimă instanţă, la dispariţia ei şi înregistrarea 
în Cartea roşie a limbilor mici (editată de UNESCO în 1993). Şi în Federaţia 
Rusă, din 1994, există Cartea roşie a limbilor popoarelor din Rusia, unde sunt 
înscrise limbile care au ajuns pe punctul de dispariţie: koreakă, aleută, even- 
kă, udeghee ş.a. Aceeaşi soartă îi aşteaptă pe eschimoşi, iukaghiri, ciukotkieni 
ş.a. 

Poate să pară neverosimil, dar mulţi purtători de limbi muribunde nu con- 
ştientizează că limba lor se asimilează, că limba pe care o vorbesc e cu totul 
alterată, sluțită. Vorbesc stâlcit, pentru că aşa se vorbeşte, aşa se spune. Se con- 
stată o contradicţie în adjecto între punctul de vedere al specialiştilor despre 
limbile muribunde şi punctul de vedere al purtătorilor de rând ai acestor limbi 
(H. B. baxrun, Azbrroeou cOeue u YynpouțenuA A3bIKA: MOYKA 3PeHUA HOCUMENA U 
MOYKA 3peHuA Nunegucma, „„A3blK H OGUIECTBO Ha NOpore HOBOTO TPICAWEINETUA: 
u'roru u nepenerruBeI”, M., 2001, p. 13). 

Acceptarea limbii ruse ca „limbă oficială” şi de „comunicare interetnică” 
ar avea, la noi, urmări imprevizibile. Limba lui Ilici va prelua imediat toate (sau 
aproape toate) funcţiile social-comunicative în Republica Moldova, terminându-şi 
marşul triumfal prin a strâmtora, a marginaliza şi a elimina totalmente limba ro- 
mână din uzul oficial (şi nu numai!). 


XXX 


Si totuşi intenţia antinaţională de a continua rusificarea şi re-rusificarea ro- 
mânilor basarabeni din Republica Moldova vine în contradicţie flagrantă cu suflul 
vremii, cu tot ce are loc acum chiar în ţările Comunităţii Statelor Independente 
(CSI). Limbile acestor ţări suverane caută să iasă din strânsorile limbii „fratelui mai 
mare”, să revină la matcă şi să se dezvolte în conformitate cu spiritul lor naţional. 

De exemplu, fostele republici sovietice unionale turcice din Asia Mijlocie, 
din Caucaz (Azerbaidjanul), precum şi Tatarstanul şi tătarii din Crimeea — toţi au 
abandonat demult alfabetul rusesc impus, revenind (sau trecând) la alfabetul latin, 
după modelul turcesc. 

Nu a avut rezultatele scontate nici propunerea Dumei de Stat din Federaţia 
Rusă, făcută ţărilor din C.S.I., să accepte rusa ca a „doua limbă de stat”. 

Deocamdată numai Belarusul şi Kârgâzstanul s-au supus dorinţei deputați- 
lor din Dumă (în Belarus diaspora rusă constituie 20% din numărul total al popu- 
laţiei, iar în Kârgâzstan — 21%). Ucraina şi Tadjikistanul s-au declarat categoric 
împotriva voinţei Dumei de Stat din Rusia. 

Nu este mai bună situaţia, din punctul de vedere al Dumei ruse, nici în fos- 
tele republici autonome sovietice socialiste. 

Mai există un inconvenient pentru limba rusă: conform actelor internaţio- 
nale, în țările C.S.I. ea (limba rusă) nu poate pretinde nici a fi considerată limbă 
minoritară sau regională, deoarece în Carta limbilor regionale sau minoritare se 
propune o definiţie a acestor limbi: „limbi folosite în mod tradiţional într-o anu- 
mită zonă a unui stat de către cetăţenii acelui stat, care constituie un grup numeric 
inferior restului populaţiei” (art. 1, p. 1). Şi mai departe „Noțiunea (termenul) 
«limbi regionale sau minoritare istorice», nu include nici dialectele limbii (-ilor) 
oficiale a (ale) statului, nici limbile migranţilor” (ibidem). 

Nu este greu de stabilit că în Republica Moldova ruşii nu locuiesc „în mod 
tradițional într-o anumită zonă” şi că, în marea lor majoritate, aceştia sunt mi- 
granţi, iar migranţii au un alt statut, ei trebuie să se adapteze glotic, cât mai curând 
posibil, ca să se poată integra în noua societate. Astfel se procedează în toate ţările 
civilizate, când e vorba de diaspore. 

Încheind aceste note, accentuăm încă o dată că e nevoie să milităm cu mai 
multă insistenţă pentru drepturile noastre inalienabile la identitatea glotică şi et- 
nică, la istoria neamului, la limba noastră cea română. Numai în condiţiile rezol- 
vării echitabile şi juste a problemei naţionale, omul (cetăţeanul) îşi iubeşte Patria, 
care, în viziunea lui Barbu Delavrancea, „nu este pământul pe care trăim din 
întâmplare, ci cel plămădit cu sângele şi întărit cu oasele înaintaşilor noştri”. 


Culegerea Demnitatea — valoare supremă a omului şi a naţiunii, 
Chişinău, 2004, p. 129-145 


§ 6 SITUAȚIA GLOTICĂ DIN REPUBLICA MOLDOVA 
DUPA 15 ANI DE INDEPENDENȚA 


A. Preliminarii 


În Sfânta Scriptură citim: 

1. La început era Cuvântul, şi Cuvântul era cu Dumnezeu, şi Cuvântul era 
Dumnezeu. 

2. El era la început cu Dumnezeu. 

3. Toate lucrurile au fost făcute prin El; şi nimic din ce a fost făcut, n-a fost 
făcut fără El. 

4. În El era viaţa, şi viaţa era lumina oamenilor. 

(Evanghelia după Ioan, Cap. I, versetele 1-4) 

Aşadar, Cuvântul lui Dumnezeu a zidit lumea. Scriitorul francez Anatol 
France scria că „nu există nimic pe lume mai tare decât cuvântul... el doboară pe 
cei mai puternici şi dărâmă cetăţi; fără cuvânt lumea ar fi supusă unei forţe oar- 
be”. În creaţia noastră populară circulă o mulţime de expresii, maxime, proverbe 
etc. despre cuvânt: cuvântul (vorba) dulce mult aduce; om de cuvânt, cuvinte de 
aur, cuvinte tari; cu drept cuvânt, în două cuvinte; schimb de cuvinte; a ţine cu- 
vânt; a înțelege din cuvânt; în puţine cuvinte etc. 

Cuvântul poartă nebănuite potenţe virtuale: el mobilizează sau paralizează 
activitatea, te avantajează sau te dezavantajează, îţi face prieteni sau duşmani, îţi 
uşurează sau îți complică existenţa etc. lată de ce lexemele trebuie învăţate şi asi- 
milate cu toate sensurile lor primare şi secundare, pentru ca să putem găsi uşor, la 
necesitate, „cuvântul ce exprimă adevărul” (M. Eminescu). Talentatul şi valorosul 
nostru scriitor Aureliu Busuioc scrie: „Demult de tot mi-e teamă de cuvinte, / Un- 
de-i cuvântul neştiut şi bun? / Dă-mi un cuvânt! înălțător, fierbinte / Să ard întreg 
în el, dac-am să-l spun!” (poezia Triptic). 

Deseori se poate auzi întrebarea: câte cuvinte ale limbii materne trebuie 
să cunoască un om? Răspunsul la această intrigantă întrebare este foarte simplu: 
omul care se respectă trebuie să ştie cât mai multe cuvinte! Specialiştii englezi 
consideră că un om de rând, simplu, fără multă carte, poate să se descurce în viaţă 
cu numai 800 de cuvinte. Este ceea ce se numește minimum minimorum. Astăzi, 
un om civilizat, cu studii preuniversitare, universitare şi postuniversitare, se vede 
obligat să opereze cu sute şi mii de cuvinte ce-i sunt de o necesitate stringentă în 

diferite situaţii şi anturaje ale vieții cotidiene privitor la cultura, economia, isto- 
ria, ştiinţa naţională (şi nu numai!). Este imposibil a face sondaje speciale asupra 
fiecărui individ pentru a stabili câte lexeme cunoaşte. De aceea lingviştii recurg la 
simpla numărare a cuvintelor (excluzând, fireşte, repetarea lexemelor) în operele 
scrise de mare valoare. Vom prezenta unele din ele în ordine ascendentă: 

Dicţionarul limbii poetice a lui M. Eminescu — 5000 de cuvinte; 

Biblia. Vechiul Testament — 5.642 de cuvinte; 

Homer în iada şi Odiseea — 9.000 de cuvinte; 

Nicolai Gogol — în proză — 10.000 de cuvinte; 

William Shakespeare — în poezie şi dramaturgie — 15.000 de cuvinte; 

Serghei Esenin — în poezie — 19.000 de cuvinte; 

Alexandr Puşkin — în poezie, proză, dramaturgie — 21.290 de cuvinte. 

E de la sine înţeles că valoarea unei opere (mai ales literare) nu constă 
numai în numărul de cuvinte utilizate de autor, ci, în primul rând, depinde de 
măiestria scriitorului de a le îmbina în mod original, creând imagini nebănuite, 
ridicând expresivitatea şi afectivitatea fiecărei vocabule. Putem aminti, în această 
ordine de idei, că humuleşteanul Ion Creangă nu a recurs în scrierile lui la niciun 
neologism, dar ne-a lăsat o operă extrem de valoroasă, ce va sta în picioare atâta 
timp cât va dăinui neamul românesc. 

Aşadar, cuvântul este elementul principal al limbii. El se utilizează, de obi- 
cei, nu izolat, ci în îmbinări, care, la rândul lor, constituie enunțuri (propoziţii), 
fraze, ajungând, până la urmă, să creeze o limbă. Hegel a fost primul care a des- 
coperit cele două dimensiuni fundamentale ale omului: munca şi limbajul. 

Profesorul Eugeniu Coşeriu, comentând opera lui Hegel Fenomenologia 
spiritului, notează că „Limba este prima formă de a ieşi din tine însuţi şi de a fi 
într-adevăr”. 

Despre importanţa limbii ca element indispensabil al lui homo sapiens s-au 
scris adevărate elogii. lată unele dintre ele cu referire la limba maternă. 

Marele scriitor Miguel de Cervantes Saavedra (1547-1616) scria: „În orice 
ştiinţă se intră pe uşa limbii”. Aş adăuga că şi în viaţă, în general, „se intră pe uşa 
limbii”. 

Mai târziu, în sec. al XVIII-lea, filozoful şi logicianul francez Etiene Bonnot 
de Condillac (1715-1780) îi sfătuia pe tineri: „Veulez-vous apprendre les sciences 
avec facilité? — Commencez par apprendre votre langue!”. „Doriţi să învăţaţi ști- 
inţele cu uşurinţă? — Începeţi prin a vă învăţa limba (maternă)”. 

E vorba deci de ceea ce numim: /at. lingua mater; rom. limba maternă, 
fr. langue maternelle, it. lingua materna, sp. lengua materna, bul. Maiiunnr ezuks, 
ger. Muttersprache. 

Dar să revenim ad rem! 

După ce a fost recunoscută oficial identitatea lingvistică moldo-ro- 
mână (vezi Legislaţia lingvistică, adoptată la 31 august 1989) şi după ce 
în Declaraţia de Independenţă (adoptată la 27 august 1991) a fost menţio- 
nat faptul „privind decretarea limbii române ca limbă de stat”, s-a pornit o 
nemaipomenit de activă şi entuziasmată mişcare de revitalizare glotică în 
Republica Moldova. 

S-a prăbuşit cortina de fier de pe malul bătrânului Prut, s-au deschis larg 
porțile spre patrimoniul cultural, în sensul cel mai direct al cuvântului, şi s-a înce- 
put procesul de asimilare activă a limbii noastre unice, a tradiţiilor, obiceiurilor, 
istoriei etc. 

O situaţie similară a avut loc şi în teritoriile populate de etnici minoritari. 

În Declaraţia de Independenţă stă înscris cu litere de aur că statul „garan- 
tează exercitarea drepturilor sociale, economice, culturale şi a libertății politice 
ale tuturor cetăţenilor Republicii Moldova, inclusiv ale persoanelor aparținând 
grupurilor naţionale, etnice, lingvistice şi religioase, în conformitate cu prevede- 
rile Actului Final de la Helsinki şi ale documentelor adoptate ulterior, ale Cartei 
de la Paris pentru o nouă Europă”. 

Acelaşi lucru a fost prevăzut mai târziu şi în Constituţia Republicii Mol- 
dova din 1994, într-o serie de decrete prezidenţiale şi hotărâri, ordonanţe ale gu- 
vernului, pe parcursul anilor, referitor la constituirea unor Asociaţii culturale ale 
etnicilor minoritari: ucraineni, ruşi, găgăuzi, bulgari, evrei, polonezi, țigani, ar- 
meni etc. 

În cei 15 ani de Independenţă saltul nostru g/otic este evident. Limba litera- 
ră, limba în care se vorbeşte oficial, este mult mai frumoasă, expresivă, nuanţată 
şi mai corectă decât acum 15 ani. Am revenit la limbajele respective (juridic, 
medical, ştiinţific, politic, social-administrativ, cultural-artistic etc.), limbaje fără 
de care nu poate funcţiona o cultură, o societate, o civilizație. 

Să ne aducem aminte chiar de Academia de Ştiinţe a Moldovei de prin 
anii '80 ai secolului trecut. Aici stricto modo nu exista stilul enoseologic, căci 
aproape toate instituţiile ştiinţifice, inclusiv administraţia A.$.M., funcționau, fă- 
ceau cercetări şi publicau studii în limba rusă (cu excepţia parțială a instituţiilor 
umanistice). 

În prezent peisajul glotic în Republica Moldova s-a schimbat, desigur: 
aproape toate sferele vieţii economice, sociale, politice, culturale evoluează încet, 
dar spre bine. Chiar şi în eşaloanele superioare de conducere, de la portar până 
la parlamentar, se poate vorbi (şi se vorbeşte, de fapt) în limba de stat, deşi mai 
sunt destule persoane în funcţii administrative înalte care, în cei 15 ani de Inde- 
pendenţă, încă nu au însuşit limba română. Limba de stat s-a împământenit în 
organele puterii de stat şi ale administraţiei de stat, în multe organizaţii obşteşti, 

instituţii de tot felul, în procedura penală, civilă şi administrativă, în învățământul 
public, în ştiinţă (academică şi universitară), în cultură în sensul cel mai larg al 
cuvântului. 

E semnificativ că abia odată cu obţinerea Independenţei, după vreo 45 de 
ani de regim totalitar, pe pământul nostru a răsunat liber limba populaţiei majori- 
tare. O victorie incredibilă! 

Cu câtă pasiune şi inspiraţie a fost scris Mesajul Preşedintelui Republicii 
Moldova M. Snegur, prezentat Parlamentului în ziua de 27 aprilie 1995! Vom cita 
un singur alineat: „Oare această tendinţă firească a oricărui neam şi popor de a 
vorbi şi a scrie o limbă cultă poate fi şi străină voinţei neamului şi poporului nos- 
tru, cum încearcă unii să prezinte lucrurile? Oare părinte să fie acela care-şi do- 
reşte ca fiul lui să nu cunoască mai multe ca el? Oare făcând atâtea din puţinul pe 
care ni-l putem permite în condiţiile de astăzi, pentru dezvoltarea şi funcționarea 
altor limbi vorbite pe teritoriul ţării, avem dreptul să ferecăm, în formule greşite, 
să sărăcim propriul grai, propria limbă? 

Vă invit, domnilor deputaţi, să răsfoiţi textele stenogramelor cu alocuţi- 
unile dumneavoastră de acum 4-5 ani. Vă asigur, veţi descoperi cu plăcere că 
noi toţi, cu greu, dar totuşi din an în an învăţăm a vorbi şi a scrie mai corect. 
Aceasta s-a putut întâmpla doar datorită evoluţiei mediului lingvistic în viaţa 
noastră cotidiană şi nu fără însuşirea şi respectarea normelor limbii române cu 
ajutorul dicţionarelor de limbă română, pentru diverse domenii, care sunt pre- 
zente astăzi pe masa fiecărui elev, student, profesor, specialist...”?. Un mesaj cu 
adevărat istoric! 


*** 


Evoluţia glotică pozitivă în Republica Moldova e remarcată şi de perso- 
nalități de peste Prut, care ne vizitează țara. Astfel, cunoscutul artist plastic, 
editor, scriitor N. Adam, fiind la Chişinău a şaptea oară, a dat un interviu săp- 
tămânalului „Literatura şi Arta”, în care, printre altele, a afirmat următoarele: 
„...în anii '90 limba rusă era foarte mult discutată (vorbită — A.C.) în toate 
cercurile şi mă simțeam de parcă eram la Moscova; cu cât vin, observ că lim- 
ba română câştigă tot mai mult teren, iar tânăra generație vorbeşte aproape, 
aproape româneşte. 

Ba chiar vreau să vă spun, spre bucuria nu numai a mea (ci şi a mai multor 
români), că şi emisiunile de televiziune din Basarabia sunt mai curate în limba 
română, şi reporterii de televiziune basarabeni vorbesc mult mai bine. E un lucru 
minunat”. Opinii similare au exprimat şi alţi vizitatori de peste Prut, sosiți în 
Republica Moldova cu diferite ocazii. 

B. Toleranţa glotică (lingvistică) şi consecinţele ei în Republica Moldo- 
va 


Trăim într-o Republică Naţională, dar într-un mediu de interculturalitate, 
pentru că avem alături pe găgăuzi, ucraineni, bulgari, ruşi, polonezi, evrei ş.a. În 
asemenea situaţie, supraviețuirea noastră comună e posibilă doar prin organizarea 
unui autentic şi de înaltă ţinută dialog, care ar conduce la eliminarea oricăror ten- 
siuni interetnice, direcționând viaţa noastră spre progres, plenitudine, îmbogăţire 
a fiecărei culturi. 

Dar pentru a se realiza un dialog eficient, e necesar să se manifeste un spirit 
tolerant al celor care dialoghează, pentru ca, în ultimă analiză, să se obţină o înţe- 
legere acceptabilă şi sapienţială. 

În această ordine de idei, avem de observat că în Republica Moldova, 
încă de la adoptarea Declaraţiei de Independenţă (şi până în prezent), au fost 
lansate o serie de acte oficiale privind limba de stat şi limbile şi culturile et- 
niilor conlocuitoare. Avem în vedere Legislaţia lingvistică (din 1989) cu cele 
trei legi: „Cu privire la statutul limbii de stat”, „Cu privire la funcţionarea 
limbilor vorbite pe teritoriul Republicii Moldova” şi „Cu privire la revenirea 
la grafia latină”. 

Deşi învechită moral şi depăşită ştiinţific, Legislaţia lingvistică (1989), 
prevedea, pe de o parte, asigurarea de către stat a procesului de dezvoltare a cul- 
turilor etnicilor minoritari, iar pe altă parte, îi obliga pe aceştia (elevi, studenţi, 
funcţionari de stat etc.) să studieze cât mai profund limba oficială (de stat) pentru 
a se putea mai lesne încadra în viaţa economică, socială, culturală, politică etc. a 
Republicii Moldova. 

Dar tocmai aici, în problema glotică, s-au creat, în mod artificial, nişte situ- 
aţii de-a dreptul paradoxale, urmate de fricțiuni şi discuţii sterile. 

Paradoxul I 

Deşi minoritarii au obţinut toate drepturile şi susținerea organelor de re- 
sort de a-şi studia limbile materne (ucraineana, găgăuza, bulgara etc.), nu se prea 
grăbesc să deschidă şcoli, licee, gimnazii, colegii etc. cu limbile lor de predare. 
În cel mai bun caz limba şi literatura etnicilor minoritari se studiază ca obiect or- 
dinar (uneori şi 1-2 discipline din program se predau în limba cutărei sau cutărei 
etnii). 

Paradoxul II 

Majoritatea părinților ce țin de etnii minoritare îşi dau copiii nu la şcolile 
cu limba maternă de predare (totală sau parțială), ci în şcolile cu instruire în limba 
rusă sau în şcoli mixte. 

Să recurgem la nişte cifre. Potrivit datelor statistice oficiale ale Ministerului 
Educaţiei, Tineretului şi Sportului, în anul de studii 2001-2002 în învăţământul 
preuniversitar din republică s-a constatat următorul coraport între elevii etnici şi 
limba de predare în şcolile pe care ei le urmează: 

e Elevi etnici ucraineni au fost 36.553, dintre care în şcolile cu limba 
rusă de predare au studiat 36.327, iar în şcolile ucraineşti doar 226 de elevi 
(etnia minoritară ucraineană constituie 8,4% din toată populaţia Republicii 
Moldova). 

e Elevi etnici bulgari au fost 10.558, dintre care au urmat şcoli ruse 10.486, 
iar şcoli cu predare în limba bulgară — doar 71 de elevi (bulgarii ajung la 1,9% din 
populaţia Republicii Moldova). 

e Elevi etnici găgăuzi au fost 28.562 şi majoritatea din ei au urmat şcolile 
ruse, deoarece pe atunci în UTA Găgăuzia funcționau 50 de şcoli cu limba rusă 
de predare, 5 şcoli mixte (ruso-găgăuze) şi o şcoală cu predare în limba română 
(găgăuzii constituie 4,4% din toată populaţia Republicii Moldova). 

În această ordine de idei este simptomatică, în general, situaţia din şcolile 
cu predare în limba rusă. 

În acelaşi an de studii elevi etnici ruşi, în total erau 31.270, dar şcolile cu 
predare în limba rusă le-au frecventat 124.900 de elevi. De unde această cifră 
atât de mare? Răspunsul e simplu: în şcolile ruseşti învățau 93.630 de copii de 
alte etnii decât cea rusă (de altfel, printre aceştia erau şi 15.019 din familiile de 
moldoveni români). 

Din cele relatate se poate lesne conchide că etniile minoritare din Republica 
Moldova se mai află sub presiunea şovinismului glotic din timpul regimului tota- 
litarist, care demola limbile etnicilor minoritari, impunând „limba lui Ilici”. Deşi 
demult nu mai există la noi acel sistem, etnicii minoritari (în mare parte) continuă 
să-şi rusifice copiii, să-i facă a ocoli limba lor maternă şi a neglija limba unică 
de stat (oficială), utilizând în mod public (şi în alte circumstanţe) limba unui alt 
stat — limba rusă. 

Oricât ar părea de neverosimil, dar generaţiile tinere de găgăuzi, ucraineni, 
bulgari, de regulă, nu pot şi nici nu vor să vorbească nici limba maternă (a etniei 
respective) şi nici limba de stat — română. 

O atare situaţie glotică nu coagulează, ci dezmembrează societatea, nu for- 
tifică statalitatea, ci o zdruncină, nu aduce pace, dar discordie, nu produce linişte, 
ci tensiune, ceea ce se poate încununa cu disensiuni indezirabile şi chiar pericu- 
loase de ordin etnic, politic, social, cultural etc. 

Aici, ca şi în multe alte situaţii, se cere bunăvoință, înţelegere reciprocă, 
muncă de educaţie şi culturalizare, dar şi, accentuez, mai multă fermitate, voință 
politică din partea organelor administrative locale şi centrale. 

Fără pedalarea acestor mecanisme, limba oficială va continua să fie negli- 
jată, tinerii etnici minoritari vor continua să devină specialişti pregătiţi în limba 
altui stat, tensiunea etno-culturală şi politică va continua să crească. 

Ca un argument în sprijinul faptului că mulți copii ai etniilor minorita- 
re urmează şcolile (liceele) cu instruire în limba rusă este şi următorul fapt: 
numai la Universitatea de Stat din Moldova în anul de studii care începe, 
2006-2007, absolvenţii şcolilor ruse constituie 28 la sută, pe când ponderea 
etnicilor ruşi abia atinge în Republica Moldova (fără Transnistria) 5,8 la sută 
din toată populaţia. 

Nota 1: Şi mai e ceva: pentru absolvenţii şcolilor cu predare în limba rusă 
se rezervă 28 la sută, la care tinerii din şcolile cu predare în limba română nu pot 
concura. Apare întrebarea: se vor strădui oare elevii alolingvi din şcolile ruse să 
înveţe limba de stat, dacă ei ştiu apriori că sunt asiguraţi cu 28 la sută din locurile 
de înscriere la studii? 

Nota 2: Mulţi şefi ai departamentelor de învăţământ din raioanele de sud 
ale Moldovei se plâng că nu au cadre calificate, adică profesori de limba şi lite- 
ratura română, deci nu are cine instrui generaţia tânără la limba română. Vor fi 
având dreptate domnii conducători din teren, dar ciudăţenia cea mare constă în 
faptul că uneori anume statul, prin acţiunile sale, stimulează abandonarea limbii 
române. 

Un exemplu elocvent este Planul de admitere la instituțiile de învățământ 
superior în 2006. Astfel, „cea mai pronunţată reducere, la Universitatea de Stat 
din Moldova, este la două specialităţi — limba şi literatura română şi, respectiv, 
limba şi literatura rusă. Pentru ambele specialităţi, zice rectorul U.S.M. dl Gheorghe 
Rusnac, membru corespondent al A.$.M., ni s-au dat din buget 10 locuri. Atât. 
Mai sunt prevăzute nişte locuri cu taxă, dar problema e că la aceste specialități 
tinerii nu prea vin în acest regim”. 

Aşadar, 10 locuri la Facultatea de Litere a U.S.M.! În istoria Universităţii 
de Stat din Moldova (care la 1 octombrie 2006 împlineşte frumoasa vârstă de 60 
de ani) nu s-a înregistrat încă un caz similar! 

Paradoxul III 

Deşi, după cum am văzut şi după cum bine se ştie, etnicii ruşi nu sunt 
lezaţi la noi în niciun fel, totuşi se mai găsesc voci care trâmbiţează despre 
„rusofobia moldovenilor”. Astfel, în decembrie 2005 şeful Departamentu- 
lui probleme C.S.I., dl Veaceslav Kovalenko, a declarat că Federaţia Rusă 
este preocupată „de naționalismul latent în Republica Moldova, care este în 
creştere”. 

Această afirmaţie greşită şi răuvoitoare a primit o ripostă vehementă în pa- 
ginile mass-media din Moldova, chiar din partea cetăţenilor noştri de etnie rusă. 

Consilierul municipal Victor Grebenşcikov scrie: „Un etnic rus sau o persoană 
care cunoaşte rusa poate să obţină în Republica Moldova studii la toate gradele, 
începând cu cel preşcolar până la cel universitar. Sunt mai multe publicaţii de 
limba rusă, mai multe posturi de radio care emit în limba rusă decât în limba 
română. 

Dacă noi comparăm situaţia glotică favorabilă pentru ruşii din Republica 
Moldova cu alte state din cadrul C.S.I., constatăm că la noi situaţia este cu mult 
mai bună. Când eram director general al Departamentului relaţii naţionale, eu 
propuneam ca ruşii noştri să plece pentru câteva săptămâni în Ţările Baltice, cu 
speranţa că ei, revenind în Moldova, vor deveni mai patrioţi”. 

Este de relatat că şi şeful statului, dl Vladimir Voronin, în repetate rânduri 
s-a pronunţat în sensul că ,,...opinia publică din Rusia nu trebuie dezinformată cu 
referire la rusofobia moldovenilor... Moldova nu este cel mai potrivit loc pentru 
aceasta”. 

Reîntors la Chişinău dintr-o vizită oficială în Republica Azerbaidjan, şeful 
statului a relatat într-un interviu că „la Baku, funcţionează doar o singură şcoală 
cu predare în limba rusă!”. Dar acest oraş are 1.757.000 de locuitori! Mai e cazul 
să amintim că municipiul Chişinău, cu numai 720.000 de locuitori, are peste 30 
de instituţii ruse de învățământ preuniversitar, iar în Republica Moldova funcți- 
onează peste 282 de şcoli ruse şi 103 mixte! Ar fi cumva aceasta o manifestare a 
rusofobiei?! 

Notă: În multe ţări dezvoltate şi civilizate atitudinea Puterii faţă de cunoaş- 
terea limbii oficiale a statului de către minoritari este foarte drastică. 

În Olanda, de exemplu, se promovează ideea că limba olandeză este singu- 
ra care ar trebui vorbită pe străzile din fara lalelelor, în şcoli, la muncă, peste tot. 
Ministrul Imigraţiei din Olanda, Rita Verdonk, consideră că impunerea unei astfel 
de condiţii ar duce la accentuarea identităţii olandeze şi la o mai bună funcţionare 
a procesului de integrare a imigranţilor. 

Tot în Olanda imigranții (fiecare în parte) „trebuie să scoată din buzunar 
350 de euro pentru un test, care să dovedească bunele cunoştinţe de limbă şi ci- 
vilizaţie olandeză”. 

Ideea olandeză a fost preluată şi de Germania, deşi aici a întâmpinat o re- 
zistenţă din partea Uniunii turcilor, care reprezintă cea mai numeroasă şi cea mai 
puternică diasporă din Germania. În ţara aceasta sunt şcoli cu 90% de copii ne- 
germani (în special, de origine turcă). 

Şi totuşi sindicatul profesorilor a votat pentru extinderea noului regu- 
lament „la nivel naţional, apreciind că, de fapt, regulamentele sunt agreate 
de către părinţi şi de către elevii care doresc să înveţe cât mai bine limba 


germană”!. 

C. Câteva cuvinte despre corectitudinea glotică 


Cine vorbeşte corect şi bine acela gândeşte adecvat. Nu în zadar francezii 
zic: „Bien parler et bien penser est une même chause” — „A vorbi bine şi a gândi 
bine este acelaşi lucru”. 

Fiecare om cult este obligat să onoreze legile şi normele literare ale limbii 
respective. „Nu noi suntem stăpânii limbii, ci limba e stăpâna noastră” (M. Emi- 
nescu). 

În Roma Antică era populară expresia „Caesar non est supra grammaticam! 
(sau grammaticos)” — „Împăratul nu este mai presus de gramatică”, lansată de 
filologul Pomponius Marcellus (sec. I al e.n.) la adresa împăratului Claudius (41- 
54), când ultimul a comis un lapsus linguae. Replica a fost reluată la Consiliul 
de Konstanz de către arhiepiscopul Placentius la adresa lui Sigismund, rege al 
Ungariei (1387-1437), rege şi împărat german (1433-1437) şi rege al Boemiei 
(Cehiei) (1420-1437) care ar fi zis: „Ego sum rex Romanus et supra grammati- 
cos!”, la care arhiepiscopul a parat cu tradiționala formulă: „Caesar non est supra 
grammaticam!”. 

Greşeli de cultivare a limbii se comit mult mai frecvent în medii de bi- 
lingvism, trilingvism şi polilingvism, acolo unde au loc împrumuturi reciproce, 
interferența limbilor, Sprachvertauschung — amestecul limbilor, după cum spunea 
Hugo Schuchardt. Aici intră în joc, desigur, şi situația demografică. Ne oprim la 
câteva cazuri de utilizare incorectă a accentului. 

A. Accentuarea paroxitonă a unor cuvinte oxitone 

Putem auzi spunându-se: autobus (corect: autobuz), zroleibus (corect: tro- 
leibuz), televízor (corect: televizor), preambul (corect: preambul), robot (corect: 
robot), tráctor (corect: tractor), duşman (corect: duşmân), bolnav (corect: bol- 
náv), şervet (corect: şervet), antihrist (corect: antihrist), mozaic (corect: mozaic), 
recviem (corect: recviem) etc. 

B. Accentuarea oxitonă a unor cuvinte paroxitonice 

De exemplu: cumul (a lucra prin cumul) — (corect: prin cumul); credit (co- 
rect: credit), standard (corect: stândard), volei (v6lei), zăhár (zăhăr). La această 
grupă de accentuare oxitonă în locul celei corecte paroxitone se referă multe ver- 
be de conjugarea a III-a terminate în vocala -e (tip: a trece, a duce, a spune etc.). 
Tocmai la aceste verbe, la modul indicativ şi conjunctiv timpul prezent pers. I-II 
pl. şi la modul imperativ, pers. II pl. se atestă, în limba vorbită, tendinţa generală 
de a deplasa accentul de pe penultima silabă pe ultima, pronunţându-se greşit: noi 
trecem, voi treceţi; noi petrecem, voi petreceţi; noi conducem, voi conduceţi; noi 
mergem, voi mergeţi etc. Acelaşi lucru îl constatăm şi la modul conjunctiv: noi să 

întorcem, voi să întorceţi; noi să desfacem, voi să desfaceți, noi să introducem, 
voi să introduceţi etc. 

C. Accentuarea paroxitonă a unor cuvinte cu accent proparoxitonic 

Diplomă — corect: diplomă, 

Aulă — corect: dulă; 

Graniţă — corect: grâniţă,; 

Pricină — corect: pricină, 

Notă: Există şi cuvinte cu accent fluctuant (dansant), de tipul: ăripă — arí- 
pă; epocă — epocă; regizor — regizor, carácter — caracter etc. Ambele forme 
trebuie acceptate. 

Marele compatriot al nostru, profesorul Eugeniu Coşeriu, nota, în repeta- 
te rânduri, că un adevărat savant lingvist nu are dreptul să stea închis în turnul 
său de fildeş şi să scrie numai pentru alţi savanţi. Se cuvine, zicea Coşeriu, 
„să avem interes [şi] pentru problemele practice, didactice ale limbii...”. [...] 
„Niciun aspect practic, niciun aspect al lingvisticii aplicate nu e nedemn de 
interesele lingvistului”!!. Lui Coşeriu îi plăcea să repete cuvintele lui Leibniz 
(1646-1716), fondatorul Academiei de Ştiinţe din Berlin: „Scientia quo magis 
theoretica, magis practica” — „Știința cu cât este mai teoretică, cu atât este mai 
aplicativă”. 


D. Câteva propuneri: 


1. A venit demult timpul ca în Parlamentul Republicii Moldova să se inter- 
vină cu o inițiativă legislativă privind revederea, reformularea art. 13 din Consti- 
tuţia noastră (votată în 1994). În noua redacţie art. 13 ar suna în felul următor: 
„Limba oficială (de stat) a Republicii Moldova este limba română”. 

În sprijinul acestei propuneri s-au exprimat savanții romaniști din Sankt 
Petersburg, Moscova, Kiev, Franţa, Germania, SUA, Italia etc. 

Savanţii de la Academia de Ştiinţe a Moldovei de două ori s-au pronun- 
tat prin votare, în 1995 şi '96, privind acceptarea glotonimului „limba română”. 
Cu permisiunea cititorului mă voi referi numai la spusele patriarhului filologilor 
din Republica Moldova, răposatul academician, profesor al tuturor profesorilor 
de limbă şi literatură română, Nicolae Corlăteanu (14-V-1915 — 21-X-2005). Cu 
cinci ani înainte de a ne părăsi (2000), academicianul N. Corlăteanu scria: „M-aş 
încumeta să afirm că Parlamentul nostru a abuzat de drepturile sale, când şi-a 
asumat răspunderea de a fixa denumirea limbii literare (adică „limba moldove- 
nească” — A.C.), care nu trebuie confundată nicidecum cu vorbirea obişnuită, de 
conversaţie în familie, pe stradă, în alte situaţii similare, vorbire care în ştiinţa 
limbii se numeşte dialect, subdialect, grai, suberai etc. ...”. 

Ideea este reluată de acad. N. Corlăteanu în celebrul său Testament: „Las 
vouă moştenire”, perfectat la 27 aprilie 2005, cu şase luni înainte de a pleca la 
Domnul: „Cred că în condiţiile actuale se impune, mai mult decât oricând în is- 
toria Basarabiei, concilierea (inclusiv a partidelor politice) în problema denumirii 
limbii. Istoria însăşi reclamă acest obiectiv. Cei din fruntea ţării sunt chemaţi să 
repare greşelile trecutului, de aceea mă adresez lor: fiți mai înţelepţi, renunţaţi la 
vechile precepte, oficializaţi adevărul, faceţi să dispară dintre noi pentru totdeau- 
na «mărul discordiei». Numai astfel vom dobândi demnitatea de cetăţeni ai unui 
stat realmente liber, independent şi suveran. 

Țineţi minte! — v-o spun în calitate de încercat drumeţ pe întortocheatele căi 
ale basarabenilor — Limba română este numele corect şi adevărat al limbii noastre 
şi ea trebuie să ne unească, să devină un izvor de bucurii pentru contemporani şi 
pentru cei ce vor veni după noi. 

Eu cred, cred sincer în izbânda limbii române şi a neamului românesc!”!?. 

Credem că sunt de prisos comentariile în cazul dat. 

Nota l: Recent vicepreşedintele Parlamentului Republicii Moldova, dom- 
nul Iurie Roşca, a acordat postului de radio BBC un interviu, în care a subliniat: 
„Vorbim aceeaşi limbă şi acest adevăr nu-l neagă absolut nimeni din România şi 
din Republica Moldova”. 

Nota 2: Ministrul Afacerilor Externe şi Integrării Europene al Republicii 
Moldova, dl A. Stratan, într-un interviu a spus: „...chestiunile cu privire la limba 
vorbită, istorie etc. trebuie lăsate pe seama oamenilor de ştiinţă şi, de fapt, cred că 
se vor rezolva de la sine”!*. 


2. Din presă am aflat că domnilor de la Biroul de relaţii interetnice li s-a 
încredinţat să refacă, să pregătească o nouă variantă a Legislaţiei lingvistice din 
1989. 

Ca participant la întocmirea acestui foarte important şi controversat 
document în 1989, ştiu cât de mult s-a muncit atunci de către un numeros 
colectiv, format din savanţi-lingvişti, istorici, jurişti, filozofi, scriitori, zia- 
rişti, oameni de cultură etc. Exista o numeroasă Comisie Interdepartamentală, 
subcomisii, un coordonator special — dl prof. Ion Borşevici, pe arunci Rector 
al Institutului Pedagogic de Stat „Ion Creangă”. O muncă titanică depusese 
acolo dr. habilitat, actualul academician Silviu Berejan şi, în general, Insti- 
tutul de Lingvistică de la A.§.M., catedrele respective de la Universitatea de 
Stat, de la alte instituţii de învăţământ superior. lată de ce aş propune ca de 
revizuirea şi rescrierea Legislaţiei lingvistice (din 1989) să se ocupe în primul 
rând specialiştii în materie, în colaborare cu unii reprezentanţi ai Biroului de 
relaţii interetnice. 

3. Deşi în cei 15 ani de Independenţă s-au înregistrat unele succese incon- 
testabile în situaţia glotică, totuşi limba de stat încă nu a devenit stăpână la ea 
acasă. În ultimii 2-3 ani româna este scoasă parțial din publicitate, este ocolită 
în unele întreprinderi, birouri, instituţii, companii, firme unde şefii nu sunt abo- 
rigeni. 

Tirajele ziarelor, ale revistelor, ale cărților în limba oficială sunt mult mai 
mici decât cele în limba etnicilor ruşi. 

În bibliotecile săteşti ajung foarte greu manualele, operele artistice, litera- 
tura didactică în grafia latină. 

Practica din anii precedenţi ne-a demonstrat cât de mult se poate face în 
orice domeniu al vieţii, dacă se manifestă voinţă politică din partea Preşedinţiei, 
Parlamentului, Guvernului. 

Ca reprezentant al Comunităţii Oamenilor de Ştiinţă, mă adresez Puterii să 
ia în vizorul său problemele glotice, urmând să fie întreprinse măsuri concrete, pe 
teren, pentru lărgirea funcţiilor sociale ale limbii de stat (oficiale) şi ale limbilor 
locale. 

De asemenea, să fie îndemnați şi chiar obligaţi etnicii minoritari, imigranții 
să studieze limba de stat în măsura necesităţilor de comunicare în câmpul muncii. 
Să evităm jenanta situaţie, întâlnită doar în fostele colonii, când minoritarii sosiți 
acolo, constituind un procent infim în raport cu populaţia băştinaşă, şi-au impus 
limba, ridicând-o la rang de limba oficială. 

4. Se vehiculează ideea de a legifera limba rusă ca a doua limbă oficială, 
supranumită şi „de comunicare interetnică”. 

Remarcăm faptul că în ţările civilizate, cu vechi tradiţii de politică lingvis- 
tică, etnicii minoritari, diaspora, imigranții comunică la scară oficială numai în 
limba statului în care locuiesc. 

Dacă per absurdum în Republica Moldova rusa va primi statutul de a doua 
limbă oficială, situaţia aceasta ar genera două lucruri: 

a) nici etnicii noştri minoritari, nici imigranții nu vor mai dori să înveţe 
„prima” limbă oficială şi 

b) rusa va prelua (ca şi în perioada totalitaristă) toate (sau aproape toate) 
funcţiile social-comunicative în Republica Moldova, încetinindu-şi marșul trium- 
fal prin a strâmtora, a marginaliza şi apoi a elimina totalmente limba română din 
uzul oficial (şi nu numai!). 

Se cere opusă o rezistenţă dură Kremlinului şi Dumei de Stat a Federaţiei 
Ruse care insistă ca Ţările din C.S.I. să accepte ideea privind a doua limbă de 
stat — rusa. 

5. Propun să se creeze, sub auspiciile Guvernului, o Comisie lingvistică având 
denumirea „Protejarea limbii oficiale”, în a cărei componenţă să intre specialişti de 

la Institutul de Filologie al Academiei de Științe a Moldovei (inclusiv grupul de 
terminologi), de la universităţi (lingviști, istorici, filozofi, politologi, jurişti etc.), de 
la Uniunea Scriitorilor, de la Casa Limbii Române, de la Societatea Limba Noastră 
cea Română etc. Misiunea Comisiei: a inspecta pe teren gradul de cunoaştere şi 
utilizare a limbii oficiale în activitatea profesională a angajaţilor şi funcţionarilor de 
stat de toate gradele; a acorda ajutor ştiinţific, metodic, didactic privind însuşirea 
limbii de stat. Rezultatele controlului pe teren să fie discutate ulterior la unele şedin- 
te ale Comisiei „Protejarea limbii oficiale” şi ale Guvernului. 

În încheiere, amintim că limba este principalul instrument de lucru şi de 
existenţă al fiecărui om, „măsurariul civilizațiunii unui popor” (M. Eminescu), 
„mijlocul universal al circulaţiei ideilor şi impresiilor” (B.-P. Hasdeu), „mişcător 
al învăţăturii şi al înaintării” (Al. Mateevici). 

Trebuie să sperăm că Academia noastră, reformată şi devenită forul princi- 
pal al ştiinţei din Republica Moldova, va reuşi să solidifice forțele elitei savante, 
care va reconfirma unitatea glotică şi etnică atât a populației majoritare, cât şi 
a etniilor minoritare de pe teritoriul naţional al Republicii Moldova. Numai în 
condiţiile când se rezolvă echitabil problemele de limbă maternă, de istorie, cetă- 
ţeanul de rând începe, cu adevărat, să-şi iubească Patria. 


NOTE 

! E.Coşeriu, Lingvistica integrală, Bucureşti, 1996, p. 30. 

? Antologia Filologică, Chişinău, Editura Litera, 2005, p. 402-403. 

5 Literatura şi Arta, 2 februarie 2006. 

* Timpul, 5 mai 2005. 

7 Ibidem. 

5 Ibidem. 

” Flux, 2 februarie 2006, p. 3. Apud Evenimentul zilei, Bucureşti. 

1 Ibidem. 

! Analele Științifice ale Universităţii „A. I. Cuza” din Iaşi, Serie nouă, Secţiunea III, 
tom. 37-38. Lingvistica, 1991-1992. 

2 Antologie filologică. Limba română — adevărata mea Patrie, Editura Litera, Bucu- 
reşti — Chişinău, 2005, p. 983. 

B Flux, 13 iulie 2006, p. 3. 

14 Moldova Suverană, 23 decembrie 2005. 


Culegerea 75 ani de independenţă a Republicii Moldova, 

CAPITOLUL III 


CUVÂNTUL 
ŞI NORMALITERARĂ, 


§ 1 INFLUENȚA FACTORILOR INTERNI ȘI EXTERNI 
IN LIMBA ROMANA DIN REPUBLICA MOLDOVA 


Problema coraportului dintre factorii interni şi cei externi (extralingvistici) 
a fost şi este considerată una dintre problemele principale şi principiale în lingvis- 
tică, scriau profesorii O. S. Ahmanova şi V. Z. Panfilov (vezi art. lor Əxcmpa- 
JUHeGucmuueckue u 6Hympunutegucmuueckue pakmopbi 8 PyHKyuonupoanuu u 
pa3eumuu A3b1Ka, rev. „Bonpocel a3brko3HaHnus”, 1963, nr. 4, MockBa, p. 45). 

Limbile naturale nu se dezvoltă „sub un capac de sticlă” — spunea André 
Martinet, ele intră, prin mijlocirea vorbitorilor, în contact cu alte limbi. Profe- 
sorul american Uriel Weinreich (1926-1967) scria că rezultatele interferenţelor 
se constată, mai întâi, în vorbire şi, mai apoi, în limbă. Exprimându-se figurativ, 
autorul nota: „În vorbire interferenţele se aseamănă cu nisipul plutind într-un râu; 
în limbă, interferenţele pot fi asemuite cu acelaşi nisip, dur precipitat, depus pe 
fundul râului” (vezi tr. rus. Y. Bainpaăx, Alsorogvre xonmarmbi, MockBa, 1979, 
p. 36). Să dăm un exemplu. În limba română, ca şi în alte limbi, circulă o serie de 
cuvinte — în fond, adjective, care, în forma iniţială, manifestă o gradaţie intrinse- 
că, conţinând-o chiar în matricea radicalului. Exemplele stau la îndemâna oricui: 
superb, splendid, clasic, celebru, maxim, magnific, ilustru, rarisim etc. 

Asemenea adjective nu au nevoie stricto modo de grade de comparaţie, 
pentru că, prin chiar forma lor iniţială, sunt nişte superlative, conţinând ideea de 
supradimensional, ieşit din comun, suprasaturat de proprietăţile calitative pe care 
le conţin ab initio. 

În această ordine de idei, regretata profesoară Mioara Avram scria: „Adjecti- 
vele care au sens de superlativ nu admit niciodată (subl.n. — A.C.) mărci de superla- 
tiv absolut (nu e corect să se spună foarte excelent, foarte admirabil, foarte splendid 
etc.)” (M. Avram, Gramatica pentru toți, ed. 2, Bucureşti, 1997, p. 127). 

Dar ce se întâmplă în uzul cotidian? Mulţi purtători ai limbii române litera- 
re nu mai simt valoarea semantică propriu-zisă a adjectivelor de tipul proeminent, 
celebru, le pun pe acelaşi cântar cu adjectivele mare, vestit etc. şi le utilizează 
la gradul superlativ absolut şi la cel relativ, astfel egalându-le cu orice adjectiv 
calitativ. 

Acest proces nu se explică prin acţiunea factorilor externi, căci nu rezultă nici 
din influenţa altor limbi asupra limbii române, nici din interferenţe lingvistice. 

E vorba, aşadar, de „lucrarea” factorilor interni, legaţi de vorbitorii limbii 
române, de simţul lor lingvistic, de ceea ce germanii numesc Sprachgefuhl. 

Dar mai este ceva. Folosirea frecventă a unor cuvinte preferate, gloseme 
„la modă”, conduce la evaporarea sensului primordial, al celui adecvat, şi unii 
vorbitori încep să utilizeze aceste cuvinte inadecvat. De exemplu, substantivul 
vedetă înseamnă „sportiv, actor sau actriţă, care se bucură de renume, de mare 
popularitate...” (DEX, 1996, p. 1154). În presa din Republica Moldova acest 
cuvânt „s-a uşurat de conţinut” (vezi revista „Limba Română”, Chişinău, 1994, 
nr. 2, p. 127) şi deseori este atribuit unor actori de teatru sau unor cântăreţi, care 
se află abia la început de carieră, ceea ce nu poate trezi decât zâmbet la publicul 
competent. 

În asemenea cazuri se produce o schimbare în chiar modus-ul cogitandi 
al vorbitorilor, pentru că aceştia sunt tentaţi a modifica înţelesul fundamen- 
tal al unor lexeme. Credem că avea dreptate G. Călinescu notând: „Sensul 
unui cuvânt se modifică prin schimbarea planului de gândire” (apud Gh. Bul- 
găr, Scriitorii români despre limbă şi stil, Bucureşti, 1957, p. 238). În sensul 
amintit de către autorul romanului Scrinul negru subliniem că între limbă si 
gândire există o legătură indestructibilă. Cu ajutorul limbii omul îşi exterio- 
rizează gândirea şi sentimentele ce-l asaltează. Limba este o realitate nemij- 
locită a gândirii. Mai mult decât atât, conţinutul (gândirea) nu poate exista 
fără forma verbală, după cum „forma nu poate exista în afara conţinutului” 
(A. Vraciu, Lingvistica generală şi comparată, Bucureşti, Editura Didactică 
şi Pedagogică, 1980, p. 50). 

Când recurgem la „superlativizarea” adjectivelor calitative (care nu cer gra- 
de de comparaţie, tip cel mai celebru), nu facem altceva decât să ne conformăm 
principiului saussurian că „gândirea nu e distinctă fără limbă” (F. de Saussure, 
Curs de lingvistică generală, laşi, 1998, p. 126). 

Vom continua discuţia noastră, citând mai multe exemple ce conţin super- 
lative excesive (D. Irimia)*. 

A. Exemple atestate la scriitori, savanţi, critici literari: 

(1) Orice naţiune ceva mai înaintată se credea atunci a fi prea superioară 
celorlalte mai puţin dezvoltate (B.-P. Hasdeu, apud Gh. Bulgăr, op. cit., p. 169). 

(2) ...Zării icoana Sfintei Cecilia... luminată de razele celei mai rarisime 
candele de argint, pe care le văzusem vreodată (V. Alecsandri, Opere, vol. 5, Chi- 
şinău, 1991, p. 51). 

(3) ...mi-am dat seama că numai războiul e cel mai imens generator de energii 
(L. Rebreanu, Pădurea Spânzuraţilor, Bucureşti, Editura Minerva, 1973, p. 29). 

(4) Zări un tânăr... cu o aripă a gulerului ridicată până la urechi, ca la eroii 
cei mai impecabili... în filmele americane (L. Rebreanu, Ciuleandra, Chişinău, 
1996, p. 17). 


* Tema se reia la paginile 185-186. 

(5) Mallarmee a fost cel mai genial reprezentant al mişcării simboliste (Şte- 
fan Petică, în culegerea Poezia simbolistă românească, Bucureşti, 1997, p. 27). 

(6) ...poetul manifesta cel mai extraordinar tip de conduită (VI. Beşleagă, 
Postfaţă la volumul N. Esinencu, Copacul care ne uneşte, Chişinău, 1996, 
p. 260). 

(7) Pronosticurile... au dat greş şi la cele mai proeminente personalităţi ale 
istoriografiei şi criticii literare universale şi autohtone (Mircea Handoca, în revis- 
ta „Limba Română”, Chişinău, nr. 1, 1996, p. 66). 

(8) Povestirea „Hanul Ancuţei” este prefigurată de către alte câteva nara- 
iuni foarte excepționale, apărute cu câţiva ani înainte (M. Drăgan, Postfaţă la 
M. Sadoveanu, Hanul Ancuţei, Chişinău, 1996, p. 204). 

(9) Cea mai masivă influenţă orientală a suferit-o Bizanțul (Dragoş Moldo- 
vanu, Dimitrie Cantemir între Orient şi Occident, Bucureşti, 1997, p. 61). 

(10) ...realizarea celor mai grandioase planuri... (rev. „Limba şi Literatu- 
ra”, III-IV, Bucureşti, 2001, p. 19). 

B. Să trecem acum la exemple excerptate din mass-media (în fond, ziare 
şi reviste), unde acest gen de superlativ abundă. Pentru a economisi spaţiul vom 
prezenta numai sintagmele respective, fără un context propoziţional şi frastic. 

(1) ...operă foarte monumentală („„Luceafărul”, 24-XII, 1999, p. 8). 

(2) ...crimele cele mai odioase („Flux”, 1.07.2001, p. 2). 

(3) X... a devenit mare somitate în medicină („Moldova suverană”, 
29.07.2003, p. 3). 

(4) ...eforturi foarte enorme („Capitala”, 27.10.2001, p. 8). 

(5) Gama de culori era extrem de splendidă („„Capitala”, 27.X.2001, p. 7). 

(6) Colosseum este cel mai splendid monument arhitectural din Roma (rev. 
„Limba şi Literatura”, 2002, nr. 2, Bucureşti, p. 18). 

(7) ...o mişcare culturală cea mai paradoxală... (revista „Limba Română”, 
1992, nr. 3, p. 29). 

(8) Războiul este cel mai apocaliptic fenomen... („Săptămâna”, nr. 29, 
2003, p. 18). 

(9) ...omul şi creatorul cel mai invincibil... („Literatura şi Arta”, nr. 17, 
1997, p. 3). 

(10) ...s-au obținut cele mai remarcabile rezultate („Săptămâna”, nr. 22, 
2002, p. 9). 

(11) Bernard Shaw e considerat cel mai ilustru dramaturg din perioada ac- 
tivității sale (revista „Limba şi Literatura”, I, Bucureşti, 2002, p. 8). 

(12) ...se oferă cele mai memorabile pagini din istoria civilizației (ziarul 
„Țara”, 10.X.2000, p. 4). 

(13) ...o capodoperă de arhitectură foarte superbă (ziarul „Contrafort”, 
nr. 10-11, 2000, p. 2). 

(14) ...regimul solicita încordarea prea maximă a nervilor (ziarul „Contra- 
fort”, I-III, 2000, p. 3). 

(15) Lista... este foarte imensă (ziarul „Contrafort”, nr. 10-11, 2000, 
p. 10). 

(16) ...piesa cea mai şocantă (ziarul „Jurnal de Chişinău”, 15.X.2004, 
p. 24). 

Memento 1 

E notabil că multe adjective nesupuse, teoretic vorbind, intensificării pot să 
apară, în uzul cotidian, şi la gradul comparativ. Unele exemple: 

(1) ...drumurile au avut parte de o reparaţie mai capitală ca în anii prece- 
denți (ziarul „Flux”, nr. 117, 2001, p. 18). 

(2) Piramida lui Keops (faraon — A.C.) este mai grandioasă decât toate pi- 
ramidele care o înconjoară (ziarul „Flux”, nr. 125, 2001,p.9). 

(3) Nu putem numi o pictură... mai eminentă a lui Picasso, deoarece fiecare 
are aura sa (publicaţia „Limba română”, nr. 3-4, 1999, Bucureşti, p. 21). 

Memento 2 

Vom numi şi alte adjective „superlative”, pe care le-am întâlnit, mai ales, în 
presă, însoţite de adverbele foarte, mai, şi de locuţiunea cel mai: extern, extrem, 
fastuos, grandios, infailibil, imens, substanţial, monumental, sexy, excepţional 
etc. 

Fenomenul despre care am relatat până acum poate fi numit drept „o ino- 
vaţie” în limbă, care, fireşte, s-a format urmând modelul tradițional românesc al 
gradelor de comparaţie. Cunoscutul savant romanist prof. Ruben Budagov de la 
Universitatea de Stat „N. Lomonosov” din Moscova susţinea că „Ceea ce e nou 
în limbă, de regulă, se bazează pe faptele vechi, dar în acelaşi timp îmbogățește 
vechiul. În istoria celor mai diverse limbi noul şi vechiul totdeauna se află în in- 
teracțiune” (P. PynaroB, Ymo maxoe pa3eumue u coeepmencmâoanue A3b1Ka?, 
MockBa, Hayka, 1977, p. 5) 

Punerea în circulaţie a structurilor inovatoare cu adjectivele la un superlativ 
excesiv nu a fost impusă de nimeni, nu a fost decretată. Pur şi simplu, vorbitorii de 
limba română au simţit necesitatea de a intensifica, de a gradula unele caracteris- 
tici (încălcând norma tradiţională): multe adjective care se considerau „în afara” 
gradelor de comparaţie au „reuşit” să se ridice la rangul de superlativ, admițând 
în antepoziţie adverbele calitative foarte, extraordinar de, mult etc. şi îmbinările 
cel mai, cea mai, cele mai, cei mai. 

În altă ordine de idei, prof. E. Coşeriu menţiona că „o inovaţie care se 
adoptă şi se răspândește corespunde unei nevoi de exprimare (subl.n. — A.C.)” 
(E. Coşeriu, op. cit., p. 89, 90). 

Adăugăm că modificarea sau chiar dispariţia unor categorii gramaticale este 
condiţionată de dezvoltarea gândirii (cugetării) vorbitorilor de limba română. În 

procesul evolutiv al gândirii deci pot dispărea unele categorii gramaticale, altele 
pot fi împinse la periferia limbii. Ele se mai menţin doar sub formă de vestigii, 
dar care, în acelaşi timp, au o mare importanţă pentru studierea atât a istoriei 
gândirii, cât şi a istoriei limbii. Aici trebuie văzută principala contradicție între 
formă şi conţinut (forma veche şi conţinutul nou). Anume această contradicţie 
dintre forma sonoră a limbajului şi modul de gândire al vorbitorului determină 
progresul limbii. 

Rezolvarea conflictului creat se face pe două căi: sau forma veche îşi pierde 
treptat conţinutul ei anterior şi începe a exprima altul nou, sau pentru un conţinut 
nou se creează, cu timpul, o formă nouă. 

În limba română modernă demult au căzut în desuetudine formele gramaticale 
de tipul: vrea hi fostu, au fost lucrând, carele (caria, carii), să să facă şi multe altele. 

lată unele atestări: „Dispot au fost ştiut mai multe limbi...” (Gr. Ureche, 
Letopiseţul Țării Moldovei, Chişinău, 1971, p. 163); „Leşii pre unii ai noştri i-au 
fostu spânzurându câte doi de păr, că au fostu umblându pre acele vremi păroşi 
ca şi nemţii, şi alte batjocuri multe le-au fostu făcându de să pomeneşte şi astăzi 
răotatea lor ce-au fost pățind-o” (Gr. Ureche, op. cit., 1971, p. 199); „Baiazid... 
ar fi vrut apuca alte cetăţi (la 1484), că Ştefan Vodă la gol n-au îndrăznit să iasă” 
(Gr. Ureche, op. cit., p. 181). 

Notă: Unele structuri verbale arhaizante se mai întâlnesc sporadic şi la 
scriitorii clasici: „Şi apa unde-au fost căzut / În cercuri se roteşte / Şi din adânc 
necunoscut / Un falnic tânăr creşte” (M. Eminescu); „Părea că printre nouri s-a 
fost deschis o poartă, / Prin care trece albă regina nopţii moartă” (M. Eminescu); 
„Aron-Vodă... gândi, după toată răutatea ce făcuse, să să curățească şi să arăte 
Țării că nu este din voia lui ce s-au lucrat...” (Gr. Ureche, op. cit., 1971, p. 215); 
„Duca s-au rugat vizirului să aştepte în cinci zile să să socotească şi atunci îi va 
da răspunsu...” (I. Neculce, Letopisețul Țării Moldovei, Chişinău, 1969, p. 197). 

Notă: Formele articulate şi acordate cu substantivul regent ale pronumelui 
relativ care, masiv utilizate în trecut (Ştefan carele..., Turcii carii..., Femeia ca- 
rea... etc.), au cedat locul formei invariabile, care, de regulă, apare în funcţie de 
subiect (fata care, fetele care, băieții care, fetele care etc.). 

Sporadic, aceste pronume relative acordate îşi mai fac apariţia la scriitorii 
din sec. al XIX-lea. Un exemplu: „Eu n-am să uit nici de răposatul Caraiman, 
carele putea să înghită... atâtea vedre cât şi o butie de Dealu-Mare” (Al. Odobes- 
cu). 


XXX 


Revenind la limba română din Basarabia, observăm că aici sunt ocolite cu 
precauţie prezumtivul prezent şi trecut, substituindu-se cu prezentul şi perfectul 

compus al indicativului (comp.: el va fi lucrând — el, poate, lucrează; el va fi 
murit — el, poate, a murit €tc.). La scriitorii clasici prezumtivul se întâlneşte 
mai des. De exemplu: „Şi-aşa a trăit Ivan cel fără de moarte veacuri nenumărate 
şi poate că şi acum a mai fi trăind, dacă n-a fi murit” (|. Creangă); „Optzeci de 
ani îmi pare în lume c-am trăit, / Că sunt bătrân ca iarna, / Că tu vei fi murit” 
(M. Eminescu). 

Specificăm faptul că formele clasice ale numeralelor cardinale parruspreze- 
ce, şasesprezece, şasezeci încep să îmbrace o haină „mai strâmtă” şi antisistemică 
de pai-spre-zece, şai-spre-zece, şai-zeci, acestea explicându-se prin forţa analo- 
giei (cu numeralul doi) şi a economiei surselor expresive (A. Martinet). După 
principiul Communis error facit jus, formele corupte ale numeralelor 14, 16, 60 
au fost deja legiferate în gramatici, în DEX, DOOM-2. Formele „vechi” sunt bo- 
tezate ca „variante”. 

Notă: E de observat că formele clasice şi corecte ale numeralelor 14, 16, 
60 se mai atestă în vorbirea unor intelectuali în vârstă (care au făcut şcoală în 
perioada antebelică şi după aceasta), la unii scriitori. Exemplu: ,„— Ce s-a făcut în 
literatură în curs de patrusprezece ani?” (C. Negruzzi, apud Gh. Bulgăr, op. cit., 
p. 98) 

Să ne oprim fugitiv la unele cazuri de influență a factorilor externi. 

În limba română (din Basarabia) circulă cu succes și structuri (rezultate din 
interferenţă) care se potrivesc, în opinia lui Weirrich, „nisipului în mişcare” şi 
structuri care se aseamănă cu nisipul „sedimentat pe fundul râului”. 

Să remarcăm unele exemple din grupul celor care s-ar referi la „nisipul 
sedimentat”. 

I. Sub presiunea modelelor franceze şi ruse s-au activizat o serie de struc- 
turi cu infinitivul plin (cu „a”, precedat deseori de prepoziţia „de”), infinitivul 
lung (substantival) şi construcţiile infinitivale. 

E vorba de situaţii ca: 

a) infinitivul în funcţie de subiect: a fuma este interzis. 

b) infinitivul ca nume predicativ: a trăi înseamnă a lupta. Acest model 
cu verbul de relaţie înseamnă este preluat direct din ruseşte, unde apare verbul 
snauum: Kumv 3nauum Gopomvca. În limba latină, în cazul dat se utiliza verbul 
esse „a fi”: Vivăre militare est (Seneca), iar în limba franceză apare, pe lângă ver- 
bul copulativ être, şi pronumele demonstrativ ce: vivre c'est lutter. 

c) infinitivul ca obiect direct, eteroprosopic: rog a mă elibera. 

d) infinitivul însoţit de elemente determinative (aşa-numitele „construcții 
infinitivale”): Eminescu va trăi, pentru că a ştiut a găsi frumosul, fără a imita pe 
nimeni (B.-P. Hasdeu). 

II. Extinderea supinului în funcţie de atribut în îmbinări terminologice din 
domeniul tehnic cu substantivele maşină, aparat, ac, piesă, dispozitiv etc. 

Aceste îmbinări terminologice se formează în limba franceză cu infinitivul 
precedat de prepoziţia à, machine à écrire — maşină de scris, machine à bobi- 
ner — maşină de bobinat, machine å deruler — maşină de derulat, machine å trico- 
ter — maşină de tricotat, machine à coudre — maşină de cusut. Cu alte substantive: 
ac de brodat, dispozitiv de îndoit etc. 

E de reţinut că în terminologia tehnică, specializată, îmbinările cu supinul 
acoperă aproximativ 40 la sută din toţi termenii de acest gen. 

Notă: Supinul cu funcţie de atribut e activ în limbă nu numai în îmbinări 
terminologice care ţin de tehnică, ci şi în cele ce indică predestinaţia, în general. 

De pildă: fată de măritat, scară de coborât, sau la Ion Creangă: „Nu trece 
tocmai mult şi vine vremea de însurat şi feciorului celui mic”. La Alecsandri: 
„lată lui că i-au venit / Carte mare de pornit / La tabără de sosit”. 

Factori externi au condus la apariţia în limba română din Basarabia a dife- 
ritor calchieri lingvistice nedorite din limba rusă. 

Din lipsă de spaţiu vom numi doar câteva din ele: 

1. Verbele din grupul angajandi a lucra, a se tocmi, a se angaja, îmbinate 
cu substantive ce indică profesia, meseria, ocupaţia etc., au pierdut elementul 
structural ca, în calitate de. Se zice şi chiar se scrie: Ion lucrează inginer, în 
loc de: Ion lucrează ca (în calitate de) inginer, după rusescul: Bana pa6omaem 
unorcenepom. E vorba de aşa-zisul „TBOPUTEIEHBIĂ NPeAuHKaTHBHBIIĂ”. 

2. Propoziţiile atributive introduse, nerecomandabil, direct prin substantive 
la cazul nominativ, în loc să ofere locul pronumelui relativ care. De exemplu: 
Gospodarii vitele cărora... — corect: Gospodarii ale căror vite; Fetiţa părinţii că- 
reia, în loc de: Fetiţa ai cărei părinţi (compară în limba rusă: JleBouka, popytem 
KOTOpoi...). 

3. Folosirea pronumelui relativ compus careva în funcţie de atribut, ceea ce 
e antinormativ: — Aveţi careva întrebări? — corect: Aveţi unele întrebări? 

4. Utilizarea propoziţiilor (mai ales titluri) cu semnul de punctuație „linia 
de pauză”. Se formează nişte propoziţii-slogane. Exemple: „Imaşurile — princi- 
pala bază furajeră...” („Moldova suverană”, 27.05.04, p. 2); „Podoaba noastră 
superbă — natura” („Flux”, 19.02.'07); „Drumurile — cartea de vizită a oraşului” 
(„Moldova suverană”, 13.08.'04, p. 3); „O problemă globală — profilaxia mala- 
diei HIV SIDA” („Moldova suverană”, 9.12.'03, p. 2); „Comunicarea eficientă — 
condiţie a succesului” („„Făclia”, 7.02.'07, p. 3); „Ucraina — între trecut şi viitor” 
(„Glasul naţiunii”, 25.11.'04). 

În calitate de comentariu, notăm trei lucruri: 

a) Modelul cu „linia de pauză” în propoziţii-slogane a fost acceptată şi de 
Gramatica Limbii Române (ediţia Academiei, vol. II, Bucureşti, 1966, p. 163) şi 
de către Al. Graur (Zendinţe actuale ale limbii române, Editura Ştiinţifică, 1968, 
p. 292, 298). GLR, citând exemple ca: Patriei — mai mult cărbune!; Muncii pa- 

triotice — un conţinut bogat ş.a. le califică drept „construcţii... imitate după alte 
limbi”. Acad. Al. Graur merge mai departe şi afirmă, pe bună dreptate, că aici este 
vorba de o formulă „calchiată după una rusească”, „de inspiraţie, incontestabil, 
rusească” (Al. Graur, op. cit., p. 298); 

b) Semnul acesta de punctuație a fost inventat de ruşi. Se presupune că au- 
torul lui ar fi sau M. Lomonosov, sau N. Karamzin; 

c) Uneori propoziţiile-slogane cu semnul „linia de pauză” nu sunt destul de 
inteligibile. De exemplu: Învăţaţii — şcolii, din ruseşte „Yuensre — none”. Adică 
„Savanţii trebuie să facă cercetări şi pentru şcoală”. 


XXX 


Vorbind despre interferenţele limbilor, despre acţiunea „factorilor ex- 
terni”, trebuie să notăm că şi limba rusă (deşi acţionează în mod activ asupra 
românei din Basarabia) „se lasă” influenţată de limba română şi, în general, de 
limbile romanice. Presa în limba rusă din Republica Moldova (şi din Rusia) 
consideră de bon ton să scrie: anonc, î.l.d. rusescul (neaoş) oGvaenrenue (rom. 
anunț), mpancasauua, î.l.d. rusescul (neaoş) nepeoaua (rom. transmisie, trans- 
misiune, translare), nakynapnbiu, î.l.d. rusescul (neaoş) c nponycramu (rom. la- 
cunar), kapumaGenbnbiii, î..d. rusescul (neaoş) muzocepOnori (rom. caritabil), 
əkcnosuųua, î.l.d. rusescul (neaoş) evrecmaera (rom. expoziție), monepanmnocmv, 
î.l.d. rusescul (neaoş) mepnumocmv (rom. tolerant), xonmpoepcvi, î.l.d. ruses- 
cul (neaoş) npomueopeuua (rom. controverse), namenmaGenbnbiii, î.l.d. rusescul 
(neaoş) nnaueenbrii (rom. lamentabil) etc. 

Mai inserăm câteva lexeme, „împrumutate” de ziariştii (şi nu numai) ruşi 
şi lansate în circulaţie: pemunucmenuuu (rom. reminiscențe); umnosanmaiŭ (rom. 
impozant), >xecmpaâaeamnbiil (rom. extravagant), emanupoeamv (rom. a emana), 
əkcnruųyumnHaŭ (rom. explicit), >xennukayua (rom. explicare) etc. E de menţionat 
că se produc substituţii pregnante şi în terminologia gramaticală de bază în limba- 
jul lingvistic. Ruşii preferă să spună şi să scrie: eep6anbnore koncmpykuuu, î.l.d. 
enaeonbnote o60pombt;, unOuxamug, î..d. u3baeumezbnoe naknonenue; coniunctiv, 
î.|.d. cocnaeamenbnoe naknonenue; eepynOuu, î.l.d deenpuuacmue; napmuuunuu, 
î.l.d npuuacmue, a0eep6, î.l.d. napeuue; eoxamug, î.l.d. o6pauţenue; ampu6ym, 
î.|.d. onpeoenenue; npeouxam, î.l.d. cxazyemoe; npenosuuua, î.l.d. npeonoe etc. 

În limba rusă vorbită, chiar de către nativi, se întâlnesc diferite modele sintac- 
tice calchiate din limba română. Câteva exemple: A e3an maxcu u yexan / rom. am 
luat taxiul şi am plecat. Corect ruseşte se zice: A cen na makcu u yexan, adică , eu 
m-am aşezat în taxi şi am plecat”; Bana cman 8ecezbiuii < rom. lon a devenit vesel. 
Corect rusește ar fi: Bana cman gecezbIm (aici adjectivul gecenvau trebuie să stea la 
cazul instrumental, şi nu la cazul nominativ ca în limba română); Bacunuŭ ac0em 

noe30 < rom. Vasile aşteaptă trenul. Corect e: Bacunuii 2rc0em noesoa (în cazul dat 
substantivul noe30 se plasează la genitiv, şi nu la acuzativ ca în limba română) etc. 

Aşadar, aceste exemple sunt mărturia faptului că nu numai rusa influenţea- 
ză româna din Basarabia, ci şi invers, limba noastră, la nivel lexical şi gramatical, 
înrâureşte întrucâtva asupra limbii ruse sub aspectul ei oral şi scris. 

Câteva concluzii generale: 

1. Limba, schimbându-se, rămâne aceeaşi, adică tot română, tot franceză, 
tot rusă etc. 

2. Factorii interni şi factorii externi contribuie la schimbarea „limbii reale 
în existenţa ei concretă” (E. Coşeriu). 

3. Toate schimbările se produc, mai întâi în vorbire, căci numai homo 
loquens, cu libertatea lui de expresie, e acea forță reală care, instinctiv sau conşti- 
ent, face modificări permanente în graiul său. 

4. Schimbările în limbaj conduc la mai multe urmări, şi anume: 

a) redarea mai expresivă, mai captivantă, mai afectivă (în cazul adjectivelor sa- 
cru, celebru, proeminent etc.) a „gradualizării însuşirii pe care o exprimă” (D. Irimia), 
deşi, strict vorbind, adjectivele de acest gen nu dispun de grade de comparaţie; 

b) debarasarea de paradigmele verbale supracompuse, greoaie ca structură 
şi inoperabile de tipul vrea hi fost; 

c) manifestarea principiului economiei în limbă, susţinut şi de analogie 
(după doi+spre+zece, au apărut formele pai+spre+zece şi şai+spre+zece). 

5. Modificările survenite în urma acţiunii factorilor interni şi externi se re- 
feră nu atât la limbă, cât la vorbire, iar vorbirea ţine de oameni concreţi, purtători 
activi ai unui idiom. Discursul individual are întotdeauna un caracter pragmatic 
şi semnifică raportul dintre semnele linguale şi utilizarea lor contextuală, conți- 
nutală şi consituativă. 

6. Gândirea şi sentimentele omului se realizează în baza limbii, dar se per- 
fecţionează în formele structural-gramaticale. După Al. Rosetti „cugetarea este 
mai bogată decât vorbirea... şi ea, limba, nu ajunge niciodată să redea cu precizie 
nuanțele cugetării” (Al. Rosetti, Filosofia cuvântului, Bucureşti, 1948, p. 10). 


Culegerea Limbaje şi comunicare, IX, In honorem Gheorghe Moldoveanu, 
Editura Universităţii Suceava, 2007, p. 61-71 


$ 2 NORMA LITERARĂ ÎN EVOLUȚIE 


STRUCTURI SINTACTICE GREŞITE 


În perioada imediat postbelică, în scrierile de tot felul (publicistică, didac- 
tică, beletristică etc.) şi-au făcut apariţia, sub influenţa directă a limbii ruse (pe 
cale orală şi scrisă), o sumedenie de structuri sintactice străine normelor limbii 
române, tradiţiei statornicite în uz. Cele mai multe dintre asemenea „inovaţii” 
au pătruns în presa de „limbă moldovenească”, deoarece anume ea este cea mai 
receptivă la schimbările de ordin extralingvistic ce se produc continuu în societa- 
te. Într-un răstimp de aproape jumătate de secol limba română în Basarabia „s-a 
îmbogăţit” la toate nivelurile cu un bagaj întreg de elemente eterogene: lexical, 
gramatical, fonetic. Să dăm doar câteva exemple: eu conduc cu maşina (corect: 
eu conduc maşina), la mine mama e bolnavă (corect: mama mea e bolnavă), stau 
pe etajul cinci (corect: stau la etajul cinci), el mi-a dat careva întrebări (corect: 
el mi-a pus unele întrebări), Gheorghe îi invidiază lui Vasile (corect: Gheorghe îl 
invidiază pe Vasile), Maria a reproşat-o pe Ana (corect: Maria i-a reproșat Anei), 
Ion s-a îndrăgostit în Maria (corect: Ion s-a îndrăgostit de Maria), Vasile a di- 
vorțat cu soția (corect: Vasile a divorțat de soţie), ea se îndoiește în meritele lui 
(corect: ea se îndoiește de meritele lui), spectatorii i-au mulțumit pe actori (Co- 
rect: spectatorii le-au mulțumit actorilor), lon mânuieşte bine cu maşina (corect: 
Ion mânuieşte bine maşina), învățătorul mi-a indicat asupra greşelilor (corect: 
învățătorul mi-a indicat greşelile), prietenul meu locuieşte sub Bălţi (corect: pri- 
etenul meu locuieşte lângă Bălți), Vasile stătea după volan (corect: Vasile stătea 
la volan), bunica până ce nu are nevoie de ochelari (corect: bunica deocamdată 
nu are nevoie de ochelari) etc. 

Printre numeroase structuri sintactice greşite ce deformează limba română 
(vorbită şi scrisă) din Republica Moldova, mai frecvent este utilizată cea de ti- 
pul: ...copilul părinţii căruia... (corect: copilul ai cărui părinţi), o calchiere după 
rusescul peGenor podumenu xomopoeo. Vorba e că în limba română o propoziţie 
subordonată atributivă se poate introduce în cadrul frazei prin pronumele relativ 
care în genitiv, dar precedat de articolul posesiv a, al, ai, ale. 

M. Avram ne trimite în acest plan la o regulă strictă, şi anume: „articolul 
posesiv se acordă cu substantivul din propoziţia atributivă (nu cu substantivul 
precedent sau cu pronumele imediat următor), iar pronumele relativ — cu substan- 

tivul înlocuit din regentă (nu cu substantivul următor al cărui atribut este)”. 

În limba rusă însă subordonata atributivă se poate deschide printr-un 
substantiv determinativ, după care urmează pronumele relativ în cazul ge- 
nitiv (poanrensneriă nanex). Să dăm câteva exemple din limba rusă, sta- 
bilindu-le echivalentele corecte în limba română: rus. „Illkona yyenuku 
komopoŭ...” — rom. (1) „Școala ai cărei elevi”, şi nu: (2) „Şcoala elevii 
căreia”; rus. „CTyneRTEI ynueepcumem kopopoix” — rom. (3) „Studenţi a că- 
ror universitate”, şi nu: (4) „Studenţi universitatea cărora”; rus. „PaGouue 
3a600 xomopoix” — rom. (5) „Muncitori a căror uzină”, şi nu: (6) „Muncitori 
uzina cărora” etc. 

Deşi versiunile româneşti (2), (4), (6) sunt incorecte, anume ele au devenit 
familiare în diferite stiluri ale limbii române literare din Basarabia. În legătură cu 
utilizarea frecventă în ultimii 50 de ani a structurii sintactice amintite, lingviştii 
din republică s-au văzut nevoiţi să se pronunţe asupra acceptării / nonacceptării 
acestei inovaţii sintactice şi asupra utilității / nonutilităţii ei. 

După cum era de aşteptat, modelul ...copilul părinţii căruia... a fost respins 
de către lingviştii chişinăuieni? ca fiind un calc nedorit din limba rusă. Cu toate 
acestea, calcul lingvistic numit perseverează, fapt care ne face să revenim la o 
examinare mai profundă a fenomenului. Vom începe prin enumerarea şi modela- 
rea structurilor de care ne ocupăm: 


I. STRUCTURI BIMEMBRE 


N (nom.) + Pron. rel. (gen.) 

Această structură sintactică este cea mai răspândită în toate stilurile funcți- 
onale ale limbii scrise. Vom ilustra cele spuse prin câteva exemple: 

(1) „lată un dialog martorul căruia am fost” („Viaţa Satului”, 5.12.'89, 
p. 1); 

(2) „Am vorbit de scriitorul cazul căruia e o enigmă...” („Literatura şi 
Arta”, 1.02.'90, p. 2); 

(3) „Au lăsat totul pe seama comunelor, haznaua cărora e goală...” („Fă- 
clia”, 22.04.'96, p. 2); 

(4) „....Între colinele Palatinului şi Capitoliului... se întindea Forumul, ră- 
măşițele căruia pot fi contemplate şi astăzi...” („Flux”, 3. 01.'97,p. 11); 

(5) „Pactul Ribbentrop- Molotov (din 23 august 1939) ...conţinea un proto- 
col secret conținutul căruia a fost dezvăluit în 1998” („„Țara”, 20.07.99, p. 1); 

(6) „Poliţia înarmată cu bastoane lungimea cărora avea să fie cunoscută de 
către mulți răzvrătiți...” („Glasul Națiunii”, 10.03. '99, p. 15); 

(7) „Atestarea cadrelor rămâne o funcţie a statului mecanismele căruia tre- 
buie să se bazeze pe estimarea imparţială a rezultatelor ştiinţifice” („„Mesagerul”, 
23:02.99, p>3). 

Exemplele citate urmează a fi redactate în corespundere cu specificul lim- 
bii române: (1) „...dialog al cărui martor...”; (2) „...scriitorul al cărui caz...” 
(3) „comunele a căror haznauă...”; (4) „...Forumul ale cărui rămăşițe...”; 
(5) „...protocol al cărui conținut...”; (6) „...bastoane a căror lungime...”; (T) „...stat 
ale cărui mecanisme”. 


II. STRUCTURI TRIMEMBRE 


Aici pot fi delimitate trei substructuri: 

I. 1. N, (nom.) + N, (gen.) + Pron. rel. (gen.) 

De exemplu: 

(1) „Nişte diplomaţi /ai/motivul activității cărora este bine cunoscut...” 
(„Literatura şi Arta”, 26.6.'97, p. 1); 

(2) „A fost creată o comisie rezultatele activității căreia vor fi examinate la 
şedinţă...” („Moldova Suverană”, 26.3.'90, p. 1). 

Formele corecte: (1) ...diplomaţi al căror laitmotiv al activităţii...; (2) ...co- 
misie ale cărei rezultate ale activităţii... 

II. 2. Adj. + N + Pron. rel. 

De exemplu: 

(1) „...Deputaţii au întreprins deplasări de lucru prin republică principalul 
scop al cărora a fost acordarea de ajutor guvernului...” („Pământ şi oameni”, 
25.05.96, p. 1); 

(2) „Pentru a obţine o încăpere la marginea oraşului, ultimii locatari ai că- 
reia au lăsat întregi doar pereţii, părinţii mei au bătut de nenumărate ori la uşile 
«sus-puselor instanţe»...” („„Țara”, 7.02.'97, p. 3). 

Corect: (1) „...deplasări al căror scop principal a fost...”; (2) „...marginea 
oraşului ai cărei ultimi locatari au lăsat...”. 

III. 3. N + Adj. + Pron. rel. (gen.) 

(1) „E vorba de cererile maselor de moldoveni interesele naționale ale că- 
rora nu mai pot fi ignorate” („Moldova Suverană”, 30.01.'90, p. 3); 

(2) „Se are în vedere fondul social pentru învăţământ corpul didactic al 
căruia e format în temei din reprezentante ale sexului frumos...” („Moldova Li- 
terară”, 25.09.'96, p. 1); 

(3) „Printre ziariştii incomozi... se numără şi doamna N.B., emisiunile tele- 
vizate ale căreia sunt adevărate punți spirituale...” („„Ţara”, 26.01.96, p. 1); 

(4) „Există numeroase construcţii gramaticale, frecvența relativă a cărora 
uneşte limbile balcanice...” (Curs de gramatică istorică a limbii române, Chişi- 
nău, 1991,p.44); 

(5) „...funcţionează comisia secretar general al căreia este domnul C.R.” 
(„Făclia”, 22.05.99, p. 8). 

Corect: (1) „,...mase de moldoveni ale căror interese naţionale...”; 
(2) „... fondul social pentru învăţământ al cărui corp didactic...”; (3) „...doamna 
N.B. ale cărei emisiuni televizate...””; (4) „...numeroase construcții a căror frec- 
venţă relativă...””; (5) „...comisia al cărei secretar general este...”. 


III. STRUCTURI TETRAMEMBRE 


Această structură formată din patru elemente poate îmbrăca diferite modele 
distributive, cum ar fi: 

1. N, (nom.) + Prep. + N,(ac.) + Pron. rel. (gen.) 

De exemplu: „Am vorbit cu nişte elevi orizontul de pregătire al cărora e 
foarte larg...” („Flux”, 11.04.'97,p.4). 

Corect: „...elevi al căror orizont de pregătire...”. 

2. N, (nom.) + Adj, + Adj,+ Pron. rel. (gen.) 

De exemplu: „E vorba de un funcţionar salariul mediu anual al căruia 


=» 


este înscris în carnetul de muncă” („Glasul Națiunii”, nr. 4, ianuarie 1994, 
p. 8). 

Varianta normativă: ...un funcţionar al cărui salariu mediu anual este... 

3. N, (nom.) + Conj. (şi) + N, (nom.) + Pron. rel. (gen.) 

De exemplu: „Am discutat cu organele de conducere menirea şi datoria 
cărora este de a face ordine...” („Făclia”, 12.07.'97,p.4). 

Forma recomandabilă este: „,...organele de conducere a căror menire şi da- 
torie este...”. 

4. N, (nom.) + Adj. + N, (gen.) + Pron. rel. (gen.) 

„In stradă a ieşit populaţia moldovenească exponentul politic al majorităţii 
căreia a devenit F.P.M. ...” („Moldova Suverană”, 20.04.90, p. 1). 

Corect: „„...populaţia moldovenească al cărei exponent politic al majorităţii 
a devenit...”. 


IV. STRUCTURI PENTAMEMBRE 


Aceste structuri au două varietăţi: 

1. N, mom.) + N, (gen.) + Conj. (şi) + N, (nom.) + Pron. rel. (gen.) 

„E de notat că urmările nefaste ale manifestaţiilor neautorizate din Piaţa 
Universităţii din Bucureşti în anul 1990, scenariul lozincilor şi tactica cărora a 
fost preluată de...” („Moldova suverană”, 30.03.'95, p. 2). 

Corect: „....manifestaţiilor neautorizate al căror scenariu al lozincilor şi 
tactică au fost preluate...”. 

2. N (nom.) + Adj, + Conj. (şi) + Pron. rel. (gen.) 

Să exemplificăm: 

(1) „...au fost cumpărate vulpi polare şi nurci, blănile prețioase şi frumoa- 
se ale cărora se folosesc la confecţionarea căciulilor” („Moldova suverană”, 
23.02,91,p..1). 

Corect: „„...vulpi polare şi nurci ale căror blănuri prețioase şi frumoase se 
folosesc...” 

(2) „„...Republica Moldova, o parte componentă şi indivizibilă a căreia este 
şi Găgăuzia” („Moldova suverană”, 2 1.05.'96, p. 3). 

Corect: „„...Republica Moldova a cărei parte componentă şi indivizibilă 
este şi Găgăuzia”. 


V. STRUCTURI SEXTAMEMBRE 


1. N! (nom.) + Prep. + N, (ac.) + Conj. (şi) + Adj. + Pron. rel. (gen.) 

„S-a vorbit despre Maria Drăgan, viața de creaţie şi personală a căreia a 
fost tragică...” („Curierul de seară”, 21.02.'91, p. 2). 

Corect: „...Maria Drăgan a cărei viaţă de creaţie şi personală...” 

2. Adj, + N, (nom.) + Conj. (şi) + Adj, + N, (nom.) + Pron. rel. (gen.) 

„Am prezentat nişte materiale literare un bun prieten şi înflăcărat propa- 
gandist al cărora a fost regretatul scriitor...” (D. Vetrov, Portrete literare, Chişi- 
nău, 1962, p. 3-4). 

Corect: „„...materiale literare al căror bun prieten şi înflăcărat propagandist 
a fost...”. 

În continuare vom arăta că şi în lucrările scriitorilor, criticilor literari, savan- 
ților, profesorilor, publiciştilor de prestigiu etc. pot fi întâlnite asemenea exemple. 
Aceasta o facem nu pentru a ofensa pe cineva, ci pentru a arăta că respectivul 
fenomen lingvistic a ajuns să fie familiar aproape tuturor mânuitorilor de condei. 
Anume acest fapt ne pune pe gânduri. 


1. SCRIITORI DIN GENERAŢIA IMEDIAT POSTBELICĂ 


„Casa nouă a Sovietelor zidirea căreia s-a început...” (F. Ponomari, Pământ 
reînnoit, Chişinău, 1953, p. 30); „...am scris poema Prometeu, versurile căreia le 
pot cânta” (E. Bucov, Interviu, „Literatura şi Arta”, 20.05.'84, p. 6); „...gazda îmi 
arată camera ușa căreia dă în bucătărie” (N. Costenco, Severograd, 1963, p. 87); 
„Un popor membrii căruia cautau să se salveze în mod particular nu se va salva 
niciodată” (I. Druţă, „Moldova Literară”, 6.12.'95, p. 1); „...indivizi gândul cărora 
este numai la îmbogăţire” (B. Istru, „Moldova suverană”, 8.05.'85, p. 2); „...doi 
bărbaţi numele cărora ea nu le reţinu” (V. Malev, Recviem pentru Maria, Chişinău, 
1986, p. 167); „Sunt arbore, coama căruia, / când se roteşte-n spaţii / culege crâm- 
peie...” (An. Gugel, Celeste pulberi, „Moldova socialistă”, 29.12.'81,p.4). 

Se poate exemplifica şi din alţi scriitori cam din aceeaşi perioadă: 

„Emoţionantă a fost cunoştinţa cu Ana Blandiana, poezia căreia o preţuim 
în mod deosebit” (V. Leviţchi, „Sfatul Ţării”, 17.04.93, p. 4); „Scriitorul e omul 
acela viața căruia semnifică un crez” (V. Vasilache, „Literatura şi Arta”, 3.07.'86, 
p. 4); „Erau Gheorghe şi Vasile brigăzile cărora au executat milioane de alto- 
iuri...” (V. Roşca, „Literatura şi Arta”, 5.04.'82, p. 5); „Pacea, un făgaş viguros, 
justețea căruia a fost confirmată de ulterioarele evenimente istorice” (P. Boţu, 
„Tinerimea Moldovei”, 22.01.'86,p. 1). 


2. SCRIITORI MAI TINERI 


Faptele arată că o anumită predilecție pentru construcția sintactică exami- 
nată o manifestă talentatul nostru poet şi publicist Nicolae Dabija, căruia ar fi 
greu să-i reproşăm că nu are simţul limbii. Dimpotrivă, scriitorul este un maestru 
al cuvântului, a cărui operă ne serveşte drept model de corectitudine. Cu toate 
acestea, fenomenul sintactic împrumutat de tipul copilul părinţii căruia e demult 
prezent în opera lui Nicolae Dabija. Vom da doar câteva exemple, plasându-le 
în plan cronologic: „Era vorba de Lăpuşneanu portretul căruia a fost descris...” 
(„Tinerimea Moldovei”, 26.01.'83. p. 3); „Am găsit şi textul Gramotei lui Ale- 
xandru cel Bun (9 februarie 1426) originalul căreia se păstrează la Zografu de 
la muntele Athos din Grecia” („Literatura şi Arta”, 17.12.'87, p. 8); „Erau nişte 
«naţionalişti incurabili» capul cărora ar fi fost etichetat...” („Moldova suverană”, 
14.04.'93, p. 3); „Este cântecul «Cât trăim pe-acest pământ», versurile căruia- 
mi aparţin...” („Literatura şi Arta”, 7.04.'94, p. 1); „E plină azi Siberia cu Marii 
de-ale noastre căsătorite cu hoinarii lumii, copiii cărora nu cunosc nici un cuvânt 
din limba moşilor şi strămoşilor lor” („Literatura şi Arta”, 3.07.'97, p. 1); „Ce 
batjocură mai mare pentru un stat, imnul căruia îi elogiază limba pe care aproape 
nimeni dintre concetăţeni nu ştie să şi-o vorbească corect” („Literatura şi Arta”, 
10.09.'98,p. 1). 

Poetul Grigore Vieru a inserat buclucaşa construcţie în poezia O, dacă... 
Reproducem o strofă din ea: „O, dacă-aş avea... / o carte foile căreia / să murmure 
numele / femeii iubite...”. 

E greu de presupus că în cazul dat e vorba de o licenţă poetică. Scriitorul 
n-ar fi avut nimic de pierdut, scriind: „O, dacă-aş avea... / o carte ale cărei foi / să 
murmure numele / femeii iubite”. Dar, după cum se vede, i-a convenit mai mult o 
structură sintactică cu elemente constructive inversate. 

Prezentăm o serie de exemple din creaţia altor scriitori reputați din Repu- 
blica Moldova: „Există o Societate a Scriitorilor Români, președinta căreia sunt” 
(L. Lari, „Glasul Națiunii”, 14.10.96, p. 13); „De ce am lăsat ţara la îndemâna 
omului negru, portretul căruia şi astăzi mai împodobeşte parbrizul celor mai lu- 

minoase automobile personale?” (D. Matcovschi, „Literatura şi Arta”, 17.03.'88, 
p. 3); „...mă voi recunoaşte pe mine cel de atunci, povestea căruia rămasă-i în 
fântână...” (Gh. Vodă, Caietul din fântână, Chişinău, 1979, p. 4); „E vorba de 
«Teatrul de revistă Olga Ciolacu», avanpremiera căruia a avut loc acum câteva 
săptămâni” (M. Gh. Cibotaru, „Moldova suverană”, 6.09.'94, p. 3); „...«micro- 
fonul» fiind nimic altceva decât o maşină electrică de bărbierit, firul cu ştecăr al 
căruia era într-o geantă de fotoreporter” (Leo Butnaru, „Țara”, 29.08.'98, p. 4); 
„Poeți creația cărora îl face (pe Babansky) să-i asfinţească ochii de plăcere...” 
(V. Prohin, „Moldova Literară”, 10.06.'96, p. 4). 


2. CRITICI LITERARI 


Structura bimembră N (nom.) + Pron. rel. (gen.): „....romanul Disc, ac- 
țiunile căruia se desfăşoară la periferiile oraşului” (V. Coroban, „Literatura şi 
Arta”, 18.05.'78,p. 4); ...în această ediţie e posibil să se fi proiectat introducerea 
măcar parțială a fabulelor, publicarea cărora cenzura vremii nu le-ar fi îngăduit” 
(Gh. Bogaci, „Nistru”, nr. 2, 1968, p. 125); „Titu Maiorescu operele căruia apar 
acum...” (I. Ciocanu, „Vocea Poporului”, 3.07.'90, p. 8); Au fost susţinute zeci şi 
sute de teze de doctor în ştiinţă, concluziile cărora erau ştiute înainte ca autorii să 
purceadă la scrierea lor” (Gh. Mazilu, „Nistru”, nr. 4, 1990, p. 8). 


3. SAVANȚI FILOLOGI ŞI NU NUMAI 


A. Structuri bimembre: N (nom.) + Pron. rel (gen.): „În aceeaşi clădi- 
re se afla şi Institutul Pedagogic studentul căruia era şi viitorul nostru scriitor 
Gr. Adam” (N. Corlăteanu, Răspântii, Chişinău, 1995, p. 136); „Avem norme or- 
toepice necesitatea cărora este indiscutabilă” (R. Udler, „Cultura Limbii”, nr. 2, 
1962, p. 81); „Se discută Negruzzi limba căruia se bucură aici de o descriere 
amănunțită..., alți scriitori ai timpului contribuţia cărora n-a fost mai puţin valo- 
roasă...” (S. Berejan, „Moldova socialistă”, 27.05.64, p. 4); „În pofida mesajului 
foarte clar al acestei creaţii mesianice autorul căreia îşi lega speranţele de apa- 
riția unui proroc..., O. Vuia vrea neapărat să-l scoată pe A. Mateevici drept poet 
naţional” (E. Levit, „„Moldova Literară”, 19.06.'96, p. 3); „Elevii pensionului, nu- 
mărul cărora nu depăşeşte cifra de 40, erau...” (V. Ciocanu, „Literatura şi Arta”, 
7.07.'77, p. 5); „E vorba ...de un decret prezidenţial proiectul căruia va fi în cu- 
rând pregătit” (N. Mătcaş, „Făclia”, 28.01.'94, p. 3); „Ştiinţa idealul căreia e sim- 
plitatea se dezvoltă...” (D. Batâr, „Moldova suverană”, 30.10.'91,p.4); „Înăuntru 
cetăţii era o fântână cu val pereții căreia au fost întăriţi cu bârne...” (I. Hâncu, 
„Moldova suverană”, 2.09.'87, p. 4); „Este vorba de aşa-numitul «râs ritualic», 
scopul căruia era de a produce veselie generală” (N. Băieşu, „Țara”, 30.03.'99, 

p. 4); „Statul n-ar trebui să întreţină structuri activitatea cărora constă în a obser- 
va...” (P. Parasca, „Flux”, 15.07.'99, p. 3); „Am citit un articol conținutul căruia 
autorul l-a copiat dintr-o carte...” (E. Nirca, „Glasul Națiunii”, 10.11.'9, p. 4); 
„CLASIC — (2). Reprezentant eminent al culturii..., opera căruia prezintă o va- 
loare incontestabilă” (D.E.L.M., vol. I, Chişinău, 1977, p. 574). 

Am stăruit intenţionat asupra exemplelor cu modelul structural bimembru, 
pentru că el este cel mai frecvent în toate stilurile limbii noastre. Aceasta însă nu 
înseamnă că savanții basarabeni ocolesc şi alte structuri. 

B. Structuri trimembre cu următoarele substructuri: 

B(1): N+Adj. + Pron. rel. (gen.) 

De exemplu: „...opera lui I. Creangă trăsătura generală a căreia este re- 
zerva în folosirea adjectivelor” (N. Corlăteanu Studiu asupra lexicului..., 1964, 
p. 36); „Pavel Boţu poartă în sine un «plugar» calitățile superioare ale căruia îi 
servesc drept etalon...” (M. Dolgan, „Literatura şi Arta”, 19.02.81, p. 2); „Alecu 
Russo, moştenirea literară a căruia poate n-am ştiut încă s-o fructificăm pe de- 
plin...” (E. Levit, „Moldova socialistă”, 19.03.'69, p. 4); „A existat un alt motiv 
de neacceptare a proiectului de lege părtaşii tociți ai căruia au fost o altă catego- 
rie de deputaţi” (I. Negură, „Făclia”, 2.07.'92, p. 2). 

Este uşor să observăm că în toate exemplele citate pronumele relativ în 
genitiv a fost plasat pe locul al treilea în loc să-şi facă apariţia pe primul, la „des- 
chiderea” subordonatelor atributive. 

BQ): Adj. + N + Pron. rel. (gen.): „E vorba de ... M. Preda, ultimul roman 
al căruia „Cel mai iubit dintre pământeni” a fost editat şi la noi...” (A. Evdoşenco, 
„Glasul”, 4.10.90, p. 10); „Substantivul „gârlă” provine din sl. veche, primul sens al 
căruia este «gât»” (A. Evdoşenco, Introducere în Filologia romanică, 1987, p. 133). 

B(): N, (nom.)+ N, (gen.) + Pron. rel. (gen.): „Se creează Partidul Na- 
tional Creştin, miezul programului căruia e reunirea Basarabiei cu Patria-mamă 
România” (VI. Nicu, „Mesagerul”, 6.09.'98, p. 2). 

C. Structuri tetramembre cu următoarele substructuri: 

C(1): N +Prep.+ N, (ac.) + Pron. rel. (gen.): „Frunze de dor deceniul de 
existenţă al căror e relevant...” (M. Cimpoi, „Cultura”, 30.09.'67, p. 10). 

C(2): N, + Conj. (şi) + N, + Pron. rel. (gen.): „Sunt nişte dexterităţi de 
vorbire coerentă, formarea şi dezvoltarea cărora e de neconceput fără o comuni- 
care intensă...” (A. Palii, „Făclia”, 27.12.'91,p. 11). 

Ar fi interesant să aflăm de ce savanții (mai ales cei lingvişti) apelează la con- 
strucții sintactice neautorizate sub aspectul normei literare, unanim acceptate? E vor- 
ba de avantaje stilistice (afective) sau de faptul că sunt, pur şi simplu, prea uşor influ- 
ențaţi de modele străine, care au reuşit să se infiltreze nu numai în țesătura limbii, ci şi 
în ceea ce se numeşte modus cogitandi al vorbitorilor de limba română din Republica 
Moldova. Răspunsurile la aceste întrebări ar putea fi, desigur, doar intuite. 

4. ZIARIŞTI DIN DIFERITE GENERAȚII 


După cum am arătat deja, structura sintactică copilul părinţii căruia şi-a 
făcut, mai întâi, apariţia în presa noastră, căci anume ziariştii au fost primii care 
s-au văzut nevoiţi să traducă mult din limba rusă în cea română. În paginile 
ziarelor republicane fenomenul în discuţie e atât de obişnuit, încât pe nimeni 
nu-l mai miră. Şi totuşi vom cita din ziarişti notorii, exigenţi faţă de felul cum 
se exprimă. 

„Ţara aceasta este România, istoria căreia numără peste două milenii” 
(N. Lupan, „Glasul Națiunii”, 26.09.95, p. 5); „În lupta contra obscurantis- 
mului..., națiunea, adevărul şi demnitatea, sfegarul cărora este tineretul, ...vor 
învinge neapărat” (B. Movilă, „Literatura şi Arta”, 15.04.95, p. 4.); „Devin tot 
mai frecvente numele ruse diminutivele cărora tind să se moldovenizeze: lurică, 
Igorel etc.” (C. Tănase, „Moldova socialistă”, 1.01.'89, p. 2); „Vorbesc în nu- 
mele acelor patrioţi conștiința oftigoasă a cărora nu concepe decât desconside- 
rarea românilor...” (VI. Pohilă, „Glasul Națiunii”, nr. 37, sept. 1995, p. 2); „„...în 
Franţa la guvernare a venit stânga, fruntaşii căreia au declarat că...” (VI. Pohilă, 
„Mesagerul”, 5.09.'97, p. 6); „Să-l amintim şi pe dl Boris Movilă vocea repeta- 
tă a căruia n-a fost auzită...” (I. Caţaveică, „Literatura şi Arta”, 21.10.'95, p. 2); 
„Sigur că am auzit şi de poemul eroic Calevala, unele cântări ale căruia se 
presupune că ar avea... la 2000-2500 de ani... şi de faptul că Finlanda este o ţară 
postindustrială realizările căreia mai rămân de domeniul visurilor pentru noi” 
(S. Cucuietu, „Țara”, 18.06.°96, p. 4); „Numărătoarea începe de la săptămânalul 
«Învățătorul Moldovei» primul număr al căruia a ieşit de sub tipar la 3 octombrie 
1954” (Al. Donos, „Literatura şi Arta”, 10.09.'94, p. 2); „...Intelectualitatea misiu- 
nea căreia este să civilizeze şi să reimplanteze în popor sentimentele demnităţii 
umane... nu a găsit tăria...” (Zina Gane, „Literatura şi Arta”, 27.06.'96, p. 1); 
„Rog corectura revistei, colaborator al căreia sunt şi eu, să nu se grăbească să 
pună pixul în mişcare” (Gr. Fidelschi, „Glasul Națiunii”, 19.05.99, p. 10). 

Să stabilim acum (dacă aceasta e cu putinţă) unele cauze ce au condus la 
apariţia şi extinderea atât de rapidă a structurii copilul părinții căruia în limba 
română scrisă din Republica Moldova. 

Causa causarum este, desigur, influenţa modelelor ruseşti. În urma unei 
permanente interferenţe lingvistice ruso-române pe teritoriul Basarabiei, lexi- 
cul şi sintaxa limbii române s-au lăsat penetrate de modele structurale străine. 
Să dăm câteva exemple: ce tu faci?; necătând la aceea că...; pe linie de par- 
tid; aşa cum am fost bolnavă, n-am venit la şcoală; bilet de invitaţie; bilet de 
partid; Ion nu lucrează după specialitate; eu m-am legat pe telefon cu Jora; 
s-au luat măsuri în vederea rezolvării problemelor pregătirii cadrelor execu- 

tivelor raioanelor şi oraşelor republicii; eu trăiesc la căminul 9 pe al treilea 
etaj etc. 

La început construcţiile citate mai sus păreau caraghioase pentru românii 
basarabeni, dar cu timpul mulţi vorbitori s-au obişnuit cu ele, reproducându-le 
inconştient. Acelaşi lucru s-a întâmplat şi cu structura atributivă copilul părinții 
căruia. Deschiderea unei propoziţii subordonate atributive direct printr-un sub- 
stantiv e specifică limbii ruse, de unde am şi împrumutat-o. Sunt nişte calcuri 
sintactice care, în viziunea unor autori francezi, reprezintă „un împrumut de sin- 
tagme sau de forme străine cu traducerea literală a elementelor lor constitutive” (a 
se vedea: Marie Louise Moreau, Sociolingvistiqgue. Concepts de base, Mardaga, 
1997, p. 64 passim). 

Calcul lingvistic, în general, şi cel de tipul copilul părinții căruia, în special, 
trebuie considerat ca o urmare a acţiunii factorilor externi asupra limbii române din 
Basarabia. E vorba de repercusiunile unui presant bilingvism rus-român, când lim- 
ba rusă ajunsese să expulzeze din uzul oficial limba română, ocupându-i locul. 

Menţionăm că la pătrunderea în uz a modelului copilul părinții căruia au 
contribuit şi unii factori interni. E vorba de comoditate, de dorinţa de a scăpa de 
trei tipuri de greşeli gramaticale: a) acord incorect în gen şi număr al articolului 
posesiv (al, a, ai, ale) cu substantivul din subordonata atributivă (de ex.: pescar al 
cărui undiţe... Corect: pescar ale cărui undiţe); b) acord incorect al pronumelui 
relativ care cu substantivul din regentă (de ex.: casa al cărui acoperiş... Corect: 
casa al cărei acoperiş...), c) acord incorect şi al articolului posesiv, şi al pronume- 
lui relativ (de ex.: şcoala a căror elevi... Corect: şcoala ai cărei elevi). 

Avem de-a face cu un acord gramatical sui-generis, numit şi „încrucişat”, 
care ar putea fi redat schematic în felul următor: 


Universitatea ai cărei studenți... 

Anume acest acord „încrucişat” îi pune în încurcătură pe mulţi mânuitori de 
condei care, din grabă sau din alte motive, comit greşeli, abateri de la norma literară. 
Exemplificăm: (1) „Două obsesii uriaşe ale lui Eminescu ale (corect: a) căror secan- 
tă se numeşte setea de cunoaştere a geniului” („Tinerimea Moldovei”, 16.01.'95, 
p. 4); (2) „La sugestia mea l-au trimis la serviciu la Institutul al cărei (corect: cărui) 
rector era pe atunci domnul N.” („Moldova suverană”, 8.10.'96, p. 3); (3) „Expri- 
măm sincere condoleanţe familiei regretatului profesor a (corect: al) cărui nume a 
intrat în istoria culturii” („Moldova suverană”, 4.09.'99, p. 6); (4) „Imaginaţi-vă 
situaţia în care copilul vine de la şcoală (unde a învăţat că rugăciunea înainte de 
masă este obligatorie) în familia a (corect: ai) căror (corect: cărei) membri, oameni 
tineri încă şi voinici, n-au dat pe la biserică încă din ziua cununie!” („Luceafărul”, 
12.08.'96, p. 8); (5) „Maestrul a fondat «Liga criticilor» al cărui (corect: cărei) pre- 
şedinte de onoare va rămâne...” („Moldova suverană”, 4.09.'99, p. 6). 

Fireşte, ziariştii n-ar fi comis greşelile privind acordul articolului posesiv şi 
al pronumelui relativ, în exemplele de mai sus, dacă ar fi apelat la modelul struc- 
tural nenormativ copilul părinţii căruia. lată aceste posibile structuri: (1) „,...două 
obsesii ale lui Eminescu secanta cărora...”; (2) „...institutul rectorul căruia...”; 
(3) „regretatul numele căruia...”; (4) „....familia membrii căreia...”; (5) „...liga 
preşedintele căreia...”. 

Un alt factor intern care accelerează şi stimulează până acum punerea în 
circulaţie a modelelor nerecomandabile este următorul: normele limbii române 
literare admit ca pronumele relativ care (introducând o subordonată atributivă) 
să apară în cazul genitiv cu diverse prepoziţii, locuţiuni prepoziţionale, conjunc- 
tionale şi adverbiale. Dintre acestea menţionăm: în jurul, în mijlocul, cu ajutorul, 
prin intermediul, în dreptul, în urma, în vederea, în componenţa, de răul, în faţa, 
în cursul, în preajma, în timpul ş.a. Spre exemplu: ,....îi iartă vecinei acele lucruri 
din pricina cărora nu-i mai răspundea la salut” (M. Preda, R., p. 68); „...te-ai uitat 
cu dispreţ la tocurile strâmte în dreptul cărora pantalonii erau niţel rupţi” (A. Vla- 
huţă, S.A., II, 323); „Adjectivul este un determinant direct al substantivului prin 
intermediul căruia determină şi predicatul” (Revista „Limba Română”, Bucureşti, 
1998, nr. 4, p. 94); „Propoziția finală exprimă scopul în vederea căruia se îndepli- 
neşte acţiunea din regentă” (GLR, II, ed. 2, 1966, p. 303); „Ţăranii formează un 
rând mare în mijlocul căruia intrase Vali” (O.A., p. 445); „Efim auzea bocănitul 
stativelor de răul cărora în casă-i strâmt, miroase a câlți...” (C., p. 121). 

În exemplele citate pronumele relativ care nu „deschide” în mod nemijlocit 
subordonata atributivă, pentru că între el şi propoziţia regentă se plasează diferite 
locuţiuni adverbiale. 

Mai există un factor intern care stimulează răspândirea în limba română din 
Basarabia a frazelor de tipul copilul părinții căruia. E vorba de faptul că norma 
literară contemporană admite ca pronumele relativ care în cazul genitiv să se 
plaseze după substantivul determinat din propoziţia subordonată atributivă, dar 
numai în cazul „în care substantivul din atributivă este precedat de o prepoziţie””. 
Prof. M. Avram enumeră, în cazul dat, următoarele prepoziţii: drept, după, la, 
pentru“. 

Aşadar, sunt admisibile, în opinia M. Avram, două modele de subordonate 
atributive: a) cu pronumele relativ în genitiv după substantivul determinat din 
propoziţia atributivă: poetul în opera căruia şi b) cu pronumele relativ în genitiv 
înaintea substantivului determinat din cadrul propoziției atributive: poetul în a 
cărui operă...5. 

În continuare ne vom referi la exemple atestate pentru modelul (a) cu re- 
lativul care în genitiv după substantivul determinat din subordonata atributivă: 
„...0 tăcere în sânul căreia tot omul îşi auzea bătăile inimii” (V. Alecsandri, O.A., 
p. 457); „...toată ţara sărbătoreşte pomenirea unui mare scriitor” (I. L. Caragiale) 

în opera căruia a sunat glasul adevărului” (M. Sadoveanu, E., p. 153); „Această 
cutiuță era un dar din copilăria Puiei lui iubite, pe capacul căreia, în interior, se 
afla scrisă, de mâna ei, o felicitare pentru «tăicuțu»” (F. L. Rebreanu, C.S.M., 
p. 183); „Tu eşti un om important, la uşa căruia stă neadormit un cerber în uni- 
formă...” (A. Vlahuţă, S.A., p. 199); „...scriitorii de frunte pe umerii cărora apa- 
să tot mai mult sarcina mişcării noastre literare” (G. Meniuc, „Gazeta literară”, 
16.04.'64, p. 3); „Schiţase subiectul într-o nuvelă pe caietul căreia însemnase cu 
litere mari Zestrea” (C.S.M., p. 58); „TVM va trebui să lanseze emisiuni speciale 
de sinteză în timpul cărora va fi reflectată activitatea Parlamentului...” („Țara”, 
10.10.'98, p. 4); „Aşteptam tablourile lui Teodor Buzu, în pânzele căruia e pre- 
zentă tema satului basarabean” (N. Dabija, „Literatura şi Arta”, 15.10.'98,p. 1); 
„Textul a devenit cunoscut cu titlul „Scrisoare către congres”, sub genericul că- 
ruia s-au înscris apoi toate celelalte texte dictate de Lenin până în martie 1922” 
(„Glasul Națiunii”, 30.06.99, p. 16). 

Şi acum vom prezenta câteva exemple atestate pentru modelul (b) cu pro- 
numele care în genitiv plasat înaintea substantivului determinat din subordonata 
atributivă: „Căci sprinţar şi înşelător este gândul omului, pe ale cărui aripi te 
poartă dorul nemărginit şi nu te lasă în pace până ce intri în mormânt” (I. Crean- 
gă, O., p. 131); „Dacă prin codri pătrunzi, dai de-o vale frumoasă şi verde / Pe 
al cărei deal se întinde o mândră grădină” (M. Eminescu, P., p. 341); „Drezina 
fuge din ce în ce mai repede... pe lângă cantoane de a căror fiinţă n-a bănuit până 
acum” (Cezar Petrescu, Apud GLR, II, p. 275); „Văzură în urmă-le un luciu în- 
tins..., în a cărui oglindă bălaie se scaldă în fund luna” (M. Eminescu, Apud GLR, 
II, p. 443). 

Din cele discutate până acum, este lesne să înţelegem că extinderea mode- 
lelor sintactice de tipul copilul părinții căruia „frecvente la românii basarabeni” 
e cauzată atât de factorii externi (influenţa structurilor respective din limba rusă, 
traducerile masive din rusește), cât şi de factorii interni (dificultăţi de acord gra- 
matical privind pronumele relativ care şi formele articolului posesiv; admiterea 
ca normă literară a subordonatelor atributive introduse prin relativul care în cazul 
genitiv, anticipat de: a) prepoziţii; b) locuţiuni prepoziționale şi adverbiale; c) de 
prepoziţii plus substantiv în cazul acuzativ). 

După cum ne putem da seama, avem de a face cu un element inovator în 
sintaxă fie numai pentru limba română literară din Basarabia. Dar este bine cu- 
noscut că orice inovaţie trebuie să aibă o finalitate. Care va fi această finalitate la 
modelele structurale înregistrate? Se vor extinde, cu timpul, aceste construcţii în 
toate stilurile funcţionale? În toate limbajele? În vorbirea tuturor locutorilor de 
limba română sau nu? 

În această ordine de idei este interesantă opinia prof. Eugeniu Coşeriu, care 
notează: „... finalitatea este a vorbitorului care adoptă ceva, care adoptă o inova- 

ție... şi nu se poate susține că această finalitate este aceeaşi pentru toţi vorbitorii 
care adoptă. Adică, primul care adoptă ceva poate adopta, eventual, din motive 
estetice sau din motive de solidaritate cu o anumită grupare ş.a.m.d. Ceilalţi care 
adoptă pot avea alte motive. Deci această motivare printr-o singură finalitate nu 
are nicio bază sigură. 

Numai dacă, într-adevăr, vedem că foarte mulţi vorbitori au făcut acelaşi 
lucru şi, într-adevăr, s-a introdus ceva nou în limbă, atunci spunem că ceea ce s-a 
produs este ceea ce s-a dorit”. 

Un interes deosebit prezintă meditaţiile şi reflecţiile profesorului Coşeriu 
asupra finalităţii eventualelor inovaţii în limbă: „Finalitatea este o finalitate 
subiectivă, şi nu o finalitate obiectivă în dezvoltarea limbii”. În acest sens putem 
spune că situaţia structurilor discutate este foarte specifică: pe de o parte, de fapt, 
sunt nenormative (ca să nu zicem anti-normative), iar pe de altă parte, au plăcut 
multora, aproape tuturor mânuitorilor de condei (printre care sunt şi personalități 
de referinţă în materie de corectitudine lingvistică). Modelul în discuţie „bate la 
poarta vieţii”, „cere” insistent să i se facă loc alături de modelele consacrate de 
fraze cu subordonate atributive. Cu alte cuvinte, să fie considerat o realitate obiec- 
tivă în perioada actuală a dezvoltării limbii române din Basarabia. 

După ferma noastră convingere, în cazul dat se manifestă nu „tendinţele lim- 
bii”, ci mai curând dinamismul ei, caracterul maleabil, deschis al sintaxei. În planul 
acesta să apelăm din nou la prof. E. Coşeriu. lată ce scrie maestrul: „În sfârşit, cu 
privire la tendinţe. Este (aici) pur şi simplu dinamismul limbii. Adică, acelaşi mod 
de a proceda duce la aceleaşi rezultate şi deci nu sunt tendinţe ale unei limbi. Limba 
nu poate tinde la nimic, fiindcă este o obiectivare, un fapt abstract, când spunem 
că însăşi limba „tinde” la ceva. Numai vorbitorii pot tinde la ceva, fiindcă ei sunt 
subiecte, limba nu este subiect”. 

Pornind de la cele citate, putem sublinia că anume „vorbitorii”, mulţi din 
acei ce-şi fac meseria scriind (ziarişti, scriitori, savanţi, publicişti etc.) au acceptat 
modelul împrumutat copilul părinții căruia, părându-li-se mai convenabil, mai 
comod decât tradiționalul şi normativul copilul ai cărui părinți. 

Folosirea masivă a inovației sintactice în cauză ne obligă să credem că 
aici avem de-a face cu nişte dublete structurale la nivelul frazei cu subordonate 
atributive. Specificul dubletelor de tipul copilul părinții căruia constă în faptul că 
apariţia lor în limbă îşi are explicaţii atât de ordin extralingvistic, cât şi de ordin 
lingvistic. Profesorul R. Budagov scrie că dubletele se pot întâlni în toate limbile 
literare. Ele (dubletele) sunt tolerate uneori un timp destul de îndelungat, pentru 
ca la un moment dat să se facă „alegerea” dorită sau diferenţierea necesară între 
structura veche şi cea nouă care o dublează”. 

Fireşte, soarta oricărui dublet sintactic, inclusiv a celui care ne-a preocupat 
în prezenta cercetare, o decide uzul, întrebuinţarea frecventă de către purtătorii 

limbii. Se ştie că usus est magister optimus (Cicero), pentru că numai în circula- 
ție, în procesul funcţionării se poate accepta şi consolida sau nega şi respinge un 
fenomen de limbă. 


NOTE 

! M. Avram, Gramatica pentru toţi, ed. a 2-a, Bucureşti, 1997, p. 185. 

? A. Ciobanu, Limba maternă şi cultivarea ei, Editura Lumina, Chişinău, 1988, p. 159- 
179. 

3 Gramatica limbii române, vol. II, Sintaxa, Bucureşti, 1966, p. 275; M. Avram, op. 
cit., p. 184-185. 

4M. Avram, op. cit., p. 184. 

5 Ibidem, p. 185-186. 

ĉE. Coşeriu, Lingvistica integrală, Bucureşti, 1996, p. 9%. 

7 Ibidem, p. 91. 

8 Ibidem, p. 92. 

°R. Budagov, Celovek i ego iazâk, Moscova, 1976, p. 163. 

$ 3 REGIONAL-NAȚIONAL ŞI NORMA LITERARĂ 


Deşi limba cunoaşte o permanentă evoluţie / inovaţie, vorbitorul este con- 
vins că realizează mereu aceeaşi limbă, că nu vorbeşte altă limbă şi că el nu face 
altceva decât să continue tradiţia. Când adoptă ceva nou, adoptă fiindcă aşa „se 
zice”, considerând că asta ţine deja de limbă, că în limbă se zice aşa (cf. Coșeriu, 
1996, 87). Sunt ferm convins că toate devierile de la normă (la o anumită perioadă 
a cutărei sau cutărei limbi) apar, mai întâi, în vorbire, căci Nihil est in lingua quod 
non fuerit prius in oratione. 

Şi mai este un lucru foarte important care poate genera schimbări în limbă: 
apariția unor structuri noi, antinormative, generate de obicei de influenţe externe. 
Prof. E. Coşeriu notează în acest plan: „...limba care nu se schimbă este limba 
abstractă. Nu s-a întâmplat niciodată ca o gramatică să se modifice de la sine 
sau un dicţionar să se îmbogăţească prin propriile puteri. lar liberă de aşa-numiţii 
«factori» externi nu este limba abstractă, consemnată în gramatici şi dicţionare”. 
Şi în continuare: „Cea care se schimbă este limba reală, în existenţa ei concretă. 
Dar această limbă nu poate fi izolată de «factorii externi» — adică de tot ceea ce 
constituie materialitatea, istoricitatea şi libertatea de expresie a vorbitorilor care 
se manifestă numai în vorbire” (Coşeriu, 1997, 15). 

Să trecem acum la examinarea faptelor concrete de limbă: 

1. Pronumele „buclucaşe” dânsul, dânsa 

Două sunt problemele pe care le discută lingviştii în legătură cu aceste 
pronume: 

a) dacă sunt personale sau de referinţă; 

b) dacă se pot sau nu utiliza, fără prepoziţii, la cazurile N, G, D. 

La nici una dintre întrebările de mai sus nu există încă un răspuns univoc. 

Gramatica Academiei îl include pe dânsul între pronumele personale, dar 
într-un punct special, unde apare sub titlul Alte pronume personale. Aici putem 
citi: „În limba română literară nu se folosesc decât formele de nominativ-acuza- 
tiv: dânsul, dânsa, dânşii, dânsele (nu şi cele de genitiv-dativ: dânsului, dânsei, 
dânşilor, dânselor)” (GA, 1966, 117-118), după care se dau o serie de exemple 
concludente (GA, 1966, 118). 

Altă opinie este expusă de Mioara Avram — autoarea operei de mare valoa- 
re Gramatica pentru toți (Avram, 1997). Spre deosebire de GA, 1966, autoarea 
admite formele de G-D ale pronumelui dânsul, dânsa etc., cu menţiunea că „sunt 
foarte puţin folosite în limba literară” (Avram, 1997, 164), şi mai departe preci- 

zează că „în limba literară dânsul nu este sinonim cu dumnealui, cum cred unii, 
ci numai cu el (deci pronumele personal pur); el poate exprima cel mult o nuanţă 
slabă de politeţe, aflându-se din acest punct de vedere, între e/ şi dumnealui” 
(Avram, 1997, 164). 

În excelenta lucrare Gramatica limbii române (1997), profesorul Dumitru 
Irimia reţine următoarele aspecte: 

a) Pronumele dânsul, dânsa se caracterizează prin trăsătura semantică + uman, 
şi prin aceasta „se diferenţiază de pronumele el, ea”; 

b) În uz însă, „pronumele dânsul, dânsa nu substituie exclusiv substantive- 
le denumind fiinţe umane” (Irimia, 1997, 98); 

c) „prin trăsătura semantică + uman [...] pronumele dânsul este apropiat în con- 
ştiinţa subiectului vorbitor de pronumele personale de reverență” (Irimia, 1997, 98). 

Academicianul Iorgu Iordan repudia formele de N, G şi D ale pronume- 
lui dânsul (de tipul: dânsul a plecat, i-am spus dânsului, casa dânsei...), scriind 
următoarele: „Astfel de construcţii trebuie combătute chiar dacă se întâlnesc la 
autori ca Matei Caragiale (ai dânsei) sau Beniuc (Murmurând şi dânsul...” Sa- 
vantul considera că pronumele dânsul la N, G, D este folosit în mod intenţionat 
de către „cei ce au crezut şi cred că trebuie să se deosebească (în avantajul lor!) de 
«vulg», ajutaţi fiind şi de impresia [...] că el etc., în prezenţa persoanei respective, 
este nepoliticos (sau mai puţin politicos)” (Iordan, 1956, 372). 

Ni se pare că e un caz de manifestare a unei opinii subiective din partea 
unui ilustru lingvist în problema „pronosticării” în materie de cultivare a limbi. 

O opinie similară cu cea a acad. I. Iordan o exprimă şi profesorul D. Iri- 
mia. Domnia Sa remarcă explicit că pronumelor dânsul, dânsa le sunt proprii 
numai nominativul şi acuzativul (Irimia, 1997, 105), deşi mai departe recu- 
noaşte că „este destul de frecventă şi întrebuinţarea formelor de genitiv-dativ 
(copilul dânsei, numele dânsului, i-am spus dânsei), dar acestea poartă marca 
unui anumit coeficient de arfificialitate şi prețiozitate [subl. n.]” (Irimia, 1997, 
105). 

Dar ce spune uzul literar? Scriitorii, savanții, ziariştii etc. folosesc formele 
de N, G, D (fără prepoziţii), percepându-le ca nişte cuvinte de reverență aflate 
„între pronumele personale el, ea şi dumnealui, dumneaei”. lată câteva exemple: 
„La ce oare dânsa s-a născut pe lume, / O sărmană frunză pe oceanu-n spume...” 
(Eminescu, 1982, 154); „Avea şi dânsul trei feciori / Şi i-au plecat toţi trei deo- 
dată / La tabără, sărmanul tată!” (Coşbuc, 1966, 56); Sărmana mea mamă! — grăi 
dânsa în cele din urmă. Mult s-a temut dânsa...” (Slavici, 1993, 123). 

Şi scriitorii basarabeni utilizează acest pronume, condamnat de I. Iordan: 
„Dânsa îţi întinde doar o foaie de hârtie...” (Busuioc, 1999, 76); „...tata vorbea cu 
glas tare, dar dânsa nu-l auzea” (Beşleagă, 1976, 235); „....el n-a avut de unde şti 
ce i-au dorit dânşii” (Ion Hadârcă, „Literatura şi Arta”, 1 ianuarie 1980, p. 1). 

Aşadar, uzul formelor de N, G, D ale pronumelui dânsul le permite să de- 
vină cu timpul normă. 

2. Adjectivele lipsite” de grade de comparaţie 

2.1. În GA (1966, 113) se afirmă că există două categorii de adjective care, 
în mod obişnuit, nu au grade de comparaţie: 

a) adjectivele care prin originea lor sunt vechi comparative sau superlative: 
major, inferior, superior, exterior, ulterior, anterior, ultim, suprem €tc.; 

b) unele adjective care prin sensul lor nu pot fi, în principiu, supuse compa- 
raţiei: complet, veşnic, perfect, principal, desăvârşit, popesc, muncitoresc etc. 

2.2. În Gramatica pentru toți, Mioara Avram (1997, 127) notează că „ad- 
jectivele care au sens de superlativ nu admit niciodată mărci de superlativ absolut 
(nu e corect să se spună foarte excelent, foarte admirabil, foarte splendid etc.)”. 

2.3. Profesorul Dumitru Irimia (1997, 92) precizează că în limba româ- 
nă există „unele adjective calificative incompatibile cu gradualizarea însuşirii pe 
care o exprimă: etern, veşnic, mort, perfect, esenţial, principal, desăvârşit etc.”. 

Aşadar, s-ar părea că situaţia este clară sub aspectul normei: gramaticile 
citate (şi altele necitate) ne spun destul de explicit care adjective pot şi care nu pot 
fi utilizate la gradul comparativ şi superlativ. 

Dar să vedem acum ce zice uzul, vorbirea (parole), şi nu gramatica 
(langue). 

3. Superlativul în opera unor savanţi, scriitori, critici literari 

magnific adj. Măreţ, grandios, superb, minunat; de un fast ieşit din co- 
mun; (cu valoare de superlativ) foarte frumos, strălucit, desăvârşit (DEX s.v.) 
(< fr. magnifique). 

S-ar părea, aşadar, că adjectivul în cauză nu poate fi utilizat la superlativ. Şi 
totuşi, uzul ne arată contrariul. În cartea Pagini despre cultura europeană, profe- 
sorul Ovidiu Drimba scrie: „Spania... ţara de cea mai magnifică izolare geografică 
şi spirituală” (Drimba, 1994b, 83). 

De ce avea nevoie cunoscutul critic de artă Ovidiu Drimba să apeleze la un 
superlativ cu totul neobişnuit? Din macrocontext aflăm că este vorba de romanul lui 
Cervantes Don Quijote. În opinia autorului, acest roman „este o Biblie a iluziei şi a 
idealului”, iar personajul central trebuie privit ca „un pasionat al izolării”. Anume sin- 
gurătatea „îl face pe Don Quijote să fie mai puternic decât Hamlet” (Drimba, 1994b, 
83). Un astfel de erou, în viziunea profesorului O. Drimba, nici nu a putut să apară 
decât în „Spania — ţara de cea mai magnifică izolare geografică şi spirituală”. 

proeminent adj. (despre oameni) leşit din comun prin calitățile sale; ex- 
cepţional (DN3 s.v.). Care iese din comun prin valoare, calităţi; remarcabil (DEX 
s.v.) (< fr. proeminent). 

E parcă de la sine înţeles că adjectivul proeminent ar trebui să fie incom- 

patibil „cu gradualizarea” însuşirii. Şi totuşi uzul ne arată altceva. În cartea lui 

loan Raţiu România de astăzi citim: „Geniul românesc prin George Enescu, Con- 
stantin Brâncuşi şi Eugen Ionesco — ca să-i pomenim pe artiştii cei mai pro- 
eminenţi — şi-a statornicit prezenţa în patrimoniul universal al ştiinţei şi culturii” 
(Raţiu, 1990, 7); „S-a întâlnit prezidentul cu Agostino Neto, ce/ mai proeminent 
dintre liderii mişcării de eliberare din Angola...” (Raţiu, 1990, 148). 

E lesne de observat că adjectivul proeminent, referitor la Enescu, Brâncuşi, 
E. lonesco şi Agostino Neto, i s-a părut autorului prea şters, evaporat de ideea de 
„excepţional” şi atunci, ca să potenţeze caracterizarea acestora, a plasat adjectivul 
în cauză la gradul superlativ. 

Să mai cităm un exemplu extras dintr-un articol publicistic al unui foarte 
cunoscut poet basarabean, Ion Hadârcă: „Programul neglijează cele mai proemi- 
nente personalităţi care au fertilizat şi fructificat tradiţiile naţionale” („Literatura 
şi Arta”, 7 ianuarie 1988,p.7). 

Comentariul ar fi acelaşi ca şi în exemplele excerptate din cartea lui loan 
Raţiu. 

celebru adj. Renumit, vestit, ilustru (DEX, DN3 s.v.) (< fr. celebre, lat. celebris). 

Poate oare adjectivul celebru să se supună graduării? 

Dominanta semantică a adjectivului celebru nu permite utilizarea acestuia 
la gradul superlativ. Cu toate acestea, unii autori apelează la asemenea construcții. 
Astfel, într-o prefaţă semnată la 10 august 1878, B.-P. Hasdeu scria: „Am supus 
primele două publicaţii la aprecierea amicului nostru Hugo Schuchardt, unul din- 
tre cei mai celebri lingvişti contemporani” (Hasdeu, 1983, 67). 

extraordinar adj. Care este cu totul deosebit, care iese din comun; neo- 
bişnuit, nemaipomenit, formidabil, excepţional; (despre oameni) dotat cu calități 
deosebite, excepţionale; (despre lucruri etc.) foarte bun (DEX s.v.) (< fr. extraor- 
dinaire, lat. extraordinarius). 

E limpede că adjectivul calificativ extraordinar este incompatibil cu dorin- 
ta cuiva de a-l plasa pe scara graduală comparativ-superlativ. 

Şi totuşi, usus est tyrannus linguae! Istoricul şi criticul literar Alexandru 
Balaci, în Studiu introductiv la Decameronul lui Giovanni Boccaccio, scria: 
„Boccaccio a înălțat cea mai extraordinară triadă literară pe care a cunoscut-o 
vreun secol” (Balaci, 1970, 5). 

clasic adj. (despre opere literare, artistice etc.) Care poate servi ca model 
de perfecțiune; de mare valoare (DN3 s.v.) (< fr. classique, lat. classicus). 

Ovidiu Drimba e tentat să imprime adjectivului clasic sensul de „potrivit, 
reuşit”, adică îl coboară în rang din punct de vedere semantic: „Să luăm un exem- 
plu cu totul clasic pentru spiritul ştiinţific indicat” (Drimba, 1994a, 84). 

În opinia noastră, un exemplu poate fi potrivit (bun, excelent, clasic, dacă 
vreţi) sau nepotrivit (nereușit). Tertium non datur. Forţa de intensitate calificativă 
ce se conţine în adjectivul clasic nu are nevoie de trepte de comparaţie. 

masiv adj. Impunător, grandios, solid, mare. (DLRLC III s.v.) (< fr. mas- 
sif). (Micro Robert: 651 trimite, explicând adjectivul massif, la épais „gros, dens, 
compact”, gros „mare”, lourd „greu”, pesant „greoi, apăsător”.) 

În monografia sa dedicată lui Dimitrie Cantemir, cunoscutul filolog Dra- 
goş Moldovanu scrie: „...cea mai masivă influenţă orientală a suferit-o Bizanțul” 
(Moldovanu, 1997, 61). 

Dacă vom pune în prim-plan latura cognitivă (şi nu afectivă) a mesajului 
comunicat, atunci propoziţia ar fi putut suna în felul următor: „O masivă influenţă 
orientală / O influență masivă orientală a suferit-o Bizanțul”. Autorul însă a căutat 
să impresioneze pe cititor. În acest scop „s-a abătut” de la topica obiectivă (a se 
compara: influență masivă şi masivă influenţă) şi de la sensul nemarcat stilistic (a 
se compara: o masivă influenţă şi cea mai masivă influenţă). 

acerb adj. Îndârjit, înverşunat, necruţător (DN3 s.v.); agresiv (Şăineanu 
s.v.) (< fr. acerbe < lat. acerbus). 

Prozatorul şi poetul basarabean Nicolae Costenco a utilizat adjectivul acerb 
la gradul superlativ, notând: „S-au scurs ani de muncă foarte acerbă a scriitorilor 
moldoveni” („Glasul Națiunii”, 1 noiembrie 2001, p. 3). 

Pe autor nu-l satisface faptul că adjectivul acerb, prin definiţie, conţine ide- 
ea de superlativ (de exemplu, muncă acerbă), şi de aceea îi adaugă o „doză” de 
superlativ prin adverbul foarte (muncă foarte acerbă). În felul acesta s-a obţinut 
un surplus de calificative. 

splendid adj. Foarte frumos, minunat, strălucitor, măreț (DEX s.v.); deplin, 
desăvârşit, extraordinar (Șăineanu s.v.) (< fr. splendide, lat. splendidus). 

Dar iată şi o atestare la un autor deosebit: „Romanul Don Quijote creează 
cea mai splendidă forţă morală crescută din izolare” (Drimba, 1994b, 83). 

Credem că mesajul nu ar fi avut de pierdut, dacă ar fi fost exteriorizat în 
felul următor: „Romanul Don Quijote creează o splendidă forţă...”. 

sublim adj. Aflat la un înalt grad de perfecţiune, de desăvârşire morală sau 
intelectuală; superb, înălțător. De o perfecţiune, de o frumuseţe neîntrecută (DN3 
s.v.); care se ridică sau se află la o mare înălţime în ierarhia valorilor (morale, 
estetice, intelectuale), la cel mai înalt grad de desăvârşire, de frumuseţe; măreț, 
superb, înălțător, minunat (DEX s.v.) (< fr. sublime). 

B.-P. Hasdeu scria: „„...capetele cele mai sublime şi totodată cele mai ştiin- 
țifice ale omenirii aveau aspiraţiuni înalte” (Hasdeu, 1961, 206). 

rarisim adj. Foarte rar (DN3 s.v.); care se găseşte (sau se întâmplă) foarte 
rar, cu totul neobişnuit (DEX s.v.) (< it. rarissimo, lat. rarissimus). 

Academicianul Iorgu Iordan scria că, „după modelele latino-italiene, limba 
oamenilor instruiți cunoaşte câteva superlative (cu sens absolut) formate altfel 
decât cere sistemul nostru lingvistic. Este vorba de superlativele în -isim care 
apar (mai ales apăreau) în condiţii speciale (totdeauna de ordin subiectiv, adică 

stilistic): importantisim (spunea Hasdeu), rarisim (o rarisimă carte de gramatică), 
simplisim” (Iordan, 1956, 352). 

Avem de-a face, aşadar, cu un superlativ format după modelul latin, cu 
sufixul -issimus şi care nu ar trebui să aibă la noi grade de comparaţie. Cu toate 
acestea, în romanul Calea Victoriei întâlnim: „Nellu închipui capitala ca un fabu- 
los garaj, de unde nu lipseşte nicio marcă de automobil dintre cele mai rarisime” 
(Cezar Petrescu, 1965, 10). 

Scriind în felul acesta, autorul doreşte să ne convingă că automobilele pot 
fi de marcă rară, mai rară şi chiar foarte rară, adică automobile neobişnuite, 
mai neobişnuite şi foarte neobişnuite, aproape neîntâlnite. În planul acestui ra- 
ţionament, pe scriitor nu-l interesează faptul că rarisim înseamnă deja „foarte 
neobişnuit”. El obişnuieşte a însoţi adjectivul rarisim cu markerii formali-struc- 
turali ai superlativului, căci numai astfel, în opinia lui, mesajul transmis va fi 
cel scontat. 

În limba română, adjectivele cu sufixul -issimo se întâlnesc în câţiva ter- 
meni muzicali de origine italiană, cum ar fi: fortissimo, pianissimo, prestissimo 
etc. Iorgu Iordan scrie că în limba română „ele îşi păstrează neschimbat aspectul 
lor originar şi de aceea nu pot fi considerate drept cuvinte româneşti propriu-zise” 
(Iordan, 1956, 352). 

4. Superlativul în presă 

Să trecem fugitiv la analiza situaţiei în presă. E de menţionat că tocmai în 
mass-media scrisă (şi nu numai) ne ciocnim de cele mai multe cazuri de utilizare 
pleonastică a gradelor de comparaţie, în special a gradului superlativ. 

Să trecem la fapte de limbă. 

stringent adj. Care se impune neapărat, care nu suferă amânare; imperios, 
presant (DN3 s.v.); ex. „probleme de stringentă actualitate” (DLRL IV s.v.) (< it. 
stringente). 

Pe ziarişti nu-i interesează faptul că adjectivul stringent conţine deja semul 
de intensitate graduală, echivalentă cu ceea ce numim superlativ, şi-l plasează la 
grade de comparaţie. Câteva exemple: „La 10 octombrie 1917 la Chişinău a avut 
loc primul Congres al ostaşilor şi ofiţerilor basarabeni, care au discutat cele mai 
stringente probleme...” („„Țara”, 10 aprilie 1997, p. 2); „Cea mai stringentă este 
licenţa de instituţie de alternativă” („Făclia”, 19 aprilie 1997, p. 4); „Care sunt 
cele mai stringente probleme ale tineretului în Republica Moldova?” („„Moldova 
suverană”, 8 octombrie 1997, p. 2); „Problema unităţii forţelor naţionale rămâne 
cea mai stringentă problemă” (în „Ţara”, 12 octombrie 1997, p. 1). 

După cum ne conving exemplele, de cele mai multe ori calificativul strin- 
gent se referă la substantivul problemă (care poate fi stringentă, mai stringentă, 
cea mai stringentă, foarte stringentă). 

Vom mai cita câteva exemple fără comentariile de rigoare: 

radical: „Lucrările trebuie schimbate în cel mai radical mod” („Moldova 
suverană”, 20 octombrie 2002, p. 1); 

consacrat: „Manualele sunt elaborate de cei mai consacrați profesori de la 
facultate” („Făclia”, 6 iulie 2002, p. 2); 

notoriu: „Vasile Moldovanu lucrează în calitate de specialist în psihotera- 
pie, sexopatologie şi reflexoterapie, devenind unul dintre cei mai notorii medici- 
practicieni din domeniu” („Viaţa satului”, 18 ianuarie 1997, p. 3); 

fundamental: „Dicţionarul publicat e una dintre cele mai fundamentale 
lucrări printre dicționarele bilingve” („Glasul Națiunii”, 5 februarie 1997, p. 3); 
„A. Lupan rămâne figura cea mai fundamentală, cea mai pitorească în istoria Re- 
publicii Moldova” (Ion Druţă, în „Moldova suverană”, 18 februarie 1995, p. 2); 

marcant: „Cel mai marcant dintre scriitorii evrei a fost Boris Vexler (Vlăs- 
taru)” („Moldova Literară”, 19 iulie 1995, p. 2). 


*** 


În încheiere, câteva considerații de ordin general. 

a) La explicarea şi analiza formelor de superlativ ale adjectivelor „in- 
compatibile cu gradualizarea însuşirii pe care o exprimă” (Irimia, 1997, 92) 
trebuie să ținem seama de ceea ce numea profesorul E. Coșeriu „libertatea de 
expresie a vorbitorului” (1997, 15), care se manifestă, în primul rând, în vorbi- 
rea cotidiană. Vorbitorul limbii tinde să se exprime mai afectiv, mai nuanţat şi, 
părându-i-se că este prea obişnuit, ordinar, comun să zică, de exemplu, savant 
celebru, recurge la formulări de tipul: foarte celebru, unul dintre cei mai celebri 
etc. Acelaşi lucru se întâmplă, după cum am văzut, şi cu: excelent, ilustru, mul- 
tilateral, impecabil, sublim. Vorbitorul doreşte să amplifice ideile comunicate, 
să le evidențieze pentru a-l impresiona pe interlocutor (ascultător) şi apelează 
la forme de superlativ improprii, strict vorbind, adjectivelor (calificativelor) în 
cauză. În asemenea situaţii, din implicită, intrinsecă, graduarea se transformă 
în explicită, analitică. Aşadar, în procesul de contactare verbală vie se recurge, 
în mod voit, la forţa expresivităţii, care, în opinia academicianului Ion Coteanu 
(1961, 144), „este o modalitate existentă a funcţiei de comunicare a limbii”. 

b) Materialul faptic excerptat din opera unor scriitori şi din presa scrisă ne 
autorizează să afirmăm că superlativul analizat poate fi denumit excesiv, deoarece 
el redă, pe de o parte, o graduare mai mare decât un superlativ relativ obişnuit şi, 
pe de altă parte, e lipsit, de obicei, de cel de-al doilea termen, adică se utilizează 
în mod absolut. Este interesant de menţionat că, deşi la un superlativ de tipul cei 
mai celebri artişti markerii relaţionali sunt absenţi, vorbitorul sesizează valoarea 
endofuncţională a relativului excesiv. Această valoare se manifestă pe treapta de 

sus („plafonică”) a gradelor de intensitate. 

c) Fenomenele de care ne ocupăm nu ţin atât de limbă, cât de vorbire, iar 
vorbirea se referă la om, este generată de Om. Discursul individului are întot- 
deauna un caracter pragmatic, iar aceasta din urmă nu este altceva decât raportul 
dintre semnele lingvistice şi utilizarea lor contextuală şi situativă. Astfel, în cazul 
superlativelor de felul ce/ mai proeminent, foarte rarisim etc. apare în limbă ceea 
ce academicianul rus Lev VI. Şcerba numea „material negativ” (ompuyamenbnoiŭ 
mamepuan). Acele fenomene ce ţin de „materialul negativ” ne dau mult de gândit, 
pentru că ele reflectă deseori nişte tendinţe ale vorbitorilor spre a modifica (fără 
a-şi da seama) standardele lingvistice, legiferate prin gramatici şi dicţionare de 
tot felul. 

d) Atitudinea lingviştilor faţă de fenomenele de limbă descrise în prezentul 
articol ar trebui, după părerea noastră, să fie tolerantă, reținută: să nu ne grăbim a 
condamna tendinţa de „superlativare” a unor adjective, care, prin chiar natura lor 
lexico-semantică, exprimă o graduare maximă”. Numai timpul şi uzul, care este 
un învăţător ireproşabil, vor decide soarta superlativului „excesiv”, căci, în ultimă 
instanţă, este vorba de fenomenul numit „dinamica limbii”. 

§ 4 SEMANTICA ȘI BLOCURILE SINTACTICE 


Sintaxa activă examinează unitățile limbii în perpetuă mişcare, în virtuala 
lor combinatorică, urmărind cum şi în ce măsură se realizează mesajul transmis. 
Pe translator şi pe receptor nu-i interesează, pentru moment, componenţa formal-struc- 
turală a unităţilor sintactice, doar cea conţinutală, noţională, pentru că ea străbate 
calea de la mintea şi inima primului la mintea şi inima celui de al doilea. Şi numai 
după ce mesajul a fost transmis şi recepționat în mod adecvat se poate trece la 
„disecarea” lui formal-gramaticală (vezi nota). 

Vorbind de parcelarea sintactică a mesajului, trebuie subliniat că nu se poa- 
te neglija logica naturală, caracterul substanţei, aspectul conţinutal, veridicitatea 
denotativă şi referenţială. Ajungem, aşadar, la ideea că primează conţinutul în 
sens larg, şi nu forma, că scopul cercetătorului funcţionalist constă nu numai în 
a delimita şi a identifica părțile de propoziţie, ci şi în a stabili cum se raportează 
ele la mesajul dat, ce loc ocupă în derularea lui, în cadrul întregului context al 
propoziției. 

În procesul analizei sintactice funcţionale urmează să raportăm partea la 
întreg, tot aşa precum funcţia unei piese într-un anume motor şi, în sfârşit, funcţia 
autovehiculului în viaţa unui om concret (Gak, 1965, 7). Sintaxistul funcţionalist 
este un adversar declarat al staticii în problema examinării părţilor de propoziţie, 
considerând că acestea îşi dezvăluie toată potenţa gramatical-funcţională numai 
în relaţie cu altele, deci numai în dinamică. În această ordine de idei, amintim că 
semnul lingvistic, în general, îşi poate realiza tot spectrul valorilor sale lexico- 
semantice şi chiar formal-gramaticale numai în uzul activ. Aşadar, sintaxa activă 
ne conduce, în mod inevitabil, la recunoaşterea blocurilor sintactice (abreviat BS) 
ale părţilor de propoziţie (PP). 

În viziunea noastră, blocurile sintactice reprezintă nişte îmbinări, în princi- 
piu, libere de cuvinte, în care, într-un anumit microcontext, se „topesc” frontierele 
semantice între constituenţii lor, substanța sudându-se, creând imaginea unui în- 
treg conţinutal, noţional şi funcţional. În propoziţia Stan era om bun (I. Creangă), 
BS (blocul sintactic) al predicatului nominal va fi era om bun şi nu era om, pentru 
că marele humuleştean intenţiona să sublinieze anume „bunătatea” personaju- 
lui şi nu faptul, de la sine înţeles, că Stan era om. A se compara în acest sens şi 
îmbinarea „son maître” care, după părerea lui Jean Perro, alcătuieşte „un bloc 
indissociable, une unite syntaxique” în propoziţia Le chien suit son maitre (La 
linguistique, 1980, 55). 

BS vizează sintaxa activă, dinamică şi mentalistă, deoarece fenomenele de 
limbă sunt examinate în plan conţinutal şi funcțional, iar frontierele structurale 
ale BS se stabilesc în baza principiului onomasiologic „de la conţinut (funcţie) 
spre formă” după formula S(f) — F. Aceasta nu înseamnă că este negat sau sub- 
estimat principiul semasiologic „de la formă spre conţinut (funcţie)”. Dimpotrivă, 
ambele principii trebuie să coreleze într-un mod cât mai strâns posibil. 

E de notat că principiul „de la conţinut spre formă” (onomasiologic menta- 
list) a fost lansat de cunoscutul reprezentant al şcolii lingvistice franceze, Ferdi- 
nand Brunot, în lucrarea La pensee et la langue (1922). Conform doctrinei acestui 
savant, analiza faptelor de limbă se efectuează în direcţia „de la interior spre 
exterior”, de la adâncime spre suprafaţă, adică de jos în sus. 

Principiul „de la structură spre substanţă” porneşte de la şcoala neogra- 
maticienilor. Pentru reprezentanţii acestei şcoli principiul semasiologic a fost un 
adevărat „catehism”. Din punct de vedere istoric (şi empiric) analiza (şi descri- 
erea faptelor de limbă) „de la formă spre conţinut” primează (ea a început să se 
efectueze mai înainte decât analiza „de la conţinut spre formă”), deoarece formele 
stau la suprafața limbii, sunt uşor observabile, pe când semnificaţiile se află în 
adâncime şi sunt mai anevoios sesizabile. De fapt, şi până în prezent în tot fe- 
lul de studii, dar mai ales în cele didactice, domină principiul „de la formă spre 
conţinut”, ceea ce poate conduce la deformarea actului comunicativ, la tratarea 
unilaterală (pur formalistă, structuralistă) a fenomenelor de limbă. Rezonabil ar 
fi să îmbinăm cele două principii, căci numai în felul acesta se poate ajunge la 
o interpretare adecvată a materialului faptic. Sub aspect structural, BS conţine o 
dominantă semantică (DS) şi unul sau mai mulţi actualizatori semantici (AS). În 
exclamarea lui Eminescu Căci vis al morții eterne e viaţa lumii întregi, blocul su- 
biectului e format din DS (viaţa) + AS, (lumii) + AS, (întregi). A se reţine că nici 
unul dintre AS nu poate fi eliminat din versul citat, căci această eludare ar duce, 
în mod inevitabil, la deformarea mesajului pe care scriitorul intenţiona să-l trans- 
mită. Toate elementele componente ale BS se interpenetrează din punct de vedere 
semantic şi se aliniază (se „încolonează”) în propoziţie după legea implicației 
(sau după sistemul predicativ), când un cuvânt presupune şi „cere” un alt cuvânt, 
conturându-se, până la urmă, nişte unităţi sintactice chemate a exterioriza unele 
„segmente ale gândirii”. În acest plan numai per absurdum putem dezmembra, 
de exemplu, componentele BS ale subiectului în proverbul Copacul cu rădăcini 
adânci nu se teme de furtună. 

Concepţia despre BS se conjugă, în mod imperios, cu cea privind denotatul, 
referentul, situaţia şi consituaţia, factorii lingvistici şi cei extralingvistici. În acest 
sens BS se deosebeşte, prin statutul său lingvistic, de îmbinările de cuvinte, de 
sintagme şi de aşa-zisele segmente intonaţionale. După cum se ştie, îmbinările 
de cuvinte sunt, de obicei, nişte structuri bimembre, formate dintr-un element 

determinat şi un element determinativ; sintagmele reprezintă, în opinia multor 
lingvişti, „un groupe de soufle” (P. Passy) şi sunt discutate ba în cadrul foneticii, 
ba în cadrul sintaxei (L. Şcerba, V. Vinogradov, A. Reformatski, Gr. Cincilei). 

Se presupune că segmentele intonaţionale (O. A. Lapteva) sunt nişte unităţi 
foarte nestabile sub aspect structural, constând ba dintr-o îmbinare de cuvinte, ba 
dintr-o propoziţie, ba chiar dintr-o frază, totul depinzând de pauzarea în timpul 
emiterii care, la rândul ei, este în directă legătură cu potenţele respiratorii ale 
individului, cu ambianța în care se derulează actul comunicativ şi chiar cu unele 
particularităţi psiho-fiziologice ale subiectului vorbitor. 

Blocurile sintactice însă au un contur structural şi compozițional transpa- 
rent, deoarece identificarea lor se operează în baza semanticii conţinutale, a lo- 
gicii naturale, a înţelegerii textului şi a unei elementare competenţe lingvistice. 
Şi într-adevăr, cu un efort minim cerebral cei interesaţi pot identifica blocurile 
sintactice în exemple ca: 

1. „Fără o limbă aleasă ambițiile poetului sunt vane” (G. Meniuc) — aici 
avem două blocuri: al subiectului şi al obiectului indirect. 

2. „Lângă sătişorul acela Ștefan cel Mare a câştigat unul din cele mai grele 
războaie” (1. Druţă) — blocul obiectului direct. 

Blocurile sintactice dispun de mai multe laturi distinctive, dintre care vom 
menţiona următoarele: 

I. Manifestarea funcţiilor secundare ale semnului lingual (apud Jerzy 
Kurytowicz). 

Astfel, funcția primară a unui adjectiv e cea de atribut, iar în componenţa 
BS poate deveni element al subiectului. De pildă: 

„De astăzi nu-mi mai pasă 

Că cea mai dulce-ntre femei mă lasă” (M. Eminescu). 

Un verbum finitum, nimerit în componenţa BS, poate cobori în rang, deve- 
nind un verb semicopulativ, ca în exemplul: 

„lon-Vodă trecea drept turc în tabăra inamicului” (B.-P. Hasdeu). 

II. Luarea în considerare a aşa-zisului „moment logic” în gramatică (sintaxă). 

Nu e vorba aici de ştiinţa logicii formale, ci de logica naturală a conşti- 
inţei noastre „pe care urmează să o delimităm net de prima” (V. Bogoridiţki). 
Ratio naturae (logica naturală) îl ajută pe individ să aleagă cuvântul potrivit la 
locul potrivit, să construiască propoziţii corecte din punct de vedere gramatical şi 
conţinutal, să execute corect o analiză gramaticală etc. Faptul e pe deplin expli- 
cabil deoarece, după cum scria Hegel, „studierea gramaticii constituie începutul 
instruirii logice” (cf. Filosofia istoriei, Opere, vol. VIII, 1935, Moscova, p. 60). 
H. Paul considera, pe bună dreptate, că, în toiul luptei împotriva logicismului în 
gramatică, s-a mers uneori atât de departe, încât „nu se mai luau în considerare, 
în general, raporturile logice, neexprimate în forme gramaticale” (cf. Principiile 

istoriei limbii, 1960, Moscova, p. 57). Lingvistul german sublinia că, pe de o 
parte, e necesar să ducem o linie de demarcare între categoriile logice şi cele 
gramaticale, iar, pe de altă parte, nu e mai puţin interesant să scoatem în relief 
interdependenţa dintre aceste categorii. 

După G. Galichet, faptele de limbă presează şi „cer” să fim mai raţionali 
la analiza cutărui sau cutărui fenomen de limbă, pentru că, zice el, se cere „La 
distinction entre analyse de raison d'âtre” (în Le francais moderne, nr. 3/1958, 
p. 192). 

Chiar dacă lingvistul francez s-a exprimat prea categoric, totuşi tre- 
buie să recunoaştem că între unităţile sintactice categoriale, legate de formă 
şi expresie, şi cele logico-noţionale şi conţinutale, legate de gândirea logică 
(ratio), nu trebuie ridicat un zid chinezesc, ci căutată o anumită corelaţie, anu- 
mite puncte de tangenţă. E rezonabil a se proceda astfel, deoarece „gramatica 
este un produs al raţiunii”, scrie R. Budagov, „Dacă vom studia gramatica 
(sintaxa) în mod izolat de gândire, atunci nu vom putea înţelege spiritul şi ca- 
racterul specific ai ei. În afara acestei legături, gramatica se transformă într-un 
ansamblu de forme convenţionale, a căror mişcare este determinată de jocul 
asociaţiilor ocazionale” (cf. Atiudi po sintaxisu rumânscogo iazâka, 1958, 
Moscova, p. 5). 

Într-un exemplu ca Nu fiecare cocor are norocul să-şi revadă cuibul în care 
s-a născut (G. Meniuc) îmbinarea „Nu fiecare cocor” este atât de sudată logic şi se- 
mantic, încât ar fi imposibil să obligăm pe cineva a o „dezmembra”(disocia) în „nu 
fiecare” (atribut) şi cocor (subiect). Rațiunea ne sugerează că în funcţie de subiect 
apare aici tot blocul — „nu fiecare cocor”. După ce am identificat blocul subiectului, 
am putea face şi reflecţii de ordin structural şi formal-gramatical. Numeralul neho- 
tărât fiecare, plasat înaintea substantivului determinat „cocor”, face ca acesta să nu 
primească articolul definit. Nefiind articulat, el, în cazul dat, nu poate funcţiona ca 
subiect. Negaţia „nu” are un rol decisiv la integrarea sensului informativ: absenţa 
ei ar deforma realitatea ontologică descrisă de autor (comp.: „Fiecare cocor are 
norocul să-şi revadă cuibul în care s-a născut”). Aşadar, anume logica naturală, ce 
reflectă denotatul, ne obligă să nu dezmembrăm blocul discutat. 

III. Utilizarea la figurat a unor lexeme. 

În componenţa BS deseori se pot întâlni cuvinte folosite la figurat. Acest 
amănunt contează pentru discuţia noastră, deoarece lexemele cu sens metaforic 
mai uşor se imprimă în imaginația noastră ca o unitate semantico-funcțională, 
prin care se exteriorizează o anumită activitate cerebrală a individului. 

Când recitim cunoscutele versuri „În poiana tăinuită, unde zbor luciri de 
lună, / Floarea oaspeţilor luncii cu grăbire se adună”, noi înţelegem că nu e vorba 
de flori, ci de vietățile luncilor, care formează o lume aparte, dominând pajiştile 
şi bucurându-se de viaţă. 

Blocul „floarea oaspeţilor luncii” funcţionează ca subiect, el constând din 
DS (floarea) + AS, (oaspeţilor) + AS, (luncii). 

E interesant de remarcat că dominanta semantică floarea este cu totul sinse- 
mantică, ba chiar asemantică în cazul dat, căci ar fi derutantă propoziţia: „Floarea 
cu grăbire se adună”. Nu clarifică situaţia nici primul actualizator („oaspeţilor”) 
(comp. „Floarea oaspeţilor cu grăbire se adună”), sensul fiind ambiguu. Şi numai 
atunci când adăugăm (în extremis) actualizatorul al doilea („luncii”), se clarifică 
situaţia, devenind explicită. 

IV. Analiza in praesentia. 

Materialul constructiv al BS se analizează in praesentia, adică aşa 
cum apare el într-un enunţ concret. Mai mult decât atât, acest material e 
analizat după principiul hic et nunc (aici şi acum), în contextul dat şi în 
momentul de faţă. În alt context şi în alt moment, ceea ce a constituit un 
bloc poate să se destrame, să nu mai realizeze un tot semantico-funcțional. 
Cele afirmate aici nu trebuie să ne mire, deoarece BS sunt compuse din 
elemente eterogene aparţinând diferitor clase lexico-gramaticale şi numai 
pentru moment dispun de un semn unitar, dominant, care vine să cimenteze 
tot complexul sintactic. 

În alte circumstanţe, elementele BS se pot uşor dispersa, fiecare utilizându-se 
independent şi manifestându-şi funcţiile primare. 

În exemplul Tulpina pomului vieţii mele are numeroase inele... (Bucov), 
blocul subiectului e format din N, (nom.) + N, (gen.) + N, (gen.) + Pron. pos. 
(„mele”) = tulpina pomului vieții mele. Acest grup unitar semantico-noţional şi 
funcţional, în alte contexte, s-ar putea disocia, elementele lui obținând alte ran- 
guri sintactice. 

Să operăm unele modificări: 

În propoziţia „Tulpina pomului are multe inele”, N, („pomului”) va reveni 
la funcţia lui primară de atribut neacordat. Iar în propoziția „Vieţii mele îi sunt 
proprii multe necazuri”, fostul N, („vieţii”) din genitiv se transformă în dativ şi, 
împreună cu pron. pos. „„mele”, realizează un bloc al complementului indirect. 

Aşadar, principiul in praesentia şi axa temporal-locativă (hic et nunc) sunt 
proprii pentru BS în gradul cel mai avansat. Aceste elemente formează conditio 
sine qua non pentru existenţa blocurilor sintactice. 

Cele spuse în prezenta lucrare au urmărit scopul de a atrage atenţia speci- 
aliştilor asupra faptului că aspectul semantic şi logica naturală nu pot absenta 
la studierea PP şi BS. Anume aceste elemente vin să ne ajute a aşeza analizele 
sintactice pe baze realiste substanţiale, fără a neglija (sau a subaprecia) aspectul 
formal-gramatical al fenomenelor cercetate. 

Lingvişti de talie europeană şi mondială s-au pronunţat în favoarea se- 
manticii în studiile de sintaxă. La un Congres Internaţional (Cambridge, 1962), 

E. Benveniste exclama: „Ce nu s-a făcut pentru a nu lua în seamă sensul, pentru 
a-l neglija, a-l abandona! Încercări zadarnice — sensul aidoma capului Meduzei 
totdeauna e în centrul limbii, fermecându-i pe acei ce-l contemplează” (cf. Novoie 
v lingvistike, IV, 1965, Moscova). 

La o conferinţă publică, lui Roman Jakobson i s-a adresat o întrebare: „Pu- 
tem să descriem limba neapelând la semantică?”. Savantul a răspuns prin ur- 
mătoarea metaforă: „Am putea tăia capul unei găini şi am putea face observări 
asupra comportamentului ei în această ipostază, dar ar fi riscant să afirmăm că 
situaţia dată este normală pentru găină şi că, studiind-o, noi vom afla despre ea ce 
e cel mai important” (apud lu. Apresean, Idei i metodi sovremennoi strukturnoi 
lingvistike, 1966, Moscova, p. 104-105). 

Cu altă ocazie R. Jakobson scria că criteriul semantic este o forţă omnipre- 
zentă, că „la orice nivel al limbii ne-am adresa începând de la componenţa sonoră 
a elementelor lingvistice şi terminând cu vorbirea în întregime, trebuie neapărat 
să ţinem minte că totul în limbă e semnificaţie semantică şi transformaţională” 
(cf. R. Jakobson, /zbranniie raboti, 1985, Moscova, p. 311). 

Şi încă un moment de încheiere. Pe mulţi lingviști de mult îi preocupă pro- 
blema structurii componențiale a PP, frontierele structurale ale PP. 

S-a scris deja despre părți de propoziție angrenate (A. Levit, A. Rudnev), 
părți de propoziţie lărgite (V. Admoni), părți de propoziție complexe, monolite 
(V. Gak) ş.a. Nouă ni se pare că cel mai potrivit termen e de blocuri sintactice, 
fapt la care ne-am referit în prezentul articol. 


Notă: Mutatis mutandis, am putea face următoarele analogii: 

1) Când, în magazinul „Lumea copiilor”, alegem o jucărie, ne interesează, în primul 
rând, cum funcţionează ea şi numai după aceea construcţia ei interioară. A quoi bon am por- 
ni de la examinarea structurii interne a jucăriei dacă ea (jucăria în cauză) nu funcționează? 
2) Pentru a conduce un autoturism, e suficient să cunoşti predestinaţia fiecărei manivele, 
fiecărui buton, adică sistemul de dirijare, şi nu construcţia (internă) a motorului (Doar există 
atâţia amatori de autoturism ce conduc în mod excelent maşina fără a fi în stare a-i lichida 
cele mai mici defecte!). 


Analele Universităţii „Ștefan cel Mare”, Secţiunea „Filologie”, 
Suceava, Anul IV, 1995, p. 29-33 


CAPITOLUL IV 


PROMOTORI Al UNITĂŢII 
DE LIMBĂ ŞI DE NEAM. 


$ 1 O CELEBRITATE LINGVISTICĂ: 
PROFESORUL EUGENIU COŞERIU 


La 7 septembrie 2002, după o boală grea şi îndelungată, s-a stins din via- 
tă, la Tübingen (Germania), compatriotul nostru, profesorul şi academicianul 
Eugeniu Coşeriu, supranumit „Lingvistul secolului XX”, „Colosul din Germa- 
nia”, „Lingvistul nr. 1”, „Gigantul de la Tübingen”, „Regele lingvisticii”. Aceste 
calificative i s-au dat pe parcursul anilor pentru talentul său cu totul ieşit din co- 
mun, pentru meritele sale extraordinare în cercetarea limbajului uman. Cunoştea 
circa 30 şi vorbea şi scria în 11 limbi. A publicat inimaginabil de mult, peste 45 
de volume şi sute de articole în limbile italiană, spaniolă, franceză, germană, en- 
gleză şi a fost tradus în limbile japoneză (9 volume), chineză, arabă, greacă, bul- 
gară, finlandeză, rusă, georgiană, coreeană, cehă ş. a. Este doctor honoris causa 
a 40 de Universităţi ale lumii, printre care: București (1971), Montevideo (1980), 
Tampere — Finlanda (1985), Cordoba — Argentina (1987), Universitatea catolică 
din Chile — Santiago (1988), Munster (1989), Madrid (1989), Bologna (1990), 
Grenada (1991), laşi (1991), Chişinău (1993), Suceava, Târgovişte, Cluj-Napoca, 
Craiova etc. E. Coşeriu este şi profesor honoris causa al Universităţii din San 
Juan (Argentina) din anul 1981. Este membru de onoare al mai multor academii, 
inclusiv al Academiei de Ştiinţe din Republica Moldova (1991). 

Un bun şi fidel prieten al românilor de pretutindeni, susținător activ al uni- 
tăţii lingvistice moldo-române, profesorul moscovit Ruben Budagov considera că 
lingviştii contemporani ar putea fi împărțiți în trei grupe: a) „teoreticieni prin ex- 
celență”; b) „empirici prin excelenţă”, care se limitează la descrierea amănunţită a 
faptelor de limbă, nefiind în stare sau nedorind să teoretizeze materialul; c) lingvişti 
care ştiu a îmbina cu succes teoria şi faptologia, demonstrând esenţa limbii ca feno- 
men social (vezi R. A. Budagov, Filologhia i kulitura, M., 1980, p. 4). 

După ferma noastră convingere, profesorul Eugeniu Coşeriu ţine de grupul 
al treilea de lingviști, pentru că orice studiu al Domniei Sale emană prospeţime de 
idei, gânduri, sugestii şi concluzii, ce denotă nu numai o excepţională pregătire teo- 
retică, o doctrină lingvo-filozofică unitară şi originală, ci şi o excepţională cunoaş- 
tere a faptelor din diverse limbi. Ca să ne putem imagina cu ce material exemplifi- 
cativ sunt ilustrate tezele teoretice din lucrările coşeriene, trebuie să recunoaştem 
că savantul a fost unul dintre puţinii poligloţi activi, care ar putea fi asemuit doar 
cu Papa de la Roma. Sanctitatea sa Papa loan Paul al II-lea ţinea predici, după cum 
se ştie, în câteva zeci de limbi. Dar nu e vorba numai despre stăpânirea cursivă a 

multor limbi. Acad. Coşeriu s-a dovedit a fi unul dintre cei mai prodigioşi autori. 
În jumătate de secol de activitate ştiinţifică şi pedagogică, de sub pana măiastră a 
savantului au ieşit zeci de volume şi circa 500 de articole editate în cele mai presti- 
gioase centre universitare de pe Terra. E un caz fenomenal, unic în felul său, căci 
în istoria lingvisticii mondiale sunt puţini autori similari. Spre deosebire de literați, 
istorici ai literaturii, critici literari etc., savanții lingvişti scriu mai puţin, nereuşind 
a lăsa în urma lor zeci de monografii capitale. 

Prin utilitatea, profunzimea şi noutatea doctrinelor lansate, prin forţa de 
pătrundere în structurile multor limbi cercetate, prin capacitatea de analiză şi sin- 
teză a faptelor şi fenomenelor din nenumăratele graiuri omeneşti, prin viziunea de 
ansamblu şi originalitatea metodologiei propuse, prof. E. Coşeriu îşi ocupă locul 
meritat alături de celebrii lingviști ai lumii ca, de exemplu: germanii Wilhelm von 
Humboldt, Hugo Schuchardt, Wilhelm Meyer-Liibke; francezii Antoine Meillet, 
Joseph Vendryes, Andre Martinet, Bemard Pottier; americanii Leonard Bloomfield, 
Eugene Nida, Noam Chomsky; italienii Bruno Migliorini, Benvenuto A. Terracini, 
Carlo Tagliavini; danezii Louis Hjelmslev, Otto Jespersen, Knud Togeby; românii 
Sextil Puşcariu, Iorgu Iordan, Alexandru Rosetti; spaniolul Ramón Menéndez 
Pidal; suedezul Alf Lombard; ceho-slovacii Pavel Trost, Vladimir Skolicka, 
Frantisek Danes; maghiarul Stephan Ullman; ruşii Lev Şcerba, Victor Vinogradov, 
Vladimir Şişmariov; polonezul Jerzy Kurylowicz; bulgarii Vladimir Gheorghiev, 
Stoian Stoianov; chilianul Oroz Rodolfo; albanezul Eqren Gabei etc. 


XXX 


Acad. E. Coşeriu s-a născut la 27 iulie 1921 în satul basarabean Mihăileni, 
jud. Bălţi, într-o familie de ţărani. La şcoala primară din sat l-a avut ca profesor pe 
Roman Mândâcanu, tatăl cunoscutului jurnalist, strălucitului mânuitor de condei şi 
fidelului luptător pentru unitatea limbii, istoriei şi culturii neamului românesc Va- 
lentin Mândâcanu. Studiile secundare le face cu mare succes la Liceul „Ion Crean- 
gă” din Bălți. La liceu îşi încearcă puterile în ale scrisului, compunând povestirea 
Suflet de vultan şi publicând-o în revista „Crenguţa” — organ al Societăţii de Lec- 
tură „B.-P. Hasdeu” a Liceului „Ion Creangă” din Bălţi (vezi S. Nucă, Publicaţiile 
bălțene, în „Literatura şi Arta”, 31 oct. 1991, p. 5; mai detaliat a se vedea: Dialog, 
Nicolae Cazacu — Eugeniu Coşeriu, în „Limba Română”, nr. 10, 2002, p. 66-67). 

După ce şi-a luat cu brio bacalaureatul, tânărul de 17 ani Eugeniu Coşeriu 
se înscrie la Facultatea de Litere şi Filozofie a Universităţii din laşi. Primul an de 
studii a fost suficient, pentru ca să-şi demonstreze capacităţile şi talentul, plasân- 
du-se printre fruntaşi. Concomitent cu studiile la facultate, E. Coşeriu îşi începe 
şi investigaţiile ştiinţifice, reuşind să publice, în 1940, două lucrări: 1) Limbă şi 
folclor din Basarabia, „Revistă critică”, laşi, 14, V. 1-2, p. 159-173, şi 2) Material 
lingvistic basarabean, „Arhiva”, laşi, 47, p. 93-100. 

Hărnicia, asiduitatea, harul dumnezeiesc, inteligenţa, manifestate de studen- 
tul basarabean, atrag atenţia corpului profesoral-didactic, care nu pregetă a-i acorda 
acestuia o bursă de studii în Italia. Chiar din 1940, Eugeniu Coşeriu îşi continuă 
studiile la Roma (1940-1944), la Padova (1944-1945) şi la Milano (1945-1949). 
Doctoratul în filologie şi-l ia la Roma (1944) cu o teză despre influenţa poeziei 
epice medievale franceze şi italiene asupra poeziei epice slave meridionale. Conti- 
nuându-şi investigaţiile ştiinţifice, tânărul şi promiţătorul savant-filolog mai scrie o 
teză de doctorat, de data aceasta în filozofie, având ca temă ideile estetice în ţările 
romanice. Doctoratul în filozofie şi-l ia la Milano (1949). 

Din cele spuse despre studiile pe care le-a făcut E. Coșeriu în ţară şi în străină- 
tate, putem uşor intui orizontul profesional şi cultural al lui, cunoştinţele acumulate, 
deprinderile de a vedea şi a analiza fenomenele din domeniul limbii şi literaturii în 
plan general-romanic şi european. Se ştie că Italia este nu numai leagănul muzicii şi 
al artelor frumoase, ci şi vatra latinismului şi romanismului. Rădăcinile popoarelor 
şi limbilor romanice moderne pornesc de la Roma, fondată, conform legendei, în 
753 î. Hr. de către Romulus, unul dintre cei doi gemeni alăptaţi de Lupoaica roma- 
nă. Romanii s-au extins cu timpul pe un teritoriu de 3.000.000 km?, romanizând 
multe popoare din vechea Europă. După căderea Imperiului Roman de Asfinţit (476 
d. Hr.) şi după permanenta invazie a popoarelor barbare, pe dărâmăturile fostului 
imperiu s-au conturat, încetul cu încetul, mai multe limbi neoromanice. De limba 
italiană se poate vorbi cam de prin sec. X, când apare primul document scris „Carta 
Capuana” (960 d. Hr.). Însă feudalismul avansat şi lipsa unei unităţi statale a men- 
ținut puternica fărâmiţare dialectală a limbii italiene, fapt care se simte şi astăzi. 
Unificarea lingvistică porneşte tocmai spre sfârşitul sec. XIII, odată cu dezvoltarea 
economică rapidă a regiunii Toscana şi, mai ales, a Florenței, fapt care a grăbit apa- 
riţia relaţiilor capitaliste. Prestigiul celor trei stâlpi ai culturii italiene, Dante, Petrar- 
ca şi Boccaccio, a făcut ca dialectul toscan să se impună ca model al limbii literare, 
unitare în Italia. Scriitorii renascentişti, Torquato Tasso, N. Machiavelli, L. Ariosto 
ş.a., au contribuit la cizelarea şi şlefuirea limbii italiene. Şi abia în sec. XIX, prin 
opera marelui romancier din aşa-numită Epocă Risorgimento, Alessandro Manzoni, 
I promessi sposi (Logodnicii), toscana ca limbă literară atinge o evoluţie majoră. 
Italia rămânea o ţară fărâmiţată, necentralizată până în a doua jumătate a sec. XIX, 
de aceea răspândirea unei limbi literare unitare întâmpină mari dificultăţi. După 
unificarea politică (1859, 1861), se începe anevoiosul proces de formare a limbii 
literare care, fireşte, îşi deplasează baza dialectală spre Roma, devenită, în 1871, 
capitala Italiei unificate. 

Aşa a dorit providenţa ca Italia să rămână şi până astăzi cu cele mai preg- 
nante deosebiri dialectale şi cu cele mai aprinse polemici (de altfel, de zeci şi 
sute de ani!) în jurul a ceea ce se numeşte „questione della lingua”. E vorba de 
probleme ca: raportul dintre limba general-vorbită, dialectele şi limba naţională; 

norma şi uzul; baza dialectală a limbii; dialectele literare; gustul (preferința) şi 
norma cotidiană etc. 

E logic şi firesc ca într-o ţară atât de exotică sub aspect glotic, cum a fost şi 
mai continuă a fi Italia, să se fi născut şi activat o seamă de oameni cu un rafinat 
simţ al limbii şi cu o mare cultură filologică. Pe parcursul secolelor, ei s-au grupat 
în şcoli, curente, direcţii, emițând cele mai diverse opinii şi ipoteze în jurul pro- 
blemelor arzătoare de limbă care îşi aşteaptă rezolvarea. 

Tânărul Eugeniu Coşeriu, implantat în acest mult prea fertil sol lingvistic 
italian, a avut de învăţat nespus de mult de la predecesorii şi contemporanii săi, fi- 
lologi şi filozofi, a căror contribuţie la dezvoltarea lingvisticii nu poate fi contesta- 
tă. Am să numesc doar câteva dintre aceste personalități: G.I. Ascoli, S. Battaglia, 
P. Bembo, M. Bartoli, V. Bertoldi, G. Bertoni, M. Cellini, V. Crescini, M. Cessaroti, 
B. Croce, G. Devoto, L. Gelmetti, S. Gennaro, G. Giuliani, G. Grana, T. de Mauro, 
C. Merlo, B. Migliorini, A. Monteverdi, E. Monaci, G. Nencioni, G. Niccolini, 
F. Novati, G. Pellegrini, V. Pisani, C. Previtera, P. Puci, A. Restori, B. Sozzi, 
C. Tagliavini, B. Terracini, C. Trabalza, A. Viscardi, V. Vivaldi, N. Zingarelli 
etc. 

Despre „perioada italiană” din viaţa sa, profesorul E. Coşeriu îşi amintea: 
„Italia a însemnat pentru mine foarte mult [...]. În primul rând, a schimbat perspec- 
tiva mea românească într-o perspectivă universală, nu numai datorită universității 
şi tradiției culturii italiene, ci şi datorită faptului că, trecând de la o perspectivă la 
alta, mi-am dat seama de multitudinea perspectivelor posibile” (apud Gh. Popa, 
Un lingvist pentru secolul XXI, Chişinău, 2002, p. 13). 

O extrem de prodigioasă activitate desfăşoară profesorul Coşeriu între anii 
1951-1963 la Universitatea din Montevideo (Uruguay), deschizând aici un cen- 
tru de lingvistică, asemănător Institutului Filologic din Buenos Aires (Argenti- 
na), fondat în 1923 de remarcabilul lingvist spaniol, Amado Alonso (1896-1952). 
Centrul condus de Coşeriu a avut ca obiect de studiu nu numai chestiuni privind 
variantele spaniolei din ţările Americii Latine, limbile aborigenilor indieni, dar 
şi o mulţime de probleme de teorie a limbii şi de metodologie a lingvisticii. Au 
rămas clasice lucrările tânărului director general al Centrului de Lingvistică de 
la Montevideo: „Sistema, norma y habla” (1952) — Sistemul, norma şi vorbirea; 
„Forma y sustancia el los sonidos del lenguaje” (1958) — Forma şi conținutul în 
sunetele limbajului; „Sincronia, diacronía e historia” (1958) — Sincronie, diacro- 
nie şi istorie etc. 

În cei doisprezece ani de activitate la Centrul de Lingvistică, perseverentul 
nostru compatriot a reuşit să scoată lingvistica din Uruguay pe arena internaționa- 
lă, ridicând-o la nivelul şcolilor lingvistice din Europa şi SUA. Mai târziu, prof. 
E. Coşeriu avea să spună despre anii de activitate la Montevideo următoarele: 


Bt ai 

mare libertate, care mi-a permis să fac în ştiinţă ceea ce mi se părea că e bine să 
fac” (Gh. Popa, Un lingvist pentru secolul XXI, Chişinău, 2002, p. 14). 

De prin mai 1960 se stabileşte cu traiul în Germania la invitaţia Universităţii 
din Tiibingen. Devine profesor de filologie romanică, apoi şi de lingvistică genera- 
lă, continuându-și investigaţiile. Aici îşi scrie renumitele 5 volume de Logos seman- 
ticos, cu care se mândreşte şi autorul, şi ştiinţa europeană, monografia de maximă 
utilitate /storia și filozofia limbajului şi multe alte studii. Deşi primea în permanenţă 
oferte de muncă de la centre universitare din diferite ţări, prof. E. Coşeriu a rămas 
la Tiibingen, căci, după spusele dlui, „nu mă pot rupe de la cele 12 odăi cu cărți 
scumpe sufletului meu, multe din ele cărate prin toată lumea” (vezi „Glasul naţi- 
unii”, 19 septembrie 1991, p. 10). După cum mărturiseşte poetul Nicolae Dabija, 
care l-a vizitat pe savant la domiciliu, „apartamentul în care locuieşte aminteşte de 
o bibliotecă naţională: pereţii tuturor celor douăsprezece camere căptuşite cu cărți, 
apoi — cărţi în coridoare, în baie, în bucătărie, pretutindeni. Anume Eugeniu Coşeriu 
deţine cea mai bogată bibliotecă din lume la capitolul „Introducere în lingvistică”: 
circa 40.000 de volume. Am găsit între acestea şi lucrările lingviştilor de la Chişi- 
nău, de la I. D. Ceban, citite foarte atent, subliniate şi comentate pe margini (numai 
comentariile cât fac!), până la ultimele numere de reviste basarabene” (vezi N. Da- 
bija, Cel venit, niciodată plecat..., „Literatura şi Arta”, 12 septembrie 1991, p. 1). Şi 
mai departe Nicolae Dabija notează: „Tot acolo am răsfoit şi lucrările lingvistice ale 
marelui savant: nouă volume în limba japoneză, apoi alte nouă — în coreeană..., vo- 
lume în italiană, portugheză, spaniolă, germană, rusă etc. Până şi un trib din Africa, 
descoperit de civilizaţie acum câteva decenii sau invers, el descoperind civilizația, 
a găsit de cuviinţă să tălmăcească lucrările lingvistice ale domnului E. Coşeriu în 
graiul său... Şi doar noi, basarabenii, am crezut şi mai credem că ne putem descurca 
şi fără Coşeriu...” (N. Dabija, art. cit). 

Apropo de replica usturătoare a poetului chişinăuian: spre marea ruşine a 
românilor de pretutindeni, opera lingvistică a prof. E. Coşeriu a fost editată doar 
parţial la Bucureşti, Cluj-Napoca, Chişinău! Paguba cauzată de această neglijenţă 
e incomensurabilă. 


XXX 


E. Coşeriu este un lingvist teoretician prin excelenţă, un consecvent adept 
al structuralismului şi funcţionalismului, dar în acelaşi timp şi un adversar deschis 
al formalismului extremist şi al idealismului platonian în ştiinţa limbii. 

Istoric şi filozof al limbii, poliglot cum rar se mai întâlnesc în zilele noastre, 
prof. Coşeriu a lansat idei, teorii, reflecții şi sugestii, care au trecut frontierele 
continentelor şi circulă în nenumărate ţări din lume, unde sunt preluate, împărtă- 
şite şi dezvoltate. 

În cele vreo 45 de volume şi sute de articole ştiinţifice publicate, fratele 
nostru de sânge a tratat cu lux de amănunte, original şi captivant, mai toate pro- 
blemele-cheie referitoare la lingvistica generală, istoria lingvisticii, teoria şi filo- 
zofia limbii, fonetica generală şi fonologia, lexicologia şi semantica, gramatica, 
stilistica, sociolingvistica, etnolingvistica, dialectologia, teoria şi practica tradu- 
cerii şi multe altele. Fără teama de a deforma adevărul, putem afirma că, practic, 
nu există domeniu al lingvisticii care să nu fi fost abordat de savantul-enciclope- 
dist. Concepţia sa filozofică i-a permis să găsească explicaţii plauzibile tuturor 
fenomenelor cercetate, atât generale, cât şi particulare. 

Fiindcă practic este imposibil a numi aici toate lucrările publicate de ilustrul 
savant în cei şaizeci de ani de activitate ştiinţifică, vom enumera numai câteva vo- 
lume apărute la Editura Gredos din Madrid (Spania) între anii 1973-1981. lată-le: 
1. Teoria de lenguaje y linguistica general (Cinco estudios), ed. I, 1962, ed. 2, 1967; 
ed. 3, 1973; 2. Sincronia, diacronia e historia (El problema de cambio linguistica), 
1973 (lucrare tradusă în limbile germană, portugheză, italiană, română, rusă, engle- 
ză); 3. El hombre y su lenguaje (Estudios de teoria y metodologia linguistica), 1977 
(parţial, lucrarea a fost tradusă în limbile germană, franceză, engleză); 4. Estudios 
de linguistica romanica, 1977 (unele capitole au fost traduse în germană şi france- 
ză); 5. Principios de semantica estructural, 1977 (tradus în limbile germană, fran- 
ceză, italiană şi rusă | Voprosî ucebnoi lexicografii, Moscova, 1969]); 6. Tradición 
y novedad en la ciencia del lenguaje (Estudios de historia de la linguistica), 1977 
(tradus în germană, italiană, engleză); 7. Gramatica, semantica, universales (Estu- 
dios de linguistica foncional), 1978 (tradus în germană, franceză, engleză, italiană); 
8. Lecciones de linguistica general, 1981 (Care este, de fapt, o traducere din italia- 
nă: Lezioni di linguistica generale, Torino, 1973). Monografia a mai fost tradusă în 
limbile japoneză (1979), portugheză (1980), bulgară (1990) şi în româneşte: Lecţii 
de lingvistică generală, Editura ARC, Chişinău, 2000 (traducere din spaniolă de 
Eugenia Bojoga, cuvânt înainte de prof. clujean Mircea Borcilă). În această ultimă 
lucrare autorul urmăreşte dezvoltarea ştiinţei despre limbă, începând cu antichita- 
tea şi ajungând până la perioada modernă, adică pornind de la Platon şi Aristotel 
şi oprindu-se tocmai la germanul Wilhelm von Humboldt (1767-1831), elveţianul 
Ferdinand de Saussure (1857-1913) şi americanul Noam Chomsky (n. 1928). 

Aria preocupărilor filologice ale prof. E. Coşeriu este inimaginabil de în- 
tinsă. Vom desprinde convenţional 3 direcţii: lingvistica generală, lingvistica ro- 
manică şi istoria lingvisticii (personalia). În numeroasele sale lucrări de orientare 
generală teoretică autorul a abordat probleme cum ar fi: sistem — normă — vorbire; 
sincronie — diacronie — tipologie; logismul şi antilogismul în gramatică; omul şi 
limbajul său; critica glotocronologiei; rolul factorului intuitiv în lingvistică; des- 
pre dezvoltare în domeniul lingvisticii; semantica diacronică structurală; tipologia 
câmpurilor lexicale; semnificatul şi semnificantul în lumina semanticii structura- 

le; caracterul arbitrar al semnului lingvistic; problema părților de vorbire; logi- 
semantica şi gramatica; problema universaliilor în limbă; studiul funcțional al 
vocabularului; principii ale sintaxei structurale; limbajul şi politica etc. 

Mai relevăm câteva probleme teoretice pe care le găsim tratate, în special, 
în mult prea solicitata carte Lecţii de lingvistică generală: premisele istorice ale 
lingvisticii moderne; ideologia pozitivismului în lingvistică; ştiinţa despre limbă; 
pozitivism şi antipozitivism; unitate şi diversitate în lingvistica modernă; vari- 
aţiile structuralismului contemporan; principiile lingvisticii funcționale; opozi- 
ţia dintre caracterul sistematic al limbii şi neutralizarea; transformările; limba în 
funcțiune etc. Ar fi cu totul imposibil să înşirăm publicaţiile autorului referitoare 
la problematica enunțată mai sus, deoarece e vorba de un număr foarte mare. 
Vom numi câteva materiale de ultimă oră. Astfel, privind problemele legate de 
sociolingvistică în sens larg e locul să amintim: Lenguaje y politica (El lenguaje 
politico de Cooperación Ibero-americana, Madrid, 1987); Sobre la ensenanza del 
idioma nacional (Philologica II, Salamanca, 1989); El espanol de America y la 
unidad del idioma (Simposio de filologia iberoamericana, Sevilla, 1990); Funda- 
mentos e tarefas da socio- e da etnolinguistica (Lingua, Joao Pessoa, 1990). 

Un loc special în studiile teoretice ale savantului îl ocupă gramatica funcţi- 
onală. Partizan ardent al funcţionalismului lingvistic, E. Coșeriu publică o lucrare 
capitală Principes de syntaxe fonctionnelle (Travaux de linguistique et de philolo- 
gie, XXVII, Strasbourg-Nancy, 1989), în care îşi expune opiniile asupra doctrinei 
funcționaliste. Desprindem câteva idei originale din studiul amintit: (1) „la sintaxe 
ou grammaire fonctionnelle... c’est la paradigmatique du signifié grammatical. Elle 
établit la structure semanto-grammaticale propre d'une langue donnée ou bien... 
plus simplement: la structure grammaticale d'une langue; (2) „dans le contenu lin- 
guistique... il faut distinguer trois types différents: la désignation, le signifié et le 
sens”; (3) „La désignation est le rapport entre les signes ou les constructions lin- 
guistiques et la réalité extralinguistique... ce qu'on appelle souvent «reference»; (4) 
„Le signifié est le contenu donnée par la langue employée dans le discours...”; (5) 
„Le sens... est le contenu spécifique d'un discours ou d'un fragment de discours...”; 
(6) „le signifié grammatical constitue en effet l’organisation sémantique propre du 
«dire» dans une langue donnée, tandis que le signifié conserve exclusivement le fait 
«nommer»”; (7) „...la grammaire a toujours été fonctionnelle, parce que, du moins, 
elle a toujours aspiré à établir les distinctions et les catégories grammaticales spéci- 
fiques de chaque langue”. În continuare, autorul vorbește despre gramatica onoma- 
siologică şi gramatica semantică (deosebirea dintre ele), gramatica constituțională 
(„constitutionelle”), cea funcţională şi relațională, despre „le signifié grammatical” 
şi „le signifié lexical”, despre „les couches de structuration grammaticale”, care se 
eşalonează în următoarea ordine pe descendentă: 

Texte 

Phrase 
Clausule 
Groupe de mots 
Mot 

Moneme 

Un loc aparte i se acordă tratării unor astfel de structuri gramaticale cum ar 
fi: la superordination (sau hypertaxe), la subordination (sau hypotaxe), la coordi- 
nation (sau parataxe) şi la substitution (sau antitaxe). Toate ideile promovate de 
autor sunt ilustrate cu exemple concludente din cele mai variate limbi, inclusiv 
din aşa-zisele „limbi exotice”. 

Multe probleme legate de gramatica funcţională fuseseră abordate de savant şi 
mai înainte în unele lucrări cum ar fi: Semantik, innere Spracform und Tiefenstruktur, 
Folie Linguistica, IV, 1970; Semantik und Grammatik, în Neue Grammatiktheorien 
und ihre Anwendung auf das heutige Deutsch. Jahrbuch 1971 des IDS, Dusseldorf, 
1973; Gramatica, semantica, universales, Madrid, 1978 etc. Iată şi unele lucrări mai 
recente în care E. Coşeriu abordează probleme similare, acordând o atenţie deosebi- 
tă semanticii: Bedeutung. Bezeicbnung und sprachliche Kategorien Lauri Sppänen 
zu seinem 60. Geburtstag. (Sprachwissenschaft. band 12 (1987), Heft I, Heidelberg, 
1987); Semántica estructueal y semantica „cognitiva ” (Colleccio Homenages, Bar- 
celona, 1990). Am sublinia în mod expres că prof. E. Coşeriu nu repetă ideile şcolii 
funcţionale franceze, fondată de Andre Martinet şi urmată de elveţianul M. Mahmou- 
dian, francezul G. Mounin, belgianul E. Buissans, englezul J. Mulder, spaniolul L. E. 
Alarcos, canadienii P. Leon, C. Germain, G. Charron etc. Savantul român lansează 
teme proprii, creând o doctrină nouă în lingvistica funcțională. 

De direcția a doua a investigaţiilor lui E.Coşeriu ţin lucrările în care sunt 
abordate probleme particulare de romanistică, la aceeaşi înălțime teoretică. lată câ- 
teva dintre ele: pluralul numelor proprii; unele chestiuni de stil; viitorul în limbi- 
le romanice; despre arabisme şi românisme; probleme de semantică şi etimologie 
romanică; acordul în latină şi în limbile romanice; influenţa greacă asupra latinei 
vulgare; toponimia spaniolă şi substratul; construcţii cu verbele care arată mişcarea 
în limba spaniolă; limba şi ortografia etc. Deşi nu e dialectolog, prof. E. Coşeriu a 
emis reflecţii extrem de originale şi preţioase în această mult prea importantă ramu- 
ră a ştiinţei lingvistice (a se vedea: Sentido y tares de la dialectologia. Universidad 
nacional autonoma de Mexico, 1982). 

De tematica pur românească ţin investigaţiile referitoare la originea, sem- 
nificaţia şi valoarea ştiinţifică a lexemelor şi îmbinărilor de cuvinte ca: a socoti; 
a luat şi...; femeia ca femeia, nu încape îndoială (ct. span. no cabe duda) etc. în 
articolul despre expresia a luat şi... (vezi: Tomo y me voy, „Vox Romanica”, 1, 25, 
1, Bern, 1966). E. Coşeriu demonstrează că această expresie se întâlneşte în vreo 

22 de limbi (ucraineană, bulgară, lituaniană, letonă, italiana vorbită, spaniolă, 
vechea scandinavă, suedeza vorbită, daneză, finlandeză, estoniană, karelă, mord- 
vină, votă, mari (ceremisă), soamă, maghiară, mansi (vogulă), albaneză, greaca 
nouă, engleză (americana vorbită), lipsind, în acelaşi timp, în limbile slavonă 
veche, franceza modernă şi germană. Cercetătorul ajunge la concluzia că originea 
expresiei a luat şi... ar trebui căutată în limba greacă de la începutul erei noas- 
tre, unde ar fi putut să apară în textele biblice sub influenţa limbii ebraice vechi. 
Această concluzie este împărtăşită şi de către lingvistul finlandez Valentin Kipar- 
sky (vezi: V. Kiparsky, Vzeal i..., Problemi istorii i dialectologhii slavianschih 
iazicov, Nauca, Moscova, 1971, p. 134-39). 

De direcţia a treia de investigaţii ştiinţifice ale lui E. Coşeriu ţin lucrările 
în care savantul cercetează contribuţia unor înaintaşi în ştiinţa limbii. Profesorul 
de la Tiibingen s-a aplecat cu pietate asupra operei lingvistice a predecesorilor 
săi, având răbdarea şi inteligenţa de a-i aprecia, după cum spunea cunoscutul is- 
toric, scriitor şi om politic roman Publius Cornelius Tacitus (55-120), sine ira et 
studio, „fără mânie şi părtinire”. Vom aminti doar unele lucrări din această a treia 
direcţie: Juan Luis Vives şi problema traducerii; Fragois Thurot; Adam Smith şi 
tipologia lingvistică; Tipologia lingvistică în viziunea tui Wilhelm von Humboldt; 
Georg von der Gabelentz şi lingvistica sincronică; Amado Alonso (1896-1952); 
Teoria limbajului în interpretarea lui Juan Luis Vives; H.Tiktin ca precursor ne- 
recunoscut al sintaxei structurale; G.I. Ascoli şi precursorii etc. 

Deşi cu o ţinută academică de grad înalt, studiile prof. E. Coşeriu sunt, în 
acelaşi timp, uşor lizibile, atractive, accesibile şi captivante. Secretul constă în fap- 
tul că cercetătorul nu se abate de la un credo al său, constând din cinci principii, 
preluate, într-un fel, de la filozoful grec Platon (427-347 î. Hr.), discipolul mare- 
lui Socrate (469-399 î. Hr.): 1) A numi lucrurile aşa cum sunt — principiul obiec- 
tivității. 2) Principiul umanismului. 3) Principiul tradiției (căci, zice E. Coşeriu: 
„Cine spune numai lucruri noi nu spune nimic nou”). 4) Principiul utilității publice 
(ştiinţa cu cât e mai teoretică, cu atât e mai practică). 5) Principiul antidogmatis- 
mului. Astfel, evitând, pe cât i se pare posibil, extremele, deşi e susținător al 
orientărilor structuralist-funcţionaliste în ştiinţa limbii, savantul izbuteşte să 
realizeze o sinteză fericită a lingvisticii structurale şi a celei tradiționale. Tocmai 
acest modus cogitandi îl ajută să lanseze teorii noi şi concepții originale referitoare 
la multe probleme fundamentale ale filozofiei şi istoriei limbii ca fenomen social 
şi la un sistem al sistemelor. Prin aceasta, venerabilul filolog a contribuit nespus de 
mult la îmbogățirea şi lărgirea metodologiei disciplinelor lingvistice. Să dăm un 
singur exemplu. Când prin anii '50-"60 ai secolului trecut generativismul american 
şi gramatica transformaţională (pornite, în principiu, de la Noam Chomsky) erau în 
ascensiune, căpătând din an în an tot mai mulţi aderenţi în diferite ţări, prof. E. Co- 
şeriu n-a pregetat a-şi exprima o serie de rezerve şi critici la adresa noului curent. A 

fost atacată, mai ales, tendinţa lui Noam Chomsky de a neglija, la început aproape 
totalmente, semantica naturală a limbilor vii. Timpul a arătat, chiar foarte repede, că 
această critică realizată de către E. Coșeriu a fost pe deplin justificată, ea dezvăluind 
multe locuri vulnerabile ale teoriei generativiste chomskyene. 

Ca teoretician, E. Coşeriu merge nu pe linia negării şi respingerii a tot ce s-a 
făcut în lingvistică până la el, ci, dimpotrivă, dezvoltă în mod creator ceea ce i se 
pare raţional şi judicios la predecesorii săi, contribuind în felul acesta la progresul 
teoriei lingvistice („Cine spune numai lucruri noi, nu spune nimic nou. Noutăţile 
situate în cadrul tradiţiei, în contextul general al acesteia, doar ele importă”). Aşa- 
dar, ştie să aprecieze moştenirea în sensul unei abordări istorice a diverselor teze, 
ceea ce îi permite să aşeze pe locul cuvenit fiecare şcoală lingvistică, direcție, 
curent, arătând valoarea intrinsecă şi cea de perspectivă a acestora. 

Dând o înaltă apreciere dihotomiilor lui F. de Saussure, E. Coşeriu vede, tot- 
odată, o unitate dialectică între individual (particular) şi colectiv (general), între 
concret şi abstract, între aspectul istoric şi cel funcţional al limbii. Principalul şi 
principialul nu sunt antinomuile limbii, ci realitatea obiectivă şi indivizibilă a ei. 

După justa opinie a lui E. Coşeriu, stricta dihotomie saussuriană langue — 
parole, pe care încearcă unii savanţi s-o urmeze cu fidelitate, nu este altceva decât 
„rezultatul unei exagerate simplificări a stării de facto din limbă”. 

E. Coşeriu critică, pe bună dreptate, şi exagerările abstracţioniste ale glossema- 
ticii, pledând, în conformitate cu monismul lui materialist, pentru caracterul unitar al 
limbii, unde substanţa întotdeauna deţine caracter primordial în raport cu forma. 

De un sprijin larg în lumea savantă se bucură trihotomia prof. E. Coşeriu: 
sistem — normă — vorbire. Se susţine, pe bună dreptate, că limba naturală este o 
structură sistemică, având funcție comunicativă; norma este prezentă permanent 
în vorbire, iar sistemul cuprinde modele ce reflectă conţinutul funcţional. Norma 
şi sistemul nu sunt noţiuni arbitrare faţă de vorbire, ci forme concrete care se 
manifestă în ea şi prin ea. Norma reprezintă „un sistem de realizări obligatoriu 
acceptate de comunitatea şi cultura dată”. Aşadar, norma literară este limba con- 
cret realizată. În ceea ce priveşte vorbirea, trebuie să subliniem că ea este unica 
realitate a limbii ce poate şi merită a fi studiată. 

Chiar din anii de primă tinereţe şi până la bătrâneţe, Eugeniu Coşeriu a des- 
făşurat o vastă activitate pedagogică. Aceasta, de fapt, e în deplină concordanţă cu 
viziunea lui despre menirea savantului. „Lingvistul, — zice prof. E. Coşeriu, — nu 
poate să rămână în turnul său de fildeş; el trebuie să lucreze în public, ca un adevărat 
om al Cetăţii” (vezi „Glasul poporului”, 12 septembrie 1991). Într-adevăr, contactul 
savantului cu tineretul studios e permanent şi continuu. Acad. Coşeriu a funcţionat 
ca lector de limba română la Universitatea din Milano (1947-1950), ca profesor de 
lingvistică generală şi romanică la Universitatea din Montevideo (1951-1963), ca 
profesor invitat la Universitățile din Coimbra (Portugalia), Bonn şi Frankfurt pe 

Main (Germania), ca profesor titular de filologie romanică (din 1963) şi de lingvis- 
tică generală (din 1966) la Universitatea din Tiibingen (Germania). 

O trăsătură distinctivă a pedagogului E. Coşeriu era mărinimia şi bunătatea 
sufletească: dascălul era gata să împartă cu dărnicie vastele sale cunoştinţe tuturor 
celor care îşi dădeau osteneala să pătrundă în tainele uneia din cele mai vechi şti- 
inţe — filologia. Şi făcea acest lucru cu generozitate şi în multe limbi, cum o făcea 
şi Papa de la Roma Ioan Paul II (Ioannes Paulus). Numai aşa se poate explica 
faptul că profesorul a făcut naveta în zeci de centre universitare, unde a prezen- 
tat cicluri de prelegeri pe cele mai variate probleme. Vom numi doar câteva din 
asemenea universităţi din diferite ţări ale lumii: Grenoble (1966), Nancy (1967), 
Malaga (1966-1967, 1975-1990), Madrid (1968-1974; 1976-1978), Strasbourg 
(1970, 1971, 1979, 1980, 1982), Salamanca (1971, 1977), Montreal (1971, 1972), 
Barcelona (1972, 1979), Mexic (1975, 1981), Alicânte (1981, 1983), Santander 
(1976, 1980), Rio de Janeiro (1981), Pisa (1982), Padova (1986), Cordoba (1987), 
Bologna (1989), Bilbao (Țara bascilor), Tokio, Moscova, laşi, Bucureşti, Suceava, 
Cluj, Chişinău, Bălți, Tbilisi (Georgia), Galaţi, Oradea, Pamplona, Valparaiso, 
Cosenza, Aquila, Udine, Tampere (Finlanda), Besançon etc. 

Merită toată atenţia opiniile profesorului E. Coşeriu referitoare la şcolile 
ştiinţifice. Fiind el însuşi cap de şcoală, savant care a îndrumat activitatea de cer- 
cetare a zeci de tineri, acad. E. Coşeriu a emis un veritabil „cod” al raportului ma- 
estru — discipol. Unele postulate ale acestuia le putem desprinde din cunoscutul 
interviu acordat profesorului Nicolae Saramandu şi publicat cu titlul Lingvistica 
integrală (Bucureşti, 1966). Vom menţiona câteva dintre ele: 

— Şcoala este un rezultat al entuziasmului şi al convingerilor pe care profe- 
sorul ştie să le deştepte şi să le stimuleze la elevi. 

— Profesorul trebuie să transmită elevilor rezultatele experienţei sale perso- 
nale, pentru ca ei să profite de ele. În aceasta constă generozitatea maestrului... 

— Maestrul urmează să stimuleze capacitatea şi interesul personal al elevu- 
lui, să-i îndrume dezvoltarea în direcţia în care acesta este dotat (dacă cineva este 
înzestrat pentru anchetă dialectală, nu trebuie să-l obligi să facă gramatică). 

— Profesorul trebuie să propună elevilor săi să se ocupe de probleme funda- 
mentale ale ştiinţei, pentru că ele constituie un drum practic către succes. 

— Un profesor adevărat poate să se lase convins de tezele unui discipol, 
dacă acesta le argumentează solid (documentar) şi cu metodă. 

— Profesorul adevărat trebuie să înțeleagă că elevii îl pot depăşi şi chiar trebuie să 
stimuleze propria lui depăşire. El nu este mai puţin maestru dacă este depăşit de elevi. 

Există, fireşte, şi unele „restricţii” ale îndrumătorului ştiinţific, unele lucruri 
pe care urmează să le evite în contactul său cu discipolii. În opinia prof. E. Coşe- 
riu, acestea s-ar reduce, grosso modo, la trei: 

— Maestrul nu trebuie să-şi impună convingerile, elevii le pot adopta în mod critic. 

— Maestrul nu trebuie să-i pretindă discipolului să se ocupe de acelaşi dome- 
niu de fapte de care se ocupă el şi nici să susțină aceleaşi teze sau aceleaşi idei. 

— Profesorul urmează a fi tolerant, în cazul în care ideile susţinute de elev 
pot fi chiar contrare celor promovate de el însuşi. 

Totuşi unii tineri cercetători: 

— trebuie „ţinuţi în frâu, pentru că au adesea preocupări dispersate, prea 
vaste şi prezintă proiecte nerealizabile”; 

— trebuie îndrumați către domeniile insuficient cercetate, către probleme 
nerezolvate, care merită să fie studiate; 

— trebuie să înveţe tehnica cercetării; 

— trebuie să se informeze în două direcţii: cu privire la concepţie şi cu pri- 
vire la fapte; 

— trebuie să îmbrăţişeze concepţii care sunt curente într-o anumită epocă, 
pentru a nu confunda un singur punct de vedere cu un punct de vedere absolut; 

— trebuie să înțeleagă că numai pasiunea şi munca sunt calea succesului, căci Labor 
improbus omnia vincit, „Munca îndârjită le învinge pe toate” (Vergilius, Georgicele); 

— trebuie să-şi dea seama că teme înguste nu există. În acest sens prof. Coşeriu 
precizează: „Pe unii tineri îi supără faptul că domeniul de cercetare li se pare prea re- 
strâns. E o eroare. Universul se poate percepe în domenii foarte restrânse de activitate. 
Poţi îmbrăţişa universul studiind o scoică” (Lingvistica integrală, supra, p. 171). 

Analizând reflecţiile prof. Coşeriu privitoare la relaţia şcoală ştiinţifică — 
maestru — discipol, aş vrea să subliniez un gând cardinal al savantului: „în şti- 
inţă nu este de ajuns să ai idei izolate, ci trebuie să ai o concepţie” (Lingvistica 
integrală, p. 121), iar concepţia se formează în cadrul unei şcoli ştiinţifice. Fără 
şcoală, tânărul cercetător e tentat să facă deseori concesii teoriilor eronate sau 
chiar false, să devină un eclectic. 

Profesorul E. Coşeriu notează: „Vezi tineri bine pregătiţi, cu idei care nu se 
articulează într-o concepţie unitară. În fiecare articol adoptă altă concepţie, fără să 
se întrebe dacă această concepţie în sine e bună” (ibidem, 171). După cum vedem, 
un tânăr cercetător ar putea fi sigur de justeţea investigaţiilor sale numai atunci 
când împărtăşeşte doctrina unei şcoli ştiinţifice concrete. 

Faptele relatate mai sus ne conving că prof. E. Coşeriu a fost un savant nu 
dintre cei care fac ştiinţa in vitro („în eprubetă”), adică în cabinetele lor, ci, dim- 
potrivă, contactele lui cu tineretul studios, cu colegii de breaslă din Europa şi din 
tările de peste ocean au fost constante, perpetue şi extrem de prodigioase. În acest 
plan, un rol foarte important îl are şi faptul că învățatul român a avut calitatea 
de membru al mai multor societăţi, asociaţii, colegii de redacţii, consilii etc. — al 
Societăţii Lingvistice din New York, al Asociaţiei Internaţionale de Fonetică, al 
Societăţii de Lingvistică Română, al Consiliului Științific al Institutului de Limbă 
Germană (Mannheim) etc. 

Ca vir doctissimus de talie mondială, ca distins lingvist şi filolog al seco- 
lului, ale cărui lucrări au intrat în patrimoniul lingvisticii universale, ca savant 
deschizător de drumuri noi în ştiinţa despre limbă, prof. Eugeniu Coşeriu s-a în- 
vrednicit de cel mai înalt titlu ştiinţific — academician — care i s-a acordat de mai 
multe Academii din lume. 

A fost membru al Academiei Regale din Norvegia, al Academiei Braziliene 
de Filologie, membru al Academiei Reale din Spania, membru al Academiei de 
Ştiinţe din Heidelberg, membru al Academiei Europene (Londra), membru al In- 
stitutului „Alf Lombard” (Academia de Ştiinţe) din Milano etc. 

În septembrie 1991, fostul elev şi locuitor în satul Mihăileni, revenind după 
cincizeci şi unu de ani să-şi vadă locurile natale, a fost oaspete deosebit de rar şi 
scump al Uniunii Scriitorilor, al diferitor societăţi din Chişinău, al Universităţii 
de Stat din Moldova etc. Tot acum Academia de Ştiinţe l-a ales ca membru de 
onoare, act de patriotism şi de dreptate socială. 

Eugeniu Coşeriu a fost şi continuă să fie apreciat ca savant de către cei mai 
autorizaţi lingviști, filologi, literați, istorici ai lumii. Aceste elogii le găsim în sute şi 
mii de studii în care savanții din diferite ţări îl citează sistematic pe învățatul român. 

O adevărată antologie de elogii la adresa profesorului Coşeriu o găsim în 
volumele publicate cu prilejul aniversărilor savantului. Colegii şi discipolii i-au 
dedicat cinci tomuri omagiale — Logos Semantikos — apărute în 1981 la prestigi- 
oase edituri, ca Gredos (Madrid) şi Walter de Grujeter (Berlin — New York). Alte 
trei volume comemorative — Energia and Ergon — i-au fost închinate cu prilejul 
împlinirii vârstei de 65 de ani, primul reunind lucrări proprii, celelalte două — ale 
altor lingviști. Precum este, îndeobşte, cunoscut, Fest-schrift-urile în mai multe 
tomuri reprezintă cazuri rare chiar şi pentru notabilităţile de anvergură mondia- 
lă, iar cele în trei sau cinci volume sunt aproape unicate (vezi Victor Spinei, în 
„Cronica”, laşi, nr. 20, iunie, 1991). La Universitatea „Al. I. Cuza” din laşi apare 
un volum de „Anale ştiinţifice” cu denumirea Omul şi limbajul său. Studia lin- 
guistica in honorem Eugenio Coşeriu. Secţiunea III. Lingvistica, tomul XXXVII- 
XXXVIII, 1991-1992 (cu prilejul Colocviului omagial „Eugeniu Coşeriu — un 
mare lingvist contemporan” — 11 aprilie 1992 şi cu ocazia conferirii omagiatului 
titlul onorific de doctor honoris causa al Universităţii ieşene). La Universitatea 
de Stat „Al Russo” din Bălţi, cu prilejul a 80 de ani de la naşterea profesorului 
Eugeniu Coşeriu, a fost organizat un Colocviu Internaţional „Filologia secolului 
XXI” (18-19 mai 2001) şi publicat volumul memorial Un lingvist pentru secolul 
XXI (Chişinău, Editura Ştiinţa, 2002)*. Ediţiile de omagiere a profesorului E. Co- 
şeriu întrunesc peste 6 000 de pagini, scrise de specialişti şi oameni de cultură din 


* Vezi şi E. Coşeriu, Universul din scoică. Interviuri realizate de Gheorghe Popa, Ma- 
ria Şleahtiţchi şi Nicolae Leahu, Chişinău, Editura Ştiinţa, 2004. 

aproximativ 75 de ţări de pe glob (vezi S. Berejan, Cu Eugeniu Coşeriu în proces 
de lucru şi de simplă comunicare, în „Limba Română”, 2002, nr. 10, p. 27). 

Vom reproduce doar câteva aprecieri date activităţii „colosului de la Tiibin- 
gen”: „Lucrările lui Eugeniu Coşeriu de lingvistică generală şi romanică, bazate 
pe o aprofundată cunoaştere a limbilor clasice, romanice, germanice şi slavice, 
precum şi pe o riguroasă cultură filozofică, îl impun pe plan mondial drept unul 
dintre cei mai originali teoreticieni ai lingvisticii” (Jana Balacciu şi Rodica Chi- 
riacescu, Dicţionar de lingviști şi filologi români, Bucureşti, 1978, p. 102). În 
anul 1981, când marele nostru compatriot Eugeniu Coşeriu împlinea 60 de ani, 
profesorul german Hans Helmuth Cristmann scria: „Dacă e «să spunem lucrurile 
aşa cum sunt», atunci trebuie să recunoaştem că ne aflăm în prezenţa unui gigant” 
(vezi E. Coşeriu, Anotimpul ploilor, Cluj-Napoca, 1992, p. 60). 

Savantul britanic N.C.W. Spence scria încă în anii '60 că „semnificaţia cea 
mai profundă a aportului ştiinţific coşerian constă tocmai în performanţa unifică- 
rii conceptuale a întregului domeniu al lingvisticii contemporane” (apud Omagiu 
lui Eugeniu Coșeriu, Oradea, 2001, p. 13). 

Profesorul de la Universitatea „Lucian Blaga” din Sibiu, dl Victor V. Gre- 
cu, menţionează: „Opera lui Eugeniu Coşeriu i-a adus reputaţia şi considerarea 
ca unul dintre cei mai mari lingviști ai secolului XX. O impresionantă putere de 
cuprindere a materiei şi o concepţie umanistă profund originală caracterizează 
gândirea lingvistică a savantului de la Tiibingen. Beneficiind de o formaţie en- 
ciclopedică puţin obişnuită (lingvistică, logică, estetică, literară etc.), cunoscă- 
tor al unui număr impresionant de limbi străine, pe firul unei tradiţii, ilustrate 
de eruditul Dimitrie Cantemir, E. Coşeriu a fundamentat un sistem coerent de 
concepţie, pe care l-a îmbogăţit şi l-a nuanţat continuu, din dorinţa de a-l face 
cât mai adecvat obiectului de studiu — limba ca fenomen al culturii [...]. Aşadar, 
o personalitate ştiinţifică şi universitară copleșitoare. O statură care consternea- 
ză şi înalţă” (Victor Grecu, Eugeniu Coșeriu — fondator al lingvisticii integrale, 
în Omagiu lui Eugeniu Coșeriu, Universitatea „Lucian Blaga”, Sibiu, Oradea, 
2001, p. 14). 

Profesorul clujean Mircea Borcilă relatează că trăim un sentiment de mân- 
drie „în încercarea de evaluare lucidă a operei celui mai strălucit fiu al acestor 
locuri. Reconstrucţia din temelie a disciplinei „pilot” a lingvisticii, realizată de 
E. Coşeriu, reprezintă, într-adevăr, tocmai o asemenea „iniţiativă spirituală”, prin 
care geniul românesc se înalță, pentru prima oară, „asupra creştetelor altor po- 
poare pe orbita universală a ştiinţelor umane” (subl.n. — A.C.) (M. Borci- 
lă, Eugeniu Coșeriu, fondator al lingvisticii ca ştiinţă a culturii, în Un lingvist 
pentru secolul XXI. Materiale ale Colocviului Internaţional „Filologia secolului 
XXI”, organizat cu ocazia sărbătoririi a 80 de ani de la naşterea prof. E. Coşeriu 
[Bălţi, 18-19 mai 2001]. Chişinău, Editura Știința, 2002, p. 31). 

Despre sine profesorul E. Coşeriu spune: „Contribuţia mea principală la în- 
ţelegerea limbajului şi, în consecinţă, la fundamentarea lingvisticii este distincția 
dintre cele trei planuri ale limbajului: universal, istoric-idiomatic şi particular — 
planuri care apar ca nivele autonome de manifestare a creaţiei de semnificație”. 


XXX 


Deşi era departe de locurile natale când la noi a început Mişcarea de elibe- 
rare naţională (1988-1990), prof. E. Coşeriu s-a încadrat „cu pana”, cu inima sa 
mare, cu enciclopedica-i pregătire profesională în domeniul lingvisticii generale şi 
romanice în lupta pentru adevărul ştiinţific şi istoric privind etnogeneza şi glotoge- 
neza neamului. În mai multe studii, alocuţiuni, comunicări ştiinţifice etc., „colosul 
de la Tübingen” a demonstrat cu lux de amănunte inconsistenţa „teoriei” despre 
două limbi est-romanice (moldoveneasca şi româna), despre pretinsa superioritate 
a alfabetului rusesc (pentru „limba moldovenească”) faţă de cel latin, despre baza 
dialectală „separată” a aşa-zisei limbi moldoveneşti literare etc.* 

Vorbind despre identitatea limbii şi a poporului nostru, acad. Coşeriu scria: 
„Acţiunea «moldovenească» sovietică s-a prezentat totdeauna şi explicit ca având, 
în primul rând, un scop politic, în aparenţă generos şi nobil: acela de a promova 
identitatea naţională specifică a poporului moldovenesc dintre Prut şi Nistru (şi 
de dincolo de Nistru)... Dar de generozitate, nobleţe, naţionalitate etc. nu poate 
fi vorba, dacă ţinem seama de premisele reale ale acestei acţiuni şi de sensul în 
care ea a înţeles identitatea (anume ca neidentitate)”. Identitatea unui popor nu se 
afirmă negându-i-o şi suprimându-1-o. Nu se afirmă identitatea poporului „moldo- 
venesc” din stânga Prutului, separându-l de tradiţiile sale autentice — reprezentat, 
în primul rând, de limba pe care o vorbeşte —, desprinzându-l de unitatea etnică 
din care face parte, tăindu-i rădăcinile istorice şi altoindu-l pe alt trunchi ori în 
vid. Aceasta nu e afirmare, ci, dimpotrivă, anulare a identităţii naţionale istorice şi 
culturale a poporului „moldovenesc”: e ceea ce în Republica Moldova se numeşte 
cu un neologism binevenit „mancurtizare”. 

„A promova sub orice formă o limbă moldovenească deosebită de limba 
română este, din punct de vedere strict lingvistic, ori o greşeală naivă, ori o fraudă 
ştiinţifică, din punct de vedere istoric şi practic e o absurditate şi o utopie; şi, din 
punct de vedere politic, e o anulare a identităţii etnice şi culturale a unui popor 
şi deci un act de genocid etnico-cultural” (vezi Eugeniu Coşeriu, în rev. „Limba 
Română”, 2002, nr. 10, p. 2-3). Comentariile sunt aici de prisos! 


* Mai detaliat despre opiniile prof. Coşeriu privind limba „moldovenească” a se vedea culegerile 
omagiale: Un lingvist pentru secolul XXI, Chişinău, 2002 (articolele semnate de A. Ciobanu, V. Grecu, 
Gh. Popa ş.a.); revista „Limba Română”, nr. 10, 2002 (articolele semnate de D. Irimia, S. Berejan, N. Cor- 
lăteanu, I. Borşevici, I. Dumbrăveanu, A.Crijanovschi, V. Melnic, V. Mândâcanu, A. Ciobanu ş.a.) 

XXX 


Înainte de a încheia eseul nostru, ţinem a reaminti cititorilor că profesorul 
E. Coşeriu a fost şi scriitor, membru al Uniunii Scriitorilor din Republica Mol- 
dova. A publicat, în special, în limba italiană şi română, eseuri, schiţe, povestiri, 
versuri etc. Vom reproduce una din ultimele poezii ale marelui dispărut, intitulată 
Sângele nostru: 
„Din sângele nostru 
s-au hrănit atâtea popoare, 
Din sângele nostru 
s-au născut 
poeți şi cărturari ruşi, 
Mai ruşi decât ruşii. 
Din sângele nostru 
s-au născut 
Voievozi, şi regi maghiari, 
hatmani de cazaci, 
fruntaşi albanezi, 
fruntaşi sârbi, 
fruntaşi kirghizi. 
Din sângele nostru s-au născut 
cârmuitori, 
eroi şi vlădici greci, 
Mai greci decât grecii. 
Dar să nu vă temei, 
Nu! Nu vă cerem să ni-l daţi înapoi — 
Sângele pe care vi l-am dăruit 
la nord şi la sud de Dunăre! 
Vă rugăm numai să nu ni-l cereţi 
şi pe cel 
pe care îl mai avem. 
Lăsaţi-ne şi nouă 
măcar câteva picături, 
ca să ne putem înfăţişa cu ele, 
ca noi înşine, 
la judecata de apoi!” 


Revista „Destin românesc”, Chişinău — Bucureşti, nr. 4, 2002, p. 96-109 


§ 2 UNELE ASPECTE TEORETICO-DIDACTICE 
ALE DOCTRINEI PROFESORULUI EUGENIU COȘŞERIU 


Se ştie că profesorul Eugeniu Coşeriu a manifestat (şi pe bună drepta- 
te) o atitudine critică faţă de glosematica lui Hjelmslev şi faţă de postulatul lui 
Saussure că „limba este formă, şi nu substanţă”. Cu toate acestea, prof. E. Coşeriu 
nu respinge totalmente opinia lui Hjelmslev, ci caută să-i găsească interpretări 
adecvate. Lingvistul N. C. W. Spence reproduce această opinie a lui Coşeriu (cu 
trimitere la lucrarea Forma y sustancia el los sonidos del lenguaje): „Afirmația 
că limba «este formă, şi nu substanţă» este fie evidentă, fie greşită, fie constituie 
o convenţie semantică pură. Afirmația este evidentă în cazul în care înseamnă că 
«limba» nu este în întregime materială; este greşită, dacă înseamnă doar că denu- 
mirea de «limbă» este formă «goală», lipsită de însuşirea substanţialităţii, şi este 
o convenţie semantică, dacă înseamnă doar că denumirii de «limbă» i se atribuie 
unei colecţii de forme, considerate fără referire la însuşirile «substanțiale», care 
constituie formele înseşi” [1, 11]. 

Atitudinea tolerantă faţă de opiniile colegilor prof. Coșeriu căuta s-o inspire 
şi discipolilor săi, îndemnându-i la înţelepciune, rațiune, îngăduinţă, respect faţă de 
lingvistica tradiţională. Fireşte, ştiinţa nu stă pe loc, se dezvoltă, unele lucruri se 
învechesc, unele postulate nu mai funcționează, dar asta încă nu înseamnă că aceste 
teorii lingvistice trebuie aruncate la coş. Prof. Coşeriu notează: „toate teoriile, dacă 
sunt sincere şi dacă nu sunt de rea-credinţă, toate se bazează pe aceeaşi cunoaştere 
intuitivă, originară şi, deci, toate spun lucrurile aşa cum sunt, cel puţin dintr-o anu- 
mită perspectivă. Toate conţin cel puţin un sâmbure de adevăr” [2, 18]. 

Mai departe, în acelaşi spirit, savantul precizează: „Nici o greşeală nu este 
numai greşeală, ci şi greşelile conţin ceva, cel puţin o intenţie de adevăr, şi datoria 
noastră, când interpretăm, este tocmai să interpretăm în sensul adevărului, nu să 
criticăm pur şi simplu, că asta nu ne duce la nimic. Să criticăm faptele care sunt 
deviate, care sunt greşeli, şi să vedem ce se află într-o teorie, într-un mod de a 
vedea totuşi sâmbure de adevăr, chiar dacă tot restul trebuie să-l respingem. 

În loc să respingem toate celelalte teorii, să le acceptăm pe toate în măsura 
în care totuşi «spun lucrurile aşa cum sunt»” [2, 16]. 

Cele citate mai sus fac parte din principiul antidogmatismului (unul din cele 
cinci principii, filozofico-lingvistice ale omagiatului şi anume: principiul obiecti- 
vităţii, principiul umanismului, principiul tradiției, principiul antidogmatismului 
ŞI principiul utilității practice). 

Poziţia tolerantă a marelui savant este foarte instructivă, mai ales, pentru 
cercetătorii mai tineri care sunt tentaţi, deseori, să nege, să dezaprobe, să repudi- 
eze chiar totul ce a fost făcut până la ei, ce a fost gândit până la ei, adică tradiția. 
E semnificativ faptul că termenul tradiție (gramatică tradițională, de pildă) a 
devenit sinonim cu ceva negativ, învechit, rutinar, regresiv, conservator şi chiar 
sperietor. 

Răspunzând parcă unor tineri afectaţi de virusul grandomaniei şi „origi- 
nalităţii” în ştiinţele umaniste, tineri care, per absurdum, consideră că lucrările 
predecesorilor nu prezintă nici o valoare ştiinţifică, iar ale lor sunt pline de origi- 
nalitate şi importanţă, prof. Coşeriu notează: „Originalitatea nu constă în a spune 
prostii noi, ci în a admite şi adevăruri vechi, vechi chiar de sute şi mii de ani şi de 
a le utiliza într-o sinteză nouă, cât mai adecvată, cât mai apropiată de realitatea 
obiectului” [2, 17]. 

Discutând mai pe larg problema tradiției în cercetare, prof. E. Coşeriu scrie: 
„Dacă oamenii au fost întotdeauna inteligenţi şi şi-au propus aceeaşi cunoaştere 
a aceloraşi obiecte, aceleaşi scopuri în crearea însăşi a obiectelor, atunci trebuie 
să căutăm în tradiţie (tocmai) aceste atitudini, această recunoaştere a scopurilor şi 
a principiilor, atât în cadrul obiectelor culturii, cât şi în cadrul ştiinţelor culturii” 
[2, 15]. 

În reflecţiile sale asupra problemei tradiţiei, profesorul Coșeriu se sprijină 
pe opinia celebrului şi longevivului lingvist spaniol Ramón Menéndez Pidal: „în 
cultură totul este mai întâi tradiţie şi apoi, în cadrul tradiţiei, fapte noi şi revoluţi- 
onare” [ibidem]. Comentând acest adagiu al lui Pidal, Eugeniu Coşeriu observă: 
„Eu, mergând ceva mai departe, însă nu mult mai departe, observ: cine spune 
numai lucruri noi, nu spune nimic, fiindcă noutatea adevărată, afectivă, în ştiinţe 
şi în cadrul culturii, în general, este o noutate care îşi are rădăcinile ei în tradiţie şi 
care nu disprețuiește ce s-a făcut până acum, fiindcă este o manifestare de orgoliu 
satanic faptul de a spune: Vin eu şi aranjez lucrurile; tot ce s-a făcut până acum, 
tot ce s-a gândit până acum au fost numai prostii. 

Asta înseamnă a dispreţui toată lumea, de la origini şi până în prezent, şi 
a nu recunoaşte că toţi oamenii au vrut să spună adevărul, să spună lucrurile aşa 
cum sunt. Şi dacă au greşit — şi fără îndoială că au greşit — au greşit numai din 
această limitare esenţială a omului şi a ştiinţelor noastre, pentru faptul că se aflau 
într-un anumit moment istoric şi pentru că priveau lucrurile dintr-o anumită per- 
spectivă, din care nu puteau ieşi” [2, 10]. 

Aşadar, trebuie să fim de acord cu Victor Hugo, care scria în Post-scriptum 
de ma vie: „Ştiinţa prima îşi spune cuvântul, dar niciodată nu spune ultimul cu- 
vânt”. 

Ca un exemplu elocvent în susţinerea celor spuse poate servi tendinţa mul- 
tor alcătuitori de gramatici pentru licee (şi nu numai) de a nu recunoaşte existenţa 

verbelor semiauxiliare (de mod şi de aspect) şi, în consecinţă, a predicatului ver- 
bal compus sau binomic, format din asemenea semiauxiliare plus un verb de bază 
(la conjunctiv, infinitiv, supin) de tipul: vreau să cânt, încep a cânta, termin de 
citit; fr. je veux chanter, je commence å chanter, je termine de lire etc. 

Este abandonată în mare măsură semantica în sintaxă, împingându-se pe 
primul plan forma gramaticală după principiul: fiecare verb la mod personal ge- 
nerează un predicat, iar fiecare predicat stă la baza unei alte propoziţii. Deci în 
binomul V, (să) + V, (vreau să cânt) sunt două verbe la moduri personale, adică 
două predicate şi două propoziţii. 

Se neglijează completamente faptul că verbele pot avea diferite ranguri, 
că uneori, aflat în anumite ocurenţe, unul şi acelaşi verb poate urca şi cobori în 
rang, devenind auxiliar (de ex.: am citit), semiauxiliar (de ex.: ia ce mai ai a lua), 
copulativ (de ex.: copilul are patru ani — e de patru ani), predicativ (de ex.: eu 
am o carte). 

Unii au desfiinţat, au lichidat chiar şi predicatul nominal în limba română, 
scriind că „nu există verbe copulative”. Într-un enunţ ca Jonel este elev substanti- 
vul Jonel e interpretat ca subiect, este — predicat şi elev — complement direct. 

O asemenea analiză formalistă denaturează realitatea, nu ţine seama de va- 
lenţa distributivă, combinatorică a verbului a fi, de semantică şi de consituaţie. 

În cazul dat, „adevărurile vechi” (vorba prof. Coşeriu) sunt contestate, iar 
soluțiile noi propuse ne îndepărtează de realitatea fenomenului cercetat, de spe- 
cificul lui. 


În titlul comunicării noastre am anunţat că vom vorbi şi de latura didac- 
tică a concepției filozofico-lingvistice a omagiatului. Ei bine, s-ar părea că un 
mare teoretician cum este prof. Coşeriu ar trebui să se ocupe numai de filozofia 
limbajului, de probleme pur teoretice, ocolindu-le pe cele practice, aplicative. În 
realitate însă nu este aşa. Colosul basarabean aderă în privinţa acestei chestiuni 
la un alt colos, de data aceasta german, Gottfried Wilhelm Leibniz (1646-1716), 
care spunea: Scientia quo magis theorica, magis practica — „Ştiinţa cu cât este 
mai teoretică, cu atât este mai practică”. 

Pornind de la această idee, compatriotul nostru consideră cu tot temeiul 
că „savantul nu-şi poate permite să rămână în turnul său de fildeş sau numai în 
comunitatea... oamenilor de ştiinţă şi să vorbească numai pentru comunitatea 
oamenilor de ştiinţă. În realitate, el vorbeşte pentru toţi cei care s-ar putea inte- 
resa de aceleaşi fapte, iar cei care s-ar putea interesa sunt toţi oamenii” [2, 17]. 

Prof. Coşeriu pledează pentru accesibilitatea operelor de lingvistică (şi nu 
numai!), pentru caracterul lor deschis: „Să nu scriem într-un fel în care alții nu 

ne-ar înţelege; să luăm în serios toate interesele vorbitorilor cu privire la limbaj... 
pentru că limbajul funcţionează prin și pentru vorbitori, nu prin şi pentru 
lingvişti! 

Tot ceea ce crede vorbitorul, tot ceea ce interesează pe vorbitor, trebuie să 
intereseze şi pe lingvist, şi lingvistul trebuie să plece de la ceea ce crede vorbito- 
rul...” [2, 18]. 

În această ordine de idei, trebuie să amintim că uneori întâlnim „studii” de 
minimă valoare ştiinţifică şi, pe deasupra, scrise într-un stil alambicat şi având o 
terminologie inadecvată, megafraze stufoase, fapt ce complică lecturarea şi înţe- 
legerea textului. 

Menţionăm cu satisfacție că prof. Coşeriu nu a trecut cu vederea problema 
în cauză, notând literalmente următoarele: „...să zicem aşa, încât să înţeleagă cât 
mai mulți. Pe când alţi lingvişti au crezut necesar să creeze o terminologie cu totul 
nouă, ca să fie coerentă, eu, dimpotrivă, mi-am propus în terminologie să întrebu- 
inţez cuvinte curente, din limba de toate zilele, şi să le transform pe ele în termeni 
tehnici, însă păstrând semnificaţia lor de bază pe care o au în limbă” [2, 17]. 

Merită să relatăm în mod expres că un teoretician de talia prof. Coşe- 
riu rămâne un declarat apărător al cercetărilor cu un caracter aplicativ. lată ce 
putem citi în studiul citat deja: „Se cuvine să avem interes pentru problemele 
practice, pentru problemele didactice ale limbii: nici un aspect practic, nici un 
aspect al lingvisticii aplicate nu e minor, nu e nedemn de interesul lingvistului!” 
[2, 18]. 

Omagiatul nostru consideră, pe bună dreptate, că o problemă practică de 
mare valoare, de care urmează să se ocupe toți lingviştii, este cea a exprimării 
corecte (verbale şi scrise). Nu au dreptate acei filologi care minimalizează rolul 
unor studii de cultivare a limbii, considerând că un savant-lingvist trebuie să fie 
preocupat numai de probleme capitale, fundamentale pentru ştiinţa limbii. 

Răspunzând acestor opinii tendenţioase, autorul scrie: „S-a considerat [...] 
timp de un secol şi mai bine că problema exprimării corecte, [...] a corectitudinii 
în limbă ar fi o problemă minimă, a diletanţilor [...], care n-ar putea interesa pe 
lingviştii serioşi [...]. Dimpotrivă, problema exprimării corecte este foarte serioa- 
să şi [...] de teorie lingvistică serioasă şi deci lingvistul are şi el datoria să ia în 
studiu această problemă, care îl interesează pe vorbitor” [ibidem]. 

Prof. E. Coşeriu se ocupă constant de unele aspecte ale corectitudinii 
lingvistice şi chiar a scris o lucrare: Problema exprimării corecte, ce-şi aşteaptă 
editorul. 

Se ştie că problema cultivării limbii şi a corectitudinii lingvistice este de- 
osebit de acută anume la noi, în Republica Moldova, unde pe parcursul a 55 de 
ani se atestă o diglosie strigătoare la cer între limba scrisă (literară) şi cea vorbită 
(langage parle, vox viva), datorată unei masive interferenţe lingvistice româno- 

ruse şi bilingvismului naţional-rus de tristă faimă. Evident, aceasta mai persistă. 
Consider că toţi lingviştii din Republica Moldova au datoria să facă investiga- 
ţii permanente în vederea corectitudinii (scrise şi orale), pentru a ridica graiul 
la standardul limbii literare române sau „limbii exemplare” (după terminologia 
prof. Coşeriu). 

Sunt sigur că şi în problemele de cultivare a limbii, şi în cele de politică 
lingvistică, în general, opera prof. E. Coşeriu ne va ajuta în continuare, pentru a 
putea salva tezaurul cel mai scump al naţiunii — limba noastră cea română. 

Încheindu-mi comunicarea, ţin să subliniez încă o dată că prof. Eugeniu 
Coşeriu este o celebritate, iar fiecare lucrare a sa reprezintă o carte de căpătâi 
pentru lingviştii şi filozofii de orice orientare, un foarte necesar vademecum. 

$ 3 REFLECŢII ASUPRA OPEREI COȘŞERIENE 


Acest Cavaler al lingvisticii teoretice europene (şi nu numai) s-a pronunţat, 
practic vorbind, asupra tuturor problemelor dificile de teorie şi filozofie a limbii. 
Fondator al lingvisticii integrale, prof. E. Coşeriu a îmbrățișat o mulţime de aspecte 
din lingvistica generală, sociolingvistică, gramatică, lexicologie, semantică structu- 
rală, istorie a filologiei, fonetică şi fonologie, etnolingvistică, dialectologie, teoria 
şi practica traducerii, filozofia limbii etc. Vorbind stricto sensu, prof. E. Coșeriu a 
reuşit să abordeze limbajul uman în profunzimea şi multilateralitatea lui. Pe bună 
dreptate, se afirmă că „semnificaţia cea mai profundă a aparatului ştiinţific coşerian 
constă, tocmai, în performanţa unificării conceptuale a întregului domeniu al 
lingvisticii contemporane. Acesta este sensul în care a fost interpretată de mari exe- 
geți şi în care a fost receptată şi la noi în ţară sintagma „lingvistica integrală”, care 
defineşte orientarea propice inaugurată de marele savant român” (1, 13). 

În prezentul articol vom încerca să comentăm opiniile marelui predecesor 
Eugeniu Coşeriu doar în legătură cu unele probleme de teorie a limbii. 

Se ştie că după publicarea cărții lui F. de Saussure Cours de linguistique 
generale (Paris, 1916) şi până în prezent dihotomiile lansate de savantul elveţian (de 
limbă franceză) sincronie — diacronie, limbă — vorbire, lingvistică externă — lingvis- 
tică internă etc. continuă să fie discutate în contradictoriu. Unii lingvişti consideră 
că limba nu se schimbă, că schimbările nu-i sunt proprii, că, în sfârşit, „o limbă care 
evoluează” ar fi o contradictio in adjecto (contradicţie în definiţie). Chiar discipolul 
lui F. de Saussure, şi anume Charles Bally, menţiona că „les langues changent sans 
cesse et ne peuvent fonctionner qu'en ne changeant pas” (2, 11). 

Prof. E. Coşeriu nu este de acord cu aşa-zisa concepţie statică despre limbă. 
În cartea Sincronie, diacronie şi istorie autorul demonstrează: a) că pretinsa aporie 
a schimbării lingvistice nu există decât în virtutea unei erori de perspectivă, care se 
manifestă, în esenţă, în identificarea — explicită sau implicită — a noțiunii de „limbă” 
cu cea de „proiecţie din cronică”; b) că problema schimbării lingvistice nu poate şi 
nu trebuie să fie pusă în termeni cauzali; c) că totuşi afirmaţiile citate (vezi supra) 
se întemeiază pe o intuiţie sigură, însă umbrită şi interpretată echivoc prin faptul că 
se atribuie obiectului ceea ce nu e decât o exigenţă a cercetării: de aici contradicţiile 
cu care aceste afirmaţii se confruntă în mod inevitabil; d) că, în realitate, antinomia 
sincronie — diacronie nu aparţine planului obiectului, ci aparţine planului cercetării: 
nu se referă la limbă, ci la lingvistică (subl.n. — A.C.); e) că, chiar în opera lui 
Saussure — în măsura în care realitatea limbajului i s-a impus pe deasupra şi împo- 

triva propriilor postulate —, se pot găsi elemente pentru a depăşi antinomia, în sensul 
în care ea poate fi depăşită; f) că doctrina saussuriană şi concepţiile care derivă din 
ea prezintă un viciu fundamental, care nu le permite să depăşească contradicţiile lor 
intime; g) că nu există nici o contradicție între „sistem” şi „istoricitate”, ci, dimpo- 
trivă, natura istorică a limbii implică esenţa ei sistemică; h) că, în planul cercetării, 
antinomia sincronie — diacronie poate fi depăşită numai în şi prin istorie (3, 14). 

Prof. E. Coşeriu subliniază că nu trebuie admisă o prăpastie între sincronie 
şi diacronie, pentru că ea nu există. Limba naturală — adăugăm noi — se dezvoltă 
ca şi un organism viu, schimbându-se continuu. În lume totul se schimbă, evo- 
luează, se dezvoltă. Încă celebrul poet latin (roman) Publius Ovidius Naso (43 
î.e.n. — 17 e.n.) a formulat în cunoscutul poem epic Metamorphoses un gând care 
în latina medievală suna în felul următor: Omnia mutantur — et nos mutamur in 
illis (Toate se schimbă şi noi ne schimbăm împreună cu ele). Compararea limbii 
naturale cu un organism viu o găsim şi la August Schleicher (1821-1868) — unul 
dintre fondatorii naturalismului lingvistic (4, 36-37). 

Compararea limbii naturale cu un organism viu este justă numai pe jumăta- 
te şi iată de ce: orice organism viu apare (se naşte), se dezvoltă (creşte) şi moare 
(dispare) neapărat, chiar în ciuda condiţiilor optime care i se creează. Omul, de 
exemplu, poate trăi până la 100 şi chiar peste 100 de ani; măslinul poate ajunge 
până la 700 de ani; elefantul — până la 200 de ani; broasca ţestoasă, corbul, bufnița, 
papagalul, lebăda — până la 100 de ani, vaca — până la 40-50 de ani etc. (5, 544). 
Viaţa unui organism viu poate fi exprimată schematic în felul următor: 

B 


A C 

Aşadar, durata vieții organismului viu este limitată în timp. 

Cu totul alta este situația în cazul limbii naturale, concrete. Ea se dezvoltă 
în permanenţă şi dispariția ei nu poate fi „planificată”, dacă are condițiile nece- 
sare de creştere. În opinia prof. L. K. Graudina, limba naturală nu se opreşte din 
dezvoltare. Şi această evoluție se derulează pe linie ascendentă (6. passim), ceea 
ce se poate reda schematic în felul următor: 

B 


A 
Limba evoluează, dar foarte lent, aproape de neobservat pentru vorbitorul 
de rând şi pentru o comunitate de purtători ai aceleiaşi limbi. Şi această „neobser- 

vare” se întâmplă „pentru că limba, schimbându-se, rămâne ea însăşi” (O. Truba- 
ciov) pentru cei ce o vorbesc. În această ordine de idei notăm că lingvistul italian 
Bruno Migliorine (în lucrarea Storia della lengua e storia della cultura, Firenze, 
1561) scria: „Limba italiană din sec. al XIV-lea şi limba italiană contemporană, 
în esenţă, este una şi aceeaşi limbă” (7, 303). Afirmația lui Bruno Migliorine e 
justă dacă o examinăm din punctul de vedere al unui purtător obişnuit (nefilolog) 
de limbă italiană, şi nu este justă dacă o privim cu ochii unui specialist filolog. 
Prof. E. Coşeriu aduce lumină în acest plan, subliniind: „limba care nu se schimbă 
este limba abstractă... Nu s-a întâmplat niciodată ca o gramatică să se modifice de 
la sine sau ca un dicţionar să se îmbogăţească prin propriile puteri. lar liberă de 
aşa-numiţii „factori externi” este numai limba abstractă, consemnată în gramatici 
şi în dicţionare” (8, 15). În continuare autorul precizează: „Cea care se schimbă 
este limba reală în existenţa ei concretă. Dar această limbă nu poate fi izolată de 
„factorii externi” — adică de tot ceea ce constituie materialitatea, istoricitatea şi 
libertatea de expresie a vorbitorilor care se manifestă numai în vorbire” (8, 15). 

Aşadar, prof. E. Coşeriu „leagă” schimbările în limbă cu astfel de fenome- 
ne ca „factorii externi” şi „vorbirea”. Şi are perfectă dreptate, deoarece „factorii 
externi”, inclusiv influenţa altor limbi, îşi lasă amprenta, uneori foarte puternică, 
asupra idiomului dat. În mod categoric, „factorii externi” sunt „generatori de in- 
stabilitate” într-o limbă. În această „instabilitate” se ŞI conţine „germenul” dez- 
voltării şi perfecționării, căci limba are nevoie de noi şi noi mijloace de expresie, 
de cuvinte noi, menite să desemneze noţiuni noi. „De aceea, scrie E. Coșeriu, 
limba se adaptează la necesităţile de exprimare ale vorbitorilor şi continuă să 
funcționeze ca limbă în măsura în care se adaptează” (8, 96). Polemizând cu unii 
lingviști care socoteau că limbile sunt „imuabile”, prof. E. Coşeriu consemnează: 
„a te întreba «de ce se schimbă limbile» (înțelegând prin aceasta că aşa ar trebui 
să fie) este absurd, căci echivalează cu a te întreba de ce se reînnoiesc necesităţile 
de expresie, de ce oamenii nu gândesc şi nu simt decât ceea ce s-a gândit şi s-a 
simţit mai înainte”. Şi mai departe savantul nostru polemizează cu H. Bergson, 
notând: „Dacă limba ar fi făcută odată pentru totdeauna şi nu s-ar face continuu 
prin activitatea lingvistică, ar trebui să admitem împreună cu Bergson că, de fapt, 
«cuvintele nu pot exprima noul decât ca o reajustare a vechiului» (9, 102). Dar 
adevărul e că ele exprimă tocmai «noul»... — prin faptul că limba e cultură — ele îl 
exprimă în sensul în care noutatea se manifestă în domeniul culturalului: cultura 
este tradiţie, şi în cadrul tradiţiei este spontaneitate, inventivitate” (10, 39). 

Prof. E. Coşeriu invocă, în repetate rânduri, teza lui Aristotel, preluată de 
W. von Humboldt, că limba nu este ergon (produs), ci energeia (activitate), prin 
urmare, schimbarea, dezvoltarea îi este specifică — o proprietate indisolubilă care 
se manifestă în continuare şi permanent. Prof. E. Coşeriu scrie literalmente: „Nu 
există limba ca ergon. Ergon-ul există numai ca o abstracţie. Adică, unde putem 

găsi limba? Unde putem găsi „limba română”? Într-o gramatică şi într-un dicţio- 
nar. Adică putem „extrage” limba, pe când textul îl avem” (11, 66). 

Opinia profesorului E. Coşeriu privind faptul că schimbarea este absolut 
inerentă modului de a exista al limbii a fost preluată de mulți lingvişti din toate 
țările. Astfel, acad. rus Vitali Kostomarov scria că „limba este o continuă discon- 
tinuitate” sau „o discontinuă continuitate” (12, 20) intuind o perpetuă schimbare, 
dezvoltare, evoluţie a unui idiom. În fiecare moment, limba naturală este aceeaşi, 
dar şi alta, căci este impregnată cu noi sau înnoite elemente (fenomene), cerute 
de necesităţile de exprimare ale purtătorilor idiomului dat la o anumită etapă is- 
torică. 

Prof. E. Coşeriu a dezvoltat antinomia lui F. de Saussure cu privire la di- 
acronie — sincronie, adăugându-i elementul „istoric”. Colosul de la Tübingen 
subliniază: „sincronia şi diacronia, în sensul lui F. de Saussure, nu epuizau ştiin- 
tele lingvistice şi, în realitate, trebuie să le legăm pe amândouă într-o disciplină 
lingvistică mai generală, care este istoria” (11, 30-31). Prof. Coşeriu adaugă la 
cunoscuta dihotomie sincronie — diacronie încă un element — istoria, obţinând 
trihotomia sincronie — diacronie — istorie, de unde şi titlul monografiei Sincronia, 
diacronia e historia (Montevideo, 1958), scrisă în spaniolă, apoi tradusă şi editată 
în portugheză, germană, italiană, japoneză, română etc. 

Aşadar, s-a produs o adevărată revoluţie, pentru că diacronia nu mai este 
„lineară” şi cu un singur obiect; linia timpului, ci este disciplina lingvistică inte- 
grală, care conţine şi descrierea... unui obiect într-un moment al dezvoltării sale 
istorice (11, 31). Urmează concluzia: „...opoziţia dintre descriere şi istorie este o 
opoziţie absurdă, fiindcă descrierea într-adevăr nu conţine istoria, pe când isto- 
ria conține descrierea (subl.n. — A.C.). De aici Sincronia, diacronia e historia: 
istoria ca ştiinţă integrală” (11, 31). 

Mai e de menţionat că în limbă, fie chiar şi o limbă bine fixată, edifica- 
tă, observăm procesul de reflectare a diacroniei în sincronie. În acest sens ne 
vorbesc „excepţiile” de ordin fonetic, morfologic etc., menţinerea unor forme 
vechi (tip. au fost căzut), apariţia unor structuri noi la nivel sintactic (tip. stu- 
denților — bursă majorată!), utilizarea unor forme arhaizante (tip. trebuiesc fac, 
să vază, eram să cad, patrusprezece etc.). Prof. Coşeriu scrie în această ordine 
de idei, că în latină categoria timpului era predominantă în sistemul verbal, 
„deşi persistau şi unele modalităţi aspectuale”; tot în latină exista şi declinarea 
desinenţială, dar, în acelaşi timp, se întâlneau pe scară largă prepoziţiile, iar 
„numeroase substantive admiteau în flexiune două paradigme” (2, 109). 

După cum am mai spus, schimbările într-o limbă naturală se produc foarte 
lent, astfel încât purtătorii acesteia aproape că nu le observă, nu le conştienti- 
zează. Prof. E. Coşeriu notează: „Vorbitorul este inconştient de schimbare, este 
convins că foloseşte mereu aceeaşi limbă, că nu vorbeşte altă limbă şi că el nu 

face altceva decât să continue tradiţia. Când adoptă ceva nou, adoptă fiindcă aşa 
„se zice”, adică el consideră că asta ţine de limbă deja, că în limbă se zice aşa” 
(13, 87). În această ordine de idei este concludent cunoscutul paradox al lui Be- 
nedetto Croce: „Dacă am pune toate generaţiile de oameni din sec. I până în sec. al 
XX-lea, una lângă alta, şi le-am considera împreună, am vedea că totdeauna avem 
impresia că două generaţii succesive vorbesc aceeaşi limbă. Însă deja la distanţa 
de 4-5 generaţii se pare că e altă limbă, iar la 10-20 de generaţii avem impresia că 
e cu totul altă limbă, deşi membrii fiecărei generaţii credeau că vorbesc aceeaşi 
limbă. Înseamnă că ei au schimbat, au refăcut limba fără să aibă această intuiţie, 
considerând că ei realizează limba, nu o schimbă” (Apud 13, 87). Să apelăm 
la un exemplu. Dacă vom încerca să citim textele vechi româneşti, începând cu 
Scrisoarea lui Neacşu (1521), vom găsi acolo unele cuvinte, forme gramaticale, 
structuri sintactice care astăzi nu se mai utilizează, ele căzând în desuetudine. Dar 
acest fapt nu ne autorizează să conchidem că am avea de-a face cu o altă limbă 
decât cea română. Schimbările evolutive la toate nivelurile limbii nu au fost în 
măsură să denatureze specificul limbii române: în textele vechi de care vorbim, ea 
(limba) a rămas tot română. Oare un vorbitor de limba română actuală n-ar putea 
înţelege mesajul dintr-un text din cauza unor forme şi structuri arhaizate ca: au 
fost căzut (mai mult ca perfectul), au vrut scăpa (condiţionalul trecut), să fie fost 
(conjunctivul trecut), au fost zicând (potenţialul); carele, carii, carea (pronume 
relativ articulat şi acordat cu elementul regent), ușa de la spătărie (determinativul 
nominal analitic) etc.? Desigur că da, pentru că schimbările produse rămân oare- 
cum la periferia limbii, nu sunt de adâncime, ci de suprafaţă. 


XXX 


Vorbind despre dihotomiile lui F. de Saussure, prof. Coşeriu face câteva 
reflecţii interesante şi originale privind limba — vorbire (langue — parole). Ca să 
ne dăm seama în ce constă deosebirea dintre cele două noţiuni, ar trebui, după 
E. Coşeriu, să pătrundem în esenţa verbelor a distinge şi a separa. Pentru viaţa 
cotidiană „se pot distinge noţiuni şi se pot separa obiecte”, iar faptul că unele 
obiecte nu se pot separa, nu înseamnă că nu putem distinge noţiunile, conceptele 
(13, 29). Şi mai departe, profesorul Coşeriu apelează la un argument forte: „nu 
putem separa ziua de noapte, fiindcă ele există încontinuu, însă conceptele de „zi” 
şi de „noapte” le putem distinge şi sunt foarte clare. Şi tocmai faptul că vedem tră- 
sături ale zilei şi trăsături ale nopţii în acelaşi timp, acest fapt face să putem separa 
obiectele. Asta, în semantica structurală. Şi atunci, şi în acest caz, şi în faptul de 
limbă şi vorbire, tot aşa, spunem: unde este limba? Limba o găsim în vorbire, este 
această dimensiune... adverbială a vorbirii. Şi atunci — continuă autorul — m-am 
întors la concepţia veche: am arătat care era adevărul concepţiei greceşti despre 

limbă şi al concepţiei romane în limba latină. Anume în greceşte [limba] era un 
mod al vorbirii, exprimat deja într-un termen: hellenizein „a vorbi grecește” şi 
barbarizein „a vorbi ca barbarii” şi se putea separa ca adverb „a vorbi greceşte” 
era lalein helleniste (sau barbariste, adică „a vorbi ca barbarii”). În limba latină 
se prezintă tot aşa, ca modalitate adverbială: latine loqui, adică „a vorbi latineşte” 
(13, 29). 

Prof. E. Coşeriu subliniază în mod expres că şi „limba română menţine 
această construcţie: limba este un adverb, o modalitate a vorbirii, deci se găseşte 
în vorbire. Şi se poate delimita numai ca formă de cunoaştere a limbii la subiectul 
vorbitor, ca un fel de «ştiinţă» în conştiinţa fiecărui subiect vorbitor, pe când di- 
mensiunea în concret o aflăm ca dimensiune a vorbirii. Adică ceea ce vedem aici e 
latineşte sau româneşte. Şi, de altfel, şi la subiectul vorbitor, ca să vadă subiectul 
care este «ştiinţa» lui trebuie să realizeze limba, cel puţin într-o vorbire internă, 
deci tot în vorbire o arată” (13, 29). 

Aşadar, limba se circumscrie vorbirii, ceea ce schematic s-ar putea reda în 
felul următor: 


Vorbire 


Limbă 


Prof. E. Coşeriu mărturiseşte cum a ajuns la ideea primatului vorbirii faţă 
de limbă: „....primul lucru pe care l-am făcut şi care, pe urmă, e ca un fir roşu în 
toată activitatea aceasta lingvistică, a fost să nu plec de la limbă, ci dimpotrivă: 
adică să răstorn acest principiu saussurian, fără să neg valoarea distincţiilor saus- 
suriene; să plec, dimpotrivă, de la vorbire şi să iau vorbirea ca realitatea în care 
trebuie să facem distincţiile şi în care să găsim şi această dimensiune, fără îndo- 
ială, esenţială, care este limba (langue). Şi atunci spun... trebuie să plecăm de la 
vorbire. La F. de Saussure se spune că se ia limba «ca măsură a tuturor celorlalte 
manifestări de limbaj», pe când eu spun că luăm vorbirea ca «măsură» şi limba 
însăşi (langue) s-o găsim în vorbire. Răsturnând acest principiu, deci, imediat am 
văzut întâi că era nevoie să distingem aceste nivele în vorbire, în tehnica vorbi- 
rii...” (14, 14). 

Orice inovaţie, orice schimbare se produce, mai întâi, în vorbire şi mai apoi 
ajunge (sau nu ajunge) a se sedimenta în limbă. Decide de fiecare dată uzul: dacă 
fenomenul inovator a fost acceptat de masele de vorbitori, el va reuşi să devină 
un fapt de limbă, iar dacă purtătorii idiomului respectiv nu asimilează, nu primesc 
fenomenul inovator din vorbire, acesta nu se va ridica la rang de fapt al limbii. În 
acest plan, din timpurile vechi, circulă dictonul: Nihil eat in lingua, quod non fučrit 
prius in oratione (nimic nu este în limbă, ceea ce nu ar fi fost mai întâi în vorbire). 

Academicianul E. Coşeriu vede o legătură strânsă între limbă — vorbire 
şi diacronie — sincronie. În opinia marelui savant, „din punct de vedere real, nu 
putem în vorbire separa sincronia de diacronie, fiindcă sincronia este funcţionare 
şi diacronia dezvoltare. Însă, prin creativitate, dar şi prin virtualitatea sistemului, 
ceea ce se creează există deja, ţine de funcţionare, ţine de sincronie. Şi deci, în 
realitatea limbajului, în vorbire, aceste două momente sunt numai un singur mo- 
ment: un moment văzut ca funcționare, celălalt văzut ca dezvoltare, ca fapt nou 
pe linia timpului” (14, 30). 

În continuare, prof. E. Coşeriu explică şi mai clar, că „limba se formează, se 
construieşte diacronic şi funcţionează sincronic în fiecare moment, că aceste două 
momente în vorbire sunt numai unul, un singur moment. Şi deci numai punctul 
nostru de vedere e deosebit, fiindcă considerăm nu numai funcţionarea, ci consi- 
derăm şi o funcţionare anterioară sau ulterioară” (14, 30). 

Se ştie că F. de Saussure presupunea că în studiile de lingvistică primează 
(sau ar trebui să primeze) planul sincronic. Cu alte cuvinte, se pleda pentru primatul 
aspectului sincronic asupra aspectului diacronic „în faptele înseși şi / sau în studiul 
lor, şi, prin urmare, a primatului descrierii asupra istoriei” (15, 72). În acelaşi spirit 
şi italianul Matteo Bartoli formulează „normele spaţiale” cu referire la distribuirea 
faptelor lingvistice în spaţiul geografic. Se consideră că unele forme zonale, perife- 
rice sunt cele mai vechi, „reprezentând un «strat» anterior, nesubstituit de inovațiile 
care s-au difuzat din centrul acelui teritoriu lingvistic” (15, 74). Aşadar, reiese că 
din sincronie se deduce diacronia, iar din „starea de lucruri” — un fapt de istorie. De 
exemplu, adjectivul lat. formosus în teritoriile periferice sună hermoso (spaniolă) şi 
frumos (română), pe când în aria centrală acest adjectiv îmbracă altă formă: it. bello 
şi fr. beau. Un alt exemplu. Adverbul latin magis a fost moştenit în spaniolă în for- 
ma más, iar în română mai, pe când în franceză şi italiană s-a încetățenit adverbul 
latin plus cu formele: fr. plus şi it. piu. 

După ce a analizat aceste fapte de limbă, prof. E. Coşeriu conchide că ele 
„ne permit să interpretăm în sens istoric un fapt sincronic”. Şi mai departe: „Punc- 
tul de plecare nu este, de fapt, succesiunea, ci, dimpotrivă, simultaneitatea for- 
melor considerate, din aceasta deducându-se cronologia lor relativă: se prezintă 
mai întâi «starea de lucruri» şi «descrierea...», iar pe această bază se ajunge la 
inferenţa istoriei” (15, 75). 

Când vorbim de dihotomia sincronie — diacronie, trebuie să ne dăm bine 
seama că aceste dimensiuni se află într-o indiscutabilă legătură. Diacronia „se 
naşte” în sincronie, iar sincronia este rezultatul diacroniei. Nu există o sincronie 
„neafectată” de diacronie, precum nu există diacronie în afara sincroniei. 

Aceste fenomene merg mână-n mână şi constituie viaţa limbii. Dacă nu ar 
fi diacronie, o limbă naturală ar rămâne închistată şi încorsetată atât de puternic, 
încât nu ar putea „respira”. 

Diacronia aduce mişcare, viaţă, momente de penetrare în sincronie, fă- 
când-o mai „receptivă”, mai „deschisă”, mai sensibilă la necesităţile şi cerinţele 
purtătorilor unei limbi naturale. Probabil că cele spuse mai sus l-au făcut pe cu- 
noscutul lingvist francez Andre Martinet să exclame: „Oricât de importantă ar fi 
sincronia, cu ea nu se termină lingvistica” (16, 461). 

Plecarea dintre cei vii a genialului lingvist şi filolog Eugen Coşeriu este o 
pierdere irecuperabilă pentru ştiinţa limbii din toată lumea. Numele şi opera sa 
vor rămâne în patrimoniul lingvistic şi cultural din multe ţări de pe toate meridi- 
anele. Dumnezeu să-l odihnească în pace! 

§ 4 UNELE PRINCIPII ALE CONCEPȚIEI 
FILOZOFICO-LINGVISTICE A PROFESORULUI 
EUGENIU COŞERIU ŞI APLICAREA LOR 


Este deja recunoscut faptul că studiile monografice ale profesorului E. Co- 
şeriu, deşi au o ţinută teoretică şi academică de grad înalt, sunt în acelaşi timp 
relativ uşor lizibile, înţelese şi savurate din plin de către cititor. Secretul e urmă- 
torul: celebrul savant şi-a format o concepție filozofico-lingvistică originală, ea 
constând din cinci principii preluate parțial de la filozoful grec Platon (427-347), 
discipolul lui Socrate (459-399), dezvoltate, aprofundate, actualizate şi expuse 
într-un sistem coerent şi logic [a se vedea: 1, p. 11-19; toate citatele referitoare la 
Principii... sunt luate numai din acest material]. Să purcedem la analiza acestor 
principii în planul aplicării lor concrete. 

I. Principiul obiectivităţii. Acesta se reduce la formula lui 
Platon „Să spui lucrurile aşa cum sunt”. Profesorul E. Coşeriu consideră, pe bună 
dreptate, că principiul evocat de filozoful antic grec este foarte greu de aplicat 
în viaţă şi în cercetare, deoarece omul întotdeauna vede şi judecă lucrurile într-o 
anumită situaţie istorică, în anumite circumstanţe şi consituaţii, le examinează 
dintr-un anumit punct de vedere şi într-o anumită perspectivă. „Deci la fiecare 
pas — scrie savantul — apare necesitatea de a admite şi alte puncte de vedere, de a 
recunoaşte fiecare mod de a pune o problemă, o parţializare... Vom încerca deci 
să admitem pluralitatea punctelor de vedere, care numai luate împreună ne pot 
ajuta — până la un anumit punct, cel puţin — ne pot reda obiectul în totalitatea sa, 
aşa cum se prezintă el pentru cunoaşterea intuitivă”. 

Dacă spunem lucrurile aşa cum sunt, prin aceasta imprimăm obiectivitate 
şi universalitate afirmațiilor cu privire la anumite lucruri, respingând o ştiinţă 
„pentru noi, pentru un anumit timp sau pentru o anumită 
situaţie socială sau politică”. În viziunea savantului, „ştiinţa 
trebuie construită cu aceeaşi obiectivitate şi cu aceeaşi universalitate în 
orice moment şi în orice situaţie, chiar cu sacrificiul eventual al libertății fizice” 
(evid. n. —A.C.). 

Dacă am încerca să vedem cum a funcţionat principiul obiectivităţii în ști- 
inţele umaniste din Moldova pe timpul totalitarismului, am constata lucruri în- 
spăimântătoare. Contrar adevărului obiectiv, se afirma sus şi tare că moldovenii şi 
românii sunt două popoare diferite, că există două limbi romanice de est distincte: 
moldoveneasca şi româna; că aşa-zisa limbă moldovenească s-a dezvoltat, a în- 

florit şi a atins culmi nebănuite anterior sub influenţa blagorodnică a limbii ruse 
(în realitate, graiul moldav se deteriorase în mod catastrofal, ajungând pe malul 
prăpastiei) ş.a.m.d. Abia în anii de renaştere naţională (începând cu anul 1988) sa- 
vanţii de bună credinţă, scriitorii patrioţi, mulţi oameni de cultură etc. au început 
a promova şi a propaga „principiul obiectivităţii”, spunând lucrurile aşa cum sunt 
în realitate, afirmând adevărul sine ira et studio. În zeci şi sute de articole şi luări 
de cuvânt s-a demonstrat cu lux de amănunte că Prutul n-a constituit niciodată o 
frontieră lingvistică, că moldovenii din Basarabia nu se deosebesc prin nimic de 
cei din Moldova istorică — şi unii şi alţii sunt români şi vorbesc o limbă oficială 
unică — cea română, că izolarea basarabenilor pe timpul celor două imperii — țarist 
şi apoi sovietic — nu a condus la dispariția spiritului şi conştiinţei de unitate de 
neam, istorie, tradiții, limbă. Asupra acestei probleme şi-a expus opinia, în repeta- 
te rânduri, şi prof. E. Coşeriu. La Congresul al V-lea al Filologilor Români (laşi — 
Chişinău, 4-9 iunie 1994) în fundamentalul raport Latinitatea orientală savantul 
spunea: „...a susţine... că graiurile identice din stânga şi din dreapta Prutului ar 
ține de două limbi, nu e numai absurd, ci e de-a dreptul ridicol. Şi frauda rămâne 
fraudă, numai că devine încă mai gravă” [2, p. 20]. E. Coşeriu afirmă, pe bună 
dreptate, că nici pe vremea ocupaţiei ţariste „nimeni nu se îndoia de identitatea 
limbii «moldoveneşti» cu limba română” şi unii alcătuitori de gramatici ca Ia- 
cob Hinculov (Hâncu), lon Doncev (Donici) utilizau glotonimul „limba română”. 
„«Limba moldoveneascăy diferită de limba română e o himeră născocită mult 
mai târziu, în Transnistria sovietică” [2, p. 21]. Pe malul stâng (în 1924) şi mai 
târziu pe malul drept (1940) al Nistrului sovieticii au creat un surogat lingvistic, 
o limbă artificială de care, după cum bine se ştie, s-au dezis toţi oamenii de cul- 
tură. „De pe urma limbii artificiale rămâne, ca o stafie, numai ideea greşită a unei 
«limbi moldoveneşti» deosebită de limba română, şi numai la răuvoitorii naivi şi 
contaminaţi de ideologia sovietică” [2, p. 24]. 

În pofida tuturor argumentelor peremptorii în sprijinul glotonimului „limba 


wys 


română” în Constituția Republicii Moldova din 1994 s-a fixat, în art. 13, că „Lim- 
ba de stat (oficială) a Republicii Moldova este limba moldovenească”. Frauda şi 
eroarea continuă să persiste. Savanţii filologi (şi nu numai!), scriitorii, oamenii de 
cultură în sensul cel mai larg al cuvântului, tineretul studios nu încetează să lupte 
pentru triumful adevărului ştiinţific şi istoric privind limba noastră cea română 
[a se vedea: 3, p. 11-13; 4, p. 4-10; 5; 6, p. 1]. Cu alte cuvinte, oamenii de bună 
credinţă „spun lucrurile aşa cum sunt”, dar tocmai din această cauză unele forțe 
politice din Republica Moldova le resping. E un paradox posibil doar într-un stat 
unde prevalează nu adevărul ştiinţific, ci interesele politice, de grup. 

II. Principiul umanismului. Potrivit opiniei prof. Coşeriu, 
există „o diferenţă esenţială între ştiinţele obiective, pe de o parte, în sensul că 
ele se ocupă de natură (în cadrul necesităţii sau cauzalităţii) şi ştiinţele culturii 

sau umaniste, pe de altă parte, care se ocupă cu ceea ce creează omul ca subiect 
universal liber”. Principiul umanismului îndeamnă să ne ocupăm de limbaj şi 
de limbi, de artă, de religie şi de mit, de ştiinţă, de filozofie, de alte activităţi ale 
omului. Demn este de reţinut că în studiul ştiinţelor umaniste un rol extrem de 
important îl joacă faptele concrete, pentru că „nu există o teorie independentă 
sau anterioară faptelor, anterioară studiului empiric, fiindcă teoria însăşi este re- 
cunoaşterea universului în fapte, şi nu există un studiu empiric, studiu de fapte, 
fără o teorie cel puţin implicită”. Aşadar, trebuie văzută şi recunoscută o strânsă 
interdependenţă între aspectul factologic (ontologic) şi cel teoretic (gnoseologic) 
în studiile umaniste, deoarece „fiecare interpretare serioasă a unui fapt este în 
acelaşi timp şi o contribuţie la teorie”, iar interpretările, după cum se ştie, nu pot 
fi făcute decât „din punctul de vedere al unei teorii, cel puţin implicite”. 

La cele relatate mai sus, am putea adăuga că pe la noi până nu demult era 
admisă coeziunea dintre teoretic şi empiric, dar numai cu condiţia să fie recunos- 
cută şi indiscutabil acceptată o singură doctrină — cea marxist-leninistă a aşa-zi- 
sului internaţionalism proletar. Conform acestei doctrine, era salutată contopirea 
limbilor naţionale în „luminoasa” societate comunistă, trecerea naţionalilor de la 
limba lor maternă la cea a lui Ilici, instruirea copiilor, începând cu grădiniţa şi ter- 
minând cu instituţiile de învăţământ superior, numai în limba rusă, mancurtizarea 
şi deznaţionalizarea popoarelor mici de pe teritoriul fostului imperiu roşu. 

Se deforma adevărul în privinţa rolului factorilor interni (imanenţi) în dez- 
voltarea limbii, plasându-se pe primul plan factorii externi. Aceştia din urmă 
rezultau din contactul masiv şi presant cu limba rusă (mai exact, cu purtătorii 
acestei limbi), fapt care conducea la pătrunderea elementelor eterogene în toa- 
te compartimentele limbilor naţionale şi la treptata denaturare a acestora. Era 
uman oare că în fosta Uniune procesul de glottofagie (glotta — limbă; phagos — a 
devora), adică devorare a limbilor naţionale, era în toi? Din cele 130 de limbi 
declarate per absurdum „egale în drepturi”, grafe erau numai 66, iar predarea la 
şcolile primare se efectua doar în 39 de limbi. Era uman oare ca în condiţiile de 
totală degradare, mancurtizare şi dispariţie (asimilare) a limbilor naţionale savan- 
ţii sociolingvişti să ascundă adevărul, afirmând că e vorba de o evoluţie firească a 
limbilor naţionale în marea familie frăţească a popoarelor din U.R.S.S., evoluţie 
generată de influenţa binefăcătoare din partea limbii ruse? Fireşte că în regimuri- 
le totalitare nu poate fi vorba de funcționarea în condiţii normale a „principiului 
umanismului” în ştiinţă, în general, şi în cea filologică, în particular. 

III. Principiul tradiţiei. Dezvoltând opinia cunoscutului lingvist 
spaniol Ramón Menendez Pidal (1869-1968) că „în cultură totul este mai întâi 
tradiție şi apoi, în cadrul tradiţiei, fapte noi şi revoluţionare”, profesorul E. Co- 
şeriu afirmă: „Cine spune numai lucruri noi, nu spune nimic, fiindcă noutatea 
adevărată, efectivă, în ştiinţe şi în cadrul culturii în general, este o noutate care îşi 

are rădăcinile ei în tradiţie şi care nu disprețuiește ce s-a făcut până acum”. Mai 
departe se precizează: „Este o manifestare de orgoliu satanic faptul de a spune: 
Vin eu şi aranjez lucrurile, tot ce s-a făcut până acum, tot ce s-a gândit până acum 
au fost numai prostii. Asta înseamnă a dispreţui toată lumea, de la origini şi până 
în prezent, şi a nu recunoaşte că toţi oamenii au vrut să spună adevărul, să spună 
lucrurile aşa cum sunt. Şi dacă au greşit — şi fără îndoială că au greşit — au greşit 
numai din această limitare esenţială a omului şi a ştiinţelor noastre, pentru faptul 
că se aflau într-un anumit moment istoric şi pentru că priveau lucrurile dintr-o 
anumită perspectivă, din care nu puteau ieşi”. 

Principiul al treilea al prof. E. Coşeriu dă o ripostă cuvenită curentelor extre- 
miste în lingvistică. Avem în vedere direcţiile cele mai radicale ale structuralismului, 
ale generativismului chomskyan, ale glosematicii hjelmsleviene etc. Mai mult decât 
atât, se face indirect şi o avertizare savanților tentaţi a se autopropaga, scriind lucrări 
obişnuite, ordinare, dar pretinzând că au făcut descoperiri ce merită laurii Olimpului. 

Astăzi ne aflăm în perioada poststructuralistă şi ne putem da seama mai 
bine de deficienţele şi erorile structuralismului ortodoxal. Prin anii '60 al sec. al 
XX-lea lingvistica teoretică devenea o disciplină tot mai abstractă şi tot mai în- 
chisă, încorsetată în mod permanent de ideea autodeterminării. Lingvistica struc- 
turală îşi întrerupea legăturile fireşti cu psihologia, sociologia, istoria, etnografia 
ş.a. Era neglijată semantica, fapt cu totul impermisibil când se studiază o limbă 
naturală. Structuraliştii încearcă să desfacă, să fărâmiţeze, să destrame limba (în- 
tr-un mod cât mai strict) pe nivele, considerând că ele (nivelele) formează nişte 
sisteme închise. În felul acesta creştea distanţa dintre limbă ca fenomen social şi 
viaţa ei, formele ei de existenţă. Limba naturală se identifica în mod tendenţios 
cu un sistem de semne artificiale (convenţionale), cu anumite modele structurale 
[7, p. 4-5]. 

Un exemplu elocvent în planul acesta ni-l oferă şcoala lingvistică din Co- 
penhaga în frunte cu Louis Hjelmslev. Savantul scria: „În ceea ce mă priveşte, 
năzuiesc a studia limba (langue) în sensul formei pure sau schemei, independent 
de realizările practice. Doar şi Saussure a determinat în felul următor ideea prin- 
cipală a lecţiilor sale: «Unicul şi adevăratul obiect al lingvisticii este limba, exa- 
minată în sine şi pentru sine»” [8, p. 53]. Am putea aminti aici şi alt postulat din 
Cursul de lingvistică generală al lui F. de Saussure (numit de către L. Hjelmslev 
„fondator al lingvisticii moderne”): „Limba este formă şi nu substanţă, în limbă 
totul se bazează pe relaţii” [9, p. 154-155]. Aceste teze ale lui Saussure sunt criti- 
cate uneori foarte aspru. 

Când pe savantul american Noam Chomsky (n. 1927), la începutul carierei 
sale de lingvist, l-au întrebat ce loc trebuie să ocupe semantica în sintaxă, el a 
răspuns fără ezitare: „nici un loc!”. Cu această viziune a lui N. Chomsky n-au 
fost şi nu sunt de acord mulţi lingviști? [a se vedea: 11, p. 58; cf. şi: 12, p. 13-26, 

407-427 şi Postfaţa de S. Kaţnelson]. De exemplu, lingvist american de origine 
rusă, criticându-l pe Chomsky pentru lucrarea Structurile sintactice (1957, unde 
se încearcă a se crea o teorie asemantică a structurii gramaticale a limbii engleze), 
Roman Jakobson (1896-1982), subliniază cu ironie că experimentul acestuia s-a 
dovedit a fi un minunat argumentum a contrario, demonstrând, de fapt, că fără 
semantică nu se poate studia nici gramatica, nici limba, în general [13, p. 17]. 

În alt loc, R. Jakobson notează că „la orice nivel al limbii ne-am adresa, 
începând de la componenţa sonoră a semnelor lingvistice şi terminând cu vorbi- 
rea în întregime, trebuie neapărat să ţinem minte că totul în limbă e semnificație 
semantică şi transformaţională” [13, p. 311]. 

Aşadar, am putea să afirmăm, împreună cu prof. E. Coşeriu, că nu tot ce e 
nou în teoria lingvisticii e şi productiv, benefic pentru dezvoltarea acestei ştiinţe. 
La ora actuală au rămas, probabil, prea puţini lingvişti care împărtăşesc postula- 
tele direcţiei antisemantice, antimentaliste în ştiinţa limbii. 

IV.Principiul antidogmatismului.Acad.E. Coșeriu notea- 
ză că acest principiu nu este altceva decât cel al tradiției, aplicat ori pancronic, ori 
Sincronic, ceea ce înseamnă că „toate teoriile, dacă sunt sincere şi dacă nu sunt de 
rea-credinţă, toate se bazează pe aceeaşi cunoaştere intuitivă, originară şi că deci 
toate spun lucrurile aşa cum sunt, cel puţin dintr-o anumită perspectivă. Toate 
conţin cel puţin un sâmbure de adevăr”. Autorul precizează în continuare: „Nici o 
greşeală nu este numai greşeală, ci şi greşelile conţin ceva, cel puţin o intenţie de 
adevăr, şi datoria noastră, când interpretăm, este tocmai să interpretăm în sensul 
adevărului, nu să criticăm pur şi simplu, că asta nu ne duce la nimic. Să criticăm 
faptele care sunt deviate, care sunt greşeli şi să vedem ce se află într-o teorie... ca 
sâmbure de adevăr, chiar dacă tot restul trebuie să respingem...”. 

Cele descrise în principiul al IV-lea sunt foarte instructive mai ales pentru 
cercetătorii tineri. Unii dintre aceştia au indecenţa de a afirma că orice concluzie 
la care au ajuns e originală şi impecabilă, pe când cele constatate de predecesorii 
lor nu prezintă nici o valoare ştiinţifică. Parcă răspunzând lipsei de modestie a unor 
cercetători afectaţi de virusul grandomaniei şi originalității în ştiinţele umaniste, 
Eugeniu Coşeriu observă: „Originalitatea nu constă în a spune prostii noi, ci în a 
admite şi adevăruri vechi, vechi de sute şi mii de ani, şi de a le utiliza într-o sinte- 
ză nouă, într-o interpretare nouă, cât mai adecvată, cât mai apropiată de realitatea 
obiectului”. 

Un exemplu elocvent în sensul principiului al IV-lea, expus mai sus, ar fi ten- 
dinţa unor lingvişti (în ultimii ani) de a nu mai recunoaşte principiul logico-semantic 
cu aplicabilitate la tipurile predicatului în limba română. E vorba de structuri binomice 
formate din verbe semiauxiliare (de mod şi de aspect) şi un verb de bază (la conjunc- 
tiv, infinitiv, supin) de tipul: vreau să cânt, încep a cânta, termin de citit etc. (comp. în 
limba franceză: je veux chanter, je commence å chanter, je termine de lire). 

V. Principiul utilității publice. Esenţa acestui principiu, 
după cum socoate prof. Coşeriu, poate fi redată prin următoarele cuvinte ale fi- 
lozofului, logicianului şi matematicianului german Gottfried Wilhelm Leibniz 
(1646-1716) „Scientia quo magis theorica, magis practica” — ştiinţa cu cât este 
mai teoretică, cu atât este şi mai practică. Pornind de la maxima citată, compatri- 
otul nostru consideră cu tot temeiul că „savantul nu-şi poate permite să rămână în 
turnul său de fildeş..., nu-şi poate permite să rămână în comunitatea oamenilor de 
ştiinţă şi să vorbească numai pentru comunitatea oamenilor de ştiinţă! În realitate, 
el vorbeşte pentru toţi cei care s-ar putea interesa de aceleaşi fapte, iar cei care 
s-ar putea interesa sunt toți oamenii”. 

Prof. E. Coşeriu pledează pentru accesibilitate, pentru caracterul deschis al 
operelor de lingvistică (şi nu numai de lingvistică!). „Să nu scriem într-un fel în 
care alţii nu ne-ar înţelege; să luăm în serios toate interesele vorbitorilor cu privire 
la limbaj..., pentru că „limbajul funcţionează prin şi pentru vorbitori, nu prin şi 
pentru lingvişti! Tot ceea ce crede vorbitorul, tot ceea ce interesează pe vorbitor 
trebuie să intereseze şi pe lingvist, şi lingvistul trebuie să plece de la ceea ce aude 
vorbitorul”. 

În această ordine de idei e de menţionat că în unele studii de lingvistică 
ne mai lovim de un stil alambicat, greoi, cu o terminologie neadecvată, chiar 
prea liberă, fapt ce complică accesibilitatea textului. Şi în cazul dat avem de 
învăţat de la profesorul Eugeniu Coşeriu. Abordând problema terminologiei 
lingvistice, savantul notează: „Pe când alţii au crezut necesar să creeze o ter- 
minologie cu totul nouă, ca să fie coerenţi, eu, dimpotrivă, mi-am propus în 
terminologie să întrebuinţez cuvintele curente, din limba de toate zilele, şi să 
le transform pe ele în termeni tehnici, însă păstrând semnificaţia lor de bază 
în limbă”. 

Vorbind de principiul utilității publice a ştiinţei despre limbă, acad. Coşe- 
riu menţionează, în mod expres, încă două aspecte de care e obligat să se ocupe 
lingvistul. E vorba de problema exprimării corecte (problema corectitudinii în 
limbă) şi de planificarea lingvistică sau, mai precis, de politica lingvistică. Se 
precizează că „problema exprimării corecte este o problemă foarte serioasă, şi 
o problemă de teorie lingvistică serioasă, şi deci lingvistul are şi el datoria să ia 
în studiu această problemă care îl interesează pe vorbitor”. Deosebit de acută 
e problema cultivării limbii (exprimării corecte) la noi, în Republica Moldova, 
unde mai persistă diglosia dintre aspectul ei scris (literar) şi cel vorbit (vox viva 
sau langage parle). 

Mai continuăm a vorbi o limbă macaronică, un surogat, îmbibat cu calcuri 
din limba rusă: vorbesc pe telefon; am privit pe televizor; am ascultat pe radio; la 
mine mama-i bolnavă; Ion conduce cu maşina; Maria îi invidiază Tamarei; Vasile 
s-a îndrăgostit în Valentina; măsuri în vederea creşterii nivelului producerii lap- 

telui (din ziare); nu mi se primeşte; am primit măsuri; am oformat documentele; 
aveți careva întrebări?; până când nu am întrebări; Ion l-a reproșat pe Gheor- 
ghe; prietenul meu locuieşte sub Kiev etc. 

E cât se poate de evident că toţi lingviştii din Republica Moldova (şi nu nu- 
mai ei!) sunt datori a se ocupa de problema corectitudinii lingvistice, dacă doresc 
să ne ridicăm la standardul limbii literare române. 


XXX 


=» =» 


În ceea ce priveşte „planificarea lingvistică” sau „politica lingvistică” (de 
care vorbeşte prof. Coşeriu), putem spune că ea a fost expusă în Actele adoptate 
la 31 august 1989 sub formă de trei legi: (1) Legea cu privire la statutul limbii de 
stat; (2) Legea cu privire la funcţionarea limbilor vorbite pe teritoriul republicii; 
(3) Legea cu privire la revenirea la grafia latină. 

Cu părere de rău, aplicarea în viaţă a Legislaţiei lingvistice din Republi- 
ca Moldova lasă mult de dorit, pentru că Parlamentul (ales în 1994) a desfiinţat 
Departamentul de stat al limbilor, a introdus în Constituţia Republicii Moldova 
glotonimul „limba moldovenească”, fapt care a stârnit indignarea tuturor oame- 
nilor de bună credinţă, inclusiv a intelectualilor, a pedagogilor, a savanților, a 
studenților. Pentru reexaminarea şi reformularea articolului 13 de tristă faimă s-a 
pronunţat şi Preşedintele Republicii Moldova, cu iniţiativa legislativă, în Mesa- 
jul din 27 aprilie 1995, adresat Parlamentului Republicii Moldova. S-a propus 
unica şi corecta formulare în Constituţia Republicii Moldova a articolului 13: 
„Limba de stat (oficială) a Republicii Moldova este limba română”. Spre marele 
nostru regret, deputaţii din Parlament, cu 25 de voturi pro şi 58 de voturi contra, 
au respins la 9 februarie 1996 inițiativa şefului statului. Acest gest negativ al 
parlamentarilor se referă nu numai la Preşedintele Republicii Moldova, ci şi la 
toţi oamenii iniţiaţi în materie, la tot neamul nostru, la generaţiile viitoare că- 
rora li se inoculează neadevărul, umilinţa şi supunerea, înstrăinarea de neam şi 
separatismul. În alocuţiunea sa, la Adunarea anuală a A.Ş.M. din 26 februarie 
1996, dl Mircea Snegur din nou s-a referit la problema limbii, subliniind: „Am 
spus atunci şi o repet şi acum: era şi este vorba de un adevăr ştiinţific, şi anume 
acela că limba maternă a moldovenilor se numeşte «limba română», adevăr care 
trebuie consfințit în Legea Supremă a ţării. Atât. Actuala majoritate parlamentară 
însă s-a dovedit inaptă a susţine un examen pe cât de simplu, pe atât de necesar 
la capitolul «maturitate civică şi responsabilitate politică», ambițiile ideologice 
situându-se din nou, pentru a câta oară în decursul ultimilor decenii ale istoriei 
noastre, deasupra adevărului ştiinţific” (vezi ziarul „Moldova suverană”, nr. 36 
din 2 martie 1996, p. 2). Şi mai departe M. Snegur continuă: „Dacă vrem ca toţi 
moldovenii să conștientizeze adevărul că limba lor se numeşte «limba română», 

trebuie să cultivăm receptivitatea lor faţă de această denumire corectă din punct 
de vedere ştiinţific. Misiunea care îi revine în legătură cu aceasta intelectualităţii 
nu este, în opinia mea,o misiune politică, ci una de cultu- 
ralizare (evid.n. — 4.C.). Cu cât fiecare intelectual, fiecare om de ştiinţă îşi 
va pune umărul mai insistent la nobila lucrare de popularizare a adevărului, cu 
atât mai degrabă vom fi martorii triumfului lui” (ibidem). Este un adevăr la care 
subsemnează toţi specialiştii romanişti. 

Dar să revenim la prof. E. Coşeriu. Am vrea să finalizăm expunerea princi- 
piului al V-lea, apelând tot la spusele marelui savant: „se cuvine să avem interes 
pentru problemele didactice ale limbii. Nici un aspect practic, nici un aspect al 
lingvisticii aplicate nu e nedemn de interesul lingvistului!”. 

Acum ca niciodată, în condiţiile Republicii Moldova, lingvistica practică 
iese în avanscenă: un bun material didactic de limbă devine instrument absolut 
indispensabil pentru însuşirea limbii materne. 

În încheiere, vrem să menţionăm încă o dată că prof. E. Coşeriu, condu- 
cându-se în activitatea sa de cele cinci principii de ordin filozofico-lingvistic, 
a reuşit să facă o sinteză fericită a lingvisticii tradiționale cu cea modernă, a 
metodelor vechi cu cele noi, propunând un modus cogitandi original şi foarte 
prodigios cu privire la multe probleme fundamentale ale filozofiei şi ale limbii 
naturale ca fenomen social şi ca sistem al sistemelor. 


NOTE 

! Iată ce scrie cunoscutul etnolingvist şi fonolog Andre-Georges Haudricourt: „Ima- 
ginez, come le dit cet imbécile de Saussure, qu'il faut faire la linguistique pour elle-même. 
Mais, ça n'a pas de sens. Ça tourne en rond. Alors ça, ça me semble incompréhensible. Je ne 
connais pas la mentalité des gens qui sont croyants à ces choses-là. Ils me semblent être des 
idiots” [a se vedea: 10, p. 316]. 

? Vorbind despre N. Chomsky, savantul francez André-Georges Haudricourt (vezi nota 
1) notează: „Ce qui est absurde, c’est le point de vue chomskiste, qui est trop philosophique” 
(p. 320). Şi mai departe: „c’est une grosse blague, n’est-ce pas? Le chomskisme c’est une au- 
tre erreur, mais aussi grave à mon avis — c'est de penser, c’est de se contenter d'explications 
verbales, c’est-à-dire, qui n’ont pour moi pas de sens” (p. 337). Autorul semnalează faptul 
că N. Chomsky se dă în vânt după invenţii şi inovări, dar „il faut inventer des nauveautés..., 
mais en science ça n'a pas de sens. Ce n'est pas parce que l’idée est nouvelle qu’elle est bon” 
(p. 339). Prin cele afirmate prof. Haudricourt se raliază, în mod indirect, la doctrina filozo- 
fico-lingvistică a lui Eugeniu Coșeriu. 

§ 5 VIR DOCTISSIMUS ET MAGISTER ILLUSTRISSIMUS 
(N. Corlăteanu - nonagenar) 


Decanul de vârstă al filologilor din Republica Moldova, doctor habi- 
litat, profesor universitar, academician al A.$.M., Nicolae Corlăteanu s-a 
născut la 14 mai 1915 într-o familie de ţărani din satul Caracui, Lăpuşna. În 
anul 1934 a absolvit liceul „Al. Donici” din Chişinău, iar în 1939, 1940 fa- 
cultăţile de Litere şi Filozofie şi cea de Drept ale Universităţii din Cernăuţi. 
Între 1940-1941 a fost învăţător într-o şcoală medie din orăşelul Ocniţa. În 
timpul războiului munceşte la o uzină militară din Rusia, iar din 1943 e an- 
gajat la Institutul Moldovenesc de Cercetări Ştiinţifice, evacuat la Buguruslan, 
regiunea Orenburg. 

După război revine la Chişinău, susţine în 1949, la Kiev, teza de doctor în 
ştiinţe filologice, devine şef de secţie, apoi director (1961-1969) la Institutul de 
Limbă şi Literatură al Filialei Moldoveneşti a A.Ş. din U.R.S.S. (din 1961 — al 
A.$.M.). În 1965 susţine la Moscova teza de doctor habilitat în ştiinţe filologi- 
ce. Din 1961 este membru corespondent, iar din 1965 academician al A.$.M. 
Din 1946 şi până în 1988 a muncit fără întrerupere, prin cumul, şi la Universi- 
tatea de Stat din Chişinău în calitate de lector, lector superior, docent, profesor 
universitar. 

Acad. N. Corlăteanu a fost primul şef al Catedrei de Limbă şi Literatură la 
U.S.M., fondată în anul 1946. A condus catedra 3 ani (până în 1949). 

Pe parcursul lungii sale cariere ştiinţifice şi pedagogice (de mai 
mult de 60 de ani), acad. N. Corlăteanu a publicat circa 800 de titluri 
(monografii, studii, manuale, programe, crestomaţii, articole, recenzii, ta- 
blete, rezumate, note etc.). A fost decorat cu câteva ordine şi medalii. Este 
„Eminent al Învăţământului din U.R.S.S.” şi „Eminent al Învăţământului 
din Republica Moldova”, Laureat al Premiului de Stat al Moldovei în do- 
meniul Științei şi Tehnicii, Om Emerit în Ştiinţă şi Tehnică din Republica 
Moldova, membru al Uniunii Scriitorilor, Cavaler al Ordinului Republi- 
cii. 

Ariile de investigare şi tematica abordată de acad. N. Corlăteanu sunt 
extrem de largi, ele fiind acoperite de lucrări valoroase şi înalt apreciate. Vom 
numi doar unele din aceste direcţii şi cele mai cunoscute lucrări ale autorului. 
Astfel, am putea delimita, în mod convenţional, 10 direcţii în activitatea de 
cercetare: 

1. Latina vulgară ca bază a limbilor neoromanice şi romanistica. E ca- 
zul să amintim aici monografia „Issledovanie narodnoi latâni i eio otnoşenii s 
romanskimi iazâkami” (editată la Moscova în 1974 şi recunoscută în fosta Uni- 
une Sovietică şi în străinătate ca una dintre cele mai reuşite sinteze în domeniul 
romanisticii). Acad. N. Corlăteanu a revizuit chiar în anul jubiliar (2005) această 
operă, a tradus-o în limba română împreună cu fosta sa studentă Lidia Coles- 
nic, actualmente doctor conferenţiar la Catedra de Filologie Clasică a U.S.M. 
Manuscrisul a fost predat la editură. Un studiu important este şi Romanizarea şi 
reromanizarea (1999). 

2. Istoria limbii române. De fapt, ar trebui să precizăm că aproape în toa- 
te scrierile acad. N. Corlăteanu este prezent elementul diacronic. Din lucrările 
cu tematică istorică menţionăm: Începuturile scrisului în limba moldovenească 
(1947), Originea fondului lexical de bază (1955); În jurul unei controverse filo- 
logice (Raporturile dintre „Codicele Voroneţean” şi „Lucrul sfinţilor apostoli” al 
lui Coresi (1960, 1963); Scrisul românesc: începuturile lui (2000) etc. 

3. Istoria limbii literare — o direcţie preferenţiată a cercetătorului. La 
această temă menţionăm cercetările: Capitole din istoria limbii literare (1971) şi 
Schițe de istorie a limbii moldoveneşti literare (1980) — ambele scrise în colabo- 
rare; Româna literară în Republica Moldova: istorie şi actualitate (1995) etc. 

4. Probleme de fonetică şi fonologie au fost abordate în două volume de 
sinteză: Fonetica limbii moldoveneşti literare contemporane (1978) şi Fonetica 
(1993) în colaborare cu prof. V. Zagaevschi; o serie de articole ştiinţifice. 

5. Lexicologia şi lexicografia au constituit pasiunea (şi „slăbiciunea”) din- 
totdeauna a maestrului. Nu vom exagera afirmând că mai mult de jumătate din 
opera lui se referă la cercetarea lexicului şi a frazeologiei sub diverse aspecte. În 
intervalul de timp dintre apariția manualului pentru universităţi Curs de limbă 
moldovenească literară contemporană, vol. I (1956), unde lexicul cuprinde vreo 
150 de pagini, şi volumele Lexicologia din 1969, apoi din 1982 şi cea din 1992 
în colaborare cu prof. Ion Melniciuc, domnul profesor a fost prezent în diferite 
reviste şi culegeri cu zeci de articole privind sinonimia, omonimia, frazeologia, 
neologismele, lexicul sub aspect etimologic, lexicul terminologic etc. Un larg 
ecou (10 recenzii) a avut cartea Cuvântul în văltoarea vieţii (1980). E valoroasă 
şi monografia Încadrarea lingvistică în realităţile europene (2001), în paginile 
căreia sunt tratate probleme actuale de vocabular „european”, în principiu termi- 
nologic. Originală sub aspect conceptual şi ca mod de interpretare este recenta 
monografie Neologismul în opera eminesciană: Creaţia poetică. Proza literară. 
Eminescu — jurnalistul (2004). 

Cât priveşte lexicografia, N. Corlăteanu a elaborat nu numai cea mai consis- 
tentă schiţă de istorie a lexicografiei româneşti, inclusiv a celei din Basarabia seco- 
lului al XIX-lea, ci şi, în colaborare cu mult regretatul său coleg şi prieten Eugeniu 

Russev, un apreciat Dicţionar rus-român (circa 60.000 de cuvinte), publicat la 
Moscova (ed. I, 1954, ed. II, 1967). 

6. Probleme de gramatică, în special cele de morfologie, cum ar fi Cate- 
goria gramaticală a cazului la substantive (1955), Problema studierii substanti- 
velor din Poveştile lui I. Creangă (1959), Perfectul simplu la Ion Creangă (1965), 
Valoarea morfologică a alternanţei fonetice (1978), Derivatologia (1997) etc. 

7. Scriitorul şi limba lui; contribuţia scriitorilor clasici şi contemporani 
la dezvoltarea limbii literare. Familiarizat încă din anii de liceu cu creaţia ma- 
rilor clasici, N. Corlăteanu a promovat opera acestora întreaga sa viaţă, analizând 
moştenirea literară a lui Al. Russo, V. Alecsandri, M. Eminescu, I. Creangă etc., 
acesta din urmă rămânând o adevărată pasiune a cercetătorului. Acad. N. Corlă- 
teanu i-a consacrat zeci de articole, inclusiv monografia, devenită şi teză de doctor 
habilitat, Studiu asupra sistemului lexical moldovenesc din anii 1870-1890 (Con- 
tribuţia lui Ion Creangă şi a altor scriitori la valorificarea stilistică a vocabularului 
contemporan) (1964). În cele 500 de pagini ale cercetării, autorul abordează, cu 
lux de amănunte, probleme generale de metodologie, cum ar fi: conceptul de lim- 
bă literară; formarea limbii literare române (controverse); principalele ei etape de 
dezvoltare; căile de îmbogăţire a lexicului; problema dezvoltării stilurilor limbii 
literare; raportul dintre limba comună naţională, limba literară, limba literaturii 
artistice şi limba scriitorului; contribuţia scriitorilor clasici la dezvoltarea lim- 
bii literare; particularităţile lexico-frazeologice şi stilistice ale părţilor de vorbire 
(substantivul, adjectivul, verbul, articolul, conjuncţia, particula, interjecţia şi ono- 
matopeia) în opera lui I. Creangă. 

Monografia impresionează prin profunzimea abordării problemelor, prin 
cunoştinţele autorului în domeniul istoriei literaturii române şi a celei univer- 
sale, prin caracterul ei instructiv, înscriindu-se în istoria filologiei romanice ca 
o contribuție importantă la opera de valorificare a moştenirii clasice. 

Despre alți scriitori: Alecsandri (1968), Farmecul cuvântului — Al. Russo 
(1969), Problema limbii în concepția lui Alecu Russo (1975), V. Alecsandri şi lim- 
ba literară (1978), D. Cantemir şi limba literară (1981), Despre limba operei lui 
Andrei Lupan (1982), Scriitorul în faţa limbii literare (1985), Creaţia scriitorilor 
moldoveni în şcoală (1985), Poeta Magda Isanos (1991). 

8. Cultivarea limbii. Un merit incontestabil al acad. N. Corlăteanu rezidă 
în faptul că la începutul anilor '60, când poluarea limbii atinge cote dramati- 
ce, practic, funcţiile ei sociale se reduseseră la minimum (ele fiind preluate de 
limba „fratelui mai mare”), apar concomitent două articole Cultivarea limbii şi 
problemele ei actuale şi Ce este cultivarea limbii? — ambele în 1961. N. Corlă- 
teanu, pe de o parte, a dat alarma, arătând că am ajuns la marginea prăpastiei, 
iar pe de altă parte, a îndemnat pe tinerii cercetători (savanţi, pedagogi, zia- 
rişti, artişti, crainici, editori etc.) să participe la salvarea şi salvgardarea graiului 

nostru. Învăţatul publică articole de cultivare a limbii, ia cuvântul la radio şi 
televiziune, abordând aceleaşi probleme, fondează seria de broşuri Cultivarea 
limbii, din care au apărut vreo 10 fascicule, susţine, în mod sistematic, în revista 
„Femeia Moldovei”, rubrica „Limba noastră” (1975-1982) şi „Ca o vatră- lim- 
ba noastră” (1982-1995), organizează câteva conferinţe teoretico-practice cu 
tema „Cultura limbii noastre” în oraşele Chişinău, Bălţi, Cahul, Soroca, Or- 
hei, Călăraşi ş.a. Corectitudinea limbii sub variatele ei aspecte a fost tratată în: 
Normele literare şi chestiunile de cultivare a limbii (1962), Cultivarea limbii 
la etapa actuală (1963), Să cultivăm limba literară (1963), O problemă arză- 
toare — cultivarea limbii (1963), Cultivarea limbii în şcoală (1966), Și vorbirea 
orală trebuie cultivată (1970), Limba presei periodice (1971), Cuvântul şi arta 
fotografică într-un sprijin reciproc (1999), Ecologia limbajului (1992), Vorbi- 
rea vie şi ortografia (1991) etc. 

Exemplul personal al acad. N. Corlăteanu privind grija faţă de corec- 
titudinea limbii române este urmat de mulți discipoli ai lui, precum şi de toţi 
acei cărora nu le este indiferentă soarta graiului matern. 

9. Sociolingvistica şi interferența limbilor. Trăind şi activând în fosta 
Uniune Sovietică, într-un mediu lingvistic extrem de complicat, unde majoritatea 
limbilor naţionale (130 la număr) erau înlăturate din uzul oficial, unde factorii so- 
ciali şi cei extralingvistici erau consideraţi forța motrice în „dezvoltarea” limbilor 
naţionale sub influenţa limbii ruse, nici un lingvist de bună credinţă nu putea ră- 
mâne impasibil faţă de aşa-zisul bilingvism naţional-rus, de interferența lingvis- 
tică la diferite nivele ale limbii, de soarta limbilor mici, de limba de comunicare 
interetnică etc. 

Deşi constrâns de regimul totalitar să exprime punctul de vedere oficial asu- 
pra acestui cerc de probleme, acad. Corlăteanu strecura sistematic în lucrările de 
sociolingvistică gânduri sănătoase cu referire la importanţa limbii materne în dez- 
voltarea individului şi a culturii naţionale, la necesitatea de a cultiva simţul limbii, 
de a însuşi norma literară, de a se feri de influenţele nefaste ce veneau în urma 
invaziei fizice şi spirituale ruseşti, de a păstra şi dezvolta tradiţia lingvistică, de- 
oarece, sublinia savantul, „nu suntem o limbă neografă”. 

Vom numi câteva publicaţii ale autorului pe teme sociolingvistice: Rolul 
factorilor sociali în dezvoltarea limbii (1968), Sur l'interaction linguistique ro- 
mano-slave (1968), Naţionalul şi internaţionalul în literatură, limbă şi folclor 
(1969), Dezvoltarea diferenţială a nivelurilor limbii şi raportarea lor la condiţio- 
narea socială (1970), Bilingvismul şi polilingvismul (1972), Problema interacțiu- 
nii limbilor (1974), Rolul tradiţiilor culturale în procesul corelaţiei şi dezvoltării 
limbilor (1976), Pentru păstrarea şi cultivarea conştiinţei naţionale (1990) etc. 

10. Istoria filologiei. Cunoscându-i bine pe savanții lingviști din trecut şi 
pe cei contemporani, acad. Corlăteanu a găsit timp şi bunăvoință să scrie despre 

unii dintre ei, să le analizeze opera, arătând contribuţia concretă pe care au adus-o 
la dezvoltarea ştiinţei despre limbă. De sub pana maestrului au ieşit aprecieri 
obiective despre Mihail Lomonosov (1961), despre lexicografa C. Marţişevskaia 
(1987), despre slavistul moscovit Filip Filin (1982), despre lingvistul ucrainean 
Ivan Belodid (1976) — cu ultimii doi (demult decedați) a colaborat îndeaproape. 

A întreţinut relaţii de lucru cu mulți romanişti din fosta U.R.S.S., dintre 
care îl menţionăm pe savantul din Sankt Petersburg, autorul studiului Limbile 
romanice din sud-estul Europei şi limba naţională a R.S.S. Moldoveneşti (trad. 
din rus., Chişinău, 1960), Vladimir Şişmariov (1973), pe moscovitul de origine 
română Dimitrie Mihalcea, devenit Mihalci — profesor de romanistică şi bun pri- 
eten al nostru (1980) ş.a. 

Deosebit de apropiaţi sufletului îi sunt înaintaşii neamului românesc, 
filologii care „au cârpocit la haina limbii noastre”, dezvoltând-o, normând-o, 
aliniind-o la celelalte limbi-surori ale gintei latine. Prof. N. Corlăteanu s-a 
aplecat cu pietate asupra moştenirii lăsate de Ion Heliade Rădulescu (1992), 
de profesorii săi de la Universitatea din Cernăuţi Grigore Nandriş (1992) şi 
Leca Morariu (1993). A mai scris despre valorosul istoric Eugeniu Russev, 
colegul său de liceu, devenit apoi şi coleg de Academie, coautor şi prieten 
de familie (1986), despre folcloristul Gheorghe V. Madan (1993), despre 
marele patriot Nicolae Testemiţeanu (1992), despre astronomul basarabean 
Nicolae Donici (1994), despre prof. D. E. Mihalci (2000), despre unul dintre 
cei mai fideli discipoli ai săi Vasile Melnic (1994), despre profesorul Euge- 
niu Coşeriu ş.a. 

Deşi foarte ocupat cu cercetările proprii, acad. N. Corlăteanu găseşte timp 
să recenzeze unele lucrări de mare valoare. Vom aminti câteva dintre ele: Dicţio- 
narul român-rus de B. Adrianova şi D. Mihalci (1953), Dicţionarul limbii româ- 
ne literare contemporane în 4 volume (1958), Recueil d’études romanes publié 
à Poccasion du IX congrés international de linguistique romane, Paris, 1959 
(1961); Boriba idei i napravlenii v iazâcoznanii naşego vremeni de R. Budagov 
(1979). 

Gata oricând să-i ajute pe foştii săi studenţi, dintre care mulți sunt cerce- 
tători ştiinţifici, acad. N. Corlăteanu a redactat zeci de lucrări colective şi indi- 
viduale. Vom indica numai câteva nume de autori care au avut fericirea de a 
fi îndrumați de savant: S. Berejan, I. Melniciuc, M. Cosniceanu, V. Melnic, 
V. Zagaevschi, A. Eremia, T. Cotelnic, I. Ciornâi ş.a. 


XXX 


Acad. N. Corlăteanu face parte din acea cohortă de oameni de ştiinţă care 
reuşeau să cumuleze, în mod fericit, activitatea de cercetare cu cea didactică. Din 

1946 — anul fondării Universităţii de Stat din Moldova — şi până în anul 1988 
N. Corlăteanu a muncit la catedră, urcând încet, dar sigur, toate treptele ierarhiei 
universitare: lector, lector superior, docent, profesor. A ţinut permanent două din- 
tre cele mai prestigioase cursuri: „Limba moldovenească contemporană” (cu toate 
compartimentele ei) şi „Limba latină populară”, de asemenea cursuri şi seminare 
speciale. 

Prelegerile lui captivau pe studenți prin profunzimea gândurilor expu- 
se, prin varietatea materialului faptic, prin logica demonstrărilor şi spiritul 
inovator al interpretărilor, prin atitudinea personală, deseori cu totul origi- 
nală faţă de multe probleme dificile şi, desigur, prin expresivitatea formei 
de expunere. Zeci de studenţi care au devenit profesori de limba şi litera- 
tura română, ziarişti, cercetători ştiinţifici, scriitori, redactori, editori etc. 
au audiat cu mult folos cursurile maestrului, familiarizându-se cu multiple 
probleme de lingvistică şi de filologie, în general, şi, în primul rând, dezvol- 
tându-şi ceea ce se cheamă „simţul limbii” materne, atât de necesar fiecărui 
om de cultură. Poate tocmai de aceea toţi foştii studenţi care au frecven- 
tat prelegerile profesorului universitar N. Corlăteanu îşi amintesc de ele cu 
mândrie şi recunoştinţă. 

Savantul care nu a înfiinţat o şcoală ştiinţifică e ca pomul fără rod. N. Cor- 
lăteanu nu şi-a imaginat viaţa făcând cercetări in vitro, izolat de semeni. În jurul 
prof. N. Corlăteanu s-au adunat, începând cu anii '50, mulţi tineri, pe care 
maestrul i-a îndrumat şi i-a călăuzit în cercetare. Sub conducerea prof. N. Cor- 
lăteanu şi-au scris şi şi-au susţinut tezele de doctorat Anatol Ciobanu, Maria Cos- 
niceanu, Vasile Melnic, Anatol Eremia, Maria Bârcă, Gheorghe Colţun, Elena 
Pânzaru-Belinschi, Irina Condrea, Maria Graur ş.a. 

Acad. N. Corlăteanu a fost referent oficial la susţinerea publică a mai mult 
de 40 de teze de doctor şi doctor habilitat în filologie, atât la Chişinău, cât şi în 
alte centre ştiinţifice. Câteva nume ale discipolilor săi „indirecţi” sunt Haralam- 
bie Corbu (academician), Silviu Berejan (academician), Alexandru Dârul (doctor 
habilitat), Vasile Soloviov (doctor în filologie), Vitalie Marin (doctor habilitat, 
profesor universitar), Victor Gaţac (membru al A.Ş. din Rusia), Mihail Dol- 
gan (membru corespondent al A.$.M., profesor universitar), Nicolae Raevschi 
(doctor habilitat), Nicolae Bileţchi (membru corespondent al A.Ş.M., prof. uni- 
versitar), Teodor Cotelnic (doctor hab., prof. universitar), Ion Eţcu (doctor hab., 
prof. universitar). 

Omagiatul a participat activ şi la congrese, simpozioane, conferinţe ştiin- 
țifice de lingvistică, organizate pe parcursul ultimilor 45-50 de ani, în centre uni- 
versitare din Republica Moldova, Ucraina, Federaţia Rusă, Uzbekistan, Cazahstan, 
Tadjikistan, România, Bulgaria, fosta Cehoslovacie, Italia, Armenia, Lituania, 
Estonia, Letonia, Georgia etc. 

Istoria a făcut în aşa fel ca savantul şi profesorul Nicolae Corlăteanu să-şi 
desfăşoare activitatea în perioada regimului totalitar, când era „promovată” aşa- 
zisa teorie despre existenţa celor două limbi est-romanice diferite: româna şi 
„moldoveneasca”. Fiind o comandă socială venită direct de la dictatorul Stalin, 
„teoria” în cauză apare în R.A.S.S.M. (1924). Se urmăreau scopuri de „eliberare”, 
mai precis — de recucerire a Basarabiei „subjugate” de români (1918-1940). 

Astăzi sunt cunoscute tristele rezultate ale politicii lingvistice (şi a celei na- 
tionale) din ex-Uniunea Sovietică, în general, şi din fosta R.S.S.M., în particular. 
La 28 iunie 1940 basarabenii s-au trezit cu o nouă limbă — „„moldovenească” — 
împânzită cu rusisme. 

Cine îndrăznea să se împotrivească acestei linghi sau, doamne fereşte, să 
pună la îndoială existenţa ei în Moldova Sovietică, era declarat „duşman al popo- 
rului” şi ostracizat pe veci. 

Ei bine, în asemenea ambianţe concrete, trăind sub un regim antinaţional, 
ce ar fi putut face un savant de talia profesorului N. Corlăteanu, care a absolvit 
două facultăţi „pe timpul românilor” şi cunoştea întreaga moştenire literară? Răs- 
punsul stă la suprafaţă: trebuia să se acomodeze la absurda situaţie politico-socia- 
lă. Asupra lui se îndreptau însă ochii ageri şi necruţători ai partidului (şi nu numai 
ai partidului), iscodind ce scrie, ce spune, cum tratează problemele alfabetului, 
ortografiei, limbii, literaturii, istoriei ş.a. 

În aceste condiţii vitrege, savantul şi pedagogul N. Corlăteanu s-a văzut 
constrâns să facă uneori târg de conştiinţă, să susţină unele idei inconsistente, 
acestea fiindu-i impuse de „cursul politic al partidului”. Cele spuse se referă la 
afirmaţiile deplasate cu privire la bilingvismul moldo-rus, „înflorirea” aşa-zisei 
limbi moldoveneşti, îmbogățirea continuă a vocabularului şi sintaxei în urma cal- 
chierilor şi împrumuturilor din limba lui Puşkin etc. 

Şi cu toate acestea, meritul omagiatului nostru ca savant şi ca cetăţean con- 
stă în faptul că el nu a elogiat în public pseudoteoria despre aşa-zisa limbă mol- 
dovenească. N. Corlăteanu utiliza glotonimul „limba moldovenească” (pentru că 
altfel nici nu se putea pe timpurile acelea!), dar conţinutul acestui termen era 
„umplut” de facto cu toată istoria limbii române literare unice, arătându-se mereu 
rolul cărturarilor (Gr. Ureche, I. Neculce, M. Costin, N. Costin, N. Milescu-Spă- 
taru, D. Cantemir ş.a.) şi al scriitorilor clasici (Al. Russo, I. Creangă, M. Emi- 
nescu, V. Alecsandri, M. Kogălniceanu, Al. Mateevici şi mulţi alții). 

Apelând deseori la un limbaj esopic, ambiguu şi chiar sibilic, N. Cor- 
lăteanu reuşea să rostească şi adevăruri importante. Acest lucru îl recunoaşte 
şi omagiatul: „Numai astfel se putea, în acele condiţii, menţine trează conşti- 
inţa de neam şi de credinţă, de apartenenţă la unul şi acelaşi popor, la una şi 
aceeaşi entitate naţională” (vezi interviul din revista „Limba Română”, 1995, 
nr. 1, p. 50). 

Că cele spuse reflectă adevărul, ne convingem citind lucrările academi- 
cianului N. Corlăteanu publicate după 1990, când, în sfârşit, în republică s-a 
instaurat libertatea cugetului şi a cuvântului, când oamenii de ştiinţă, inclusiv 
cei din domeniul ştiinţelor umaniste, pot să spună adevărul fără a se teme de re- 
percusiuni de ordin administrativ şi disciplinar. Din mai multe studii, articole şi 
interviuri ale savantului omagiat, apărute în Republica Moldova şi în România, 
reiese cât se poate de clar că în estul Europei există o singură limbă romani- 
că — limba română, că această limbă e a românilor de pretutindeni. Pentru o mai 
amplă documentare vezi interviul profesorului Corlăteanu publicat în nr. 1, 1995 
al revistei „Limba Română”, din care se poate deduce atitudinea omagiatului faţă 
de sterila dispută ce mai continuă în republica noastră referitor la aşa-zisa limbă 
„moldovenească”. 

Cu permisiunea cititorului, voi evidenția (din respectivul dialog) câteva 
gânduri actuale şi deosebit de relevante pentru modus-ul cogitandi şi poziţia civi- 
că a lingvistului N. Corlăteanu: 1) „Cred că atribuirea denumirii de limbă română 
pentru noţiunea de limbă literară în Republica Moldova nu ştirbeşte cu nimic 
autoritatea şi nici demnitatea nimănui (subl.n. — A.C.). Ea are însă avantajul că 
prin această recunoaştere avem tot dreptul de a folosi întreaga moştenire clasică 
literară şi lingvistică de pe întreg spaţiul est-romanic, se creează posibilitatea de 
a pătrunde mai lesne şi mai adânc în contextul general european în care limba ro- 
mână nu este în nici un chip pusă la îndoială (subl.n. — 4.C.)” (p. 49-50). Aceste 
adevăruri axiomatice nu reclamă nici un comentariu. 2) „Trebuie să înţelegem cu 
toţii, odată şi pentru totdeauna: încercările întreprinse în perioada sovietică de a 
crea o nouă limbă romanică, diferită de română, n-au dat nici un fel de rezultate” 
(subl.n. — A.C.) (tot acolo). 

Anume pe timpul regimului totalitar se făceau tentative de „a fonda” teoretic 
existenţa unei limbi moldoveneşti. După cum se ştie, ele s-au terminat cu un total 
eşec. La acest joc pueril de-a ştiinţa (de fapt, a fost un joc satanic) au renun- 
tat, până la urmă, lingviştii de prestigiu — academicienii români Al. Graur şi 
Ion Coteanu, membrul corespondent al A.Ş. din Rusia Ruben Budagov, profesorul 
universitar moscovit Samuil Bernştein, academicianul şi profesorul universitar din 
Sankt Petersburg Rajmund Piotrovski ş.a. Spre marele nostru regret, această 
evoluţie firească, această deschidere spre adevărul ştiinţific privind istoria nea- 
mului şi a limbii, evenimentele din anii 1988-1994 i-au lăsat indiferenți pe 
unii politicieni, care continuă să promoveze (şi să impună prin legile adopta- 
te) dogmele vechi, respinse de argumentul ştiinţific. Politica nu ar trebui să se 
amestece în ştiinţă, căci deseori îi face servicii proaste şi, în consecinţă, nu 
are nimeni câştig de cauză. În acest sens, acad. N. Corlăteanu menţionează: 3) 
„Puterea politică a unui singur partid — în condiţiile unei democraţii veritabile, 
care se extinde tot mai mult pe întreg globul pământesc — deşi poate să se impu- 

nă pentru o anumită perioadă şi în domeniul literar-lingvistic (în cazul nostru la 
denumirea limbii) — tocmai datorită faptului că nu se sprijină pe argumente, pe 
dovezi ştiinţifice şi adevăr, pe cunoaşterea istoriei, a faptelor concrete ale limbii 
noastre şi ale multor alte limbi, cred că nu are şanse de izbândă definitivă, ci 
doar temporară (subl.n. — A.C.)” (p. 50). Sunt lucruri care nu se hotărăsc prin 
votare, din ambiţie sau din spirit de grup. 

Menţionăm că cele spuse de acad. N. Corlăteanu au găsit susţinere în 
Mesajul Preşedintelui de atunci al Republicii Moldova din 27 aprilie 1995, 
adresat Parlamentului în vederea revotării articolului 13 din Constituţia Repu- 
blicii Moldova în următoarea reformulare: „Limba de stat (oficială) a Repu- 
blicii Moldova este limba română”. În Mesajul respectiv se poate citi: „Oare 
această tendinţă firească a oricărui neam şi popor de a vorbi şi a scrie o limbă 
cultă poate fi străină voinţei neamului şi poporului nostru, cum încearcă unii 
să prezinte lucrurile? Oare părinte să fie acela care-şi doreşte ca fiul lui să nu 
cunoască mai multe ca el? Oare făcând atâtea din puţinul pe care ni-l putem 
permite, în condiţiile de astăzi, pentru dezvoltarea şi funcţionarea altor limbi 
vorbite pe teritoriul ţării, avem dreptul să ferecăm în formule greşite, să sărăcim 
propriul grai, propria limbă?”. 

Patetismul acestor întrebări retorice exprimă un adevăr incontestabil: limba 
română trebuie repusă, în sfârşit, în drepturile ei inalienabile, căci numai cu şi 
prin ea ne vom plasa pe orbita valorilor europene, alături de alte limbi şi popoare 
civilizate. 


XXX 


Ajungând la capătul consemnărilor, vom menţiona, în mod expres, că ac- 
tivitatea ştiinţifică şi pedagogică a lui N. Corlăteanu a fost supusă mereu imixti- 
unilor şi presiunilor din partea mai marilor regimului totalitar, fapt care îi amăra 
sufletul, îl deruta, îl sustrăgea de la problemele de ştiinţă, pe care era chemat a 
le rezolva şi, în ultimă instanţă, îl împingea pe marginea prăpastiei, transformân- 
du-l, prin şantaj şi spaimă, în homo duplex. 

Cu toate incovenientele de ordin extralingvistic, muncea în sudoarea 
frunții: de sub pana lui ieşeau noi şi noi lucrări, unele dintre ele devenind 
opere de referinţă. Cine îşi dă osteneala să citească aceste scrieri redac- 
tate într-un limbaj echivoc, ambiguu, plasându-le în anturajele concrete 
istorico-politico-administrative, poate alege uşor grâul de neghină şi poate 
înţelege gândurile voalate, presupoziţiile autorului, ele fiind conjugate cu 
cea magistrală — unitatea lingvistică, istorică şi de neam a moldovenilor, 
muntenilor, ardelenilor, bucovinenilor, bănăţenilor etc., a românilor de pre- 
tutindeni şi dintotdeauna. 

*** 


La această aniversare a academicianului Nicolae Corlăteanu, discipolii săi 
vin cu un sincer cuvânt de omagiu şi se închină dascălului, dorindu-i multă şi 
durabilă sănătate, noi forţe de creaţie, dispoziţie tinerească, primăvară-n suflet, 
fericire, noroc şi voie bună. 

Dumneavoastră, dragă domnule academician, doar la vârsta dintre 80 şi 
90 de ani, aţi publicat peste 70 de lucrări, între care şi 5 cărți: Răspântii (1995, 
184 pag.), Nandrişii (1998, 97 pag.), Aşa am trecut până acum prin viaţă (2000, 
130 pag.), Neologismul în opera eminesciană (2004, 224 pag.) şi Latina vulgară 
(2005, sub tipar, 160 pag., în colaborare cu Lidia Colesnic). Caracterul extrem de 
prodigios al activității Dumneavoastră este un exemplu demn de urmat... 


Venerandissime et carrissime academice Nicolae Corlăteanu! 


VIVAS, CRESCAS, FLOREAS, 
tu, qui iustissimam venerationem apud nos omnes habes! 


Revista „Limba Română”, 2005, nr. 4, p. 14-23 


$ 6 UNELE PROBLEME DE FILOLOGIE CLASICĂ 
IN VIZIUNEA ACAD. NICOLAE CORLATEANU 


Având o excelentă pregătire în domeniul limbilor clasice (greaca veche, 
latina, slavona), datorită studiilor liceale, dar mai cu seamă celor universita- 
re (la Universitatea din Cernăuţi limba latină a făcut-o cu prof. B. Sbiera, iar 
slavona — cu prof. Gr. Nandriş), academicianul Nicolae Corlăteanu a folosit 
aceste cunoştinţe, intens şi cu mare eficacitate, în mai toate cercetările sale, 
chiar şi atunci când ele nu vizau în mod direct aspectul diacronic al limbii româ- 
ne. Adept declarat al şcolii neogramaticienilor, admirator al studiilor de ordin 
comparativ-istoric, sărbătoritul nostru nu scapă niciodată ocazia de a se referi 
la operele fundamentale şi omnicunoscute ale lui Fr. Diez, W. Meyer-Liibke, 
H. Paul, A. Miellet, H. Schuchardt, I. Iordan, F. Fortunatov, A. Potebnea ş.a. 
Chiar în articolele de popularizare autorul „strecoară” pe neobservate note şi 
menţiuni cu caracter istoric, etimologic, paralele în diferite limbi (romanice şi 
neromanice) ale fenomenului descris, pornind, fireşte, întotdeauna de la limbile 
clasice respective. 

Dându-și foarte bine seama că limba latină „est mater nostrae; est funda- 
mentam linguae nostrae”, profesorul N. Corlăteanu, în anii imediat postbelici, a 
elaborat şi a prezentat studenţilor de la litere timp de 40 de ani Cursul de latină 
vulgară. Prelegerile se desfăşurau cu sala mereu plină de studenţi, căci aceştia 
erau captivaţi de vasta informaţie a cursului, de utilitatea lui practică, de modul 
atrăgător de expunere etc. 

N. Corlăteanu îşi inaugura ciclul de lecţii printr-o largă şi substanţială 
introducere, în care vorbea de Latium şi limba latină, de Roma şi formarea 
statului (regatului) roman, despre cuceririle romanilor pe Peninsula italică şi 
romanizarea popoarelor italice, despre perioada republicană a statului roman 
şi cuceririle lui în afara Italiei, despre Imperiul Roman şi extinderea aces- 
tuia pe 3 continente, inclusiv peste Dacia lui Decebal, în urma războaielor 
romano-dacice, purtate de împăratul Titus Flavius Domitianus (în a. 87-89 
şi 93-94) şi de Marcus Ulpius Trajanus (în a. 101-102 şi 105-106). Firul na- 
raţiunii continua ajungând până la romanizarea şi apoi părăsirea Daciei de 
către romani (a. 271-275), la invazia popoarelor barbare în Europa, slăbirea, 
destrămarea, prăbuşirea Imperiului Roman la 476 şi apariţia condițiilor favo- 
rabile pentru începerea procesului de formare treptată a popoarelor şi limbilor 
neoromanice. 

Tot în partea introductivă autorul vorbeşte cu lux de amănunte despre im- 
portanţa limbii latine pentru noi, românii, care, vorba cronicarului Gr. Ureche, 
„de la Râm ne tragem”. 

După o scurtă, dar consistentă introducere, lectorul îşi începea cursul pro- 
priu-zis, pe care îl diviza în două părţi mari: Istoria externă a latinei vulgare şi 
Sistemul fonetico-gramatical şi lexical al latinei vulgare!. 

Ne vom opri la unele probleme ce ni se par mai interesante şi la care autorul 
a stăruit în mod deosebit. Se demonstrează, de exemplu, că latina n-a fost o limbă 
omogenă, ea absorbind pe parcursul cuceririlor făcute de romani o serie de elemen- 
te eterogene, în primul rând, de la popoarele din Peninsula Apenină: umbri, osci, 
etrusci, sabini, leruţi etc. Astfel, de la umbri a preluat cuvinte cum ar fi bos „bou”, 
scrofa „scroafă”, lupus „lup”; monoftongarea au > o, ai; ae > e etc.; de la sabini: 
asinus „asin”, caseus „caş”, albus „alb”, lacrima „lacrimă”; nume proprii ca Nerio, 
Tarpeius, Capitolium etc. Cele mai multe elemente romanii au împrumutat din lim- 
ba etruscă, neindoeuropeană, vorbită în secolele VII-IV î.e.n. Având o cultură foar- 
te avansată, inclusiv scrisul (alfabetul) propriu, de care şi romanii s-au folosit până 
în a. 450 î.e.n., etruscii au alimentat lexicul şi cultura latină cu elemente ca: histrio 
< etr. ister „actor”, persona < etr. persu „mască”, „personaj”; „Lupoaica” — emble- 
ma oraşului Roma, este o sculptură etruscă din sec.V î.e.n.; sistemul tria nomina: 
praenomen (= numele mic), nomen (= nume gentilic) şi cognomen (= porecla, 
numele de familie), de exemplu: Marcus Tulius Cicero, Caius Iulius Caesar. De 
remarcat că la început cetățenii Romei purtau un singur nume (Romulus, Remulus, 
Marcus etc.), pe vremea regatului au ajuns la două nume (Pullius Hostilius, Numa 
Pompilius), iar în perioada republicană au trecut la tria nomina. 

Cea mai puternică şi mai durabilă influenţă asupra romanilor a avut-o limba 
şi cultura greacă. În lexicul latin descoperim câteva mii de cuvinte greceşti: anco- 
ra „ancoră”, machina „mecanism”, oliva „măslină”, amphora „amforă”, amigda- 
lum „migdală”, cedrus „cedru”, papyrus „papirus”, platonus „platon” etc.; topo- 
nime ca: Messana (azi Mesina), Syracusa (azi Siragossa), Agrigentum în Sicilia 
(azi Girgenti), Tarentum în Calabria (azi Taranto) etc. 

Merită atenţie precizările făcute de prof. N. Corlăteanu în legătură cu de- 
limitarea etapelor principale de dezvoltare a limbii şi literaturii latine. În opinia 
autorului, acestea ar fi patru perioade care s-ar delimita, cronologic, în felul urmă- 
tor: (a) perioada antică, zisă şi perioada latinei vechi (prisca latinitas) care începe 
aproximativ cu anul 600 î.e.n.; (b) perioada de aur a latinei care datează de la 
mijlocul sec. întâi î.e.n. şi durează până în primele decenii ale secolului întâi e.n.; 
(c) perioada subclasică a latinei sau perioada de argint care începe după moartea 
împăratului Octavianus Augustus (anul 14 e. n.) şi sfârşeşte aproximativ în a. 200 
e.n. şi (d) perioada latinei târzii (bas latin) care durează de la începutul sec. al 

III-lea e.n. până în sec. al VIII e.n. Fiecare perioadă îşi are trăsăturile specifice 
şi personalităţile de valoare care şi-au adus contribuţia la dezvoltarea civilizaţiei 
romane. Astfel, în perioada antică s-a observat influenţa greacă asupra scriitorilor 
Livius Andronicus (cca 280 — cca 200 î.e.n.), primul poet epic şi dramatic latin, 
grec, originar din Tarent, luat prizonier şi adus ca sclav la Roma, traducătorul 
lui Odisseu şi a unor serii de tragedii greceşti; Claudius Caecus Appius (cca 275 
î.e.n.) — a lăsat lucrări de gramatică, drept morală, din care s-au păstrat doar nişte 
fragmente; Plautus Titus Maccius (cca 250 — cca 184), cel mai popular dintre 
comicii latini, iar „cele 21.500 de versuri păstrate fac parte din opera sa, fiind cel 
mai vechi şi mai bogat tezaur lingvistic al latinei arhaice” (4, p.235); Lucutius 
Carus Titus (a. 96-53 î.e.n.) cu vestitul poem epic De rerum natura (Despre na- 
tura lucrurilor) în 6 cărți, 7.409 hexametri, „operă a materialismului antic ce s-a 
păstrat integral” şi în care poetul a încercat să explice dezvoltarea societăţii şi 
civilizaţiei umane ca având un singur motor — raţiunea umană” (idem, p. 178). 

În perioada de aur, supranumită şi „clasică”, limba, literatura şi cultura 
latină au atins culmea dezvoltării, având personalități ilustre cum ar fi Caesar 
Caius Iulius (100-44 î.e.n.), cu lucrări de proză — Commentarii de bello Gallico 
(7 cărţi) şi Commentarii de bello civili (3 cărţi), Cicero Marcus Tullius (106-43 
î.e.n.), unul dintre cei mai mari oratori şi scriitori de proză din antichitate, care 
a pledat pentru respectarea normei literare, a creat stilul major şi cel minor, a 
lăsat nepreţuite lucrări de retorică, tratate, discursuri, opere de filozofie politică, 
o bogată corespondenţă; Virgilius Maro Publius (70-19 î.e.n.), neîntrecut poet 
cu minunatele lui lucrări ca Bucolica, Geografia, Eneida ş.a.; Horatius Flaccus 
Quintus (65-8 î.e.n.) lasă o vastă şi inteligentă operă: Satire (2 cărţi), Epistole (2 
cărți), Ode (4 cărţi) ş.a.; Ovidius Naso Publius (43 î.e.n. — 17 e.n.), nefericitul, 
dar marele poet al dragostei, ostracizatul la Tomis, pe malul Mării Negre, autor 
al numeroaselor lucrări: Ars amandi, Amores, Remedia amoris, Metamorphoses, 
Fasti, Tristia, Epistolae ex Ponto. Se presupune că, fiind izolat la Tomis, Ovidius 
ar fi deprins limba geto-dacică şi ar fi scris chiar un panegiric lui Augustus, dar, 
din păcate, lucrarea nu s-a păstrat. 

În perioada subclasică se observă o evidentă „democratizare” a limbii la- 
tine clasice, manifestată prin slăbirea exigenţelor privind respectarea normelor 
de utilizare a lexemelor, a construcţiilor sintactice, a formelor morfologice etc. 
Acum activează productiv renumitul istoric latin Tacitus Publius Cornelius (cca 
55 — cca 120), autor al operelor De origine et situ Germanorum, Historiae (14 
cărţi), Annales (16 cărţi) etc., scrise după principiul Sine ira et studio „fără mânie 
şi părtinire”; filozoful şi dramaturgul Seneca Lucius Annalus (4 î.e.n. — 65 e.n.) cu 
cele 9 tragedii ale sale, dintre care menţionăm: Medea, Phaedra, Oedipus, Aga- 
memnon; fondatorul epigramei Martialis Marcus Valerius (cca 40 — cca 103 e.n.) 

cu 12 cărţi de epigrame; poetul satiric luvinalis Decimus Iunius (cca 67 — 130/140 
e.n.) ş.a. 

Nu este trecută cu vederea nici perioada latinei târzii, remarcată prin 
activitatea multor oameni de seamă, printre care Marcellus Empiricus (cca 400 
e.n.), scriitor cu lucrarea De medicamentis conţinând 2.500 de reţete şi fiind „un 
izvor preţios pentru studiul latinei vulgare, în care a fost redactată” (4, p. 185), 
poetul Commodianus (sec. III, IV sau V); Donatus Aelius (sec. IV), autor de 
gramatici pentru învăţământul elementar şi cel secundar (Ars minor şi Ars ma- 
jor) ş.a. 

Ajungând la problema mult controversată privind soarta Daciei după re- 
tragerea armatei şi administraţiei romane la 271, prof. Corlăteanu, pe de o parte, 
e tentat a accepta „teoria migraţionistă”, susţinută de Al. Philippide, Ov. Den- 
susianu, VI. Şişmariov şi alţii, iar pe de altă parte, afirmă că dacii romanizați au 
dăinuit în continuare la nord de Dunăre, în ciuda invaziei mai multor popoare 
barbare şi, în primul rând, a hunilor (sec. IV-V) pe pământurile carpato-du- 
nărene (5, p. 68-69). În opinia autorului, chiar şi datele arheologice confirmă 
incontestabilul adevăr că populaţia romanizată „continua să locuiască pe locu- 
rile natale”, extinzându-se şi de-a lungul Nistrului, şi în regiunile Carpaţilor. 
N. Corlăteanu face referiri la retorul şi istoricul grec Priscus din Panion, care 
prin anul 449, călătorind şi prin fosta Dacie, a consemnat că aici autohtonii con- 
tinuă să vorbească limba latină şi să se împace uneori destul de bine cu barbarii 
huni (idem, p. 69). 

Într-un compartiment separat se tratează despre „slavii în Balcani”, inclu- 
siv despre războaiele acestora cu Bizanțul, despre aşezarea masivă pe teritoriile 
cucerite şi simbioza daco-romano-slavă, sfârşită, după cum se ştie, cu asimilarea 
slavilor pe teritoriul fostei Dacii. Un moment demn de reţinut se referă la cronica 
rusească (sec. XII) //ogecmv epemennvix nem în care se afirmă că ungurii veniţi pe 
pământurile carpatine (Panonia) prin anul 898 au găsit aici pe slavi şi pe volohi. 
lată şi textul originar: ungurii „NpPUNIEJUNHE OT BECTOKA B YCTPeMUINIaCA uepe3 
TOpPEI BEJIHKAA AXE IIpo3BaHa CA TOpÞI YropeKua H MOHANA BOEBATU Ha XUBYIIaA 
TY BOJIOXH H CJIOBeHH” (5, p. 72). Remarca este foarte importantă, ea confirmând 
continuitatea strămoşilor noştri daco-romani la nord de Dunăre şi permanenţa 
vetrei neamului românesc. 

Partea centrală a Cursului... şi monografiei autorului este consacrată latinei 
vulgare, denumită „populară”. E vorba de aspectul popular-colocvial al latinei 
generale, de varianta ei vie, ce se afla într-o mişcare evolutivă permanentă. Aceas- 
tă latină putea fi auzită la piaţă, în atelierele meşteşugarilor (sermo vulgaris), în 
sate (sermo Eusticus), printre soldaţi (sermo militaris), în uzul cotidian (sermo 
cotidianus aut sermo consuctudo) etc. Elemente ale latinei vulgare pot fi găsite în 

diferite monumente scrise, începând cu perioada veche şi până în secolele VII- 
VIII e.n. (idem, p. 78-103). 

N. Corlăteanu delimitează 5 perioade de dezvoltare a latinei vulgare: I — 
sec. IV-III î.e.n. — pătrunderea limbii latine din Latium la popoarele italice; II — 
răspândirea latinei pe tot teritoriul Peninsulei Italice; III — răspândirea latinei în 
toate provinciile romane (până la anul 14 e.n. — anul morţii împăratului Augustus); 
IV — perioada de schimbări esenţiale ale latinei vulgare în domeniul gramaticii, 
lexicului şi foneticii (până la căderea Imperiului roman anul 476 e.n.); V — peri- 
oada de schimbări diferenţiate a latinei vulgare în fiecare provincie romană (din 
a. 476 până în sec. VI-VII e.n.. 

Nu este trecută cu vederea nici problema originii limbilor romanice, dis- 
cutându-se în plan critic teoria substratului (G. I. Ascoli, H. Schuchardt ş.a.), 
dialectologică (F. G. Mohl), cronologică (G. Grober, C. H. Grandgent ş.a.) etc. 
Autorul consideră că un rol decisiv în problema discutată l-au avut următorii trei 
factori: (a) destrămarea Imperiului roman, (b) invazia şi aşezarea, în bună parte, a 
germanicilor în Romania apuseană şi (c) invazia şi aşezarea slavilor în Romania 
estică şi în Balcani, în general. 

Într-un compartiment separat, N. Corlăteanu tratează clasificarea geneti- 
că şi numerică a limbilor romanice. Se porneşte de la Dante Alighieri care de- 
limita doar trei limbi romanice (franceza, italiana, provansala), apoi se trece la 
M. Raynouard — 7 (franceza, italiana, spaniola, provansala, catalana, portugheza 
şi româna), Fr. Diez, părintele filologiei romanice, delimita 6 limbi romanice, 
grupându-le câte două (franceza — provansala, spaniola — portugheza, italiana — 
româna), W. Meyer-Lübke — 9 (dalmata, retoromana, italiana, franceza, sarda, 
provansala, spaniola, portugheza şi româna); C. Tagliavini — 11 (italiana, româna, 
dalmata, sarda, retoromana, franceza, franco-provansala, provansala (împreună 
cu gascona), catalana, spaniola, portugheza) etc. 

Numărul diferit de limbi romanice se explică prin faptul că diferiți savanţi 
puneau la baza clasificării un alt principium divisionis. Însuşi autorul, înclinat 
pe atunci a exagera rolul factorului social-politic, recunoaşte statutul de limbă 
pentru dialectele aromân, istroromân şi meglenoromân, incluzând aceste „limbi” 
în tabelul clasificării limbilor romanice (5, p. 103). De altfel, şi unii lingvişti de 
peste Prut, discutând în anii '50 problema coraportului limbă — dialect, neglijau 
factorul genetico-structural şi erau tentaţi să trateze cele trei dialecte sud-dunăre- 
ne ca limbi romanice aparte (8, p. 203; 9). 

Recent, prof. univ. Gabriel Țepelea, revenind la problema limbă — dialect, 
scrie: „În esenţă, Al. Graur declară deschis că discutarea raporturilor dintre limbă 
şi dialect este o problemă politică, iar vechea poziţie a lingviştilor români care 
susțineau că limba română are 4 dialecte: dacoromân, aromân, meglenoromân şi 

istroromân are la bază politica promovată în trecut de clasele exploatatoare, este 
deci o poziţie de clasă, burgheză. Pornind de la această premisă, înţelegem stră- 
dania sa de a renunţa la criteriul genetico-structural şi de a crea trei limbi din trei 
dialecte sud-dunărene, pentru a-i face loc celei de-a patra: limba moldovenească” 
(10, p. 82). 


XXX 


Un foarte instructiv capitol din Cursul de latină vulgară şi din monografia 
analizată este cel referitor la Izvoarele de studiere a latinei vulgare. Prof. Corlă- 
teanu subliniază din capul locului că nu ni s-a păstrat nici un monument scris în 
întregime în latina vulgară, pentru că celor ce ţineau pana în mână li se părea că 
scriu în limba latină literară. Şi totuşi, din diferite motive, în opera multor scriitori 
(Petronius, Plautus, parțial Cicero ş.a.) s-au strecurat o mulţime de forme de limbi 
vorbite (populare), multe dintre ele evoluând spre limbile neoromanice care se năş- 
teau pe ruinele fostului imperiu. Elemente ale latinei vulgare sunt atestate nu numai 
în operele beletristice, dar şi la lucrări ştiinţifice (Lucretius Carus Titus, De rerum 
natura; Marcelius Empiricus, De medicamentis liber etc.), la autorii de gramatici şi 
comentarii (Marcus Terentius Varro Reatinus, De lingua latina, Marus Servius Ho- 
noratus, Aurdius Augustinus, Valerius Probus Grammaticus cu lucrarea ce i se atri- 
buie greşit Appendix Probi), în monumente epigrafice (vezi Corpus Inscriptionum 
Latinarum de Th. Mommsen), în glosse şi scholii (Verrius Flaccus, De verborum 
significatu, Nanius Marcelius, De compediosa doctrina; Aelius Donatus ş.a.), în 
traduceri (Itala sau Vetus Latina — traducere fragmentară a Bibliei din limba greacă; 
Vulgata — traducere integrală a Bibliei din limba ebraică veche), în descrierea pele- 
rinajelor (Silviae vel potius Aetheriae peregrinatio ad loca sancto etc.). 

Partea a doua a cursului cuprinde Sistemul fonetico-gramatical şi com- 
ponenţa lexicală a latinei vulgare. Cu lux de amănunte se iau în discuţie par- 
ticularitățile fonetice ale latinei vulgare (accentul, consonantismul, vocalismul 
ş.a.), aspectele structurii morfologice (paradigma substantivului, a adjectivului, a 
pronumelui; numeralul, verbul cu complexul lui de forme modale şi temporale; 
adverbul, prepoziţia), unele aspecte de ordin sintactic (părţile principale şi cele 
secundare ale prepoziţiei, complementul direct şi cel indirect, complementele 
circumstanţiale, construcţia „Accusativus cum infinitivo”, construcţia „ablativus 
absolutus”; afirmaţia, negația, întrebarea, exclamarea; raportul de coordonare şi 
cel de subordonare, topica ş.a.), caracterizarea lexicului latinei vulgare etc. 

Vorbind despre evoluţia formelor morfo-sintactice, prof. N. Corlăteanu în- 
cearcă să o explice atât prin acţiunea factorilor interni (imanenţi), cât şi a celor ex- 
terni (sociali). Astfel, vocativul în -e, moştenit în Romania de Est din limba latină 

(lupus — lupe, amicus — amice), s-a sedimentat în limba română şi sub influența 
slavă: JIPYXE, OTE (11, p. 169). 

În altă ordine de idei, dorim a menţiona că autorul a cules şi a comentat o 
serie de opinii ale oamenilor de cultură romani în privinţa utilității formelor popu- 
lare de exprimare, adică a dubletelor. Cunoscutul orator latin şi unul dintre primii 
profesori de retorică, plătit de stat, Quintilianus Marius Fabius (cca 85 — cca 96) 
scria că „cine insistă a utiliza forme ieşite din uz şi respinse, manifestă un fel de 
aroganță şi vanitate măruntă” (idem, p. 198). 

Se ştie, de asemenea, că aşa-numitul „accusativus cum infinitivo” (tip: Scio 
Paulum esse) în latina subclasică şi cea târzie ceda locul frazei cu o subordonată 
completivă (tip: Scio quod Paulus banus ist). Augustus Aurelius (354-430), epi- 
scop, scriitor şi filozof latin, care ocolea cu atenţie construcţia în discuţie, nota: 
„Deseori eu folosesc expresii improprii latinei bune. Recurg la ele pentru a fi mai 
bine înţeles. Va fi mai bine dacă gramaticii mă vor certa, decât să nu mă înţeleagă 
poporul” (apud 12, p. 19). Prof. N. Corlăteanu susţine acest punct de vedere şi îl 
ilustrează cu fapte culese din istoria dezvoltării diferitor limbi romanice şi nero- 
manice (cf. şi 13; 14). 

Cursul de latină vulgară se încheie cu un foarte consistent capitol despre 
lexic. Pe un imens material exemplificativ, autorul reuşeşte să ne demonstreze 
existenţa unei diferențieri lexicale teritoriale ce reflecta specificul fiecărei provin- 
cii din fostul imperiu. Se insistă asupra factorilor intra- şi extralingvistici, care au 
contribuit la fărâmițarea lexicului latinei vulgare, se arată şi rolul substratului în 
păstrarea anumitor lexeme în limbile formate cu timpul în Romania de Vest şi în 
cea de Est. 

Prof. N. Corlăteanu promovează ideea că popoarele care intrau în compo- 
nenţa imperiului erau foarte pestriţe sub aspectul limbii. Deşi aceste popoare au 
fost romanizate, în vorbirea lor persistau anumite deosebiri (15), fapt accentuat 
mai ales după căderea imperiului. Tocmai aceste deosebiri teritoriale sau dialecta- 
le, conjugate cu diferite limbi ale popoarelor migratoare (şi, în general, contactele 
cu aceşti năvălitori), au condus până la urmă la intensificarea procesului de di- 
ferenţiere a limbilor neoromanice în curs de formare, conturându-se în linii mari 
arealul ibero-romanic, gallo-romanic şi italo-daco-romanic (8, p.5). 

Fireşte, romanistica nu stă pe loc. Ca şi alte ştiinţe, ea se dezvoltă: apar noi 
şi noi cercetări, ale căror autori propun soluţii plauzabile în tratarea unor proble- 
me controversate. Astfel, se considera drept adevăr axiomatic faptul că limbile 
neoromanice „provin” din latina vulgară sau, altfel spus, la baza limbilor roma- 
nice stă latina vulgară, însă romanistul cracovian Witold Manczak (16) a venit 
cu argumente peremptorii să ne convingă că şi latina clasică a contribuit, uneori 
esenţial, la conturarea şi punerea în circulație a unor modele structurale de nivel 

morfo-sintactic şi lexical în limbile neoromanice. Opinia savantului polonez e 
cu atât mai verosimilă, cu cât limba latină literară s-a menţinut ca limbă oficială 
secole de-a rândul în ţările din Romania de Vest. Dictonul timpului savoir le 
latin c’est tout savoir îşi are un referent concret şi reflectă cum nu se poate mai 
bine situaţia lingvistică în Europa medievală la nivel de comunicare oficială (stat, 
şcoală, biserică, ştiinţă, diplomaţie etc.). Un cunoscut romanist german, Erich 
Auerbach, în lucrarea scrisă în franţuzeşte Introduction aux études de philologie 
romane (1965) notează că în Evul Mediu limbile romanice literare erau privite 
chiar în ţările respective „comme un instrument plutôt populaire”, în timp ce lim- 
ba latină „reste la langue des savants, de la plupart des chancelleries et surtout la 
langue unique du culte religieux qui domine toutes les activités intellectuelles...” 
(apud 17, p. 62). 

Un alt caz. Se ştie că mult timp (sec. XVI-XVIII) învățații Europei nu-şi 
dădeau prea bine seama unde ar trebui plasată limba română. lată de ce în tabele- 
le clasificatoare unii nu includeau deloc limba română, iar alții o puneau printre 
limbile care nu pot fi clasificate în general. Abia acum, după apariția lucrării Lim- 
ba română în faţa Occidentului (18), semnată de venerabilul nostru compatriot, 
Eugeniu Coşeriu, aflăm despre clasificările limbilor romanice propuse de diferiți 
savanţi şi despre locul limbii române în aceste clasificări. Acad. E. Coşeriu scrie 
că „cel dintâi care a consemnat într-o colecţie de Tatăl nostru şi un Tatăl nostru 
românesc” (1593) a fost Hieronymus Megiser, dar el a plasat acest text „printre 
textele în limbi pe care nu le poate clasifica” (idem, p. 14). 

În secolul al XIX-lea, în urma studiilor de ordin comparativ-istoric, 
efectuate de partizanii şcolii neogramaticienilor, limba română îşi ocupă locul 
cuvenit în familia gintei latine, fiind menţionată şi analizată în studii capita- 
le ale unor romanişti de talia francezului M. Raynauard (19) sau mai ales a 
germanului Fr. Diez (20), care s-a inspirat probabil şi din Elementa linguae 
daco-romaniae sive valachica a lui Samuil Micu şi Gheorghe Şincai (vezi 17, 
p. 108). 

Există şi multe alte probleme legate de latina vulgară, de formarea pe baza 
ei a limbilor neoromanice, de dezvoltarea şi răspândirea acestora pe continentul 
european şi dincolo de ocean’, pe care prof. univ. N. Corlăteanu, din motive lesne 
de înţeles, nu a putut să le abordeze în cursul de latină vulgară şi în monografia 
publicată. Ceea ce a reuşit să prezinte studenţilor şi publicului interesat constituie 
o adevărată comoară ştiinţifică. 

Munca depusă de autor la colectarea, conceperea, ordonarea şi expunerea 
materiei cercetate, erudiția demnă de toată lauda, meticulozitatea, pedantismul 
german (care-l caracterizează pe prof. N. Corlăteanu), i-au permis să lase poste- 
rităţii o lucrare unică, în felul ei, în ţările din fosta Uniune Sovietică şi în zona de 

est a Europei, fapt menţionat în numeroasele recenzii publicate în Rusia, Ucraina, 
Polonia, Germania. 

Ca fost student şi doctorand al acad. Nicolae Corlăteanu, am onoarea a mă 
considera discipol al lui şi a-i dori, cu prilejul impunătoarei aniversări, din par- 
tea mea şi a corpului profesoral-didactic al Facultăţii de Litere a U.S.M., unde a 
profesat timp de peste 40 de ani, sănătate durabilă, dispoziţie tinerească, noi mari 
succese în munca de cercetare spre bucuria noastră, a tuturor, întru prosperarea 
ştiinţei şi culturii naţionale. 


NOTE 

! Remarcăm că în baza cursului universitar N. Corlăteanu publică o capitală monogra- 
fie Hccneooeanue HapoOnOi namainu u ee OmHomenuii c pomancKkumu A3bikamu (Moscova, 
1974, p. 304). În continuare vom face trimiteri anume la această lucrare. 

? Există şi alte opinii privind periodizarea latinei vulgare (vezi 6, 7). 

3 Unele dintre aceste probleme au fost parţial elucidate în 21; 22; 23; 24; 25; 26; 27; 
28; 29; 30; 31. 

$ 7 LINGVIST DE NOTORIETATE 
ȘI MARE PRIETEN AL LIMBII ROMÂNE 
PROFESORUL RUBEN BUDAGOV - NONAGENAR 
(15.02.1910 — 17.08.2001)* 


La 5 septembrie 2000 marele învăţat filolog Ruben Budagov a împlinit 90 
de ani. 

Este un savant lingvist de talie europeană, membru corespondent al Acade- 
miei de Ştiinţe din Federaţia Rusă, doctor habilitat în filologie, profesor univer- 
sitar şi fostul şef al Catedrei de Filologie Romanică de la Universitatea „M. Lo- 
monosov” din Moscova, un bun cunoscător al limbii noastre şi fidel prieten al 
românilor de pretutindeni. 

Omagiatul este bine cunoscut în mediul filologilor de pe toate meridianele 
ca un eminent specialist în lingvistica romanică şi generală, savant erudit şi po- 
liglot (cunoaşte greaca veche, latina clasică, franceza, spaniola, italiana, româna, 
engleza, germana, rusa...), om cu cele mai alese trăsături sufleteşti: sinceritate, 
principialitate, consecvență, bunăvoință, deschidere spre tot ce e nou, respect şi 
înaltă preţuire pentru înaintaşi şi pentru colegii de breaslă. 

După absolvirea Facultăţi de Limbi Străine a Institutului Pedagogic din 
or. Rostov-pe-Don, R. Budagov îşi face doctoratul la Universitatea din Petersburg 
sub conducerea vestitului romanist Vladimir (Feodorovici) Şişmariov, abordând 
cu succes probleme legate de lexicul limbii franceze. În anul 1947 îşi susţine a 
doua teză, de data aceasta de doctor habilitat, devenind totodată şi profesor titular 
al Catedrei de Filologie Romanică de la aceeaşi universitate. Din 1952 şi până 
în prezent locuieşte la Moscova, ocupând, la timpul respectiv, postul de şef al 
Secţiei de limbi romanice de la Institutul de Lingvistică al Academiei de Științe 
şi şef al Catedrei de Filologie Romanică de la Universitatea „M. Lomonosov” din 
Moscova. Ultimul post l-a deţinut până în 1989 — data pensionării. 

Pedagog strălucit, orator de excepţie şi polemist temerar, prof. Budagov, 
mai mult de cinci decenii, a ţinut cu succes (la cele două universităţi: din Pe- 
tersburg şi Moscova) cursuri prestigioase legate de lingvistica generală, de fi- 
lologia romanică, de istoria lingvisticii, de stilistică şi multe altele. A îndrumat 
munca de cercetare a sute de licenţiaţi, a cincizeci de doctori şi doctori habilitaţi 
în filologie. 


* Profesorul R. A. Budagov a trăit 91 de ani şi 6 luni. 

Un loc central în activitatea sărbătoritului îl ocupă cercetarea. De sub pana 
lui au ieşit circa 400 de lucrări, inclusiv 25 de monografii, manuale, broşuri, unele 
fiind traduse şi în alte limbi, inclusiv în limba română (a se vedea: Introducere în 
ştiinţa limbii, Bucureşti, 1961, 513 pagini; Problemele studierii limbilor literare 
romanice, Bucureşti, 1962, 50 pagini ş.a.). 

Aria de preocupări lingvistice şi filologice ale savantului R. Budagov este 
extrem de largă. Despre ea s-ar putea judeca chiar pornind numai de la titlurile 
unor monografii: Dezvoltarea terminologiei politice franceze în sec. XVIII (1940), 
Cuvântul şi semnificaţiile lui (1947), Schițe de lingvistică (1953), Saussure şi 
saussurianismul (1954), Studii de sintaxă a limbii române (1958), Problema stu- 
dierii limbilor romanice literare (1961), Cercetări comparativ-semasiologice 
(1963), Problemele dezvoltării limbii (1965), Limbile literare şi stilurile limbii 
(1967), Istoria cuvintelor în istoria societăţii (1971), Limba, istoria şi contempo- 
raneitatea (1971), Omul şi limba lui (1974), Ce este dezvoltarea şi perfecționarea 
limbii? (1977), Lupta de idei şi direcţii în lingvistica timpurilor noastre (1978), 
Filologia şi cultura (1980), Scriitorii despre limbă şi limba scriitorilor (1984), 
Asemănările şi deosebirile dintre limbile înrudite (1985), Portrete şi lingviști 
(1988), Cum vorbim şi cum scriem (1988), Dicţionarele explicative în cultura 
națională a popoarelor (1989) şi altele*. 

La monografiile şi lucrările prof. Budagov s-au publicat recenzii favorabile 
în revistele de specialitate apărute la Moscova, Petersburg, Kiev, Bucureşti, Bu- 
dapesta, Varşovia, Cluj, Berlin, Praga, Lvov, Montpellier, Bugotă, Paris, Bratisla- 
va, Saraievo, Chişinău etc. 

Printre savanții care şi-au expus opiniile referitor la opera ştiinţifică a 
profesorului R. Budagov întâlnim nume sonore din diferite ţări: E. Coşeriu, 
W. Feicher, W. Bahner (Germania), Gh. Stepanov, lu. Stepana, T. Alisova, 
T. Repina, H. Arutiunova, A. Kasatkin, V. V. Vinogradov, T. Cerdanţeva, 
R. Piotrovski, L. Scvorțova, V. Golovanov, O. Ahmanova, V. Gak, I. Galperin, 
V. larţeva, I. Mucinik, M. Nemirovski, S. Barhudarov, I. Tomaşevski ş.a. (Rusia); 
E. Miehlak, Z. Hanusova, S. Ondrejovic, Z. Troisterova, O. Duchacec ş.a. 
(Cehia şi Slovacia); V. Pisani (Italia); Z. Szabo, Galdi ş.a. (Ungaria); A. Beleţki, 
V. Semcinski (Ucraina); Girardo Jose Jonquin Montes (Columbia); Boiangi 
Jivkov (Bulgaria); V. Makarov (Bielorusia); Al. Graur, B. Cazacu, Gh. Mihăilă, 
L. Onu, G. Vinţeler, C Otobâcu, E. Speranţia (România) ş.a.; N. Corlăteanu, 


* O listă mai amănunțită a publicațiilor omagiatului a se vedea la A. Ciobanu, R. A. Bu- 
dagov la 80 de ani, în „Revistă de Lingvistică şi Ştiinţă Literară” (A.Ş.M.), 1990, nr. 6, p. 
91-99; Gh. Jernovei, Filologul R. A. Budagov, Chişinău, U.S.M., 1991; cartea: P. A. PynaroB, 
A3bik u peub 6 kpyeosope uenogexa, MockBa, 2000, p. 275-303; G. Mihăilă, Profesorul 
R. A. Budagov despre unitatea şi specificul limbii române între limbile romanice, în „Acade- 
mica”, Anul X, 4 (112), Bucureşti, 2000 p. 

S. Berejan, Gh. Cincilei, An. Ciobanu, I. Eţcu, I. Mocreac (Republica Moldova) 
etc. 

Omagiatul nostru a semnat circa 370 de articole ştiinţifice, note, recenzii, 
rezumate, pe care le-a scris şi le-a publicat în limbile rusă, franceză, germană şi 
română, iar unele lucrări ale savantului (de exemplu: Schițe de lingvistică) au fost 
traduse şi în limbile azeră, maghiară, chineză. 


*** 


Un loc cu totul aparte în creația științifică a prof. R. Budagov îl ocupă studiul 
Cu privire la unitatea de limbă româno-moldovenească (scris în colaborare cu prof. 
universitar Samuil Bernştein de la Universitatea „M.Lomonosov” din Moscova). În 
anii de înflorire a regimului totalitar, 1955-1956, R. Budagov a găsit tăria de carac- 
ter şi curajul civic de savant veritabil, scriind adevărul despre limba noastră. Fiind 
respins de revista moscovită „BonpoceI 43pIko3Hanua”, articolul lui R. Budagov a 
fost expediat la C.C. al P.C.U.S., de unde ajunge la C.C. al P.C.M. şi, desigur, pus 
la index. Peste mai mult de 30 de ani, neînfricatul redactor al revistei „Nistru” (ac- 
tualmente „Basarabia”), Dumitru Matcovschi, poet de talent excepţional, luptător 
declarat şi consecvent pentru limba noastră cea română, intră în posesia materialu- 
lui semnat de savanții moscoviți şi îl publică pentru întâia oară în nr. 11 al revistei 
(din 1988). Mai târziu, articolul a fost inclus şi în culegerea Povară sau tezaur 
sfânt? (Chişinău, 1989). În continuare vom aminti câteva idei de ordin principial 
din studiul numit, indicând paginile din culegerea Povară sau tezaur sfânt?: 
„unitatea de limbă româno-moldovenească s-a cristalizat încă din perioada de 
formare a limbilor romanice, opinia aceasta fiind recunoscută de toți specialiştii 
care tratează problema în cauză” (350), „s-au irosit multe forţe şi mult timp pentru 
a se demonstra teza cum că moldovenii şi românii vorbesc limbi romanice înrudite, 
dar diferite” (356), „nu se poate să sfăşiem şi să separăm în mod artificial limba 
maternă a moldovenilor de cea a românilor” (357), „ştiinţa, la fel ca şi statul, nu este 
interesată în stabilirea unor delimitări artificiale între aceste limbi, al căror trecut is- 
toric consfinţeşte unitatea lor” (360), „moldoveneasca şi româna nu sunt două limbi 
diferite, ci sunt o singură limbă, care are o structură gramaticală unitară şi un fond 
principal de cuvinte tot atât de unitar” (360). 

Prof. R. Budagov consideră, pe bună dreptate, că „existenţa unei limbi uni- 
ce pe cea mai mare parte a teritoriului României şi Moldovei nu poate leza nici- 
decum sentimentele naţionale ale poporului moldovenesc (subl.n. — A.C.), după 
cum limba germană literară unică, răspândită atât în Germania, cât şi în Austria, 
nu lezează sentimentele naţionale ale poporului austriac, şi după cum spaniola 
unică şi portugheza unică, limbi naţionale în ţările Americii Latine, nu prejudici- 
ază sentimentele naţionale ale popoarelor respective” (359). 

Şi aceste adevăruri incontestabile, aceste axiome lingvistice au fost 
scrise acum 40 de ani, când pseudolingviştii naţionali şi transnaţionali (cei 
din şcoala sociolingvistică sovietică) şi ideologii bolşevismului, determinaţi 
de interese politice, nici nu doreau să audă de concluziile savanţilor-lingvişti, 
care încercau a numi deschis lucrurile aşa cum sunt. Mai mult chiar. Dacă ci- 
neva dintre filologii din Chişinău ar fi susţinut, în mod public, atunci, la 1956, 
cele scrise de către prof. R. Budagov, ar fi fost etichetat ca mare naţionalist 
burghez sau chiar ca „duşman al poporului” şi, desigur, ar fi fost izolat de 
societate. Savantul moscovit însă a avut curajul să pledeze sine ira et studio 
(fără mânie şi părtinire) pentru adevărul ştiinţific privind limba noastră cea 
română. Dar cei de la putere nu i-au dat ascultare, nu i-au publicat studiul, ci, 
dimpotrivă, l-au avertizat „să nu se amestece în treburile interne ale lingvisti- 
cii sovietice moldoveneşti”. 

Spre marea noastră tragedie naţională şi ruşine în faţa ştiinţei romanice 
internaţionale, situaţia din anii '60 se cam repetă în prezent prin legiferarea con- 
stituțională a glotonimului „limba moldovenească” — limbă de stat. Şi aceasta 
după ce în chiar ultimii ani (de la 1988 încoace) au avut loc zeci de simpozioane 
lingvistice, conferinţe, congrese, întruniri naţionale şi internaţionale la care s-au 
făcut apeluri, declaraţii, hotărâri, adresări etc. către conducerea Republicii Mol- 
dova cu cerința să se respecte adevărul ştiinţific şi istoric şi să se redea poporului 
limba lui adevărată — cea română, care, după afirmaţia marelui Eminescu, „este 
însăşi floarea sufletului etnic al românului”. 

În lumina celor spuse mai sus, prof. R. Budagov şi-a mai exprimat opi- 
niile chiar şi în perioada luptei noastre pentru renaşterea naţională. E vorba 
de articolul Despre situația lingvistică din Moldova (ziarul „Învăţământul 
public” din 15 februarie 1990) şi în felicitarea Vivat, crescat, floreat! cu oca- 
zia inaugurării revistei „Limba Română” (nr. 1, 1991). Vom cita in extenso 
dezideratul renumitului savant romanist, expus în adresarea sa de felicitare: 
„a$ vrea ca revista «Limba Română» să fie o publicaţie care să lupte cu 
perseverenţă pentru adevărul ştiinţific în domeniul filologiei române. Și când 
spun adevăr ştiinţific, mă gândesc, în primul rând, la unitatea limbii pe care 
o vorbesc muntenii, moldovenii, bucovinenii, oltenii, bănăţenii etc. — limba 
română. Acest adevăr sine qua non a fost călcat în picioare până nu demult 
de promotorii stalinismului, care, în pofida adevărului, au inventat teoria ce- 
lor două limbi est-romanice diferite: limba română şi cea moldovenească. 
Dar specialiştii de seamă şi de bună-credinţă (în romanistică) n-au recunoscut 
niciodată aceste invenţii... aberante care au dus, în ultimă instanţă, la degra- 
darea limbii vorbite în Transnistria şi Basarabia. Revistei «Limba Română» îi 
revine acum nobila misiune de a spune cititorului tot adevărul, de a-i întoarce 
pe cei rătăciţi la sânul limbii materne, de a le cultiva dragostea şi respectul 

faţă de ea, de a-i îndemna s-o înveţe permanent şi asiduu, căci ea reprezintă un 
indicator al culturii generale a românului şi a naţunii române” (revista „Limba 
Română”, nr. 1, 1991, p. 5). 

Ataşamentul profesorului R. Budagov faţa de români şi limba lor, față de 
situaţia lingvistică generală din România şi Republica Moldova poate fi uşor de- 
monstrat prin foarte multe acţiuni concrete ale savantului. 

Vom menţiona unele din acestea: a) a abordat în profunzime probleme de 
sintaxă a limbii române într-o monografie aparte; b) în toate cercetările sale, în 
special în cele care au un caracter contrastiv-tipologic, autorul apelează şi la ma- 
terialul faptic al limbii române, considerată pe bună dreptate, de către celebrul 
lingvist suedez Alf Lombard, ca al patrulea picioruş de la masa principalelor 
limbi romanice-surori: franceza, italiana, spaniola; c) a publicat o serie de stu- 
dii privind tematica romanică şi românească în cele mai prestigioase reviste de 
specialitate din România şi din alte ţări europene; d) câteva cărţi ale profesorului 
R. Budagov au fost traduse din limba rusă în română şi publicate la Bucureşti; e) a 
colaborat la elaborarea unor lucrări de rezonanţă cu unii lingviști din România şi 
din Republica Moldova. E vorba despre Gheorghe Mihăilă, membru corespon- 
dent al Academiei de Ştiinţe a României, doctor, profesor, Nicolae Corlăteanu şi 
Silviu Berejan, academicieni ai A.Ş.M., doctori habilitaţi, profesori universitari, 
Ion Mocreac, doctor conferenţiar ş.a.; f) a contribuit la pregătirea lingviştilor de 
înaltă calificare pentru România şi Republica Moldova, fiind conducător ştiinţific 
la tezele de doctorat ale lui Gh. Mihăilă (Bucureşti), Anatol Ciobanu (Chişinău), 
Gheorghe Jirnovei (Cernăuţi) ş.a.; g) a sprijinit pe toate căile doctoratele lingviş- 
tilor din Republica Moldova Silviu Berejan, Grigore Cincilei, Ana Bondarenco, 
Ion Mocreac etc. 

În aceste frumoase zile, când ilustrul învăţat filolog Ruben Budagov a ajuns 
la venerabila vârstă de 90 de ani, am vrea să-i dorim, din tot sufletul, sănătate 
durabilă, dispoziţie tinerească, ani de viaţă activă întru prosperarea lingvisticii 
teoretice şi a celei aplicate, spre bucuria discipolilor, admiratorilor şi a sutelor de 
mii de cititori ai întinsei şi deosebit de instructive opere budagoviene. 

Aş vrea să-i readresez Profesorului R. Budagov cele spuse de academicia- 
nul Lev Șcerba despre academicianul Vladimir Șişmariov, când savantul împli- 
nise 65 de ani (31 martie 1940): „Este un mare erudit în filologie. Asemenea sa- 
vanţi au rămas puţini. E ultimul «mohican» în acest domeniu” (vezi: Pykonucnoe 
nacnedue B. . Ilummap&Ba sB apxuge AH CCCP.M-JI., 1965, p. 217). 


Prezentat la 19.03.2001 


Analele ştiinţifice ale Universităţii de Stat din Moldova, 
Seria „Ştiinţe filologice”, vol. II, Chişinău, 2001, p. 16-19 


§ 8 ACADEMICIANUL SILVIU BEREJAN — GRAMATICIAN 
(în jurul unor probleme controversate de sintaxă) 


Format în cadrul şcolii lingvistice a dascălului său universitar şi a patriar- 
hului filologiei române din Republica Moldova, acad. Nicolae Corlăteanu, gra- 
ție unei munci titanice de autoinstruire prin lecturi abundente, prin contacte 
cu lingvişti de prestigiu de la Academia de Ştiinţe din ex-Uniunea Sovietică şi 
din multe centre universitare, începând cu 1956, cu mulți lingviști din România, 
Germania, Bulgaria, Cehia, Slovacia, Italia, Franţa şi din alte ţări, Silviu Berejan 
a reuşit să-şi lărgească orizontul ştiinţific, să-şi formeze o doctrină lingvistică 
proprie, o viziune fundamentată şi concretă privitor la diferite ramuri ale ştiinţei 
despre limbă. Aşa se face că S. Berejan e unul dintre puţinii specialişti care a 
avut curajul şi pregătirea respectivă de a-şi spune cuvântul plin de autoritate în 
cele mai diverse domenii: lexicologia, lexicografia, semasiologia, metodologia, 
sociolingvistica, dialectologia, etimologia, istoria limbii, stilistica, cultura limbii 
materne, ortografia, ortoepia, punctuaţia etc. 

Un loc cu totul aparte, deşi strâns legat de celelalte direcții de investigaţie 
ale acad. S. Berejan, îl ocupă reflecțiile sale asupra gramaticii în sensul cel mai 
larg al termenului. În această ordine de idei monografia de primă tinereţe a sa- 
vantului, teza lui de doctor în filologie, Contribuţii la studiul infinitivului moldo- 
venesc [1], rămâne în istoria lingvisticii naţionale ca un model de profunzime, de 
argumentare teoretică, aplicabilitate, de logică a expunerii celor mai complicate şi 
mai controversate situaţii din istoria infinitivului, în general, şi a celui românesc, 
în particular. Încă atunci, în anii '50, cercetătorul nostru respingea cu vehemență 
opiniile expuse de Fr. Miklosich, A. Selişcev, G. Rohlfs, Kr. Sandfeld, O. Densu- 
sianu, Th. Capidan, S. Puşcariu ş.a. cum că infinitivul românesc ar fi un împrumut 
sau un fenomen exclusiv balcanic şi că se poate vorbi de pierderea, dispariția, re- 
ducerea lui din uzul actual. S. Berejan, raliindu-se la părerea acad. VI. Şişmariov, 
considera că „mai potrivit pare a fi termenul «decădere a rolului infinitivului» în 
limbile balcanice” [1, p. 25]. 

În monografia nominalizată S. Berejan abordează cu lux de amănunte o serie 
de probleme dificile şi discutabile referitoare la infinitivul în limba română, printre 
care am putea aminti: evoluţia formei şi a funcţiilor infinitivului, caracteristicile di- 
verselor categorii de infinitiv, infinitivul postverbal, infinitivul postnominal, infini- 
tivul de pe lângă adverbele predicative etc. E de subliniat că multe teze şi postulate 
despre infinitiv ale autorului nu şi-au pierdut valoarea nici până în prezent, adică 

după 35 de ani de la apariţia monografiei. Secretul constă în competenţa lingvistică 
a cercetătorului, în forţa lui intuitivă, în simţul lingvistic deosebit de dezvoltat, în 
larga documentare ştiinţifică, în sprijinul pe un bogat şi variat material faptic şi, în 
sfârşit, în facultatea de a face generalizările de rigoare. 

Ferm convins că infinitivul ţine prin excelenţă de verb, autorul demon- 
strează în același timp şi natura ambiguă a acestui fenomen. În infinitivul nostru, 
scrie S. Berejan, „se încrucişează o serie întreagă de contradicții: tema verbală şi 
flexiunea încremenită a unui caz oblic; prezenţa categoriei timpului, aspectului 
şi diatezei în lipsa categoriei genului, numărului şi persoanei; posibilitatea de a 
exprima diferite nuanţe modale în lipsa categoriei modului; capacitatea de a reda 
cele mai fine nuanţe semantice şi caracterul amorf al formei” [1, p. 13]. Autorul 
precizează: „Infinitivul cumulează în sine, pe de o parte, trăsături cauzate de ge- 
neza sa şi, pe de altă parte, trăsături căpătate în procesul unei îndelungate dezvol- 
tări independente. Dar caracterul verbal în infinitiv prevalează în mod învederat, 
în timp ce trăsăturile care înrudesc infinitivul cu substantivul se nivelează, se 
manifestă din ce în ce mai rar” [1, p. 13]. 

Cele citate mai sus conţin tabloul general al infinitivului, specificul şi locul 
lui în sistemul gramatical al limbii române. Vorbind despre prepoziţia a „ca o 
particularitate a infinitivului românesc” [1, p. 31], S. Berejan o numeşte „semn 
morfologic distinctiv al acestuia, însoțitor permanent” [1, p. 33], arătând, totoda- 
tă, că „o serie întreagă de limbi indoeuropene posedă prepoziţii preinfinitivale, 
care şi-au pierdut proprietăţile şi funcțiile primordiale, manifestând tendinţa de a 
se gramaticaliza pe lângă infinitiv” [1, p. 31]. În franceză, de exemplu, înaintea 
infinitivului poate fi plasată prepoziţia de având doar „caracterul unui resort gra- 
matical cu singura funcţie de a reuni cele două idei (il refuse de partir, j evite de 
faire)” [1, p. 31]. Şi mai puţin lipsită de expresivitate e prepoziţia à (il aime ă lire, 
il aspire à se perfectionner). Ca simple semne gramaticale ale infinitivului sunt 
prepoziţiile fo în limba engleză (they want to go), zu în limba germană (der Leiter 
befahl die Arbeit zu beginnen) ş.a.m.d. 

Revenind la infinitivul din dacoromână, autorul precizează că prepoziţia a 
„este parte organică, component morfologic al infinitivului” [1, p. 33] , fapt ce 
se sprijină pe următoarele constatări importante: (a) dacă infinitivul e folosit cu 
alte prepoziţii, acestea se vor plasa înaintea lui a (am venit pentru a face ordine); 
(b) între a şi verb nu pot fi intercalate alte cuvinte decât negația nu (a nu auzi), 
formele atone ale pronumelor personale (a-l ajunge, a vă lăuda), pronumele re- 
flexive (a se spăla), adverbele cam, mai, tot (începe a cam întârzia); (c) în funcţie 
de subiect infinitivul românesc apare întotdeauna cu a (A trăi înseamnă a lupta), 
pe când în limba franceză, de pildă, în această funcție infinitivul nu are nevoie de 
prepoziţii (comp.: Vivre c’est lutter). 

După ce analizează o serie de situaţii în care infinitivul se poate utiliza şi 

fără prepoziţia a (după verbul a putea, sporadic a şti; la viitorul indicativ; prezen- 
tul şi perfectul condiţional; în îmbinări de tipul: nu-i ce mânca, am unde pleca, 
n-am ce citi etc.), autorul conchide că „tipul a + infinitiv este, fără îndoială, o 
formaţie romanică, analogică altor construcţii prepoziţionale cu infinitivul. De- 
semantizarea completă a prepoziţiei a şi izolarea ei treptată pe lângă infinitiv ca 
parte componentă a acestuia este un fenomen romanic oriental şi mai concret — un 
fenomen caracteristic masivului romanic nord-dunărean” [1, p. 38]. 

Rafinatul simţ lingvistic şi marea forță intuitivă l-au făcut pe cercetător să 
prezică „soarta” infinitivului în limba română. În ciuda afirmațiilor făcute de unii 
savanţi că infinitivul cedează locul conjunctivului şi deci e pe cale de dispariţie, 
S. Berejan, cercetând uzul, ajunge la concluzia că „începând cu a doua jumătate a 
sec. XVIII şi în special în sec. XIX infinitivul îşi extinde din nou în mod simţitor 
sferele de întrebuințare, de data aceasta datorită utilizării lui pe lângă substantive 
şi adjective şi posibilităţii de a se construi cu un număr mai mare de prepoziţii de- 
cât până atunci” [1, p. 48]. Afirmația este susţinută de opera artistică şi, mai ales, 
publicistică, lăsată de Al. Russo, N. Bălcescu, C. Negruzzi, M. Kogălniceanu, 
V. Alecsandri, M. Eminescu şi de atâţia alţi cărturari ai timpului. Aceşti mânuitori 
de condei erau foarte puternic influenţaţi de limbile romanice occidentale, în pri- 
mul rând de limba franceză, unde infinitivul a fost şi rămâne în floare. Mai e ceva 
de adăugat: în perioada postbelică în România, dar mai ales în Republica Moldo- 
va, s-au efectuat foarte multe traduceri din limba rusă. Or, în această limbă infini- 
tivul se foloseşte masiv în toate poziţiile posibile (de ex., aicenanue puumoca, xouy 
ecmb, Heo6xo0umo cmpoumb, ecmb KyOa noexamv, cumb — 3nauum Gopombca 
etc.). Traducătorii români se aflau mereu sub presiunea modelului rusesc şi de 
aceea pe alocuri mai „uitau”să substituie infinitivul prin conjunctiv. 

Viziunea lui S. Berejan asupra infinitivului românesc ar putea fi prezentată 
în următoarea schemă 


Infinitivul 
Dependent Independent 
(subiect) 
Postnominal Postverbal 
(atribut) 
Subiectiv Obiectiv 
Parte componentă Complement 
a predicatului direct 


Vom comenta în mod succint doar unele ramificații din schema de mai sus 
a infinitivului. 

Vorbind despre infinitivul independent, autorul subliniază în mod special că 
e vorba doar de o independență relativă, „fiindcă legătura lui cu elementul domi- 

nant n-a dispărut complet” [1, p. 56]. De aici se trage concluzia că ar fi mai corect 
să se vorbească nu despre infinitive-subiecte, ci „despre infinitive ce ocupă locul 
subiectului sau suplinesc subiectul” [1, p. 56]. Susţinem această opinie a cerce- 
tătorului, adăugând că toate elementele unei propoziţii (sau ale unui enunţ) sunt 
foarte strâns legate unele de altele fie gramatical şi semantic, fie numai semantic. 
Ele se condiţionează în mod reciproc, substanţa unuia fiind compatibilă cu sub- 
stanţa celuilalt sau celorlalte elemente componente ale propoziției. În Băiatul a 
înhămat calul primul substantiv apare în funcţie de subiect, iar al doilea în funcție 
de obiect direct. E de ajuns să substituim verbul-predicat a înhăma prin a speria 
(Băiatul a speriat calul) şi situaţia devine ambiguă: ca nume de agent (nomen 
agentis) e posibil să fie atât primul, cât şi cel de-al doilea substantiv (comp.: 
Băiatul a speriat calul şi Calul a speriat băiatul). Anume intervenţia unei noi 
substanţe (verbul a speria în locul verbului a înhăma) a schimbat „coraportul de 
forţe” între cele două substantive, ele devenind apte a funcţiona concomitent şi 
ca subiecte, şi ca obiecte directe. lată de ce suntem pe deplin de acord cu S. Be- 
rejan că utilizarea infinitivului în rol de subiect „nu e încă o dovadă de autonomie 
completă, deoarece apariţia lui e posibilă numai datorită prezenţei în propoziţie a 
unui cuvânt capabil a se îmbina cu dânsul şi a ocupa în îmbinarea formată poziția 
de cuvânt regent” (1, p. 58]. 

E deosebit de productivă teoria pe care o promovează prof. S. Berejan des- 
pre infinitivul subiectiv (sau tautoprosopic) ŞI infinitivul obiectiv (sau eteropro- 
sopic). E vorba că această delimitare se face pe principii funcţionale, şi anume: 
infinitivul subiectiv are un subiect comun cu verbul regent (de ex.: încep a lucra, 
îndrăznesc a spune), pe când infinitivul obiectiv întotdeauna are un subiect diferit 
de cel al verbului regent (de ex.: rog a mă elibera, îţi poruncesc a veni). Și mai 
departe. Infinitivul subiectiv (sau tautoprosopic) e apt să funcţioneze şi ca parte 
componentă a predicatului verbal compus (de ex.: încerc a traduce, am terminat a 
mătura), şi ca obiect direct (de ex.: îți propun a veni, m-am decis a pleca). Aces- 
te două funcţii depind de natura semantico-morfologică a verbului regent. Dacă 
verbul în discuţie este un semiauxiliar (de mod sau de aspect), atunci infinitivul 
tautoprosopic va apărea în ipostază de parte componentă a predicatului, iar dacă 
regentul nu e un verb semiauxiliar, atunci infinitivul tautoprosopic va rămâne un 
veritabil complement. Se poate remarca faptul că unii lingvişti numesc cazurile 
similare în limba franceză ca identitate referențială de agent (J 'essaie de par- 
tir) şi dualitate referenţială de agent (Je le fais travailler) [2, p. 115]. Oricum, 
cercetătorul orientează just funcția infinitivului dependent la semantica verbu- 
lui regent, întrezărind o strânsă legătură între ele. Şi pe bună dreptate, deoarece 
„funcţia, după cum scria acad. Jerzy Kurylowicz, depinde de contextul semantic 
(sau sintactic). În primul caz s-ar putea vorbi de funcţii primare, iar în al doilea 
caz — de funcţii secundare” [3, p. 411]. 

Infinitivul subiectiv, aderând la verbe modale, formează, în opinia lui S. Be- 
rejan, nişte construcţii „ce se comportă ca o singură parte de propoziţie, şi anume 
ca un predicat verbal compus, căci, deşi în îmbinări de felul acesta e vorba de două 
acţiuni |...], ele au un singur subiect şi verbul dominant, având funcţie de formant 
gramatical, adaugă doar o nuanţă modală suplimentară la sensul lexical de bază 
al îmbinării luate în ansamblu”. În continuare, autorul precizează: „Important în 
asemenea îmbinări este însă nu faptul că subiectul poate, ştie, încearcă, pare, ci 
faptul ce poate (ştie ş.a.m.d.) să săvârşească, să realizeze, să ducă la îndeplinire; 
purtătorul acestui conţinut principal este anume infinitivul dependent ce aderă la 
verbul modal” [1, p. 77]. 

Cu infinitivul postverbal obiectiv situaţia e mai simplă: acesta, în mod con- 
stant, este eteroprosopic, adică îşi are un subiect diferit de cel al verbului regent 
ŞI, prin urmare, funcţionează exclusiv ca obiect direct (de ex.: îi implora a veni; 
le ordonă a executa). Autorul precizează: „Infinitivul obiectiv aderă numai la ver- 
bele care exprimă un act de voinţă, un imbold spre acţiune. Ele toate presupun 
prezenţa a două persoane: de la una porneşte imboldul îndreptat asupra alteia, ce 
urmează să efectueze sau să sufere acţiunea denumită de infinitiv” [1, p. 94]. 

În schema infinitivului (vezi supra) figurează şi infinitivul postnominal în 
funcție de atribut (tip: dorința de a învăţa). Structura N + Prep (de) + V (inf. plin) 
e relativ recentă în limba română. Infinitivul latin nu cunoştea funcţia atributivă, 
aceasta redată fiind de gerundium: ars amandi, modus vivendi etc., ceea ce în 
limbile romanice de asfinţit „s-a tradus” prin aşa-numitul atribut infinitival pre- 
poziţional (cu prepoziţia de). Comp.: fr. l’art d 'ecrire, it. la maniera di scrivere, 
sp. Le modo de scribir 

Limba română a împrumutat acest fenomen sintactic prin sec. XVIII-XIX 
din franceză, generând construcţia N + Prep (de) + Prep (a) + V sau, mai precis, 
N+ Prep (de) +V (inf. plin). Meritul lui S. Berejan constă în faptul că a stabilit 
(poate chiar pentru prima oară) grupurile de substantive (în fond, abstracte) care 
pot fi complinite de un asemenea atribut infinitival prepoziţional. Din seria aces- 
tora fac parte substantivele ce exprimă aptitudinea, capacitatea, dispoziția de a 
efectua o acţiune, atitudinea volitivă, pasivă, emoţională faţă de acţiune, noţiuni 
etice etc., în total vreo zece grupuri tematice. E de menţionat că peste 15 ani 
după apariția monografiei prof. S. Berejan, la Bucureşti profesorul Ion Diacones- 
cu editează o amplă lucrare /nfinitivul în limba română [4], unde delimitează cam 
aceleaşi grupuri semantice de substantive abstracte care cer o determinare infini- 
tivală. În plus, faţă de colegul său chişinăuian, prof. Diaconescu exemplifică mai 
abundent fiecare grup semantic, enumerând mai mult cuvinte ce se încadrează în 
formula: substantiv + de + a + infinitiv [4, p. 178-183]. 

Dar să revenim la schema infinitivului propusă de S. Berejan. Din ea reiese 
foarte clar că autorul, încă în anii '50-'60, se plasa pe poziţiile lingvisticii funcţio- 

nale, împărtăşind principiul onomasiologic în sintaxă. La baza delimitării funcțiilor 
sintactice ale infinitivului autorul pune criteriul logico-semantic şi cel funcțional, 
anticipând într-un anumit sens doctrinele lingvistice de mai târziu. Zicem astfel, 
pentru că în perioada actuală de dezvoltare a ştiinţei despre limbă, la analiza fap- 
telor concrete la nivelul propoziției şi al frazei, deseori se dă prioritate principiului 
onomasiologic, şi nu celui semasiologic. Şi aceasta pentru că primul dă preferinţă 
materiei semantice, substanţei, funcţiei, pe când cel de al doilea împinge pe pri- 
mul plan forma, raporturile pur gramaticale ce se stabilesc aprioric între elementele 
componente ale propoziției. Glosematicienii, descriptiviştii, generativiştii etc. se 
conduceau de principiul semasiologic, împărtăşind postulatul, depăşit în scurt timp, 
al lui Ferdinand de Saussure, că „limba este formă, şi nu substanţă... în limbă totul 
se bazează pe relaţii” [5, p. 154]. De aici a şi pornit atomismul, amentalismul, for- 
malismul exagerat şi antisemantismul în studiile de sintaxă, tendința condamnabilă 
de a egala părțile de propoziţie cu părţile de vorbire. 

Prof. S. Berejan, ca gramatist, încearcă să aplice principiul onomasio- 
logic la identificarea funcțiilor sintactice ale infinitivului. Pentru cercetătorul 
nostru aspectul semantic, noţional penetrează toate nivelele limbii şi ne ajută 
foarte mult la conturarea frontierelor structurale ale fiecărei unităţi sintactice. 
Aşadar, între semantică şi sintaxă trebuie văzută o legătură indestructibilă. În 
această ordine de idei acad. Iurii Stepanov subliniază: „Sunt limbi cu o morfo- 
logie mai simplă sau mai complicată a verbului, cu o bogată sau absentă decli- 
nare a numelui, cu o morfologie puternică sau în general slab dezvoltată, dar nu 
poate să existe vreo limbă cu o semantică slab dezvoltată sau absentă. În orice 
limbă — de la Est sau de la Vest, literară sau agrafă, «cu tradiţii culturale» sau 
«primitivă», semantica şi sintaxa vor fi întotdeauna suficient de dezvoltate în 
raport cu propriul lor sistem (evid.n. — 4.C.)” [6, p. 5]. În acord cu cele spuse 
de acad. Stepanov, profesorul VI. Robu notează: „Astăzi [...] sintaxa şi semanti- 
ca deţin locuri comune în cadrul lingvisticii generale şi aplicate contemporane” 
[7, p. 124]. 

În plan ontologic, acad. S. Berejan a reuşit să descrie, aproape în mod ex- 
haustiv, îmbinările infinitivale „cu aspect modal” şi îmbinările infinitivale „cu 
caracter aspectual”, stabilind pentru prima oară în lingvistica română din Basara- 
bia grupurile de verbe modale (numite şi semiauxiliare de mod) şi cele aspectuale 
(numite şi semiauxiliare de aspect). Acceptând ideea că aceste îmbinări infiniti- 
vale constituie un tot întreg funcțional, autorul le delimitează totuşi după „gradul 
de fuziune a componenților îmbinării” şi conchide: „Dacă îmbinările infinitivale 
[...] modale exprimă două acţiuni ale aceluiaşi subiect, îmbinările aspectuale cu 
infinitiv exprimă doar o singură acţiune, dar în diferite faze aspective (ca acţiune 
ce a început, continuă sau a încetat a se săvârşi). De aceea şi rolul lor sintactic este 
determinat fără echivocuri. Ele toate sunt predicate verbale compuse” [1, p. 78]. 

Fireşte, la ora actuală, funcţia sintactică a îmbinărilor despre care este vorba aici 
trezeşte anumite dubii şi interpretări contradictorii [vezi 8, p. 195-208; 9; 10, 
p. 56; 11, p. 118; 12, p. 247; 13, p. 130; 14; 15, p. 62; 16; 17, p. 93] ce reflec- 
tă diversitatea de principii metodologice puse la baza analizei unuia şi aceluiaşi 
material faptic [18, p. 59-60]. Dar aceasta nu diminuează în niciun fel concepția 
lingvistică generală a prof. S. Berejan privind natura morfo-sintactică a infiniti- 
vului în limba română. Ba mai mult chiar. Autorul rămâne fidel principiului ono- 
masiologic şi la interpretarea altor structuri, cu modul indicativ, cum ar fi: verbul 
a avea + infinitiv (am a lua, ai a cere), verbul a fi + infinitiv (nu ne era a învăța, 
nu mi-i a face), verbul a(-i) veni + infinitiv (îi venea a râde), verbul a avea + 
pronume relativ (cine, ce) sau adverb (când, unde, încotro etc.) + infinitiv (am cu 
cine vorbi, aveau unde pleca etc.). În toate cazurile enumerate primul component 
al îmbinării îşi modifică în mod radical sensul iniţial, dar continuă să arate mar- 
cherii gramaticali (persoana, numărul, timpul). Infinitivul, deşi nu posedă aceşti 
indici gramaticali, dar îi exprimă totuşi prin filiera primului element component 
al îmbinării binomice, deoarece, după cum afirmă Galina Zolotova, una dintre 
reprezentantele şcolii funcţionale ruse, „neexprimarea morfologică a categoriilor 
predicative de către infinitiv privind persoana, timpul, modalitatea se compensea- 
ză prin limbajul sintactic” [19, p. 50]. 

S. Berejan menţionează, pe bună dreptate, încă un aspect specific al bino- 
mului V,+ V, care ţine de data aceasta de proprietatea formal-substanţională a 
grupului infinitiv / conjunctiv. E vorba că „în îmbinările cu verbul a fi infinitivul 
nu poate fi înlocuit prin conjunctiv (comp. imposibilitatea construcției mi-i să 
mănânc, în loc de mi-i a mânca), pe când în cele cu verbul a veni substituirea e 
posibilă, limba admițând construcțiile sinonime îmi vine a plânge şi îmi vine să 
plâng” [1, p. 76]. 

Infinitivul subiectiv, în funcție de parte componentă a predicatului, îşi mai 
face apariția în ceea ce numeşte S. Berejan „locuțiune infinitivală specifică”, care 
„constă din forma pozitivă sau negativă a verbului a avea însoțită de un pronume 
relativ (cine, ce) sau de un adverb (când, unde, cum, încotro ş.a.) şi de un infinitiv 
fără prepoziţia a (tip: am ce citi, n-aveţi unde pleca). Construcțiile de felul acestora 
se încadrează în îmbinările verbale cu infinitivul subiectiv (în n-ai când veni atât 
acţiunea verbului constant a avea, cât şi a infinitivului a veni — au acelaşi subiect — 
tu)” [1, p. 85]. Autorul precizează că originea unor asemenea structuri infinitivale 
trebuie căutată nu atât în latina clasică, unde ele se construiau cu modul conjunctiv 
(de ex.: Nescio quid agam „nu ştiu ce să fac”), cât în latina vulgară, unde elementul 
al doilea al construcţiei apărea şi la infinitiv (de ex.: Non habeo quid respondere 
„n-am ce răspunde”). Construcţii similare celor menţionate putem găsi şi în limbile 
neoromanice „după verbele cu sens de «a ști» (fr. II ne sait que faire, Je ne sais que 
dire; it. non so che fare, non so come dire; sp. no sé que decir; port. nao tenho que 

dizer; rom. nu ştiu ce zice) şi de «a avea» (it. non ho che fare; sp. no he que hacer; 
fr. je n 'ai que faire de lui; rom. n-am ce face)” [1, p. 88]. 

Care este funcţia sintactică a îmbinărilor examinate mai sus? Ca să răspundă 
la această întrebare, S. Berejan analizează mai întâi, sub aspect semantico-struc- 
tural, fiecare component al îmbinării. Se constată, de exemplu, că în construcții 
de tipul am unde pleca verbul a avea îşi pierde în mare măsură sensul primordial 
„habsre”, având misiune centrală de a indica persoana ce urmează să realizeze 
acţiunea numită de infinitiv; adverbele (unde, când, cum, încotro etc.) precizează 
circumstanţele de realizare a acţiunilor; pronumele cine (fără prepoziție) e apt a 
fi subiect al îmbinării (are cine pleca), iar pronumele ce — ca obiect direct (am ce 
citi). Cele arătate mai sus, în opinia profesorului S. Berejan, fac din structurile 
analizate „un întreg indivizibil”, nişte „construcţii împietrite”, nişte „îmbinări de 
cuvinte unitare din punct de vedere gramatical”, care „îndeplinesc în propoziţie o 
singură funcţie sintactică — funcţia de predicat verbal compus” [1, p. 87, 89, 91]. 

E de notat, în această ordine de idei, că S. Berejan nu este de acord cu unii 
predecesori ai săi cum ar fi Al. Philippide, Kr. Sandfeld, H. Olsen, G. Weigand, 
G. Ivaşcu ş.a., care scriau că îmbinările de tipul am ce face trebuie interpretate 
ca „două propoziţii în care am este predicatul propoziției regente, iar infinitivul e 
predicatul secundarei atributive de loc, de mod, de timp” [1, p. 86]. Argumentele 
savantului chişinăuian împotriva disocierii îmbinărilor în cauză au fost invocate 
mai sus. Principala dovadă însă este cea de ordin semantic-funcțional, care emi- 
namente ne conduce la ideea că structurile de tipul am cu cine vorbi constituie 
un tot întreg sintactic şi trebuie considerate în bloc ca predicate, şi nu ca două 
propoziţii. 

În sprijinul concluziei la care a ajuns prof. S. Berejan am putea face referin- 
tă şi la teoria despre aşa-zisul „complement predicativ”, aplicată pe larg în grama- 
tica engleză. Prin termenul de „complement predicativ” se denumeşte, în opinia 
lui John Lyons, „orice cuvânt sau grup (deosebit de verbul însuşi) care este un 
constituent obligatoriu al predicatului; de exemplu, obiectul unui verb tranzitiv 
(cf. mingea în Ion a prins mingea) sau numele predicativ pe lângă un verb copula- 
tiv (cf. inginer în El devine inginer). Complementul predicativ este cerut sintactic 
pentru a completa structura predicatului” [20, p. 265]. În această ordine de idei 
ar fi cazul să amintim că unii lingvişti tratează obiectul direct de pe lângă un verb 
tranzitiv drept o parte principală de propoziţie. Astfel doct. hab. în filologie Ion 
Eţcu, analizând enunţuri de tipul Jon taie lemne, consideră că substantivul lemne 
este „parte de propoziție sistemigenă” [21, p. 17] şi participă la constituirea unei 
unități predicative trimembre. Prof. VI. Admoni, în exemple din limba germană 
cum ar fi Ich nehme den Koffer „Eu iau geamantanul”, găseşte că „den Koffer 
este, de fapt, complement, dar, în structura propoziției date, el devine concomitent 
un membru al predicatului lărgit (evid.n. — A.C.)” [22, p. 243]. 

Dacă analizăm construcţiile româneşti de tipul am cu cine vorbi prin prisma 
teoriei despre „complementul predicativ”, expuse de John Lyons, observăm cu 
uşurinţă că niciun constituent al lor nu poate fi omis din îmbinare, căci ar face-o 
sinsemantică (comp. am cu..., am cu cine..., am cu... vorbi..., am... cine vorbi 
etc.). Chiar şi prepoziţia cu se dovedeşte a fi un component structural şi semantic 
extrem de necesar pentru a desăvârşi plenitudinea informaţională a îmbinării cu 
infinitivul fără a. Aşadar, fiecare element constructiv din cadrul îmbinărilor de 
tipul am cu cine vorbi poate fi denumit, după terminologia prof. John Lyons, 
„constituent nuclear obligatoriu” [20, p. 388]. Anume acest fapt ne face să pri- 
vim construcţiile în discuţie ca nişte „predicate compuse”, după terminologia lui 
S. Berejan [1, p. 91], „predicate angrenate”, după terminologia lui P. Butuc [23], 
„blocuri sintactice”, după terminologia lui A. Ciobanu [24]. 

În prezent unii lingviști şi alcătuitori de manuale de limba română se decla- 
ră împotriva interpretării ca predicate a îmbinărilor binomice V, (semiauxiliar) + 
V, (infinitiv, conjunctiv, supin), considerându-le ca unităţi sintactice dezmembra- 
bile: verb+ complement, verb (predicat) + verb (predicat), adică două propoziţii. 

Prof. S. Berejan încă cinci decenii în urmă a demonstrat foarte clar şi acce- 
sibil că aici nu e vorba de îmbinări verbale morfologizate, ci doar de nişte „con- 
strucţii analitice cu o oarecare tendinţă spre gramaticalizare” [1, p. 81]. Într-o 
propoziţie ca Jon începe a citi „nu e vorba de două acţiuni, ci de una singură, dar 
în diferite faze aspectuale” [1, p. 81], mai precis, de începutul acţiunii de bază de 
a citi (comp.: Jon continuă a citi = prelungirea acţiunii de a citi; Jon a terminat de 
citit = sfârşitul acţiunii de a citi). În asemenea situaţii se manifestă doar „o încli- 
nație” spre consolidare gramaticală şi semantică a elementelor binomului predi- 
cativ. Dar, în acelaşi timp, subliniază autorul, trebuie să recunoaştem că „gradul 
de fuziune al componenților acestor îmbinări n-a ajuns încă la stadiul când ele ar 
putea fi considerate forme aspectuale ale verbelor, cu atât mai mult, cu cât verbul 
dominant n-a devenit încă element pur formal, auxiliar veritabil, ca în formele 
verbale propriu-zise (rus. 6yðy uumamb; fr. j 'ai lu, j avais lu; rom. voi citi, aş 
citi), păstrându-şi sensul său lexical bine determinat [1, p. 82]. 

Autorul îşi dădea foarte bine seama că la analiza sintagmelor anunţate adică 
a binoamelor V, + V,, e nevoie a se ţine seama de cele două nivele distincte — 
morfologic şi sintactic, de modalităţile exprimării lor şi, în ultimă instanță, de 
faptul că „studierea semnificației sistemice trebuie să se îmbine cu cea «substan- 
țială», dar nu să i se opună” [25, p. 38]. 

Prof. S. Berejan susţine, pe bună dreptate, că între binoamele verbale mo- 
dale (tip: vreau a pleca, vreau să plec) şi cele aspectuale (tip: încep a citi, am 
terminat a traduce) există un grad diferit de fuziune semantico-sintactică. În acest 
plan autorul remarcă: „coeziunea componentelor din îmbinările cu caracter as- 
pectual e mult mai puternică decât în îmbinările infinitivale cu caracter modal 

(voiesc a şti, ştiu a cânta, îmi vine a pleca, am a citi). În construcţiile aspectuale 
verbul regent e pe cale de a deveni un simplu formant gramatical, ele transfor- 
mându-se treptat din îmbinare de forme în forme integre, identice formelor ver- 
bale perifrastice existente de acum în limbă” [1, p. 81]. În continuare se explică: 
„Îmbinările infinitivale examinate nu sunt altceva, prin urmare, decât expresia 
sintactică a categoriei morfologice de aspect, după cum şi îmbinările infinitivale 
cu caracter modal exprimă, în anumite cazuri, în chip sintactic, categoria morfo- 
logică a modului” [1, p. 82]. 

Concluzia de ordin aplicativ, care se face în urma examinării binomului 
V +V,, rezidă în faptul că atât îmbinările infinitivale modale, cât şi cele aspectua- 
le funcționează în propoziţie ca predicate verbale compuse [1, p. 77-78]. Tocmai 
de această concluzie, cu care, de altfel, au fost anterior — prin anii 1960-1985 — de 
acord asemenea lingvişti ca Iorgu Iordan, Al. Graur, Valeria Guţu Romalo, Ion 
Coteanu, Finuţa Asan şi mulți alţii, astăzi unii specialişti se dezic de ea, văzând 
aici un prea mare „amestec” al semanticii în sintaxă. Pentru aceşti lingviști gra- 
matica (în special sintaxa) trebuie să se bazeze pe raporturi, pe formă şi să fie 
asemantică, atomară. 

Adoptându-se asemenea viziuni, se dă uitării misiunea magistrală a sin- 
taxei, aceea de a exterioriza prin filiera enunţurilor (propoziţiilor) gândurile şi 
sentimentele omului. Vorbind, individul nu face altceva decât sintaxă, adică îşi 
organizează într-un anumit chip şi îşi sonorizează gândirea, iar aceasta din urmă 
este legată în modul cel mai direct cu semantica şi semnificaţia unităţilor com- 
ponente ale enunţului. L. Tesnicre scria: „Sensul reprezintă, în ultimă instan- 
tă, raţiunea de a exista a structurii sintactice” [26, p. 12]. Şi într-adevăr, cum 
ar putea transmite fragmente de mesaje şi mesaje întregi structurile sintactice 
(atât cele elementare, cât şi cele mai complexe), dacă ar fi golite de semantică? 
Avea perfectă dreptate profesorul francez Emile Benveniste, care scria că „în 
secolul al XX-lea lingvistica intră într-o nouă fază de dezvoltare, cea de a treia, 
când nu filozofia limbii, nu evoluţia formelor (gramaticale) determină obiectul 
lingvisticii, ci, mai întâi de toate, realitatea imanentă a limbii... Structura func- 
țională alcătuieşte elementul-cheie al lingvisticii” [27, p. 23]. Binoamele ver- 
bale infinitivale (cu nuanţă modală şi aspectuală) de care s-a ocupat S. Berejan 
reprezintă anume nişte structuri funcţionale şi de aceea trebuie interpretate ca 
alcătuind un tot predicativ, ale cărui elemente sunt coagulate, în primul rând, în 
plan semantico-funcţional. 

După ferma noastră convingere, semantica generează şi cimentează struc- 
turile sintactice, şi nu invers. În sprijinul celor enunțate am putea invoca o foarte 
rezonabilă opinie a profesorului lon Diaconescu şi anume că sensul este un factor 
de coeziune sintactică, după cum organizarea structurală este un factor de coezi- 
une semantică [17, passim]. 

Credem că cele relatate despre infinitiv, în prezentul material, dau câştig 
de cauză lingviştilor care, alături de S. Berejan, au pledat şi pledează pentru o 
analiză sintactică nedezmembrată a binoamelor V, (semiauxiliar) + V, (infinitiv) 
în limba română. 


XXX 


Ca gramatician, prof. S. Berejan a participat la scrierea unor manuale de 
limba română pentru şcolile medii şi cele superioare din Republica Moldova. 
În calitate de coautor şi coredactor el apare pe coperta următoarelor manuale: 
Limba moldovenească: Sintaxa. Manual pentru clasele IX-X (1957); Curs de 
limbă moldovenească literară contemporană: Sintaxa. Manual pentru institu- 
tiile de învățământ superior (1959); Gramatica limbii moldoveneşti: Fonetica. 
Morfologia. Manual pentru clasele V-VI (1962); Curs de gramatică istorică a 
limbii moldoveneşti. Manual pentru instituţiile de învăţământ superior (1964); 
Limba moldovenească, vol. I. Manual pentru şcolile pedagogice (1970, ed. a 
III-a, 1986) etc. 

Odată cu încadrarea profesorului S. Berejan în munca didactico-ştiinţifică 
de elaborare a manualelor de limbă română, s-a simţit un suflu înnoitor în modul 
de dozare şi expunere a teoriei gramaticale predate în şcolile de toate gradele. 
Se ştie că în anii imediat postbelici (1945-1955) în paginile manualelor, scrise de 
altfel într-un limbaj rutinar, incolor şi chiar infect, se constata o puternică influ- 
ență a manualelor de limba rusă. Unii autori chişinăuieni, din dorinţa de a se ţine 
cât mai aproape de manualele ruseşti, recurgeau la formulări inadecvate graiului 
nostru, la ajustări pripite de material faptic pentru nişte reguli gramaticale străine 
limbii române, la calchieri de termeni etc. Poate unul dintre cele mai mari merite 
ale prof. S. Berejan ca autor de manuale este că a curăţat Grajdurile lui Augias, 
a expulzat din paginile gramaticilor timpului de tristă faimă termenii rebarbativi 
ca: împrejurări, cuvinte şi propoziţii introduse, construcții gerundivale, propoziţii 
povestitoare, propoziţii întrebătoare, propoziţii de strigare, împrejurare de el, 
împrejurare de pricină, sămnul strigării, sămnul întrebării, împrejurare de îngă- 
duire, propoziție de îngăduire şi multe alte caraghioslâcuri de felul acestora. Cu 
mult curaj, îndrăzneală şi responsabilitate civică prof. S. Berejan a luptat şi a con- 
vins Ministerul Învățământului şi editurile să accepte o terminologie argumentată 
ştiinţific şi folosită în toate limbile romanice. Astfel, au fost repuşi în circulaţie 
termenii gramaticali consacraţi, respectiv: complemente circumstanţiale, cuvinte 
şi propoziții incidente, construcții gerunziale, propoziţii enunţiative, propoziții 
interogative, propoziţii exclamative, complement circumstanţial final (de scop), 
complement cauzal, semnul exclamativ, semnul interogativ, complement circum- 
stanțial concesiv, propoziţie concesivă ş.a. 

Mai mult decât atât, în manualele sale, prof. S. Berejan a reorientat stu- 
diul gramaticii (ca „un factor de bază în dezvoltarea gândirii logice a elevilor”, 
M. Eminescu, ca „sângele şi sufletul limbii”, B.-P. Hasdeu) spre tradiţia secula- 
ră a şcolii naţionale româneşti, spre succesele lingvisticii din Țară, spre comoa- 
ra inepuizabilă de fapte de limbă înmagazinate în splendida operă a clasicilor 
noştri, căci dacă e adevărat că gramatica ne învaţă a scrie şi a vorbi corect o 
limbă, cum o putem face în baza unor exemple inadecvate sub aspectul corec- 
titudinii verbale? 

Concepţia profesorului S. Berejan asupra gramaticii s-a implementat adânc 
în cercetările numeroşilor săi discipoli (căci în Republica Moldova există o Şcoa- 
lă lingvistică a academicianului Silviu Berejan), în alte lucrări ştiinţifice: mo- 
nografii, studii, articole, în manualele de limba română pentru şcolile de toate 
gradele, devenind astfel un bun al nostru comun. 

Lingyvistul S. Berejan s-a aflat mereu pe linia întâi a vieţii filologice din 
Republica Moldova. De la el (sau cu, fireşte, concursul lui activ) au pornit cele 
mai multe renovări, în spiritul timpului, în lingvistica română de prin părţile 
noastre. Avem în vedere perfecţionarea substanţială a normelor ortografice, or- 
toepice şi punctuaţionale din 1957, 1961, 1990, revalorificarea clasicilor lite- 
raturii române, scrierea şi publicarea unui şir de dicţionare bilingve (mai ales, 
ruso-române şi româno-ruse), alcătuirea după principii absolut noi, elaborate de 
prof. S. Berejan, a dicționarului explicativ al limbii moldoveneşti (DELM) în 
două volume, editarea pentru prima oară în spaţiul românesc a unui dicţionar 
etimologic al limbii române, publicarea unor extrem de actuale materiale de 
cultivare a limbii, lupta neînfricată, începând cu 1988, pentru triumful cunos- 
cutei triade: limba de stat, identitatea glotică moldo-română (unitatea limbii 
române), alfabet românesc, participarea cea mai activă la întocmirea Legislaţiei 
lingvistice (Legea cu privire la limba de stat; Legea cu privire la funcţionarea 
limbilor vorbite pe teritoriul republicii şi Legea cu privire la revenirea la grafia 
latină), organizarea unor serii de conferinţe ştiinţifice naţionale şi internaţionale 
privind adevărul ştiinţific despre istoria limbii şi a poporului nostru (despre 
glotonimul „limba română” şi etnonimul „poporul român”) etc. 

Pentru prodigioasa sa activitate de cercetare şi didactică, pentru mulţimea 
de studii publicate (monografii, articole, manuale, broşuri, rezumate etc.) de o 
incontestabilă valoare ştiinţifică, pentru participarea activă la cele mai prestigi- 
oase întruniri lingvistice naţionale şi internaţionale (congrese, conferinţe, sim- 
pozioane, colocvii, mese rotunde etc.), pentru intransigenţa şi incoruptibilitatea 
sa civică (de Om al Cetăţii şi de Vir doctissimus), pentru dăruirea totală pentru 
discipolii pe care îi îndrumează şi-i călăuzeşte în ştiinţa limbii, academicianul 
şi profesorul universitar Silviu Berejan e înalt apreciat de opinia publică din 
Republica Moldova şi de către lingviști de prestigiu din multe ţări europene. 

$ 9 ACADEMICIANUL SILVIU BEREJAN — 
PRIMUS INTER PARES 


Pe Silviu Berejan l-am cunoscut la U.S.M. în 1951, când era în ultimul an 
de studii la Litere, iar eu în primul an. Avea o anumită demnitate a atitudinii, un 
modus eloquendi aparte, cu o forţă de convingere ieșită din comun, sociabil, sări- 
tor la nevoie, respectuos şi bun la inimă. 

Îmi dau prea bine seama că nu-mi este deloc uşor să vorbesc despre acade- 
micianul Silviu Berejan şi aceasta din două motive: 

a) pentru că este un savant cu renume mondial; 

b) pentru că îl cunosc din anii de studenţie la U.S.M. şi am fost prezent la 
ascensiunea sa impetuoasă pe scara ştiinţei, activităţii socioculturale, pedagogice, 
publicistice etc. 

Silviu Berejan a fost primul la studii în cadrul Facultăţii de Istorie şi Filo- 
logie a U.S.M., primul la studii doctorale (şi-a scris teza în termen, fapt pentru 
care a fost premiat), primul lingvist care şi-a susținut teza la Chişinău, U.S.M., 
în anul 1956 (până atunci, N. Corlăteanu, F. Cojuhari, A. Borşci, V. Soloviov şi 
I. Mocreac îşi susţinuseră tezele la Kiev şi Moscova); primul şi, de fapt, unicul 
din Republica Moldova membru de onoare al Institutului de Lingvistică „Iorgu 
Iordan” din Bucureşti al Academiei Române. 

Fiindcă există o excelentă şi foarte detaliată Bibliografie „Acad. Silviu 
Berejan ” (Bălţi — Chişinău, 2005, coordonator Gh. Popa), voi trece peste date- 
le din Curriculum Vitae, relevând doar unele calități pur omeneşti ale marelui 
dispărut. 

Ca cercetător al problemelor de gramatică, semantică, lexicologie, 
sociolingvistică etc., polemiza, dacă era cazul, propunea noi soluţii, des- 
chidea noi orizonturi de interpretare a fenomenelor analizate. Lingvistul 
Silviu Berejan era bătăios şi tăios, pentru că „grammatici certant” zicea 
încă Horatius, însă orice discuţie în contradictoriu era înscrisă într-un cadru 
decent. Acelaşi poet roman mai scria „Est modus in rebus” (Este o măsură 
în toate). 

Prof. E. Coşeriu mărturisea că şi-a început activitatea de lingvist prin a face 
recenzii la monografii de prestigiu şi a polemiza pe alocuri cu doctrinele susținute 
acolo. În felul acesta a fost observat şi invitat cu timpul la catedră. 

Acad. Silviu Berejan a fost un om completamente dedat ştiinţei, iar un ase- 
menea savant, după cum se ştie, respectă opinia lui Platon „a spune lucrurile aşa 

cum sunt”; tocmai din această cauză, pe timpul regimului totalitar era deseori 
considerat „persona non grata”. 

Pe la noi se zice „gura tăcută umblă nebătută”, dar Silviu Berejan nu tăcea 
şi de aceea i s-ar potrivi varianta modificată a dictonului amintit, care ar suna cam 
în felul următor: „gura netăcută umblă bătută”. 

Prof. Silviu Berejan, pe timpuri de restrişte, a pledat deschis pentru: 

a) editarea clasicilor literaturii române; 

b) reforma ortografiei, care ne obliga să scriem şi să spunem favă, samă, 
zamă, mulțămesc, bunăzăua, minută, poemă etc. 

c) alfabetul latin (revenirea la adevărul ştiinţific privind limba şi istoria 
neamului nostru); 

d) cultivarea limbii, respectarea normelor literare; 

e) identitatea lingvistică moldo-română etc. 

Acestea şi multe alte „ieşiri” ale profesorului Silviu Berejan, „nesancţi- 
onate” de puternicii timpului, i-au făcut pe aceştia să nu-l promoveze pe linie 
academică, să nu-l avanseze: 17 ani doctorul habilitat Silviu Berejan a aşteptat să 
fie ales membru corespondent al A.Ş.M. (1972-1989). (Cu membru titular a mers 
mai uşor: a fost ales peste 3 ani, în 1992, pentru că se schimbaseră timpurile, se 
prăbuşise regimul vechi.) 

Savantul Silviu Berejan nu s-a umilit în faţa şefilor, nu a umblat cu mâna 
întinsă după onoruri, avantaje, ci a muncit, îmbrăzdând adânc în solul lingvisticii 
(în special, al lexicografiei, semasiologiei, cultivării limbii), urmând dictonul lui 
Vergilius „labor omnia vincit” şi vorba lui Lucian Blaga „sapă, frate, sapă / până 
ai să dai de apă!”. 

N-aş putea să nu-l citez în această ordine de idei pe marele filolog Eugeniu 
Coşeriu, care într-un interviu (vezi „Revista filozofică”, 1997, nr. 1-2, p. 163) 
mărturisea: „Eu nu am cerut niciodată nimic nimănui. Norocul în cazul meu 
a venit foarte târziu. La alţii a venit mai devreme, dar asta nu m-a demorali- 
zat”. 

Omul şi Savantul Silviu Berejan avea un stil sui-generis: şi în comporta- 
ment, ŞI în vestimentaţie, şi în dialoguri interminabile pe care le întreținea (oriun- 
de, oricând şi cu orişicine), şi în felul de a scrie (avea un stil inconfundabil). 

Naturalistul şi scriitorul francez din sec. XVIII Georges Buffon spunea: 
„Stilul este omul”, iar scriitorul şi filozoful român Lucian Blaga, vorbind de stil 
în plan larg, sublinia: „Stilul e mediul permanent, în care respirăm chiar şi atunci, 
când nu ne dăm seama... stilul e în adevăr o foiţă, care ne ţine legaţi, care ne 
pătrunde şi ne subjugă” (apud O. Drimba, Filosofia lui Blaga, Bucureşti, 1994, 
p. 30). 

Stilul academicianului Berejan se vedea în toate, în felul în care îşi îndru- 
ma doctoranzii, în care citea, redacta un articol, o disertaţie, un autoreferat, orice 

manuscris. Cu creionul în mână şi cu o răbdare de invidiat „repara” tot ce era 
nereuşit fixat pe hârtie. 

Tot din registrul „stil Berejan” făceau parte şi întârzierile (la şedinţe, în 
special). Toţi colegii ştiau aprioric că profesorul Berejan mereu întârzie (il est en 
retard!). Dar aceasta i se permitea. Acad. Silviu Berejan era un om bun şi mări- 
nimos, gata să ajute pe cei ce i se adresează; nu purta pică nici chiar pe unii care, 
poate, îl ofensau pe nedrept. 

„Ura este iarna inimii” — spunea Victor Hugo, iar domnul academician pur- 
ta în piept o inimă mare şi „bună ca pâinea cea caldă” (I. Creangă). 

Nu se poate susţine, fireşte, că academicianul Silviu Berejan nu se mânia, 
nu se supăra uneori. Dar nu era ranchiunos. Focul supărării 1 se potolea repede. 

Cunoscutul filolog şi diplomat german Wilhelm von Humboldt (1767- 
1835), fondatorul Universităţii din Berlin (1809), ne-a lăsat următoarea strofă: 

Mânia la oamenii cei buni 

Se naşte moartă, 

La cei deştepţi dureaz-o zi 

La semidocți durează luni 

Şi-o viaţă-ntreagă la nebuni! 

(Strofa e plasată chiar la intrarea în Universitatea berlineză). 

Ei bine, acad. Silviu Berejan era prea înţelept, prea inteligent şi prea iertător 
ca să fie mâniat pe cineva un timp mai îndelungat. 

B.-P. Hasdeu scria că un savant filolog trebuie să lase după el, „un copil, o 
casă şi o carte”. Ei bine, regretatul acad. Silviu Berejan a lăsat 2 copii (o fiică şi 
un fecior de toată frumuseţea şi demnitatea), o casă plină de cărți şi manuscrise ce 
emană cultură şi civilizaţie şi, în sfârşit, peste 420 de titluri de lucrări scrise manu 
propria (monografii, manuale de limbă română, de lingvistică generală, broşuri, 
articole ştiinţifice, articole de cultivare a limbii etc.) Acad. Silviu Berejan a arat 
adânc pe ogorul lingvisticii naţionale (şi nu numai!), elaborând opere de rezisten- 
tă (şi de referință), din care se vor inspira încă multe generaţii de filologi „întru 
creşterea limbii româneşti şi-a Patriei cinstire”(lenăchiţă Văcărescu). 

Amintirea acad. Silviu Berejan se va păstra veşnic vie în memoria rudelor, 
a apropiaților, a discipolilor (direcţi şi indirecţi), a mii de studenţi care i-au as- 
cultat prelegerile şi a tuturor celor care vor să înveţe a vorbi, a scrie, a simţi şi a 
gândi româneşte. 


Revista „Akademos”, 2007, nr. 4 (8), p. 76-77 


$ 10 SAVANT DE TALIE EUROPEANĂ: BORIS CAZACU 
(15.01.1919 — 24.08.1987) 


Parafrazând cunoscutul dicton cronicăresc „Nasc şi în Moldova oameni”, 
putem afirma că nasc şi-n Basarabia lingvişti. După marele Eugeniu Coşeriu, con- 
siderat pe drept cuvânt „lingvist al secolului XX”*, profesorul Boris Cazacu este 
a doua somitate în „lumea filologică” din Țară şi din Europa, a cărei activitate în 
cercetare, în munca universitară şi de organizare a ştiinţei s-a desfăşurat cu mare 
succes pe parcurs de mai bine de patru decenii (de prin 1945 până în 1987). 

Provenit din satul Zberoaia, Nisporeni, învaţă la Liceul „Al. Donici” din 
Chişinău (1929-1937), apoi absolveşte, în 1943, Facultatea de Litere şi Filozo- 
fie din Bucureşti. După terminarea studiilor universitare, munceşte ca asistent 
(1947), şef de lucrări (1947), conferenţiar (1951) şi profesor (1961) la Facultatea 
de Limbă şi Literatură Română a Universităţii din Bucureşti. În 1963 este ales 
membru corespondent al Academiei de Ştiinţe din România. 

Ca lingvist, Boris Cazacu s-a format în preajma şi sub ochii unor celebrități 
de talia academicienilor Alexandru Rosetti, Iorgu Iordan, Tudor Vianu, Alexandru 
Graur, Ion Coteanu şi mulţi alţii. Contactul cu aceşti inegalabili maeştri a lăsat o 
amprentă adâncă asupra activităţii ştiinţifice a compatriotului nostru, asupra con- 
ceptului metodologic şi metodelor concrete de investigare în materie de limbă. 

În această ordine de idei menţionăm că basarabeanului nostru i-a zâmbit no- 
rocul şi în viaţa familială: soţia sa, doamna Tatiana Slama-Cazacu, e tot savant şi 
a devenit astăzi o autoritate pe scară europeană în domeniul psiholingvisticii sau 
psihologiei limbajului. Profesor universitar doctor Tatiana Slama-Cazacu a publicat 
în câteva limbi de mare circulaţie numeroase lucrări capitale, în care se ocupă de 
studiul psihologic al limbajului, de mecanismul psihic al acestuia, demonstrând în 
ultimă instanţă că limbajul este o formă de manifestare a psihicului uman. 


XXX 


În cele ce urmează vom încerca să analizăm, foarte succint desigur, opera 
ştiinţifică rămasă de la dr. prof. univ. Boris Cazacu, pe care năprasnica moarte 
l-a smuls din rândurile noastre în august 1987, producând o pagubă irecuperabilă 
pentru ştiinţa şi cultura naţională. 

Prof. Boris Cazacu a rămas în lingvistica românească mai ales ca o notorie- 
tate în domeniul dialectologiei şi istoriei limbii literare. Ca dialectolog pasionat, 

a întreprins numeroase investigaţii pe teren în scopul anchetării şi fixării parti- 
cularităţilor de grai şi dialectale din multe zone geografice ale ţării. Cele auzite 
din gura vorbitorilor de limba română în timpul unor asemenea „expediţii” i-au 
servit cercetătorului ca un prețios material pentru comentarii lingvistice şi pentru 
generalizări teoretice. Astfel au apărut o serie de studii cu tematică dialectală, 
conţinând idei şi concluzii care au devenit cu timpul omniprezente în uzul speci- 
aliştilor. Vom menţiona unele dintre ele. În articolul Noţiunea de interdialect se 
subliniază că pe teritoriul dacoromân se înregistrează unele forme de comunicare 
ce se situează între aspectul standard (literar) şi cel regional al limbii. Această 
formă de comunicare poate fi numită interdialect, ea reprezentând „o fază inter- 
mediară a procesului istoric al integrării dialectelor în limba națională” (B. Ca- 
zacu, Studii de dialectologie română, Bucureşti, 1966, p. 40). Autorul citează 
numeroase elemente lexicale şi gramaticale ce ţin de interdialect. 

În baza unui bogat material faptic, savantul a relevat importanţa informaţiei 
de ordin lingvistic şi extralingvistic pe care un teoretician o poate obţine de la „vor- 
bitorul obişnuit”, adică de la un nonlingvist. Acesta din urmă „nu are întotdeauna 
o atitudine indiferentă faţa de mijloacele verbale prin care se realizează concret hic 
et nunc comunicarea”. Ba mai mult chiar, nonlingvistul, în diferite circumstanţe, 
sesizează „particularităţile de vorbire ale interlocutorilor săi”, e apt să înţeleagă 
„nuanțele stilistice ale diverselor fapte lingvistice, precum şi aplicarea lor adecvată 
în cadrul relaţiilor sociale” (B. Cazacu, Despre reacția subiectului vorbitor faţă de 
fenomenul lingvistic, „Studii de dialectologie română”, Bucureşti, 1966, p. 47). 

Cele constatate de B. Cazacu prezintă un deosebit interes, mai ales că există 
şi opinia cum că omul neinstruit nu-şi controlează felul de exprimare, el „vorbeşte 
cum pasărea cântă” (prof. rus A. M. Peşcovski). Materialele culese şi comentate 
de conaţionalul nostru infirmă această concluzie pripită. 

Dintre multe studii privind dialectele, subdialectele şi graiurile limbii ro- 
mâne, impecabil argumentate şi excelent ilustrate, amintim aici Despre dinamica 
limitelor dialectale, Denumirile româneşti ale ficatului şi ale plămânilor după 
ALR (studii de vocabular), Lexicul dacoromân (Trăsături specifice şi arii lexica- 
le) ş.a. A participat activ la elaborarea unor lucrări colective de anvergură privind 
dialectologia, fiind director al Noului atlas lingvistic pe regiuni — Oltenia (|, 1967; 
II, 1970; III, 1974; Texte dialectale, 1970; Glosar dialectal — Oltenia, 1967), al 
Noului atlas lingvistic pe regiuni. Muntenia — Dobrogea (Texte dialectale — Mun- 
tenia, I, 1973; II, 1975). A colaborat la Atlas linguarum Europae. Introduction, 
Amsterdam, 1975; Premier questionnaire, Amsterdam, 1976. 

Ampla activitate de dialectolog a profesorului B. Cazacu le-a permis doam- 
nelor Jana Balacciu şi Rodica Chiriacescu să afirme că studiile savantului în do- 
meniul numit au contribuit „la dezbaterea problemelor referitoare la repartiția 
dialectală a limbii române, limitele dintre dialecte, criteriile de delimitare şi ca- 
racterizare a lor” (vezi Jana Balacciu, Rodica Chiriacescu, Dicţionar de lingviști 
şi filologi români, Bucureşti, 1978, p. 93-94). 

După cum am relatat chiar de la început, prof. Boris Cazacu s-a ocupat 
intens şi de problemele ce ţin de istoria limbii române literare. A scris o serie de 
studii în acest sens, bine cunoscute şi înalt apreciate de specialişti. Împreună cu 
academicianul Al. Rosetti şi dr. Liviu Onu a scris şi a editat monumentala lucrare 
Istoria limbii române literare (vol. |, De la origini până la începutul sec. al XIX-lea, 
ed. I, 1959; ed. II, Bucureşti, 1971). 

În această operă colectivă de mare prestigiu învățatul de origine basara- 
beană îşi expune viziunea asupra unor probleme de ordin metodologic, cum ar fi: 
raporturile dintre istoria limbii române literare şi istoria literaturii, limba literară 
şi limba literaturii artistice; caracterul normativ al limbii literare; limba şi stilul 
scriitorilor; periodizarea istoriei limbii române literare ş.a. Urmează apoi un com- 
partiment foarte important — „Epoca veche”, în care este abordată apariția scrisu- 
lui în limba română, raporturile dintre limba literară şi limba folclorului, însem- 
nătatea tipăriturilor lui Coresi pentru impunerea graiului din nordul Munteniei şi 
sudul Ardealului ca bază a limbii române literare, cărturarii epocii şi preocupările 
teoretice pentru problemele limbii literare; discuţiile cu privire la originea limbii 
şi a poporului român, conştiinţa unităţii poporului român ş.a. 

În această ordine de idei ar trebui amintit că prof. Boris Cazacu a fost per- 
manent preocupat de problemele legate de latinitatea limbii române, de originea 
romanică a structurii ei şi a fondului lexical, de influenţa latină asupra scrisului 
românesc ş.a. Se ştie că mulţi lingviști au demonstrat continuitatea funcţionării 
limbii latine pe teritoriile dacice începând cu momentul cuceririi Daciei de către 
împăratul roman Marcus Ulpius Traianus în anul 106 e.n. lar mult mai târziu, 
pe parcursul secolelor, în Principatele româneşti se deschideau şi funcționau 
şcoli de latinie. Astfel, Iacob Despotul Eraclide a fondat pe la 1563 la Cotnari 
(în preajma Iaşilor) „Şcoala latină” după modelul acelora pe care le văzuse în 
Italia, Franţa, Grecia. Acelaşi lucru l-au făcut domnitorii din ambele principa- 
te — Petru Şchiopu (1574-1579; 1582-1591), Vasile Lupu (1634-1653), Matei 
Basarab (1632-1654), Constantin Brâncoveanu (1688-1714), Constantin Ma- 
vrocordat (domn al Munteniei şi al Moldovei în repetate rânduri, sec. XVIII), 
Grigore Ghica Vodă (de asemenea domn al Munteniei şi al Moldovei în sec. 
XVIII) ş.a. Pentru feciorii de boieri moldoveni şi munteni se creeau condiţii de 
instruire în limba latină — limbă de comunicare a oamenilor învăţaţi din Europa 
Medievală. În acest plan nu e lipsită de interes nici mărturisirea unui misionar 
franciscan stabilit cu traiul la Iaşi. În anul 1603 el nota că în capitala Moldovei 
„toată floarea boierimii vorbeşte latineşte şi mulţi dintre dânşii... sunt foarte 
învăţaţi” (T. Diaconescu, Elemente sintactice latine în cronica lui Gr. Ureche, 
„Anuarul de lingvistică şi istorie literară”. Tomul XX, laşi, 1969, p. 36). Prin- 
tre aceşti boieri învăţaţi care vorbeau curent latina era şi Miron Costin. Prof. 
B. Cazacu a semnat un studiu special, de mare valoare teoretică, intitulat „In- 
fluenţa latină asupra limbii şi stilului lui Miron Costin” (B. Cazacu, Studii de 
limbă literară. Probleme actuale ale cercetării ei, Bucureşti, 1960, p. 83-110). 

Cunoscând la perfecţie latina pe care a învăţat-o într-un colegiu iezuit la Bar, 
Costin a fost influenţat de această limbă în scrierile sale. 

Drept reflexe ale influenţei latine asupra sintaxei lui Costin putem nota: 
răspândirea construcțiilor participiale corespunzătoare participiului conjunctiv şi 
ablativului absolut din latină (Eşiți leşii la câmpu... au izbutit...), utilizarea pronu- 
melui relativ, în locul celui demonstrativ, la începutul unei fraze (care daruri foar- 
te au plăcut lui sultan Suleiman); omiterea negaţiei nu, atunci când e precedată de 
nici (nici este şagă a scrie ocară vecinică); nerespectarea topicii în sensul plasării 
verbului precedent la sfârşitul propoziției ca şi în limba latină (iară de tot răsipă 
acestor oarde a face n-au putut); recurgerea la fraze mari, arborescente, împodo- 
bite cu paralelisme, paranteze etc. O influenţă latină puternică se înregistrează şi 
în vocabularul lui Miron Costin. 

Încheindu-şi studiul, B. Cazacu scrie: „Forma internă — sistemul general de 
organizare al mijloacelor de expresie la Miron Costin — poartă pecetea culturii lui 
latine” (B. Cazacu, Studii de limbă literară..., pag. 110). Dezvoltând această con- 
cluzie a savantului, putem spune fără riscul de a exagera că toată structura limbii 
române actuale poartă amprenta latină şi neoromanică, deşi conţine şi elemente 
împrumutate din alte limbi. 

O trăsătură distinctă a personalității profesorului Boris Cazacu a fost angaja- 
rea curajoasă şi directă în dezbaterea celor mai controversate şi deseori delicate pro- 
bleme de lingvistică generală şi romanică. În timpul discuţiilor, admirabilul savant 
se plasa, de regulă, pe poziţii sănătoase ce reflectau adevărul ştiinţific obiectiv şi nu 
speculaţiile conjuncturiste dictate de conducerea antinaţională a fostului P.C.R. 

Să trecem la unele exemplificări. 

În perioada imediat postbelică, când unii pseudosavanţi din România co- 
munistă au încercat să conteste caracterul predominant latin al limbii române, 
Boris Cazacu (pe atunci abia la început de carieră profesională) a ripostat cu toată 
fermitatea, chiar în ciuda faptului că se angaja într-o polemică riscantă cu auto- 
rități de talia lui Al. Graur ş.a. (vezi art. Despre unele influențe succesive latine 
şi slave în limba noastră, „Contemporanul” nr. 6, 25 oct. 1946). Cu argumente 
incontestabile, el a dezvoltat teza susținută anterior de mulți lingviști de bună 
credinţă că limba română „e continuarea limbii latine vorbite în provinciile ori- 
entale ale Imperiului Roman” şi că influenţa slavă „nu a atins sistemul închis al 
limbii române (în special morfologia, care constituie trăsături caracteristice ale 
unei limbi)”. A spune acest adevăr sine qua non pe timpurile reacției comuniste 
de la vremea respectivă echivala cu a-şi complica existenţa, a chema asupra sa 
focul stăpânirii promoscovite şi a acoliţilor ei. 

Prof. B. Cazacu şi-a exprimat opiniile şi în problema ce ţine de apariţia 
scrisului în limba română şi a împrejurărilor care au determinat acest epocal eve- 
niment. După părerea cercetătorului, şi înainte de 1521 (data elaborării primului 
text scris în limba română, dar cu grafie veche slavă Scrisoarea boierului Neacşul 
din Câmpulung către Hans Benkner, judele Braşovului) au mai fost încercări de a 

scrie româneşte „pentru nevoi particulare” (Boris Cazacu, Pagini de limbă şi lite- 
ratură veche, Bucureşti, 1964, p. 7; cf. şi I. Gheţie, Al. Mareş, Originile scrisului 
în limba română, Bucureşti, 1985, passim). E vorba de unele menţiuni păstrate de 
la sfârşitul secolului al XV-lea. Chiar şi jurământul omagial făcut de Ştefan cel 
Mare la Colomeea regelui Cazimir al Poloniei ar fi fost tradus din româneşte („ex 
valahico”) în latineşte, ceea ce arată, în opinia savantului, că „a existat un concept 
în limba română al acestui text” (B. Cazacu, op. cit., p. 8). 

O altă problemă litigioasă în care s-a pronunţat B. Cazacu e legată de data- 
rea începuturilor limbii române literare. Altfel spus: Când a apărut limba română 
literară ? La această complicată întrebare s-a răspuns foarte diferit. 

Unii lingvişti împing data formării românei literare cu mult înaintea apariţiei 
scrisului în această limbă, considerând creaţiile populare (folclorul) drept model de 
limbă literară. Aşadar, se admite că ar fi existat limba română literară cu mult înaintea 
apariției primelor texte scrise. Alți lingvişti consideră că limba literară s-a format în 
perioada constituirii naţiunii româneşti, adică prin secolul al XIX-lea, mai ales în a 
doua jumătate a lui, cînd s-au consolidat normele literare la toate nivelurile limbii. 

Prof. Cazacu îşi expune o altă opinie privind această problemă. El consi- 
deră că începuturile limbii române literare trebuie situate în a doua jumătate a se- 
colului al XVI-lea, legate fiind de prodigioasa activitate de traducător şi tipograf 
a diaconului Coresi (c. 1510 — c. 1581). Limba traducerilor lui Coresi, bazată pe 
graiurile din sud-estul Transilvaniei şi din Țara Românească, avea un caracter oa- 
recum supradialectal, stând la baza consolidării treptate a normei unice literare. În 
secolele XVII şi XVIII, scrie cercetătorul bucureştean, cultura „încetează a mai fi 
un apanaj al bisericii”, iar limba scrisă „începe a se elibera de sub canoanele tex- 
telor religioase, apropiindu-se tot mai mult de limba vorbită a poporului” (Boris 
Cazacu, op. cit., p. 11). Prin urmare, începuturile limbii române literare trebuie 
căutate nu în sec. al XIX-lea (după cum procedează mulți învăţaţi, inclusiv acad. 
Iorgu Iordan), ci cu aproximativ trei secole mai devreme. În acest sens prof. Ca- 
zacu scrie: „Deosebirea dintre punctul de vedere al acad. Iorgu Iordan şi punctul 
nostru de vedere constă în faptul că pe când acad. I. Iordan consideră limba româ- 
nă literară mai ales ca un rezultat, noi suntem de părerea că ea trebuie considerată 
şi studiată ca un proces, în dezvoltare” (Boris Cazacu, op. cit., p. 23-24). Limba 
literară a rezultat după o îndelungată muncă a cărturarilor munteni, moldoveni, 
ardeleni etc. în vederea selectării, ordonării şi unificării materiei dialectale brute 
de lexic, morfologie, sintaxă etc., pentru a propune forme unice supradialectale, 
accesibile românilor de pretutindeni şi deci apte a constitui norma literară. Opinia 
profesorului Cazacu este acceptată şi astăzi de foarte mulţi specialişti din ţară şi 
din străinătate. 

În anii '60-'70 a fost lansată ideea cercetării limbii şi stilului unor opere mai 
reprezentative ale scriitorilor consacraţi. Concomitent a apărut şi întrebarea: ţine 
sau nu această problemă de competenţa lingviştilor şi de cercul lor de preocupări? 
Părerile sunt împărțite. Mulţi considerau (şi mai consideră până în prezent) că 

lingvistul e dator să studieze numai aspectul comunicativ-informativ al limbii, fără 
a avea vreo atribuţie la aspectul expresiv-afectiv. Profesorul B. Cazacu respinge 
acest punct de vedere, scriind că lingviştii sunt obligaţi a evidenția şi a exprima 
scrupulos nu numai ceea ce este general în limbă şi se întâlneşte în toate scrierile, 
ci şi particularul, adică aspectele individuale ale limbii cutărui sau cutărui scriitor, 
căci „anume ele pot să ne ajute a înţelege generalul” (p. 41). Limba şi stilul marilor 
maeştri ai cuvântului „merită să fie studiate pentru prestigiul social de care se bucu- 
ră operele acestora, pentru răspândirea pe care o au în public; ele constituie modele 
de exprimare literară ale cărei elemente sunt predate şi explicate în instituţiile de 
învățământ şi sunt recomandate prin presă, radio, teatru etc.” (p. 43). 

Fireşte, savantul consideră, pe bună dreptate, că este foarte importantă stu- 
dierea la nivel lingvistic a textelor vechi, deoarece faptele prezente acolo ne pot 
explica originea şi modul de evoluţie a formelor din limba actuală; ne pun în 
lumină modul în care s-a format şi s-a impus limba literară, ne dezvăluie unele 
laturi din istoria vieţii sociale, economice şi culturale a poporului nostru (p. 61). 

Pentru a-i convinge pe adversarii săi că lingviştii pot şi trebuie să se ocupe 
de cercetarea limbii şi a stilului unor opere artistice, B. Cazacu a efectuat el însuşi 
cu mare succes studii de acest fel. Dintre ele menţionăm lucrările Consideraţii 
asupra limbii şi stilului din Nicoară Potcoavă de Mihail Sadoveanu şi Câteva 
aspecte ale stilului din romanul Desculţ. 

Cercetătorul abordează o serie de probleme legate de măiestria scriitori- 
cească a lui M. Sadoveanu, cum ar fi: evoluţia limbii şi a stilului acestui mare vră- 
jitor al cuvintelor de la romanul Şoimii la romanul Nicoară Potcoavă, rolul ele- 
mentelor specifice folclorului şi vorbirii populare în scrierile sadoveniene, esenţa 
stilului oral şi actualizării dramatice, utilizarea unor procedee ale artei narative şi 
descriptive (valoarea stilistică a imperfectului, a diminutivelor, a onomatopeelor, 
a adjectivelor demonstrative ş.a.m.d.). Se ajunge la concluzia că Mihail Sado- 
veanu „posedă deplină cunoştinţă a valorilor expresive ale limbii actuale şi ale 
celei vechi”, iar romanul Nicoară Potcoavă „reprezintă ultima cucerire a prozei 
româneşti în arta povestirii istorice” (p. 192). 

Analizând limbajul romanului lui Zaharia Stancu Desculț, Boris Cazacu 
constată aici procedeul fragmentării frazei în unităţi mai mici, aşezate, de regulă, 
în alineate aparte, ceea ce conduce la izolarea vizuală şi la o pauzare mai pronun- 
tată între propoziţii. Scriitorului îi vin în ajutor şi semnele de punctuație, deoarece 
utilizarea lor ad hoc pentru a izola unele propoziţii sau chiar părţi de propoziţii 
„face ca, în loc de o singură idee dominantă, să se contureze mai multe” (p. 199). 
În felul acesta atenţia cititorului este îndreptată spre conţinutul fiecărei propoziţii. 
S-a constatat de asemenea că Z. Stancu manifestă o predilecție pentru fraza para- 
tactică, scurtă, fără jonctive. Propoziţiile subordonate „se întâlnesc rar, predomină 
propoziţiile independente-reduse la esenţial” (p. 209). În romanul Descul¢ se pot 
uşor observa şi multe alte procedee artistice folosite de autor, inclusiv interferența 
dintre stilul exprimării în proză şi stilul creaţiei în versuri. Tocmai acest fapt îi 

permite profesorului Cazacu să afirme că „sistemul de organizare a mijloacelor 
stilistice ale prozatorului Stancu poartă amprenta poetului Stancu” (p. 213). 

O altă problemă extrem de importantă şi discutată în lingvistica românească 
a fost cea a coraportului dintre limbă şi dialect. Unii lingviști, printre care şi acad. 
Al. Graur, exagerând rolul factorului istorico-politic şi social (în detrimentul celui 
genealogic şi structural), ajunseseră a afirma că latina orientală s-a scindat în cinci 
limbi romanice diferite: istroromâna, meglenoromâna, aromâna, dacoromâna şi 
moldoveneasca. Prof. Cazacu demonstrează că, în problema enunțată, Al. Graur 
ş. a. comit erori de ordin metodologic: se neglijează complet criteriul lingvistic 
structural, iar „întregul eşafodaj al raţionamentului e construit în vederea confor- 
mării faptelor la teorie” (B. Cazacu, Studii de dialectologie română, Bucureşti, 
1966, p. 60). Mai mult decât atât, se dă uitării şi ceea ce se numeşte conştiinţa 
apartenenţei purtătorilor unui idiom la o anumită comunitate lingvistică. Nume- 
roase şi incontestabile sunt faptele „care dovedesc voinţa populaţiei romanice 
sud-dunărene de a se integra în comunitatea românească...” (op. cit., p. 29). Auto- 
rul ajunge la justa concluzie că idiomurile romanice sud-dunărene prezintă nişte 
„dialecte de tip divergent” care în urma unui întreg concurs de împrejurări „n-au 
reuşit să se constituie în limbi de sine stătătoare, capabile să răspundă tuturor 
necesităţilor intelectuale ale vieţii moderne; dimpotrivă, ele sunt pe cale de a dis- 
părea sub presiunea limbilor străine înconjurătoare” (p. 32). 

Trebuie să subliniem faptul că punctul de vedere al profesorului Boris Caza- 
cu asupra problemei limbă — dialect s-a dovedit a fi just. Lingviștii români, în lucră- 
rile de ultimă oră, afirmă că limba română are patru dialecte: dacoromân, aromân, 
meglenoromân şi istroromân. Dialectul dacoromân (nord-dunărean) este cel mai 
evoluat în raport cu celelalte trei dialecte (sud-dunărene), reprezentând chiar ceea 
ce numim limba română, idiom unitar înţeles fără dificultăți de către munteni, mol- 
doveni, ardeleni, olteni, bănăţeni etc. (Şt. Giasu, Dialectele limbii române, „Limba 
Română”, 1991, nr. 2, Chişinău, p. 69-70). Cât priveşte idiomurile aromân, istroro- 
mân şi meglenoromân, ele sunt nişte dialecte pe cale de dispariție. 


XXX 


Dr. prof. univ. Boris Cazacu a mai fost un minunat organizator al muncii de 
cercetare ştiinţifică şi un pasionat propagator al limbii române în ţară şi în străi- 
nătate. De-a lungul anilor îl vedem director al Centrului de Cercetări Fonetice şi 
Dialectale al Academiei de Ştiinţe din România (1970-1974), redactor responsa- 
bil al revistelor „Fonetică şi dialectologie” (din 1970), „Limbă şi Literatură” (din 
1972), redactor responsabil adjunct la „Revue roumaine de linguistique” (1964), 
membru al Comitetului de redacţie al revistei „Lingua e stile” (Bologna, Italia), 
secretar general al Societăţii Române de Lingvistică Romanică (1959), preşedinte 
ai Societăţii de Științe Filologice (1968), secretar, apoi vicepreşedinte al Federaţi- 

ei Internaţionale de Limbi şi Literaturi Moderne (din 1975), membru al Societăţii 
de Lingvistică Romanică din Strasbourg (1979), Societe de linguistique din Paris 
(1963), Societas lingvistica Europa (1968), al redacţiei pentru Atlas linguaram 
Europae (1968), director al cursurilor de vară şi al colocviilor ştiinţifice organiza- 
te de Universitatea din Bucureşti la Sinaia (1960-1972). 

Pentru a propaga limba română în ţările din Europa de vest, prof. Boris 
Cazacu a scris în colaborare cunoscutul manual de limba română Cours de langue 
roumaine à l'usage des étudiants étrangers (Bucureşti, 1969), din care au învăţat 
şi continuă să înveţe mii de admiratori ai limbii noastre. 

Notă: În 1993 a fost inaugurat în orăşelul Nisporeni Liceul teoretic „Boris 
Cazacu”. La festivitatea deschiderii luceului a participat soţia savantului, venerabila 
lingvistă, cunoscută departe peste frontierele României, doamna Tatiana Slama Caza- 
cu. În octombrie 2008 a fost dezvelit şi instalat în incinta liceului un frumos şi adecvat 
bust al profesorului Boris Cazacu, operă executată de talentatul sculptor chişinăuian 
Tudor Cataraga. La ambele evenimente a participat şi autorul acestor rânduri. 


XXX 


Remarcabilul şi talentatul lingvist basarabean Boris Cazacu nu mai este 
printre cei vii din august 1987... Şi cât de mult s-ar fi bucurat, dacă ar fi ajuns să 
audă despre renașterea naţională din Republica Moldova şi să ia parte la Revoluţia 
română din iarna lui 1989!.. Acum ar fi avut posibilitatea să-şi revadă meleagurile 
natale, rudele şi prietenii abandonaţi din cauza urgiei regimului bolşevic. Ne-ar fi 
bucurat cu noi lucrări valoroase de lingvistică română, romanică, generală etc. 

Revista „Basarabia”, nr. 1, 1993, p. 178-184 


§ 11 VALERIU RUSU — UN CELEBRU ROMANIST 
BASARABEAN IN FRANȚA 


Despre viaţa şi cercetările ştiinţifice ale ilustrului nostru basarabean profe- 
sorul Valeriu Rusu se ştie foarte puţin la baştina sa (vezi lulius Popa, Basarabea- 
nul de la Aix // L.A., 8 august 1991; Eminescu în (Provincie) Provence // L.A., 
7 noiembrie 1991 şi Echos poétiques de Bessarabie // L.A., 13 august 1992). În 
studiul de faţă vom elucida noi aspecte şi detalii. Considerăm necesară această 
investigaţie cu atât mai mult, cu cât, fiind la un stagiu de documentare ştiinţifică 
în Franţa, am avut prilejul să contactăm cu Domnia Sa. 

Născut la 9 septembrie 1935 în familia lui Vasile Rusu (zis Colac) din Sau- 
ca şi Daria Rusu (născută Secară) din răzeşescul Niorcani (astăzi ambele sate in- 
tră în componenţa raionului Donduşeni), Valeriu urmează şcoala primară în satul 
Mihăileanca (pe malul Nistrului), unde i se mutaseră părinţii. Dar nu a absolvit-o, 
căci în 1944 părinţii lui, de frica deportărilor, s-au refugiat peste Prut. Soții Rusu 
nu erau bogaţi (Vasile fiind funcţionar de stat în domeniul cultivării tutunului, iar 
Daria — casnică), dar amintirea represaliilor din 1940 i-a făcut să-şi părăsească lo- 
curile de baştină, salvându-şi viaţa şi eventuala carieră a celor doi feciori: Vadim 
şi Valeriu. În România, Valeriu intră la Liceul „Mihai Viteazul” din Bucureşti. 

După absolvirea liceului, în 1953 se înscrie la Facultatea de Litere a Uni- 
versităţii „C. I. Parhon” din Bucureşti, aici avându-i ca dascăli pe academicienii 
Iorgu Iordan, Alexandru Rosetti, Tudor Vianu, George Călinescu, pe profesorii 
Boris Cazacu, Tache Papahagi ş.a. 

După încheierea studiilor universitare (1958), tânărului specialist i s-a pro- 
pus un loc de cercetător ştiinţific la Centrul de Fonetică şi Dialectologie al Acade- 
miei. Totodată, V. Rusu ţine şi cursuri universitare. În 1969 devine şef al Secţiei 
de dialectologie (la acelaşi Centru) şi tot atunci îşi susține cu brio doctoratul cu 
tema Graiul din nord-estul Olteniei, avându-l ca îndrumător ştiinţific pe acad. 
Al. Rosetti. Teza a văzut lumina tiparului sub formă de monografie în anul 1971. 

Fiind un talentat cercetător ştiinţific şi un excelent pedagog, i se acordau 
mereu burse şi sejururi peste hotare în vederea documentării, perfecţionării pro- 
pagării limbii şi culturii române, a stabilirii unor relații de lucru cu savanții ro- 
manişti din cele mai prestigioase centre universitare din Europa. Astfel, în 1965 
obţine o bursă de 3 luni la Toulouse, la profesorul Jean Séguy; în 1965-1966 este 
invitat ca lector de limba română la Universitatea din Belgrad; în 1970-1971, ca 

lector de limba română la Universitatea din Provence; în 1971-1974, în calitate 
de conferenţiar (maître de conference) asociat la Universitatea din Provence şi 
membru al Consiliului Ştiinţific al UER de limbi romanice; în 1987-1988, ca lec- 
tor de limba română; în 1988-1989, în calitate de maître de limbi străine la aceeaşi 
Universitate; în 1989-1991, ca profesor asociat la Universitatea din Provence; 
membru al Consiliului Ştiinţific al UER ERLAOS; director de teze la limba şi 
literatura română; şef al Departamentului de limbă română; de la 1 octombrie 
1991, ca maître de conference de limba română şi, din octombrie 1995, ca profe- 
sor la Universitatea din Provence. 

Doctorul în filologie Valeriu Rusu a participat cu substanţiale comunicări 
la numeroase congrese, colocvii, conferinţe, simpozioane naţionale şi internați- 
onale. Vom numi doar câteva dintre ele: Congresul Internaţional al Lingviştilor 
(Bucureşti, 1967); Congresul Internaţional de Lingvistică şi Filologie Romani- 
că (Bucureşti, 1968); Colocviul Naţional al CNRS privind Atlasele Lingvistice 
Franceze Regionale (Strasbourg, 1971); Congresul Internaţional de Lingvistică 
şi Filologie Romanică (Quebec, 1972); Colocviul Franco-Român de Dialectolo- 
gie (Aix-en-Provence, 1974); Congrés International d'Etudes Occitanes (1975); 
Aniversarea a 150-a a naşterii lui Frederic Mistral (Maillane, 1975); Congresul 
Internaţional de Sociolingvistică (1981, Frankfurt/Main); Congresul Internaţi- 
onal de Lingvistică şi Filologie Romanică — (Aix-en-Provence, 1983), Al XVII 
Convegno di Studi Dialettali Italiani (Nicosia, Sicilia, 1987); Congresul Inter- 
naţional de Lingvistică şi Filologie Romană (Santiago de Compostella, 1988); 
Congresul Internaţional de Traduceri şi Editare de Literatură (Bucureşti, 1995) 
etc. 

Prof. V. Rusu a fost membru al Societăţii de Lingvistică Romanică (Paris — 
Strasbourg); membru al Asociaţiei Felibrilor (du Félibrige), membru al Societăţii 
Internaţionale de Dialectologie şi Geolingvistică; membru al Academiei de Știin- 
te, Litere, Agricultură şi Artă din Aix-en-Provence (înfiinţată în 1849) ş.a. 

Ajuns la frumoasa vârstă a bilanţurilor — 60 de ani —, 40 dintre care au 
fost consacraţi cercetării ştiinţifice şi „dăscălirii” în şcoala superioară, profesorul 
Valeriu Rusu e în plină ascensiune, munceşte extrem de prodigios, e doldora de 
planuri şi lucrări — în curs de elaborare. 

Putem afirma cu toată certitudinea că urma lăsată de reputatul om de ştiin- 
tă e foarte adâncă. A scris şi a publicat circa 300 de lucrări, inclusiv 23 de cărți 
(printre care câteva monografii), studii, articole, rezumate, recenzii, prezentări, 
eseuri, cronici etc. Aceste lucrări au văzut lumina tiparului atât în Țară, cât şi 
peste hotarele ei. 

Aria preocupărilor ştiinţifice şi didactice ale profesorului V. Rusu este foar- 
te largă. Vom menţiona doar unele direcţii. 

A. DIALECTOLOGIA 


Acestui interesant şi dificil domeniu al ştiinţei lingvistice V. Rusu i-a consa- 
crat toată viaţa, cercetând cu mare pasiune vorbirea vie a românilor din Țară şi de 
peste hotare. Vom semnala câteva lucrări de mare rezonanţă: Noul Atlas lingvistic 
român pe regiuni. Oltenia, t. I-V (1967-1984); Graiul din nord-vestul Olteniei. 
Fonetica (monografie), 1971; Introducere în studiul graiurilor româneşti (1977); 
Dialectologia generală (în limba italiană; Bologna, 1985). Această din urmă lu- 
crare a avut deja cinci ediţii, considerându-se (în Italia şi în alte ţări) una dintre 
cele mai reuşite în privinţa tratării unor probleme generale de dialectologie, cum 
ar fi: definiţia disciplinei, istoria ştiinţei dialectologice, chestiuni de metodă şi 
de tehnică a anchetării pe teren, dialectologia sincronică, diacronică, structurală; 
corelația dintre limba scrisă (standard) şi cea vorbită; coraportul dialectologiei cu 
alte discipline lingvistice şi cu ştiinţele limitrofe (etnografia, folclorul, antropolo- 
gia etc.), polimorfismul ş.a. 

Nu pot fi trecute cu vederea nici unele lucrări de dialectologie scrise în cola- 
borare sau sub conducerea prof. V. Rusu precum Chestionarul Noului Atlas lingvis- 
tic român pe regiuni (în colaborare), 1963; Graiurile — componentă a patrimoniului 
cultural popular (sub conducerea lui V. Rusu), 1983; Harta sonoră a graiurilor 
româneşti (în colaborare); Tratat de dialectologie românească (coordonator), 1984. 
Tratatul este o operă de sinteză a dialectologilor români, o lucrare de referință, ea 
conţinând 940 de pagini (text, 177 hărți, bibliografie, indice de autori, rezumat). 
Profesorul Rusu e prezent în volum cu câteva capitole de ordin metodo- 
logico-teoretic şi aplicativ: raportul dialectologie — geografie lingvistică; ariile 
lingvistice în perspectivă evolutivă (diacronică); consideraţii asupra locului, datei şi 
condiţiilor în care au intervenit diferite etape ale fărâmiţării dialectale a domeniului 
romanic, cu referinţe speciale la limba română; consideraţii asupra structurii dialec- 
tale a limbii române; criterii pentru explicarea formării limbii române şi a poporului 
român din perspectiva geografiei lingvistice şi a geografiei umane. 

În Tratat, ca şi în alte lucrări, prof. V. Rusu optează pentru unitatea de limbă 
a românilor de pretutindeni, ceea ce conduce la ideea incontestabilă a unităţii na- 
tionale a purtătorilor acestei limbi. Citind cele scrise de autor, îţi dai seama cât de 
eronate sunt opiniile ideologiilor roşii despre formarea în Basarabia istorică a unei 
limbi literare „noi” cu denumirea „limba moldovenească”. Cercetările basarabea- 
nului Valeriu Rusu au răsturnat această năstruşnică „teorie” încă în anii '60-'70! 

De domeniul dialectologiei ţin şi o serie de articole semnate de V. Rusu. 
Vom menţiona unele dintre ele: Despre Noul Atlas lingvistic român (1966), Din 
morfologia graiurilor oltenești: pl. subst. casă (1968), În legătură cu structura 
dialectală a limbii române (1963), Reflecţii despre structura dialectală a dacoro- 

mânei (1969), Pe marginea discuţiei despre structura dialectală a limbii române 
(1970), Din morfologia graiurilor olteneşti (1969), Ou est la dialectologie rou- 
maine? (1972), Contribuţia graiurilor populare la formarea „ stilului” românesc 
în creația materială şi spirituală (1980), Peisajul dialectal românesc şi ritmurile 
dezvoltării economico-sociale ale ţării (1981), Aspecte ale unui grai dintr-o zonă 
de veche civilizaţie ţărănească: Muntenia subcarpatică (1983), Prov. Gavot, té- 
moin d'une rivalité géographique humaine (1983), Unitate de grai, expresie a 
unităţii naţionale a tuturor românilor (1983), Lexicul dialectal în perspectiva 
antropologiei socioculturale (1983), Plaidoyer pour les dictionnaires-tresors des 
parlers et dialectes (Mistral-Papahagi, 1986), Studii de dialectologie în institutele 
academice în ultimele patru decenii (1987) etc. 


B. ISTORIA LIMBII ŞI TOPONIMIA 


Un dialectolog serios este per definitionem şi istoric al limbii şi al civili- 
zaţiei unui popor. În caz contrar el nu ar putea explica nici originea multor feno- 
mene de limbă (în primul rând, de lexic), nici misterioasa întretăiere şi împletire 
a izogloselor pe hărțile lingvistice ale ţării. lată doar câteva dintre lucrările ce 
îl reprezintă pe prof. V. Rusu în acest domeniu: În legătură cu -n final în limba 
română (1960), Consoana ş în limba română (1966), Sensul civilizaţiei rurale 
la începutul secolului al XX-lea (1978), A propos de TORNA, TORNA, FRATRE 
(1981), TORNA, TORNA, FRATRE dans la perspective de l'etnographie balka- 
nique (1985), Un cas exemplaire de „topos guerrier” dans le monde balkanique: 
L'infinitif (1985), L'histoire externe dans la caractherisation de la Romanie Ori- 
entale (1980), Coup d 'oeil sur la toponymie roumaine (1994), Le village-matrice 
stylistique de la culture roumaine (1993) etc. 


C. LEXICUL ŞI FORMAREA CUVINTELOR 


Studiile lui Valeriu Rusu tratează nu numai lexicul dialectal, ci şi cel gene- 
ral: Termeni pentru denumirea „tifosului ” în limba română (1960), Observaţii asu- 
pra pătrunderii neologismelor în graiul de pe Valea Ialomiţei (1961), Note despre 
compusele româneşti cu în- (1959), În legătură cu derivarea cu sufixe în graiurile 
dacoromâne (1962), Arii lexicale în Oltenia (1968), Din lexicul eminescian (1970), 
Lexicul dialectal în perspectiva antropologiei socioculturale (1983), Lume, într-o 
variantă a Mioriţei din Transilvania (1984), Remarques sur le lexique des incanta- 
tions (1985), Semnificaţii etnolingvistice ale unor denumiri de plante (1987), Voca- 
bularul autohton (1983), Cuvântul, „țară a minunilor” (1985) etc. 

Prof. V. Rusu s-a aplecat cu multă pietate, cu respect şi admiraţie asupra 
operei predecesorilor săi, citind-o, comentând-o, propagând-o prin editare. Ast- 

fel împreună cu prof. Boris Cazacu a editat primele trei volume ale Operelor lui 
Ovid Densusianu (volumele II-III au ieşit cu menţiunea „Ediţie critică şi note 
de V. Rusu”), 1968, 1975, 1977. Cu aceeaşi menţiune apare şi Mic dicționar 
folcloric al lui Tache Papahagi (1979). În 1981 V. Rusu editează capitala lucrare 
a lui Tache Papahagi Grai, folclor, etnografie, prefaţând-o. A publicat o serie de 
articole despre marii înaintaşi: Ovid Densusianu (1965), Moştenirea lui Tache 
Papahagi (1978), Ovid Densusianu (1978), Alexandru Rosetti (1979), Ultima 
lecție a lui Sextil Puşcariu (1984), Scrisori către Ovid Densusianu (1985), Has- 
deu — flaming al culturii (1985), Profesorul Boris Cazacu (1987) ş.a. 

Din seria aceasta de lucrări ale profesorului se evidenţiază mai ales volumul 
Dialogue culturel Paris — Bucarest, Lettres d'A. Rosetti adressées à T. Papahagi 
(1922-1925). Edition établie, présentée et annotée par Valeriu Rusu. Traduction 
par Roland Duflot. Paris, Gap, 1995, 125 pag. 

În carte sunt înmănuncheate, traduse în franţuzeşte şi comentate 11 scrisori 
ale lui Al. Rosetti, din timpul specializării sale la Paris, către T. Papahagi, aflat 
la Bucureşti. În aceste scrisori Al. Rosetti, pe de o parte, îl informa pe colegul şi 
prietenul său despre ştiinţa lingvistică franceză (europeană), iar, pe de altă parte, 
îi cerea informaţii referitoare la diferite fenomene de istorie a limbii (fonetică, 
lexic, morfologie, sintaxă), dialectologie, etimologie etc. Corespondenţa are un 
caracter ştiinţific şi prezintă un mare interes pentru filologi. 

Profesorul V. Rusu a fost discipolul acestor distingi lingviști şi oameni de cul- 
tură, pe care regimul totalitar din România anilor imediat postbelici i-a făcut să se în- 
străineze unul de altul, ca ulterior să lovească în ei prin intermediul aceleiaşi Comisii 
universitare de epurare politică (T. Papahagi — în 1948, şi Al. Rosetti — în 1950). 

Dorind să prezinte opiniei publice din ţară şi de peste hotare tradiţiile şi 
succesele şcolii lingvistice româneşti (bucureştene, în special), V. Rusu organi- 
zează în anul 1977 la Academie o sesiune ştiinţifică consacrată lui Tache Papa- 
hagi. În excelenta comunicare despre marele omagiat V. Rusu a demonstrat cu lux 
de amănunte că din duelul Rosetti — Papahagi ambii parteneri au ieşit victorioși, 
fiecare în felul său, şi că momentul „Papahagi” este „ocazie de meditaţie pe dru- 
mul ascensiunii noastre culturale” (p. 6). Această concluzie i-a satisfăcut pe toţi, 
inclusiv pe acad. Al. Rosetti, care, după cum se ştie, a fost insultat public de către 
fostul său prieten T. Papahagi. 

Cartea Dialogue culturel Paris — Bucarest conţine şi Anexe cu o scrisoare a 
lui A. Candrea din Paris către T. Papahagi, datată 25 martie 1950, o recenzie a lui 
Al. Rosetti la volumul al III-lea al Operelor lui Ovid Densusianu (volum pregătit 
pentru tipar de către V. Rusu), Curriculum vitae scris de mâna lui Al. Rosetti la 2 
aprilie 1988, mai multe fotografii cu Al. Rosetti, T. Papahagi, D. Macrea, Momci- 
lo Savic, Valeriu, Aurelia şi Romaniţa Rusu ș.a. 

Tot la Anexe în planul dialogului româno-francez se publică o foarte sub- 
stanţială comunicare a prof. V. Rusu despre Antoine Meillet cu denumirea: La 
contribution d'Antoine Meillet à lessor de la linguistique roumaine (Comu- 
nication présentée à la session scientifique organisée par la „Société des Amis 
d' Antoine Meillet”, à Chateaumeillant, 6 octobre, 1993). Prof. V. Rusu scrie că 
A. Meillet, acest discipol al lui Ferdinand de Saussure şi „pater patriae al ling- 
visticii franceze” (p. 110), a fost un mare animator al ştiinţei filologice în Româ- 
nia, un bun şi fidel prieten al lingviştilor români, dascăl direct al unor savanţi ca 
Ov. Densusianu, Al. Rosetti, Al. Graur ş.a. Lucrările lui Meillet au influenţat şi 
au direcționat lingvistica română în perioada interbelică. Fondatorul şcolii ling- 
vistice franceze a vizitat România fiind participant la cel de al II-lea Congres al 
Filologilor Români (Cluj-Napoca, 23-25 aprilie 1926), a luat cunoştinţă pe teren 
de centrele universitare din Bucureşti, laşi, Cernăuţi. Prof. V. Rusu şi-a exprimat 
speranţa că vechile şi bunele tradiţii de colaborare ştiinţifică româno-franceze vor 
continua şi în viitor. 


E. ETNOGRAFIE ȘI FOLCLOR 


În virtutea profesiei sale, un dialectolog e şi etnograf, şi folclorist, căci 
aceste trei ştiinţe umaniste interferează. Profesorul V. Rusu a publicat mai 
multe lucrări ce ţin de etnografie şi folclor: „Postfaţă” la antologia Ecou de 
cântec aromânesc (1985), Etnografia provensală (1934), Pour un Atlas folk- 
lorique du monde balkanique (1985), Poétique d'une ballade populaire ro- 
umaine. Mioriţa (1991), Cântecele Obcinii (1979), Etnografie românească 
(1980), Folclorul în cercetare monografică (1981), Graiul, etnografia şi fol- 
clorul zonei Chioar (1983), Creativitatea țărănească (1984), Conştiinţa isto- 
rică populară (1984), Glasul poeziei aromâne (1985), Poezie prin muzică şi 
limbaj (1986), Prestigiul creaţiei folclorice (1986), Împotriva prostului gust: 
poluarea folclorului (1986), „Restituirea ” folclorului (1986), „, Cartea” lim- 
bii noastre materne (1987) etc. 


F. SOCIOLINGVISTICĂ, STILISTICĂ, LIMBĂ LITERARĂ, 
ROMANISTICĂ, LITERATURĂ 


Aspecte sociolingvistice în vorbirea populară (1973), Observaţii asupra 
raportului oral-scris în comunicarea lingvistică (1970). 

Îndreptar ortografic, ortoepic şi de punctuație (în colaborare, 1966), Păre- 
rile lui C. Aristia despre limbă (1965), Tudor Arghezi: Maria Nichifor. Conside- 
rații stilistice (1963), Observaţii stilistice (1965), À propos de parles (zoner) de 
transition (1975), Claude Levi-Strauss (1974), Semnificaţii epistemologice în di- 

alectologia contemporană românească (1979), „Starea socială” a unui popor în 
concepția lui Al. Philippide (1983), V. Alecsandri vu par O. Densusianu (1991), 
Studiu introductiv, note şi repere cronologice la „Miréio” de Frederic Mistral 
(1979), Formule de adresare în limba română (1959), Note despre mă şi fă în 
limba română (1964), Note despre legătura dintre fenomenele de limbă şi istoria 
societăţii (1961), Le roumain et la philologie romane (1971), À propos de Dracu- 
la dans ,„ Dialogul” (1983) etc. 

Savantul fără discipoli e ca şi copacul fără rod. Profesorul V. Rusu a însuşit 
acest adevăr, deoarece el însuşi s-a format la vestita şcoală lingvistică a acad. 
Al. Rosetti. 

Discipol fidel al Şcolii bucureştene, V. Rusu a îndrumat activitatea de cer- 
cetare a unor tineri dotați. Astfel s-a înfiripat şcoala lingvistică a profesorului de 
la Universitatea din Provence. În Franţa, unde funcţionează mai mult de 80 de 
universităţi, numai Departamentul profesorului Rusu este acreditat să confere ti- 
tlul ştiinţific de doctor în filologie (specialitatea „Limba şi literatura română”). 

Grupul distinsului savant include foşti şi actuali studenţi traducători din 
limba română în cea franceză şi viceversa: Jean-François Mattei, Veronique Go- 
zzerino, Nathalie Lubreton etc., precum şi cercetători-teoreticieni ca Al. Wattre- 
mez (cercetează romanele lui Ionel Teodoreanu), Roland Duflot (valorifică opera 
publicată şi cea inedită a Iuliei Hasdeu), Corinne Marsala (face un studiu despre 
Rusoaica de Gib I. Mihăescu) ş.a. 

Recent, a prezentat pentru susţinere teza de doctorat discipola dlui profe- 
sor V. Rusu, franțuzoaica Estelle Variot. Titlul tezei este: „Un moment significatif 
de influence française sur la langue roumaine: le Dictionnaire de Teodor Stamati 
(lassy, 1851)”. Lucrarea conţine 1500 de pagini. Cine a fost acest Teodor Stamati? 

Aflăm chiar din foaia de titlu a dicționarului în discuţie, scris cu alfabe- 
tul mixt chirilic-latin, unde autorul notează că „au alunecat în limba română 
(subl.n. — A.C.) cuvinte cu totul streine şi nepotrivite însuşimei ei” (de exemplu: 
ucaz, docladorisi, atnoşenie, sprafcă, vecsel etc.). Acestea, în opinia lui T. Sta- 
mati, „nu sunt termeni tehnici şi trebuia a se români”. Şi în continuare: „De aici 
au urmat confuziunea în limbă, care au crescut şi mai creşte încă şi mai mult 
prin neştiinţa gramaticii, nestatornicirea regulilor ei şi lipsa unui disionariu. Căci 
gramatica este cheia limbii, iară disionariul magaziea în care se păstrează cu- 
vintele” (subl.n. — A.C.). 

T. Stamati e unul dintre primii autori de dicţionare neologice. Valoarea Dic- 
ționarului rezidă în următoarele: 1) Deşi publicat în Moldova de până la Unire, 
autorul utilizează chiar în titlu glotonimul corect limba română şi nu „limba mol- 
dovenească”, cum pretind astăzi unii politicieni de la Chişinău; 2) Dicţionarul 
include 4290 de cuvinte, dintre care peste 60 la sută sunt împrumutate din lim- 

bile neoromanice (în primul rând, din franceză); 3) cuvintele împrumutate sunt 
„românizate” după firea limbii noastre şi de cele mai multe ori corect, formele 
propuse supraviețuind în uzul cotidian. 

După o scrupuloasă analiză semantică (tematică), etimologică, gramaticală 
etc., autoarea stabileşte că „la langue française a contribué à une «reromanisa- 
tion» du roumain”, că Dicţionarul lui T. Stamati este o mărturie revelatoare „de 
Pinfluence française dans les pays roumains et de la latinite” (p. 1326). Aceasta 
este, de fapt, concluzia magistrală a lucrării, deoarece Stamati, elaborând şi publi- 
când Dicţionarul, a contribuit la cooperarea lingvistică şi culturală cu ţările gintei 
latine, în special cu Franţa, şi la dezvoltarea şi perfecţionarea limbii române. 

În voluminoasa teză de doctorat a dnei E. Variot (3 volume a câte 500 de 
pagini) se simte peste tot influenţa profesorului Rusu — şi în maniera de inves- 
tigare, şi în formularea principiilor metodologice, şi în stil. În opinia noastră, 
este salutar faptul că discipolii încearcă a-l urma pe dascălul lor în activitatea 
dificilă de creaţie ştiinţifică. 

Paralel cu munca de cercetare, profesorul V. Rusu desfăşoară o vastă şi rod- 
nică activitate în funcţia sa de director al Departamentului de limba română. Ține 
regulat cursuri de limbă, literatură şi civilizaţie română, conduce şi îndrumează 
doctoranzi, supraveghează studiile de aprofundare pentru obţinerea DEA (Dipl6- 
mes d’études approfondies), a masteratului, a doctoratului. 

Prof. Valeriu Rusu este un dascăl excelent, înzestrat cu talent şi har dumne- 
zeiesc, având în gradul cel mai înalt „stofă pedagogică”. Cursurile şi prelegerile 
sale sunt adevărate ore de revelaţie spirituală pentru studenţi, căci au un caracter 
cognitiv, enciclopedic chiar, şi în acelaşi timp nu sunt lipsite de afectivitate. 
Audiind aceste lecţii, ai impresia că te odihneşti şi, odihnindu-te, înveţi. La orele 
de curs ale profesorului Rusu studenţii francezi află nu numai despre limba, li- 
teratura, istoria, folclorul poporului român, ci şi multe lucruri interesante despre 
ţara lor, căci profesorul cunoaşte în profunzime civilizaţia galo-romanică (şi nu 
numai!). Mai există un „secret” al maestrului: orice fenomen de limbă şi literatură 
românească se discută în plan comparat cu respectivele fapte din limba şi litera- 
tura franceză. Această metodă de predare este foarte eficientă şi se bucură de un 
mare succes la Universitatea Aix-en-Provence. 

Îndelungata activitate didactică a profesorului V. Rusu i-a sugerat ideea de 
a elabora şi a publica o serie de lucrări de stringentă necesitate pentru procesul de 
instruire a studenţilor francezi care s-au decis să devină specialişti în domeniul 
limbii şi literaturii române. Ne vom opri doar la unele dintre ele. 

De o valoare intrinsecă pentru însuşirea limbii şi a civilizaţiei româneşti de 
către străini este lucrarea în două volume Le roumain. Langue, littérature, civi- 
lisation (226 pag., Paris, Ed. Ophrys, 1992) şi Le roumain. Mots et images (244 

pag., Paris, Ed. Ophrys, 1994). Cea din urmă carte este elaborată în colaborare cu 
fiica sa, talentata pictoriță şi arhitectă Romaniţa Mattei-Rusu, care a împodobit 
volumul cu excelente şi extrem de expresive desene. Metodologia (gnoseologia) 
ambelor volume e cea realistă şi istorică, iar metodica expunerii materiei e cea 
„de la simplu la compus”, şi „de la cunoscut la necunoscut”, respectându-se peste 
tot principiul comparativ şi confruntativ la nivelul limbii, literaturii, civilizaţiei. 

În primul volum se vorbeşte despre români, limba română şi România. Deşi 
din punct de vedere geografic România este, de fapt, „o insulă a latinităţii, izo- 
lată de masivul romanic”, limba noastră şi-a păstrat latinitatea şi romanitatea, 
îmbogăţindu-se, fireşte, ca lexic şi cu elemente împrumutate din limbile vecinilor 
de origine neromanică. Narațiunea de ordin istoric e profundă, ea pornind de la 
cucerirea dacilor de către romani (106 d.Hr.), vorbindu-se în continuare despre 
romanizare, formarea limbii şi a poporului român, despre primele scrieri, alfabe- 
tul latin — chirilic — mixt — latin (românesc), despre limba şi literatura în sec. XIX 
şi în perioada modernă. 

Pentru a crea un tablou unitar privind istoria neamului nostru, a culturii şi 
literaturii sale, V. Rusu propune studenţilor pentru lectură fragmente din opera 
unor scriitori şi oameni de cultură ca Nicolae Bălcescu (Istoria românilor subt 
Mihai-Vodă Viteazul, cartea a IV-a, Unitatea naţională, aprilie 1590 — iulie 1600), 
Mihai Eminescu (Revedere), Lucian Blaga (Hronicul..., Spaţiul mioritic), Liviu 
Rebreanu (Jon, Răscoala), Nicolae Iorga etc. 

Un alt capitol din vol. I poartă titlul „Schiţă cronologică de istorie a poporu- 
lui şi a limbii române”, în care sunt înşiruite şi comentate laconic cele mai impor- 
tante evenimente din viaţa poporului român, începând cu timpurile străvechi. Am 
vrea ca cititorul să-şi facă o idee despre această „schiţă cronologică”, de aceea 
vom spicui din ea câteva date: 587 — torna, torna, fratre — prima frază considerată 
a fi în limba română, înregistrată de cronicarii bizantini Theophylactos Simokat- 
tes şi Theophanes. Ei notează că un oștean din armata bizantină ar fi rostit această 
frază „dans la langue de ses parents, de son pays” (p. 44); 1185 — se formează un 
stat româno-bulgar, avându-i în frunte pe fraţii Asanides (Petru şi Asan), de origi- 
ne română, şi drept capitală or. Târnovo, în partea de sud a Dunării; 1359 — crea- 
rea Statului independent Moldova sub Bogdan I; 1386-1418 — domnia lui Mircea 
cel Bătrân în Țara Românească şi 1400-1432 — domnia lui Alexandru cel Bun în 
Moldova; 1536 — Nicolae Olahus, cel mai vestit umanist din Transilvania a vorbit 
de originea latină (romană) comună a muntenilor, moldovenilor şi ardelenilor; 
1582 — apare Palia de la Orăştie, prima traducere în româneşte a unei părți din 
Testamentul Vechi, efectuată de către Şerban, fiul diaconului Coresi; 1710-1711 — 
domnia lui D. Cantemir, principe-savant, membru al Academiei din Berlin, nu- 
mele lui stă incrustat pe frontispiciul Bibliotecii St. Genevieve din Paris; 1784 — 

marea răscoală a ţăranilor din Transilvania sub conducerea lui Horia, Cloşca şi 
Crişan; 1828 — Ion Heliade Rădulescu, „părintele literaturii române moderne”, îşi 
publică celebra Gramatică românească, în care se pronunţă pentru trecerea de la 
grafia slavonă la cea latină; 1835 — la 16/28 iunie a fost inaugurată la laşi Acade- 
mia Mihăileană; 1866 — a fost creată Societatea Literară Română, care la 1867 
devine Societatea Academică Română, iar în 1879 — Academia Română; 1878, 
7 mai — V. Alecsandri a primit „Le Grand Prix du Chant Latin” la Montpellier 
(Franţa) pentru minunatul său poem Cântecul Gintei Latine; 1919 — L. Rebreanu 
publică romanul Zon, în 1932 — romanul Răscoala; 1940, 26 iunie — fosta Uniune 
Sovietică îi adresează României un ultimatum în urma căruia anexează Basarabia 
şi Bucovina de Nord”. Datele istorice se derulează până la 1989, decembrie, când 
a avut loc „la chute du regime Ceauşescu” (căderea regimului Ceauşescu). 

Un capitol special este consacrat descrierii sincronice a limbii române. Sunt 
discutate şi extrem de bine ilustrate trei compartimente: Alfabetul, Fonetica şi 
Morfosintaxa. Toată materia este expusă în plan contrastiv cu limba franceză (De 
exemplu: rom. Dau calului fân — fr. Je donne au cheval du foin, dar rom. Calului 
(îi) dau fân — fr. C’est au cheval que je donne du foin). 

Despre Lexic se vorbeşte cu totul aparte şi pe bună dreptate, deoarece voca- 
bularul este „cartea de vizită a limbii”: Luând cunoştinţă de fondul de cuvinte al 
unei limbi, e uşor să-ţi creezi o opinie şi despre purtătorii acestei limbi (inclusiv 
despre cultura lor). Prof. V. Rusu ţine să demonstreze (pe baza datelor statistice) 
că elementul latin şi romanic prevalează evident în lexicul nostru, fapt devenit 
axiomatic şi dovedind fără echivoc latinitatea limbii române şi afinitatea ei cu ce- 
lelalte idiomuri ale gintei latine. Se trece apoi la analiza etimologică mai detaliată 
a lexicului, insistându-se asupra împrumuturilor şi calcurilor lingvistice din alte 
limbi. Urmează o substanţială expunere asupra lexicului în plan stilistic, accentu- 
ându-se rolul şi importanţa sinonimelor, antonimelor, omonimelor etc. 

Volumul al II-lea al lucrării prezintă limba română în cuvinte şi imagini. 
Autorii ei, prof. V. Rusu şi Romaniţa Mattei-Rusu, au hotărât să aducă limba româ- 
nă în mintea şi sufletul francezilor prin expunerea tematică şi imaginativă a modus- 
ului vivendi al poporului român, a civilizaţiei lui. Cartea este împărţită pe teme. De 
pildă, Tema I. Casa — La maison (p. 9-23). Aici textul accesibil şi desenele expresive 
ne vorbesc despre felurile de construcţie a caselor, despre interiorul lor, despre casa 
mare, despre bucatele naţionale şi prepararea lor (inclusiv mămăliga). Se citează 
unele date din mitologia românească referitoare la casă (aceasta are trei ocrotitori: 
barza, rândunica şi şarpele de casă). Tema se încheie cu proverbe, zicători, maxime 
care conţin substantivul casă, însoţite de traduceri sau de echivalentele respective: 
Trei lucruri te scot din casă: ploaia, fumul şi muierea rea „Trois choses te chassent 
de la maison: la pluie, la fumée et la mégère” etc. 

Vom prezenta alte câteva teme fără a le comenta: Curtea (p. 24-36) conți- 
nând flori (muşcate, garoafe, gura-leului, bujori, trandafiri, busuioc, liliac etc.), 
fântâna (felurile fântânilor), grajduri (destinaţia lor), animale domestice (folosul 
adus de ele), livada (diversitatea pomilor fructiferi), păsări, insecte, grădina (di- 
versitatea legumelor) etc. 

Cu lux de amănunte sunt expuse şi ilustrate temele: Viaţa în sat (p. 78- 
99) cu moară, oloiniță, cultivarea pământului, culesul strugurilor, sărbătorile 
principale (Crăciunul, Paştele); Viaţa urbană. Voiajul (p. 144-158): specificul 
vieţii urbane, traiul muncitorilor, funcționarilor, elevilor, studenților, funcţi- 
onarea teatrului, a şcolilor, a instituţiilor de învățământ superior şi mediu de 
specialitate, a băii publice, a telegrafului, statuile, parcurile etc. Se face un 
scurt expozeu istoric al fostelor oraşe de scaun: Curtea de Argeş, Târgovişte, 
Baia, Suceava, laşi. Se menţionează că toponimul Bucureşti e fixat într-un 
document al lui Vlad Ţepeş din anul 1457 şi că denumirea oraşului vine de la 
numele unui cioban — Bucur. 

Sunt numite şi capitalele „pe regiuni”: Bucureşti — Muntenia; laşi — Moldo- 
va; Chişinău — Basarabia, Cernăuţi — Bucovina; Craiova — Oltenia, Constanţa — 
Dobrogea; Baia Mare — Maramureş; Oradea — Crişana; Cluj-Napoca — Transil- 
vania; Timişoara — Banat. 

Se vorbeşte despre specificul fiecărui oraş din grupul celor mai mari, şi anu- 
me: Alba-Iulia, Braşov, Turnu Severin, Târgu-Jiu, Câmpulung, Vălenii de Munte, 
Ploieşti, Focşani, Galaţi ş.a. Cartea se termină cu un întins glosar român-francez 
şi francez-român (p. 161-264). 

După informaţia conținută, după metoda de expunere a materiei, după gra- 
dul de accesibilitate şi ilustrativitate, cele două volume de Le roumain ale pro- 
fesorului V. Rusu sunt considerate de către studenţii francezi de la Universitatea 
Aix-en-Provence drept nişte cărţi de căpătâi pentru însuşirea limbii şi civilizației 
româneşti. Şi au perfectă dreptate, „pentru că fiecare dintre cele două lucrări” ne 
apare ca un vademecum ce-i ajută pe francofoni să se orienteze în adâncul şi mis- 
teriosul labirint al limbii române. 

Notă: Ambele volume au fost adaptate pentru vorbitorii de limba rusă de 


=» 


către echipa revistei „Limba română” şi tipărite la Chişinău în 1997. 


Prof. V. Rusu semnează şi alte lucrări pentru studenţii de peste hotare doritori 
de a studia limba, literatura, cultura poporului român. În primul rând, e vorba de vo- 
lumul Elogiu satului român (Eloge du village roumain. Textes traduits du roumain, 
rassembles par Valeriu Rusu. Editions de l’ Aube, 1990, 240 pagini). Cartea are şi 

un subtitlu — Anthologie de prose et de poésie réalisée par le séminaire poétique 
„Mihai Eminescu” de l’Université de Provence sous la direction de V. Rusu. 

Scopul acestei antologii poate fi dedus chiar din titlul ei: alcătuitorul a ur- 
mărit ideea să arate «rădăcinile» neamului nostru, durabilitatea şi veşnicia acestor 
rădăcini şi a poporului român crescut din ele („lar noi locului ne ţinem, // Cum 
am fost aşa rămânem”, M. Eminescu). Scria şi Donici, Acel cuib de-nțelepciune, 
în fabula Frunzele şi Rădăcina: „Viaţa vegetală, viaţa animală // Totul depinde de 
la Rădăcină”. 

Antologia apărea ca o replică violentă făcută dictatorului Nicolae Ceau- 
şescu, ce se apucase să demoleze satele „nerentabile” în lumina politicii zise „de 
sistematizare”, lovind, prin aceasta, cu toporul, la rădăcina milenarului gorun al 
neamului românesc. 

Editorii cărții lui V. Rusu, domnii Marian Henubert şi Jean Viard, vorbind 
despre politica iresponsabilă a lui Ceauşescu privind demolarea satelor, notează: 
„Nous voulions montrer que l’on ne dâtruisait seulement de milliers de villages 
avec la politique dite de «systematisation», mais que l’on effacait le coeur d'une 
culture, le Tresor mythique d'une population” (p. 7). 

După nota editorilor urmează o schiţă — Mon village „Satul meu” — semnată 
de profesorul V. Rusu, în care se evocă în culori vii satul basarabean Mihăileanca, 
unde s-a născut savantul, satul răzeşesc Niorcani al mamei sale Daria Secară şi 
satul vecin, Sauca, al tatălui său Vasile Rusu (zis şi Colac). Învăţatul nostru de 
talie europeană Valeriu Rusu se consideră el însuşi ţăran, pentru că şi părinţii săi 
s-au tras din ţărani. Şi soţia sa, doamna Aurelia Rusu, provine din ţărani transilvă- 
neni din satul Brețcu. Dumneacei a avut de înfruntat multe şi grele obstacole de tot 
felul, luptând cu valurile vieţii, cu impedimentele regimului totalitar din România 
postbelică. Muncind din greu şi cinstit, doamna Aurelia Rusu a reuşit să-şi scrie 
şi să-şi susţină în 1974 la Montpellier teza de doctorat „Convergenţe rustice la 
M. Sadoveanu şi Jean Jiono”. Aproape toată viaţa şi-a consacrat-o valorificării 
şi editării operei lui Mihai Eminescu. Primele 8 volume din cunoscuta colecţie 
Opere de Mihai Eminescu (Editura Minerva) au fost scoase de sub tipar sub în- 
grijirea doamnei doctor în filologie Aurelia Rusu. Domnia Sa i-a mai editat pe 
L. Rebreanu, Gib I. Mihăescu, iar în prezent scrie o carte pentru publicul francez 
despre motivul lui Grue Sânger în opera lui Mihai Eminescu. 

Partea a doua e intitulată Antologie litteraire autour du village roumain, 
conţinând poezii şi fragmente de proză ale celor mai reprezentativi scriitori ro- 
mâni clasici şi contemporani traduşi în limba franceză. Textele fiecărui scriitor 
sunt însoțite de un succint curriculum vitae, note şi comentarii. 

Cititorul poate să rămână nedumerit, pentru că nu-l vede pe Eminescu în 
lista scriitorilor traduşi şi incluşi în antologie. Ne grăbim să-i liniştim, anunțând 

că „profesorul Rusu, concomitent cu prima antologie, a mai editat una, consacra- 
tă aproape integral Luceafărului poeziei noastre: M. Eminescu. Anthologie de la 
creation poétique, réalisée sous la direction de Valeriu Rusu, 1990, Publications 
de l’Université de Provence. Lucrarea de faţă se deosebeşte prin mai multe cali- 
tăți specifice, dintre care vom menţiona: a) este o ediţie mixtă conţinând poezii 
(sau bucăţi de proză) în româneşte şi, pe pagina alăturată, textul tradus în frantu- 
zeşte; b) toate traducerile s-au efectuat de către studenţii profesorului Rusu şi sub 
îndrumarea lui. 

Cartea se deschide cu o impresionantă poezie, numită Eminescu, scrisă de 
studentul francez Emmanuel Galiero, participant la seminarul poetic „M. Emi- 
nescu”, condus de V. Rusu. Urmează apoi un L'immortel Eminescu în care pro- 
fesorul Rusu analizează în mod succint activitatea scriitoricească „a prinţului 
de la Ipoteşti”, amintind că în timpul vieţii poetul reuşise să publice doar 61 
de poezii (pentru comparaţie: până în prezent au fost publicate 16 volume din 
operele eminesciene). Autorul Cuvântului introductiv comentează şi unele apre- 
cieri date lui Eminescu de către personalități marcante. Astfel, marele N. lorga 
mărturisea că poetul este „le plus vaste synthèse réalisée par un âme roumain” 
(cea mai mare sinteză realizată de un suflet românesc). Partea introductivă mai 
conţine o bogată notă asupra ediţiei şi date cronologice din viaţa familiei Emi- 
novici întocmite de Aurelia Rusu, începând cu anul 1812, 10 februarie, ziua 
naşterii lui Gheorghe Eminovici, tatăl poetului, şi terminând cu 15 iunie 1889, 
data morţii marelui poet naţional Mihai Eminescu. Partea textuală bilingvă a 
antologiei conţine şase compartimente eminesciene, fiecare având câte un titlu 
adecvat. 

Profesorul V. Rusu a elaborat şi alte lucrări metodico-didactice pentru 
studenţii străini care studiază limba română. Din motive de spaţiu nu avem po- 
sibilitate să le analizăm pe toate. Vrem să subliniem însă în mod deosebit că Va- 
leriu Rusu este unul dintre cei mai activi propagatori şi popularizatori ai opere- 
lor scrise de literaţii basarabeni. La seminare şi ore practice se citesc, se traduc, 
se învaţă pe de rost poezii ale poeţilor din Republica Moldova, se analizează 
propoziţii şi fraze, se multiplică cele mai frumoase versuri etc. Aceasta se face 
paralel cu popularizarea operelor scriitorilor de peste Prut, astfel subliniindu-se 
totala identitate şi unitate a limbii noastre româneşti. Până şi studenţii francezi 
se conving de absurditatea aşa-zisei teorii despre două limbi romanice de est 
(româna şi „moldoveneasca”) sau despre două denumiri ale uneia şi aceleiaşi 
limbi. Apelarea la poeţii basarabeni în procesul predării în Franţa a limbii şi 
literaturii române este o replică distrugătoare la adresa pseudoteoriei lingvistice 
privind „limba moldovenească”, susţinută de unii politicieni şi pretinşi savanţi 
din Republica Moldova. 

Considerăm că este o muncă extrem de necesară (şi patriotică, în primul 
rând!) explicarea adevărului ştiinţific cu privire la limba română din Basarabia 
anume într-un auditoriu alolingv (francez), care deseori nu este deloc informat 
sau este informat greşit prin posturile de radio moscovite ce emit în limba fran- 
ceză. A vorbi despre identitatea şi unitatea naţională (lingvistică şi istorică) a 
basarabenilor şi a românilor din dreapta Prutului e ca şi cum a-i bate apa-n piuă, 
deoarece lucrurile sunt foarte bine cunoscute, chiar banale, dar a-i informa co- 
rect în această problemă (creată în mod artificial de regimul țarist şi cel sovietic) 
pe fraţii noştri din ginta latină, pe intelectualii din toate ţările europene, este 
un lucru deosebit de necesar. Şi aceasta pentru că neadevărul, minciuna au fost 
ridicate la rang de lege, găsindu-şi loc chiar şi în Constituţia Republicii Moldo- 
va (avem în vedere articolul 13 cu afirmaţia de tristă amintire: „Limba de stat 
(oficială) a Republicii Moldova este limba moldovenească”). Pentru a răsturna 
acest neadevăr legiferat, se cere şi intervenţia forurilor competente internaţio- 
nale. Dar aceste foruri trebuie informate corect, lucru pe care l-a şi făcut profe- 
sorul V. Rusu pentru auditoriul studenţesc francez, la diverse şedinţe, colocvii, 
seminare, conferinţe ale lingviştilor de peste hotare, în unele articole ale sale. 

Dar să revenim la traduceri. La Universitatea Aix-en-Provence se citesc şi 
se învaţă poeziile lui Gr. Vieru, Dumitru Matcovschi, Vasile Romanciuc, Arcadie 
Suceveanu, Nina Josu, Ion Vieru, Efim Tarlapan, Eugen Cioclea etc. Spre marele 
nostru regret, în Franţa ajunge prea puţină informaţie despre procesul literar din 
Republica Moldova şi prof. V. Rusu nu are la îndemână toate lucrările poeţilor şi 
prozatorilor basarabeni. 

Punctualitatea kantiană, exigența germană, în primul rând, faţă de sine 
însuşi, i-au permis totuşi să facă multe (cursuri, seminare, traduceri, examene, 
articole, studii, monografii, teze de doctorat, deplasări în alte ţări la conferinţe, 
colocvii, congrese, simpozioane etc.). În acest sens profesorul Rusu are o vorbă 
de duh ce-l caracterizează întocmai: „Mă cheamă Rusu, dar sunt român adevărat 
şi mă port ca un neamț”. 

Vorbind despre forţa de creaţie a profesorului V. Rusu, nu putem să nu sub- 
liniem că ea e susţinută și de atmosfera armonioasă din sânul familiei. Doamna 
Aurelia Rusu este, după cum am menţionat, cercetător literar, fiica Romaniţa — 
arhitecta şi pictoriță. Idealul acestei familii e să construiască în Franţa o Casă 
Românească de Cultură sau un Centru de Cultură Românească după proiectul 
Romaniţei Mattei-Rusu. Prin eforturi comune s-ar găsi toate cele necesare. Lip- 
seşte un singur lucru — 500 m? de teren! Pământul e cea mai mare problemă în 
Țara Galilor, mai ales în Provence. 


280 Anatol CIOBANU 


Felicitându-l pentru tot ce a realizat şi va realiza întru propagarea limbii 
şi literaturii române în Franţa în vederea triumfului adevărului ştiinţific şi istoric 
despre Basarabia şi basarabeni, îi dorim din toată inima mulţi ani activi de via- 
tă, sănătate durabilă şi dispoziţie tinerească spre bucuria celor apropiaţi (rude, 
discipoli, mii de studenţi) şi spre folosul neamului ce l-a născut. Dorinţa noastră 
supremă este însă de a-l revedea pe profesorul Valeriu Rusu la baştină, reîncadrat 
în sensul adevărat al cuvântului în munca de cercetare şi în cea didactică univer- 
sitară, continuându-și traducerea în viaţă a grandioaselor sale planuri de creaţie 
şi contribuind în modul cel mai direct la pregătirea cadrelor de filologi (lingvişti) 
români. 

Astăzi ca niciodată ţara are nevoie de personalităţi ca Valeriu Rusu, care ar 
şti să organizeze la nivel european cercetările academice, să atragă talente tinere, 
să continue frumoasele tradiţii ale şcolii lingvistice bucureştene (cu celebrii ei 
reprezentanţi Ovid Densusianu, Alexandru Rosetti, Tache Papahagi ş.a.) şi, în ul- 
timă instanţă, să reprezinte cu demnitate, peste hotare, ştiinţa filologică naţională 
din România. 


Revista „Limba Română”, nr. 3-4, 1996, p. 48-57 


Notă: Despre informaţii mai amănunțite privind activitatea didactico-ştiin- 
țifică a prof. Valeriu Rusu până la deces (2008) a se vedea: cărţile: a) Probleme 
actuale de lingvistică. Omagiu profesorului universitar Valeriu Rusu, Studia lin- 
guistica in honorem Valeriu Rusu, Chişinău, U.S.M., 2002; b) Moment poetic 
cu profesorul Valeriu Rusu, Chişinău, 2005; c) V. Rusu, Atitudini şi Mărturisiri, 
Ploieşti, 2008; revista „Limba Română”, nr. 6, 1997; nr. 9, 1999; nr. 11-12, 2008 


§ 12 PROFESORUL ION DUMENIUK, 
APARATOR AL LIMBII ROMANE 
(5.05.1936 — 3.11.1992) 


Fecior de ţăran de prin părțile Făleştilor, Ion Dumeniuk, după absolvirea 
Şcolii pedagogice, se înscrie la Universitatea de Stat din Chişinău. Obişnuit cu 
munca la pământ, călit în anii grei postbelici, studentul lon Dumeniuk munceşte 
cu asiduitate şi dragoste, acumulând, ca o albină, nectarul cunoştinţelor din pagi- 
nile a zeci de manuale, studii, monografii etc. Munca lui cinstită asupra cărţii a dat 
roade mari. Dovedindu-se a fi unul dintre cei mai pregătiți şi mai talentaţi studenţi 
de la filologia chişinăuiană, lon Dumeniuk este invitat să rămână la catedră, iar 
mai târziu i se propune să facă studii doctorale. În trei ani îşi scrie teza, pe care o 
susține cu succes în termenul fixat. 

La Universitatea din Moldova, lon Dumeniuk a funcţionat după absolvirea 
Facultăţii de litere şi până în ultima zi a vieţii sale (aproximativ 30 de ani). Pe 
parcurs a urcat toate treptele ierarhiei pedagogice: asistent, lector, lector superior 
(conferenţiar), docent, iar din iunie 1991 devine profesor plin, titlu pe care i l-a 
acordat Senatul Universităţii din Moldova. 

„„„.Moartea năprasnică a smuls din rândurile noastre, în mod nemilos, pe cei 
mai buni reprezentanţi ai oamenilor de cultură din Republica Moldova... 

Marţi, 3 noiembrie 1992, în timpul funeraliilor celor două mari stele ale 
cântecului şi muzicii româneşti, Doina şi lon Aldea Teodorovici, în urma unui 
atac de cord, a încetat subit din viaţă lon Dumeniuk, profesor la Catedra de 
Lingvistică Generală şi Romanică de la Universitatea de Stat din Moldova, direc- 
tor general al Departamentului limbilor, redactor-şef al revistei „Limba Română”, 
membru al Prezidiului Societăţii „Limba noastră cea română”. 

Moartea lui lon Dumeniuk este o pierdere irecuperabilă pentru cultura 
naţională şi ştiinţa lingvistică din Moldova. lon Dumeniuk va intra în analele 
scrise şi nescrise ale neamului ca unul dintre cei mai înflăcăraţi şi cei mai cu- 
rajoşi luptători pentru triumful adevărului istoric. Acum putem spune cu toată 
certitudinea că Ion Dumeniuk a fost unul dintre puţinii oameni de ştiinţă şi 
profesori universitari care, în memorabilul an 1988, la chemarea scriitorilor 
patrioţi, şi-a ridicat glasul împotriva sângerosului regim bolşevic, care, în 
perioada postbelică, a făcut totul pentru a deznaţionaliza poporul nostru, a-l 
mancurtiza, a-i denatura şi a-i lichida limba, a-i deforma istoria, a-l asimila, 
în ultimă instanţă. 

De când a început Mişcarea de eliberare naţională din 1987 şi până în ul- 
timele zile ale vieţii sale, prof. lon Dumeniuk a stat la straja limbii şi demnităţii 
neamului, demonstrând semenilor săi (şi lumii întregi) că a venit timpul să ne 
debarasăm de sistemul totalitar, de supuşenie oarbă în faţa asimilatorilor, de ruşi- 
nea şi umilinţa de a accepta neglijarea limbii române în viaţa socială şi politică a 
Republicii Moldova. 

Singur (sau împreună cu bunul său prieten de idei, doctor prof. Nicolae 
Mătcaş) a scris o mulțime de articole în presa timpului, a avut zeci de luări de 
cuvânt în faţa studenţilor, profesorilor, oamenilor de la sate şi oraşe, în care înfiera 
politica de deznaționalizare a moldovenilor români, propagată de fostul partid co- 
munist în fosta R.S.S.M. Vocea lui domoală, calmă, dar presantă stăruie şi acum 
în urechile a sute şi mii de auditori, care au avut fericirea s-o asculte, căci ea adu- 
cea adevărul bazat pe argumentul ştiinţific. 

Multă muncă a depus prof. lon Dumeniuk în comisia interdepartamen- 
tală (condusă de prof. Ion Borşevici), care avea misiunea să elaboreze Legis- 
laţia lingvistică, ce va consta din trei legi: cu privire la statutul limbii de stat, 
cu privire la funcţionarea limbilor vorbite pe teritoriul republicii şi cu privire 
la revenirea la grafia latină. În procesul elaborării acestei legislații apăreau 
multe probleme de ordin ştiinţific şi politic pentru a căror rezolvare justă era 
nevoie de consimţământul Preşedintelui legislativului de atunci, numit Sovi- 
etul Suprem. 

Activitatea prof. I. Dumeniuk a fost deosebit de prodigioasă mai ales în 
subcomisia ce se ocupa de alfabet. Se găseau răufăcători ce căutau să împiedice 
lucrările acestei subcomisii. În mass-media din perioada respectivă fuseseră lan- 
sate trei opinii diversioniste: 

a) că nu trebuie abandonat alfabetul rusesc, pentru că el e tradiţional în 
Moldova; b) că se poate accepta alfabetul latin, dar să se mai inventeze nişte litere 
noi, pentru ca să se deosebească de alfabetul românesc; c) că în lege urmează să 
figureze cuvântul „trecere” la grafia latină, şi nu „revenire”. 

Câte discuţii sterile, câţi nervi a consumat prof. I. Dumeniuk pentru a arăta 
inconsistența propunerilor de mai sus, nefondarea lor ştiinţifică. Când epuiza toa- 
te argumentele proprii, profesorul apela la clasici, care scriau că „alfabetul slavon 
învelea mai mult decât revela limba română..., iar alfabetul latin este o urmare aşa 
de naturală a latinităţii poporului nostru, încât nu mai trebuie să dovedim pentru 
ce şi cum scriem cu litere latine, ci adversarii ar trebui să dovedească pentru ce să 
împrumutăm de la străini literele lor, după ce ştim că avem pe ale noastre?” (Titu 
Maiorescu, Critice, Bucureşti, 1966, p. 206). Profesorului lon Dumeniuk îi plăcea 
să citeze deseori şi următoarele cuvinte ale lui M. Eminescu: „Da, de la Roma 
venim, scumpi şi iubiţi compatrioți, din Dacia Traiană! Se cam ştersese diploma 
noastră de nobleţe: limba însă am transcris-o din buchiile gheboşite de bătrâneţe 

în literele de aur ale limbilor surori (subl.n. — A.C.) (Mihai Eminescu despre 
cultură şi artă, laşi, Junimea, 1970, p. 214). 

Subcomisia în care a activat prof. Dumeniuk a reuşit să convingă opinia 
publică din Moldova că legea cu privire la alfabet urmează a fi numită cu privire 
la revenirea (şi nu la trecerea) la grafia latină, deoarece la noi scrisul latin a exis- 
tat şi în trecut, iar literele latine ne-au venit odată cu împăratul Traian în anul 106 
d.Hr. (sau chiar mai devreme!). 

Marea bătălie pentru limbă şi alfabet, dată în anii de renaştere naţională, 
este reflectată veridic în cartea lui Ion Dumeniuk şi Nicolae Mătcaş Coloana 
infinită a graiului matern (Chişinău, Hyperion, 1990, 305 pag.), cu o splen- 
didă prefaţă semnată de savantul, scriitorul şi criticul literar Ion Ciocanu. Cu 
câtă ardoare sufletească, înfrigurare, curaj, pasiune, insistenţă şi răspundere 
civică au reacţionat cei doi autori împotriva imperialismului lingvistic rusesc 
ce domina atât în Moldova, cât şi în celelalte foste republici ale fostei Uniuni 
Sovietice. Vom menţiona doar câteva denumiri de paragrafe care ilustrează 
foarte elocvent conţinutul cărţii: Cancerul limbii materne reclamă intervenţii 
urgente; Știința limbii şi alfabetul; Comisia de salvare a limbii; La ce-i tre- 
buie moldoveanului alfabet latin?; În ce limbă a scris Eminescu? etc. În eseul 
Povara conştiinţei deformate, pentru a ne convinge de unitatea lingvistică 
moldo-română, autorul scrie: „Conştiinţa limbii unice e legată indiscutabil de 
conştiinţa istoriei, culturii şi a literaturii unice. Columna istoriei, culturii şi a 
literaturii au înălţat-o prin eforturi comune Ştefan cel Mare, dar şi Mircea cel 
Bătrân, Eminescu şi Creangă, dar şi Caragiale, Coşbuc, Neculce. 

Procesul literar unic — Eminescu, Slavici, Maiorescu, Negruzzi (Costache, 
dar şi lacob!), Caragiale, Dobrogeanu-Gherea, Ibrăileanu, Mateevici — trebuie 
privit în ansamblu, cu atât mai mult cu cât în condiţiile Regulamentului Organic 
Prutul nu constituia un zid chinezesc, iar mulţi scriitori din Moldova au activat 
alături de scriitori din Țara Românească (la „Timpul”, „Curier de ambe sexe”, 
„Convorbiri literare”, „Contemporanul” etc.), au făurit, având conştiinţa clară a 
acestui lucru, o literatură şi o limbă „ca un fagure de miere” pentru românii de 
pretutindeni. Altminteri ar fi inexplicabil de ce moldoveanul Asachi a numit pu- 
blicația fondată de el „Albina românească”, Alecu Russo şi-a intitulat opera sa 
capitală Cântarea României, basarabeanul Stamati îşi numeşte cartea de poezii şi 
poeme Muza românească etc. (vezi Ion Dumeniuk, N. Matcaş, Coloana infinită a 
graiului matern, Chişinău, 1990, p. 305.) 

Prof. lon Dumeniuk a fost un responsabil om de stat şi un minunat organi- 
zator public. Numit de Parlament în funcția de şef al Departamentului limbilor, 
a depus eforturi susținute în vederea implementării în toate sferele vieţii a celor 
32 de articole din Legislaţia lingvistică. Pe timpul lui, în republică au funcţionat 
circa 2.500 de grupe (cercuri) de studiere a limbii române, se efectuau sistematic 

controale pe teren, s-au pregătit actele necesare pentru atestarea alolingvilor, care, 
în virtutea îndeplinirii obligaţiilor profesionale, sunt datori să posede limba de 
stat la nivelul comunicării. 

Nu poate fi trecut cu vederea faptul că prof. lon Dumeniuk a fondat în 1991 
revista „Limba Română”, devenind şi primul ei redactor-şef. În paginile acestei 
interesante şi foarte necesare reviste găsim materiale (studii, articole, recenzii, 
note etc.) semnate de prestigioși lingviști, literați, istorici, oameni de artă etc. atât 
din Republica Moldova, cât şi din România, Ucraina, Franţa, Germania, Fede- 
raţia Rusă, Israel ş.a. În prezent revista „Limba Română” îl are ca redactor-şef 
pe un filolog de vocaţie, bun patriot şi fidel continuator al ideilor profesorului 
Dumeniuk, Alexandru Bantoş. 

E cazul să menţionăm că în numărul de inaugurare a revistei „Limba 
Română” (ianuarie-martie 1991), redactorul principal Ion Dumeniuk scria 
în Adresare către cititori: „Vom publica tot ce contribuie la «creşterea limbii 
româneşti şi-a Patriei cinstire» (lenăchiță Văcărescu). Suntem convinşi că 
numai cu concursul energic şi concret al specialiştilor oneşti şi al marelui 
public vom putea stopa cu adevărat procesul degradării limbii, vom ieşi 
odată şi odată din infernul lingvistic ai cărui captivi mai suntem, vom depăşi 
perimatele dogme de sorginte imperial-bolşevică privind etnogeneza, limba 
şi cultura poporului, vom traduce în viaţă apelul mereu actual al lui Alexei 
Mateevici: să luminăm poporul cu lumina dreaptă!” (vezi „Limba Română”, 
nr. 1, 1991,p.4). 

Ion Dumeniuk a fost un excelent pedagog. Aproape 30 de ani a predat la 
Facultatea de Litere a Universităţii de Stat din Moldova cele mai prestigioase 
cursuri: introducere în lingvistică, lingvistica generală, morfologia, cursul special 
„B.-P. Hajdeu ca lingvist” ş.a. Prelegerile profesorului erau totdeauna aşteptate de 
către studenţi pentru consistenţa lor teoretică şi pentru forma de redare a materiei. 
Avea prof. Dumeniuk un fel al său, irepetabil şi inimitabil, de a fi, de a explica, de 
a vorbi, de a răspunde la întrebări. Îi lăsa impresia că omul acesta niciodată nu se 
grăbeşte, nu se enervează, nu se supără, nu suferă prea mult când are insuccese, 
dar nici nu se bucură foarte mult când îi reuşeşte. Graţie acestor calităţi, profeso- 
rul Dumeniuk era admirat de către studenţi şi colegi de catedră, de facultate, de 
universitate. 

Profesorul Ion Dumeniuk a reuşit să scrie şi să publice o serie de manuale, 
broşuri, articole ştiinţifice şi de popularizare a ştiinţei filologice. Lui îi aparţine 
meritul de a fi editat pentru prima oară în republica noastră două manuale de im- 
portanță cardinală pentru şcoala superioară. E vorba de Introducere în lingvistică 
(în colaborare cu N. Mătcaş) şi de Lingvistica generală (în colaborare cu S. Bere- 
jan şi N. Mătcaş), lucrări ce se află şi acum pe rafturile bibliotecilor universitare, 
studenţii consultându-le cu mare utilitate. 

Ca savant, prof. Dumeniuk s-a ocupat în principiu de două probleme mari 
şi anume: a) lingvistica contrastivă; b) sociolingvistica. 

De-a lungul anilor profesorul a făcut investigaţii serioase cu privire la mor- 
fologia contrastivă a limbilor română şi rusă. În acest sens, a cercetat în context 
categoria genului la substantive, categoria cazului, categoria gradelor de compa- 
raţie la adjective, categoria numărului la substantive, participii etc. 

La capitolul sociolingvistica, profesorul Dumeniuk a publicat, inclusiv în 
colaborare, începând mai ales cu anul 1987, zeci de articole substanţiale, în care 
milita cu argumente peremptorii pentru mult discutata triadă: limba de stat, unita- 
tea lingvistică moldo-română şi revenirea la grafia latină. El a demonstrat cu lux 
de amănunte inconsistenţa teoriei despre aşa-zisa limbă moldovenească, diferită 
de cea română, despre artificialul bilingvism ruso-moldovenesc, despre influenţa 
„blagorodnică” a limbii ruse asupra graiului nostru, influenţă ce a condus la dez- 
naţionalizarea românilor din Republica Moldova. În cercetările prof. I. Dume- 
niuk pulsează cu o deosebită energie adevărul despre unitatea limbii românilor 
de pretutindeni şi dintotdeauna şi despre necesitatea înveşmântării ei în haina 
firească a grafiei latine. Textele purtând semnătura prof. I. Dumeniuk au jucat 
un rol extrem de mare în lupta cu purtătorii de opinii reacționare şi duşmănoase 
limbii, alfabetului şi istoriei neamului nostru. După cum se ştie, asemenea opinii 
retrograde şi perimate au fost expuse la sfârşitul anului 1988 în Tezele... de tristă 
amintire ale C.C. al fostului P.C.M. 

Studiile şi articolele prof. lon Dumeniuk se disting prin două trăsături esen- 
tiale: a) argumentul ştiinţific impecabil — scientia potentia est; b) critica vehemen- 
tă a ignoranței acelora ce se erijau în mari apărători ai aşa-zisei limbi moldove- 
neşti. Savantul universitar le amintea deseori că ignorantia non est argumentum. 
În ceea ce priveşte reaua-voinţă, prof. Ion Dumeniuk era gata a-i pune la punct pe 
toţi acei care o manifestau, inclusiv pe foştii săi dascăli şi colegi, după principiul 
amicus Plato, sed magis amica veritas! 

În scopul de a propaga noile norme ortografice şi ortoepice, survenite oda- 
tă cu revenirea la grafia latină, prof. lon Dumeniuk, împreună cu prof. Nicolae 
Mătcaş, au ţinut la micul ecran un ciclu de prelegeri cu caracter teoretic şi aplica- 
tiv, demonstrând cum trebuie scris şi pronunţat cutare sau cutare lexem, cuvânt, 
formă gramaticală, îmbinare de cuvinte etc. Aceste lecţii au fost audiate, privite, 
savurate şi înalt apreciate de către sute şi mii de telespectatori. 


XXX 


Cartea Coloana infinită a graiului matern se încheie cu paragraful „Lup- 
pb] 


ta continuă”. Da! Lupta pentru drepturile noastre naţionale inalienabile a por- 
nit atunci, în anii 1987-1989, şi mai continuă, din nefericire şi acum, în 1997. 

În republică sunt forţe care propagă masiv românofobia, speriind lumea că prin 
şcoli, universităţi, teatre, la radio şi televiziune cică ar decurge procesul de ro- 
mânizare (adică „stricare”) a limbii moldoveneşti; se mai susţine teoria absurdă 
despre existenţa a două limbi est-romanice deosebite: moldoveneasca şi româna; 
se afirmă că suntem un popor multinațional, că drepturile minorităţilor etnice ar fi 
lezate în Republica Moldova şi că, în sfârşit, e necesar a se legifera a doua limbă 
de stat — rusa. 

Savanţii, pedagogii, intelectualii, oamenii de bună credinţă resping cu ve- 
hemenţă aceste afirmaţii nesăbuite, care conduc la destabilizarea politică din re- 
publică, la deznaționalizare, dezintegrare spirituală a neamului românesc. 

În această luptă, care într-adevăr continuă, chipul neînfricatului militant 
pentru cauza naţională, lon Dumeniuk, mai dăinuie în memoria şi în inima fiecă- 
ruia dintre noi, iar numele lui nu se va şterge niciodată din analele istoriei noastre 
zbuciumate. 


Ziarul „Materna”, nr. 8, 1992 


$ 13 VITALIE MARIN - PROFESOR VENERAT 
ȘI SAVANT DE PRESTIGIU 


Nu sunt prea frecvente cazurile când unul şi acelaşi cadru didactic funcți- 
onează în una şi aceeaşi instituţie superioară de învățământ o jumătate de secol. 
Vitalie Marin, doctor habilitat, profesor la Universitatea de Stat din Moldova, este 
omul care, păşindu-i pragul în august 1949, nu a mai părăsit 4/ma mater nici până 
în prezent. 

Sunt oameni care mereu îşi schimbă locul de muncă, umblând în căutarea 
profitului sau urmărind alte scopuri. Alţii stau pe un loc, mai bine sau mai rău, dar 
ei locului se ţin, contribuind la prosperarea instituţiei unde sunt angajaţi. 

Victor Hugo în romanul L'homme qui rit are o frază: „Piatra care se rosto- 
goleşte şi meseria care nu stă locului nu prinde rădăcini”. DI Vitalie Marin anume 
că a stat locului la U.S.M. din 1949 până în prezent şi a lăsat rădăcini adânci, ur- 
când toate treptele ierarhiei universitare: student, doctorand, lector, lector superi- 
or, docent (conferenţiar), profesor; a mai fost şi prodecan şi decan al Facultăţii de 
Litere. Această ascensiune a urmat-o în modul cel mai onest şi cinstit, căci dl Ma- 
rin nu putea conta decât pe muncă asiduă, comportament exemplar, dedare totală 
profesiei pe care a îmbrăţişat-o. Labor omnia vincit (Vergiliu). Dar nu numai 
atât: munca generează virtute, „ne luminează şi ne îndepărtează durerile, ne înalță 
deasupra răului, ne educă, ne face să fim liberi în gândire şi demni” (V. Hugo). 
Prof. Marin a văzut în muncă ceea ce numesc francezii raison d’être. 

Născut la 22 aprilie 1930 în satul Brânza, judeţul Cahul, Vitalie Marin face 
şcoala din sat, apoi absolveşte Şcoala Normală (pedagogică) din or. Cahul şi ajun- 
ge, la 1 septembrie 1949, student la Facultatea de Istorie şi Filolologie (secția 
„Limba şi Literatura Moldovenească”) a Universităţii de Stat din Moldova (pe 
atunci numită U.S. din Chişinău). Aici se aşterne serios pe carte, avându-i ca pro- 
fesori îndrăgiţi pe Nicolae Corlăteanu, Vasile Coroban, Gheroghe Bogaci, Andrei 
Borşci, Faina Cojuhari, Iosif Varticean, Leonid Pankratiev ş.a. 

La absolvirea U.S.M. i s-a propus un loc la aspirantură (doctorantură), la 
specializarea Lingvistică. Cercetează cu râvnă trei ani morfosintaxa românească 
ŞI, în 1959, îşi susţine teza de candidat (doctor) în ştiinţe filologice. Mai trec anii 
şi V. Marin, paralel cu munca de predare la Catedra de Limba Română, îşi scrie 
cea de-a doua teză, de data aceasta în domeniul stilisticii morfologice, susținând-o 
în 1988, iar în 1990 i se conferă titlul de profesor universitar. 

La Facultatea de Litere a U.S.M. prof. V. Marin predă de-a lungul anilor 
cele mai prestigioase cursuri sistematice şi speciale — gramatica istorică a lim- 
bii române, bazele stilisticii şi ale cultivării vorbirii, stilistica limbajului artistic, 
stilistica verbului românesc, analiza etimologică a fondului lexical românesc de 
origine latină. 

Aceste discipline pun un solid fundament la edificiul profesional al viitori- 
lor învăţători şi profesori de limba şi literatura română în şcoli, licee, gimnazii etc. 
De exemplu, la Gramatica istorică profesorul Marin, la orele de curs, face roent- 
genul structurii gramaticale a limbii noastre, privind-o în plan diacronic, adică pe 
verticală, explicând evoluţia fenomenelor de limbă la nivelul fonetic, morfologic 
şi lexical. Aici funcţionează nişte legi şi legităţi foarte stricte, ca în matematică. 

În acest caz s-ar potrivi bine dictonul latin Dura lex, sed lex, căci, de pildă, 
un / intervocalic în cuvintele de origine latină a evoluat pe terenul daco-roman 
la r (solem > soare), un a (e, i, u) urmat de consoanele nazale m, n a evoluat la â 
(manum > mână, lanam > lână), un o accentuat s-a diftongat (scholam > şcoală, 
molam > moară) etc. 

Aceste legi şi legităţi (accidente) fonetice imprimă gândirii studenţilor o 
anume geometrie a inteligenţei, le dezvoltă logica naturală şi cea formală, îi fac 
să poată diseca limba actuală, privind-o în adâncime, la începuturile ei. 

Pe de altă parte, cursurile de stilistică şi de cultivare a vorbirii (pe material 
de limbă românesc), predate de profesorul V. Marin, dezvoltă la studenţi o fină 
sensibilitate a limbii materne, un anume gust estetic, o anume exigenţă faţă de 
cuvântul scris şi rostit, dezvoltă capacitatea de a sesiza şi a savura din plin bogăţia 
expresivă şi inepuizabilă a limbii noastre. Prof. V. Marin le demonstrează studen- 
ților că Usus est magister linguae — „uzul este învățătorul limbii”, dar, în acelaşi 
timp, Usus est tyrannus linguae — „uzul este tiranul limbii”. E nevoie de com- 
petenţă lingvistică, discernământ, o viziune clară asupra fenomenelor de limbă, 
ca să ne putem pronunţa despre ceea ce e normă şi antinormă, corect şi incorect, 
recomandabil şi condamnabil etc. Cu alte cuvinte, profesorul le formează treptat 
studenților nişte „virtuţi analitice şi sintetice ale spiritului” (L. Blaga), necesare 
viitorilor specialişti-filologi pentru coagularea cunoştinţelor obţinute la alte dis- 
cipline lingvistice, pentru fortificarea sufletească a tinerilor, pentru trezirea mân- 
driei lor naţionale faţă de limba română, ajunsă la un grad avansat de dezvoltare 
alături de alte limbi din Europa. 

Printre specialiştii titraţi în filologie de la Facultatea de Litere a U.S.M. 
prof. V. Marin este unul dintre cei mai respectaţi, mai apreciaţi şi mai aşteptaţi 
în sălile studenţeşti. Şi aceasta pentru că Domnia Sa captivează pe auditori prin 
vastele sale cunoştinţe în domeniul filologiei (lingvisticii), printr-un deosebit tact 
pedagogic, printr-o expunere clară, accesibilă şi afectivă. Prof. V. Marin priveşte 

fenomenele limbii din interior, dar, concomitent, le explică şi prin factorul ex- 
tralingvistic, deoarece limba naturală, ca şi lumea, în general, poartă un caracter 
unitar. 


*** 


Profesorul Vitalie Marin este nu numai un excelent pedagog, dascăl memo- 
rabil, ci şi un recunoscut cercetător ştiinţific. 

În opinia prof. Ruben Budagov, lingviştii s-ar putea împărţi grosso modo 
în trei categorii: a) care preferă aspectul pur teoretic al problemelor cercetate, 
b) care dau întâietate aspectului aplicativ al problemelor şi c) care ştiu a îmbi- 
na ambele aspecte pentru a ajunge la descrierea adecvată a fenomenului studiat. 
V. Marin face parte, se pare, din categoria a treia a cercetătorilor lingvişti. Pentru 
Domnia Sa faptul de limbă contează extrem de mult, pentru că numai bazându-se 
pe exemple se pot face generalizări de ordin teoretic atât la nivel de gramatică 
fonetică şi vocabular, cât şi la nivel stilistic. 

Despre rolul faptelor de limbă în studiile de lingvistică s-a vorbit mult şi 
uneori în contradictoriu. Astfel prof. V. Zveghinţev nota că „faptele încă nu fac o 
teorie”, dar, adăugăm noi, fără fapte concludente de limbă nu se pot face reflecţii 
teoretice de valoare. 

În această ordine de idei, aderăm la spusele prof. Eugeniu Coșeriu, lingvis- 
tul nr. 1 al secolului XX: „Nu există nicio opoziţie reală între studiul faptelor şi 
studiul teoretic. Teoria este întotdeauna teoria realităţii, şi nu o construcţie apriori. 
Pentru că tocmai teoria este reflectarea universului în fapte, realitatea nu poate fi 
ignorată”. Scientia quo magis theorica, magis practica — zicea Leibniz, şi avea 
perfectă dreptate. E nevoie să cunoşti faptele. „Între teorie şi fapte există un raport 
dialectic: cercetarea aplicaţiilor depinde de teorie, dar, în acelaşi timp, influen- 
țează teoria” (E. Coseriu, Interviu / „Limba şi Literatura”, vol. III-IV, Bucureşti, 
1991,p.322). 

Şi într-adevăr, monografiile şi articolele prof. V. Marin sunt „brodate”, su- 
prasaturate cu fapte de limbă, alese cu mare gust şi comentate în cunoştinţă de 
cauză, relevându-se specificul lor semantico-stilistic, valoarea comunicativă, co- 
notativă, referenţială, situativă în crearea mesajelor scontate de emiţător. 

Nu mă îndoiesc nici pentru o clipă că, în această ordine de idei, omagiatul 
nostru este întru totul de acord cu următoarea opinie a profesorului şi academi- 
cianului Iorgu Iordan: „Stilistica este o sintaxă afectivă, sintaxa este o stilistică 
intelectuală” (I. Iordan, Stilistica limbii române, Bucureşti, 1975 p. 20). 

De sub pana lui au ieşit la lumina zilei 14 cărți (monografii, manuale, 
broşuri, programe) şi circa 150 de articole ştiinţifice, rezumate, recenzii, note 

etc. Vom nominaliza doar câteva lucrări de referinţă: Schițe de stilistică a limbii 
moldoveneşti contemporane (1975, 370 p.), Expresivitate şi corectitudine în co- 
municarea verbală (1980, 200 p.), Resurse expresive şi elemente normative ale 
comunicării verbale (1983, 174 p.), Elemente de stilistică gramaticală (1988, 
358 p.), Stilistică şi cultivare a vorbirii (1991, 318 p.), Gramatica istorică a lim- 
bii române: manual pentru lecţiile-seminar (1993, 156 p.), Stilistică şi cultivare a 
vorbirii. Exerciţii (1998, 175 p.). 

În activitatea de cercetare a prof. V. Marin se pot delimita trei direcţii prin- 
cipale: a) stilistica limbajului artistic, b) istoria limbii române şi c) cultivarea 
limbii, acoperite cu studii valoroase, înalt apreciate de către specialişti, pedagogi 
şi studenți. 

Din lucrările Domniei Sale am putea desprinde şi comenta multe şi intere- 
sante postulate care, de fapt, stau la baza concepţiei lingvistice a cercetătorului. 
Vom menţiona doar unele dintre ele: 

a) Autorul afirmă, pe bună dreptate, că pentru a observa greşeala stilisti- 
că sau devierea de la normele limbii literare urmează să fim bine familiarizați 
sinonimice din domeniul lexicului şi al gramaticii care servesc unei exprimări 
adecvate scopului comunicării, tonalităţii stilistice, stilului funcţional respectiv” 
(SHlistică şi cultivare a vorbirii, 1998, p. 4). 

Trebuie să menţionăm că variantele în limbă reflectă dinamismul acesteia, 
mişcarea ei evolutivă. Încă W. von Humboldt scria că limba naturală nu este ergon 
(produs), ci energeia (activitate), teză teoretică dezvoltată de prof. E. Coşeriu în mai 
multe lucrări (vezi, de pildă, Lingvistica integrală, Bucureşti, 1996, p. 64-66). 

Profesorul V. Marin consideră că „variantele în cadrul normelor lingvistice 
pot fi admise mai în toate situaţiile în care ele se disting fie prin nuanţe de sens, fie 
prin trăsături de ordin stilistico-funcțional. Asemenea variante servesc la îmbo- 
găţirea semantico-stilistică a limbii, existenţa lor fiind absolut legitimă din acest 
punct de vedere” (de ex.: ajutorul fratelui — ajutor frățesc; să fi văzut — dacă ai fi 
văzut — dacă vedeai etc.). Deseori aceste variante poartă conotaţii diferite, ca în 
sintagmele atitudine de prieten — atitudinea prietenului — atitudine prietenească. 
Expresia a doua (atitudinea prietenului) poate avea atât un marcher pozitiv, cât şi 
unul negativ, pe când prima şi a treia sintagmă (atitudine de prieten şi atitudine 
prietenească) au constant marcheri pozitivi. 

Prof. V. Marin dezvoltă teoria variantelor în ceea ce numește d-lui sino- 
nimie sintactică: trecerea construcţiilor verbale (participiale, infinitivale) de la 
nivelul propozițional la nivel frastic (de ex.: „,...lunca bătută de brumă acum pare 
ruginită” (V. Alecsandri) — Lunca ce e bătută de brumă... — Fiindcă e bătută de 
brumă... — Dacă e bătută de brumă... — Când e bătută de brumă...). 

b) O altă teză din concepția stilistică a omagiatului nostru constă în faptul 
că: „Expresivitatea trebuie să constituie o calitate sine gua non a comunicării ver- 
bale. Însă printr-o asemenea calitate trebuie să înţelegem nu numai o redare clară 
şi corectă a celor ce vrea să spună vorbitorul, ci şi exprimare plastică, ce urmează 
să transmită cu vie pregnanţă conţinutul comunicării, determinând prin aceasta şi 
o anumită reacţie emotivă din partea receptorului (cititor, auditor)”. 

Aici nu putem să nu ne amintim de următoarea afirmaţie a lui V. Belinski 
(1811-1848), un cunoscut critic literar (şi nu numai) rus: „A scrie corect şi a scrie 
bine nu este una şi aceeaşi”. În scopuri stilistice deci se admit chiar şi unele devi- 
eri de la normă (mai ales în stilul beletristic). Cunoaştem asemenea încălcări de 
normă la mulţi şi prestigioși mânuitori de condei: M. Eminescu (deseori nu acor- 
da articolul posesiv), I. Creangă (folosea multe dialectisme), C. Negruzzi (scria 
țeară în loc de fară), Al. Puşkin (pronunţa my3orxa în loc de mysbra) etc. 

În această ordine de idei cunoscutul lingvist Lev Şcerba scria încă prin anii 
"40 ai secolului nostru că „...autori care n-ar devia de la normă, desigur, nu exis- 
tă — ei ar fi insuportabil de plicticoşi” (JI. B. Ilep6a, Cnopnore gonpocu: pycckoù 
epammamuku // Pycckuiă A35IK B wkoje, 1939, nr. 1, p. 10; apud V. Marin, Expre- 
sivitate şi corectitudine în comunicarea verbală, Chişinău, 1980, p. 13). 

c) Încă o idee dezvoltată de prof. V. Marin în volumele de stilistică 
şi în diferite articole: „...când discutăm despre cultura vorbirii, despre res- 
pectarea normelor, trebuie să fie exclusă orice notă de subiectivism, căci a 
vorbi normal înseamnă a vorbi aşa cum o fac vorbitorii limbii date, şi nu 
după hatârul cuiva” (V. Marin, Expresivitate şi corectitudine în comunica- 
rea verbală, p. 8). 

Spre marele nostru regret, subiectivismul mai persistă chiar în unele lu- 
crări de cultivare a limbii. Nu mă voi referi la autori vii — stilişti şi cultivatori 
ai limbii, căci „Nomina odiosa sunt” (Ovidius), ci voi cita un exemplu din Ior- 
gu Iordan, unul dintre cei mai mari lingvişti români, care s-a afirmat prin stu- 
dii ca Stilistica limbii române, O gramatică a greşelilor, Lingvistica romani- 
că, Limba română literară contemporană ş.a. Academicianul repudia formele 
de N., G., D. ale pronumelui dânsul (tip: dânsul a plecat; i-am spus dânsului; 
casa dânsei...), scriind literalmente următoarele: „Astfel de construcţii trebuie 
combătute, chiar dacă se întâlnesc la autori ca Matei Caragiale (ai dânsei) sau 
Beniuc (murmurând şi dânsul...)”. Savantul considera că pronumele dânsul 
la N., G. D. este folosit în mod intenţionat de către „cei ce au crezut şi cred 
că trebuie să se deosebească (în avantajul lor!) de „vulg”, ajutaţi fiind şi de 
impresia ...că el, în prezenţa persoanei respective, este nepoliticos (sau mai 
puţin politicos)...” (1. Iordan, Limba română contemporană, Bucureşti, 1956, 
p. 372). Ni se pare că e un caz-model de subiectivism din partea unui ilustru 

lingvist în problema pronosticării în planul cultivării limbii. Parcă I. Iordan 
nu a întâlnit formele criticate şi la Eminescu, Slavici, Coşbuc etc.? Reprodu- 
cem câteva dintre ele: 
Mama-mi spune câte-odată, de-o întreb: a cui-s, mamă? 
„Zburătoru-ţi este tată şi pe el Călin îl cheamă”. 
Când l-aude, numai dânsul îşi ştia inima lui, 
Căci copilul cu bobocii era chiar copilul lui. 
(M. Eminescu, Călin [File din poveste] ) 
La ce oare dânsa s-a născut pe lume, 
O sărmană frunză pe oceanu-n spume... 
(M. Eminescu, Viața) 
Avea şi dânsul trei feciori 
Şi i-au plecat toţi trei odată 
La tabără, sărmanul tată! 
Ce griji pe dânsul, ce fiori, 
Când se gândea că-i greu războiul, 
N-ai timp să simţi că mori. 
(G. Coşbuc, Trei, Doamne, şi toți trei!) 
— Sărmana mea mamă! — grăi dânsa în cele din urmă. Mult s-a temut dân- 
sa... (|. Slavici, Scrieri alese, vol. I-II, Chişinău, 1993, p. 123). 
Şi scriitorii basarabeni utilizează această formă pronominală condamnată 
de Iorgu Iordan: 
Pe pământ străvechi şi magic 
Numai dânsa ni-i stăpână: 
Limba neamului meu dacic, 
Limba noastră cea română. 
(Gr. Vieru, Limba noastră cea română) 
Dânsa îţi întinde iar o foaie de hârtie... 
(A. Busuioc, Pactizând cu diavolul, 1999, p. 76) 
Cum se duse dânsa, Doamne, a şi prins să se întoamne (N. Dabija, Doină) 
„„.mulţi oameni cunosc faptele dânsului (LA, 23.VI11.1990, p. 8) 
„„tata vorbea cu glas tare, dar dânsa nu-l auzea (V. Beşleagă, Acasă, 1976, 
p. 235) 
„el n-a avut de unde şti ce i-au dorit dânșii (1. Hadârcă, LA, 1.1.1980, p. 1) 
„„„dânsa a roşit până la vârful urechilor... (N. Costenco, Severograd, 1963, 
p. 78) 
Şi deodată o trecu un fior: nu e dânsa (V. Malev, Recviem, 1986, p. 297) 
Să nu uiţi că nu aude, 
Nu-i zâmbi că nu te vede, 

Care-s coapte, care-s crude - 

Dânsul toate verzi le crede. 

(P. Cărare, „Moldova socialistă”, 10.1V.1977, p. 4) 

Aşadar, uzul formelor de N. G., D. ale pronumelui dânsul se transformă 
într-o tendinţă. 

d) Aş vrea să mă opresc puţin la încă un postulat al sărbătoritului, de data 
aceasta privind devierile de la norma literară. 

Cercetătorul V. Marin consideră că aceste devieri pot rezulta din două ca- 
uze. Prima „o constituie încălcarea inconștientă a normelor în virtutea necunoaş- 
terii lor sau a unei cunoaşteri aproximative”. Asemenea devieri pot fi întâlnite 
mai cu seamă în aspectul oral, colocvial al vorbirii, şi uneori, generalizându-se, 
pot deveni inovaţii acceptate de întreaga masă de vorbitori, după principiul Error 
communis facit jus „greşeala comună devine lege”. E cazul numeralului paispre- 
zece, care l-a scos din uz pe corectul patrusprezece; şaisprezece — şasesprezece, 
şaizeci — i-a luat locul lui şasezeci ş.a. 

A doua cauză constă în încălcarea conştientă a normei cu scopul de a crea 
impresia neobişnuitului, de a atrage atenţia. O asemenea încălcare se întâlneşte, 
de obicei, în limbajul artistic şi poartă însemnele unei inovaţii individuale. 

În planul postulatelor menţionate (şi al multor altora), prof. V. Marin a 
abordat în cărţile sale expresivitatea unor situaţii şi construcţii gramaticale, 
sinonimia gramaticală, topica, părțile multiple (omogene) ale propoziţiilor, 
potenţele stilistice ale categoriilor gramaticale referitoare la substantiv, adjec- 
tiv, pronume, verb, stilistica frazei cu propoziţii coordonate şi subordonate, 
segmentarea frazei, organizarea fonică şi ritmico-intonaţională a propoziției 
ş.a. 

Monografiile prof. V. Marin sunt adevărate enciclopedii ale ştiinţei nu- 
mite stilistica. Savantul este un ardent susţinător al şcolii estetice a lui Carl 
Vossler, care afirma, de altfel, că Nihil est in linguae, quod non fuerit prius 
in stylo — „Nimic nu există în limbă ce n-ar fi fost mai întâi în stil”, adică în 
vorbirea vie. Anume stilul (expresivitatea comunicării în general) se manifestă 
pretutindeni, la toate nivelele limbii, căci individul, vorbind sau scriind, doreşte 
să-l atenţioneze pe receptor prin felul individual de a se exprima, prin mijloa- 
cele de limbă alese de el în mod special pentru a reda cât mai adecvat şi mai 
complet mesajul. 

Dacă vorbim în plan mai larg, am putea afirma, împreună cu Lucian Blaga, 
că „Stilul e mediul permanent în care respirăm chiar şi atunci când nu ne dăm 
seama... stilul e în adevăr o forţă, care ne depăşeşte, care ne ţine legaţi, care ne 
pătrunde şi ne subjugă” (apud O. Drimba, Filozofia lui Lucian Blaga, Bucureşti, 
1994, p. 30). 

Profesorul Marin nu e numai stilistician, ci şi gramatician. Cercetările d-lui 
din anii de primă tinereţe se referă la participiu, în special, şi, în general, la verb — 
„regele” limbii! 

Vom trece în revistă doar câteva postulate la care ajunge cercetătorul parti- 
cipiului românesc: 

1. În limba română construcţiile participiale provin din structura sintactică 
latină participium conjunctum şi nu sunt făcute după modelul limbilor romanice, 
căci se întâlnesc la cronicari: la M. Costin (de 70 de ori), la Gr. Ureche etc. 

2. Construcţiile participiale nu sunt nişte structuri comprimate ale respecti- 
velor subordonate, ci s-au constituit paralel cu acestea. 

3. Construcţiile participiale formează o bogată sinonimie sintactică vizavi 
de propoziţiile subordonate. 

4. Participiul are trei valori: pur-verbală (am cumpărat, am plecat etc.), 
pur-adjectivală (ochi ascuţit, discuţie aprinsă, răbdări fripte) şi adjectival-ver- 
bală (cuţit ascuţit, pui fript, fereastră deschisă). Un exemplu atestat de participiu 
cu valoare adjectival-verbală: „Eminescu este cel mai ales poet al acestui neam” 
(M. Sadoveanu). 


Profesorul Vitalie Marin conduce la catedră teze de doctorat şi de magistrat, 
participă cu interesante comunicări la diferite foruri ştiinţifice, organizate în Re- 
publica Moldova, România şi în unele centre universitare din ţările C.S.I. 

Ca administrator (timp de 9 ani a condus facultatea fiind prodecan şi de- 
can), profesorul Marin a fost omul compromisurilor raționale, reuşind, în discuţii 
colegiale, să găsească soluţii plauzibile chiar şi atunci când nu era pe aceeaşi 
lungime de undă cu unii subalterni. Ştia să meargă pe linia aurea mediocritas — 
„aurita cale de mijloc” (Horatius). Pentru aceasta colectivul profesoral şi stu- 
denţesc l-a respectat şi continuă să-i poarte onoarea cu atât mai mult, cu cât anii 
„decăniei” (1987-1993) profesorului V. Marin au coincis cu istorica perioadă de 
renaştere naţională, de luptă pentru adevărul ştiinţific privind limba noastră cea 
română. Anume în anii aceştia a fost adoptată Legislaţia lingvistică, s-a obţinut 
suveranitatea şi mai apoi Independenţa, creându-se statul Republica Moldova; a 
fost adoptată simbolistica statului, s-a revenit la Imnul Deşteaptă-te, române ş.a. 
Fireşte, studenţii facultăţii şi profesorii noştri au participat (unii chiar foarte activ) 
la aceste evenimente istorice, creând decanului şi numeroase probleme, mai ales 

în anii când abia începea mişcarea pentru susţinerea restructurării şi a revendică- 
rilor naţionale”. 

Decanul Facultăţii de Litere, ca şi întreaga conducere a U.S.M., s-au dove- 
dit a fi în acele clipe istorice la înălţimea exigenţelor timpului. 

Ca personalitate, profesorul V. Marin nu este unul in praesentia şi altul in 
absentia. Septuagenarul nostru este prea creştin, prea inteligent, prea rezonabil ca 
să-şi permită „luxul” de a fi şi duplicitar, făţarnic. 

Noi îl considerăm pe dl V. Marin fericit şi iată de ce: D-lui nu este un om 
rău. Cei răi invidiază, sunt egoişti, plini de ură (iar „ura este iarna inimii”, zicea 
V. Hugo), îşi cheltuiesc în zadar forțele fizice şi morale, făcând o risipă de energie 
în van. Prof. V. Marin nu a avut şi nu are aceste vicii. Are doar virtuţi! 

Cunoaştem doar una dintre ele, care poate fi considerată deviza vieţii sărbă- 
toritului nostru: „Să faci cât mai mult, dar să nu fii niciodată mulţumit de tine!”. 

Şi Domnia Sa într-adevăr nu este mulţumit de sine. În prezent munceşte 
poate chiar mai mult decât în anii deja trecuţi. Îi dorim pe această cale multă şi 
durabilă sănătate, noi succese şi bucurii în muncă şi în viaţa familială. Deşi nisi- 
pul din clepsidra vieții curge mai năvalnic la o anumită etate a omului, totuşi prof. 
Vitalie Marin e plin de tinereţe sufletească, de planuri creatoare, de idei noi în 
domeniile cercetate etc. Ab immo pectore îl felicităm cu prilejul acestui venerabil 
jubileu, dorindu-i sănătate durabilă şi realizarea aspirațiilor supreme. 


Culegerea Omagiu profesorului universitar Vitalie Marin, 
Chişinău, U.S.M., 2000, p. 20-33 


* Capul facultăţii se vedea între Scila şi Coribda: pe de o parte, Ministerul de Învăţământ nu 
saluta ieşirea studenţilor şi profesorilor în Piaţă, pe de altă parte, spiritual, decanul era de partea protes- 
tatarilor. 


$ 14 GRIGORE CINCILEI: _ 
PROBLEME DE SOCIOLINGVISTICA" 
(1.12.1927 — 17.03.1999) 


Când a început perioada renașterii noastre naţionale, cea mai mare parte a 
intelectualității din Republica Moldova s-a încadrat activ în promovarea adevă- 
rului despre istoria şi limba neamului românesc, în studierea unor probleme de 
sociolingvistică de primă importanţă, fără a abandona, desigur, domeniile lor de 
cercetare. Această stare de lucruri este în deplină concordanţă cu principiul al 
cincilea, numit principiul utilității publice, al doctrinei lingvistice a profesorului 
Eugeniu Coşeriu. Conform acestui principiu, „savantul nu-şi poate permite să 
rămână în turnul său de fildeş, în comunitatea oamenilor de ştiinţă şi să vorbească 
numai pentru comunitatea oamenilor de ştiinţă. În realitate el vorbeşte pentru toţi 
cei care s-ar putea interesa de aceleaşi fapte, iar cei care s-ar putea interesa sunt 
toţi oamenii” [1, p. 17]. Şi mai departe: „,...să luam în serios toate interesele vor- 
bitorilor cu privire la limbaj. [...] Limbajul funcţionează prin şi pentru vorbitori, 
nu [...] pentru lingviști. [...] Pe vorbitor îl interesează şi politica lingvistică, îl in- 
teresează dacă limba pe care o vorbeşte la Chişinău sau la Mihăileni, unde m-am 
născut eu, e altă limbă decât limba română. Atunci lingvistul trebuie să spună că 
nu-i altă limbă, că-i aceeaşi limbă pe care o vorbim toţi românii de pretutindeni... 
Lingvistul trebuie să se ocupe cu planificarea lingvistică şi cu politica lingvistică. 
Se înţelege, în calitate de lingvist: să arate care sunt problemele reale, să ia atitu- 
dine ca subiect politic” [1, p. 18]. 

În acest sens, în context basarabean, prof. Gr. Cincilei a încercat să abor- 
deze tocmai probleme de sociolingvistică, de care aminteşte savantul secolului 
Eugeniu Coşeriu, şi anume: limbă — dialect, limbă — metalimbă, societate — me- 
tasocietate, naţiune, etnonim — politonim, conştiinţă naţională, entitate naţională, 
coraportul naţiune — cetăţenie etc. 

Profesorul Gr. Cincilei porneşte de la opinia cunoscutului lingvist francez 
Emile Benveniste (1902-1976) cum că limba şi societatea sunt pentru oameni 
nişte realităţi inconştiente, moştenite [2, p. 91, passim]. Însă limba are un avantaj 
asupra societăţii, căci poate deveni şi metalimbă, o realitate conştientă, formată 
(de ex., limba standard — formată de oameni). Societatea însă, după Benveniste, 
nu presupune o metasocietate. Totodată, cercetătorul chişinăuian nu este de acord 


* Textul comunicării prezentate la Conferinţa ştiinţifică dedicată Aniversării a 70-a de la naş- 
terea prof. Grigore Cincilei, care a avut loc la 1 decembrie 1997, la Facultatea de Limbi şi Literaturi 
Străine de la Universitatea de Stat din Moldova. 

întru totul cu Benveniste şi afirmă că, prin analogie, putem considera națiunea 
„une espèce de mstasociete”. Se poate vedea deci un raport de incluziune între 
nație — societate, limba exemplară — limba inconștientă, concept — semnificat [3, 
p. 76]. Națiunea este interpretată ca o „porţiune” conştientă a societăţii, deci ca 
o metasocietate. Adică națiunea desemnează o comunitate de oameni conştienţi 
de unitatea lor etnică, lingvistică, teritorială şi culturală. Aceste elemente condi- 
ţionează conştiinţa naţională. În această ordine de idei ne amintim de spusele lui 
M. Eminescu: „Nu noi suntem stăpânii limbii, ci limba e stăpâna noastră”. 

Bazându-se pe cercetările unor istorici [4], prof. Gr. Cincilei afirmă că o 
unitate demografic omogenă poate fi segmentată sub aspect politic în câteva state 
cu frontiere politice. În istoria neamului nostru acesta a fost cazul Munteniei, 
Moldovei şi Transilvaniei. Astfel au apărut politonimele respective: Țara Mol- 
dovei, Ţara Munteniei. Şi astăzi, când spunem, de exemplu, român-moldovean, 
noi combinăm un etnonim comun (român) cu un politonim (moldovean). De fapt, 
acelaşi lucru se întâmplă şi atunci când recurgem la îmbinări ca român-bucovi- 
nean, român-dobrogean, român-ardelean etc. 

Cei care ne impun astăzi politonimul limbă moldovenească vor cu orice preţ 
să înfăptuiască „opera” de erodare a conştiinţei noastre naționale. Prof. Gr. Cincilei 
subliniază că etnonimul român este anterior politonimului moldav, deoarece pro- 
vine direct din limba latină — romanus, fiind adus de romani şi format pe terenul 
daco-roman în timpurile străvechi: „Ce qui importe surtout pour combattre le mol- 
davisme primitif c’est que l'ethnonyme commun rumân / român (voloh, vlah, olah 
pour les étrangers), qui selon les lois phonétiques provienne directement du latin 
romanus, précède chronologiquement le politonyme moldave. L’État moldave a été 
fondé au XIV siècle, tandis que rumân / român persiste dans nos contrées dès 
le commencement de notre ère” [3, p. 78]. În opinia savantului nostru, limba este 
axa entității naţionale. Acolo unde statalitatea unei naţiuni este asigurată (de ex., 
Franţa), limba este mai mult un mijloc de administrare, de culturalizare. În ţările 
unde statalitatea a fost pusă în primejdie sau a fost lichidată (aşa cum s-a întâmplat 
în republicile fostului imperiu sovietic) limba reprezintă, prin excelenţă, unitatea de 
expresie a națiunii, care nu trebuie identificată cu cetăţenia. 

Fiindcă a venit vorba de Franţa, de naţiune şi cetăţenie, am vrea să cităm o 
corespondenţă de la Strasburg semnată de Corina Dragotescu şi publicată în zi- 
arul bucureştean „Adevărul”, apoi reluată de săptămânalul nostru „Mesagerul” 
(3 octombrie 1997, p. 3). E vorba de modul în care concepe Parisul noţiunile 
de limbă, naţiune, cetățenie. În Constituţia franceză este scris: „Limba Repu- 
blicii Franţa e limba franceză”. Şi atât. „Toată lumea, scrie Corina Dragotescu, 
e ori de naţionalitate franceză, ori e străin, ori imigrant. În Franţa naționalitatea 
înseamnă cetăţenie, nefigurând nicăieri noţiunea de cetăţean francez de naţio- 
nalitate x. 

Străini sunt toţi cei care nu au naţionalitate franceză, iar imigrant e o per- 
soană născută într-o ţară străină, dar care trăieşte în Franţa. Datele statistice arată 
că în Franţa în anul 1990 locuiau 4.100.000 de imigranţi: din Europa proveneau 
2.000.000, din Africa 1.500.000, din Asia 470.000, din ţările Americii Latine 
93.000, din ex-Uniunea Sovietică 10.000”. Şi în continuare autoarea menţionea- 
ză: „Pentru francezi a recunoaşte minorităţilor dreptul lor de identitate, dreptul 
la folosirea limbii materne în viaţa publică înseamnă a recunoaşte şi eventualele 
pretenţii de separare teritorială, înseamnă federalizare... 

În accepțiunea Parisului oficial, recunoaşterea minorităţilor ar trebui să se 
limiteze doar la drepturile culturale”. 

Astfel se rezolvă problema limbilor minoritare atât în Franţa, cât şi în Tur- 
cia, Germania, Polonia etc. Dacă ar fi să continuăm exemplificarea, am putea să 
ne referim la Turcia, care nu se consideră nici stat multinațional, nici stat cu 2-3 
limbi oficiale, deşi la ora actuală în această ţară locuiesc câteva milioane de curzi, 
600.000 de arabi, 100.000 de turcmeni, 80.000 de armeni, 600.000 de italieni, 
270.000 de greci, 100.000 de portughezi [vezi 5, p. 3]. 

O serie de probleme de sociolingvistică (de tipul formarea limbii şi a 
poporului român, politonimul limba moldovenească, glotonimul popor ro- 
mân, occidentalizarea limbii şi a culturii române în secolele XVIII-XIX, si- 
tuaţia lingvistică din Basarabia anexată de către Rusia ţaristă (1812-1917), 
revenirea la dezvoltarea normală a limbii şi culturii naţionale în Basarabia 
între cele două războaie mondiale, limba de lemn (langue de bois) [vezi 6] în 
R.A.S.S.M. (1924-1940), apoi în R.S.S.M. (1944-1990) şi, în sfârşit, situaţia 
şi politica lingvistică din Republica Moldova după prăbuşirea imperiului so- 
vietic) sunt abordate de către prof. Gr. Cinclei în lucrarea Langue et Nation... 
[3]. Descriind etnogeneza poporului român, autorul porneşte de la cronicarii 
Gr. Ureche şi M. Costin, de la savantul D. Cantemir, de la Şcoala Ardeleană 
(Samuil Micu-Clain, Petru Maior, Gh. Şincai), apoi trece la scriitori, savanţi, 
istorici şi lingvişti din secolele XIX-XX, printre care un loc de frunte îi apar- 
ține lui Nicolae Iorga. Ultimul a insistat asupra procesului activ de re-romani- 
zare, occidentalizare a limbii şi a culturii româneşti din sec. al XIX-lea. Cele- 
brul istoric român „constate qu’à cette époque s'affirme «un element nouveau, 
la conscience nationale», qui s'annongait à la suite du «contact avec la civi- 
lisation philosophique et liberale, des pays de l'Occidenty. Cette conscience 
s’est constituée sur l'identite historique, linguistique et culturelle. Elle s’est 
consolidée à la suite de «l’occidentalisation romane» (Al. Niculescu). Ce pro- 
cessus réunit celui de la latinisation en Transylvanie avec la re-romanisation 
en Valachie et Moldavie” [apud 3, p. 79]. 

În această ordine de idei savantul chişinăuian menționează: „Conştiinţa 
naţională a românilor s-a consolidat şi în urma contactului cu civilizaţia din tă- 

rile Occidentului. Locuitorii din Principate şi-au dat seama că-i uneşte nu numai 
unitatea de limbă, ci şi cea de cultură. Re-romanizarea Principatelor româneşti a 
contribuit nespus de mult la conturarea definitivă a limbii literare româneşti (în 
sec. al XIX-lea), la stabilirea normelor ei” [7, p. 4]. 

Veridicitatea acestor realități nu poate fi contestată. Limba româna şi-a 
conturat statutul de limbă romanică modernă numai după procesul de re-roma- 
nizare şi occidentalizare de care s-a vorbit. Să amintim că unul dintre cei care au 
contribuit în mod direct la re-romanizarea limbii române în secolul trecut a fost 
academicianul, lingvistul, scriitorul şi animatorul culturii române paşoptiste Ion 
Heliade Rădulescu (1802-1872). În vestita sa Prefaţă la Gramatica Românească 
(1828) autorul nota că grecii au împrumutat cuvinte şi locuţiuni de la fenicieni, 
egipteni, arabi, sirieni etc., romanii — de la greci, celelalte naţiuni ale Europei — de 
la romani... „Noi asemenea o să urmăm şi mai vârtos când avem de unde. Noi nu 
ne împrumutăm, ci luăm cu îndrăzneală de la mica noastră moştenire (adică de 
la lingua mater — latina.— A.C.) şi de la surorile noastre ceea ce ni se cuvine” [8, 
p. 170-171]. 

Conform lui I. H. Rădulescu, cuvintele moştenite de origine romanică sunt 
mai adecvate, comportând unele conotaţii suplimentare, ce lipsesc echivalentelor 
acestora de alte origini. Autorul notează: ,....oricine pronunţă vorba libertate simte 
că se deşteaptă în inima lui nişte simţăminte regeneratoare ce n-a putut niciodată 
să le producă vorba slobozenie” [8, p. 327]. 

Încheindu-şi reflecţiile asupra problemei „împrumuturilor”, savantul lan- 
sează o foarte sănătoasă şi actuală idee: „Trebuie să luăm numai aceea ce ne 
trebuie, de acolo de unde trebuie şi cum trebuie” [8, p. 171]. 

Prof. Gr. Cincilei scrie şi demonstrează cu argumente peremptorii la ce 
dezastru lingvistic a condus în Republica Moldova „teoria” despre două limbi 
(română şi moldovenească) şi despre formarea unei „noi” naţiuni — națiunea so- 
cialistă moldovenească, fapt ce a avut loc mai întâi în aşa-zisa R.A.S.S.M.: „Pour 
comble de propagande roumanophobe l'U.R.S.S. a proclame la formation de la 
République Autonome Socialiste Soviétique Moldave (R.A.S.S.M.) en 1924 à 
lEst du Dniestr. (Avant l’occupation russe, entre la Dniestr et le Bug la popula- 
tion roumaine en constituait 50%.) Les dirigeants communistes y ont commencé 
la «moldovanisation» du roumain. On utilisait surtout le procédé de composition 
en acceptant la «forme interne» des composés russes: apăfăcător (cf. le russe 
8000p00), aburomergător (rus. napoeo3), apăcad (rus. eoðonað) etc. de vrais 
mostres lexicaux qui devaient remplacer les mots roumains hidrogen, locomotivă, 
cascadă etc. On voulait créer de cette façon une nouvelle langue et l'opposer à la 
langue roumaine. Cette tentative tenant de la «culture prolctaire» a échoué (1932). 
Pour une courte période on est revenu aux normes du roumain, à sa littérature et à 
alphabet latin. Malheureusement ce retour a pris fin en 1933, quand les promo- 

teurs de la littérature roumaine et de l'alphabet latin ont ste qualifiés d'«espions 
fascistes» de «roumanisateursy et ont ste extermines ou deportes»” [3, p. 83]. De 
asemenea, în perioada postbelică în fosta R.S.S.M., de la 1944 şi până în 1989, se 
continua politica veche antiştiinţifică referitoare la două limbi (moldovenească şi 
română), la două naţiuni (moldovenească şi română), la două culturi, două civili- 
zaţii diferite, la „marele” rol al limbii ruse (ca limbă de comunicare între naţii) în 
dezvoltarea şi înflorirea aşa-zisei limbi moldoveneşti, la bilingvismul „armonios” 
moldo-rus, la limba rusă ca a doua limbă maternă etc. 

Odată cu adoptarea Legislaţiei lingvistice la 31 august şi 1 septembrie 1989 
(ea conţinând trei legi: „Cu privire la statutul limbii de stat”, „Cu privire la funcți- 
onarea limbilor vorbite pe teritoriul R.S.S.M.” şi „Cu privire la revenirea la grafia 
latină” şi a Declaraţiei despre Independenţă (27 august 1991), se crea impresia că 
politica lingvistică a statului este direcționată just, spre identitatea şi unitatea nea- 
mului. Dar, spre marele nostru regret, Constituţia Republicii Moldova, adoptată în 
vara anului 1994, a reconsolidat poziţiile ideologiei vechi comuniste privind lim- 
ba, națiunea, cultura, istoria neamului. În articolul 13 citim: „Limba de stat (ofici- 
ală) a Republicii Moldova este limba moldovenească”. Aşadar, la scară oficială se 
reia politica moldovenismului primitiv, a românofobiei şi neadevărului ştiinţific 
şi istoric. Prof. Gr. Cincilei descrie cu lux de amănunte lupta în continuare a sa- 
vanţilor de la Academia de Ştiinţe a Republicii Moldova, a studenţimii, a intelec- 
tualilor de diverse specialităţi, a tuturor oamenilor de bună credinţă şi, în sfârşit, 
a ex-Preşedintelui Republicii Moldova M. Snegur pentru ideea „qu'il existe une 
seule langue littéraire, commune pour tous les Roumains — le roumain”, pentru 
dezideratul de a modifica art. 13 din Legea Fundamentală a Republicii Moldova 
în felul următor: „La langue d’État (officielle) de la République de Moldavie est 
la langue roumaine” [3, p. 87]. Aşadar, remediul național şi lingvistic la ora ac- 
tuală, când suntem o republică suverană şi independentă, constă în recunoaşterea 
adevărului ştiinţific şi istoric privind unitatea limbii şi a neamului. De altfel, e de 
subliniat în mod special că prof. Gr. Cincilei a luptat cu vehemenţă încă în 1993- 
1994, când reprezentanţii unor partide antinaţionale vehiculau problema referen- 
dumului prin care ar fi trebuit să se voteze două chestiuni: ce suntem — moldoveni 
sau români? ce limbă vorbim — moldovenească sau română? 

Într-un mic, dar foarte substanţial articol, publicat în presa timpului, prof. 
Gr. Cincilei scria: „Românofobia este starea de spirit predominantă astăzi în soci- 
cetatea noastră. Această stare corespunde întru totul spuselor marelui poet şi filo- 
zof Paul Valery: «Triumful dușmanului are loc atunci când te-a făcut să gândeşti 
cum vrea el». 

În problema naţională, a limbii şi integrităţii neamului tot mai mulţi peda- 
gogi gândesc aşa precum o vor neprietenii noştri. Şi prin punerea la vot a unor 
adevăruri certe, indiscutabile, precum ar fi cel că suntem români şi vorbim româ- 

neşte, se încearcă dezbinarea noastră. Se profită de faptul că adevărata noastră 
istorie a fost inaccesibilă majorităţii populaţiei. 

Părinţii mei, consătenii se mândresc că vorbesc moldoveneşte şi e un mare 
adevăr aici: e vorba de graiul moldovenesc, de care niciun moldovean, fie el şi 
unionist, nu se dezice. Dar e tot atât de adevărat că acest grai este o părticică 
organică a limbii române, care însumează diferite graiuri. Tot astfel nu există o 
contradicţie între a fi moldovean şi a fi român. Geografic, suntem moldoveni, dar 
ca apartenenţă naţională suntem români. Acest lucru îl dovedesc tradițiile, lim- 
ba, obiceiurile, care ne sunt comune cu ale românilor din ţară. Lansarea falsului 
etnonim popor moldovenesc este aceeaşi încercare camuflată de dezbinare şi dez- 
naţionalizare” [9, p. 1]. 

Spre marele nostru regret, nici acum, la sfârşitul mileniului al doilea, ade- 
văruri privind identitatea românilor basarabeni nu sunt recunoscute de către cei 
ce se perindă la conducerea Republicii Moldova, căci numai aşa poate fi explicat 
gestul de a introduce, în 1994, în Constituţia Republicii Moldova articolul 13. 
Cităm dintr-un text apărut imediat după adoptarea Constituţiei: „Din nou ni se 
impune neadevărul: «limba moldovenească», «popor moldovenesc» etc. Mulţi se 
întreabă îngrijoraţi ce va urma: vor fi eliminaţi din programele de învățământ unii 
scriitori, vor fi interzise dicționarele, manualele de istorie, de cultură, filozofie? 

Tineretul studios nu va mai cunoaşte opera marilor filozofi români lones- 
co, Blaga, Cioran, Eliade? Oare el va afla din surse străine, dintr-un Larousse că 
opera marelui Brâncuşi înfrumuseţează interiorul sediului O.N.U. şi că muzica 
lui Enescu a făcut înconjurul lumii?... Enigma cea mare e că tolerăm neadevărul 
chiar şi acum, când ne-am declarat democrați (rar partid politic la noi care să nu 
se numească şi democrat). Să nu fi auzit noi oare deşteapta vorbă a lui E. Coşeriu 
că minciuna privind denumirea limbii noastre va atrage alte minciuni? Şi atunci 
iar vom practica un limbaj de lemn (gândeşti una, spui alta), pentru care mai apoi 
vom roşi atât în faţa generaţiilor ce vin, cât şi în faţa colegilor din alte ţări...” 
[11, p. 7]. Îşi încheie meditaţiile prof. Gr. Cincilei comentând fraza lui Umberto 
Eco: „Dacă însă iar vom promova neadevărul, vom rămâne sclavi, pentru că doar 
adevărul ne va face liberi”. Comentariile sunt de prisos! Am vrea doar să adău- 
găm, bazându-ne pe propriile noastre observări, că noua Preşedinţie a Republicii 
Moldova pare a susţine adevărul ştiinţific privind limba şi istoria neamului nostru. 
Afirmăm aceasta având la dispoziţie următoarele fapte ce stau la suprafaţă şi la 
îndemâna oricui: 

1. În Dialog (publicaţie a Mişcării pentru o Moldovă democratică şi pros- 
peră, ziar pro-preşedinţial) a fost tipărit, în numerele din 21, 27 august şi 4 sep- 
tembrie 1997, un amplu studiu al prof. E. Coșeriu cu denumirea: Așa-zisa ,, limbă 
moldovenească”. Articolul a fost însoţit de fotografia savantului şi de un moto: 
„Zic «aşa-zisa», fiindcă o limbă moldovenească diferită de limba română, sau 

chiar şi numai de dialectul dacoromân, pur şi simplu, nu există; e o himeră creată 
de o anumită politică etnico-culturală străină, fără nicio bază reală”. În finalul ar- 
ticolului se citează din Decretul Preşedintelui Petru Lucinschi privind decorarea 
profesorului Eugeniu Coşeriu cu „Ordinul Republicii”: „Pentru contribuţie sub- 
stanţială la dezvoltarea lingvisticii moderne, în semn de mare preţuire a meritelor 
deosebite în sfera de renaştere a culturii naţionale, domnului E. Coşeriu, membru 
de onoare al A.Ş.M., i se conferă «Ordinul Republicii»”. 

2. În mesajul de felicitare al Preşedintelui Republicii Moldova adresat scri- 
itorului lon Constantin Ciobanu cu prilejui împlinirii a 70 de ani, putem citi, 
printre altele, fraza: „„...creația Dumneavoastră reprezintă o parte din acel zid ce 
a stat neclintit în calea dezastrului deznaţionalizării şi al mancurtizării neamului 
nostru” („Moldova Literară”, 1997, 28 octombrie, p. 1). Aşadar, s-a recunoscut 
(în scris) că anii postbelici în ex-R.S.S.M. au fost ani ai „dezastrului deznaționa- 
lizării neamului nostru”. 

Să sperăm deci că Preşedintele republicii se va adresa noului Parlament 
cu o iniţiativă legislativă de a se reveni la articolul 13 din Constituţia Republicii 
Moldova, astfel lichidându-se ambiguităţile şi ştergându-se o pată de ruşine din 
istoria spirituală a neamului nostru. 

CAPITOLUL V 


PROFESIUNE 
DE CREDINȚĂ. 


§ 1 „VOM IEŞI DIN IMPASUL LINGVISTIC 
RUŞINOS ŞI RIDICOL, ÎN CARE AM AJUNS, 
NUMAI ATUNCI, CÂND ÎN CAPUL MESEI SE VA AFLA 
ŞTIINŢA ETERNĂ, ŞI NU POLITICUL EFEMER” 


— Domnule Profesor, vă mulțumesc pentru că aţi acceptat acest dialog aflat 
în proiect de mult timp, dar pe care îl realizăm abia acum, la o venerabilă vârstă 
a Dumneavoastră, ce vă permite şi ne permite să vorbim despre drumul pe care 
l-aţi traversat împreună cu filologia din Republica Moldova. Zicând filologie, 
evident, am în vedere cele două aspecte foarte importante ale activităţii Dumnea- 
voastră: cea de pedagog şi cea de om de ştiinţă, pentru că pe ambele tărâmuri aţi 
lucrat cu râvnă, cu dăruire, cu inspiraţie, cu foarte multă credinţă. 

— Vârsta la care am ajuns e cea a bilanţului, de aceea îmi aduc aminte cu 
nostalgie de versurile poetului Petru Zadnipru: 

„Ajuns la urma cea din urmă 

Mă uit în urma vieţii îndărăt 

Să văd ce urme am lăsat în urmă, 

La urma cea din urmă cum arăt?”. 

Ca pedagog, funcționez la U.S.M. din 1959 şi până în prezent (45 de ani). 
Prin faţa ochilor mei au trecut zeci de promoţii de tineri, deveniți cu timpul pro- 
fesori de limba şi literatura română, scriitori, ziarişti, savanţi-filologi, jurnalişti, 
actori, oameni de stat etc. 

— Vă rog să faceți referinţă la câteva nume de foşti studenți... 

— Cu plăcere îmi aduc aminte de seminarele şi prelegerile la care au par- 
ticipat, cu ani în urmă, acad. Mihai Cimpoi, acad. Anatol Codru, prof. Nicolae 
Mătcaş, dr. hab. Irina Condrea, dr. hab. critic literar Ion Ciocanu, prof. Ion Du- 
meniuk, prof. Mihail Dolgan, dr. hab. Gheorghe Colţun, profesorii universitari 
Mihail Purice, lon Melniciuc, VI. Zagaevschi, Claudia Cemârtan, Lidia Colesnic, 
Emilia Oglindă, Eugenia Dodon, Lidia Strah, Ludmila Berzoi, Petru Butuc, Mihai 
Gudima, Elena Pânzaru-Belinschi ş.a. Ca dascăl, m-am străduit, pe de o parte, să 
dau studenţilor mei cunoştinţe cât mai profunde şi necesare de lingvistică teore- 
tică şi aplicativă, iar, pe de altă parte (şi concomitent), să le cultiv dragostea faţă 
de neam, istorie, cultură naţională. Cu această ocazie, aş dori să amintesc spusele 
domnului profesor Paul Bran, primul rector al Academiei de Studii Economice 
din Moldova, care, într-un interviu, remarca: „Un filolog predă cea mai de preţ 
disciplină universitară — iubirea de ţară şi de neam” (vezi „Literatura şi Arta”, 25 
decembrie, 1997, p. 3). Îndrăznesc să cred că m-am achitat onorabil de misiunea 
mea de dascăl „cu-a lui haină roasă-n coate” (M. Eminescu). 

— Stimate domnule Profesor, un titular de catedră e, prin tradiţie, şi un 
cercetător ştiinţific în domeniul profesat... 

— Mai mult, aş zice că e o condiţie sine qua non să facă, în mod constant, 
investigaţii ştiinţifice, să-şi creeze o concepţie proprie, s-o promoveze prin publi- 
caţii, prin cursuri şi seminarii. Cu ajutorul Celui-de-Sus, am reuşit să scriu şi să 
public singur (şi în colaborare) vreo 34 de cărți (monografii, manuale, dicţionare, 
materiale didactice etc.) şi peste 500 de articole (ştiinţifice, de popularizare, re- 
cenzii, rezumate etc.). Am abordat probleme de sintaxă (descriptivă, transforma- 
țională, contrastivă), de lingvistică generală şi romanică, de sociolingvistică, de 
punctuație, de filologie clasică (latina), de cultivare a limbii materne ş.a. (vezi: 
Ion Madan. Stindard al limbii române. Profesorul Anatol Ciobanu la 70 de ani. 
Biobibliografie, Chişinău, U.S.M., 2004). 

— Sunteţi un recunoscut şi apreciat pedagog şi om de ştiinţă. Ce calități 
trebuie să ai, ca să te urmeze discipolii? 

— Ca să devii un îndrumător, un punct de reper pentru alţii, trebuie, în pri- 
mul rând, să stimezi oamenii, să-i iubeşti pe tinerii care te înconjoară, să-i atragi prin 
exemplul tău personal, să stimulezi chiar (la început) şi naivele lor încercări în cerce- 
tare. Numai savantul care se bucură de încredere, respect şi dragoste din partea celor 
din preajma lui poate forma o şcoală ştiinţifică, de cercetare, cu tinere talente, direcți- 
onându-le just aptitudinile şi înclinațiile. Până în prezent am pregătit 29 de doctori în 
filologie şi 4 doctori habilitaţi (Vasile Pojoga, Gheorghe Colţun, Irina Condrea, Ghe- 
orghe Moldovanu). Am reuşit să le propun teme care „i-au apucat de inimă” şi, tocmai 
din acest motiv, au muncit cu pasiune şi şi-au susţinut cu brio tezele de doctorat în 
centrele universitare din Chişinău, Moscova, Minsk. Astăzi ei se află pe şantierele 
învățământului din Republica Moldova, România, Austria, Germania. 

— Când, cum aţi descoperit vocaţia Dumneavoastră pentru filologie, în ge- 
neral, şi pentru lingvistică, în special? 

— Poate părea neverosimil, dar dragostea (gr. philos) pentru cuvânt (gr. lo- 
gos) am deprins-o de la mama mea, care era aproape analfabetă. Cu toate aces- 
tea, avea harul vorbirii frumoase, nuanţate, expresive în graiul din Nordul Ba- 
sarabiei. Când torcea iarna sau când ne duceam la prăşit vara, ea fredona mereu 
cântece populare, spunea rugăciuni, ghicitori, cu alte cuvinte, „nu-i tăcea gura 
niciodată”. Când eram elev, mama recursese la un şiretlic, de care mi-am dat 
seama abia când am ajuns mare: ea mă obliga să-i citesc, din manuale de limba 
şi literatura română, poezii, povestiri, poveşti, fragmente din operele clasicilor, 
pe care ni le dădea învățătorul pentru acasă. Mama era numai ochi şi urechi la 
cele ce citeam cu voce tare, mă punea să repet unele cuvinte şi fraze, să le explic 
mai pe înţeles etc. Astfel ea deprindea limba literară odată cu mine... 

Mai târziu, la şcoala medie de cultură generală (din com. Târnova), la 
Şcoala Pedagogică (Normală) „Boris Glavan” din oraşul Bălţi am avut noro- 
cul să-mi predea limba şi literatura „moldovenească” profesori care, până în 
primăvara lui 1944, reuşiseră să termine unii nişte clase de liceu, alţii nişte ani 

de universități din Iaşi, Bucureşti, Cluj. Paradoxul consta în faptul că aceşti 
profesori, care vorbeau o perfectă limbă română literară, erau puşi în situa- 
ţia să ne înveţe normele ortografice şi ortoepice, pe de-a dreptul infecte, ale 
aşa-numitei limbi moldoveneşti. Ne era milă de bieții noştri profesori (unii, 
cum am spus, cu studii liceale şi universitare româneşti), când vedeam cum 
se autoobligă ei, sărmanii, să ne ceară nouă, elevilor, să scriem şi să pronun- 
tăm: aşela (= acela), favă (= ţeavă), mulțămesc (= mulţumesc), zâua (= ziua), 
săcară (= secară) etc. Cu pietate îmi amintesc de profesorii mei de limbă şi 
literatură: Boris Gurămultă, Bartolomeu Musteaţă, Vitalie Voitovschi, Bela 
Vinograd. În atmosfera lingvistică şi politică de atunci, extrem de tulbure 
şi apăsătoare, ei reuşeau totuşi să insufle elevilor dragoste şi stimă faţă de 
slova maternă, faţă de logos, care, în viziunea profesorului Eugeniu Coşeriu, 
este „baza conştiinţei sau manifestarea conştiinţei morale a omului” (vezi E. 
Coşeriu, Politici lingvistice // Limbaje şi Comunicare, VI, Partea I, Editura 
Universităţii Suceava, 2001, p. 59). 

Vocaţia pentru lingvistică am descoperit-o deja la Facultate. Mai corect 
spus, primul meu profesor universitar, acad. Nicolae Corlăteanu, a intuit că am 
înclinații spre studierea problemelor de limbă. Domnia Sa m-a încurajat, m-a sti- 
mulat, îmi dădea însărcinări suplimentare, m-a îndrumat la scrierea tezelor de an 
şi a tezei de licenţă, ca, până la urmă, să-mi zică: Vade mecum —,mergi cu mine” 
în lumea ştiinţei lingvistice. Şi eu cu bucurie (dar nu şi fără anume frică) l-am ur- 
mat... Sub conducerea profesorului N. Corlăteanu am scris şi am susţinut cu suc- 
ces prima mea teză de doctorat (1960), am publicat primele lucrări. Acad. Nicolae 
Corlăteanu a fost pentru mine „racheta de lansare” pe orbita ştiinţei filologice. 

A doua mare personalitate — care m-a făcut să înţeleg şi să mă descurc în 
multe probleme de lingvistică generală şi de gramatică, să-mi formez o concepţie 
lingvistică proprie, să observ şi să pricep „structurile de adâncime”, nu numai cele 
„de suprafaţă”, ale ştiinţei despre limbă, să însuşesc o metodologie lingvistică 
justă şi să aplic metode moderne de cercetare a faptelor de limbă — a fost dr. hab. 
prof. univ., membrul corespondent al Academiei de Științe din ex-Uniunea So- 
vietică, şeful Catedrei de Lingvistică Romanică a Universităţii „M. Lomonosov” 
din Moscova Ruben Budagov (1910-2001). A scris şi a publicat vreo 20 de mono- 
grafii, unele dintre ele fiind traduse în mai multe limbi, inclusiv în româneşte, de 
către discipolul său Gheorghe Mihăilă, reputat slavist, membru corespondent al 
Academiei Române. Între anii 1970-1972 am avut norocul să fiu ataşat la catedra 
profesorului R. Budagov pentru finisarea, sub conducerea ilustrului pedagog şi 
om de ştiinţă, a tezei de doctor habilitat cu tema Sintaxa verbelor semicopulative 
(analiză semantico-distributivă). Chiar şi după susţinerea tezei la Universitatea 
„M. Lomonosov” din Moscova, am întreţinut relaţii de lucru cu prof. R. Budagov 
şi catedra lui, până la decesul celebrului savant. 

— Prof. R. Budagov cunoştea limba română, era familiarizat cu situația 
lingvistică din fosta R.S.S. Moldovenească. 

— Da, prof. R. Budagov ştia foarte bine adevărul despre noi. Anume acest 
fapt l-a determinat să scrie, împreună cu un alt renumit lingvist, S. Bernştein, încă 
în anii '60 ai secolului trecut, un studiu intitulat Cu privire la unitatea de limbă 
româno-moldovenească. „Autorii acestor rânduri, la fel ca şi alți mulţi lingviști 
sovietici — se subliniază în studiu — au căzut într-un timp în greşeală, când se 
străduiau să depisteze o anumită „autonomie” a limbii moldoveneşti faţă de limba 
română. Ne-am străduit cât ne-am străduit, dar n-am reuşit să arătăm şi să de- 
monstrăm — pe bază de fapte concrete şi edificatoare — deosebirile dintre limbile 
română şi moldovenească. Unitatea de limbă româno-moldovenească s-a crista- 
lizat de foarte multă vreme, încă din perioada de formare a limbilor romanice. 
La ora actuală această teză este recunoscută de către toţi specialiştii care tratează 
problema în cauză. Teoria despre două limbi est-romanice... a adus mari preju- 
dicii lingvisticii sovietice. S-au irosit multe forţe şi mult timp pentru a demonstra 
teza eronată cum că moldovenii şi românii vorbesc limbi romanice înrudite, dar 
diferite. Dovezi în favoarea acestor teze nu au existat şi nici nu pot exista” (vezi 
culegerea Povară sau tezaur sfânt?, Chişinău, 1989, p. 355-356 sau revista „Nis- 
tru”, 1988, nr. 11). De la profesorul Budagov am avut de învăţat nu numai carte, 
ci şi faptul că un om de ştiinţă trebuie să aibă o poziţie civică distinctă, să fie 
principial, să se simtă obligat a spune lucrurile aşa cum sunt. 

— Ce nu ştie cititorul revistei noastre despre începutul carierei Dumnea- 
voastră de pedagog şi de om de ştiinţă? 

— Am început să „predau”, de pe când eram elev, la şcoala primară. Cum? 
Foarte simplu: învățătorii mă obligau să-i ajut pe elevii mai slabi la carte, adică să 
le explic temele. Şi aceasta o făceam sau la şcoală după lecţii, sau acasă. O atare 
„misiune” aveam şi în clasele superioare, şi la Şcoala Pedagogică (Normală) şi 
chiar la facultate. În anii de doctorantură (1956-1959) eram invitat în fiecare vară la 
Şcoala „Boris Glavan” şi la Institutul Învăţătoresc din Bălţi, unde predam la secţia 
fără frecvenţă disciplinele: „Sintaxa”, „Literatura română veche”, „Limba latină”. 
Astfel, volens-nolens acumulam experienţa atât de necesară unui conferențiar 
universitar. Ca om de ştiinţă, am început prin observarea şi comentarea faptelor de 
limbă, prin studierea şi conspectarea operelor unor somităţi lingvistice ca Fr. Diez, 
W. Meyer-Lübke, O. Jespersen, A. Meillet, F. de Saussure, H. Schuchardt, Iorgu 
Iordan, Ov. Densusianu, Al. Philippide, Al. Graur, A. Potebnea, F. Fortunatov, 
V. Vinogradov, R. Budagov, VI. Şişmariov, L. Şcerba şi mulți alții. Şi astăzi 
mai apelez, din când în când, la notițele făcute în prima tinereţe. Şi mai e ceva. 
Pătrundeam în „tainele” limbii române prin filiera latinei şi francezei. Mă pasionau 
similitudinile şi divergenţele în vocabularul limbii române şi în structura ei 
gramaticală în comparaţie cu alte limbi. Acad. Iorgu Iordan scria că „pentru a 
cunoaşte mai bine o limbă, pentru a pătrunde puţin mai adânc în structura ei, este 
nevoie să o comparăm cu alte limbi, în primul rând cu acelea care fac parte din 
acelaşi grup genealogic, luându-se în consideraţie, înainte de toate, trăsăturile 
ei specifice, care o disting de celelalte limbi...” (Iorgu Iordan, Scrieri alese, 

Bucureşti, 1968, p. 111). Pasiunea de a analiza limba română în contrast cu alte 
limbi (romanice şi neromanice) nu m-a părăsit nici până în prezent. 

— Tânăra generație cunoaşte foarte puţin condiţiile în care funcţiona Fa- 
cultatea de Litere a Universităţii de Stat din Moldova în primii ani de la fondarea 
ei. Referiţi-vă, vă rog, la această perioadă, la oamenii care au învăţat şi au mun- 
cit împreună cu Dumneavoastră. 

— Universitatea de Stat din Moldova a fost deschisă în toamna anului 1946. 
Eu am devenit student în 1951. M-a impresionat mult atunci frumuseţea blocului de 
studii (str. Kogălniceanu, 65), ordinea din exteriorul şi din interiorul clădirii, con- 
tingentul foarte variat al studenţilor (alături de cei de 17-19 ani se aflau în sălile de 
studiu demobilizaţi din armată, participanţi la război, invalizi, mulţi familişti). La 
facultăţi, cu excepţia celei de istorie şi filologie, aproape toate disciplinele se predau 
în limba rusă, ceea ce constituia un obstacol pentru studenţii veniţi de la ţară, mai 
ales la facultăţile cu profil real. Se ştie că omul gândeşte în baza limbii, dar dacă nu 
posedă limba de instruire, nu poate să acumuleze informaţii şi să-şi redea gândirea. 
Încă Prosper Mérimée scria că „La langue a été donnée à homme pour exprimer 
sa pensée”. Noi, studenţii basarabeni, ne simţeam complexaţi din cauza barierei 
lingvistice. La Facultatea de Istorie şi Filologie (Secţia limbă şi literatură) se ţineau 
în limba „moldovenească” unele discipline ca literatura (veche, clasică şi contem- 
porană), limba (fonetica, morfologia, sintaxa, lexicul), dialectologia, introducerea 
în lingvistică, istoria limbii, folclorul, lingvistica generală. Restul cursurilor (ge- 
nerale) erau predate în limba rusă. Colegi de grupă academică mi-au fost regre- 
tatul Gheorghe Malarciuc — prozator şi dramaturg; Ion Eţcu — doctor hab., profe- 
sor; Tudor Cotelnic — doctor hab., profesor ad-interim; Lazăr Ciobanu — cercetător 
ştiinţific la A.Ş.M., istoric literar, Ion Zaporojan — lexicograf la A.Ș.M., doctor în 
filologie; Boris Novac — funcționar la muzeu. Aceştia (în afară de Gh. Malarciuc 
şi L. Ciobanu) se mai află pe șantierul filologiei şi culturii naționale. Sunt oameni 
oneşti, specialişti de performanţă, prietenoși, sociabili şi militanţi activi pentru 
adevărul ştiinţific privind limba, cultura şi istoria neamului nostru. Câţiva colegi 
de grupă, care au funcţionat ca pedagogi, bibliotecari etc., s-au petrecut din viaţă: 
Pavel Ababii, Pavel Armaşu, Valeriu Zelinschi, V. Vişnevschi, Alexei Cudrineţki, 
Alexandru Anghelici, Dumitru Tăbăcaru. Să le fie ţărâna uşoară! 

— Cine sunt profesorii, dascălii — în plan ştiinţific, dar şi pedagogic — care 
v-au marcat destinul? 

— Dacă e să mă refer numai la destinul meu, un rol decisiv pe vremea studiilor 
universitare l-au jucat doi profesori: Nicolae Corlăteanu, care a îndrumat preocupările 
mele ştiinţifice, şi Ion Racul (decan, mai apoi prorector), care m-a salvat de trei ori, 
când mă aflam pe muchie de cuțit, fiind turnat „unde trebuia” pe motive extraştiinţi- 
fice. Înţelegând că mi se impută în mod exagerat unele lucruri de ordin politico-ideo- 
logic, profesorul meu de literatură şi prorectorul pentru activitatea didactică a U.S.M. 
Ion Racul mi-a luat apărarea, a pledat pentru cauza mea în faţa rectorului de atunci, 
Victor Cepurnov (probabil, şi în faţa altor demnitari), şi eu am fost lăsat în pace, să mă 

ocup de carte. Cât despre ceilalți profesori, care mi-au predat pe vremea studenției, 
păstrez cu sfinţenie în memorie amintirea Fainei Cojuhari, a lui lon Mocreac, Andrei 
Borşci, Boris Bâhov, Vasile Soloviov, a Claudiei Nicov (profesoară de limba latină), 
a lui Leonid Pancratiev (profesor de latină şi slavă veche). Un loc cu totul aparte îl 
ocupă profesorul Vasile Coroban (literat-enciclopedist, critic literar şi polemist teme- 
rar) şi profesorul lon Osadcenco (mare sufletist, excelent specialist în domeniul litera- 
turii clasice româneşti, un neîntrecut cunoscător de snoave, vorbe de duh şi versuri pe 
care le rostea pe dinafară în circumstanţe potrivite). 

— În ultimul deceniu al secolului trecut aţi colaborat neîntrerupt cu 
Eugeniu Coșeriu. Cum l-aţi descoperit pe marele nostru profesor şi ce a însemnat 
prestanța acestui savant pentru Dumneavoastră? 

— Indirect l-am cunoscut pe Eugeniu Coşeriu, lingvistul numărul unu al 
secolului XX, prin lucrările ce i se traduceau, în rusește, la Moscova. Abia înce- 
pând cu 1991, când savantul s-a decis să-şi viziteze baştina (după 51 de ani), am 
avut fericita ocazie să fac cunoştinţă cu el. M-am aflat în preajma „Colosului de 
la Tübingen” în septembrie 1991, când a fost propus pentru alegerea în calitate 
de membru de onoare al A.Ş.M.; în iulie 1993 — la Congresul al XVIII-lea al 
A.R.A. (Academiei Româno-Americane), care şi-a desfăşurat lucrările la Chi- 
şinău. La 4 noiembrie 1993 Senatul U.S.M. i-a conferit titlul onorific de doctor 
honoris causa şi eu am prezentat laudatio. Nu mi-a fost uşor să pregătesc această 
conferinţă, pentru că, pe atunci, opera savantului, practic, era absentă în biblio- 
tecile din Chişinău. După aceasta, s-a legat între noi o strânsă prietenie. L-am 
însoţit ulterior (împreună cu alți colegi) ori de câte ori venea în Republica Mol- 
dova, fiind oaspete dorit şi aşteptat la A.$.M., la Uniunea Scriitorilor, la Casa 
Limbii Române sau la redacţia revistei „Limba Română”, al cărei mare animator 
era, la Universitatea de Stat „Alecu Russo” din Bălţi... Ultima mea revedere cu 
acad. Eugeniu Coşeriu s-a produs în octombrie 2001 la Universitatea „Ştefan 
cel Mare” din Suceava, unde a fost organizat Colocviul internaţional de ştiinţe 
ale limbajului, In honorem Eugen Coșeriu. Am avut inspirata idee de a propune, 
la una din şedinţele Colocviului, candidatura ilustrului savant lingvist şi filozof 
Eugeniu Coşeriu la Premiul Nobel. Ideea a fost susţinută cu entuziasm de parti- 
cipanţii la Colocviu. Deşi suferind, profesorul E. Coşeriu a prezentat în plen un 
foarte original şi profund raport privind politicile lingvistice, tratând, în special, 
două probleme dificile: natura politică a limbajului şi limba moldovenească — „o 

fantomă lingvistică”. Referentul a demonstrat cu fapte peremptorii că două nume 
diferite pentru aceeaşi limbă (în cazul nostru: „moldovenească” şi română — A.C.) 
înseamnă dezbinarea, despărțirea comunităţii lingvistice, fapt care poate duce la 
masochism lingvistic, la autodistrugere a propriei identități istorice (vezi volumul 
Limbaje şi Comunicare, VI, Partea I, Suceava, 2001, p. 66-67). E de subliniat în 
mod expres că prof. E. Coşeriu a militat constant şi permanent pentru adevărul 
ştiinţific privind limba şi istoria neamului nostru. În studiul său capital Latinitatea 


orientală prof. E. Coşeriu concluziona: „A promova sub orice formă o limbă mol- 

dovenească, deosebită de limba română, este, din punct de vedere strict lingvistic, 
ori o greşeală naivă, ori o fraudă ştiinţifică; din punct de vedere istoric şi practic e 
o absurditate şi o utopie; din punct de vedere politic e o anulare a identităţii etnice 
şi culturale a unui popor şi deci un act de genocid etnico-cultural” (vezi antologia 
Limba română este patria mea. Studii. Comunicări. Documente, „Grai şi Suflet”, 
Chişinău, 1996, p. 30-31). O mai adecvată definiţie a „moldovenismului primitiv 
şi anacronic” nici că se putea da! 

— Valeriu Rusu este o altă distinsă personalitate a ştiinţei şi culturii noas- 
tre, un reprezentant marcant al Limbii Române în Franţa. În ce împrejurări l-aţi 
cunoscut pe domnul Valeriu Rusu? 

— În iarna lui 1996, cu susţinerea Fundaţiei „Soros” (Moldova), am obţi- 
nut o delegaţie de 45 de zile la Universitatea din Aix-en-Provence — Marseille-l 
(Franţa) la Departamentul Lingvistica Comparată a Limbilor Romanice şi Ro- 
mână. Înainte de a pleca la destinaţie, i-am telefonat profesorului Valeriu Rusu, 
care — spre plăcuta mea surprindere — m-a rugat să-i aduc de pe sfintele şi neui- 
tatele locuri de baştină câteva crenguţe de măr şi o pungă de pământ. Ajuns în 
Franţa, am rămas totalmente vrăjit de Omul, Profesorul şi Savantul Valeriu Rusu. 
Chiar la prima lui prelegere, a prezentat studenţilor „trofeul” pe care i l-am adus 
şi m-a rugat să le vorbesc tinerilor francezi despre Republica Moldova, cu cât mai 
multe amănunte privind istoria, cultura, limba, obiceiurile, religia etc., lucru pe 
care l-am făcut cu mare plăcere. Timp de câteva săptămâni am admirat măiestria 
pedagogică, arta oratorică, harul cu care l-a înzestrat Dumnezeu pe compatrio- 
tul nostru Valeriu Rusu, o adevărată enciclopedie filologică şi istorică, modus-ul 
exprimandi care electrizează şi fascinează auditoriul studenţesc. Atunci, dar şi 
mai târziu — am fost în mai multe rânduri invitat la Aix — mi-am dat seama de ce 
studenţii francezi (vorbitori ai unei limbi cu circulaţie internaţională) se înscriau 
cu zecile şi sutele la specialitatea „Limba şi Literatura Română” în chiar ţara lor 
natală! Ei veneau, în primul rând, să facă şcoală şi carte la profesorul, basarabean 
de origine, Valeriu Rusu, care a reuşit să fondeze la Aix un centru de cercetare 
ştiinţifică a filologiei române şi a obţinut dreptul de a pregăti doctoranzi şi de a 
le conferi titlul de doctor în filologie cu specialitatea limba şi literatura română. 
Sub conducerea profesorului V. Rusu funcţionează un Seminar de traducere din 
limba română în limba franceză. Au fost publicate în ediţii bilingve zeci şi sute de 
poezii de-ale scriitorilor din România şi din Republica Moldova. Vom aminti aici 
numai unele dintre ele: Anthologie de la creation poétique de Mihail Eminescu, 
réalisée sous la direction de Valeriu Rusu. Publication de l’Université de Provence, 
1990, 500 p.; Echos poétiques de Bessarabie (Moldavie) — Ecouri poetice din 
Basarabia (Moldova), Chişinău, Editura Ştiinţa, 1998, 294 p.; Vasile Romanciuc. 
Un oeil — Un ochi, Ploieşti, 2000, 68 p. Un efort însemnat a depus familia Rusu 
pentru a traduce şi a edita Țiganiada lui Ion Budai-Deleanu (vezi 7siganiada 
ou Le Campement des Tsiganes, traduction du roumain: Romaniţa, Aurelia et 
Valeriu Rusu. Bucureşti, Editura Biblioteca Bucureştilor, 2003, 454 p.). Elita in- 

telectuală din Republica Moldova întreţine relaţii strânse cu domnul Valeriu Rusu 
şi doamna Aurelia Rusu (recunoscut eminescolog şi editor al scriitorilor clasici 
români). Remarcabilii filologi şi fidelii noştri prieteni au publicat, pe parcursul 
anilor, o mulțime de studii în revista „Limba Română”, în hebdomadarul „Litera- 
tura şi Arta”, au tradus şi continuă să traducă şi să publice în ediţii bilingve poezii, 
proză şi critică literară ale scriitorilor din Republica Moldova. 

— Stimate domnule Profesor, în anul curent se împlinesc 15 ani de la adop- 
tarea Legislaţiei lingvistice. Dumneavoastră aţi fost unul dintre participanţii ac- 
tivi la evenimentele ştiinţifice şi culturale ce au precedat ziua de 31 august 1989, 
zi ce urma Să fie una de demarcaţie în politica lingvistică de la noi. Care dintre 
acele întruniri le consideraţi decisive în procesul de restabilire a adevărului şti- 
ințific şi istoric? 

— Că vorbim aceeaşi limbă cu fraţii de peste Prut, am ştiut, am simţit, am 
conştientizat din anii de şcoală primară, când învăţam pe dinafară poezii şi frag- 
mente din clasici. Alta e că în perioada postbelică nu se mai putea afişa acest 
adevăr. Intelectualii basarabeni se revoltau în sinea lor, când auzeau spunându-se 
enormități despre limbă, dar, în fond, tăceau, dorind astfel să supravieţuiască. De 
fapt, nici nu prea avea cine să lupte pentru adevărul ştiinţific despre limba şi isto- 
ria neamului nostru, căci majoritatea oamenilor cărții se refugiaseră în primăvara 
anului 1944 peste Prut de frica represaliilor staliniste. lată un foarte incomplet, 
dar elocvent tablou privind cadrele din Basarabia: 

Numărul de învăţători, profesori şi alți intelectuali 
în Basarabia 


Nr. | Până la 1944 erau După 1944 au rămas 
1. | Judeţul Bălți — 2180 129 

2. | Judeţul Cahul — 1286 10 

3. | Judeţul Soroca — 980 18 

4. | Oraşul Bălţi — 240 13 

5. | Oraşul Chişinău — circa 500 | 70 


— Evident, în situația unei crize totale de cadre calificate cine putea să for- 
meze conştiinţa naţională a tineretului studios, să propage adevărul? 

— E o întrebare ce conţine şi răspunsul. Abia în perioada gorbaciovistă, 
după 1985, când s-a mai liberalizat viaţa, când ni s-au mai descreţit frunţile, când 
au început treptat să se sfarme cătuşele fricii, oamenii de bună credinţă, în primul 
rând scriitorii, apoi savanții, profesorii de toate gradele, ziariştii, redactorii de la 
radio şi televiziune, toţi intelectualii au ieşit în stradă, cerând să li se facă dreptate. 
S-au pus în mişcare şcolile, instituţiile de învățământ superior şi mediu de speci- 
alitate, funcţionarii de la diferite ministere etc. Personal, am participat, singur sau 
cu studenţii, la foarte multe întruniri de acest fel, organizate, în special, în Piaţa 


* Vezi ziarul „Coerckaa MonnaBus”, 28 februarie 1991. 

Marii Adunări Naţionale. Am activat, de asemenea, în Comisia Interdepartamen- 
tală, care se ocupa de examinarea problemelor limbii, alături de Ion Borşevici, 
Silviu Berejan, Alexandru Dârul, Ion Dumeniuk, Nicolae Mătcaş, Anatol Eremia, 
Ion C. Ciobanu, Nicolae Dabija, Maria Cosniceanu şi mulţi alţii. Dezbaterile în 
şedinţele Comisiei erau foarte aprinse. 

— O întrunire, la care aţi avut un cuvânt greu de spus, a fost cea din toamna 
anului 1988... 

— Institutul de Lingvistică al A.Ş.M. a invitat la Chişinău în toamna anului 
1988 pe toţi membrii Sectorului de Limbi Romanice de la Institutul de Lingvisti- 
că al A.Ş. a fostei Uniuni Sovietice, pentru a discuta situaţia lingvistică de la noi. 
La întâlnirea cu moscoviţii a fost prezentă floarea intelectualităţii din Chişinău (şi 
nu numai). Sala mare a Academiei noastre era arhiplină, zeci de persoane stăteau 
în picioare. Lumea voia să audă cuvântul decisiv al romaniştilor de la Centru. 
Mare ne-a fost surprinderea, când V. Solnţev, directorul Institutului de Lingvis- 
tică al Academiei de Ştiinţe a Uniunii Sovietice, membru corespondent al acestei 
instituţii, a declarat în alocuţiunea de deschidere că grupul de savanţi a sosit în 
Moldova nu pentru a lua decizii, ci doar pentru a face un schimb de opinii verbale. 
Sala s-a cutremurat de revoltă. Atunci m-am ridicat (din sală) şi am cerut insistent 
următoarele: 1) Romaniştii moscoviți să-şi expună opiniile despre trei probleme 
ce ne frământă — a) Recunoaşterea identităţii lingvistice moldo-române, b) Recu- 
noaşterea limbii de stat şi c) Recunoaşterea alfabetului latin (român) în Moldova; 
2) Să fie format ad-hoc un secretariat şi să se întocmească un proces-verbal al 
tuturor luărilor de cuvânt şi 3) La finalul şedinţei să fie adoptată o rezoluţie cu 
propuneri concrete pentru conducerea de vârf a republicii. 

— Deşi prezidiul şedinţei nu era încântat de propunerea Dumneavoastră, 
sub presiunea sălii entuziasmate şi nerăbdătoare, a acceptat-o totuşi. 

— Da, adevărat! Spre seara acelei zile istorice era deja elaborată o Rezoluţie 
favorabilă, cu opinii pozitive, despre limbă şi alfabet. Ea a constituit un argument 
forte în confruntarea noastră cu Puterea de atunci, ostilă mai ales alfabetului latin. 
(De altfel, în secretariatul acestei şedinţe au muncit aproape toată ziua cât a du- 
rat întâlnirea, din proprie dorinţă, înflăcărații militanţi pentru reforma lingvistică, 
doctorii în filologie Constantin Tănase, Vasile Bahnaru, Emil Mândâcanu ş.a.) 
Tot în acea zi memorabilă, seara, în drum spre casă, mi s-a întâmplat un accident: 
am căzut şi mi-am fracturat mâna dreaptă. Un prim ajutor mi-au acordat tinerii 
Constantin Tănase şi Vasile Bahnaru care m-au transportat la spital. 

— Legislaţia de la 1989 a sensibilizat pentru un anumit timp interesul faţă de 
limba română. Totuşi lucrurile nu au evoluat în sensul creării de condiţii reale, pen- 
tru ca limba română să reintre definitiv şi deplin în drepturile sale fireşti, să întruchi- 
peze calitatea de simbol şi de element definitoriu al statalității Republicii Moldova. 

— Legislaţia lingvistică adoptată de Sovietul Suprem al R.S.S. Moldoveneşti 
la 31 august 1989 a fost, fireşte, una de compromis. Pe de o parte, în Preambul, se 
recunoaşte identitatea lingvistică moldo-română, iar, pe de altă parte, nu este acceptat 

glotonimul „limba română”. Pe de o parte, se afirmă că „limba moldovenească” este 
de stat (oficială), iar, pe de altă parte, i se dă dreptul şi limbii ruse să fie utilizată în toa- 
te sferele vieţii economice, culturale, politice etc. Dacă nu ar fi fost alcătuite în felul 
acesta, legile despre limbă ar fi primit un vot de blam la şedinţa Sovietului Suprem. 
Acesta e tristul adevăr! Şi totuşi adoptarea celor trei legi în 1989 a fost o victorie, căci 
ne-au permis să scoatem din anonimat limba maternă, abandonând haina străină şi 
îmbrăcând-o în straiele ei tradiționale, cu crinii latini. De aici şi până la Suveranitate, 
Independenţă, Tricolor şi Stema de Stat rămâneau de făcut încă doi-trei paşi! 

— Cum apreciaţi, de pe poziţiile zilei de astăzi, Legislaţia adoptată la 1989? 

— Precizez: Legislaţia lingvistică adoptată în 1989 a fost un rău necesar. Pe 
atunci făceam parte din U.R.S.S., depindeam totalmente de politica antinaţională a 
P.C.U.S. Odată cu obţinerea Independenţei (27 august 1991), Parlamentul demo- 
cratic trebuia, de urgenţă, să întreprindă acţiuni epocale pentru Moldova şi poporul 
ei: prima — să elaboreze o Nouă Constituţie a Republicii Moldova şi a doua — să 
rediscute şi să refacă Legislaţia lingvistică. Spre marele nostru regret, deputaţii de 
atunci nu au găsit limbaj comun în privinţa acestor două acţiuni de valoare primor- 
dială pentru neamul nostru. În consecinţă, am rămas cu covata spartă. 

— De mai mult de 15 ani discutăm — în cadrul a diverse întruniri Ştiinţifice 
desfăşurate în republică sau peste hotarele ei — despre identitatea limbii şi a po- 
porului nostru. Problema rămâne „deschisă ” atâta vreme, cât nu este adoptat un 
document oficial, de stat, care să legifereze adevărul ştiinţific. Domnule Profesor, 
când, cum oare vom depăşi acest impas? 

— Guvernanţii noştri au înţeles, în sfârşit, că nu există două limbi romanice de 
est, că noi şi cei din dreapta Prutului vorbim aceeaşi limbă. În Concepția politicii 
naţionale de stat a Republicii Moldova se afirmă că „poporul moldovenesc şi popo- 
rul român folosesc o formă literară comună”. În acelaşi timp, însă, Concepția... nu 
admite glotonimul „limba română” pentru Republica Moldova, subliniind: „Având 
originea comună, dispunând de un fond lexical de bază comun, limba naţională 
moldovenească şi limba naţională română îşi păstrează fiecare lingvonimul său ca 
însemn identificator al fiecărei naţiuni: moldovenească şi română”. Dar e de obser- 
vat, en passant, că acelaşi glotonim, de exemplu, „limba spaniolă”, deserveşte nu 
numai Spania, ci şi aproape toate ţările Americii Latine, că glotonimul „limba por- 
tugheză” e utilizat în Brazilia, Angola, Mozambic şi în alte ţări. Savanţii moscoviți 
profesorii Ruben Budagov şi Samuil Bernştein, încă în 1961, scriau că „existenţa 
unei limbi unice pe cea mai mare parte a teritoriului României şi Moldovei nu poate 
leza nicidecum sentimentele naționale ale poporului moldovenesc, după cum limba 
germană literară unică, răspândită atât în Germania, cât şi în Austria, nu lezează 
sentimentele naţionale ale poporului austriac...”. Un alt lingvist rus de talie univer- 
sală, Rajmund Piotrowski, scrie, în această ordine de idei, următoarele: „Noi, roma- 
niştii din Rusia, Ucraina, de nenumărate ori am spus sus şi tare că limba băştinaşilor 
din Basarabia este cea română... A susţine că există o limbă „moldovenească” este 
o „aberaţie politică” (E. Coşeriu), este o greşeală gravă şi o incultură lingvistică”. 

Vom ieşi din impasul lingvistic ruşinos şi ridicol, în care am ajuns, numai atunci, 
când în capul mesei se va afla ştiinţa eternă, şi nu politicul efemer. 

— Într-un tulburător articol publicat recent în revista noastră afirmaţi că 
limba este un factor decisiv în politica naţională a statului. În Republica Moldova 
nu sunt create condiţii propice pentru buna funcţionare a limbii oficiale. Să nu 
ştie oare guvernanţii că tergiversarea, amânarea rezolvării echitabile a com- 
plicatei şi delicatei probleme poate avea consecinţe negative asupra climatului 
lingvistic, asupra esenței şi integrităţii noastre naţionale? 

— Opinia mea este că mulţi dintre guvernanţii noştri actuali îşi dau prea bine 
seama de situația jenantă (ca să nu spun mai mult), în care s-a ajuns, cu „politica 
lingvistică” din Republica Moldova. Societatea civilă e tensionată, se înmulţesc 
disensiunile pe motiv glotic între populaţia majoritară şi etniile minoritare ce nu-şi 
dau osteneala să însușească limba de stat, ci vorbesc şi continuă, în bună parte, să-şi 
instruiască odraslele în şcolile cu predare în limba rusă. Nu e greu de imaginat ce 
reacţie negativă se va produce în instituţiile de învăţământ de toate gradele, când 
se va încerca a se introduce cu forţa aşa-zisa limbă moldovenească în locul celei 
române, care s-a predat deja 14-15 ani. Cine va câştiga din eventualele scandaluri 
cu manualele de limba moldovenească, literatura moldovenească, cu rebotezarea li- 
ceelor, şcolilor etc.? Cauza? Nicidecum! Orice guvern care se respectă, orice parla- 
ment care emite legi, orice şef de stat — toţi in corpore — doresc să fie linişte în ţară, 
poporul să lucreze cu tragere de inimă, să-şi iubească pământul natal, să contribuie 
la înflorirea şi prosperarea neamului. Dar pentru aceasta trebuie lichidate disensi- 
unile de ordin lingval, create absolut artificial şi arbitrar. Practica internaţională 
demonstrează că în toate ţările (cu mai multe sau mai puţine etnii naţionale) există o 
singură limbă de stat (oficială), pe care trebuie s-o cunoască toţi cetăţenii acelei țări. 
Minorităţilor însă li se creează condiţii favorabile pentru a-şi păstra limba, cultura, 
tradiţiile, religia. În nici un caz însă limba unui grup minoritar nu poate pretinde a 
fi limbă de stat (oficială), după cum se întâmplă la noi, de pildă, în cazul limbii ruse 
(în acest sens a se vedea Carta limbilor regionale sau minoritare). Pentru a evita 
consecinţele negative ale climatului general din Republica Moldova şi ale celui 
lingvistic, în mod particular, guvernanţii noştri ar trebui să găsească, în sfârşit, vo- 
inţa politică de a se conforma adevărului ştiinţific privind identitatea şi integritatea 
noastră glotică, istorică şi de neam. În cazul în care această voinţă politică încă nu 
s-a „copt”, propun să fie declarat un Moratoriu asupra problemelor de limbă, pe un 
termen de 6 ani, răstimp în care, să sperăm, situaţia lingvistică din Republica Mol- 
dova se va limpezi. Trebuie să încetăm războiul lingvistic şi să ne îngrijim la modul 
concret de promovarea limbii de stat a republicii. 

— Domnule Profesor, să vă audă şi să vă urmeze îndemnul toată lumea. lar 
Dumneavoastră vă dorim sănătate, putere de muncă şi mulţi, mulți ani! 


Dialog: Alexandru BANTOŞ — Anatol CIOBANU 
Revista „Limba Română”, Chişinău, 2004, nr. 1-3, p. 28-41 


§ 2 LIMBA DE STAT, 
O NOUA LIMBA PE PAMANT? 
(fragment) 


[l] 

— Şi totuşi ce ar trebui să întreprindem ca să ne însuşim graiul şi să-l apă- 
răm de năpasta rusificării? 

— Să ne dezicem de românofobie, căci ea ne va duce la deposedarea de 
limbă. Să integrăm şcoala de toate gradele din Republica Moldova cu cea din 
România, folosindu-ne de aceleaşi programe de studii, de aceleaşi manuale etc. 
Generația tânără e mai receptivă la limbă şi în 2-5 ani republica se va umple cu 
oameni cunoscători ai graiului matern şi deschişi spre cultura europeană. Să citim 
opera marilor maeştri ai cuvântului: Eminescu, Alecsandri, Arghezi, Sadoveanu, 
Rebreanu, Cezar Petrescu, I. L. Caragiale, G. Călinescu, N. Stănescu, M. Sores- 
cu, Gr. Vieru, I. Druţă, D. Matcovschi, V. Beşleagă ş.a. Să frecventăm teatrele, să 
ascultăm emisiunile radiofonice, să vizionăm cele mai bune emisiuni televizate, 
să contactăm în mod direct cu fraţii de peste Prut. Să fim mereu receptivi la felul 
cum vorbesc bunii cunoscători ai idiomului român. Ar fi bine să reinaugurăm 
rubrica tradiţională „Cultura limbii” în fiecare ziar, hebdomadar sau revistă şi 
s-o susţinem în mod constant cu articole privind analiza concretă a unor abateri 
şi devieri de la norma literară. Să vorbim peste tot şi cu toţi cei ce ne înconjoară 
în limba română; să fie mereu auzit graiul nostru, căci numai în felul acesta el va 
fi deprins şi de cei care nu-l posedă încă. În acest sens are perfectă dreptate Pre- 
şedintele republicii domnul Mircea Snegur care, în discursul său radiotelevizat 
cu prilejul Sărbătorii „Limba noastră cea română” din 31 august 1992, a spus: 
„Limba de stat trebuie folosită mai frecvent de către toată populaţia care o posedă. 
Astfel le-am face un serviciu celor care n-o cunosc: vorbind cu ei în limba de stat, 
i-am ajuta s-o însuşească” (vezi „Sfatul Ţării”, 4 septembrie 1992). 

[k] 

— Ați amintit şi ați condamnat românofobia. Prin ce se manifestă ea la 
noi? 

— Aş vrea să menționez doar un aspect care provoacă nedumerire şi revoltă. 
Pe de o parte, la modul oficial se afirmă că Republica Moldova este un stat româ- 
nesc independent şi suveran, având aceeaşi limbă, istorie, obiceiuri etc. cu Țara. 
Pe de altă parte, mulți dintre cei de la conducere ocolesc cu mare atenție gloto- 
nimul „limba română” şi etnonimul corect „popor român”. Când e necesar a se 
pronunţa mai corect despre limba republicii, mulți şefi recurg la termenul, neutru 

în esenţă, „limba de stat”, ceea ce trezeşte indignare şi ironie. Atitudinea duplici- 
tară a unora faţă de adevărul istoric a fost de minune expusă într-un „Gong” din 
hebdomadarul „Țara” (17 martie 1992); 

„— Care e limba de Stat a Republicii Moldova? 

— Limba de Stat a Republicii Moldova este limba de stat. 

— În acest caz putem considera că pe pământ a apărut o nouă limbă: LIMBA 
DE STAT. 

— Aveţi perfectă dreptate. Aşa a fost, aşa este şi aşa va fi!”. 

Mă întreb şi eu: când oare o să avem curajul să spunem lumii adevărul curat 
că suntem români basarabeni (moldoveni), că vorbim româneşte, că avem aceeaşi 
istorie, cultură, obiceiuri, religie etc. ca fraţii noştri de sânge de peste Prut? Tă- 
răgănarea acestei mărturisiri induce în eroare poporul, pe oamenii neinformaţi, 
care se lasă uşor manipulaţi de neprietenii noştri. În acest sens îl susţin pe deplin 
pe Preşedintele Parlamentului nostru, domnul Alexandru Moşanu, care, într-un 
discurs recent, a subliniat că „a venit timpul să renunţăm categoric şi principial la 
termenul de „popor moldovenesc”, care nu este altceva decât o dogmă ce ni s-a 
impus de colonizatori pentru a ne separa de ceilalţi români, pentru a ne împinge 
pe drumul învrăjbirii între fraţi” (vezi „Sfatul Ţării”, 4 septembrie 1992). 

— Când moare o limbă şi de ce? 

— Se zice că o limbă moare odată cu dispariţia purtătorilor ei. Este justă 
această opinie, dar mai degrabă aş susţine, împreună cu Ion Pelivan, că „cine îşi 
uită limba va fi şters de pe faţa pământului”. O limbă moare când nu mai este uti- 
lizată în toate sferele vieţii. Un corp viu trăieşte atâta timp, cât pulsează sângele 
prin toate organele lui. Aceeaşi situaţie e şi cu limba naturală. Ei bine, dacă ar fi să 
analizăm mai concret starea limbii române din Republica Moldova, din raioanele 
de sud ale Basarabiei şi din Bucovina de Nord, am rămâne mult prea întristaţi. 
Rupând din corpul Republicii Moldova cele şase raioane transnistrene plus Tighi- 
na (încălcând prin asta de două ori imuabilitatea frontierelor noastre), separatiştii 
smirnovişti au abrogat actele legislative cu privire la limba de stat şi revenirea la 
grafia latină, au reîntronat limba rusă în viaţa publică, înlăturând-o pe cea română. 
În Transnistria limba lui Eminescu a fost din nou rebotezată în „moldovenească”, 
ea continuând a fi o nenorocită de cenuşăreasă cerşindu-şi cu disperare drepturile 
la masa impostorilor. Cei 40 la sută de români transnistreni (240.000 de suflete) 
sunt înjosiţi, umiliţi, batjocoriţi de tot soiul de vântură-lume, mercenari şi ucigași 
ordinari. Dacă se va continua aşa, asimilarea românilor din raioanele de est şi 
pierderea limbii lor sunt inevitabile. Să nu uităm că în 1924 în R.A.S.S.M., creată 
atunci, numărul moldovenilor atingea cifra de 800.000 de oameni. Unde sunt ei 
acum? La această întrebare nu e greu de răspuns... 

Se stinge puţin câte puţin limba noastră cea română în raioanele de sud 
ale Basarabiei (Cetatea-Albă, Ismail, Bolgrad etc.), în raioanele din Bucovina 

de Nord — străvechi teritorii româneşti nimerite pe mâini străine. Dar cei vreo 
500.000 de români moldoveni care prin vitregia sorții au ajuns cu traiul în Rusia 
(Siberia, Extremul Orient, Caucazul de Nord ş.a.), Kazahstan, Tadjikistan etc. îşi 
mai păstrează limba mamei? E greu de spus, căci autoritățile n-o protejează în 
niciun fel. 

Aşadar, poporul nostru a fost mai întâi dezbinat, dezmembrat, destrămat şi 
rusificat, iar limba lui se sufocă strangulată şi începe a pieri treptat, fragmentar, 
pe anumite segmente teritoriale. 

— Sunteţi chiar atât de pesimist? Ce ar trebui să facem să ne salvăm ca etnie? 

— Nu sunt pesimist, ci realist. Ca să salvăm fiinţa noastră etnică şi limba 
maternă, trebuie, mai întâi de toate, să revenim în frontierele noastre istorice şi 
legitime, ca „să dăm mână cu mână cei cu inima română”, căci numai unirea face 
putere! Ea ne va aduce izbăvire de toate relele ce ne-nconjoară, ne va salva inima 
şi sufletul, limba şi patrimoniul naţional. Dar pentru atingerea acestui suprem 
deziderat trebuie să muncim şi să luptăm, căci „Libertatea, spunea Avram lancu, 
eroul Revoluţiei de la 1848 din Transilvania — nu se cerşeşte, ea se cucereşte”, iar 
Dimitrie Bolintineanu scria în aceeaşi cheie: 

„Capul ce se pleacă paloşul nu-l taie, 

Ci cu umilinţă lanţu-l încovoaie”. 

Suveranitatea şi independenţa noastră vor rămâne literă moartă, dacă vom 
înţelege prea târziu că numai integrarea cu Ţara ne poate aduce prosperarea cea 
mult râvnită în toate domeniile şi sferele vieţii. 


Dialog: Vasile NASTASIU — Anatol CIOBANU 
Revista „„Materna”, nr. 10-11, 1992, p. 1-7 


§ 3 LIMBA ROMÂNĂ, MAREA DURERE 
A FRAȚILOR NOȘTRI DIN BASARABIA 
(fragment) 


— V-aş ruga să ne împărtăşiți câteva gânduri sincere, aşa cum a fost şi in- 
tervenţia Dumneavoastră din şedinţa de închidere a Congresului filologilor... 

— Mi-a părut foarte bine că am putut participa la acest Congres al filologilor 
români de la Timişoara, având posibilitatea de a mă afla, pentru prima dată în via- 
ţa mea, într-un mediu lingvistic de o asemenea ţinută şi între fraţi. Manifestarea 
de la Timişoara mi s-a părut o adevărată sărbătoare a Limbii Române. M-aş referi, 
măcar în treacăt, la comunicările din plen ale dl acad. Ion Coteanu, a dnei profe- 
soare Mioara Avram care au abordat teme fundamentale referitoare la lexicul şi 
respectiv gramatica limbii române. Dna prof. Flora Şuteu, la rândul său, a făcut 
referiri preţioase la ortografia limbii române, condamnând cu multă prudenţă ten- 
dinţele pripite de reformare ortografică etc. 

— Ce interes a trezit acest Congres dincolo de Prut şi cine a reprezentat 
Republica Moldova la această manifestare ştiinţifică ? 

— Din Basarabia au venit 10 specialişti, majoritatea de la Academie, în frun- 
te cu dl prof. dr. Silviu Berejan, directorul Institutului de Lingvistică al Academiei 
de Ştiinţe a Moldovei, şi de la Universitatea de Stat din Moldova. Deci, după cum 
se vede, o participare numeroasă, dar mai ales de suflet. 

— Am aflat că punctul Dumneavoastră de vedere a trezit mult interes în 
rândurile participanţilor, fiind şi acum comentat. 

— Punctul de vedere la care vă referiţi este foarte clar şi exprimă, de fapt, 
o durere a noastră, a celor de dincolo de Prut. În perioada postbelică, mai ales, a 
fost introdusă forţat în Moldova teoria despre așa-zisele două limbi est-romanice: 
„limba moldovenească” şi limba română, pretinzându-se că ar fi două limbi dife- 
rite. Această „invenţie” a „limbii moldoveneşti”, separată de limba română, a dus 
la o adevărată tragedie, chiar dacă n-a avut sorți de izbândă. Ni s-a interzis utili- 
zarea dicţionarelor româneşti, literatura română, studiile de specialitate publicate 
în România. Deci noi, în Basarabia, a trebuit să fabricăm singuri, să inventăm o 
limbă literară „moldovenească”, ceea ce e imposibil absolut de justificat. Pe scurt, 
un adevărat sacrilegiu! Aşa ceva nu trebuie să se mai întâmple. După părerea mea, 
Congresul trebuia să se pronunţe ferm, că există o singură limbă română, pe care 
o vorbesc şi cei din România de astăzi, şi cei din Basarabia, din Bucovina de Nord 
şi de pretutindeni. Intervenţia mea a stârnit însă opinii controversate. De fapt şi 
acad. Graur, în 1953, probabil în urma unor indicaţii de sus, a susţinut fără vreun 

argument ştiinţific, fireşte, existenţa a două limbi romanice. Scria cam aşa: Uite 
cum un dialect s-a transformat în limbă... De parcă un dialect se poate transforma 
peste noapte în limbă!!! Dar, peste câţiva ani, şi-a dat seama de ridicolul situaţiei 
şi în ediţia următoare a cărţii şi-a retras opinia, de fapt, pagina cu pricina. Însă for- 
tele reacționare din Republica Moldova, rusofilii, mai bine zis rusofonii — şi avem 
peste un milion dintr-aceştia — se tem să spună că noi, basarabenii, suntem români 
şi mai ales că vorbim aceeaşi limbă. S-a inventat teoria „bilingvismului armoni- 
os”, deşi pentru noi nu era deloc armonios. Am fost oarecum obligaţi să învăţăm 
două limbi, şi le-am învăţat, în timp ce ei au rămas monolingvi şi nu se bucură 
când aud că noi vorbim în limba română. Nici alfabet nu voiau să ne dea, dar în 
cele din urmă, în 1989, am obţinut cele trei legi, după cum ştiţi: cea despre limba 
de stat (dar, din păcate, tot „limba moldovenească” i se spune astăzi, nu română!); 
legea despre revenirea la grafia latină şi a treia — despre funcţionarea limbilor pe 
teritoriul Republicii Moldova. Acum în Parlament se lucrează la pregătirea unei 
noi Constituţii a Republicii Moldova şi ridicolul cel mare va fi la apariţia ei, când 
chiar în art. 1 va fi scris, probabil: Moldova este o republică suverană, este stat 
românesc şi are ca limbă oficială „limba moldovenească”. Este un nonsens. Mai 
există în lume ţări, care vorbesc aceeaşi limbă: Austria şi Germania. Noi facem, 
în schimb... pe mortu-n păpuşoi cu sacul plin. Pe de o parte, vorbim de relaţiile 
noastre cu România, trimitem elevi şi studenţi să înveţe acolo limba română, dar 
când se întorc o transformă din nou în... „limba moldovenească”. Eu am declarat 
şi în Parlamentul nostru din Chişinău că este o eroare, o minciună a secolului, 
mare şi grosolană. Am scris chiar şi în presa noastră în Basarabia. Dar, vedeţi, 
una este să spui, şi alta este să ia cineva decizii. De aceea am şi cerut la Congresul 
de la Timişoara şi cer şi acum ca savanții să spună răspicat că este vorba despre o 
singură limbă. Din păcate, părerile au fost împărțite şi problema a rămas cumva 
suspendată. D1 prof. Dumitru Irimia de la laşi a căutat, cum se zice, „să împace 
şi capra, şi varza”, propunând un punct în rezoluţia finală care prevede faptul că 
„Societatea Filologilor Români se obligă să ajute la dezvoltarea limbii române în 
alte ţări: Moldova, Albania, Grecia...”. Dar noi nu suntem români din Albania, 
ci din Basarabia, a cărei soartă a fost cu totul alta. Aşteptam deci, de la Congres, 
să se spună pe şleau că este vorba despre o eroare care s-a făcut cândva şi că ne 
dezicem de teoria celor două limbi literare, pentru că în realitate este vorba despre 
o singură limbă romanică de est — limba română, pe care o vorbesc românii de 
pretutindeni. 

— Domnule Profesor Anatol Ciobanu, am reţinut din prima parte a intervi- 
ului cu Dumneavoastră că trebuie spuse lucrurilor pe nume măcar în al 12-lea 
ceas, pentru că altfel istoria nu ne va ierta... 

— Exact. Pe noi, basarabenii, ne desparte doar un râuşor de patria-mamă. În 
plus, aproape 65 la sută din populaţia republicii sunt români. Mai exact, există în 

total 560 de mii de ruşi, 600 de mii de ucraineni, alte etnii mai mici şi 2.800.000 
de români în Basarabia de astăzi, care, după cum se ştie, este decapitată la nord şi 
amputată la sud, pentru că Ismailul, Cetatea Albă i-au fost luate în 1940. 

— Deci înțeleg că Dumneavoastră vorbiți în numele acestor milioane de 
români. 

— Eu vorbesc în primul rând în numele adevărului. Adevăr care la noi în Ba- 
sarabia se spune, dar aici, în România, nu se spune încă în întregime. M-am mirat 
foarte mult că savanții români sunt mai „precauţi” decât noi, cei de acolo, aflaţi, 
cum se zice, în gura lupului. Aici observ că mulţi se feresc a spune lucrurilor pe 
nume. Or, a recunoaşte un adevăr nu înseamnă a obliga guvernul român sau Sena- 
tul să facă o lege despre asta. Noi, oamenii de ştiinţă, suntem obligaţi să spunem 
adevărul. Problema este cea pe care am ridicat-o şi în Congres: cu ce plecăm noi 
acasă, în Moldova? Să spunem că am ascultat vorbindu-se despre sufixe, despre 
prefixe, despre adjective, despre formarea cuvintelor? Este foarte bine şi tot ce s-a 
spus am ascultat cu deosebit interes şi folos. Am şi cumpărat cărţi româneşti şi 
s-au tot donat foarte multe cărți româneşti. Dar problema limbii noastre, care ne 
doare cel mai tare? Mai mult, neprietenii noştri vor putea spune: vedeţi că nici ai 
voştri nu v-au susţinut? Înseamnă că există două limbi, nu una singură cum sus- 
ţineţi voi. Nici Congresul filologilor români nu a vrut să vă recunoască. Vă daţi 
seama că este o situaţie stupidă. De-asta sper că la Congresul viitor, care va avea 
loc peste doi ani, savanții vor avea mai mult curaj să spună adevărul despre limba 
noastră comună. Până atunci rămâne să ducem acasă un sentiment de nemulţu- 
mire, de nesatisfacție totuşi, în sensul că toţi academicienii şi profesorii care-şi 
puteau spune cuvântul nu şi l-au spus, probabil din dorinţa de a nu deranja politic 
anumite forţe. Mă bucur foarte mult că mulţi dintre cei prezenţi în sală ne-au în- 
teles suferinţa, cerând să se precizeze în rezoluţia finală că există o singură limbă 
romanică de est — limba română — nu două limbi. 


Dialog: Ilon MEDOIA — Anatol CIOBANU 
Ziarul „Românul liber”, 25 iulie 1991 


§ 4 DESPRE FRUNTAȘII MARII BĂTĂLII 
PENTRU LIMBA ROMÂNĂ AR TREBUI SĂ SCRIEM 
ŞI SĂ VORBIM MEREU GENERAȚIILOR TINERE 
(fragment) 


[...] De 14 ani (de când a apărut Constituţia Republicii Moldova) se tot vor- 
beşte, se scrie, se argumentează de către savanții din republică şi de peste hotare, 
cerându-se reformularea articolului al 13-lea în felul următor: „Limba oficială în 
Republica Moldova este limba română”. Muncă de Sisif, pentru că Parlamentul 
(mai exact, majoritatea parlamentarilor) manifestă o totală indiferenţă faţă de ar- 
gumentul ştiinţific, preferând politicul efemer şi de conjunctură. 

Numai primul Preşedinte al statului, Mircea Snegur, a avut convingerea că 
trebuie refăcut art. 13; a venit în Parlament cu o iniţiativă legislativă, prezentând 
şi istoricul Mesaj: „Limba română este numele adevărat al limbii noastre”, dar, 
spre marele regret al savanților, al oamenilor de bună credinţă, în general, parla- 
mentarii de atunci (aprilie 1995) au respins, prin vot secret, propunerea şefului 
statului, admițând în continuare mărul discordiei în Republica Moldova. 

e Demult a venit timpul ca Parlamentul şi Guvernul să purceadă la revizuirea 
şi înnoirea Legislaţiei lingvistice (aprobate încă în anul 1989 — pe vremea puterii 
sovietice). 

Oficial, această legislaţie se numeşte în felul următor: „Actele legislative 
ale R.S.S. Moldoveneşti cu privire la decretarea limbii moldoveneşti ca limbă 
de stat şi revenirea ei la grafia latină” (publicate sub formă de broşură în 1990). 
Aceste „acte” s-au învechit moral şi faptic şi nu corespund deloc nici cu „Decla- 
raţia despre suveranitatea Republicii Moldova” (1990), nici cu „Declaraţia despre 
Independenţă” (27 august 1991), în care stă înscris cu litere de aur că româna este 
limba de stat în Republica Moldova. 

Accentuăm că „Actele...” blochează, de fapt, funcţionarea liberă şi totală a 
limbii oficiale, pentru că în 20 din cele 32 de articole se aminteşte că şi limba rusă 
„este limbă de comunicare între naţiuni...” (art. 3), că „se asigură traducerea în 
limba rusă a documentelor în organele de stat...” (art. 9), că „lucrările de secretariat 
pot fi efectuate în limba rusă...” (art. 12), că „documentaţia care se expediază peste 
hotarele R.S.S.M. se întocmeşte în limba rusă...” (art. 14), că „lucrările de notariat 
se efectuează în limba de stat sau în limba rusă” (art. 17), că „R.S.S.M. garantează 
dreptul la educaţia preşcolară, la studii medii de cultură generală, medii de speciali- 
tate, tehnico-profesionale şi superioare în limbile moldovenească şi rusă...” (art. 18, 
19), că „disertaţiile se susţin în limba moldovenească, rusă...” (art. 22), că „manifes- 

tările de importanţă unională se desfăşoară în limba rusă” (art. 23), că „denumirea 


Reflecţii lingvistice 323 


ministerelor, comitetelor de stat, departamentelor... se formează în limba de stat şi 
se traduc în limba rusă...” (art. 28), că „blanchetele oficiale, textele afişelor, anunţu- 
rile publice..., denumirile mărfurilor, instrucţiunile referitoare la ele... se întocmesc 
în limba de stat şi în limba rusă...” (art. 27, 28, 29). 


Statul de la 1989 a declarat două limbi oficiale 

Din simpla enumerare a extraselor din „Actele lingvistice...” (1989) se ob- 
servă cu ochiul liber următoarele: 1) Statul a declarat de jure şi de facto 2 (două) 
limbi oficiale: aşa-zisa „moldovenească” şi rusa; 2) S-a legiferat „armoniosul” 
bilingvism moldo-rus, care niciodată nu s-a manifestat ca bilingvism, pentru că 
este conceput asimetric (moldovenii erau puşi în situaţia să înveţe rusa, iar ruşii 
nu au fost obligaţi să cunoască limba populaţiei majoritare); 3) Prin utilizarea 
masivă a limbii ruse, s-a stimulat mancurtizarea limbii oficiale (române) în Re- 
publica Moldova: prin folosirea nejustificată a multor cuvinte, locuţiuni, termeni, 
structuri sintactice calchiate după modelele ruseşti (exemple din limbajul diurn: 
coroce, l-am mulțumit, la mine mama-i bolnavă, el lucrează şofer, trăiesc pe al 
doilea etaj, Ion s-a stroit, Maria îi invidiază Tamarei... etc.). 

e Ca un mijloc eficace şi benefic pentru ocrotirea limbii oficiale în Repu- 
blica Moldova (monitorizarea modului ei de utilizare în diverse sfere ale vieţii 
publice, pentru organizarea controalelor lingvistice în teritoriu) ar fi redeschide- 
rea Departamentului limbii oficiale sub egida Guvernului. Alcătuit din specialişti 
de marcă şi ramificat pe sectoare, Departamentul ar concentra toate problemele 
legate de uzul în sens larg al limbii de stat. 

— În ultimii ani au răsunat reproşuri întemeiate şi argumentate în privința 
calităţii învățământului preuniversitar şi universitar. Dumneavoastră ce notă îi 
puneţi? Care ar fi punctele sale cele mai slabe? 

— Învăţământul preuniversitar e în criză din două motive: 

a) Curriculumul este foarte încărcat la toate disciplinele, inclusiv la „Limba 
şi Literatura Română”. Se introduc, în mod forţat, multe noţiuni complicate, teo- 
retice care depăşesc treapta de liceu sau gimnaziu. Fiind revizor şcolar, M. Emi- 
nescu promova principiul: Non multa, sed multum — „Nu multe, ci mult” (maxima 
aparţine retorului latin, autor al Tratatului de retorică Quintelianus — aprox. 30- 
100 e.n.). Elevul trebuie să înţeleagă bine abc-ul cutărei sau cutărei ştiinţe, pe 
urmă va merge mai departe şi singur, dacă e înzestrat de Dumnezeu. 

b) Învăţământul preuniversitar a început să piardă mult din cauză că lip- 
sesc cadre pedagogice. Absolvind universităţile cu profil pedagogic, mulţi tineri 
refuză să plece la muncă în licee, gimnazii etc., pentru că salariile mizere abia le 
asigură subsistenţa. Tineretul contemporan e foarte pragmatic: puţini sunt dispuşi 
să facă „munci patriotice”. Un absolvent al Universităţii, care se află 18-20 de ore 
pe săptămână în faţa elevilor, apoi mai şi organizează un şir de activităţi extraşco- 
lare, trebuie asigurat măcar cu ceea ce se cheamă coșul minim de existenţă. 

— De fiecare dată, de sărbătoarea limbii române, ne amintim cu drag şi îi 
pomenim cu un cuvânt bun pe acei care au luptat pentru drepturile limbii române 
şi care nu mai sunt printre noi: I. Dumeniuk, S. Berejan, N. Corlăteanu, E. Co- 
şeriu... Fiecare dintre ei a intrat în istoria luptei noastre cu statura, cu nota lui 
distinctă, cu aportul deosebit al fiecăruia în parte. Am fi bucuroşi să-i definiţi ca 
personalităţi / caractere ce s-au manifestat pe plan social şi ştiinţific. 

— Despre martirii Mişcării de Eliberare Naţională (anii 1987-1991), despre 
fruntaşii marii bătălii pentru limba noastră cea română, pentru alfabetul nostru tra- 
dițional latin, pentru identitatea glotică şi etnică a neamului românesc ar trebui să 
scriem şi să vorbim mereu generaţiilor tinere, educând astfel adevăratul patriotism. 
Scriitorul francez Antoine de Saint-Exupery spunea: „Cel plecat dintre vii este mai 
prezent şi mai puternic dacă îi este cinstită memoria”. Suntem obligați să punem câte 
o lumânare aprinsă pe criptele celor duşi la Domnul, care au militat prin cuvânt, prin 
scrieri, prin fapte concrete pentru cauza naţională. Din cohorta acestora fac parte prof. 
Ion Dumeniuk (fostul meu student, apoi coleg, ucrainean de origine), acad. Silviu 
Berejan (ale cărui merite le găsim în următoarele volume îngrijite de harnicul filolog, 
redactor-şef al revistei „Limba Română”, Alexandru Bantoş: a) S. Berejan, Itinerar 
sociolingvistic, Chişinău, 2007 şi b) Al. Bantoş, Retrospectivă necesară. Dialoguri, 
Chişinău, 2007); acad. Nicolae Corlăteanu (al cărui Testament se încheie în felul ur- 
mător: „Țineţi minte! — v-o spun în calitate de încercat drumeţ pe întortocheatele căi 
ale basarabenilor: Limba Română este numele corect şi adevărat al Limbii noastre şi 
ea trebuie să ne unească, să devină un izvor de bucurii pentru contemporani şi pentru 
cei ce vor veni după noi. Eu cred, cred sincer în izbânda limbii române şi a neamului 
românesc!”) (27 aprilie 2005; vezi cartea: Limba română — adevărata mea Patrie, 
Antologie filologică. Selecţia materialelor, prefaţă şi preliminarii de A. Ciobanu, Chi- 
şinău, Editura Litera, 2005, p. 983); prof. Eugeniu Coşeriu (care, criticându-i pe cei ce 
susțin că există o limbă moldovenească, a exclamat: „Cu câteva cleioance, cu câteva 
sârnice şi cu câţiva baistruci nu se face o limbă!”. Şi mai departe a emis istorica frază: 
„a promova sub orice formă o limbă moldovenească, deosebită de limba română, 
este, din punct de vedere strict lingvistic, ori o greşeală naivă, ori o fraudă ştiinţifică; 
din punct de vedere istoric şi practic e o absurditate şi o utopie; din punct de vedere 
politic e o anulare a identităţii etnice şi culturale a unui popor şi deci un act de genocid 
etnico-cultural”) (vezi revista „Limba Română”, nr. 3 (15), 1994, p. 25). 

Toată recunoştinţa ar trebui adresată şi altor militanţi care, spre regretul nostru, 
au părăsit prematur „viaţa cea lumească”: prof. Vasile Melnic (Universitatea de Medi- 
cină şi Farmacie „N. Testemiţeanu” din Chişinău), prof. Ruben Budagov (Universita- 
tea „V. Lomonosov” din Moscova), prof. Stanislav Semcinschi (Universitatea „Taras 
Șevcenko” din Kiev), prof. Grigore Cincilei (U.S.M.), prof. Victor Banaru (U.S.M.). 


Dialog: Boris VIERU — Anatol CIOBANU 
„Natura”, 2008, august, p. 4-5 


CAPITOLUL VI 


IMAGINI 
ŞI DESTIN. 

e 1952. Militar la Vadul lui Vodă 2 aprilie 
1955. Student la U.S.M., anul IV ° 31 august 
1990, Piaţa Marii Adunări Naţionale. Cu soţia 
Margareta Ciobanu şi nepoata Eleonora Pripa * 
1965. Cu fecioraşul Silvian ° 1978. La biblio- 
© tecă 

E | 
e Iulie 1974. Cu prof. Ruben Budagov (Universitatea „M. Lomonosov” din Moscova) la Chişinău 
e 1993, Chişinău. Eugeniu Coşeriu pentru prima dată în Republica Moldova. De la stânga la dreap- 
ta: Anatol Ciobanu, Grigore Cincilei, Silviu Berejan şi Eugeniu Coşeriu * 1997. Chişinău, Catedra 
de LRLGR. Împreună cu profesorii Ion Melniciuc, Valeriu Rusu (Franţa), Grigore Cincilei, Mihail 
Purice şi Vitalie Marin * Cu profesorul Gheorghe Rusnac, rector al U.S.M. * 1987. Cu prof. Denis 
Diletant (Londra), venit în vizită la U.S.M. + Iunie 1996. La catedra prof. Dumitru Irimia (Universita- 
tea „Al. I. Cuza” din Iaşi) 

ATA A 
At BMGAMOTEKOHOMUE 


e 1982. În faţa Facultăţii de Litere e Octombrie 1978. La ora de sintaxă 

| 


VILY 
D 


e Cu lingvista Mioara Avram * 15 mai 1984, Catedra de Lingvistică Generală şi Romanică de 
la U.S.M. Profesorul Anatol Ciobanu omagiat la 50 de ani ° 4 noiembrie 2000. Cu promoția 
1965 la Catedra de Limbă Română, Lingvistică Generală şi Romanică a U.S.M. + 1982. La 
Catedră cu docenţii Ion Dumeniuk (dreapta) şi Igor Griţenco 

e Cu prieteni şi colegi la 
diverse întruniri ştiinţifice 

e 2000. Cu profesorul Eugeniu 
Coşeriu la Universitatea Pedagogică 
„lon Creangă” din Chişinău 

e Mai 1988. Cu profesorul Vitalie Marin 
e 20 iulie 1995. Cu academicianul 

Petru Soltan 


Reflecţii lingvistice 333 


e 20 decembrie 1997. Cu profesorul Valeriu Rusu Ħ Mai 1999. Cu scriitorul Mihail Gh. Cibo- 
taru * 31 august 1996, Biblioteca Naţională a Republicii Moldova. La aniversarea a V-a de la 
fondarea revistei „Limba Română” 


DIN BIBLIOGRAFIA PROFESORULUI UNIVERSITAR 
ANATOL CIOBANU 


I. Monografii, manuale, materiale didactice, culegeri colective, pro- 
grame 

1. Anatol CIOBANU, Konvronkmug u eeo ynompednenue 8 npeukamuHbLx 
CUHMAeMAX 6 COGpPEMEHHOM MONOda8cKOM * HumepamypHOM A3biKe, Jluc. Ha COHCK. 
yueH. CTeneHu KAHA. punonor. Hayk, Chişinău, USCh, 1960, 420 p. 

2. Anatol CIOBANU, Konvronrmue u eeo ynompeGnenue 6 npeukamunbIx 
CUHMAeMAX 6 COGPeMeHNHOM MONOAGCKOM Humepamypnom A3bike, AyTropeb. nuc. Ha 
COUCK. yU€H. CTeneHu KAHN. punonor. Hayk, Chişinău, USCh, 1960, 21 p. 

3. Anatol CIOBANU, Modul conjunctiv; Modul condiţional, Curs de gramatică 
istorică a limbii moldoveneşti, Chişinău, Cartea Moldovenească, 1964, p. 292-301. 

4. Anatol CIOBANU, Seminar special de limbă moldovenească, Unele proble- 
me dificile de sintaxă, Chişinău, Universitatea de Stat din Chişinău, 1965, 41 p. 

5. Anatol CIOBANU, Probleme dificile de gramatică, Material didactic pentru 
studenţii de la Facultatea de Filologie, Chişinău, Lumina, 1969, 98 p. 

6. Anatol CIOBANU, Părţile principale ale propoziției, Chişinău, U.S.M., 
1969, 177 p. 

7. Anatol CIOBANU, Să scriem şi să vorbim corect, Tablete şi articole de cultivare 
a limbii / Anatol Ciobanu; red. Silviu Berejan, Chişinău, Lumina, 1970, 127 p. 

8. Anatol CIOBANU, Onbim cemanmuxo-0ucmpubymuâhoz0 aHanusa noty- 
C6430uHb1X Ena20n08 8 MonOaâcKom A3bike |LlocoGne no CHEUKYpCY JIA CTyAeRTOB H 
acnupanTroB], Chişinău, USCh, 1973, 86 p. 

9. Anatol CIOBANU, Cunmakcuc nonyceA30uHbIX 2120108 6 MONOAGCKOM 
A3bIKe (OMBIT CEMaHTUKO-AHCTpPUGyTUBHOrO aHanu3a), Jluc. Ha COUCK. yueH. crene- 
Hu n-pa punonor. Hayk, MockBa, 1973, 630 p. 

10. Anatol CIOBANU, Curmaxcuc nomyc6A30uHbIX 21420108 6 MONOAGCKOM 
A3bIKe (ONBIT CEMaHTHKO-/AHCTPHOyTHBHOro ananu3a), Ayropebpepar, Mock. yH-T., 
Mockaa, 1973, 48 p. 

11. Anatol CIOBANU (în colaborare), Limba moldovenească, Manual pentru 
cl. a VIII-a, Chişinău, Lumina, 1975, 168 p. 

12. Anatol CIOBANU, Lucrări de control la sintaxă (Pentru studenţii de la 
secţia fără frecvenţă a Facultăţii de Filologie), Chişinău, USCh, 1975, 46 p. 


să cu alfabet chirilic. 


* Între anii 1944-1989 în Republica Moldova a fost impusă de către regimul sovietic 
utilizarea glotonimului limba moldovenească pentru noţiunea de limba română literară scri- 


336 Anatol CIOBANU 


13. Anatol CIOBANU, Practicum la sintaxă (Cu elemente de analiză trans- 
formaţională), Manual pentru studenţii de la Facultatea de Filologie, ediția a II-a, 
revăzută şi adăugită, Chişinău, Lumina, 1976, 143 p. 

14. Anatol CIOBANU, Sintaxa propoziției în clasa a VII-a, Chişinău, Lumina, 
1977, 92 p. 

15. Anatol CIOBANU, Curmaxcuc nomyc6A30uHbIX 21420108 6 MONOAGCKOM 
A3bIKe (ONBIT CEMaHTHKO-AHCTpuHOyTUBHOro aHanu3a), B 2-x. 4., [Monorp.] uacre 2, 
Chişinău, Ştiinţa, 1978, 182 p. 

16. Anatol CIOBANU, Limba moldovenească, Manual pentru cl. a VIII-a, 
Anatol Ciobanu, Ion Ciornâi, Ion Mocreac, red. Ion Ciornâi, ediţia a VI-a, Chişinău, 
Lumina, 1980, 128 p. 

17. Anatol CIOBANU, V F Şişmarev şi problema normei, Studii de filolo- 
gie moldovenească, lingvistică şi istorie literară [antologie], Chişinău, 1980, p. 109- 
135. 

18. Anatol CIOBANU, Sintaxa practică (Cu elemente de analiză transforma- 
ţională), Manual pentru studenţii de la Facultatea de Filologie, Chişinău, Lumina, 
1982, 198 p. 

19. Anatol CIOBANU (în colaborare), Limba moldovenească, Manual pentru 
cl. a VIII-a, ediţia a VIII-a, Chişinău, Lumina, 1983, 127 p. 

20. Anatol CIOBANU, Modul condițional-optativ; Modul potenţial; Modul 
conjunctiv; Gerunziul, Morfologia, Manual, ediţia a Il-a, revăzută, Chişinău, Lumi- 
na, 1983, p. 303-335., 

21. Anatol CIOBANU, Sintaxa frazei în clasa a VIII-a, Chişinău, Lumina, 
1984, 84 p. 

22. Anatol CIOBANU, Gramatica şi semantica, Probleme de gramatică şi sti- 
listică, Culegere de materiale, Chişinău, 1985, p. 3-15. 

23. Anatol CIOBANU, Limba moldovenească, Manual pentru cl. a VIII-a, 
Anatol Ciobanu, lon Ciornâi, lon Mocreac, ediţia a X-a, Chişinău, Lumina, 1987, 
127 p. 

24. Anatol CIOBANU, Limba moldovenească literară contemporană, Sinta- 
xa, ediţia a II-a, revăzută şi completată, Chişinău, Lumina, 1987, 466 p. 

25. Anatol CIOBANU, Sintaxa şi semantica (Studiu de lingvistică generală), 
Sub redacţia lui Ruben Budagov, Chişinău, Ştiinţa, 1987, 198 p. 

26. Anatol CIOBANU, Limba maternă şi cultivarea ei, Chişinău, Lumina, 
1988, 320 p. 

27. Anatol CIOBANU, Sintaxa practică (Cu elemente de analiză transformați- 
onală), ediţia a II-a, revăzută şi completată, Chişinău, Lumina, 1991, 279 p. 

28. Anatol CIOBANU (în colaborare cu E. Belinschi), Limba română, Manual 
pentru cl. a IX-a, Chişinău, Lumina, 1992, 198 p. 

29. Anatol CIOBANU, Lingua latina est fundamentum linguae nostrae, Pro- 
gram pentru liceu, Limba latină, clasele X-XII, Chişinău, 1992, p. 17-36. 

30. Anatol CIOBANU, Punctuaţia limbii române, Chişinău, Lumina, 1993, 
252 p. 


Reflecţii lingvistice 337 


31. Anatol CIOBANU, Programa complexă de lingvistică generală pentru 
examenul de doctorat la specialitatea Teoria limbii şi Limbile romanice, Chişinău, 
1994, 20 p. 

32. Anatol CIOBANU (în colaborare cu E. Belinschi), Limba română, Manual 
pentru cl. a IX-a, Chişinău, Lumina, 1995, 192 p. 

33. Anatol CIOBANU, Limba română, Manual pentru clasa a IX-a din şcolile 
cu predare în limba română din Ucraina, A. Ciobanu, E. Belinschi, G. Jernovei — Li- 
viv, Svit, 1996, 208 p. 

34. Anatol CIOBANU, Limba română, Manual pentru clasa a IX-a, Anatol 
Ciobanu, E. Belinschi; red. Anatol Ciobanu, ediţia a I-a, Chişinău, Lumina, 1999, 
198 p. 

35. Anatol CIOBANU, Normele de punctuație în vigoare, Dicţionar ortografic 
românesc, 74.080 de cuvinte, Chişinău, Litera, 2000, p. 37-49. 

36. Anatol CIOBANU, Punctuația limbii române, Chişinău, Editura Universi- 
tas, 2000, 464 p. 

37. Anatol CIOBANU, Mic dicționar latin-român de expresii consacrate, Chi- 
şinău, Editura Museum, 2002, 208 p. 

38. Anatol CIOBANU, Limba română — adevărata mea patrie (Antologie), 
Chişinău — Bucureşti, Litera-Internaţional, 2005, 992 p. 

39. Anatol CIOBANU, E/ogiu limbii române (Antologie), Chişinău — Bucu- 
reşti, Litera-Internaţional, 2007, 322 p. 


II. Unele articole ştiinţifice şi de popularizare 

1. Anatol CIOBANU, Unele observaţii de stil, „Moldova socialistă”, 1956, 
12 aprilie. 

2. Anatol CIOBANU, Câteva consideraţii despre gradele de comparaţie ale 
adjectivelor calitative şi întrebuinţarea lor în construcții comparative, „Însemnări 
ştiinţifice ale U.S.M.”, 1957, vol. 31 (filologie), p. 87-95. 

3. Anatol CIOBANU, Cu privire la predarea limbii latine în şcoală, „Moldo- 
va socialistă”, 1957, 3 oct. 

4. Anatol CIOBANU, Despre semnul distinctiv al conjunctivului. Particu- 
la „să”, Marepuansi nepBoă konb. mononbrx yuënbix MonnaBuu, Chişinău, 1958, 
p. 31-33. 

5. Anatol CIOBANU, Formarea conjunctivului trecut în limba moldoveneas- 
că, Yuën. KTY, 1959, t. 44, p. 83-92. 

6. Anatol CIOBANU, Conjunctivul în componenţa sintagmelor formate din 
a Sta, a încerca plus conjunctiv, „Limba şi literatura moldovenească”, 1960, nr. 3, 
p. 23-31. 

7. Anatol CIOBANU, Observaţii asupra conjunctivului fără „să ”, „Anale- 
le ştiinţifice ale Institutului de limbă şi literatură al A.Ş. a R.S.S.M.”, 1961, vol. 10, 
p. 44-45. 

8. Anatol CIOBANU, Câteva observații asupra limbii scriitorului, „Cultiva- 
rea limbii”, nr. 2, Chişinău, 1962, p. 25-29. 


338 Anatol CIOBANU 


9. Anatol CIOBANU, Delimitarea subordonatelor atributive determinative, 
„Limba şi literatura moldovenească”, 1966, nr.3, p. 47-56. 

10. Anatol CIOBANU, Problema predicativităţii, Resumees des Communica- 
tions. X-eme Congres international des linguistes. Bucarest, 28 august — 2 septem- 
brie, Bucureşti, 1967, p. 62-63 

11. Anatol CIOBANU, Consideraţii asupra predicatului verbal-nominal, 
„Limba şi literatura moldovenească”, 1968, nr. 4, p. 11-21. 

12. Anatol CIOBANU, Cultivarea limbii şi gramatica, „Nistru”, 1968, nr. 7, 
p. 146-152. 

13. Anatol CIOBANU, În jurul problemei semiauxiliarelor, Al XII-ea Congres 
Internațional de Lingvistică şi Filologie Romanică, Rapoarte şi comunicări, Bucu- 
reşti, 1968, p. 69-70. 

14. Anatol CIOBANU, Întrebuințarea unor îmbinări verbale (cu infinitivul 
prepozițional), „Cultivarea limbii”, nr. 6, Chişinău, 1968, p. 37-43. 

15. Anatol CIOBANU, O , UCMUHHbIX ” U ,, MHUMBIX ” NONYCBAZOYHDIX eNALONAX: 
(Ha marepnane poMaHCKHX A3bIk0B), Becrank Mock. ynnBepcaTera, Punonorua, 
1974, nr. 4, p. 43-50. 

16. Anatol CIOBANU, Kameeopua 3nauenua u kameeopua OMHOWEHUA 6 
a3bike, „Limba şi literatura moldovenească”, 1975, nr. 1, p.72-80. 

17. Anatol CIOBANU, Pregătirea filologică a studenților, „Învățământul pu- 
blic”, 1977, 16, 19 noiembrie. 

18. Anatol CIOBANU, K ķ&onpocy o esaumosaucumocmu cemanmuku, 
ðucmpuőyyuu u cunmakcuueckoii bynkųyuu croea, Teopernueckue mpoðJIeMbI 
CEMaHTUKU H CË OTpaXCeHHA B OMHOA3ÞIYHDIX CJIOBaX, Chişinău, 1979, p. 29-35. 

19. Anatol CIOBANU, Pentru un regim unic de vorbire în şcoală, „Pedagogul 
sovietic”, 1988, nr. 3, p. 2-7. 

20. Anatol CIOBANU, Un alfabet adecvat, „Moldova socialistă”, 1989, 24 
mai. 

21. Anatol CIOBANU, Ce-i aceea limbă oficială?, „Moldova socialistă”, 
1990, 27 februarie. 

22. Anatol CIOBANU, Simplu şi sacru adevăr, „Românul liber”, Londra, 
1990, Anul VI, nr. 10, p. 10-11. 

23. Anatol CIOBANU, Vasile Alecsandri şi limba maternă, „Basarabia”, 1990, 
nr. 12, p. 140-150. 

24. Anatol CIOBANU, Limba română, marea durere a noastră (I-II), „Româ- 
nia liberă”, Bucureşti, 1991, 25, 26 iunie. 

25. Anatol CIOBANU, Lingua latina est fundamentum linguae nostrae (I-VI- 
II) [Predarea limbii latine în şcolile medii şi liceele din republică], „Făclia”, 1991, 6, 
13, 20, 27 sept.; 4 11, 18, 25 octombrie. 

26. Anatol CIOBANU, Rătăciri lingvistice (şi nu numai lingvistice) în Trans- 
nistria, „Lransnistria”, 1991, 25 octombrie. 

27. Maxime şi cugetări, Vin din munţii latiniei, „Limba Română”, 1991, nr. 1, 
p. 129-131; nr. 2, p. 130-131; nr. 3-4, p. 150-153, 1992; nr. 2-3, p. 203-206. 


Reflecţii lingvistice 339 


28. Anatol CIOBANU, Limba română în Basarabia azi, „Buletinul Societăţii 
de Ştiinţe Filologice din România pe anii 1991-1992”, Bucureşti, 1992, p. 20-25. 

29. Anatol CIOBANU, În preajma unui gigant al filologiei — prof. Eugen Co- 
şeriu, „Făclia”, 1993, 19, 26 noiembrie; 3 decembrie. 

30. Anatol CIOBANU, Problema părților de propoziţie şi a blocurilor sin- 
tactice, Congresul XVIII al Academiei Româno-Americane de Ştiinţe şi Arte, vol. I, 
Chişinău, 1993, p. 44-45. 

31. Anatol CIOBANU, Savant de talie europeană: profesorul Boris Cazacu, 
„Basarabia”, 1993, nr. 1, p. 178-184. 

32. Anatol CIOBANU, Limba română în învățământul din Republica Moldo- 
va, Buletinul Societăţii de Filologie Română, Bucureşti, 1994, nr. 3, p. 41-45. 

33. Anatol CIOBANU, Profesorul Nicolae Corlăteanu — clasicist şi romanist, 
„Revistă de lingvistică şi ştiinţă literară”, 1995, nr. 3, p. 23-31. 

34. Anatol CIOBANU, Teze şi antiteze în jurul denumirii limbii de stat, „Re- 
vistă de lingvistică şi ştiinţă literară”, 1995, nr. 5, p. 20-37. 

35. Anatol CIOBANU, Un neînfricat apărător al limbii române — profesorul 
Ion Borşevici, „Libertatea”, 1996, 5 decembrie, p. 8. 

36. Anatol CIOBANU, De /a semantică la pragmatică, „Analele ştiinţifice ale 
Universităţii de Stat din Moldova: Ştiinţe socioumane”, Chişinău, 1997, p. 11-18. 

37. Anatol CIOBANU, Principiul onomasiologic în sintaxă, U.L.I.M., Rezu- 
matul comunicării, 18-20 martie 1997, Chişinău, 1997, p. 312-313. 

38. Anatol CIOBANU, Unele probleme de sociolingvistică, „Revistă de lingvis- 
tică şi ştiinţă literară”, 1998, nr. 3, p. 139-146. 

39. Anatol CIOBANU, Eminescu şi unitatea limbii şi a poporului român, 
„Analele ştiinţifice ale Universităţii de Stat din Moldova: Ştiinţe filologice”, Chişi- 
nău, 2000, p. 13-17. 

40. Anatol CIOBANU, La situation linguistique dans la République de Mol- 
davie, Actes des XXI" Colloque internaţional de linguistique fonctionnelle (lassy, 
Roumanie, 26 juin — 1“ juillet 1996), Iaşi, 2000, p. 179-183. 

41. Anatol CIOBANU, Norma literară în evoluție, Limbaje şi Comunicare, 
vol. IX, Colocviul internaţional de ştiinţe ale limbajului, Suceava, 2000, p. 169-180. 

42. Anatol CIOBANU, Lingua Latina et le destin de la langue roumaine en Repu- 
blique de Moldavie, Actes du Colloque International „Ginta Latina et 1’ Europe d'aujourd' hu” 
organisé par Valeriu Rusu, 11-12 decembrie 2001, Aix-en-Provence, 2001, p. 73-79. 

43. Anatol CIOBANU, Romanian punctuation and its observance in writing 
on computer, 9 Conference of GRLA / RWCAL Verbal Comunication and Interacti- 
on on via computer. Au international Conference — edited by Tatiana Slama-Cazacu, 
Constanţa, 2001, p. 136-137. 

44. Anatol CIOBANU, Un stat suveran — o singură limbă de stat, „Limba Ro- 
mână”, Chişinău, 2001, nr. 9-12, p. 11-21. 

45. Anatol CIOBANU, Limba română şi politica lingvistică în Republica Mol- 
dova, Identitatea limbii şi literaturii române în perspectiva globalizării, Academia Ro- 
mână, Institutul de Filologie Română „Alexandru Phillipide” din Iaşi, 2002, p. 41-53. 


340 Anatol CIOBANU 


46. Anatol CIOBANU, Carta Europeană a Limbilor regionale sau minoritare 
şi diversitatea politicilor lingvistice în unele state, Limbaje şi comunicare, vol. VI, 
partea I, Suceava, 2003, p. 87-100. 

47. Anatol CIOBANU, Limba ca factor decisiv în politica naţională a statului, 
„Limba Română”, 2003, nr. 6-10, p. 64-72. 

48. Anatol CIOBANU, Limba în evoluţie, „Analele ştiinţifice ale Universităţii 
de Stat din Moldova: Ştiinţe filologice”, Chişinău, 2003, p. 11-14. 

49. Anatol CIOBANU, Limba şi statul, „Literatura şi Arta”, 2003, 13 noiem- 
brie, p. 2. 

50. Anatol CIOBANU, O deviere de la norma literară: „superlativul excesiv”, 
„Limba Română”, 2003, nr. 1, p. 33-40. 

51. Anatol CIOBANU, Sfilistica — arta expresivităţii (prof. V. Marin la 75 de 
ani), „Analele ştiinţifice ale Universităţii de Stat din Moldova: Ştiinţe filologice”, 
Chişinău, 2005, p. 458-462. 

52. Anatol CIOBANU, Alma mater — lingua mater (U.S.M. — la 60 de ani), 
„Literatura şi Arta”, 2006, 28 septembrie, p. 3. 

53. Anatol CIOBANU, Bazele metodologice ale punctuaţiei româneşti şi fran- 
ceze, Conexiuni şi perspective în filologia contemporană, ediţia a II-a, U.L.I.M., Chi- 
şinău, 2006. 

54. Anatol CIOBANU, Consideraţii despre comunicare, VHHoBanunu B 
rparmaruKke punonoruueckux ncenenoBanuii, Universitatea de Stat „Al. Russo” din 
Bălţi, 2006, p. 38-41. 

55. Anatol CIOBANU, Probleme lingvo-sociale în Republica Moldova, Limba 
română azi, Editura Universităţii „Al. I. Cuza”, Iaşi, 2007, p. 21-29. 

56. Anatol CIOBANU, Profesorul Dumitru Irimia — înainte-mergătorul, „Lim- 
ba Română”, 2008, nr. 1-2, p. 10-13. 

57. Anatol CIOBANU, Despre fruntașii marii bătălii pentru limba română 
(Dialog), „Natura”, nr. 8, august 2008, p. 4-5. 

58. Anatol CIOBANU, Unirea şi marele poet dispărut Grigore Vieru, „Litera- 
tura şi Arta”, 29 ianuarie 2009, p. 3. 


